
U kojoj ćemo nešto saznati o znamenitom gradu Konstantinopolisu, i tako se susresti s 
domišljatim prosjakom, dostojanstvenim trgovcem iz Aleksandrije i s ćudljivom kurtizanom. 


Neki su gradovi po prirodi muški, puni dima i strke i sive a uzveličane svakidašnjice. 
Drugi su jednako ženski, odani lakoumlju, taštini i veselom lovu na ispraznost. 

Ako je tome tako, onda još nikada u povijesti nije bilo grada više nalična ženi u raskoši, 
mušičavosti i ljepoti, no što je bio Konstantinopolis, grad koji se ljeta gospodnjeg 521-vog 
katkada još nazivao starinskim imenom Bizanta. 

Ležao je na Bosporu, Propontisu i Zlatnom zatonu kao u naručju trojice ljubavnika; 
urešen blagom cijeloga svijeta s nekim je sanenim ponosom isticao neprocjenjive dragulje 
graditeljstva; istančan, ćutilan i zamaman; milijunski mu se puk neprekidno talasao poput 
udaranja njegova toplog bila. U njemu su se borila suprotna nagnuća koja su označavala vječnu 
podvojenost ženske prirode. Ujedno skroman i tašt, čuvstven i bešćutan, uljuđen i divlji, grad koji 
se predavao čednosti, molitvi i kreposti poput razborite matrone, a opet je s izazivačkim 
pogledom namiguše nasmijano pozivao na raskalašenost. 

Njegovih sedam brežuljaka 1 između njih sedam dolova bijaše išarano bezbrojnim 
krivudastim uličicama s tijesno zbijenim, nebrojenim i prenaseljenim kućama gdje je obitavalo 
neobično, mnogojezično stanovništvo, smjesa svih rasa što je govorila polutanskom mješavinom 
latinskoga i grčkoga; tezgari i prosjaci, obrtnici i skitnice, svećenici i neznabošci, slobodnjaci i 
robovi, pošteni i nepošteni, marljivi i lijeni, svi su oni hitjeli za svojim različitim poslovima, kao 
što uvijek čine žitelji velegrada, većina od njih jedva hajući i shvaćajući što se događa u susjednoj 
četvrti, ili čak u susjednoj kući, tako bjehu uronili u kolotečine svojih života. 

Prema istoku pružao se ugledni dio Konstantinopolisa. Nalazili su se tamo carski dvori, 
golemo trkalište, arkade Augusteuma, Konstantinov stup, skladište oružja, veliki bazar, senat i 
ostale javne ustanove, a jednako i palače 1 obitavališta bogatih i plemenitih obitelji; sve je to pod 
dobrohotnim i veličanstvenim utjecajem stolne crkve Svete Sofije - Svete Mudrosti - koju je tim 
ženstvenim imenom okrstio onaj što je bijaše podigao, Konstantin Veliki, namijenivši je vrlini u 
liku blažene Djevice, vrlini koju je propovijedala i zapovijedala kršćanska Crkva. 

Ali zapadnim je dijelom grada vladao posve drukčiji utjecaj: glasovita mramorna 
Afrodita, bestidna poganka. Stajala je u sredini trga stoje nosio njezino ime po svoj prilici 
nasljeđe prošlosti, jer je vladarskim ukazom panteon poganskih bogova smijenilo Sveto trojstvo, 
Djevica i kalendar svetaca - ljupko i posljednje savršenstvo umiruće atičke umjetnosti, ljepota što 
je, iako obespravljena, umjela zatraviti svakoga tko bi je pogledao. 

Oči boginje bijahu polusklopljene 1 pune smiješka, usne rastvorene kao u omaglici 
iščekivanja cjelova, tijelo čiste nage ženstvenosti, podašno oku, pozdravljaše pogled, svaka joj 
draž otkrita, a nepoznati kiparski genij nadario je ljepotom što je drevnim Grcima bila koliko 
strasna toliko i religija. Četvorostrano joj postolje bilo je ukrašeno pliskavicom, znamenom 
boginjina oceanskog porijekla, golubicom, znamenom ljubavi, zecom, znamenom plodnosti, i 
jarcem, znamenom pohote. Jer to je bila Afrodita Pandemos, boginja spolnog nagona i 
neobuzdane čulnosti. 

Kao što i priliči, mramorna je ljepojka upravila pogled niz Ulicu žena koja je počinjala od 


trga i tekla duž Zlatnog zatona prema gradskim brodogradilištima. Premda je čitav grad uzduž i 
poprijeko bio pun bluda i izopačenosti, Ulica žena bijaše zacijelo najsablažnjiviji njegov dio. Bilo 
je to mjesto uzavrele živahnosti i grijeha, naročito nakon smrknuća kad su, poslije dnevnog 
izležavanja u postelji i poslije osvježavanja iscrpljenih živaca ohlađenim vinima i možda 
ljubavnim napicima, dokoni i raspušteni vjetrogonje iz otmjenih četvrti izmiljeli na ulice, pa se, 
nalickani i napomađeni, ustumarali u potrazi za užitkom, koji je bio jedino istinsko zanimanje 
njihova života. 

Prolazi li tko putem od pristaništa do Trga Afrodite, nagledat će se nezaboravna prizora: 
bludnice na krovovima kuća, u prozorima, na ulici; kaleidoskopski promjenljiva slika, jer su se 
ondje zatjecale žene svih rasa i narodnosti, od kojih je svaka podržavala odjeću i običaje svoje 
zemlje, tvoreći tako zvjerinjak egzotičnog ženstva, velegradski zvjerinjak namijenjen zabavi i 
primamljivanju posjetilaca. 

Pridošlicu bi gotovo zbunjivale opreke 1 šarenilo koje se ondje moglo sukobiti: bilo je tu 
armenskih i sirijskih djevojaka, ljupke smeđe puti i sa zlatnim kolutima u ušima; crnih žena iz 
Nubije i Etiopije sa suknjama u mnogo blistavih boja, ali uvijek otkritih grudi; krhkih Perzijanki, 
umješnih tajanstvenim istočnjačkim sladostrastima; Židovki s velikim očima šljivine boje i ruku 
prekritih nakitom; nepokretnih Egipćanki prekrasna stasa; žena iz daleke Indije s tirkiznim ili 
karneolskim ukrasom u nosnicama; čitavih četvrti koje zaposjedoše strankinje sa sjevera, 
Teutonke, Gotkinje i Herulijanke, s kosama sjajnocrvene ili zlatne boje, niskih grudi, kože meke i 
bijele poput mlijeka, a koje su bile na glasu kao čedne, čak i u prostituciji. A time smo se tek 
površno dotaknuli šarolikosti u Ulici žena. 

U neposrednoj blizini sidrišta i brodogradilišta nalazile su se stabule ili »staje«, kuće 
okrutnosti i očaja, jer su ih nastavale robinje - bludnice, doživotne i silom mučenice nametnute 
im sramote. Odmah do »staja«, ukraj gradskog zatvora, bijaše trg robova, a kad god bi nov rat 
snabdio grad novom gomilom zarobljenika, opaki bi vlasnici javnih kuća prenapučili mjesta 
rasprodaje. 

To je bio prizor! Izdvojene iz ostalih, stajahu lijepe djevojke i žene: princeza pobijeđenog 
naroda postrojena uz seosku djevojku koja je još donedavna bila njezina sluškinja, a da među 
njima nije bilo drukčije razlike osim one ljepote i zdravlja, tako da se nerijetko događalo da je 
služavka bila skuplje prodana od svoje nekadašnje gospodarice. Sve su ženske primjerke naizred 
izlagali na valjkastu kamenu, jedinu im haljinu strgnuli, dok se golo bijelo tijelo grčilo od stida; 
riječ intakta učestalo bi odjekivala, jer djevice bijahu u naročitoj cijeni. 

Slijedile su ponude: dražbovatelj bi začinjao svoje prosudbe domišljatim napomenama o 
savršenstvu svakog pojedinog primjerka, što je u gramzljivih kupaca izazivalo grohovit smijeh. A 
djevojke najskladnijih likova 1 najmilovidnijih lica bijahu predmetom najžustrijih ponuda, i za 
njih bi se ubrzo spuštao čekić, tako da je za njihovu rasprodaju bilo dovoljno tek jedno jutro. 

Prilikom tih kupovina sretnije su prolazile ružne robinje, koje su se mogle koristiti tek za 
grube poslove, za težak vankućni i kućanski rad. One ostale gotovo se bez izuzetka slivahu u 
javne kuće blizu pristaništa, gdje su opaki vlasnici znali slomiti njihov otpor i gdje su jadna 
stvorenja napokon služila kako im bijaše zapovjeđeno, dok je sav prihod išao u ruke njihovih 
gospodara. 

Četvrt stabulum u Ulici žena bila je najopasniji predio grada u koji noću nije zalazila 
nijedna žena, čak ni ropkinja, osim one najbjednije vrste uličarki poznatih kao pedanae ili 
vucalice - uboga beskućna potucala koja su noćivala u uličicama ili u kućnim vežama i koja bi se 
u mračnim zakucima prodavala najgorima od ljudskog ološa, uključujući i robove, za najsitniji 
bakrenjak, čak i za zalogaj kruha. Žena, čija odjeća bijaše nešto bolja od prnje - i stoga očito 
nedostižna snubiteljima najniže vrsti - izlagala se smrtnoj opasnosti ako bi se iskrala iz kuće za 


noćnih sati. Usprkos svim mjerama opreza, svake je godine na tucete bludnica stradavalo zbog 
svoga nakita. 

Postojala je još jedna opasnost: lutajuće rulje mladih izgrednika koji su potjecali od 
uglednih i bogatih obitelji i koji ne prezahu ni pred kakvim porokom i razonodom; nazivali su se 
Juventi Alcinoi - Mladost Alkinoja - po mitskom kralju legendarnih Feničana. Ti besposleni 
zavrzani silovite ćudi, zaokupljeni isključivo priređivanjem sablažnjivih nepodopština, bijahu 
drski na račun sigurnosti koju im je pružala njihova utjecajna obitelj. Danju, nakovrčani, 
namirisani i nakaćunjeni, bezbrižno su šećkali gradom i udičarili prolaznice; ali noću su voljeli 
bazdrkati u skupinama kroz tmične ulice u lovu na nevaljale zabave. 

Posebne žrtve Juventi Alcinoi bijahu uličarke čiju bi četvrt u šali zaposijedali, zagrijavši 
se i dobro snabdjevši pićem. Omiljeo pothvat bijaše im zasjeda, a kad bi poneka zlosretna 
djevojka natrapala na takvu stupicu, oni bi je, smijući se njenim molbama i suzama, odvukli u 
mračan uličak da je ondje zlostave. Uboga žrtva, kad je ustajala razderane odjeće, izgrebena i 
prašna, pobuđivaše samo smijuriju 1 dosjetke kao utjehu svojoj nevolji, budući da je zamisao 
uzimanja silom onoga što je žena prodavala zbog kruha draškala njihov opaki smisao za humor. 

Uistinu, bludnica koja bi im dopala šaka mogla je govoriti o sreći ako je izbjegla pljački, 
jer su ti plemenitaški lupeži često zahtijevali »uspomene«, otimajući narukvice, prstenje 1 ogrlice, 
trgajući naušnice i ostavljajući poderane usne rese, tako da su jadnice nerijetko bivale ozbiljno 
ranjavane, a katkada bi i glavom platile taj nemio susret. Kurtizane koje bijahu isključene iz 
Crkve i stoga bez ikakve pravne zaštite, nisu se mogle zakonski obraniti od tog zlostavljanja, a 
budući da su Juventi Alcinoi napadali samo bludnice, nije ih teretila stavka o nanošenju uvrede 
čestitim ženama. 

No nipošto ne bijahu sve žiteljke Ulice žena ropkinje - pa ni većina; a gornji predio, blizu 
Trga Afrodite, prepadači obično nisu ugrožavali, budući da su ga čuvali gradski stražari, koji su u 
dodatku svojoj uobičajenoj plaći primali darivanja bogatih kurtizana. 

Suprotno od bijednih robinja stabule, većina je bludnica u Ulicu žena dospjela 
dobrovoljno, poštujući kruto rimsko pravilo o porijeklu, što je propisivalo da kćerci valja slijediti 
bavljenje majke; obikle na taj život, ne znajući i ne hajući za drugi, slijedile su svoj poziv s 
iskrenošću i žarom slobodnoga izbora, nikada i ne pomišljajući na izliku i ispriku, budući da je taj 
zanat valjao gotovo od Evina vremena, i jer su ga, tek dva-tri pokoljenja unazad, za 
grčko-rimskih dana, obavljale svećenice u bogoslužbi stanovitih hramova, posebice onih što su 
pripadali boginjama Astarti i Afroditi. 

To je bila Ulica žena koja je gmizoliko vijugala gradom, svjetlucajući i stravično 
opčinjavajući svojim draguljnim zmijskim očima: najveća četvrt prostitucije na svijetu. 


Na trgu, u podnožju mramorne Afrodite, ležahu ispleci svježeg cvijeća, vijenci mirte i 
poneki nakit - prstenje, narukvice, čak i novčići. Nešto je od toga imalo stvarnu vrijednost, nešto 
je bilo bezvrijedno i ukazivalo na neimaštinu davalaca. Sve to bijahu darovi: nijeme molbe 
poganskoj boginji, molbe žena koje je Crkva zanijekala i koje su se utjecale svome pravom bogu. 

Od samoga svog početka kršćanska je religija vojevala protiv mnogoboštva i prostitucije. 
Umjesto da bude svetinja, spol bijaše sramota, a štovanje poganske božice - protuzakonito. Ali 
žene bi još uvijek, ulučivši priliku kad ih nitko nije vidio, kradomice kliznule k nagom kipu hitro 
položivši svoje male darove udno njegovih nogu, i jednako se brzo izgubivši u gomili. 

Jer Afrodita bijaše mnogolika. Kao Epistrofija, donosila je zaborav nesretnoj ljubavi; kao 
Krizeja, očaravala je bogate ljubavnike; kao Genetilis, štitila je zatrudnjele djevojke; kao 
Kolijada, pobuđivala je strast; kao Uranija, primala je čak zavjete netjelesne ljubavi, premda joj 


takvih zavjeta najmanje bijaše upućeno na trgu gdje počinje Ulica žena. 

Toga je svibanjskog jutra mramorna boginja blistala poput suštog otajstva ljepote, a kraj 
njena postolja zadesio se stvor jednako ružan kao što je ona bila čarobna. 

Prelazeći trg, prolaznici bi iskosa zirkali u to čeljade, jer se ono odlikovalo upravo 
čudovišnom tjelesnom unakaženošću. Čeljade nije ni stajalo ni sjedilo na način ostalih ljudi, već 
umalo što nije ležalo u nekoj vrsti košare ili kaveza na leđima magarčića, kojeg su izvježbali da 
satima stoji posve mirno pod svojim teretom. 

U toj krleci, zaogrnuto nečistim dronjama, ležalo je izobličeno stvorenje, tijela nalik 
odvratnoj grbavoj gvali, nogu skvrčenih i tako slabih i zakržljalih da su se pod njim uvijale kao 
da nemaju ni kosti ni mišića, sve dok im se stopala ne bi iznaopačila. Jedino se ruke činjahu 
punima snage i života: bile su dugačke i strašne, vječno pruženih ispucanih dlanova koji su 
prosili milostinju. 

Ali glava! Prosjak je bio tako unakažen da mu je glava, nakošena prema natrag, izvirivala 
preko jednog od iskrenutih ramena. Budući da je tijelo bilo sitno i sklupčano, glava se činila 
nesrazmjerno golemom i gotovo stravičnom: potpuno ćelava, zbrčkana čela i jagodičnih kostiju, a 
usta izvijenih od neke vrsti kljenuti. Iz tog jezivog lica sjala su dva oka tako vrebačkom i 
lukavom inteligencijom, da su bezazlena gledaoca katkada nagnala da uzmakne i prekrsti se, kao 
da je otkrio iznenadnu grožnju, skrivenu u strahovitoj zasjedi. 

- Obol! Obol! - neprekidno je kreštao glas tog stvorenja, odjekujući bučno poput kreketa. 
- Obdari nesretnika jednim obolom bakra, o blagorodni! U ime Isusa Krista udijeli mi malen 
novčić, jer jedini Isus zna moju nevolju zbog koje nisam sposoban zarađivati svoj kruh! 

Katkada se molba pretvarala gotovo u prijetnju. 

- Dao bog, blagorodni, izbavio se nesreće, lažnih svjedoka, moći izdajničke i pakosti zlih 
jezika u istoj mjeri u kojoj si milosrdan nesretnima i bijednima! 

I to je često driješilo kese. Jer Bizantinac, kako se nazivao stanovnik Konstantinopolisa, 
bijaše na glasu sa svoga praznovjerja, državna uprava pogibeljno nepouzdana, a grad, znalo se, 
bio je prepun doušnika - nije li i ono čeljade bilo jedan od njih? - tako da se potkazan trgovac 
jednog jutra mogao naći zaplijenjena imutka i na crnoj listi zbog nekog iz prsta isisanog razloga, 
naprosto zato što je bio nešto imašniji, a na čemu mu je pozavidjela carska riznica. 

Ime prosjaka na magarčiću bijaše Hag. To je bila skraćenica od Hagios, grčke riječi 
»svetac«, a od svih mu je osobina svetost najočitije manjkala. Bio je rođen prosjakom, ali nije bio 
rođen sakat. Bogaljstvo je dugovao svom ocu prosjaku koji ga je, dok je još bio bespomoćno 
dijete, s potresnom i neprirodnom okrutnošću zgrabio i promišljeno mu slomio zglobove, 
nagrdivši ga tako da je zauvijek zadržao taj odvratni oblik i položaj koji je ljude nagonio na 
samilost. A otac je svog sinčića ubogaljio zato da bi, pokazujući kljasto dijete, mogao ubrati što 
veću milostinju. Pa ipak - neshvatljiva je ljudska priroda! - stari je prosjak umro u uvjerenju da je 
dječaku učinio veliku uslugu tim groznim unakaženjem, jer je smatrao da ga je na taj način 
zbrinuo za dobar prosjački život. 

Što se tiče Haga, koji je već stario, jedva da se i ljutio što ga unakaziše, toliko se tome već 
bio privikao. Gotovo je veselo uzvikivao za milostinjom. I promatrao. 

Jer Trg Afrodite bijaše raskrsnica pet ulica koje su vodile u različite dijelove grada, a prije 
ili kasnije trgom bi proljezlo sve i sva što se moglo vidjeti u Konstantinopolisu. 

Toga je jutra Hag promatrao skupinu frigijskih mornara s ušiljenim ćelepošima što se 
ljuljahu mornarskim hodom, radoznalo izdižući vratove i dovikujući besramne riječi za svakom 
prolaznicom. Iza njih se šunjao divljooki raskuštrani pobornik neke religiozne sekte, odjenut u 
odrpanu i traljavu halju svoga pustinjačkog reda. Dva čovjeka, od kojih jedan vremenit i naočit 
senator u togi staromodna kroja, i drugi, mlad, s grančicom mirte za uhom, ukovrčane i 


namirisane kose, koračahu u ozbiljnu razgovoru prema tržnici robova. Mladići što su kradomice 
postajkivali ispred vinarnice, redom odjeveni po posljednjoj modi, pozdraviše mlađega. Ovaj bi 
se bio zaustavio da ga gojazni senator, namrštivši se na zgubidane, ne povuče za sobom, te 
mladac gotovo nevoljko i sustopice pođe za njim. 

Naiđe dugačak red mršavih i gunđavih deva koje su vodili jednako mršavi i gunđavi 
Arapi; goniči zvjerahu i ozirahu se na svoje natovarene životinje kao da svakoga maha očekuju 
pljačkaški prepad iz busije toga čudovitoga i smutilačkog grada. Mimo Haga uto prohramlje 
dugovlasi vonjavi Isaurijac s nogom skvrčenom u štaci, izmijeni s Hagom nekoliko došaptaja, a 
zatim se požuri za odredom vojnika što je maločas odbatao blistajući svojim srebrnim 
šljemovima i štitovima, velikim zlatnim križevima na bijelim odorama i pozlaćenim kopljima što 
sva bijahu nakošena pod istim kutom. 

Iz drugog smjera trga prijeđe nova povorka: ljudi različitih rasa, neki s izrazom očaja na 
licu, neki bešćutni i poživinčeni, poneki sijevahu oko sebe prijetećim pogledima, no svi uširoko i 
ukočeno trupkahu u negvama što su zveckale pri svakom koraku, dok su ih oštroliki i naoružani 
nadglednici s bičevima tjerali poput krda. 

Sve onako iz košare na magarčevim leđima, Hag je umio protumačiti svaki od ovih 
prizora. Odred vojnika - to su bili excubitori ili dvorski stražari - valjalo je povezati s pojavom 
mornara, a to je opet značilo daje u luku uplovila frigijska trgovačka lađa i da će četa vojnika 
pratiti brodski tovar zlata sve do carske riznice. 

Senator i mladić bijahu otac i sin - po viđenju, Hag je poznavao senatora Polemona, a 
njegova sina nešto bolje - i nesumnjivo, sudeći po grančici mirte za uhom, mladac se spremao u 
prosce, dok su se obojica uputila na tržnicu robova da kupe služinčad za novo kućanstvo. Hag se 
prisjeti da mu valja istražiti u koji će dan biti vjenčanje, budući da ulice blizu kuće u kojoj se 
održava svadbena svečanost pružaju osobito bogatu žetvu prošnjevine. 

Ljudi u nožnim okovima bijahu skupina galijaša na putu u svoje potpalubno odredište, 
gdje će biti doživotno prikovani uz klupu i veslo i gdje će im neumorni bič žigati leđa sve do 
smrti. Bila je to već treća skupina kradljivaca, političkih zatočenika kao i robova koju je Hag 
uspio vidjeti u posljednja dva dana. Bijahu namijenjeni novim ratnim galijama u Zlatnom zatonu, 
a Hag se pitao nije li to nagovještaj dugo očekivanog pomorskog pohoda na euksinsku obalu 
Perzije. 

U izmoždenu zanesenjaku Hag je prepoznao monofizita iz Egipta, člana moćne heretičke 
sekte koja je tada bila u zavadi s ortodoksnim katolicima. Prosjak je u sebi gonetao hoće li se 
obnoviti bjesomučan vjerski razdor što se u posljednje vrijeme bio ponešto smirio. 

O onim bezbrižnim i namirisanim mladićima ispred vinarnice Hag je sudio da su 
besposleni nevaljalci što su se nazivali Juventi Alcinoi i koji su po prosjakovu mišljenju bili na 
veliku sramotu Konstantinopolisu zbog svojih neodgovornih i bezdušnih noćnih ispada. 

Konačno je još preostao Isaurijac skvrčene noge u štaci. I on je bio prosjak, a malo prije 
prišapnuo je Hagu riječ-dvije dragocjene obavijesti na jeziku što ne bijaše ni latinski ni grčki ni 
bilo koji priznati jezik carstva. A u tome je ležao ključ tajne koju je poznavao razmjerno tek 
nevelik broj ljudi. 

Kao što je postojalo vidljivo Rimsko carstvo nad kojim je vladao car Justin, tako je 
postojalo i jedno nevidljivo, gdje nije dosezala carska vlast - carstvo koje se prostiralo do u sve 
dijelove Justinove države i još daleko izvan nje, carstvo koje je premošćivalo sve državne međe 
do na kraj svijeta. Njegovi su se podanici među sobom poznavali. Imali su svoje zakone, svoje 
tajne znakove, čak i svoj vlastiti jezik, bili su u sve upućeni i prenosili su vijesti svojim sve širim 
krugovima za vezu, tako da su novosti o pokretu divljih Huna izvan Danubije, ili o pobuni na 
maglovitim britanskim otocima, ili o stočnoj pošasti među stadima Mezopotamije, ili o novom 


raskolu u redovima svadljivih afričkih bogoslova, stizale do uha ovakova Haga prije no što bi 
carska obavještajna služba izvijestila prijestolnicu o događajima. To tajno carstvo bijaše 
širosvjetsko Bratstvo prosjaka. 

Toga se popodneva stanoviti Datos, trgovac, netom pristigao iz Aleksandrije, približi kipu 
Afrodite i s udivljenjem stade razgledati mramornu ljepoticu. Bio je Grk, smrknut razborit čovjek 
zrele dobi, kratke, ponešto osijedjele brade, uredno odjeven i dostojanstven, s ogrlicom od 
zlatnog lanca na kojemu bijahu učvršćena tri divno izbrušena smaragda, a ogledavao se živim 
upitljivim očima tuđinca. 

- Obol! - zakrešti Hag. - Čestiti Egipćanine, smiluj se nesretniku! 

Oči bradatog čovjeka spustiše se s boginje na prosjaka, a ruka mu segnu u kesu za 
pojasom. 

- Evo uzmi - reče, pa umjesto bakrena obola, najmanje novčane vrijednosti carstva, ispusti 
na ispruženi dlan srebrni denar. 

Hag izreda zvučne blagoslove, ali ne prije no što je bio zagrizao u novac da se uvjeri nije 
li krivotvoren. Stranac to zamijeti i nasmiješi se, no ne pokaza namjere da se udalji. 

- Držiš li me za Egipćanina? - upita. - Zašto? 

- Zato što tako otmjeno nosiš svoj peplum - uzvrati prosjak s laskavim cerekanjem. - 
Uvijek sam bio mišljenja da je Egipat zemlja milosrđa i mudrosti. Posebice - nadoda lukavo - 
slavni grad Aleksandrija. 

Taj zaključak ne bijaše osobito teško izvesti, jer stranac je očito bio trgovac, a 
Aleksandrija je bila veliko trgovačko i pomorsko središte Egipta. 

- Budući da si tako mnogoznao - doda Grk - reci mi koju o Afroditi: tko ju je isklesao? 

- Neki vele da je Praksitel, ali to uistinu nitko točno ne zna. Kip se ovdje nalazi od 
najdrevnijih vremena - još odonda kad se grad nazivao Bizantom, prije no što ga je Konstantin 
prekrstio po svome i učinio ga prijestolnicom rimskog carstva. 

- Kip je prekrasan. Ja sam ljubitelj ljepote. 

- Jeli to, blagorodni, tvoj prvi posjet Konstantinopolisu? 

- Da. 

Datos je doputovao tek jutros, i ostavivši lađu u gradskom pristaništu s tovarom pamučnih 
tkanina, krzna, slonovače i gumiarabike, krenuo je na svoj prvi pohod prijestolnici. Ono što je 
vidio zaslijepilo mu je oči. Odista, veličanstveno mjesto, zaključi. Čak se ni Aleksandrija, taj 
biser Egipta, nije mogla s njime usporediti. Velike otmjene zgrade, zamršeni prepleti ulica s 
bezbrojnim trgovinama, a glas toga grada, sastavljen od tisuća glasova - krikova pokućaraca, 
peradara, ribarica, slastičara, prodavača puževa, nosača nosiljki, glomota kolesa teretnih i 
svečanih kola - naličio je zvuku jedinstvena vala bregodera kao da se more obrelo sred kopna. 

I toga jutra, dok je Datosova lađa probijala sebi put uz Propontis, koji će se kasnije 
prozvati Mramornim morem, vodeni je promet najavljivao blizinu velike luke. More se gotovo 
nije vidjelo od brodova; dokle je oko sezalo sve sami jedrenjaci svakoga oblika i boje, što su 
dojedrili ili će odjedriti; teški teretni brodovi, lađe žitarice, lađe s voćem, sa solju, stokom, 
vunom, dankom, ploveća zabavišta, ratne galije divljih kljunova i s blistavim redovima vesala - 
svi su dolazili ili odlazili iz Konstantinopolisa. Čovjek se naprosto morao upitati hoće li sred sve 
te silne trgovine biti ikakve potražnje za njegovim malim tovarom. 

Ali tek što se brod usidrio, na palubu navrvješe pregovarači i zrak ispuniše oštri, 
zaglušujući krikovi kojima su tražili njegovu robu. 

Nakon nekog vremena Datosu pođe za rukom da ih nadglasa 1 da se dogovori o cijenama: 
i njegov tovar bi prodan uz dobitak o kojemu nije ni sanjao. Sada mu je preostao tek istovar, što 
je prepustio lučkim radnicima, pa imajući na raspolaganju dan-dva neradice, nakani da razgleda 


taj grad nad gradovima. 

Prosjak na magarcu govoraše: 

- Ako ne žališ, blagorodni, potrošiti još jedan srebrenjak, možda bih te mogao uputiti u 
neke potankosti o gradu. 

Na njegovo prepredeno smijuljenje Datos upita: 

- U kakve potankosti? 

- U sve. Kažeš da si ljubitelj ljepote. Onda zacijelo voliš i užitke. Ja znam gdje se oboje 
može naći. 

Trgovac se osmijehnu. 

- Evo ti novac. Ovaj put ne moraš ga oprobavati: to je pravo carsko srebro. A sada kazuj 
gdje je to mjesto ljepote i naslade. 

Hag ščepa srebrenjak i zauzvrat se naceri. 

- Pred tobom je Ulica žena, najslavnija u cijeloj zemlji! 

- Javne kuće? - Trgovac se lako namršti. - Poznajem ih. Nema u njima ništa što bi me 
privlačilo. 

Hag je trenutak razmišljao. Nastojao se domisliti nečemu što bi zaokupilo tog čovjeka 1 
čime bi još jednom izvabio srebrenjak. Ulica žena obilovala je s meretrices svake vrsti i stupanja: 
pedanae koje su vrebale i salijetale na uglovima; quasilarie, siromašne služavke koje bi se iskrale 
na nekoliko časaka s koritom punom dnevne kupovine da se prodaju za dva-tri bakrenjaka 1 da se 
onda hitro i krišom vrate svom predenju vune; copae, poslužiteljice u vinarnicama, koje bi 
napijale posjetioca i tada lijegale s njim u postelju; peregrinae, sirankinje koje su napastovale 
obećavajući nove nepoznate slasti; saltatrices i fidicanae, plesačice i frulašice koje su se 
unajmljivale na gozbama, gdje su muzičku zabavu povezivale sa svojim drugim zanatom; mimae, 
glumice cirkusa 1 ostalih kazališta koje su pozornicu koristile kao sredstvo privlačenja posjetilaca 
spremnih da kupe njihovu ljubav; /upinarie, koje su stanovale u dobro posjećenim kućama gdje je 
svaka od njih imala sobu s imenom i cijenom na pločici pričvršćenoj na vratima, a gdje se moglo 
pročitati i upozorenje »zauzeta« ili »zaposlena« ako se u sobi nalazio gost; čak i sagae, strašne 
starice, istrošene povlakuše koje su se bavile priređivanjem ljubavnih napitaka 1 sredstava protiv 
začeća, primaljstvom, otrovima za pobačaj i vještičenjem. Uistinu, zamršena ljestvica grijeha, ali 
je Hag sudio da Aleksandrijca neće zanimati nijedan od njih. 

- Ti poznaješ javne kuće, ali ni jedna se od njih ne može mjeriti s Ulicom žena! - otpovrne 
žustro. - Mnogo je bludnica, no malo je među njima pravih kurtizana, takvih kakve prebivaju 
blizu ovog trga; to su žene višeg razreda, udjeliteljice slasti kojima nema ravnih u cijelom 
carstvu. 

- Zar u onim velikim kućama sučelice trgu? 

- Oh, ne - zabrza Hag. - Ono su prebivališta famosae - slavnih. Bolje da ih ne spominjem. 
Stranac - izuzimajući tebe, blagorodni - ne može prekoračiti njihova praga bez propisne 
preporuke, jer su one nepristupačnije od domova mnogih senatora iz četvrti palača. Osim toga, 
kupovina njihovih milosti najskuplji je užitak na svijetu. Ona kuća na lijevom uglu pripada 
Makedoniji, proslavljenoj plesačici i glumici i, prišapnuše mi, prijateljici princa Justinijana, 
careva nećaka. Ona udesno je kuća Kione Beoćanke, koja, kako se priča, za jednu noć dobiva 
basnoslovnu svotu od stotinu funti zlata. A mnoga je bogata budala to 1 platila, da bi se mogla 
kokotiti pred drugima. Famosae se među sobom ljube kroz kamiš i, kao što se može očekivati, 
svakojako spletkare, pakoste i podvaljuju jedna drugoj; ti zacijelo znaš, blagorodni, da i 
ponajbolje žene katkada priznaju kako je teško naći prijatelja istoga spola, a što bi tek rekle ove 
koje su najgore. 

- Dakako - suho će Datos. 


- Ali ako je u tebe, blagorodni, istančan ukus - produži Hag, - i ako ne žališ malo više 
potrošiti - ali tako da primiš odgovarajuću protuvrijednost za svoj novac - tada, tek nekoliko 
koraka od kuća famosae, potraži stanove malih delicata, čarobnih djevojaka koje nisu tako 
nerazumno skupe kao velike kurtizane, premda su svježije i mlađe, a jednako darovite i umješne 
da zadovolje gosta. 

Premda je kod kuće vodio trezven i propisan život, Aleksandrijac bijaše čovjek od 
provoda, a dostigao je upravo onu dob kada se muškarac započinje pitati koliko mu je godina 
čulnih radosti još preostalo. Vremena je imao za rasipanje; ovdje ga nitko nije poznavao, a 
pustolovina u prijestolnici neće mu nauditi; naprotiv, bit će nešto čega će se moći sjećati. 

I tako on ispusti i treći srebrenjak u prosjakovu ruku, pa s ponovljenim Hagovim 
blagoslovima u uhu okrenu put Ulice žena. 

U prozoru iznad pločnika, vrteći među prstima grančicu mirte, sjedaše djevojka tamne, 
visoko začešljane kose. 

Nije govorila, ali se smiješila. Je li smiješak bio spontan ili namjeran? Velike joj oči 
gledahu nekako nevino - onako kako samo mladost umije, pa čak i ako se u tim očima krije 
mudrost i potajna pohota. 

Grančica mirte u njezinoj ruci - grančica biljke posvećene Afroditi, božici ljubavi - 
govoraše sama za sebe; Datos zastade i pogleda je. 

»Vrlo je ljupka«, pomisli. 

A glasno reče: 

- Mala vrebačice, jesi li koga uvrebala? 

- Tebe... možda - odvrati ona. 

- Mene? Možda? - kaza pogođen njenom ženskošću. - Zašto mene, čovjeka sijede brade; 
djevojka tako mlada poput tebe? 

- Imam osamnaest, i prema tome sam žena - izusti ona. - Što se tiče tebe, nekoliko sijedih 
ne čine čovjeka starim. 

Dražestan način na koji je to izrekla, kao i njezin smiješak, učiniše te se odlučio. 

- Kako se zoveš, mala vrebačice? 

- Teodora. 

- Teodora? To znači: dar od boga. 

- Upravo to. 

- Ded, daru božji, otvori mi vrata. 

- Ona su otvorena. 

On pokuša otvoriti vrata; bijahu nezasunjena te uđe. Ona je stajala na vrhu malog 
stepeništa od dvije-tri stepenice, tanašni lik u bijeloj haljini što joj u bezbrojnim naborima padaše 
na nogu, a izgledala je gotovo sablasno u mrtvačkoj tami hodnika. 

- Uđi u sobu - pozva ga. 

On se uspne uza stepenice i pođe za njom u malu gostinjsku sobu. 

- Sjedi. Imam ciparskog vina i medenih kolača. Molim te, zakusi štogod, ukrijepi se - kaza 
ona prijazno. 

U jasnom svjetlu gostinjske sobe on zapazi njezine prekrasne tamne oči na licu čije je 
bljedilo navještalo unutarnju vatru. I usta, živahna i čulna, iako nekako mudra. 

- Bih čašu vina - zamrmlja i nesuvislo doda: - Poznajem Cipar. Zavičaj boginje Afrodite. 

- I moj. 

On je ispitljivo premjeri. - Jesi li ti Cipranka, ili Cipriota? 

Ta igra riječi imađaše na grčkom tananu sjenu značenja: prva je riječ označavala osobu 
porijeklom sa Cipra, dok se pod drugom podrazumijeva žena vješta naročitom ljubavnom 


umijeću, s kojega su otočanke bile na glasu. 

Ona mu jednostavno odgovori: - Na tebi je da prosudiš. 

Na te riječi on osjeti nenadano uhitrenje bila, i da to prikrije, prisrknu vino. 

- Živiš li sama ovdje, Teodoro? - upita za trenutak. 

- Oh, ne. Sada imam i vlastitu robinju. A dvije druge djevojke stanuju također u ovoj kući, 
dakako, sa svojim sluškinjama. 

- Dugočasiš li katkada na prozoru? 

- Oh! Gotovo nikada. 

On kimnu. - Glupo pitanje. Valjalo mi je znati da ti imaš mnogo ljubavnika. 

U odgovor, ona mu se razdragano osmijehnu kao da se ćuti polaskanom. Potom upita: 

- Hoćeš li biti moj gosti preko noći? Ili će to biti tek kratka posjeta? 

Svaka joj riječ bijaše ljupka i umjesna, bez i najmanjeg tračka bestidnosti: pa ipak to nije 
bila lažna čednost, već prije poštena i otvorena. 

- Rekao bih, kratka posjeta - kaza oklijevajući. 

Ona kimnu. - Reći ću Tei da zasune vrata, kako nas nitko ne bi uznemiravao. 

Za trenutak se udalji. 

Aleksandrijac Datos ne bijaše razuzdanik od iskustva. U svom gradu bio je čovjek 
pozamašnog imutka i ugledan, s poslom, postarijom ženom i s obitelju odrasle djece. Pustolovina 
u koju se evo bacio toliko se razlikovala od njegova ponešto dosadna i uredna načina živovanja, 
da mu se ujedanput učinila uznemirujućom. 

Ali prije no što se osjećaj uznemirenja uspio pretvoriti u kajanje nad žurbom, djevojka se 
vrati. I istoga časa uminu njegov nespokoj. Ona je bila tako umiljata, tako privlačiva, tako bliska. 
Iznenada je snažno poželi. I premda je slabo poznavao kurtizane i premda nije bio bolji znalac 
žena od većine muškaraca, već je nepogrešivo ćutio da se nalazi na pragu nezaboravna doživljaja. 

Odloži jedva otpijenu vinsku čašu i ustade. 

Ona mu priđe gotovo plaho, iako s povjerenjem. 

- Budući da će posjeta biti kratka, nije li vrijeme da se istinski upoznamo? - prošapta. 

Njegove je ruke obujmiše i on je cjelunu, dok mu se krv divlje uskucala u grlu. 
Neposjedovana žena, pa bila ona i bludnica, u muškarčevim očima uvijek ima nešto djevičansko, 
baš kao da mu nudi skrivena obećanja divotnih iznenađenja koja je za nj pohranila... 

Kasnije, dok su se zajedno odmarali na djevojčinoj grimizno presvučenoj postelji, čovjek 
reče: 

- Predomislio sam se. Prenoćit ću kod tebe. 

Ona kimnu, a da se nije iznenadila. - Reći ću Tei da pripremi večeru. 

- Ali ne sada. 

- Ne sada? 

On ponovo željno potraži njene usne. 

Nakon cjelova odiže glavu i nadazre se nad Teodoru. Njena blistava tamnokosa glava 
ležaše mu pod pazuhom. Neke su žene rođene da uznemiruju, uzbuđuju i, možda, da uništavaju. 
Duboki i skroviti nagon upozori Datosa da je jednu od takvih upravo obgrlio, i trenutačno mu 
srcem prođe srh koji nije umio razumski objasniti. Ali mu nelagodu ponovo odagna njen 
zamamni uzvratni osmijeh. 

- Priča se da perzijski mudraci što se nazivaju magima umiju pogoditi doba dana kad 
gledaju u mačje oči i mjere širinu zjenice - promrmlja. 

- Umiješ li i ti? 

- Kad ja gledam u tvoje oči, više ne razaznajem jutra od večeri, pogledao sada ili kasnije! 

On poljupcem zaguši njen kikot. Čarkati se sa ženom poput nje ne bi umio ni jedan 


muškarac. Oćuti kako klizi u jezerce mlake neotpornosti: uze je u naručje i priziblje k sebi. 
Ona se pripi uza nj. Voljko. Drhtavo. 


GLAVA DRUGA 


U kojoj se opisuje kako je kurtizana Teodora u djetinjstvu sjedila kao molitelj pred 
svjetinom na trkalištu, i kako ju je Makedonija spasila da ne bude ožigosana zbog krađe. 


Mnogo kasnije, kad se za neko vrijeme zasitio ljubavi i kad su sjedili za večerom, Datos 
je stade ispitivati, kako već muškarci rado ispituju žene - o ostalim njezinim ljubavnicima, o 
iskustvima s muškarcima, o tome kako je postala kurtizanom - stotinu nenamjernih muških 
neuljudnosti koje je Teodora tako mnogo i odavna slušala da ih više i nije smatrala 
neuljudnostima. Odgovarala je na pitanja kao da vrši neki obred, izmislivši brže-bolje životopis 
koji je, bez prljavih stranica, bio svakojak samo ne istinit. 

lako je čitavo vrijeme Datosu govorila neistinu, Teodora se u mislima pozabavila istinom. 
I predobro je poznavala onu drugu, strašnu stranu prostitucije. Bila je dijete dna i taloga i teško se 
zlopatila. Ali je naučila da o tome ne valja govoriti muškarcima, jer to razara opsjenu po kojoj 
žena opstoji u njihovu doživljaju. 

U mislima se vrati u djetinjstvo. U vrijeme kad se Teodora rodila, njezina majka, 
trećoredna glumica i stoga bludnica - jer ta dva zanimanja bijahu nedjeljiva bila je priležnica 
Akacija, čuvara životinja na trkalištu u Paposu, glavnom gradu Cipra. Sve u svemu, bile su tri 
kćeri: Komito, tri godine starija od Teodore, i Anastazija, dvije godine mlađa; to su bile njezine 
sestre. 

Ili točnije, njezine polusestre, lako su djecu nazivali kćerima Akacijevim, svatko je znao - 
a nitko bolje od njega samog - da nije vrijedilo čak ni nagađati tko je nadahnuo začetnom 
životnom iskrom svaku od djevojčica. Bijaše tek sigurno da je svaka bila začeta s drugim, jer 
mnogo je njih posjedovalo glumicu-bludnicu majku, a njezine kćeri čak nisu ni nalikovale jedna 
drugoj, premda sve tri, kad odrastoše bijahu ljepojke. 

Teodora se sada jedva sjećala maglušavih vrhovitih planina i zamagljenog modrog 
ciparskog mora, tako lijepog te su starodrevnici vjerovali da se na žalu otoka rodila Afrodita, 
boginja ne samo ljubavi već i ljepote. Kad su djevojčici bile tek četiri godine, Akacije je poveo 
svoju »obitelj« u Konstantinopolis, gdje mu dodijeliše mjesto čuvara medvjeda u zvjerinjaku 
Zelene stranke na velikom trkalištu, prema kojemu su bila sagrađena sva manja trkališta carstva. 

Zeleni... 1 Plavi! Kakvim li su čudnim zapletajima u povijesti carstva i svijeta bile 
uzrokom te neobične vladajuće stranke hipodroma! 

Bilo je to nasljeđe starog Rima, gdje su se u danima slave u Koloseumu borili gladijatori, 
a vozari u bijelim, zelenim, crvenim i plavim odorama kočijašili u cirkusu Maksimusu. U ono su 
vrijeme, kako je rečeno Teodori, boje predstavljale godišnja doba: bijela zimski snijeg, zelena 
proljetno raslinje, crvena ljetnu vrelinu a plava jesensku sumaglicu. 

Svjetina se vrlo brzo opredijelila za boje, kladila se na njih i rascjepkala se u klike od 
kojih je svaka nosila svoju omiljenu boju i divlje mrzila suparničku kliku, čak i izvan gledališta. 
Razlog ovome čudovitom neprijateljstvu bijaše strast klađenja koja je bila postala prava bolest 
Rima i kasnije Konstantinopolisa, grada koji je oponašao rimske ludosti a da se nije pokušao 
takmiti s rimskim vrlinama. Igra u novac slabost je i utjeha glupih u kojih nema ni sposobnosti ni 
marljivosti da se drukčije istaknu, bilo u materijalnom ili duhovnom pogledu. To je podmukla 
boljka koju društvo uzgaja na račun onog običnog ali zazornog nagona pohlepe; a nudeći ljudskoj 


duši slatki med nade da će iz ničega steći nešto, navodi je na gubitke, često i u propast. 

Neukom, izopačenom stanovništvu kakvo je bilo ono Konstantinopolisa što ga je dugo 
vremena unižavala carska darežljivost, omogućavajući mu lagodno, nametničko živovanje, 
stanovništvu sa sklonošću prema prljavim zabavama koje su karakterizirale njegove mješovite 
rasne sastojke, igranje u novac bijaše vrhovna strast. Bizantinac će se kladiti o bilo što; 
povremeno se viđala malena, tek prohodala derlad gdje čuči na ulici i igra za novčiće. 

Još u vrijeme Nerona, u Rimu, Zeleni su nadvladali Crvene, Plave i Bijele, tako da su 
postojale svega dvije stranke. U Konstantinopolisu se ta razdioba učvrstila i produbila, te se 
govorilo da boje predstavljaju vječitu borbu između zelene zemlje i plavoga mora. 

Golemo trkalište bijaše velika tržnica nade. Kad god bi uzmogla, ondje se zadesila svaka 
protuha da uloži svoj novac na trkališnoj kladionici; na to ga je jednako navodilo očekivanje 
dobiti bez rada kao i đavolska strast, budući da su trke bile pogibeljne i da su se održavale po 
okrutnim pravilima, tako da su ljudi često smrtno stradavali ili se za čitav život unesrećivali ispod 
sudarenih kolesa i udaraca kopita. 

Slava tih vozara nalikovala je slavi gladijatora davnašnjih vremena, čije su mjesto i 
zauzeli u srcu gledalaca. Dok je pobjeđivao, vozara obasipahu laskama, ponešto i zbog imutka što 
ga je ubrzo stjecao - i zbog obavezne rastrošnosti kao i zbog zahvalnosti onih čije je oklade uspio 
zadobiti, a dijelom i stoga što je poput matadora španjolskog bikovskog ringa iz kasnijih vjekova 
bio unaprijed osuđen da prije ili poslije pogine. 

Na vrhuncu svoje slave, svaki je vozar bio svjestan kobi koja je neumoljivo visila nad 
njim. On nije bio čovjek: on je bio igračka svjetine. Neophodan rulji, mada ga je ona već osudila 
na pogibiju. Posjedovao je raskošan stan i bogatu odjeću, razbacivao se pregrštima zlata, 
oblijetale ga lijepe žene nudeći mu svoje milosti, gdje bi se god pojavio, prolomila bi se bura 
oduševljenih pozdrava, no uvijek je bio svjestan da se negdje - u Konstantinopolisu, ili u jednom 
od pokrajinskih gradova, na primjer u Antiohu, Hadrianopolisu ili u Aleksandriji - novi vozar uči 
vještinama svoga zanata, rukovanju konjima i odvažnosti kojom neprestano izaziva smrt i pljesak 
hipodromske svjetine, spremajući se da jednoga dana zauzme njegovo mjesto. 

A samo je trkalište bilo ponos Konstantinopolisa. Bijaše to ogromno kameno zdanje, 
sagrađeno u obliku konjske potkove, s redovima sjedala uokrug, arene gdje se moglo smjestiti 
stotinu tisuća ljudi, a zidom se gotovo doticalo zida carske palače. Početak potkove zatvarala je 
građevina gotovo iste veličine s okolnim tribinama, u kojoj su stanovali vozari i njihovi 
pomoćnici, a udno građevine nalazila su se startna vrata, njih šesnaest na broju. Na vrhu toga 
zdanja bijahu sjedala za patricije, senatore i više vladine činovnike, a iznad njih se smjestila 
kathisma ili carsko gledalište, odakle su pod zaštitom velikog purpurnog suncobrana car i 
njegova pratnja promatrali trke kad bi im se prohtjelo. 

Da car ne mora svaki puta prolaziti ulicama kad zaželi gledati trke na hipodromu, 
kathisma bijaše spojena s unutrašnjošću palače zavojitim stepenicama i ograđenim natkrovljenim 
prolazom, čije je kapije i prilaze čuvala jaka straža, I premda čudaštvom vremena ne 
dozvoljavahu ženama pristup na trkalište, carica je mogla, ako je željela, promatrati trke s tornja 
crkve Svetog Stjepana, koji se izdizao unutar carskih zidina nadvisujući najgornje redove 
trkališnog gledališta i štiteći svojim rešetkastim prozorima caricu i njezine dvorske službenice od 
radoznalih pogleda svjetine. 

U danima velikih trka hipodrom bijaše čarobno mjesto. Redove i redove sjedala napučila 
je živa, gusta masa ljudstva i promatraču bi se učinilo da se jednom stranom razmahnulo silno 
nebesko plavetnilo, a drugom proljetno zelenilo, jer tako su, jedna nasuprot drugoj, posjedale 
dvije velike stranke. 

U tome je loncu kiptio otrov groznice za igrom. Jer stranke ne bijahu drugo doli 


kockarske družine, opsjednute igranjem do te mjere te su se nizala ubojstva i prijevare po kojima 
su Plavi i Zeleni zaigrali takvu ulogu u životu carstva kakvu je teško zamisliti čovjeku 
današnjice. 

I na trkalištu i izvan trkališta neprijateljstvo između Zelenih i Plavih bijaše zaoštreno da 
su se uobičajili ulični izgredi a umorstva se nerijetko događala. Svaka je stranka posjedovala 1 
uzdržavala vlastitu poslovnicu, staje, vozare, zvjerinjak životinja za borbu, namijenjen zabavi 
publike u predahu između trka, svaka je stranka urlikom i pljeskom odobravala svojim 
miljenicima, a izvikivala mržnju protiv suparnika. Neobični je razdor rascijepio stanovništvo 
Konstantinopolisa na dva dijela, proširio se u najudaljenije krajeve carstva, zavadio prijatelje, čak 
i obitelji, oborio zakone, ugrožavao prijestolja i čak uzeo maha u sukobima divljih vjerskih 
razmirica svoga vremena. 

Kad je Teodora kao četvorogodišnje dijete prvi put vidjela trkalište, moć se Zelenih 
uspinjala, 1 oni su zaposjedali stjenovitu zapadnu stranu gledališta, jer je stari car Anastazije 
pristajao uz njih, a monofizitska heretička sljedba koju su podupirali Zeleni našla je podršku i na 
dvoru. 

Ali nakon što se na prijestolje uspeo car Justin, ortodoksni katolik i Plavi, nastade 
pomračenje Zelenih, i oni su odsada sjedili na istočnoj strani gledališta, tamo gdje im je 
popodnevno sunce udaralo u oči, pothranjujući zbog toga u sebi ogorčenje i izgledajući prigodu 
kada bi se stvari mogle izmijeniti. 

Oduvijek je u starome Rimu svjetina predstavljala strahovladu, a u poznijoj prijestolnici 
carstva bijaše još i gore. Kad je rulja uzrujana, ona je divlja, neuračunljiva, zla i bolesno okrutna. 
Mnogog cara svrgoše, glavu mu pokosiše i zakotrljaše u prašini, sve zaradi njezinih ludih hirova. 
Stoga su carevi uvijek s poštovanjem ako ne i strahom postupali sa strankama, neprekidno 
nastojeći da ih uspokoje. 

Teodora, tek poodmakla od djetinjstva, isprva je, dakako, malo što shvaćala od tih stvari. 
Ali jedna od njezinih najdavnijih uspomena bijaše neprekidni, urnebesni i razulareni urlik što se 
prolamao trkalištem: »Nika!« 

To je značilo »pobjeda«. I ta riječ »nika« bila je poklič trkališta, kliktaj slavlja i kliktaj 
mržnje. Ona je godinama pratila Teodoru, a djetetu kao da je neki neobjašnjivi predosjećaj 
govorio da bi mogao osvanuti dan kada će joj gromoglasni rik »nika« dojaviti jad i nevolju. 


Kad joj je bilo pet, prvi put je na vlastitoj koži osjetila okrutnost rulje, a to se desilo 
nenadano, poput potresa i udara strave za koji je bila odveć mlada i nespremna. 

Jednoga dana uniješe Akacija, koga je strašno izujedao jedan od njegovih medvjeda. 
Teodora vidje majku gdje kuka nad njim i tako prvi put upoznade stravičnu nepovratnost smrti. 

Pošto ukopaše Akacija, drugi čovjek tajanstveno zauze njegovo mjesto u majčinoj 
postelji. To je bio Orodont, samoživi Levantinac; no majci se nije smjelo odviše zamjeriti što mu 
je tako brzo prepustila mrtvačevo mjesto, jer netko se morao skrbiti za nju i za njezinu djecu. 

Ali dok je Akacije bio blagostiv - iako možda malko priglup i više nego susretljivo 
raspoložen prema pustolovinama svoje suložnice s drugim muškarcima - Orodont bijaše sebičan i 
nabusit. Katkada, kad bi ga najedila, neštedimice je devetao djecu; s toga razloga Teodora ga nije 
voljela, pa se već u toj ranoj dobi naučila prikrivati svoje osjećaje. 

Kad je naslijedio Akacijevo mjesto u postelji Teodorine matere, Orodont je mislio da će 
mu dopasti i Akacijevo mjesto čuvara medvjeda. Ali potkupljivost vladaše svuda, pa i na 
trkalištu. Asterije, učitelj plesa u Zelenih i raspodjelitelj zaposlenja, već je primio mito: i lako 
drugom čovjeku pripade mjesto medvjedara sa svim uzgrednim dohocima koje je ono nosilo. 


To bijaše nesreća po malu obitelj. Budući da nije dobio mjesto koje je želio, Orodont, 
novi majčin ljubavnik, odbi da prihvati bilo kakvu odgovornost u pogledu uzdržavanja nje i 
njezinih kćerkica. Jadna se žena u očaju latila jedinog sredstva kojemu se mogla domisliti. 

Teodora se živo sjećala onoga što se potom dogodilo. Plačući, mati je odjenula tri 
blještavog dana gurnula na bijeli pijesak velike arene hipodroma. 

Djeci se taj prizor učinio užasnim. Bilo je to upravo prije početka prve trke kolima; konji 
se već propinjahu i kopitahu iza startnih vrata, vozari su ih već zažvalili i teškom mukom 
zadržavali pred prečagom, što bijaše zadatak sam po sebi uzbudljiv i opasan. Napeto iščekujući 
početak utrke, devedeset tisuća ljudi toga je dana ispunilo redove sjedala što se izdizahu put neba 
jedni naviše drugih. 

Isprva je devedeset tisuća sa začuđenjem blenulo u tri sićušne prašinice što su se držale za 
ruke i plaho odmicale prema strani na kojoj se okupiše Zeleni, tada u punom slavlju, jer je toga 
dana trkama prisustvovao car Anastazije, a moć se Zelenih uspinjala. 

Ujedanput sa svih strana zapljuštaše pitanja: 

- Čija je to deriščad? 

- Što rade ovdje? 

- Svetog mi Belzebuba, je li to neka šala? 

- Čekaj, možda je to nova vrsta predstave! 

U sredini arene tri su djevojčice, osmogodišnja Komito, petogodišnja Teodora i 
Anastazija, mali plentravac, izgledale kao tri sitna kukčića. Odjednom su kleknule i, kako su bile 
upućene, pružile svoje dječje ručice u poniznoj prošnji. 

Upravo ispod kathisme ustade čovjek i progovori zvonkim, dalekočujnim glasom. Svatko 
ga prepoznade: bio je to Kvart Ostije, glavni najavljivač Zelenih. Zahujaše riječi nošene silnim 
glasom sa stankama u razmačicama na način njegovih uobičajenih govorancija, kako bi ga 
svjetina jasnije čula i bolje razumjela: 

- Znaj, o narode... ovim se lukavstvom... želi opovrći presuda... činovnika Zelenih ... jer se 
računa ... na sažaljenje općinstva... a sve za dobrobit jednog nevrijednika... što traži mjesto 
čuvara životinja... mjesto koje je već bilo dodijeljeno... drugome, zaslužnijem! 

Iz svjetine provali režanje što naraste do nestrpljive rike. O tome se dakle radilo! 

Najavljivač opet zagromori: 

- To je protuzakonito... Ženama nije dozvoljeno... ući u trkalište, kao što svi znaju... 
Uostalom, trke se odlažu! 

Ovo posljednje bijaše oštar podbodak. Gladni predstave u koju je gotovo svaki prisutni 
Bizantinac uložio svoj okladni ulog, gledaoci počeše zavijati i toptati nogama. Čuli su se bijesni 
povici: 

- Napolje s njima! 

- Tko je pustio te male kuje u arenu? 

- Tornjajte se! 

I najednom netko, nadahnut više od ostalih, povika: 

- Započnite s trkom! 

Na to se smjesta, i gotovo jednogrlice, prolomi opaka i oduševljena dernjava. 

- Započnite s trkom! Da, započnite s trkom! 

Bijaše očito što je rulji bilo na pameti. Kad bi pustili konje, ništa ne bi spasilo tri tanahna 
bijela lika ispod zemljodernih kopita i kolesa. 

Krv! Drukčija vrsta krvi što mami nezasitnu bizantinsku žeđ. Vidjeti tri malene uljezice, 
zgažene u crvenoj smrti... kakav doživljaj! 


Kod startnih su se vrata započeli migoljiti. Činilo se da će upravitelj igara udovoljiti 
bezdušnom zahtjevu gomile i da je sudbina bespomoćne djece zapečaćena. 

Uplašene gromorenjem, krhke sestrice digoše se s koljena i, držeći se jedna druge, počeše 
se posrtavo povlačiti. Komito, najstarija, pomalo je shvaćala opasnost u kojoj su se nalazile. Ona 
je trčala na čelu, Teodora o njezinoj ruci, držeći za ruku malu Anastaziju čije su djetinje nožice 
bile prekratke za bijeg. Najmanja se spotakne i pade, a da nije bilo očajne odlučnosti srednje 
sestre, bila bi i ostala tamo gdje je pala. Ali Teodora ne htjede ispustiti njezine male ruke i nastavi 
je vući po pijesku premda je i sama bila ustrašena i premda je ridala kao što je, usprkos urnebesu 
gomile, čula da ostale nariču. 

Tada se zbude nešto neobično. Redovi Plavih održaše užurbano vijećanje. I Drubus, 
najavljivač Plavih, veoma slavan govornik prodorna glasa kojim je mogao nadglasati svaku 
orljavu, ustade, a gledalište se utiša da čuje njegovu riječ: 

- Znaj, o narode... - zarikao je - da su Zeleni tako okrutno postupili s ovom ubogom 
djecom... i da ih Plavi... uzimaju pod svoju zaštitu.. Vratite se svojoj obitelji, dječice...! Kažite joj 
da vašega oca čeka posao... u zvjerinjaku Plavih... i nikada ne zaboravite dobročinstvo ... koje 
vam je danas bilo... učinjeno! 

Nikada prije nije se desilo nešto slično. Ne bijaše to toliko samilost Plavih koliko želja da 
podvale svojim suparnicima. Ali to je spasilo djecu. 

Kod startnih su vrata čuvari oklijevali dovoljno dugo da omoguće djeci bijeg iz arene. S 
ove je zgode buknuo nov razdor i još veća netrpeljivost između stranaka. A Teodora nije nikada 
smetnula s uma da su je onoga dana Plavi uzeli u zaštitu. Niti je ikad zaboravila okrutni, 
krvohlepni urlik mnoštva koje je tražilo da otpočnu trke, kako bi se naslađivalo promatrajući gdje 
nju i njezine sestre satiru konjska kopita. 


Obitelj je stanovala u nekoj vrsti šatora ispod fornices, onih najnižih podupiračkih lukova 
hipodroma, kamo su se često sklanjale najgore vrste djevojčura. Teodora, jasnooko dijete, vidjela 
je sve i upoznala se s opačinama svake vrsti. Pa ipak to bijahu relativne sreće, jer je bila slobodna 
da dolazi i odlazi kad bi joj se prohtjelo. 

Katkada je za bakreni obol služila kao teklić, noseći ljubavne poruke napomađenih 
mladića mirisavim gospama u predio milosnica, ili čak u plemenitaške palače. Promatrala je i 
slijedila povorke ne hajući jesu li to pobjedničke smotre vojnika što se vraćaju iz rata, carska 
ophodnja kroz grad, prolaz crkvenih velikodostojnika i kaluđera prigodom kakve vjerske 
svetkovine, ili pak gomila robova koju tjerahu da radi na zidinama Konstantinopolisa, što su 
zahtijevale stalni popravak. 

Također bijahu česta javna pogubljenja kada su nesretnicima, koji su počinili odviše težak 
zločin a da bi bili poslani samo na galiju, odsijecali glave, vješali ih ili nabijali na visoke, 
grozovite kolce. Potonja bijaše omiljena kazna, budući da se vršila umjesto raspeća koje je 
zabranio sam Konstantin, a zabranio ga je zato što je način smaknuća Spasitelja bio odveć svet da 
bi se primijenio na obične zločince. Sve te okrutnosti i trpnje dijete smatraše prirodnima. 

Katkada je, skrivena ispod trkališta, piljila kroz pukotine i otvore i pasla oči na 
zabranjenom prizoru utrka, gdje ljudi nastojahu da u gromovitim takmičenjima ubiju jedni druge, 
lomeći kotače ili nagoneći pobješnjele konje svog suparnika u zidove. Drugom bi prilikom 
vrludala mimo kaveza u kojima se odgajahu zvijeri za borbu: medvjedi, leopardi i lavovi, 
izgladnjeli i izubadani do podivljalosti, crni bikovi s rogovima poput igala, razdraženi i 
pomahnitali da bi kasnije, na pijesku arene, napali jedan drugoga s bjesnilom koje će zadovoljiti 
krvožednu rulju. Usprkos tome što su nastojanjem kršćanske Crkve već poodavno zabranjene 


gladijatorske borbe, borbe između životinja još se uvijek priređivahu kao danak nezasitnoj 
okrutnosti izopačenih Bizantinaca. 

Bilo je i dana kada je čučala u prašini pored jednih od hipodromskih vrata i prosila, 
sprijateljujući se s prosjacima. Jedan je od njih naročito privlačio njezino zanimanje i pažnju 
svojom neobičnom ružnoćom. To je bio Hag, prosjak na magarčiću. Njihovo se poznanstvo 
produbljivalo i s vremenom je dijete postalo prosjaku vrijednim saveznikom. 

Prosjačenje u velikom bazaru, nasuprot Vie Alte, glavne konstantinopolske ceste što je 
vodila prema trkalištu, bijaše zabranjeno, budući da se nije miljelo dućandžijama. Pa ipak je 
bazar bio mjesto kao stvoreno za traženje milodara, i uz pomoć male Teodore Hag je skovao plan 
kako da u nj uljeznu. 

Ona je voljela taj dio Konstantinopolisa, jer je bazar bio poput nekakva grada pod 
jedinstvenim krovom - grada što je vrvio životom, bojama i mirisima, grada u kojem se poslovalo 
bez stolova i stolica u bezbrojnim dućančićima duž ulice, koji su danju bili otvoreni, ali su ih 
noću vlasnici zatvarali čvrstim, veselo obojenim kapcima. U tim su dućanskim udubinama sjedili 
trgovci rasprostrijevši oko sebe svoju robu, srčući vino, ogovarajući susjede, pogađajući se s 
kupcima i drijemajući. 

Između dućana tekao je preplet uzanih, vijugavih, potpuno nepravilnih uličica, u stvari 
prolaza; neki su od njih bili natkriveni koso položenim gredama, obrubljenim i trulim od starosti, 
s pukotinama koje su propuštale i sunce i kišu; poneki, nadsvođeni rešetkama s vinovom lozom, 
bacahu fine čipkaste sjenke na istaban i neravan pločnik. 

Svaki je od tih prolaza bio svojevrsna značenja. Jedan su zaposjeli sedlari i kožari, drugi 
zauzeše lončari, treći prodavači mirisa, četvrti draguljari 1 zlatari, peti slastičari, šesti mesari i 
tako dalje, do u beskrajnu raznolikost. Bijaše to lijep bazar, najveći od nekolikih 
konstantinopolskih bazara i stoga najveći u carstvu; a prosjak poput Haga dobivao bi na takvu 
mjestu gospodsku milostinju! 

Međutim, trgovci bi prije ili kasnije pozvali stražare: to je bio čas malene, bosonoge 
Teodore. Šćućurena, svojim bi ogromnim, poput muha crnim očima promatrala cestu kojom će 
doći stražari i u pravi bi tren dolijetala prosjaku vičući: - Požuri, Hag! Dolaze! Dolaze! - A kad bi 
stigli vojnici, prosjaka više nije bilo. 

Zbog toga se među njima zarodilo trajno prijateljstvo, jer Hag nije zaboravljao 
dobročinstva. Usprkos strašnoj vanjštini, srce je staroga prosjaka bilo puno nježnosti prema 
djetetu. 

Pokatkad, kada nije prosjačio, znali su dugo čavrljati na suncu kraj trkališnog zida, on u 
košari na leđima strpljiva magarca, ona sjedeći na tlu pokraj njega. Prosjak je za Teodoru bio 
neiscrpna riznica mudrosti, a posjedovao je i jednako neiscrpnu zalihu grubih dosjetaka i šala; u 
onim je danima saznala od njega i nešto o neobičnom prosjačkom žargonu, jeziku koji su 
poznavali samo članovi Bratstva, i tako se upoznala s krivudavim potajnim putovima 
velegradskog štakornjaka. 


Od najranijeg je djetinjstva Teodora uočila nedostatak kreposti u svoje majke, ali to u njoj 
ne izazivaše ni čuđenja ni ljutnje, budući da je blud bio najobičnija pojava njihove svakodnevice. 

Često, dok bi se Teodora brinula o ognjišnoj vatri, njena je majka odlazila s nekim 
ljubavnikom pod fornices - a taj ljubavnik, dakako, nije bio Orodont. Teodori se to činilo posve 
prirodnim, jer se tako mogao namaći novac za kupnju tunika i sandala, kao i hrane, budući da je 
Orodont često potrošio čitavu plaću na piće i kocku. 

Kad je ostarjela i kad joj poispadaše zubi, Teodorina se mati ostavila prostitucije. 


Svakako, nadolazilo je vrijeme kad će je njezine kćeri odmijeniti u zanimanju. To bijaše običaj, 
gotovo zakon, po kojemu kožarev sin postaje obućarom, a pekarski sin uči peći pogaču. 

Postupci kojima se mlade djevojke  spremahu za prostituciju bijahu u 
rimsko-bizantinskome svijetu dobro poznati i izrađeni do u tančine. 

Početnice su se često obučavale u sviranju na fruli ili harfi ili u plesu, jer je ona koja je 
posjedovala takvo obrazovanje imala stanovitu prednost u lovu na muškarce. A postojao je i 
Didaskalion, škola u kojoj su stare istrošene kurtizane poučavale mlade polaznice u umješnostima 
ljubavnog zanata. Uzevši općenito, društvo onoga vremena nije na takvu poduku gledalo 
prijekornim okom. Uistinu, ta škola bijaše tako slavna da su je u drevno pogansko doba pohađale 
djevojke iz uglednih obitelji da ondje prouče dvadeset i dvije vještine, koliko ih je brojio nastavni 
plan, iako pitomicama ne bijaše ni na kraj pameti da se bave prostitucijom, tek što bijahu ponešto 
razložita uvjerenja da će im stečeno znanje koristiti u braku. 

No Teodorina mati bijaše ili odveć siromašna ili odveć nebrižna da bi joj priskrbila bilo 
kakvu naobrazbu. Djevojka nije umjela svirati ni jedno glazbalo, nije odnjegovala glas za 
pjevanje, niti je naučila zamršene orgijastičke plesove. Nije pohađala Didaskalion, iako će 
jednoga dana svojom maštom i čarolijom svoje ličnosti nadmašiti i najviši stupanj ove škole 
erotske obuke. 

Njezina starija sestra, Komito, približavala se petnaestoj, a bijaše dobro razvijena i 
pristala i, po mišljenju svoje okoline, već pristasala u godine kad se započinje samostalna 
karijera. Da bi joj omogućili što uspješniji početak, obitelj je naumila da joj pribavi robinju koja 
će je posluživati 1 nositi joj tronožac na kojemu će Komito sjediti pod arkadama čekajući daje tko 
odabere; robinju koja će joj u usporedbi s drugima značiti stanovitu prednost, jer obične 
prostitutke ne mogahu sebi priuštiti takvu pokretnu imovinu. 

Ali budući da Komitina obitelj nije imala robinje ni novca da je kupi, Komiti dodijeliše 
lažnu robinju njezinu vlastitu sestru Teodoru. Tada je Teodori bila tek dvanaesta, bijaše za svoje 
godine sitna i neuzrasla, plaha i prevelikih očiju na mršavu djetinjem licu. Međutim, bila je kao 
stvorena za tu ulogu, i u svojoj maloj plavoj tunici s rukavima kao u robinjice tako se savršeno 
uigrala u svoj novi položaj te nitko nije ni sanjao da je sestra mlade kurtizane koju je posluživala. 

Komito, plitka i sebična, voljela je, dakako, svoju ulogu. Postupala je s Teodorom kao 
daje ova uistinu njezina robinja, obraćala joj se s prezirom i oštro, a katkada ju je šamarala i 
psovala zbog tobožnjeg nehaja i nespretnosti. Blago i šutke, mlađa je sestra primala udarce i 
prijeke riječi. 

Katkada, kad bi joj posrećilo, Komitu bi pozvao kakav bogati razvratnik u svoju kuću da 
ondje provede noć. Teodoru, »robinjicu«, tada su pošiljali u podrum, gdje bi je zaključali zajedno 
s ostalim robovima. 

U sobama na katu, uz vino, glazbu, obilnu hranu, smijeh i sjaj, ugađajući svome 
ljubavniku, Komito se nikada nije prisjetila slabahnog djeteta, svoje sestre koja je čamila u 
mrklom podrumu s ljudskom stokom što je poživinčila od robovanja i zlopaćenja, pa je poznavala 
samo bič, lanac i svoje životinjske prohtjeve - robinje jednako kao i robovi. 

U tom tamnom svijetu zločinačkih pomama Teodoru je zaštitila tek njezina očigledna 
nezrelost. Strahota toga svijeta usjekla joj se u dušu. U kasnijem životu nikada nije govorila o 
bezimenim zlodjelima onih obezumjelih zvijeri u ljudskom liku, o zlodjelima kojima je bila 
svjedokom sred družine beznadnih. 

Ali njezina je narav krila u sebi tako žilav i opružljiv nerv da je, usprkos tome što je tu 
strašnu godinu protavorila naučivši se gorkoj mudrosti daleko podobnijoj zrelijim godinama, 
ostala vedra i čak puna nade. 

U međuvremenu se razrasla. Njezino je tijelo gubilo djetinji oblik. 


Kad je već dobrano zamakla u trinaestu, zbilo se ono što bijaše neminovno. Surovi rob, 
zamijetivši njezine propupale grudi, jedne je noći silovanjem uvede u patnju i užitak ženstva. 
Sutradan Teodora zaprkosi Komiti bacivši joj tronožac u glavu i pođe da živi po svome. 


Bijaše to početak najtežeg dijela njezina života. Nije je slijedila nikakva »robinjica«; za 
nju se čak ne nađe ni mjesto u jednoj od /upanares, gdje bi imala bar krov nad glavom. 

Umjesto toga, pošla je u drugi kraj grada i započela kao pedana u Ulici žena, kao 
pritajena vrebačica u tmičnim zakucima, kao dronjava, izgladnjela i skvrčena spavačica u noćnim 
drvoredima ili ispod stepenica potrijemka, cmileći katkada od zimske studeni, privikla udarcima, 
zaušcima i uvredama, žrtva svakog gnusnika iz zabačenih ulica koji je imao obol-dva da je kupi - 
zagnjurena do najcrnjeg, najopakijeg dna na koje može dospjeti ljudsko biće, dna na kojem je 
Teodorino ženstvo bilo poniženo i jednako mulju odvodnog jarka. 

Pa ipak se nije vraćala svojoj obitelji. I predobro je znala da je ondje ne očekuje nikakva 
pomoć, a svakako ju je i ponos spriječio da se čak i za najtežih dana vrati kući. Odlučila je 
krenuti svojim vlastitim putem da po njemu živi ili umre. 

U ono vrijeme susrela je mnogo malih žena-ubogarki kakva je bila i sama, a 
Konstantinopolis je vrvio takvima. Većina je od njih brzo umirala od kašlja, dizenterije, 
zlostavljanja ili pobačaja. To što je Teodora prokuburila zimu, bijaše posljedica njezine 
nevjerojatne želje za životom, njezine sposobnosti prilagođivanja, sposobnosti da se iznenadno 
mijenja i da nadmaši svačija očekivanja u pogledu svega što radi. Iz nekog skrivenog vrela čak i 
za dana najvećeg beznađa i oskudice uvijek je crpila neki ubogi trak veselja, kao da je svježa i 
čila, tako da je muškarcima dugo ostajala u sjećanju slika blijede napuštenice. 

Slijedećeg je proljeća postala copa - »domaćica« u vinarnici kamo zalažahu pijanci, ali tu 
je bar imala hranu i zaklonište, a mogla je zaraditi i poprilično novaca lijegajući s ispičuturama 
koje je vodila u svoj sobičak što se nalazio u sklopu krčme. Tim je novcem kupovala haljine i 
sandale. 

Činilo joj se daje sjajno uznapredovala. Ali u to isto vrijeme kad je već bila zašla u 
petnaestu, dogodi joj se velika nesreća. 

Dvije dvojne nevolje prostitucije bijahu trudnoća i bolest. Zaštita od prve sastojala se u 
kojekakvim kontraceptivnim postupcima kao što su upotreba opne od ribljeg mjehura i ispiranje 
stanovitim vodicama; ali to bijaše odviše skupo i nedostupno za bijedne pedanae. Što se tiče 
druge nevolje, bolesti poznate pod imenom morbus indecens i još većeg užasa, lepre, žena u 
Teodorinu položaju smjela se pouzdavati samo u svoju dobru sreću. Teodora je nekako izbjegla 
bolestima, ali u pogledu trudnoće bijaše slabije sreće. 

Isprva pomisli da je pojela štogod od čega je ozlotrbila, ali za nekoliko dana mučnina se 
ustali. Preplavio je strah. Što da učini. Bijaše nemoguće da ima dijete. Sve kad bi i dokrušila do 
kraja perioda neradice koji bi joj nametnula trudnoća, nije bila u stanju uzdržavati dijete. 

U očajanju potraži jednu sagu, gnjilu staru vješticu imenom Eudoru, koja je prodavala 
otrove za pobačaj. Da, Eudora je imala napitak. Ali cijena koju bijaše naznačila bila je odviše 
visoka. Na to hrdoroga hladnokrvno objasni razlog. Otrovna smjesa, kazala je, često ubija i 
majku i nerođeno dijete, a vlast na to gleda prijekim okom i saga se izlaže opasnosti da bude 
optužena za dvostruko umorstvo. Posve ravnodušna, Eudora i ne spomenu pogibao u koju je 
srljala jedna mala buduća majka. Cijena otrovu bijaše okruglo pet solidija - pet carskih zlatnika. 
Teodori bijaše nemoguće namaknuti toliki novac. 

Iskrala se na ulicu očajavajući i čak pomišljajući na samoubojstvo. 

Nešto je valjalo poduzeti. Slijedećeg dana pokuša s krađom. 


Ali onaj klipan u vinarnici ne bijaše tako pijan kao što je mislila. Probudio se na vrijeme 
da ugleda kako ona reže vrpcu njegove kese pripojasnice i da se nadade u viku. Uloviše je na 
ulici. 

To bijaše kraj svega. Okružena svojim zarobljivačima, zlosretna je djevojka kesila zube i 
grčila lice u strahu i prkosu, svjesna svoje sudbine: tamnica, bičevanje i, najgore od svega, 
usijano željezo kojim će joj u obraz užignuti slovo F - što znači fur, kradljivac - neizbrisiv znak 
koji bi za svagda zapečatio njezinu karijeru kurtizane. 

U tom odsudnom času mimo gomile prođe nosiljka koju je nosilo osam robova. Žena iz 
nosiljke spazi komešanje i bjeloliku djevojku što je poput ulične mačke zvjerkala kroz čuperke 
kose koji joj je rastao preko čela i očiju, a zvjerala je na muškarce koji su je držali, dok je jedan 
od njih bio otrčao po redare. 

Nosiljka zastade, spusti se, a među gomilu stupi žena visoka, bogato odjevena i 
zapovjedničkog držanja. Ljudi uzmakoše. Bila je to slavna Makedonija - nju je poznavao čitav 
grad. Prva glumica kazališta Cirkus i kurtizana iz razreda famosae, a šaputalo se da ima veze i na 
dvoru. Nitko nije znao njezino pravo ime, jer ovo kojim se služila bijaše ime pokrajine iz koje je 
došla. No govorkalo se da joj je obitelj u zavičaju poznata i ugledna, što bijaše razlog da krije 
svoje srodstvo s njom. 

Ono što je uslijedilo ne bješe teško velikoj famosi: mali novčani poklon vlasniku 
vinarnice i poklon posjetiocu da ublaži njegov gnjev što je bio gotovo orobljen - i Teodora je bila 
slobodna. 


To bijaše najveće dobročinstvo koje je Teodora ikada užila; gotovo jedino dobročinstvo 
kojega se mogla sjetiti. Uslijedili su dani čemerne smućenosti i tjeskobne more; no velika je 
kurtizana nepogrešivo shvatila o čemu se radi, pokazavši se neiscrpno dobrostivom prema 
osamljenom siročetu koje je spasila. Dijete se nije rodilo... 

Odbolovavši, Teodora ponovo ojača i lati se rada na malim ulogama u kazalištu Cirkus, 'a 
pod pokroviteljstvom Makedonije. Teodora se pokazala neobično darovitom komičarkom. 
Premda nije umjela ni pjevati ni plesati ni svirati neko glazbalo, znala je svojim smiješnim 
dječaračkim licem 1 odličnom mimikom tako oponašati poznate ličnosti da su njezine predstave 
pobuđivale pljesak i buru smijeha. Također je bila duhovit improvizator stihova kojima se 
razbacivala s nekim prozračnim veseljem, tako da je ubrzo osvojila gledaoce i postala čuvena, 
budući da se darovitost te vrsti rijetko susretala. 

Tada je bila naučila i grčko 1 latinsko pismo. Budući da joj je valjalo pamtiti 1 
razumijevati mnogošta, glumica onoga vremena posjedovala je natprosječno obrazovanje. Nakon 
što je napustila pozornicu, to je znanje djevojci često puta bilo od koristi. 

Za to je vrijeme nastavila stanovati u Makedonijinoj kući, sučelice Trgu Afrodite. Saloni 
Jamosae bijahu raskošni. U ono se vrijeme unavadilo da bogati i glasiti raskalašenjaci odaju 
poklonstvo slavnim milosnicama, jednako kao što su se u kasnijim vremenima, u burbonskoj 
Francuskoj ili u Engleskoj za vrijeme hanoverske dinastije, bogati razuzdanici okupljali u 
gostinjskim sobama čuvenih glumica, kurtizana i kraljevskih, vojvodskih i kardinalskih 
ljubeznica. 

Teodora tu proboravi dvije godine pomažući Makedoniji i posebice se izvježbavši u 
priređivanju blistavih pozorničkih točaka i živih slika, i jer u nje bijaše mašte i stvaralačkog žara 
umjela je osobito vješto ukrasiti prostorije za gozbene svečanosti što su se neprekidno 
priređivale. Od svoje je zaštitnice primila također i ljupkost i otmjenost vladanja, što ne bi imala 
prilike drugdje naučiti. 


Naizmak tog razdoblja Teodora je navršila sedamnaest godina, njena je ljepota procvala, 1 
ona u dobru zdravlju i poletna duha napusti Makedonijinu kuću i useli se u svoj sadašnji stan u 
Ulici žena s namjerom da postane delicata, što joj i uspješno pođe za rukom premda se dozlaboga 
zadužila da iznajmi stan. 

Nadošlo je najbolje razdoblje njezina života. Svoje je milošte visoko zacijenila, tako da je 
isključila obične i neimašne snubitelje, te je primala samo one dobro stojeće, činovnike, 
namirisane male plemiće i bogataše koji bijahu u stanju da joj dobro plate. U takvom krugu 
posjetilaca barem opasnost od spolne zaraze bijaše uvelike smanjena, što joj je donijelo nemalo 
olakšanje. Živjela je pomalo i raskošno, iako su je morili dugovi. Ali bila je svoja vlastita 
gospodarica i mogla je raditi što je htjela. 

To bijaše pravi Teodorin životopis, onaj koji nije ispričala Datosu, trgovcu iz 
Aleksandrije, u noći za večere. Kad bi se god sjetila na nj, oživio bi vječiti strah njena života: 
strah da je neki nepredviđeni događaj ponovo ne baci na jezovito dno, odakle ju je tek sreća 
izdigla. 

Ta je tjeskoba uvjetovala sve njezine misli i zamisli, iako ni Datos ni itko drugi ne bi 
pomislio da je u toj dobi sposobna za smišljene čine. 

Djevojci bijaše tek osamnaesta, bila je dakle u godinama kad je suvislo mišljenje najrjeđe; 
izgledalo je kao da pluta u struji božanskoga nerazbora, što je muškarce negonilo da bespomoćno 
odmahuju rukom nakon što su utaman naprezali mozgove da shvate neke od njezinih hitro 
promjenjivih raspoloženja i nauma. 

Ali ako je bila nedosljedna, bila je postojana, pa premda se na mahove činila izrazitom 
šeprtljom, uspijevala je pomoću nenadmašive ženske mješavine upornosti i odustajanja smjesta 
zamijeniti manje uspješan postupak drugim, uspješnijim, i upravljenim u potpuno suprotnom 
smjeru. 

Iskušavala je sve: samu sebe, muškarce s kojima dolažaše u doticaj, događaje, misli 1 
porive. I premda se poigravala životom, istovremeno je, najvaljanije i sa svom ozbiljnošću 
račundžije, baratala svojim oruđima zamame i čulnoga žara. 

Aleksandrijac Datos smatraše da mu je i te kako posrećilo što je nabasao na takvo 
stvorenje, iako su ga povremeno podilazili srhovi nerazjašnjive bojazni; nagonski je ćutio da je s 
oba ova osjećaja na pravom tragu, mada nije umio protumačiti zašto. 


GLAVA TREĆA 


U kojoj Teodora stječe ogrlicu i u kupaonici vodi razgovore sa svojim prijateljicama 
Antoninom i Krisomalo o stanovitim događajima koji su na njihovu veliku štetu. 


Četvrtog jutra po dolasku Datosa, u kasan sat, Teodora se postepeno rasani, još uvijek 
omamljena od napora sinoćnje razblude, shvativši da je dan već podobro odmakao u susret 
podnevu i pomalo se ozlovoljivši što se uopće probudila. Bila je u dobi kad djevojke kipte od 
preobilna života, ali toga se jutra osjećala gotovo bolesnom, tjelesno klonula i ispijena. 

U sobi bijaše neobično tiho, jer je Tea znala kakva je kazna očekuje kada bi njezinu 
gospodaricu netko nenadano trgnuo iza sna; no prozorski kapci bjehu odškrinuti da propuste zrak, 
a kroz otvor ulažaše tisuću zvukova grada, prigušenih i umekšanih udaljenošću. 

Neprisebna, neko ih je vrijeme prisluškivala. Spavala je naga, vitko joj je tijelo naličilo 
bijeloj strelici na izgužvanim grimiznim ponjavama. Takav bijaše u nje običaj, jer je i ona 
vjerovala da tijelo natprosječne ljepote zahtijeva što oskudniju i nesputljiviju odjeću. Međutim, 
toga jutra bila je odveć iscrpljena a da bi se ponosila svojim tijelom, ili da bi se prepustila bilo 
kojem snažnijem i trajnijem čuvstvu. Mrzila je malaksalost. 

Ujedanput se tržnu i okrenu, kao da je iznenađena što mjesto uza se nalazi prazno. Pokraj 
njezina, nalazio se još jedan jastuk čija je grimizna nabuhlina bila još uvijek uleknuta od glave 
koja je na njoj počivala. 

Nanovo se naleđaške opruži i zatvori oči. Tada, kao da se nečega prisjetila, segnu prstima 
pod grlo. O njezinu nagu vratu sjala je prekrasna ogrlica - težak zlatan lanac sa tri učvršćena 
smaragda, tri plamteća krijesa zelene vatre. Kad joj prsti dotakoše ogrlicu, oči joj se širom otvore, 
a licem joj proprhne brz trzaj radosti. Ogrlica je vrijedila najmanje tisuću zlatnih solidija - bilo je 
to blago vrednije od svoga novčanog ekvivalenta, jer uistinu, tko je mogao biti siguran da su 
zlatnici pravi, budući da su krivotvorenja bila redovite pojave, a čak su i pravi zlatnici i 
srebrenjaci bili nejednake vrijednosti, jer su ih ljudi »kljaštrili« kradom lomeći odljuske s rubova. 

Smaragdi bijahu dar Aleksandrijca Datosa. S njom je proveo ne jednu već četiri noći. 
Svakog jutra bije zapitkivao koliko joj duguje u novcu, a ona je svakog jutra odbijala da o tome 
govori. Posljedak: u noći pred odlazak skinuo je tu divotnu zlatolančanu ogrlicu sa svojega vrata i 
stavio je oko njezina. 

To je bio prvi vrijedan poklon koji je Teodora ikada primila. 

Premda je već bio prevalio zenit života, Aleksandrijac se pokazao jedinstveno umješnim 1 
izdržljivim ljubavnikom, budući da je stotinjak dana odsustvovao od kuće. S toga razloga, a 
naročito zbog smaragda, Teodora je o njemu lijepo mislila, dok je često s prezirom i mrzošću 
pomišljala na neke od svojih ljubavnika nakon što bi otišli. 

Po običaju, kurtizane upoznaju najgore strane u muškarca, i jedva da je u muškaračkoj 
prirodi postojalo nešto što Teodora nije poznavala. Neki su odviše pili, u nekih su bile prljave 
navade, a neki su rđavo postupali sa ženama. Međutim, većina se vladala na uobičajen način: 
isprva suludaste riječi, zatim požuda kao u pastuha, a nakon svega sram čovjeka, zatečena u 
slaboći i niskosti. 

Još nije posve poimala svoju moć, premda je tako često vidjela njezino djelovanje. Ono 
bijaše najočitije na ljudima od položaja i važnosti, jer je suprotnost između onoga što su naoko 


bili i onoga što su uistinu bili još je više upadala u oči. 

Vojskovođa, senator, bogati vlasnik ljetnikovca, filozof, pjesnik - svi su se oni u 
grimiznoj Teodorinoj postelji svodili na ponešto smiješan zajednički nazivnik. U borbi spolova 
pobjeda bi uvijek pripadala njoj, i taj besprekidni trijumf njene ženskosti nad muškom snagom 
tek joj je upola zadovoljavao taštinu, a ispunjao ju je osjećajem nelagodne moći, budući da je 
mirisao na neprestanu opasnost. Sile što je pokretala i posljedice što je snosila često se činjahu 
nesrazmjerne naporu koji je unosila u igru. Na primjer, ova smaragdna ogrlica... zapala ju je 
samo zato što je očarala vremešna čovjeka kojemu se izuzetno posrećilo na trgovačkom putu i 
koji je bio daleko od svoga doma. 

Usprkos priškrinutim kapcima, grčka svjetiljka, koja je još uvijek gorjela na stolu kraj 
postelje, plamtjela je u bezvjetrici mirnim, ušiljenim plamičkom. Jutro bijaše vruće. Teodora 
oćuti gdje joj se sljepoočice ovlažiše sićušnim graškama znoja i zaželi se tople i osvježujuće 
kupke. 

Prođe nekoliko časaka i ona izduži tanku bijelu ruku prema brončanome čekiću u obliku 
Dhallusa i udari njime o gong pokraj svjetiljke. Potom joj ruka onemoćalo klonu na postelju, a 
dok je brenčaj još odzvanjao sobom, ona umalo te ne požali što ga je izazvala. 

Vrata se umah otvoriše i uđe Tea. Robinja bijaše mlado ilirsko djevojče, tek dvije godine 
starije od Teodore, zamagljenih plavetnih keltskih očiju i zlatne kose koja joj se u dvije blistave 
pletenice ovijala oko glave, tvoreći na njoj kao neki šljem. Uz njezino pristalo tijelo prianjala je 
jednostavna tunika kratkih rukava, ispletena od meke plave vune. 

- Je li Aleksandrijac otišao? - upita Teodora. 

- Jest, domina. Još prije svanuća. Otplovio je s ranom plimom. Budući da si umorna, nije 
te htio buditi, ali mi je naložio da ti kažem da te nikada neće zaboraviti. On vjeruje da si mu 
donijela sreću, jer je utržio više no što se nadao, naročito što se tiče slonovače. 

Bijaše uobičajeno sujevjerje da žena svojim zagrljajem donosi muškarcu dobru ili zlu kob. 
Teodora se već naslušala takvih pohvala. Nije znala je li njezin ležaj bilo na koji naćin 
srećonosan njenim suložnicima ali je rado slušala da je tome tako, jer je glas o zloj kobi mogao 
uništiti posao svake kurtizane. 

Oči robinje proždirahu smaragdnu ogrlicu, ali ona je bila odveć dobro odgojena da bi išta 
upitala. 

- Jesi li spavala, Tea? - nehajno i nakon časka zapita Teodora. 

- Jesam, domina. 

- Ali sobe si uredila? 

- Jesam. Trudila sam se dotle dok ih nisam dovela u nekadašnji red. 

Teodora lagano pomače glavom: prošao je čitav trenutak dok je kimnula? 

- A kupka? 

- Sve je spremno, domina. 

Teodora učini slabahan pokret kao da će ustati, potom snova potonu u jastuke okanivši se 
svakog naprezanja i prepustivši se posvemašnjoj mlitavosti. Časeći, ona upita: 

- Je li me tkogod tražio? 

- Dolazio je mladi Keron. 

- Rekla sam mu da više ne dolazi! 

- Nisam ga htjela pustiti u kuću - reče Tea - ali donio ti je vijenac i voštanu pločicu. 

Teodora nestrpljivo zavrda nagim tijelom. 

- Baci ih! On zna da sam s njime prekinula! Ne, baci vijenac, ali daj mi pločicu. Oh ne, ne 
zanima me; ta on ne umije napisati ništa pametna, budući da mu je zborenje tako plitko. Ja to 
neću čitati! No dobro, naposljetku, daj mi je, možda će me nasmijati više no što mislim. 


Tea joj uruči pločicu. Bila je od vrsti nazvane diptih, u sredini predvojena i tako složena 
da je štitila stilusom urezana pismena na unutarnjim tankim voštanim stranicama. Njena ga 
gospodarica otvori, pročita, nakrevelji se i zlovoljno ga baci ustranu. 

Evo što je mladić bio napisao: 

»Odbijaš li me još uvijek, okrutna Teodoro? U svome sam očaju mnogo puta uzalud 
nastojao da porazgovorim s tobom. Ali ti me ne želiš saslušati. Sada, o Bezdušna, učinit ću ono 
na što me nagoni samo moje beznađe. Kad budeš čitala ove retke, bit će već prekasno! Moje srce, 
što je kucalo samo za tebe, sada je mrtvo. 

Keron.« 


Čitajući, kurtizana se posve rasanila. Prebaci dvije vitke, skladno izvajane noge preko 
posteljnog ruba i sjedne, zabacivši niz ramena meku, tamnu grivu svoje kose. Tada ustade i 
istegnu se - savitljiva gipkost tijela, s leđima ljupko svinutim u luk, s čarobnim ispupinama grudi 
i sa zijevom koji je njene crvene usne uobličio u maleni O. 

Stojeći tako, ukazala se nevelika i sitne građe, jer ju je Tea, koja je bila daleko od visoka 
uzrasta, nadvisivala za pola glave; no svi joj tjelesni omjeri bijahu tako sukladni te je davala 
dojam stasalosti. 

Sve je u toj nagoti bilo ženstveno, umilno i otmjeno, bez i crte nezgrapnosti. Koža joj 
bijaše svilasta i čudesno bijela; udovi vitki i gotovo ulaštene glatkosti; struk tankovijast; grudi i 
stegna izvanredna oblika, ni premršavi ni preobilni; a sedefni joj trbuh završavaše blago 
zaobljenim trokutom u sastavku bedara. 

Takva je žena veličajan cvijet nacije, a činjenica da je ova bila bludnica tumač je svoga 
vremena. 

Robinja joj preko ramena prebaci tanko svileno ruho i Teodora sjede za stol da 
zajutarkuje voće i kruh umočen u vino, dok joj za to vrijeme Tea ukosnicama skupljaše kosu. U 
međuvremenu je Teodora proučavala svoje lice u ogledalu od uglačana srebra. 

Lice joj bijaše dostojno tijela. Staro je vjerovanje što ga brižno njeguju ćudorednici da 
nevaljao život ostavlja neizbrisive tragove u crtama lica. Ali je lice ove djevojke bilo čisto i bez 
ikakva biljega sramote ili gorčine. Možda ona svoj život nije smatrala nevaljalim. 

- Dodaj mi još jednom onu pločicu - začas će Teodora. Kad je Tea donijela iz kuta gdje je 
bila pala, njena joj gospodarica glasno pročita sadržaj, jer robinja nije umjela čitati. 

- O čemu on to, što misliš, Tea? 

- Možda o samoubojstvu? - nagađala je sluškinjica. 

- Oh, ne! Nema u Kerona hrabrosti za takav čin. 

- Na što bi drugo nišanio, domina? 

- Ne znam. On je krajnje nerazuman. Htio je da otkažem svima drugima i da primam 
samo njega. Što ti nevaljali mladići očekuju od kurtizane? Kreposnu ljubav? Ako je tako, neka 
radije pođe na tržište robova i kupi sebi priležnicu koja neće imati drugog izbora do njega. 

- Svi su muškarci nerazumni - potvrdi Tea, kao da pripijeva jednu vrlo staru i pouzdanu 
istinu. 

- Znaš li što sam načula? Keron je jedan od onih odvratnih Juventi Alcinoi koje ja mrzim. 
Ne, nikada me nisu ni prstom taknuli, ali su u noći ulovili malu Joseu, frulašicu. Jadno dijete, još 
se uvijek nije oporavila. 

- Strašno! - zamrmori Tea, jer su raspušteni mladići bili strah i trepet svakoj ženi koju je 
prehranjivala ulica. 


- I tako se uvalio u dug - produži Teodora - da ne može izdržavati ni sebe a nekmoli 
ljubavnicu! Postanem li jednom nečija stalna ljubavnica, taj će mi to dobro naplatiti; ja odviše 
volim svoju slobodu. Tako sam i kazala Keronu. 

- A što je on rekao, domina? 

- Budući da je bio pijan, naljutio se i udario me. Bilo je to tri noći prije Aleksandrijčeva 
dolaska; ti si bila u kuhinji. Srećom, baš je unišao novi posjetilac, Leander Miran, znaš, onaj 
mršavi ćelavko. On i ja izbacismo Kerona iz kuće. Zbog toga sam Leandra nadarila ljubavlju za 
onu noć, - dakako, besplatno. I tako jedna noć orgija ostade neiskorištena za moje poslove i 
račune! A Keron šalje ovu poruku... koliko sam već poruka primila od muškaraca, Tea, od 
muškaraca koji su obećavali da će umrijeti jer sam nešto učinila - ili točnije, jer nešto nisam 
učinila? 

- Ne znam, domina. 

- Recimo, tucet! A koliko ih je održalo obećanje? 

- Onaj Timon, poučavatelj. 

- Glupost! Oborila su ga kola, jer je bio pijan. Nesretan slučaj. 

- Kalcije? 

- Ne. Progutao je kukutu, jer nije našao načina kako da umakne uzama, možda i ropstvu, a 
sve zaradi dugova. Ne, taj nije zdvajao radi mene. 

- Domina se odviše potcjenjuje - laskavim će osmijehom robinja. 

- Domina i predobro poznaje muškarce! - odbrusi Teodora. - U roku od pola sata druga će 
ih kurtizana izliječiti od svih jada, čak i one koji se čine najutučeniji! Zar me nitko drugi nije 
tražio osim Kerona? 

- Ako misliš na trgovce? 

- Da! 

- Kućevlasnik je opet bio ovdje. Uzbezočio se zbog zaostale stanarine. A zlatar iz bazara 
rekao je da će podnijeti tužbu magistratu radi onih naušnica. Također i prodavač svile 1 trgovac 
pokućstvom: svi nestrpljivi i puni prijetnja... 

- Moji vjerovnici pokazuju zube - prisebno će Teodora. - U današnje doba kurtizana jedva 
može sastaviti kraj s krajem zbog poreza koji joj nametnuše, pa kako da onda otplaćuje još i 
dugove? Dugujem za sve, osim za tebe, Tea. Barem se zbog tebe nisam zadužila. Ne bih te 
nipošto prodala. 

Nenadano bljedilo robinje, kao i način na koji je oborila oči odaše užas koji je u njoj 
izazvala ova napomena. Jer u prostituciji su postojale razlike: slobodna prostitutka razlikovala se 
od robinje prostitutke. A Tea je znala: nađe li se opet na tržištu robova, neminovna joj je kob 
strašni stabulum, gdje se nesmiljeno i do krajnjih granica izdovoljavaju najzvjerskiji i najprljaviji 
nagoni. 

Štaviše, ona je cijenila svoj položaj Teodorine služavke, pa premda je delicata postupala s 
njom strogo i premda ju je kažnjavala za svaki prijestup, ipak je nikad nije bičevala, a starala se i 
o njezinu dobru izgledu i zdravlju, budući da je Tein svijetli, prijatni lik bio najpriličniji okvir 
Teodorinoj tamnoj ljepoti. Gospodarica bi joj povremeno priuštila pokojeg od vlastitih 
ljubavnika, naročito ako se unekoliko zasitila, ili ako nije bila od volje. 

Pogled na Teino stuženo lice izazove u Teodore brzi, gotovo pakosni prhaj osmijeha. 
Tada se smekša. 

- Možda su se današnjim danom stvari izmijenile - reče. - Ova ogrlica koju mi je poklonio 
Datos potakla je u meni novu zamisao. 


Zamisao, ili tek početak zamisli. Tanano, gotovo nezamjetno razlikovala se Teodora od 
svojih suvrsnica po tome što je još od djetinjstva besprekidno umovala kalio da usmjeri i 
presmjeri životno gibanje oko sebe. Da se po istini kaže, njeni su napori često svršavali 
neuspjehom. Toliki bi promašaji obeshrabrili većinu djevojaka: u stvari, i obeshrabrili su ih, te su 
se pomirile s neminovnim i svikle na život iz dana u dan, bez pokušaja da čak i razmišljaju a 
kamoli da planiraju budućnost. 

No Teodora bijaše drukčija. Veoma je rano shvatila kako je sudbonosno biti žena. Žena je 
imala malo prilike za samoopredjeljenje. Život se oko nje kovitlao, bacajući je tamo i amo, gore i 
dolje, hirovito i često nemilosrdno. Najvećma postići značilo je tek izdurati, preživjeti 1 
pouzdavati se u sreću. Gotovo je uvijek žena bila šahovski pješak, dok je igrač bio muškarac. 
Istina, žena je umjela pobuditi u muškarca ono čudno bezumlje, ali čak se i to, što bi joj moglo 
osigurati trajnu moć, na kraju okrenulo protiv nje same. 

Teodorina sudbina nipošto ne bijaše ružičasta, ali je njen duh krio u sebi malenu i tvrdu 
jezgru odlučnosti koja ju je nagonila da traži, da pokušava, da gotovo slijepo nastoji oko boljitka, 
usprkos svim nedaćama. 

Na život nije bila posebice ogorčena. Zasad je bila kurtizana i živjela je za muškarce, 
unoseći u to sav svoj prirođeni žar. S ljubavnikom, sva se preobraćala u životno ženstvo, u 
stvorenje nagona - a velikim je dijelom i bila nagon. Ni u čemu se nije suzdržavala. Katkada, 
nakon ljubavne noći, savila bi se i zaspala od iscrpljenosti i tako bi prospavala cijeli dan. To 
bjesnilo podavanja bješe razlogom s kojega su muškarci, koji su je jednom okusili, još većma 
prianjali uz nju. 

Primjerice, mladi Keron. Zaljubiti se u milosnicu - naročito tako krasnoliku kao što je bila 
Teodora - ne bijaše nečasno: bilo je to, naprotiv, u duhu vremena, zgoda koju su često slavili 
pjesnici u dugim, dvanaesteračkim recima grčkog stiha. 

Dakako, s milosnicama se nitko nije ženio. Umjesto njih, mladići bi uzimali žene na 
dobru glasu i iz dobre obitelji koje, premda i ružne, bijahu poželjne zbog svog miraza. Ali 
uglađenu mladiću, smatralo se, priličilo je da se u zelenoj dobi neštedimice naluduje, što je 
značilo da dobar dio vremena provede uzdišući i proklinjući nenaklonu sudbinu zbog nekog 
nepostojanog srca u Ulici žena. 


Pojevši zajutrak, Teodora ustade od stola i u pratnji Tee, koja je nosila njezine ručnike 1 
pomade, krenu u kupaonicu. 

Kako u većini kuća te vrsti, i ovdje kupaonica bijaše zajednička za sve stanare. U istoj su 
zgradi stanovale još dvije kurtizane, Antonina i Krisomalo, a kad se Teodora približila vratima, 
začula je njihove glasove. Uniđe i ugleda dražestan prizor. 

Krisomalo, veoma svijetle puti i kose i ponešto debeljkasta, iako je to nije činilo 
neprivlačnom, upravo je izišla iz vode, a njena sluškinja, Sirijka, poklečke ju je sušila velikim 
ručnikom. Toga trenutka djevojka bijaše leđima okrenuta Teodori, leđna joj je udubina bila 
ljupko svijena, budući da se svom težinom oslanjala na samo jednu nogu, na svakome od bokova 
nazirahu se duboke jamičice, i još dvije jednolike na ramenima - što se uvelike sviđalo 
djevojčinim ljubavnicima. Bila je oko tri godine starija od Teodore. 

Druga djevojka, Antonina, dobrano zagrezla u dvadeset petu, bijaše prema tome nešto 
starija od Krisomalo. Crvenkastosmeđe kose i zelenooka, upadljiva ljepojka, upravo se ispružila 
na stolu za masažu, dok joj njezina Nubijka trljaše golo tijelo. Robinja je bila blistave crnine, 
odjevena tek u kratku ružičastu suknju što joj sezaše od struka do koljena, dok su joj se grudi 
slobodno njihale u ritmu trljanja. Ta opreka između ružična rumenila polegla lika 1 odsjajne 


ebanovine što se nada nj nadnosila bijaše za Teodoru umjetnički doživljaj. 

Krisomalo je u taj čas nabrajala pravila ljepote što ih je nedavno bila čula: 

- Što se tiče čela, savršenost zahtijeva da mu visina odgovara visini između sredine donje 
usne i donje čeljusti; obrve bi se morale protezati od točke koja se nalazi upravo iznad unutarnjeg 
kuta oka sve do točke nad koštanim završetkom očne šupljine; zjenice valja da su u istoj crti s 
vanjskim kutovima usana; a usta ne smiju biti ni ispupčena ni stisnuta... 

Antonina spazi Teodoru. 

- Napokon! - kliknu prekidajući Krisomalo. - Jedva te i vidjesmo, Teodoro, u ova četiri 
dana! Je li tvoj konačar otišao? 

Teodora kimnu. - Jutros. 

- Kakav je uzor ljubavnika taj čovjek - nasmija se Krisomalo - kad je uspio zadržati našu 
Teodoru u igri od četiri dana! 

Umjesto odgovora, Teodora pusti da joj Tea smakne ruho s ramena. 

Istoga maha dvije druge zacičaše. 

- Nova ogrlica! - uskliknu Krisomalo. 

- Od njega? - upita Antonina. 

Jedna ostavi robinju na koljenima s ručnikom, a druga klisnu sa stola. Obje pohrliše k 
Teodori. 

- Smaragdi! - povika Antonina. - Ta valjda nisu pravi; da, uistinu, pravi su! Ne varam se, 
to je skitsko kamenje za koje se tvrdi da je dragocjenije od etiopskog i baktrijskog! 

- Kakav divan dar! - prousti Krisomalo. 

Ne stideći se svoje golotinje, čak i nesvjesne toga da su nage, tri su djevojke tvorile 
čarobnu sliku: skup tri ljupka ženstvena tijela, po kojima je Fidija mogao isklesati tri Gracije. 

Ogrlica se željno opipavala, procjenjivala se njezina vrijednost, klikovalo se nad njezinom 
divotom, a sve od istinske dragosti kojom žene nadahnjuju dragulji, pa bili oni i tuđi. 

No, dobro. Čini se da nisi gubila vrijeme naposljetku će Antonina s malim poluuzdahom. 
Ne otrpje a da ne dometne: 

- Razbijale smo glavu pitajući se što ćeš dobiti za četiri noći provedene s vremešnim 
jarcem, sa osijedjelim hraponjom u koga je brada kao jazavčevo krzno. 

Na tu providnu zavist Teodora se nasmiješi. 

- Datos zacijelo nije mlad - reče - ali on barem nije nastran, kao neki od vaših golobradih 
mekušaca. Što se tiče brade, zar ste već zaboravile Lukijanove dijaloge u kojima reda savjete 
milosnici? 

I svojim ugodnim glasom otpoče krasnosloviti retke grčkog satiričara: 

»Odijevaj se s ukusom i otmjeno i budi vesela i prijazna, ali ne grohoti zbog svake sitnice, 
nego se smiješi, jer si tako privlačnija. 

Ophodi se lukavo s muškarcima koji te žele, ali ih nemoj varati. 

Ako si plaćena da prisustvuješ gozbi, nastoj da se ne opiješ ni prenajedeš, jer kasnije 
nećeš moći ugoditi svome ljubavniku. 

Nikada ne govori više no što je potrebno i nikada se ne izruguj prisutnima. 

Prioni samo uz onoga tko ti je platio. 

U ljubavnome činu kani se nastranosti, već radije budi nježna i pažljiva, a imaj na umu 
tek jednu misao: da osvojiš muškarca i načiniš od njega stalnog ljubavnika. 

Osobito budi ljubazna prema ružnim i neprivlačnim muškarcima - ukoliko imaju novaca - 
jer takvi plaćaju najviše, dok će te ljepotani nadariti tek svojim lijepim licem. 

Imaj na umu te stvarce i uspjet ćeš kao milosnica.« 

Kad je završila, javi se Antonina: 


- Da, sjećam se Lukijana i njegova sedmog savjeta na koji se pozivaš. U Didaskalionu 
smo ga svi morali znati naizust. No on ipak ne može pomladiti stara čovjeka. 

Krisomalo zahihoće. 

- Nisu u Antonine slučajno te zelene oči. Ona je ljubomorna; priznaj, draga! Ni jedan 
ljubavnik, bradat ili golobrad, nije ti platio tako kao Aleksandrijac Teodori. 

- Ljubomorna? Ja? - gotovo ljutito prikriča Antonina. - To je smiješno. Ja sam posve 
zadovoljna. Svejedno - nadoda stušteno - na što nam i novac? Zbog ponovo povišenih poreza na 
čistoću i carskih ubirača što nalikuju oblacima skakavaca, jednako bismo prolazili kad bismo se 
podavali samo radi punog užitka, ili kad bismo se vratili na stazu kreposti! 

- Ti da se vratiš na stazu kreposti, mala moja? - nasmiješi se Teodora. - To bi bilo jednako 
čudo kao pad mjeseca s neba. Proroci bi u tome vidjeli znak skore propasti svijeta! 

Ova očigledna besmislica raspoloži čak i Antoninu. Pa ipak je ona maločas izrekla gorku 
žalopojku svake kurtizane. 

Današnje će doba teško razumjeti stav šestog stoljeća prema kurtizanama, ili pak stav 
samih kurtizana prema vlastitom bavljenju. Premda je Crkva neprekidno vojevala protiv bluda, 
poticaji i uvjeti te pojave bijahu tako stari i tako isprepleteni s nasljeđem i mislima ljudi da nitko 
ne pripisivaše bludu toliku čudovitost i ljagu, koliko mu pripisuje shvaćanje našega vremena. 

Kurtizana je svoj poziv slijedila otvoreno poput onih čiji položaj društvo priznaje i 
uvažava, težeći tek da se što bolje usavrši u odabranu zvanju. 

U Konstantinopolisu, gdje je obitavalo barem trideset tisuća bludnica, velike su milosnice 
još uvijek nastojale živjeti po uzoru slavnih hetera Grčke, kad se Aspazijino ime zauvijek vezalo 
s imenom Perikla; kad je Safin pjesnički genije kraljevao nad svojim vremenom; a Frina, kad je 
ne samo pokolebala strogi skup sudaca obnaživši svoje savršeno tijelo već i stekla takvo 
bogatstvo da je vlastitim novcem opravila srušene zidove Tebe. 

Teodorina sredina a i njezino porijeklo pridoniješe izboru njezina zanimanja. Bila je grčke 
krvi; njezin zavičaj, otok Cipar, koji je mitologija proglasila mjestom Afroditina rođenja, bio je 
zbog tog razloga na glasu s obožavanja i svetkovanja boginje ljubavi, tako da se svetište u Pafosu 
ubrajalo među najslavnija svetišta staroga svijeta. 

Za poganske Grke ljubav i sve joj posljedice bijahu najuzvišenija čuvstva. Po običaju koji 
se rado poštivao, svaka je otočanka bar jednom u životu postajala bludnicom; a od onih kojima je 
predstojala udaja i kasniji strogo krepostan život, tražilo se da u svetim gajevima prodaju svoju 
ljubav neznancima. 

Koliko god to bilo tuđe suvremenom shvaćanju, taj se čin nije smatrao orgijom pohote, 
već oblikom bogoslužja, jer novac zarađen tom posvećenom prostitucijom žene ostavljahu na 
boginjinu oltaru. Ljudi starine vjerovahu da se taj postupak mili Afroditi koja je u sebi utjelovila 
obnavljačke snage prirode i tako osigurala rast i množenje životinja i biljaka i cijelu plodonosnost 
svijeta. 

No valja dodati da bogobojazni duh tog običaja nije priječio živahne ciparske gospe da ga 
za svoj račun nadahnu takvim čarobnim žarom, čega radi će se naziv »cipriota« u stanovitim 
krugovima poistovetiti snemalom i značajnom laskom. 

Konstantin Veliki, koji je na carsko prijestolje popeo ne samo sebe već i kršćansku vjeru, 
dade porušiti Afroditino svetište u Pafosu i na njegovim temeljima sazida crkvu. No jedan tako 
starodrevan i ukorijenjen običaj ne dokida se rušenjem hrama ili zakonskim proglasom. U svom 
srcu, ciparske su žene još uvijek odavale počast obredima božice ljubavi, i Teodora, koja je 
potjecala 1z takva kraja, smatrala je najprirodnijim život konstantinopolskih kurtizana koje su se, 
usprkos svim prokletstvima s propovjedaonice, nastavljale otvoreno, katkada i raskošno, 
razmetati svojom prodajnom ljepotom. 


Međutim, kasnije se mnogo crnji oblak od propovjedničkih kleveta natmurio na Ulicu 
žena. 

- Čemu to posljednje povišenje poreza na čistoću? - priupita Krisomalo, nadovezujući na 
Antonininu napomenu. 

- Ne znam - uzvrati Antonina. - Riječ lustrum znači pokoru, te držim da takozvani 
lustralni porez i nametnuše kurtizanama kao stanovitu vrst pokore. Ali to se značenje odavno 
izgubilo. Umjesto pokore, porez je postao crpka za dohodak, visina mu neprestano raste, sve dok 
nas oni tako gramzljivi i potkupljivi sakupljači posve ne unište svojim nezasitnim tražbinama. 

- Misliš li da time uistinu žele onemogućiti naše zvanje? - upita Krisomalo. 

- Ne, to je nenavist! - zasikće Antonina. - Tu ima svoje prste stara carica, upamti što ti 
kažem. Ona se sada zove Eufemija, jer želi da puk zaboravi da joj je prvašnje ime bilo Lupicina - 
Svjetlo ljubavi - kako se nazivala u vrijeme kad ju je Justin kupio na tržištu robova za suložnicu, 
plativši za nju manje no što vrijedi jedan od Teodorinih novih smaragda. Zato nas ona mrzi. 

Ali Teodora strese glavom. 

- Krivim ženu, a ne caricu, jednu ženu koja je odviše stara i kratkoumna da bi razmišljala 
o tako zakučastim stvarima. 

- Ali ni u jedne druge žene nema moći! - prigovori Antonina. 

- Ima u jedne. 

- U koje? 

- U jedne milosnice. 

Antonina i Krisomalo izbeljiše oči. 

- Mislim na Kionu, Beoćanku - objasni Teodora. - Zar ona nije postala miljenica Ivana od 
Kapadokije, gradskog prefekta? 

Kimnuše pokušavajući slijediti nit njena umovanja. 

Teodora skine ogrlicu i pruži je Tei. 

- A Kiona nije umjerenih zahtjeva - nastavi. - Da je uzmogne obasuti darovima, ružni 
Kapadokijac je raspisao taj povišeni porez na štetu sviju nas. I tako se ta nepodoba obojene žute 
kose potkožuje na naš račun, budući da mi plaćamo dragulje, robove i svakojaka raskošja kojima 
je dariva prefekt! 


U kući u kojoj stanovahu tri mlade milosnice kada u kupaonici bijaše okrugla i usječena u 
pod, mjereći desetak stopa u promjeru; čitavo joj je dno bilo popločeno plavim opekama, osim u 
sredini, gdje se bijelio mozaik s pliskavicama. 

Teodora siđe stepenicama u kadu i zaroni u toplu, blago namirisanu vodu, ugnjuri tijelo u 
nju sve dok joj na površini ne osta samo glava, i prepusti se melemnoj ugodi i odmoru, dok su 
vodene mrske i valići mekšali obrise njezinoga bijelog lika. 

Ostale, prelijene da počnu s odijevanjem, dokono su je promatrale, u mislima zaokupljene 
tek tvrdnjom koju je maločas izrekla. 

Kad je Teodora izišla iz vode i Tea je osušila, Krisomalo uze mjesto na stolu za masažu, a 
Antonina otpoče s uljepšavanjem. 

- Još nikada nisam o tome razmišljala - mozgaše Antonina - ali vjerujem da si pogodila u 
kojem grmu leži zec. Hoću reći, u pravu si što se tiče Kione. 

- Uvjerena sam u to - reče Teodora. Tada uskliknu: 

- Ona krava! Što nam više oduzima, to se više tovi, pa i više zahtijeva. To je zatvoren 
krug. Ne spriječi li je štogod, sve ćemo se naći na ulici! 

- Kojiput nas unajmljuje na gozbama - plaho pripomenu Krisomalo. Ona je bila djetinjasta 


i gotovo nevina usprkos svom zanimanju, i ne odviše pronicava. 

Teodora, njezina sušta suprotnost, iživljavala je svoja čuvstva i nagone ne brinući se 
katkada za posljedice, uvijek sa svom silinom. Bijaše to jedna od tajni njezina uspjeha - muškarce 
su zaluđivala i vezala ta promjenljiva raspoloženja. Nikada nisu znali kakvu će je zateći sutradan: 
hoće li ih dočekati žarkim zagrljajima, ili će ih odagnati iz kuće kao mladog Kerona. U svemu je i 
sva bila žensko, stvorena za muškarce, podložna čuvstvovanju koje je katkada zbunjivalo, često 
se činilo bezrazložnim, ali je uvijek bilo živo i uzbudljivo. 

Njen je odgovor Krisomali bio karakterističan. 

- Kojiput nas plaća da prisustvujemo! Upravo tako: plaća nas kad joj god puhne u glavu. 
Ali sjeti se, mi smo puke plaćene zabavljačice, poput nešto boljih sluškinja, i trudimo se da 
zadržimo mjesto da bismo i dalje mogle zrcaliti njezinu slavu; kao i njezine frulašice, plesačice, 
čak i njezino mirisavo posuđe i namirodijano vino! I za tu veliku milost, čast nam je da joj 
plaćamo u obrocima, u nametima na čistoću koje njezin kapadokijski ljubavnik svaki mjesec 
povisuje, sve dok nam sasvim ne zavrne šijom! 

Krisomalina masaža bijaše završila, pa Teodora zauze mjesto na stolu, pokrivenom 
bijelim lanenim tkanjem, gdje se prepusti Teinoj znalačkoj masaži. 

Možda se nikada, ni u jednom povijesnom razdoblju, neće naći takav broj i tolika 
raznolikost postupaka za skrb i ljepšanje ženskog tijela kao u šestom stoljeću. Briga za vlastito 
tijelo predstavljaše Teodori neku vrstu religije, gotovo jedine religije koju je poznavala: radnja 
koja je istovremeno zahtijevala i nježnu i snažnu ruku i koja se odvijala gotovo po obrednom 
slijedu. 

Tea započe utrljavajući joj u kožu cijelog tijela pomasti načinjene od maslinova 1 
bademova ulja: mijesila je svaku pojedinu pregibnu crtu i mišicu vitkoga bijelog lika i u tom je 
poslu bila tako temeljita da je čak i nožnim palcima i vršcima prstiju posvetila dužnu pažnju. Od 
slatke, srhovite sjetilnosti toga postupka što je potrajao možda dvadeset minuta, Teodora zatvori 
oči otklonivši od sebe svaku uznemirujuću misao, ispružena nalećke 1 prijemčiva tek za rukovlje 
robinje, iz kojega je izvlačila i najmanji polusneni užitak. 

U međuvremenu je Krisomalo očešljala tešku plavu kosu, a Antonina se prepustila 
vještini svoje nubijske ropkinje koja joj je učvršćivala trepavice pomoću smjese bjelanca i 
usitnjene biljne smole, da ih zatim pogaravi razrijeđenim kohlom. 

Malo potom, kad je Tea dovršila početnu masažu, uze ručnik, umoči ga u toplu, mirisavu 
vodu i otre sve tragove pomasti s tijela svoje gospodarice. Tada otpoče s drugovrsnom masažom, 
ovaj putas mirišljivim uljima koja je prisipavala u dlan iz naredanih alabasternih bočica. 

Jedna od tajni kaćiperki onoga doba bila je upotreba različitih blagovonja za različite 
dijelove tijela. Miomirisi su nenadoknadivi pomoćnici u ljubavi, a konstantinopolske milosnice 
su od mirisarstva stvorile pravu pravcatu znanost - znanost koju nitko poslije njih nije premašio - 
i svaka je od njih posjedovala svoju omiljelu formulu: kako mješavinu ulja, tako i postupak 
namirisavanja, koju je smatrala najprikladnijom za vlastitu ličnost. 

Ako ne u različitim sastojcima, a ono u raznolikosti, Teodorina formula bijaše ponešto 
osebujna. Toga je dana Tea utrla u njezino lice i grudi despik s blagim daškom šafrana; na kosu i 
vjeđe kapnula je tinkturu slatkoga mažurana; uljem od majčine dušice zaslađene jasminom natrla 
je noge, koljena i stopala; mirtom je osvježila ruke, dlanove i ramena; iza uha je ukapala esenciju 
slatkog lotosa i ružinog cvata, premazavši je po usnama, grlu, glatkom bijelom trbuhu i s 
unutarnje strane bedara, gdje je miris osobito važan. 

Nijedan od ovih mirisa nije bio ni jak ni prodoran, jer snažan blagovonj, držalo se, 


ver 


svoga doba, ravne čistunkama bilo kojeg vremena, bijaše tek potrebno da se njihovo samo po sebi 


mirisavo tijelo tek lako zapahne miomirisima, koji će blago i koketno no nepogrešivo isticati 
njegove čari. 

U tebe je dobra mješavina - stručno primijeti Antonina, dok je promatrala postupak 
namirisavanja. - Ni odviše oštra a ni odviše slatkovonjasta. Što se mene tiče, ja volim kap-dvije 
mošusa. Mošus uzbuđuje muškarce, premda oni toga ne znaju. No tko upotrebljava mošus, mora 
pripaziti da njime ne priguši slatke mirise. - Časak popostade. - Da zapovrnem o Kioni: rekoše mi 
da ona upotrebljava dvadeset pet različitih miomirisa, od gileadskog balzama do perzijskog 
carskog parfema čija je formula tajna 1 čija se težina plaća odgovarajućom težinom u zlatu. 

Teodora leže potrbuške, ispruži laktove preda se na stol, položi obraz na nadlakticu i 
podastre Tei leđa i dražesne guzove da ih namaže određenim pomastima. Slatki trnci koji su 
zamirali u njenom mesu pod vještim prstima učiniše je dremljivom i opuštenom, tako da je u tom 
trenutku ni Kionino ime nije naljutilo. 

- No, ona sebi po svoj prilici može dozvoliti tu raskoš - reče mlitavo. 

Antonina prezirno frknu. 

- Što to ima Kiona a što isto tako ne bismo imale i mi? - zapita. - Njezina je koža poput 
šafrana, kosa joj je obojena, a usprkos odama koje joj je posvetio pjesnik Mendes, u nje je 
pregojazno tijelo za pravu ljepotu: ta ona ima grudi poput dojilje! K tome, stara je. Tvrdim da joj 
nije manje od trideset i pet. 

- Trideset i šest - ispravi je Krisomalo. - Doznala sam da joj je bilo dvadeset i pet kad ju je 
Focijan, oružar, izvukao iz javne kuće i poklonio joj slobodu, jer ju je ljubio. Otada je već prošlo 
jedanaest godina. 

Prikrivanje godina među tim ženama bijaše veoma teško, jer su odveć natanko 1 
nemilosno bile upućene u povijest svake između sebe. A djevojkama u sobi, dob od trideset i šest 
učinila se prilično poodmaklom, osobito za milosnicu. 

Od stabuluma do famosae za jedanaest godina - promrmori Teodora. - Mora se priznati, 
vrtoglav uspon. 

- Kad je Focijan proćerdao na nju sav imutak, postao je za nju presiromašan - reče 
Antonina. - A to mu je naplatila tako da je otišla s prvim čovjekom koji joj je ponudio više. Od 
ovoga, popela se k slijedećem koji joj je ponudio još više, i tako redom, dok na koncu nije 
upecala Ivana od Kapadokije; onu životinju! Znate li, ja sam s njim spavala. Otprilike prije 
godinu dana, za vrijeme gozbe koju je priredio Hermogen, nadzornik činovništva, u čast nekih 
svojih prijatelja; čini mi se, slavio se rođendan. Prirodno, bilo je i djevojaka, a mene je dopao on - 
gradski prefekt. Da me vidi, ne bi me se sjetio, kao ni one noći, jer je po običaju bio pijan. Reći 
ću vam, on je krajnje odvratan. Zauvijek mi se zgadila ta hudoba sjekirastih zuba, ćelave glave 1 
svinjećih očiju. Ali ona mu se pridvorava. 

Premda je dala oduška svom preziru prema prefektu, Antonina nije posebice naglasila da 
zamjera Kioni njenu izdaju prema muškarcima kojima se poslužila u svom usponu, budući da se 
od bludnice takvo vladanje i očekivalo; razmišljala je tek o Kioninoj spretnosti u igri. 

- A on joj je dao bogatstvo - reče Teodora. 

- Ah, kad bi se u mene ludo zaljubio neki bogataš - uzdahnu ljepahna, lanenokosa 
Krisomalo. 

- Ja bih radije glasovitost; onakvu kakva je Kionina ili Makedonijina - kaza Teodora. - 
Tada bih bila nezavisna, slobodna od svakog muškarca. 

- Ako voliš slavu, zašto nisi ostala u kazalištu? - upitat će Antonina. 

- Nije to prava vrsta slave. Što možeš postići kao lakrdijašica? Smijeh; da, mogu se 
pohvaliti da nijedna druga komičarka nije nasmijala gledaoce kao ja. Ali za ljubav se ne smije. 
Ljubav uzdiše, katkada i plače, a kada se muškarac smije ženi, ona je već poražena. 


- Kako će inače mala delicata poput tebe steći slavu? - zamišljeno upita Krisomalo 

Teodora je trenutak razmišljala. 

- Ne znam. Možda srećom. Nešto smiono, i lijepo, čak i okrutno, moglo bi postići cilj. 
Ukoliko su kod toga prisutne prave osobe. 

- Ti misliš, pravi muškarci? 

- Razumije se, muškarci. Tko se brine za mišljenje žena? 

Antonina se pakostivo nasmija. 

- Onda, draga, pomiri se s time da ćeš ostati delicata. Sve dok te vrijeme ne pregazi i dok 
ne završiš kao strašilo koje priređuje ljubavne napitke, gata i - gladuje. 

- Zašto baš tako? - izazove je Teodora. 

- Sve kad bi i bila u stanju izmudriti neku takvu neodoljivu čaroliju kao što uobražavaš, 
gdje ćeš okupiti općinstvo koje će posvjedočiti tvoj trijumf? Zar u dva tvoja sobička? Ili možda u 
ovoj kupaonici? Prosječan trošak jedne Kionine gozbe premašio bi vrijednost tvoje ogrlice, sve 
kad bi i prodala Teu i dodala k tome njezinu cijenu. I kad bi imala mjesto, novac i čar, kako bi 
nagnala uistinu otmjene goste da te posjete? Ti si nitko i ništa, zlato moje, a Kiona je famosa: 
cijeli grad bruji o njoj! 

- Možda bi ona mogla natjerati Kionu da priredi gozbu u njezinu čast - pripomenu 
Krisomalo. Obje se, i Krisomalo 1 Antonina, nasmijaše ovoj šaljivoj zamisli. 

Ali Teodora se ne dade smesti. 

- Događaju se i čudnije stvari - reče tvrdoglavo. 

A kada djevojke ponovo prasnuše u smijeh, ona im se ne pridruži. 

Masaža 1 namirisavanje bijaše završeno. Teodora se ponovo zaogrne svilenim haljetkom, 
siđe sa stola i sjede na klupu pred postoljem na kojemu se nalazilo zrcalo. Valjalo je urediti kosu. 

Napokon je bila u stanju da jasno razmišlja i da govori bez napora, jer je robinja svojim 
bavljenjem oko njezina tijela odagnala iz njega malaksalost zbog sinoćnjice. Tea raščešlja 
blistavu, tamnu gužvu njene kose, zatim je otpoče pažljivo uvijati i podizati, učvršćujući je 
zlatnim ukosnicama i češljevima posutim svjetlucavim kamečcima. Taj je posao trajao podulje, 
ali kad je završio, frizura je bila čarobno ostvarenje, natalasano i ukovrčano, sa sjajnim obilatim 
čvorom pozadi. Dok su kurtizane preklapale o nekim sporednim stvarcama, sluškinja uzmakne za 
korak da se divi vlastitoj vlasuljarskoj umješnosti. 

Bilo je vrijeme da se udesi Teodorino lice. I opet nije bilo kraja ni konca različitim 
pomagalima za ljepotu. Pjege i mrlje odstranjivale su se bezbrojnim pomadama i vodicama, kao 
što je mast od sumpora, alkaneta i ribljeg ljepa, ili samljevene račje školjke pomiješane s medom. 
Suvišne dlačice uklanjale su se pomoću psilotruma od arsenika i kreča. Neke su žene bijelile 
kožu bjelilom od olova koje se izlagalo octenim parama. 

Ali Teodorina put bijaše tako svježa da joj nije trebalo mnogo takvih pomagala. Napose je 
zazirala od umjetnog bijeljenja, jer je nabijeljeno lice naličilo maski i bilo kao pocakljeno, a 
pocaklica se često primjetno brazdala od bora lica, od znoja, čak i od suza. 

Stoga Tea tek osjeni njene kapke razrijeđenim kohlom, a sa dva poteza tamnom olovkom 
produlji Teodorine oči, davši im izraz sanjive blagosti. Prekrasne, uzvinute trepavice nije trebalo 
umjetno podebljavati, no jagodične kosti Tea lako narumeni crvenilom načinjenim od korijena 
akantusa, sušena u octenoj pari, a unutarnje kutove očiju istakne pomoću dvije točke jasna 
cinobera. Napokon, sama Teodora uze oisype, vrst meke, masne olovke, natopljene crvenom 
bojom i mirisom - veoma nalik današnjem ličilu za usne - i njome vješto uobliči i oboji usta. 

Njene se oči sada pričinjahu krupnije i sjajnije, usta mekša i izazovnija, a lice čarobno s 
laka rumenila. 

Ustade i otpuči haljinu koja joj kliznu s ramena, jer je slijedilo završno sjenčanje tijela, po 


mišljenju kurtizana jednako važno kao i sjenčanje lica. Lakim ružičastim puderom Tea narumeni 
Teodorine maškave grudi i guzove, a pomoću kista od devine dlake pocrveni vrškove dojki, 
premazavši bradavice karminom - kako bi se kasnije lako prozirale kroz tanku odjeću. Rubove 
nokata na prstima ruku i nogu Tea oboji grimiznom bojom. Konačno, prirodne pregipke bedara, 
grudi i koljena iscrtka gotovo nezamjetljivim potezima ružičaste kičice. 

Završivši s udešavanjem, Antonina i Krisomalo zaželješe joj zbogom i otiđoše sa svojim 
služavkama. 

- Obuci me, Tea - reče Teodora. 

Robinja joj obuje male sandale s pozlaćenim potplaticama i vezicama. Odjene je haljinom 
od bijele, gotovo prozirne svile što je, vješto skrojena, prianjala uz tijelo i u ljupkim se ukrasnim 
naborima spuštala do nogu, tvoreći dojam otmjenosti i vitkosti. Oko struka sapne zlatan pojas, na 
ruke uze narukvice, a u probušene ušne resice svojih malih ušiju ukvači naušnice koje su bile 
dugi i zamršeni primjerci zlatarske umjetnosti. I kao posljednje, stavi oko vrata smaragdnu 
ogrlicu i pogleda se u ogledalo. 

Stas joj bijaše gibak i milovid, lice slika savršenstva, a oči sjajne. Ogrlica, naušnice i 
narukvice, blještale su. Izgledala je gizdavo i veoma poželjno. 

Teodora iziđe. Nikada nije izlazila drukčija no sva blistava. 


GLAVA ČETVRTA 


U kojoj Hag prima milostinju od Kione Beoćanke i kazuje Teodori zloslutne vijesti, i u 
kojoj je riječ o najžalosnijem porazu Makedonije Blistave. 


S leđa svoga magarca, pokraj mramorne Afrodite, Hag je gledao kako se od Vie Alte, 
glavne ulice što je vodila od Konstantinova zida prema carskim dvorima, približava skupocjena 
nosiljka. Bila je od vrste poznate pod nazivom octophoron, budući da ju je nosilo osam nosača: 
sve sami čili Etiopljani, poizbor jednoliki uzrastom, snagom, dobi i izgledom, crnih tjelesa koja 
bijahu naga osim oko kukova koje pokrivaše kratka žuta suknja. 

Nošena naramke, nosiljka se spokojno gibala iznad glava četice muškaraca i mladića koji 
su je pratili: mladi razvratnici, pjesnici, umjetnici i lakrdijaši koji su navlaš prkosili javnom 
mnenju. Na svilenom jastučju nosiljke, nehajno oslonjena i svjesna buljenja gomile, mirovala je 
lijepa žena. 

Hag ju je poznavao: bila je to Kiona, čarobna Beoćanka, u tom času vladarica mirisavog, 
otmjenog i potkupljivog svijeta velikih milosnica i njihovih obožavatelja. Njena žuta kosa bila je 
pomno začešljana u visok čunj i prepletena nizama bisera i drugih dragulja; haljina joj bijaše 
blijedožute boje i tako prozirna da je laka tkanina pri svakoj nehatnoj promjeni položaja i 
poluotkrivala i poluskrivala narumenjene oblike. U ruci što je bacala bljeskovite zrake iz 
draguljima ukrašena prstenja držala je ogledalo duga drška, zlatna okvira i s površinom od 
uglačana srebra, u kojemu je od vremena do vremena zaljubljeno ispitivala svoje nesumnjivo 
klasične crte. 

- Obol! - poletje Hagov gak preko trga. - Spomeni se, o Ljepojko, cara Zena, kad budeš 
dijelila milostinju! 

Po običaju, prosjak se služio pobožnim vjerskim izrekama zbog njihova djelovanja na 
udjelitelje, premda sam nikada nije bio u crkvi. Bijaše jasno što se htjelo reći onim pozivanjem na 
cara Zena, koji je vladao prije pokojnog Anastazija. Prema praznovjernoj priči, Zeno se poslužio 
svojom carskom moći da otme kreposnu djevicu u koju je bio zaljubljen, prisilivši je da mu i 
protiv volje postane draganom. Njezina majka, pobožna udova, pomolila se presvetoj Djevici 
zamolivši je da kazni nasilnika zbog njegova smrtna grijeha. Tada, kazuje legenda, udova je 
začula glas koji joj je rekao: »Ti bi već odavno bila osvećena, kad careva djela milostinje ne bi 
sputavala naše ruke.« 

Kiona dade zaustaviti nosiljku. Ona nije bila kršćanka, niti se molila Djevici, ali misao da 
će je milodari spasiti od najstrašnijeg gnjeva nebesa, djelovala je na nju. Bila je praznovjerna 
poput svih milosnica, jer nikad se nije znalo odakle sve može doći prokletstvo. 

Hag začesti svoje povike, upola se i gramzljivo pridigavši u sedlenoj košari. Kiona ga 
pogleda. Njeno se ostakljeno lice ne promijeni i ona uruči malu, svilenu kesu jednome od svojih 
luckastih, namirisanih obožavatelja naznačivši mu - s očevidnim gađenjem - da je položi u 
prosjakovu šaku. 

Ne hajući za grstenje mladog gizdelina, Hag ščepa kesu i otkrešti blagoslov milosnici. 

Povorka krenu naprijed, i sjajna nosiljka odmicaše noseći u sebi nadutu famosu i njeno 
zrcalo, dok je ona s lijenom ravnodušnošću zurila u pješake na ulici. 


Prosjak žustro razreza vrpce i zirnu u malu kesu koju je bio primio. - Zlato, ili bakar? - 
zuknu glas pozadi. 

- Bakar! - zaurla Hag, razočaran. - Nekoliko obola. To sam mogao znati i bez gledanja! 
Ona šalje kesu da upriliči veliki prizor svog milosrđa, kao daje kesa puna solidija; a u stvari sama 
je vrećica vrednija od sadržine. 

Glas iza njega kao da se zasmijuckao. 

- Uzmi onda ovo, ali bez vrećice od svile. 

Bačen uvis, u zraku zablista i zavrtje se novac. Vješto, nakaza uzbaci jednu od neljudski 
dugačkih ruku i ulovi zlatnik, pogleda ga s nevjericom i poče po navici blagosiljati. 

No bude prekinut. - O Hag, zar su blagoslovi potrebni među prijateljima? 

On zastade. - Ne. Među prijateljima dakako ne, mala Teodoro. 

Okrenu strahovitu glavu 1 lice mu za trenutak ozari smiješak smiješak užasan zbog 
zakrivljenih, gnjilozubnih usta, ali svejednako smiješak. 

U trenutku uminu. Od svih izraza, osmijeh je za prosjaka najneprobitačniji. 

Ako je njegova vanjština bila sposobna da izrazi prijateljstvo, izražavala ga je sada, dok je 
gledao u djevojku. Malone je cijelog života poznavao tu mladu bludnicu. Poput njega i ona je 
pripadala mračnom podzemlju grada. Poput njega, i ona je još za malena upoznala zlo, premda je 
to bilo na način koji na njoj nije ostavio traga kao što je ostavio na njemu. 

- Odakle je došla Kiona? - upita Teodora, znajući da je prosjak gotovo najveći izvor 
obavijesti u cijelom Konstantinopolisu. 

- Od Trga Augusteuma - reče Hag, držeći zlatnik između krljuštavog palca i kažiprsta. - 
Projezdila je dvostrukom četvrti da drsko uspoređuje svoje čari s čarima patricijskih gospa. Sada 
se osjeća pobjednicom, jer je svojim uresom i pratnjom privukla pažnju uglednika i potakla 
bezbrojne jezike na ogovaranje, pa ide kući da sastavi popis uzvanika za gozbu koju će uskoro 
prirediti. 

- Odakle sve to znaš? 

- Nije važno. Vijesti stižu Hagu mnogim putovima. 

- Reci mi štogod o toj gozbi; ondje bih mogla dobiti jednovečernje zaposlenje. Kada će se 
održati? 

- Za tjedan dana, računajući od sutra. 

- A povod gozbe? 

- Slavljenje pobjede. Makedonija, njezina glavna suparnica, prognana je... 

- Makedonija? Kada? 

Smijuckavi djevojčin glas što je besposleno čavrljao, zazvoni istinskom grozom, a njeno 
lice problijedi. 

- Misliš li kazati da ti to nije poznato? - reče prosjak. 

- Ja... ja sam bila veoma zauzeta... 

- No dobro, naposljetku, stvar se dogodila tek jutros. Ali sada o njoj već bruji čitava 
četvrt. 

- Pričaj mi što se dogodilo! Makedonija je moja prijateljica; moja najbolja prijateljica! 

- Sh-h-h! Tiše, dijete. Sada nije uputno... 

- S čega je optužena? 

- Govori se - otpovrne oprezno Hag - da se u njezinoj kući kovala urota protiv prijestolja, 
a u korist nasljednika pokojnog cara Anastazija. 

Teodora shvati težinu te optužbe. Svatko je znao kako je Justin, sadašnji car, mitom 
prokrčio sebi put do prijestolja nakon Anastazijeve smrti. Pređašnji je vladar umro bez izravna 


potomka, ali je imao dva nećaka koji su obitavali u gradu - bijahu to, kako se činilo, neškodljivi, 
nečastohlepni ljudi. Pa ipak, svaka zavjera koja je računala s njima kao zakonitim nasljednicima 
prijestolja smatrala se izdajom, a oni koji bi se našli u nju upleteni kažnjavali bi se najokrutnijim 
kaznama: mučenjem i smrću. 

- Tko su učesnici u zavjeri? 

- Ne spomenuše ni jedno ime. Oglasnik je rekao da su se u Makedonijinoj kući zavjerenici 
sastajali na razgovore, ali više od toga nije objavio. 

- A zar nitko neće biti smaknut? Čak ni utamničen? I zbog izdaje i urote samo izgon jedne 
milosnice? Hag, to zvuči sumnjivo! 

Prosjak je šutio. 

- To je prijevara! - uvjereno će Teodora. - U to sam sigurna! U cijeloj stvari njušim 
Kionu. Ona je potplatila oglasnika. Objava je lažna, ali donio ju je Ivan od Kapadokije, gradski 
prefekt i Kionin ljubavnik, koji ne preza ni pred čim. On je izdao nalog excubitorima da prognaju 
Makedoniju, a sve zbog toga što je ona kuja, Kiona, ljubomorna na nju i što joj nenavidi. Možeš 
li zamisliti da bi prava zavjera prošla bez prolijevanja krvi? Znam da nisi tako naivan! 

Hag ne odgovori izravno. Umjesto toga, započe s kreštavom prošnjom za milostinju koju 
je uputio prolazniku Krećaninu. Kad mu čovjek udijeli bakrenjak i ode, Hag će spuštena glasa: 

- Zaklinjem te, Teodoro, budi oprezna. O svemu tome opasno je i raspravljati. Mogu ti 
reći da stražari čuvaju Makedonijinu kuću, da je sva njezina imovina zaplijenjena, a nju samu 
vojnici će, po sunčevu zalasku, sprovesti do Karizijskih vrata, poslije čega joj je pod prijetnjom 
smrti zauvijek zabranjen povratak u grad. 

Teodora se ugrize za usnu. Makedonija Blistava, Makedonija koja joj je pružila 
prijateljsku ruku u vrijeme kad joj je najvećma ustrebalo prijateljstvo, velikodušna Makedonija - 
sada uništena, bačena na prosjački štap, možda i u smrt! I sve to po zlobi one mačke, Kione, koja 
u cijelom životu nije učinila ni jedno dobro djelo. 

Teodora je mrzila Kionu. Sve bludnice imaju razloga mrziti ljubimicu gradskog prefekta. 
Ali Teodorina mržnja odjednom posta još ljućom, jer je potakoše novi lični razlozi. 

No kad je proslovila, činilo se kao da je promijenila predmet razgovora. 

- Poznaješ li mladog Kerona, Hag? 

- Sina senatora Polemona i vođu Juventi Alcinoi? Ponešto; ne osobito. 

- On je u me zaljubljen. 

- Ah? - uljudno će prosjak. Milosnice su se običavale kočoperiti zbog svojih ljubavnika, 
ali ova ovdje nije bila od obične vrste bludnice, i on je bio posve siguran da njezina tvrdnja nije 
puko hvalisanje. 

- Istjerala sam ga iz kuće - nastavi. 

- Zašto si to učinila, ako te ljubi? 

- Jer se veoma rđavo vladao. 

- A tako. - Hag počeka da otkrije na što je ciljala. 

- Jutros sam primila diptih u kojemu se prijeti nekim očajničkim činom; zvučalo je kao da 
kani sebi oduzeti život, iako ne vjerujem da bi to zaista i učinio. Ne misliš li i ti tako? 

Hag zagunđa i zamišljeno počeša rebra. 

- Vidio sam Kerona prije nekoliko dana. Zajedno s ocem, senatorom Polemonom, uputio 
se prema tržnici robova. Ne, nije to čovjek sklon samoubojstvu. Znaš li koji je taj njegov 
»očajnički« čin? Konačno se pokorio očevoj volji i pristao na ženidbu. Sada kupuju sluge i 
pokućstvo. 

- Zar Keron da se oženi? To je teško vjerovati. 

- Svejedno, tako je. Polemon se zadugo nadao rodbinskoj vezi sa Silvijem Testorom, koji 


se silno obogatio kao ubirač poreza u Gialateji. Njegova kći, Tispasa, neudata je... 

- Ona crna mršulja? - kliknu Teodora, kojoj se zdravo grustilo da bi čovjek - bilo koji 
čovjek - koji je bio njoj privržen mogao pomišljati na ženidbu s drugom... - Vidjela sam je. 
Podsjeća me na ..isušenu šljivu! Starija je od Kerona. Nesumnjivo, usidjelica, koja je odbacila 
svaku nadu da će se udati! 

- To je utoliko više dokaz Keronova očajanja - suho će prosjak. 

Jedan je čas Teodora mrkogledno razmišljala. Tada reče; - Ja ga mogu ponovo pridobiti! 

- Kćerka Silvija Testora veoma je bogata - podsjeti je Hag. 

- Pa što onda? Da samo trepnem, Keron bi se vratio! Premda meni nije do njega. Nebesa, 
ne! Neka se oženi njome i neka se cijeli život dosađuje pokraj nje! 

Nakon te ujedljive primjedbe, načas zavlada šutnja. 

Tada ona shvati da su je buduća Keronova ženidba i njen vlastiti jad zbog toga posve 
skrenuli s prvašnjeg toka misli. Vječito žensko! Pribere se. 

- No - reče - istini za volju moram reći da želim da se sastanem s Keronom, usprkos tome 
što sam maločas izjavila. Potrebna mi je tvoja pomoć. 

- Pomoć? Od Haga? Mi smo prosjaci jadni, slabi i ubogi... 

- I sve znadete. I svuda vas ima. Hoćeš li mi pomoći? 

- Što želiš od mene? - poče oprezno. 

- Htjela bih odmazditi Kioni, onoj naduvenoj krmači! 

- Otrov? 

- Ništa od tih plemenitih stvari. Nije smrt najstrašnije što se može desiti ženama, već 
poniženje! 

Više od toga, znao je, neće iz nje izvući. Začudo, ta je djevojka umjela svoje skromne 
misli zadržati za sebe, u čemu se razlikovala od svojih suvrsnica koje bi izbrbljale sve i sva bilo 
kome tko je htio slušati. 

I tako Hag na kraju obeća da će joj učiniti po želji, što zacijelo nikome drugome na svijetu 
ne bi učinio bez obilate naplate. Ona mu zahvali i polagano krenu preko trga, krhka i kićena 
pojava u bjelini, tamnokose glave, oborene u mislima. 

Hag ostade pokraj kipa Afrodite, zagledan u darove milosnica na podnožju. Svakoga bi 
jutra postolje osvanulo čisto i prazno. Žene se nikad nisu brinule zbog tog prekonoćnog 
iščezavanja darova. One su darivale boginju, pa ako se ovoj svidjelo da žrtve budu odnesene, to 
se gorljivih vjernica više nije ticalo, budući da su one već odale dužnu poštu boštvu ljubavi. 

Ali Hag je znao što se događalo s darovima po smrknuću. Prosjaci su ih smatrali svojim 
zakonitim plijenom, i obični kradljivci ne usuđivahu se dirati darove, pa čak ni gradski stražari, 
usprkos svoj svojoj gramzljivosti, jer tko bi se zamjerio prosjacima, taj ne bi dobro prošao. Kao 
što reče Hag, prosjaci bijahu slabi, bez prijatelja, siromašni. Ali bili su mnogobrojni i na 
tajanstven način slali i primali vijesti. I za mraka, znalo se, skupljali su se i napadali svoje 
neprijatelje poput topotavih krda kojih je snaga u množini, a jutrom je valjalo pokupiti trupla, 
sablasne opomene skrovite, vrebajuće moći mračnog Bratstva prosjaka. 


Godine 521. Konstantinopolis se mogao pohvaliti sa dva obrambena zida koja bijahu 
sagrađena upoprijeko pri korijenu poluotoka na čijem je vršku, između Zlatnog zatona i 
Propontisa, počivao grad. Veliki Konstantinov zid zatvarao je stari grad. Teodozijev zid, 
podignut mnogo kasnije, okruživao je mnoga predgrađa i ljetnikovce što su bili niknuli izvan 
unutarnjeg zida. 

Sjeverno od Vodenih vrata koja su branila pristup k Likusovoj rijeci nalazila su se 


Karizijska vrata, jedna od najvažnijih gradskih kapija. Odavde je vodila cesta za Trakiju, čiji je 
jedan odvojak tekao i na jug prema helespontskom moreuzu i Galipolisu, gdje je stalna 
prijevozna služba povezivala evropsku i azijsku obalu, na tom mjestu razdvojenu tek uskim 
tjesnacem. 

Toga dana, u zalaz sunca, trenutak prije no što će se zatvoriti Karizijska vrata, protrupka 
kroz njih četica vojnika. Rijetko je bilo vidjeti vojsku izgledom privlačniju od konstantinopolske 
dvorske straže. Bijahu to momci poizbor rastom i ljepolikošću, a oružje im i odore blještahu 
zasljepljujuće bijelo, srebreno i zlatno. No valja znati da su to bili tek vojnici za ukras, nipošto 
ratnici, a nadjenuše im podsmješljiv nadimak scolares - ili studenti - što se više odnosilo na 
njihov lagodan život nego na obrazovanje kojega u njih nije ni bilo. To međutim, nije priječilo 
svjetinu da za njima isteže vratove, kako ih zacijelo ne bi istezala za četom barbarskih plaćenika 
iz sjevernih šuma koji bijahu odjeveni u krzna i olinjale kože prebačene preko prostih željeznih 
naprsnika - za tim ne baš naočitim ali pravim ratnicima carstva. 

Iza odreda dvorskih stražara te je večeri kuljala dronjava rulja znatiželjnika, jer su vojnici 
sprovodili ženu. Tek što iziđoše kroz kapiju zapovjednik zaustavi četu i kroz razmaknute redove 
žena prođe sama. 

- Gubi se! reče zapovjednik. - I ne vraćaj se nikad! 

Žena ga promotri nekako očajno. Bijaše stasita, izrazito lijepa profila a svekolike kretnje 
bijahu joj skladne. 

- Ali kamo da idem? - upita bespomoćno. 

Zapovjednik u srebrnu šljemu natmuri se. 

- Što mene pitaš? Ne znam koji te sveci ili đavoli štite, Makedonijo! Kad bi mene optužili 
i za desetinu onoga zbog čega terete tebe, raščerečili bi me na točku a prije toga bi mi odrezali 
jezik i oslijepili me usijanim željezom. Ali tebe - tebe su samo protjerali. Čak te nisu ni 
izbičevali. Znaj da si najsretnija drolja na svijetu i tornjaj se da nas više ne zadržavaš! 

Ona se ustoboči puna prezira. 

- Hvala ti na ljubaznome savjetu. Također, hvala ti što ste ti i tvoji ljudi bili onako udvorni 
prema meni dok sam bila zatvorena u vlastitoj kući. 

Tada obori glavu i pođe nekoliko koraka niz cestu. Iako je bila obikla na svilu i kadifu, 
Makedonija, nekoć blistava famosa, bijaše sada odjevena tek u staru tuniku od grube vune. 
Odjeća joj je bila bez i jednog ukrasa ili kopče. I same zlatne ukosnice izvadiše joj iz tamne kose 
što je raspuštena padala niz ramena. 

Na oštru zapovijed četovođe, vojnici, nakiseljenih lica, otoptaše natrag kroz kapiju, žaleći 
što je kazneni postupak završen. Zarobljenica, naročito ako je lijepa, igračka je i zabava svojih 
stražara. A ova je bila prekrasna. Bio je to zalogaj i po koji su dotada kušali tek moćni i bogati. 
Golemi vojničine oblizivali su usne sjećajući se dana provoda s bespomoćnom ljepoticom. 

Sagnute glave, njihova je žrtva hramala niz cestu. Malobrojna gomila pred ulazom još je 
uvijek postajkivala zijajući za njom. Odjednom, neki se srditi čovječuljak prignu, zgrabi grumen 
blata s ruba ceste i zavitla ga za Makedonijom. Njenu vunenu tuniku poškrapaše crne mrlje 
prljavštine. 

Smijući se i kličući, počeše se i ostali nabacivati blatom. Mimo Makedonijina uha prozuji 
kamenica. Ujedanput je shvatila da se nalazi u opasnosti, pa nagne u bijeg posrćući i jecajući i 
pokušavajući da objema rukama nekako zaštiti glavu. 

Rulja je za njom rigala poruge i grdnje. Kakva li veselja goniti je cestom, gađati je oštrim 
kamenjem, kojiput je i zgoditi... Ima priroda koje na pogled lijepoga ženskog tijela postaju čudno 
okrutne, a ono ondje bijaše izazovna i čarobna oblika... 

Ali zveka gvozdena čekrka u dvojnim kulama kapije navijesti u taj čas početak polaganog 


postupka zatvaranja golemih vrata, a nitko nije želio omrknuti izvan gradskih zidina. Jer u koga 
nije bilo posebne propusnice, taj je noćio pod vedrim nebom. 

I poleti svega još nekoliko kamenica a rulja se krzmajući stade povlačiti u grad, 
zaurliknuvši svoj posljednji posprdni pozdrav bjegunici u sumraku. 

Kapija se zatvori. 


Još nekoliko koraka Makedonija je neumorno kaskala. Tada uspori do običnog hoda. 

Njezin se život spustio na najnižu stepenicu. Jučer je bila bogata, oko nje se natiskivali 
prijatelji 1 laskavci a glas o njoj pukao je svuda, čak i na dvoru, kako i dolikuje velikoj famosi. 
Danas je bila bez ičega svoga i ni jedan joj prijatelj nije poželio zbogom. Blato koje je rulja za 
njom zavitlavala bijaše sve što joj je Konstantinopolis na odlasku pružio. Tako je nenadan bio 
njen pad i veličina njene nesreće da joj je duh bio posve smućen. Toga časa nije bila u stanju 
razmisliti kamo da ide, gdje da provede noć, kako da ne umre od gladi. 

Netko je zovnu po imenu: »Makedonijo...« 

Isprva pomisli da joj se glas samo pričuo. Ali on se ponovi, tiho izgovorivši njezino ime. 

Ona zastade zapiljivši se kroz sumračje. 

- Jeli... je li moguće; Teodora? - propenta. 

Djevojka, sama, stajaše u dubini živice uz cestu. 

- Dođi ovamo! - reče. 

Makedonija, bezvoljna i srvana, posluša. 

Osjeti kako je obgrliše tople ruke i padne na koljena davši napokon oduška svome bolu. 
Stojeći pokraj nje, Teodora je privukla njenu glavu i zazibala je na svojim grudima i sama roneći 
suze nad nevoljom prijateljice. 

- Ti si došla - projeca Makedonija. - Ti... jedina... 

Pokuša zatomiti ridanje i,dahćući poput utopljenice, kliznu na tlo, prevalivši se na bok, 
podvukavši noge poda se 1 još uvijek se naslanjajući na djevojku, dok je disala teško i u malim 
štucajima, lica razobličena i nabuhla u posljednjem, žalosnom sutonu. 

Teodora je još uvijek privijala k sebi Makedonijinu glavu i utješljivo je gladila po kosi. 
Kad ova napokon presta plakati, Teodora joj svojim rupcem osuši obraze. 

Makedonija se sada već ponešto uspokojila i Teodora sjede pokraj nje prekriženih nogu, 
ruku sklopljenih u krilu i nagnuta naprijed, ozbiljno i zamišljeno gledajući drugaricu. 

- Oprosti, sva sam slomljena - prousti Makedonija nakon nekog vremena. - Odviše sam 
uzrujana, i posve iznurena. Oni vojnici, njih osmorica, i ja sam na kraju obamrla. Kojiput je 
strašno biti žena. 

Teodora kimnu. Nije bila ni iznenađena ni zaprepaštena. Takva je sudbina bila i suviše 
svakodnevna. - Pokušaj to sada zaboraviti, mila. Za dva-tri dana ćeš se oporaviti. To ne ostavlja 
trajnih oštećenja... 

- Znam. I stid me je što sam izgubila vlast nad sobom. Žena, pogotovu milosnica, mora 
biti spremna na najgore. Nakon svega što sam vidjela za prošlih godina, trebala sam to i 
očekivati. Ali čitava stvar - prijava, zapljena, pritvor, silovanje, izgon - sve je nadošlo tako naglo 
i iznebuha, i tako nepravedno... 

- Nema pravde za žene kakve smo mi. Nema pravde, a milosti još i manje - reče gorko 
Teodora. 

Polako se hvatao mrak. Veliki vanjski zid sa stražarnicama što su se svakih stotinu koraka 
izdizale kao budne, prijeteće glave, sakrio je grad 1 njegova svjetla. U udubini guste živice što je 
donekle štitilo od već zahladnjelog noćnog povjetarca dvije družice sjeđahu nijeme i skunjene. 


Suočile su se s tragedijom: a tragedija bijaše najvećma u tome što su obje bile čarobne, 
lijepe licem i tijelom, stvorene za ljubav 1 život u sigurnosti, ali hir udesa dosudio im je opstanak 
ne samo nesigurnim i bez prava na zaštitu već i položaj koji su žigosali ustoličena vjera i društvo 
bogatih moćnika. Tako je propadalo ženstvo, ta beskrajna dragocjenost. 

Dakako, ni Teodora ni Makedonija nisu razmišljale na taj način. Odviše pomirene s 
opačinama svoga doba, pa i s vlastitim neotporom i bespomoćnošću, znale su da im ostaje tek 
jedan štit i jedino oružje - spol - i one su se s njim iskreno i hrabro borile protiv životnih zala. 

Prođe neko vrijeme i Teodora reče: - Moramo porazmisliti o tvojoj budućnosti. 

- Za mene više nema budućnosti! - zakuka opet Makedonija. 

- Prestani! - oštro će Teodora. - Naravno, budućnost je pred tobom! 

Makedonija se s naporom savlada. 

- Hvala ti! - reče jednostavno, shvativši da je Teodora tako postupila u želji da spriječi 
nov izljev histerije. 

Za čas je bila u stanju da govori: s očajem, doduše, ali bez drhtaja u glasu. 

- Prestara sam da počnem od ničega. Teodora, to ću tebi povjeriti, bit će mi uskoro 
trideset i pet, premda se misli da sam mlađa od trideset. Iznenadila si se, zar ne? 

Kao da je tražila potvrdan odgovor, koji će polaskati njenom tajnom ponosu. Sa žarom 1 
gotovo pomamno milosnice prianjaju k onim zlatnim godinama između prvog mladenaštva i 
početka zrelosti. 

- Nisam ni sanjala da si blizu tridesetoj - lagala je Teodora, jer je u tom času njezina 
prijateljica, iznurena jadom i umorom, izgledala starija no što je bila. 

- Čak i da jest tako - reče Makedonija - prekasno je da opet počnem. Bez ičega sam. Čak i 
bez prstena! Nisu mi ostavili čak ni zlatni prstenak, dar mog prvog ljubavnika. Tada sam imala 
trinaest godina, njemu je bilo petnaest; prsten je bio gotovo bezvrijedan, sitnarija kakvu dječak 
može kupiti u bazaru, ali ja sam ga uvijek nosila. Znaš, zbog uspomene. Bio je drag dječak. S 
godinama, moje se tijelo zaoblilo, prsti su mi odebljali i prsten više nisam mogla prevući preko 
članka. Ali oni su ga skinuli; gledaj kako su mi ozlijedili meso i odrezali kožu... 

I ona ispruži lijevu ruku. Nisko prignuvši glavu, Teodora je i u mraku mogla vidjeti da je 
mezimac ranjav, natečen i usiren u krvi. 

Nakon časka, sa srcem u grlu, kao da je pokušavala prigušiti nov jecaj, Makedonija 
umorno nastavi: 

- Mislila sam, da bih možda našla zaštitu. 

- Kakvu zaštitu? 

- Prije pet godina bila je gozba u kući senatora Draga - reče Makedonija. - Bila sam jedna 
od zabavljačica. Izvjesna, izvjesna je osoba bila počasni gost. Mogao je birati koju je htio; 1 
izabrao je mene da mu za vrijeme večere budem suložnica. Kasnije me još pozivao: četiri puta 
bila sam u dvoru. Činilo se da mu se sviđam; bio je uvijek ljubazan i svaki me puta bogato 
nadario; i ja sam mislila... 

- Princ Justinijan? - zapita Teodora. Bila je o tome načula. 

Makedonija nijemo kimnu. 

- Možda je otputovao - reče Teodora daje utješi. - Rekoše mi da zbog državnih razloga 
mnogo putuje. 

Ali Makedonija strese glavom. 

- Muškarci zaboravljaju. Kad nas se jednom zasite, tada svim žarom nastoje da nas izbrišu 
iz sjećanja. 

- Ali ima ih koji nas istim žarom pamte. 

- No ne onda kad mogu birati djevojke cijeloga carstva kao što on može. Luckaste li nade, 


smiješne li nade: da će takav odličnik i prstom maknuti da spasi ženu koja je jednom bila tek 
njegov prolazni užitak. I tako, sada sam ovdje, već prestarjela za zanimanje milosnice, a nikakva 
druga zanimanja ne znam. Ja ne želim provesti ostatak svojih dana za tkalačkim stanom, kao 
obraćena bludnica! Ja volim život! A sada... sada... 

Makedonija još jednom udari u plač. 

Visoko na noćnom nebu treperavo su sjale zvijezde. Vjetar posta hladniji. U tami, dvije se 
žene sviše i sklupčaše zajedno, drhćući jedna drugoj u naručju. I tako je Makedonija prekukala 
svoj jad i nevolju. Prođe podosta vremena prije no što obje prijateljice malčice usnuše, u 
kako-tako udobnom položaju: zagrljene, privinute tijelom uz tijelo, osjetiše malo topline i 
predadoše se kratkom snu. 


U prvo predzorje Teodora probudi prijateljicu. - Sanjala sam - vajkavo će Makedonija - 
sanjala sam da je moj san java; i bila sam sretna, a da je sve što se jučer dogodilo tek mora... 

Ona sjedne i slabašno jeknu od boli, onako ranjava i ukočena. 

- Probudila sam te jer moraš nestati iz blizine gradskih zidina prije uranka - reče joj 
Teodora. - Pođi ovom cestom do raskrižja, a tada proslijedi južnom rasputnicom do Galipolisa 
gdje ćeš naći skelu za prijevoz. 

- Kamo da se prevezem? - sjetno će Makedonija. 

- Sjeverni odvojak vodi u Trakiju: tamo nema ničega do seljaka i malih gradića. Ali dolje, 
na sirijskoj obali, nalazi se Antiohija, veliki grad. Tamo možeš početi iz početka... 

Makedonija se gorko nasmija. 

- Kako to zvuči jednostavno! Ali pretpostavimo da i stignem onamo, iako ne mogu 
zamisliti kako bi mi to u ovoj besparici pošlo za rukom, ja bih završila prije nego bih počela. 

- Čula sam da u Antiohiji ima veliko kazalište - reče Teodora. A ti si čudo od glumice. 
Oni će te rado primiti, jer tvoja je slava zacijelo odjeknula kroz sve pokrajine. 

- Primiti mene; u ovim dronjcima? 

Ne odgovorivši, Teodora ustane. Njene se ruke zaposliše nečim na potiljku, trenutak su 
joj prsti nešto otkapčali, a tada pruži Makedoniji ogrlicu: smaragde koje joj je poklonio darežljivi 
trgovac, Aleksandrijac Datos. 

- Tvoja je - kaza. - Vrijedi tisuću solidija: dala sam je procijeniti. Otkini nekoliko karika, 
dostajat će ti za troškove puta do Antiohije. S ostalim ćeš moći nabaviti prikladnu odjeću i nakit, 
a doteći će i za stan... 

Časak je Makedonija samo buljila u svoju prijateljicu, nesposobna da shvati što se 
događa. Dah joj zastade nad Teodorinom velikodušnošću i veličinom poklona. 

- Zar ćeš mi to pokloniti? - kliknu. Suze joj navriješe na oči i ona se s mukom podiže na 
noge. - Ali ja to ne mogu primiti! - povika i zagrli djevojku. - Ta ogrlica je tvoja budućnost, ona ti 
znači sve, ni u snu ne bih pomislila... 

- Makedonijo, draga prijateljice - prozbori Teodora polako i svečano - cio svoj život 
naplaćujem dugove. Zlobu sa zlobom. Mržnju sa mržnjom. Zlo sa zlim; a sada dugujem i Kioni, i 
to pozamašno! - Ona poposta u govoru, a preko lica joj preleti bljesak srdžbe, kao svjetlac munje 
uzduž crna oblaka. Tada se ponovo smekša. - Ali ja također naplaćujem ljubav i dobrotu, ako ih 
susretnem. Zar si zaboravila što si jednom učinila za malu divljakušu s ulice? 

Makedonija poniknu očima pred nježnošću u Teodorinu pogledu. 

- Ovime i ne mogu naplatiti sve dobro koje si mi učinila: to je samo predujam - nastavi 
Teodora. Zakopča ogrlicu oko Makedonijina vrata i odstupi. 

- Pristaje ti - nasmiješi se. 


Odjednom poletješe jedna drugoj u zagrljaj, izmjenjujući stotine cjelova i milovanja, dok 
su im suze curkom tekle kao u duboko potresenih žena. 

- Idi sada, moja je ljubav s tobom - reče na kraju Teodora. - Pred tobom su još uvijek 
lijepi dani, mila moja. 

Makedonija još jednom nesuvislo zanjunjori svoju hvalu a tada krenu ususret svjetlosti što 
je rasla, prije nego što će na istočnom obzorju probuktjeti neminovna zora. 

Kad se o izlasku sunca otvoriše Karizijska vrata, pred njima je stajala Teodora. Odjeća joj 
bijaše zgužvana i prašnjava, a kosa razbarušena zbog noćenja pod živicom. 

Stražar je pogleda i naceri se. 

- Gdje si bila, droljo? - podrugnu se dobroćudno. - Jesi li odležala u polju s nekim 
svinjarom? 

I on je propusti u grad bez daljnjih ispitivanja. 


GLAVA PETA 


U kojoj Keron prima pločicu i mijenja svoj naum i u kojoj Kiona poziva savjetnicu da joj 
pomogne prirediti najglasovitiju zabavu kojom će proslaviti svoju pobjedu. 


Keronu gurnuše u ruku malu, navoštenu pločicu od tankog drva dok je s ocem šetao duž 
ulice odakle je pucao vidik na Bospor, nedaleko od senata što se sučelio s Augusteumom, 
forumom i s četvrti nablizu carskih palača. 

Nagonski ju je zgrabio. Trenutak je koračao naporedo senatora Polemona jedva i slušajući 
njegovo baljezganje i pitajući se je li otac štogod primijetio. 

Očigledno nije. Keron se usudi letimice obazreti. 

Ulicom je, gore i dolje, vrvjelo toliko ljudi da nikako ne mogaše iznaći tko je bio onaj koji 
mu je doturio pločicu. A zaista, ne bi ni mogao zamisliti pravi put kojim je tanka, navoštena 
daščica dospjela u njegovu ruku: iz stanovite kuće u Ulici žena ruka zlatokose robinjice predala je 
pločicu prosjaku na magarcu koji ju je tutnuo u šapu Isaurijca sa skvrčenom nogom i štakom 
uputivši ga najpodrobnije kako da dalje postupi, a ovaj ju je opet uručio bistrookom uličarcu koji 
je znao kako se treba izgubiti u gomili i koji je bio u stanju razumjeti što se od njega traži, 
shvaćajući i to da ga za uspjeh pothvata očekuje nagrada a za neuspjeh kazna. 

- Vidiš li one galije u sidrištu, Kerone? - govoraše Polemon. - Nove su. Dio su flote od 
petnaest galija. Sklon sam pomisliti da će ubrzo zaploviti po svome poslu. 

Kako se njegov otac zanimao za galije i stoga ustremio svoj senatorski pogled u brodovlje 
prijetećih kljunova i s redovima vesala, Keron je uspio navoštenu pločicu zadjenuti za grudi. 

Možda bih morao poći na tržnicu i nakupovati brašna i ulja - nastavi Polemon. - Kad god 
bude nov vojni pohod, cijene takvih proizvoda porastu unedogled i na tom se može dobro 
zaraditi. Kad bih samo znao posigurno... čekaj, tko bi to mogao znati? Vjerojatno gradski prefekt. 
Vrijedilo bi dati koji zlatnik za pouzdanu obavijest. Da, moram sutra na dvor. 

Prekinuo se, jer je bio glasno govorio sam sa sobom po lošoj navadi koja ga je s godinama 
sve više osvajala. 

- Vratimo se pređašnjem razgovoru, sine reče. Ljetnikovac na obali podno Hierona 
zajedno s vinogradima pripast će tebi onda kad mi daruješ prvog unuka. Hihotnu se. - Ne - ispravi 
se veledušno - neću postavljati takvih uvjeta. Recimo onda, moje prvo unuče! Ni djevojčica nije 
naodmet, eh? 

Gurne mladića laktom i zagrohoće. 

- Da, oče - kaza Keron. Pločica u grudima tunike kao da mu je žegla prsa. 

- Pobrinuo sam se za one tvoje dugove - produži senator. - Za ime svetog Julijana, 
zaštitnika svih raspikuća, kako si mogao tako brzo i tako duboko pasti u ruke zajmodavca, to me 
uistinu čudi. To me stoji okruglo pet tisuća solidija, ti štene nijedno! 

Ali Polemonov je glas prije zadirkivao nego karao. Tako mu je laknulo što mu se sin 
napokon opametio, da je cijenu smatrao nevisokom. 

- Znam da se dječak mora izludovati - nadoveže kad mladić ne odgovori. - Ne pada li ti na 
um da sam i sam proživio slično: razumije se, umjerenije. O tome nikome ni riječi, naročito ne 
majci - pridoda užurbano, jer je imao izvjesno strahopočitanje pred svojom ženom Faustinom, 
strogom i odlučnom matronom staroga kova. 


- Naravno, oče - potvrdi Keron. 

Polemon pohita da promijeni predmet razgovora. 

Sutra moraš sa mnom na dvor. Predstavit ću te nekim ljudima koje se isplati poznavati. 
Sada, kad si se okanio svoga divljanja, siguran sam da ćeš spoznati kako društvo na dvoru nije ni 
izdaleka tako dosadno kao što misliš. Znaj da se čovjek može odavati užicima i uz to ostati 
vrijedan poštovanja. Uostalom, što misliš o mjestu u državnoj službi - možda u diplomaciji? To je 
sjajna karijera. Susrećeš se s veličinama svih naroda i upoznaješ sve važne tajne. Mogao bih ti 
pribaviti takvo mjesto - s početka, dakako, nešto skromnije. No obećajem ti da ćeš brzo 
napredovati u službi, naročito ako se svidiš princu. Nije tajna da zbog bolesti staroga cara - rana 
na nozi koju je bio zadobio prije mnogo godina nikada nije zacijelila - danas Justnijan stvarno 
upravlja carstvom. 

I tako je senator Polemon dalje zvrndao. Bio je krasnorječiv čovjek, brzorjek 1 razmetljiv, 
pristigao je dob kad su ga zanimali tek politika i poslovanje, i nije mu ni padalo na um da Keron 
gotovo i ne sluša njegovu besjedu. 

Ali Kerona je tako izjedala znatiželja da pročita poruku koju je primio na tako tajanstven 
način da nije obraćao pažnju ni na što drugo. Tko je poslao poruku? O tome nije imao pojma, ali 
tajnost kojom mu je bila uručena bijaše dovoljan razlog da pobudi njegovo zanimanje. 

Bio je u dvadesetoj godini, srednjega rasta i pomalo ženskasto ljepušan. Nije naslijedio 
dostojanstvo i ukrućenost svoga gospodina oca, već je bio nalik majci, i to više izgledom nego 
čvrstinom značaja. 

Poput mnogih plemenitaških sinova, i on je zarana okusio vino, kocku i ljupke male 
delicatae. I premda se Kerona nije moglo smatrati pokvarenim, njegovi začestali i dugonoćni 
pothvati s Juventi Alcinoi, tim bezočnim i drskim mladim izgrednicima, pokazivali su put kojim 
je krenuo. Keronove glavne značajke bijahu mekušnost i slabost prema ćutilnim užicima, stoga je 
prelazilo njegove snage da slijedi dosadnu iako korisnu propovijed koju mu je držao otac, pa čak 
i ako se u njoj govorilo o mladićevoj budućnosti. 

Zamalo, i stigoše do obiteljskog obitavališta, čvrste kamene građevine od vrste koja se 
nazivala domus, s atrijem, peristilom i vrtom; s gynaeceumom gdje su boravile žene i koji se 
nalazio na gornjem katu, dok su u andronu, kat niže, boravili muškarci. Kao u većine 
staromodnih rimskih zgrada, na prednjoj strani ne bijaše nego jedan-dva prozora, a nizovi odaja 
uokrug peristila i unutrašnjeg cvjetnjaka primali su svjetlost iz vrta i iz atrija. S prednjeg ulaza 
pucao je lijep vidik na more. 

- Hoćemo li k tvojoj majci? - upita Polemon. 

- Ne, ja ne bih odgovori Keron. - Ona je po svoj prilici gore u gynaeceumu, gdje u ovo 
vrijeme drijema. Ne bih je želio uznemiravati. 

- Pa što ćeš onda? 

- S tvojim dopuštenjem, oče, poći ću u svoju sobu. Danas se osjećam dremljiv, a majčin 
san podsjetio me da se moram dobro odmoriti ako ću sutra na dvor. 

Senator zakima glavom. Ako i nije bio odviše poduzetan, prijedlog njegova sina bijaše bar 
koristan. 

Keron smjesta pohita niz hodnik i zatvori se u sobu, gdje se mogao osamiti. Gotovo 
drhćući izvadi pločicu i pročita: 

»Tvoja je poruka tronula nečije srce. Večeras, treći sat po zalasku sunca.« 

Nije bilo potpisa. Nije bilo adrese. Pa ipak je Keron sigurno znao tko je poslao pločicu. 
Osjeti kako ga zapljuskuje talas uzbuđenja, gnjeva i još nekog drugog čuvstva. 

Tvoja je poruka tronula... i naznaka vremena. 

Sada Keron shvati da je zaista ljut. Kao da je u svojoj taštini odlučila da ga zovne k sebi 


pukim kimanjem glave - i to tek onda kad se njoj prohtjelo! 

Bila je najsmješnija stvar na svijetu da on, Keron, sin senatora Polemona, prima takve 
pozive od bludnice! 

Zakle se da više neće obnavljati veze s tom čeljadi. Što, razmišljao je, tek ga je nekoliko 
dana dijelilo od vjenčanja s kćerkom Silvija Testora. Budućnost je bila pred njim: sada se 
posebice sjetio one napomene o diplomatskoj službi pa je počeo o njoj razmišljati, budući da je 
ona značila otmjeno odijevanje, uglađeno vladanje, prisustvovanje svim državnim poslovima i 
raskošan život estete, bez mnogo rada i odgovornosti, ali s osiguranim prihodima i društvenim 
ugledom. 

Zar ona misli da bi on sve to stavio na kocku zbog miga jedne drolje? 

I na samu pomisao na to on se prezrivo nasmija, prekrha tananu daščicu i baci je kroz 
prozor u vrt peristila. 

Naposljetku, što mu je ona mogla pružiti? I opet se Keron prezrivo nasmija. Izbacila ga je 
iz kuće i odbila da ga primi. Sada je uvidjela pogrešku i htjela ga je ponovo osvojiti. Zar je 
uistinu očekivala da će on smjesta dohrliti, puziti pred njom, možda joj i ponizno ljubiti ruke u 
znak izvinjenja? 

Eh, ako je tako mislila, onda će se grdno razočarati. Smiješno je kako neke djevojke imaju 
visoko mišljenje o sebi... 

Pola sata kasnije Tras, stari rob koji se brinuo o nasadima, nenadano se nađe za leđima 
Kerona, koji kao da je marno prekapao po grmlju ispod jednoga prozora na peristil. Sluga se 
obazrivo nakašlja. 

Keron, uneređenih kovrča i s trakom blata preko zaruljena lica, užurbano skoči na noge. 

- Ja... ja sam nešto tražio - izmuca. 

- Da, gospodaru. 

- Nešto... nešto sasvim nevažno. 

- Da, gospodaru. 

Keron sakri nešto u tuniku. Tras se kasnije sjeti daje to bilo nalik na skrhanu pločicu, te 
požuri u kuću. 


Treći sat po zalasku sunca oglasi se kucanje i Tea odsune vrata. Njena gospodarica, nakon 
neobjašnjenog noćivanja izvan kuće, prospavala je cio dan, no naposljetku je ustala, okupala se, 
odjenula i naljepšala se. Ali je ropkinja primijetila nešto od čega joj gotovo zasta dah, iako se nije 
usudila ni probijeliti o tome: divna zlatna ogrlica sa smaragdima iščezla je s vrata njezine 
gospodarice. 

Tea nije bila iznenađena što nalazi Kerona pred vratima, jer joj je Teodora kazala da ga 
očekuje. 

Mladić, brižljivo počešljanih plavih vitica i s vijencem oko glave, u novoj odjeći 
šafranove boje sa skrletnim rubom a u skladu s posljednjim modnim krikom, gotovo se potepe na 
stepenicama za Teom, kao da je bio preko mjere uzbuđen. 

Tea otvori vrata gostinjske sobe. Keron spazi Teodoru gdje stoji i gleda u nj. U svjetlu 
svjetiljke, upaljene na stolu iza nje, nazirahu se njeni oblici kroz tananu odjeću. Njene oči 
izgledale su ljepše no ikad a bljedilo lica sjeti ga unutarnjeg nezasitnog žara. 

- Teodoro! - reče hrapava grla. 

Ona ga šutke promatraše. 

On koraknu dva koraka prema njoj; Tea zatvori vrata, ostavivši ih nasamo. 

- Primio sam pločicu; naznačila si ovo vrijeme... - prosopti. 


Njegovo smiješno vladanje pobudi u djevojci osjećaj gađenja. Taj je mladić bio sasvim 
nezreo. Nezreo, mekahan i više nego priglup. Bila mu je dvadeseta, bio je dakle dvije godine 
stariji od nje. Ali što se liče znanja, iskustva i zrele snage, ona je bila žena sa svom raznolikošću i 
složenošću svoje prirode, sa ženskim razborom i htijenjem, dok on nije bio više od šeprtljava 
mlaca. 

Ipak je došao. 

Samo što je maknula prstom i on je sve napustio i došao k njoj. Ovime se njezina vlast 
nad njim do kraja utvrdila; a nema te žene koja se ne bi bar malo ponosila zbog takva dokaza o 
njenoj neodoljivosti - o stvari koja je po nju tako presudna i važna. 

Ali ovo je bilo gotovo previše lako. Teodora osjeti kako je u jednom trenutku opasno 
hvata sram zato što zloupotrebljava mladića. To je, na neki način, bilo nečasno. 

Međutim, gotovo istoga časa otkloni tu misao. Naposljetku - bio on nezreo i slab, ili ne 
bio - mladac će pokoristiti njenim naumima i trebalo je da ga pridobije za sebe. Teodora stisnu 
srce. Ta ona je bila milosnica i zar muškarci nisu bili njen prirodan plijen? 

- I? potaknu ga ona dok je on stajao buljeći u nju. 

- Ništa se ne može usporediti s mojim... s mojim odvratnim vladanjem, Teodoro! Došao 
sam ... da te zamolim za oproštenje... 

Ona osjeti umor. Muškarci - neki muškarci - umjeli su biti tako strašno otrcani. Ali 
nastavi sa svojim prethodno pripremljenim programom. 

- Nije teško oprostiti - kaza - ako je kajanje iskreno. 

- Kako ti mogu dokazati da se kajem? - upita on drhtava glasa. 

- Kako? Pa... možda nekim činom, nekim djelom. 

- Naredi mi da nešto učinim za tebe, samo naredi! 

- I sve ćeš učiniti? 

- Sve! 

Teodora je, poznavajući mladića, predvidjela da će on bez ograde i prije no što sazna što 
će ona od njega zatražiti, pristati na sve. Ona sjede i upita blagim glasom: 

- Zar me toliko ljubiš, Kerone? 

On se baci pred nju na koljena i zakopa lice u njeno krilo. Iz njegovih su očiju navirale 
suze i vlažile tanku tkaninu što joj pokrivaše bedra. 

- Toliko te ljubim da ću učiniti sve što hoćeš! Kunem ti se! - Njegov je prigušeni glas 
podrhtavao. 

U tom času, glave položene na meka djevojčina bedra, Keron se i ne sjeti da je zaručen s 
drugom, a ako mu se ta misao i nametnula, smjesta ju je s gnušanjem odbacio od sebe. Teodora 
ga je prožimala, zaokupljala i tako potpuno osvojila da nije mogao misliti ni o čemu drugom osim 
o njoj, o svojoj želji za njom i o svojoj nadi da će ga ona uslišati. 

Prođe neko vrijeme i ona reče: - Ja od tebe ne tražim običnu stvar. 

- Što je teža - prsnu iz njega - to sam spremniji da je učinim za tebe! 

Ona mu poklopi usta namirisanom rukom. Stara i uspješna ženska smicalica, taj nježni 
dlan na usnama. On je cjelivao i cjelivao tu toplu mekoću, a ona je po tome znala da je on 
spreman učiniti sve što zatraži, da sve teče po njenoj zamisli. 

Onda odbaci sve obzire. - Ne bih to ni od koga tražila, osim od tebe, Kerone - reče mazno, 
otegnuta glasa, u kojem je zazvonio čitav svijet tananih dvosmislenosti. 

On odiže glavu s njena krila da bi joj mogao promatrati lice. Trepavice su mu bile još 
uvijek mokre od suza. 

- Ja ću to učiniti! Ti znaš da hoću! Zar te ja ne ljubim? 

- Ja dobro znam da ćeš ti to učiniti. Ali ta stvar zahtijeva tajnost... i pripremu. - Njen je 


glas bio mek, preo je. Njeni su se prsti poigravali s njegovim kovrčama, ukrućenim od pomade. 

U tom je času djevojka bila svekolika ženska čarolija, svekolika ženska izdaja. Bila je 
Žena, čije potrebe muškarac neće nikada shvatiti, bila je opterećena strašnom i nadnaravnom 
obavezom svoga spola, svakom svojom mišlju i čuvstvom neizlječivo lična, svjesna vlastite 
slaboće, nepopustljiva u odluci, nesmiljena da zabode nokat u sljepoočicu ratnika koga je 
maločas uljuljala u san; bila je Klitemnestra koja promatra kako Agamemnon polazi u kupaonicu 
gdje ga očekuje ubojica; bila je Kleopatra u času kad šalje Antoniju lažnu vijest ne bi li ga tako 
nagnala na samoubojstvo; bila je Dalila kojoj na krilu drijema Samson a ona mu obrijala 
snagotvorne kovrče u času kad Filistejci prilaze da ga zarobe. 

Mladić je bio za nju samo oruđe. Teško ženi koja sažaljeva brbljava mekušca bez snage 1 
volje, ponosa i časti, čije je udivljenje ostavlja hladnom! Ali da je Keron bio pravi muškarac 
umjesto kmezava slabića, Teodora bi ga 1 tada bez oklijevanja iskoristila za svoj naum. 

Duboko u njoj živjela je mržnja prema Kioni i sjećanje na ono što je kazala Makedoniji. 
Ja naplaćujem. Pa kad bi to značilo i njezinu smrt, Teodora bi okrutnoj i sebičnoj Kioni vratila 
istom okrutnošću kojom je ova postupila prema Makedoniji. 

A naposljetku, nije joj bila namjera da naškodi ovom mladiću. Samo da se njime okoristi, 
istina, malo vjerolomno. 

On se uzmeškolji, podiže glavu i uzdignu drhtavu ruku položivši je na jednu njezinu 
dojku, natkrivajući dlanom zaobljeno meso koje je laka tkanina više otkrivala nego sakrivala. 

- Želim te - promuklo šapnu. 

Ona ukloni njegovu ruku. 

- Teodoro... - zaklinjao je. 

- Ne sada... sada nije vrijeme - reče ona. - Najprije djelo... 

- A poslije? 

- Učini što od tebe tražim i tada, u vrijeme koje ćeš ti naznačiti, u haljini koju ti najvećma 
voliš, počešljana kako se tebi najviše sviđa, namirisana samo za tebe, ja ću te čekati... 

A kada je on, satrven čežnjom, obećao da će učiniti sve što mu ona naredi, Teodora položi 
svoje usne na njegove, utisnuvši mu poljubac koji mu je gorio na ustima svih narednih dana. 


Rob ispijena i blijeda lica bijaše eunuh, s karakteristično izduljenim udovima i povišenim 
ženskastim glasom koji kao da je potvrđivao tu činjenicu, ako je takve potvrde uopće trebalo. 
Teodori je nije trebalo. Na prvi pogled ona prepozna s kime ima posla. 

Eunuha je bilo posvuda. U Konstantinopolisu ih je bilo preko sedamdeset tisuća, a zbog 
njihove se brojnosti govorilo da prijestolnicu nastavaju tri roda: muški, ženski i srednji rod. 

Eunusi su bili djelo i znamen jednog doba nezamislive okrutnosti, kada sveta prava 
pojedinca nisu značila ništa. Postupak kojim su dječaka lišavali njegove muškosti bio je 
zamamno jednostavan, iako se malo znalo o općoj anatomiji, i promjena koju je izazvao u 
tjelesnom i duševnom ustrojstvu žrtve, bijaše nemala. 

Posebice su se Etiopljani izvježbali da naveliko kastriraju mlade dječake, pa kad bi nož 
obavio svoj okrutni posao, ukapali su ih u pijesak do grla, gdje su ih ostavili tri dana kako bi im 
pijesak stišao krvarenje i držao ih nepomične, uspravne, nemoćne da rukom dotaknu bolno 
mjesto. Ovako surovi postupci neminovno su završavali mnogim smrtima od uzbuđenja, 
iskrvarenja ili zaraze: no usprkos tom pomoru i patnjama bespomoćne djece, bio je to unosan 
posao za preprodavače robova, jer je eunuh na tržištu vrijedio triput više od obična roba. 

Bogate žene s velikim kućanstvima naročito su cijenile te ljudske uškopljenike jer su oni, 
onako bez muške krepčine, bili blagi i poslušni; osim toga, nije bilo bojazni da postanu suparnici 


muževa ili ljubavnika, tako da im se sa sigurnošću mogao povjeriti i posao najintimnijeg 
karaktera. Govorilo se da su eunusi bili najbolji vlasuljari, maseri, mirisari, lični tajnici i 
poslužitelji u ložnicama. 

Nisu svi eunusi bili robovi. Imali su svoju posebnu školu, a kako nisu bili u mogućnosti 
da zasnivaju dinastije, smatralo ih se pogodnima za povjerljivu državnu službu. Posljedica toga 
bijaše da je bospolno bratstvo nadziralo malne sva zbivanja u carskim, svećeničkim i ostalim 
kućama. Tu i tamo su eunusi sticali moćne položaje, kao što je bio slučaj pokojnog Amantija koji 
je po smrti cara Anastazija stvarno, iako ne i formalno, upravljao carstvom. Te su mogućnosti 
bile tako bjelodane da su siromašne obitelji u kojih je bilo dovoljno sinova često promišljeno 
škopile jednog ili više dječaka kako bi ih osposobili za unosnu državnu službu u kojoj eunusi nisu 
bili robovi. Štaviše, mnogi koji su to bili, uspijevali su zgrnuti dovoljno novca da njime kupe 
slobodu, jer bijahu prevejani u poslovanju. 

U jednu riječ, eunusi Konstantinopolisa tvorili su tako brojnu i važnu zajednicu da su 
uspjeli izboriti znatnu prednost pred normalnim ljudima, budući da su bili pošteđeni od spolnog 
bezumlja koje se uvijek upletalo u misli i nagone muškaraca i odvraćalo ih od zaista važnih 
ciljeva, a često je i najbolje među njima upropaštavalo i ponižavalo zbog slabosti prema nekoj 
ženi. 

Pa ipak, usprkos tome, svaki bi od tih ubogih stvorava sa suzama radosnicama prihvatio 
priliku - kad bi je nekim čudom bilo - da postane muškarac po cijenu svih muškaračkih groznica, 
stranputica i nedaća. 

Znajući sve to, Teodora je sažaljevala eunuhe, iako ih nije voljela. Ovoga je hladno 
upitala: 

- Što želiš? 

On se zagleda u nju svojim ogromnim, tugaljivim očima. 

- Moja gospodarica Kiona famosa naložila ti je da dođeš k njoj. 

Za Kionu je bilo karakteristično što je u kući držala nekoliko eunuha. Poneke žene vole da 
ih muškarci lično poslužuju, pa bili to i tobožnji muškarci, a naročito ako ih ta dvorba ponizuje, 
kao da su time ponizile cio muški rod i tako zadovoljile svoju skrivenu želju. 

Također je za Kionu bilo karakteristično da poruku Teodori nije poslala u obliku molbe ili 
poziva, već u obliku zapovijedi koja ne trpi prigovora. Izdignuta do na vrh svijeta milosnica, već 
je pokazala nelijepu przničavost prema svojim manje slavnim suvrsnicama. 

Teodoru ne iznenadi ni ton ni sadržaj poruke. U stvari, ona ju je očekivala. Za posljednjih 
nekoliko mjeseci Kiona ju je sve češće pozivala da joj pomogne savjetom u priređivanju zabava. 
Kakvi god bili nedostaci ove famosae, ona je umjela prepoznati maštovitost i dovitljivost drugih, 
a u Teodore je bio istančan ukus, osjećaj za slikovito, te znanje i iskustvo koje je stekla na 
pozornici, dok je još boravila kod Makedonije; sve je to, udruženo s njenom prirođenom 
stvaralačkom žicom, stvorilo od nje prilično poznatu priređivačicu neobičnih zabavnih izvedaba. 
Premda to Kiona nije nikome kazivala jer se hvaljenje drugoga jednako protivilo njezinoj ćudi 
kao i politici koju je vodila - bila je istina da je Teodori dugovala velik dio slave zbog svojih 
čuvenih zabava. 

U svojoj mržnji, Teodora je jednom odlučila da više nikada ne sudjeluje na Kioninim 
zabavama. Ali sada je nije uspio razdražiti ni naduti ton poruke, jer je to bilo u skladu s naumom 
koji je kovala: sa smionim, surovim, gotovo strašnim naumom. 

Stoga reče: - Kaži svojoj gospodarici da ću odmah doći. 

Eunuh je pozdravi naklonom glave i ode. 

Čim je završila s doljepšavanjem koje žene svih godina i svih narodnosti poduzimaju prije 
izlaska iz kuće, Teodora se uputi Kioninoj kući. Do nje nije bilo daleko; bila je to poširoka, 


velika zgrada, jednom gospoštijska, jer je Ulica žena nekoć pripadala otmjenoj četvrti. Teodora 
se unaprijed spremi na čekanje u atriju, ali je uvedoše ravno u kupaonicu i uljepšavaonicu 
famosae. 

Kiona bijaše žena sa dvije glavne strasti: pohlepom i taštinom. 

Bila je jedna od onih koje pokatkad šalju darove na podnožje mramorne Afrodite na trgu, 
ali to nikada nije bilo zbog ljubavnika koji imaju toplo srce i lijepo lice. Prije je to bilo zbog 
starih, bogatih razvratnika. Jer usprkos njenom izgledu pohotnice, nutrina joj bijaše hladna kao 
smrt. 

Nikada nije osjetila veličajno, zanosno ludilo ljubavnog čina. Umjesto toga, čak i u vrelini 
ljubavnikova zagrljaja, nad čuvstvima joj je gospodovao grabežljivi mozak što je vječito nešto 
računao; njezino uzvraćanje ljubavnog žara bijahu vješto odglumljena prenavljanja; pa i sam 
rastanak od ljubavnika, neminovan za svaku milosnicu, bila je puka prijevara. Ipak, budući daje 
bila slika 1 prilika čulnosti, postizala je kod muškaraca nevjerojatan uspjeh, naročito kod onih koji 
se nisu drukčije isticali osim po bogatstvu. 

Kad nije zabavljala svog ljubavnika, Kiona je neumorno tetošila svoje tijelo. Ta briga za 
njene jedre i glatke obline bijaše joj potreba mnogo preča od gladi ili žeđi: uistinu, odricala se i 
jela i pića kad god bi joj zasmetali u poslu poljepšavanja. 

Toga popodneva njome su se bavili mirisari. Bila su to dva balneatores, dva posebno 
izvježbana armenska eunuha, pa ako je postupak namirisavanja kojemu se podvrgavala Teodora 
bio opsežan, ovaj Kionin bijaše nevjerojatno zamršen. 

Ležala je, dakako, posve gola, zatvorivši oči i prepustivši se draškavoj ugodi masaže. 
Eunusi koji su je dvorili značili su joj koliko i dva stroja, a oni, kao bespolci, nisu ćutjeli nikakva 
uzbuđenja od sviloputa tijela kojim su se bavili, tek što su znali da moraju valjano obaviti svoj 
posao, budući da im je inače prijetila kazna. 

Kad najaviše Teodoru, Kiona otvori oči i lijeno se prevali na bok, premda balneatores, 
jedan zabavljen trupom a drugi nogama, ni na trenutak ne prestaše s trljanjem. 

- Ah -reče ona - ti si se, kako vidim, požurila. 

- Jesam - kazala je djevojka. 

Tada se Kiona ispruži potrbušice, snova zatvori oči i utonu u mrtvilo, dok se utrljavanje 
mirišljivih ulja nastavilo još pola sata; za to vrijeme ostavi Teodoru da prostoji nasred sobe, ne 
obraćajući joj se, ne ponudivši joj da sjedne. 

Tek kad je masaža završila i kad je famosae sjela da je počešljaju - čime su se pozabavila 
dva nova eunuha, od kojih je jedan bio neka vrsta pomoćnika drugome, dodajući mu ukosnice, 
češljiće i ostali pribor - konačno se udostojila da porazgovori s Teodorom. 

- Prilično dobro izgledaš, draga moja - reče Kiona dozvolivši sebi da bude milostiva. 

- Hvala ti. 

Kiona smjesta umali pohvalu. 

- Na žalost, rodila si se kao crnka. Muškarci gotovo bez izuzetka odabiru plavojke, ako 
mogu birati. No ja bih rekla da i ovakva kakva si, izgledaš vrlo dobro. 

Teodora kimnu glavom, ali ne reče ništa. 

Opreka između njih dvije bila je upadljiva. Kiona bijaše bjelokožna, visoka, razbokorenih 
oblika, dok je Teodora bila majušna, lomne građe i tamnokosa. Nepristran znalac ženskih draži i 
ljepote bez krzmanja bi izjavio da je djevojka sa svojim divnim očima i savršenim stasom nalik 
na pravi sjajni dragulj najčišćeg odsjaja, a da je žena, gotovo dvadeset godina starija, žuto 
obojene neprirodne kose, slična tek jeftinoj i prekićenoj krivotvorini pravoga dragulja. 

Ipak, istini za volju treba reći da je Antonina bila unekoliko nepravedna kada je famosu 
nazvala gojaznom dojiljom. Kiona je, istina, bila ponešto mesata, ali većini se muškaraca ta 


punahnost najvećma i sviđala, to više što ni jednim svojim oblikom nije bila prekrupna. 

- Pretpostavljam - reče uto Kiona - da si čula o gozbi koju priređujem narednog tjedna? 

- Čula sam - izusti Teodora. 

- Jasno, i trebalo je da čuješ. Cio grad zuji o tome - samodopadno će Kiona. Uživala je u 
pomisli da je svaki njen pokret tako važan da izaziva javna preklapanja. 

Teodora ponovo kimnu, ne usuđujući se proslovi ti da je ne izda glas. 

- Radi se o malobrojnom ali odabranom skupu gostiju - nastavi famosa. - Svega o 
dvadesetorici. Ali bit će to zbilja prvorazredan skup listom najvećih i najbogatijih ljudi. Bit će, 
dakako, i gradski prefekt. I dva generala, nadzornik činovništva, jedan filozof, četiri senatora, 
jedan važni i veoma imućni ubirač poreza, neko dvorsko piskaralo, zatim novoimenovani 
guverner jedne pokrajine, a postoji mogućnost da dođe i jedna vrlo visoka ličnost čije ime je 
tajna. Razumije se, bit će i drugih. 

- Čini se da će to biti jedna od najotmjenijih svečanosti - reče Teodora. 

- To će biti zgoda od koje će se računati vrijeme! Naravno, kanim pružiti gostima sasvim 
nesvakidašnju zabavu. Razumije se, najprije mi valja odabrati prikladne družice za njih. To 
moraju biti zaista poizbor ljepojke: najbolje iz najboljih kuća. Svaku ću dobro pogledati prije no 
što je pustim na ovu gozbu. No ja već znam neke od onih koje bih željela. Što je s tvojim malim 
prijateljicama, Antoninom i Krisomalo? Ovom prigodom bit ću velikodušna, jer će me ona 
ovjekovječiti. Što bi kazale na pet solidija po osobi i, dakako, sve čime će ih nadariti gosti koji će 
ih odabrati? 

- Mislim da će biti sretne da dođu. 

- U redu. Što se tebe tiče, Teodoro, s obzirom da ćeš mi opet pomagati u pripremama, zato 
sam i poručila da sada dođeš, tebi ćemo dati deset solidija. 

- Ja sam posve zadovoljna. 

Robinja koja je kao epilatora imala dužnost da ukloni ili sakrije mrlje na Kioninu licu 
započe s poslom, dok je milosnica ogrnula tijelo mekom, svilenom tkaninom. 

- U tebe je dovoljno domišljatosti za takve stvari - pokroviteljski će famosa. - Posluži se 
sada svojom maštom: treba mi neki još neviđeni prizor. 

- Glazbenici i plesači? - upita Teodora. 

- Razumije se. 

- Pelivani? 

- Možda. A i čarobnjaci, ako su se naučili kakvim novim vještinama. 

- Rvači? 

Kiona lagano strese glavom. - Ne. Nisu prikladni na malim gozbama i u ograničenom 
prostoru. Oni se lako oznoje. Radije miris nego zadah. I uvijek izazivaju metež, a onda, tu je i 
muka ako kojega od njih ubiju ili rane, pa mora biti odnesen iz sobe. Ovoj gozbi dolikuje jedino 
otmjenost i ljepota. Da bude u skladu s onom koja je priređuje. 

Izgovorivši posljednju rečenicu sa svom ozbiljnošću, nije se čak ni nasmiješila. I doda: 

- Izdaci me se ne tiču, stoga možemo učiniti što nam drago. 

I nije čudo, pomisli Teodora, budući da će svakoj milosnici u gradu biti povišen porez, 
kako bi pripomogla u plaćanju gozbenih troškova. 

Ali o tome i ne zucne. Što se tiče zahtjeva koji joj je postavila Kiona, ona je o njemu već 
bila porazmislila, predviđajući da će famosa zaiskati njenu pomoć. 

- Na pameti mi je živa slika, jedna posve izuzetna živa slika - reče mjereći pažljivo učinak 
svojih riječi. 

- Kakva to? 

- U vezi s grčkom mitologijom. Afrodita, boginja ljubavi, rađa se iz mora. Čini se da je to 


kao stvoreno za gozbu ove vrsti. 

- Ja bih, dakako, bila Afrodita? 

- Tko bi drugi mogao preuzeti takvu ulogu? 

- Traži li ta uloga učenje napamet? Mrzim učenje, radilo se o riječima ili o pokretima. 

- Jedini kojima valja vježbati uloge što će im dopasti u prizoru jesu robovi, a s njima i 
glazbenici i plesači za čije ću se točke i nastup ja pobrinuti i koji će odigrati uvodnu predstavu, 
ustremljenu prema čudesnom vrhuncu, živoj slici. Uistinu, tvoja će uloga biti veoma laka i 
jednostavna. 

- Ija ću usprkos tome biti središnji lik? 

- Isključivo ti. Svačije oko počivat će na tebi i samo na tebi. 

- Sjajno! 

- Hoćeš li da ti opišem što sam sve namislila? 

- Ne. Nemojmo sada raspravljati o pojedinostima. Njih prepuštam tebi. 

- Hvala ti na povjerenju. Započet ću s poslom, dat ću da se sagradi pozornica, ugovorit ću 
s glazbenicima i plesačima i uvježbavati uloge s robovima. Hoćeš li da ti pribavim i djevojke? 

- Ne, ja imam popis najboljih. Pozvat ću ih stotinjak ovamo da ih ocijenim, a izdvojit ću 
svega dvadeset: toliko ih trebam. Radije se oslanjam na vlastitu prosudbu ljepote, do koje svi u 
Konstantinopolisu najviše drže. 

- Odlično. Budi uvjerena da će živa slika pobuditi velik uspjeh. 

Kiona se lagano nasmija zabacivši unazad glavu i zatvorivši oči, dok je epilatora 
nastojala da svakojakim pomagalima podeblja i zatamni njene blijede trepavice. 

- Ti si prilično pametno djevojče, Teodoro, i ima u tebe njuha za pozornicu - izjavi. 

- Hvala. 

Kiona otvori oči sa svježe potamnjenim trepavicama. - Naravno, nije to ne znam što; 
mislim da ih ima na stotine koje umiju isto što 1 ti. 

Ustade, baci s ramena svileni ogrtač koji robinja vješto uhvati u padu i ukipi se, jer je 
započelo narumenjavanje i bojenje tijela. 

- Ali, ti si mi uvijek pri ruci - nastavi - i zato si mi prilično dragocjena. 

To je zvučalo tako nepodnošljivo pokroviteljski da bi Teodora mogla zabosti svoje oštre 
nokte u meki ženin vrat. 

Ali djevojčino lice osta bezizražajno. 

- Znaš - razveza Kiona - uistinu je šteta što ti nedostaju neke važnije vrline. Sumnjam da 
će od tebe ikad biti prava milosnica, a upamti, ja ti to govorim u najboljoj namjeri. Kako osvojiti 
muškarca, kako ga zadovoljiti i kako iz njega iscijediti najviše novaca, to su tri zupca kurtizanina 
trozuba. Što se tiče prva dva, ti si odviše sitna, odviše crna i odviše suholika. Muškarci najviše 
vole bujnost i obline. Što se tiče trećega, umješnosti da u muškarca potičeš sve veću i veću 
darežljivost prema sebi, čak do granice koja znači njegovu propast, to je najvažnije od svega i 
zahtijeva istinsku mudrost koja, bojim se, nedostaje vama, praznoglavim djevojčicama. 

Teodora ne odgovori. 

Češljari dogradiše kulu Kionine kose, služeći se umjetnim pletenicama i napušcima kako 
bi izgledala što bujnija, a svrh toga brižno rasporediše izblijedjelu pozlatu njenih vitica, ukrasivši 
ih skupocjenim češljevima i ukosnicama; epilatora je završila pocakljivanje lica, bojenje usana i 
trepavica, zatamnjivanje vjeđa modrom bojom i sjenčanje trupa, grudi i guzova; mirisari obaviše 
svoj posao valjano, jer su oko famosae, kad se kretala, lahorili uistinu nježni i ugodni miomirisi. I 
već je pristupila dvorkinja s kutijom za nakit, izrađenom od zlata i bjelokosti, a famosa stade 
probirati skupocjeno i blistavo prstenje, grivne, niske i naušnice; za to vrijeme druga je dvorkinja 
čekala da je zaodjene haljinom od tanke, plamenocrvene svile, posve prozirne, koja će to slavno 


tijelo više otkriti nego pokriti. 

Nitko ne mogaše Kioni na pogled zanijekati veličajnost pojave, premda bi joj ponetko 
mogao osporiti dobar ukus. 

Teodora je više od sata smjerno očekivala da je Kiona milostivo otpusti, kako bi mogla 
započeti s pripremama koje je već unaprijed bila u duhu posvršavala. 

Do gozbene svečanosti preostalo je svega pet dana, a posla bijaše mnogo. Poput malog, 
sposobnog vojskovođe, stade Teodora skupljati svoje udarne trupe, razrađujući do u pojedinosti 
priredbu; a uložila je u to daleko više žara no ikada prije. 


GLAVA ŠESTA 


U kojoj car Justin i carica Eufemija priređuju primanje u palači Kalke, a princ Justinijan 
poziva se na gozbu koju daje jedna milosnica. 


Dok je senator Polemon hitao Trgom Augusteumom, njegovo inače spokojno srce 
ispunjao je košmar burnih osjećaja. Već je zakasnio na dvor, jer je dugo i uzalud čekao Kerona, 
koji se sinoć kasno vratio kući i jutros opet iščeznuo bez i riječi objašnjenja. 

Senator je obično bio sušta popustljivost, ali da mu je sin u tom času dopao šaka, Polemon 
bi ga bio 1 udario. Bilo je to gorko razočaranje i osim toga poniženje, jer je nekim znancima 
najavio da će se Keron danas pojaviti na dvoru. Na primanju će biti i Silvije Testor, njegova 
supruga Sofronija i njihova kći Tispasa. Nema sumnje, ispitivat će ga zašto Keron nije došao. 
Senator nije pravo znao što da im odgovori i plašio se te kušnje to više što je Faustina, njegova 
žena, usprkos njegovu preklinjanju, odlučno odbila da pođe s njim, 1 što je on, na kraju, morao 
odjuriti i ne čekajući da mu spreme nosiljku. 

Nakon nekoliko toplih dana, jutro je osvanulo maglovito i hladno a slutilo je na kišu, no 
sada, u rano popodne, pojavilo se bolesno sunce i kao da se pokušalo boriti s olovnim oblačjem i 
zagrijati predjele perivoja i prekrasnih zgrada što su spadale u priključak carskih dvora. 

Ovaj trouglasti odio bijaše pravi pravcati grad unutar grada, a zauzimao je gotovo trećinu 
stare prijestolnice. Uključivao je u sebi na tucete građevina, palača i stambenih kuća, a i ureda i 
kasarna, budući da je ovdje obitavalo pet tisuća ljudi: što činovnika, što vojnika, što eunuha i 
dvorskih družbenica, da i ne spominjemo robove i sluge, svih onih prijeko potrebnih za 
održavanje dvorskog blistavila 1 raskoši, kako 1 priliči vladarskoj kući rimskog carstva. 

Sklop carskih zgrada, čak i na strani koja je gledala prema Propontisu, okruživao je 
obrambeni zid s dostojanstvenim kamenim grudobranima koje su danonoćno čuvali dvorski 
stražari. 

U zidu su se nalazila svega četvora vrata: glavna kapija što se otvarala na Augusteum, 
poznata kao Kalke ili mjedena kapija, jer je vodila ravno k Kalke-palači, koja je opet dobila ime 
zbog krova što je bio pocrijepljen blistavim mjedenim opekama; kapija svetog Stjepana, blizu 
istoimene crkve, sagrađene unutar zidina palače; kapija Hormisdas na najjužnijem dijelu 
gradskog zida, a ime joj nadjenuše po nevelikoj palači koja se upravo na tom mjestu izdvajala iz 
cijeloga sklopa 1 u kojoj je stanovao princ Justinijan, i Vodena kapija što je kroz zapadni 
uzmorski zid vodila niz nekoliko kamenih stuba prema carskom sidrištu i pristanu odakle se 
otiskivahu lađe na vode Propontisa i kamo pristajahu da svoj tovar i putnike iskrcaju ravno u 
dvor. 

Bio je još jedan otvor: prolaz za trkalište, ograđen zidom, koji je zavojitim stepenicama 
vodio do kathisme, carskog gledališta, odakle je dvorska družina promatrala igre. Ali taj otvor, 
uvijek zaključan i pod stražom osim onda kada se njime služio car, jedva da se i mogao nazvati 
vratima. 

Svaki je ulaz bio trostruko utvrđen, s tako građenim utvrdama da su one, u stvari, bile 
snažnije i od samih vanjskih zidina, i stoga otpornije u slučaju obrane grada. Tko god je prošao 
kroz tako čuvana vrata u predio palača, bio je već samim tim odlikovan, jer su dvorski stražari 
pomno pregledavali svaku propusnicu; a senator Polemon, koji je dolazio i odlazio kad je htio jer 


ga je straža poznala pa nije od njega tražila propusnicu, nikada nije propustio da se podiči ovom 
potvrdom vlastite važnosti. 

Napomol kapije Kalke sustiže dva nešto mlađa čovjeka koji su bez žurbe koračali u istom 
smjeru. 

- Zdravo, Tribonijane - nazove onome koga je poznavao, pa uspori svoj užurbani hod, 
kako bi uhvatio korak s njime. 

Čovjek se obazre. Nije mu bilo mnogo više od trideset godina, a bio je visok i pristao, 
tamnoputa, jastrebasta lica, lijepo oblikovanih usta i s dubokom mrštinom među ravnim obrvama, 
što mu se ondje usjekla od mnogo učenja. Preko tunike je nosio grimizom obrubljen ogrtač koji je 
na ramenu zapučio skupocjenom kopčom, na nogama purpurne čizmice od volujske kože, na ruci 
poširok zlatan posuvratak s umetnutim krupnim ametistom čija je boja bila u skladu s bojom 
odjeće, i k tome još i zlatoglavi štap od slonovače kakav su nosili dvorski gizdavci. Polemon ga 
je poznavao kao slavna odvjetnika koji je, usprkos svojoj mladosti, bio već pomoćnik carskog 
kvestora, budući da je bio priznati stručnjak za rimsko pravosuđe. 

- Ah, senatore! - reče odvjetnik prijazno se osmjehnuvši. - Ideš li na prijem? Dopusti da ti 
predstavim svoga druga, Hekebola od Tira, kojemu je to prva posjeta Konstantinopolisu, a koji je 
došao da bude imenovan prokonzulom Kirenaike. 

Polemon naćuli uši. Mjesto prokonzula ili guvernera kakve pokrajine stvar je koja se 
može samo poželjeti, a onaj kome je dopalo očito ima važnih veza. Njegovo vladanje posta 
veoma srdačno. 

- Nadam se da ti je ugodno u našem gradu - reče učtivo, pošto su se upoznali. 

- Sasvim mi je dobro, hvala na pitanju - odvrati Hekebol. 

Bila mu je možda četrdeseta, vanjštine nije bio nimalo privlačne, onako onizak i zdepast, 
s modrocrvenom kovrčavom kosom Levantinca i s povijenim semitskim nosom. Usta, oblikom 
prije pohotljiva nego čvrsta, crte lica gotovo nemuške ali zato s izrazom lukavosti i sebičnosti, 
crne oči preblizu usađene, a nadignutost gornje usne - što je, držalo se, bio znak sladostrašća - 
očito prenaglašena. Kaćunio se poput kakva kicoša, možda je bio ponešto prenapirlitan, u odjeći s 
mnogo skrletnih i žutih boja i s pojasom od zlata, s prstenjem koje je bolo oči svojim dragim 
kamenjem, sa zlatnim lancem oko vrata i s draguljima optočenim narukvicama na obje ruke. 

Međutim, Polemonovo nije bilo da prosuđuje izgled vladinih činovnika, već da bude 
prema njima prijazan. Njih trojica prođoše zajedno kroz kapiju a senator osjeti stanovito 
zadovoljstvo što se Tirijca tako očito dojmio pozdrav stražara koji odigoše vrhove kopalja da ih 
propuste bez oklijevanja i pitanja. 

Kad se nađoše unutar visokog zida, Hekebol se stade ogledavati oko sebe. Većina palača 
okupila se na ovoj, sjevernoj strani obzidana grada, jedna veličanstvenija od druge, dok su se 
čarobni zeleni tratinjaci, lijehe, vodoskoci, kipovi i stabla čudesnih i prekrasnih vrsta sterali još 
pola milje u pravcu uzmorskog zida. 

- Službena carska primanja priređuju se ovdje, u palači Kalke - reče Tribonijan 
pokazujući poveliku zgradu od bijela mramora u blizini kapije, s krovnim crepovljem od mjedi. 
Široke, mramorne stepenice uspinjahu se do glavnog ulaza iznad kojeg se uzdizao Kristov lik. 
Udno i uvrh stepenica, sa svake strane, stajali su snopiti excubitori u srebru i bjelini, držeći koplja 
u stavu spremnosti. 

- Zar ovdje stanuje car? - upita Hekebol. 

- Ne - reče Polemon. - Ovdje se nalazi dvorana s prijestoljem a i kasarne za nekoliko 
stražarskih jedinica. Tu su također i gozbene dvornice, uključujući i friclinium, gdje se održavaju 
službene proslave, i sudske dvorane. U podzemlju palače nalazi se zatvor za one koji su optuženi 
zbog izdaje i, dakako, sva priključna oprema za ispitivanje takvih uznika. 


Hekebol shvati da je Polemon nišanio na mučila. Carski su se krvnici dobro razumijevali 
u vještinu mučenja - svi listom robovi kojima je bio iščupan jezik, kako nikada ne bi ponovili ono 
što su čuli za vrijeme »ispitivanja« žrtava - a uzniku optuženu zbog izdaje bila je već unaprijed 
dokazana krivica i izrečena osuda, jer je indumentum baculinum, kako se postupak nazivao, bio 
najsigurniji način za iznuđivanje priznanja. 

- Pokazat ću ti carsko prebivalište - reče Tribonijan. Vidiš li onu veliku zgradu u sredini 
svih ostalih, onu od žutog mramora? To je palača Dafne, gdje se obavlja najveći dio carskih 
poslova. Pogledaj, upravo iza nje - on pokaza svojim bjelokosnim štapom - nalazi se manja, 
kupolasta palača od zelenog mramora. Odavle se može vidjeti ozidan prolaz što je veže s većom 
palačom. To je palača Sigma u kojoj su carske odaje. 

- Justin može prijeći u svoje urede a da i ne zakorači napolje. Veoma udobno - primijeti 
Hekebol. - Budi tako ljubazan pa mi reci komu i čemu služe sva ona ostala prekrasna zdanja. 

- U ravnokrovnoj zgradi, južno od Dafne, stanuju eunusi - reče Tribonijan. 

- Preplavili su dvor kao uši - primijeti Polemon - i prigrabili za sebe odviše povlastica 1 
dohodaka. 

- Prostrana, četvrtasta građevina udesno - nastavi odvjetnik davna je kasarna dvorske 
straže. Tamo također živi i gradski prefekt, njihov zapovjednik, izuzev u vrijeme kada ljetuje na 
Siki, gdje ima ljetnikovac. Daleko dolje prema jugu, ali izvan zida, nazire se krov palače 
Hormisdas, u kojoj boravi princ Justinijan. On voli povučenost, jer je veoma zaposlen. Polažem u 
nj velike nade. 

- Nema vremena da ti sve pokažemo - ubaci Polemon, - ali ima još jedna zgrada koja će te 
možda zanimati. Vidiš li ono maleno zdanje s krovom od grimiznih opeka u obliku piramide, sa 
zidovima od grimizna porfira, tamo iza Sigme? 

- Vidim - kimnu glavom Hekebol. 

- To je slavna Porfirna palača - cereknu se senator. - Svaka carica koja očekuje dijete 
mora ga ondje roditi, kako bi se moglo kazati da joj se potomče rodilo u purpuru. Prilično 
zanimljiva zamisao, zar ne? 

Hekebol se nasmiješi svojim čudnovatim smiješkom od kojega se iskriviše njegove pune 
usne, ali se oči ne pridružiše smiješku. 

- Ne znam... - više mi se sviđa tradicija. 

- U tom slučaju - reče Tribonijan - možda ćeš se zabaviti za vrijeme primanja, iako 
sumnjam u to. 

Polemon se uspne pred njima uza stepenice, pa su mu se, onako gojaznu i trbušastu, 
nabori toge razilazili preko pupka. Dvorski stražari koji su poznavali senatora i odvjetnika 
propustiše svu trojicu, kao da ih nisu ni vidjeli. 

Dok su slijedili Polemona, Tribonijan će poluglasno Hekebolu: - Ovo je dosadno, ali bit 
će i zabavnijih stvari kojima se kasnije možeš posvetiti. Dočuo sam da gradski prefekt priređuje 
zabavu za nekolicinu prijatelja, na kojoj ćeš ti, poštovani Hekebole, biti posebni uzvanik. 

- Da, Ivan mi je to rekao. Neka milosnica, što li? 

- Ne neka milosnica, prijatelju! Nego Kiona, trenutačno famosa bez premca u cijelom 
Konstantinopolisu. Tvoj prijatelj, Kapadokijac, čiju naklonost, nadam se, dijelim i ja, često 
pohađa njezinu kuću, a to je dovoljno da joj pronese glas među najuglednijim gradskim 
sladokuscima. 

Hekebol lagano slegne ramenima. - I mi, u Tiru, imamo milosnica. 

- Dakako. Ali između milosnice i milosnice ima velikih razlika, gotovo isto tako velikih 
kao i između žene i žene. 

- Žene su mi se oduvijek činile iste, jedna kao i druga. 


- Onda si, prijatelju, prikraćen za užitak. Savjetujem ti da im poklanjaš više pažnje: vidjet 
ćeš da će ti se to isplatiti. Isto se zbiva pri čitanju plemenite poezije. Izmiču ti sve tananosti 
smisla ako se ne potrudiš da ih otkriješ. Meni su žene najzamamniji predmet proučavanja. 

- Jesi li oženjen, Tribonijane? 

- Očuvali me svi sveci! Kad idem na zabavu, tad kušam svako jelo, i začinjeno, i slatko, i 
slano. Ne prija mi kad se prenajedem samo jednoga jela. 

Opet se mesnate, čulne Hekebolove usne iskriviše u osmijeh. 

- Tvoja poduka pobudila je u meni tek za užicima. 

Tribonijanov smiješak bio je nešto istančaniji. 

- Neće ti trebati nikakve poduke. Jedini posao Kione i njezinih djevojaka jest pružanje 
užitka. Smatram da im stoga i mi svi ostali građani dugujemo zahvalnost: njima 1 njihovoj vrsti. 

- Zašto baš njima? 

- Zato što su užici danas postali prijekom potrebom. U svoje vrijeme život rimskog 
građanina bio je pun uzbuđenja. Tada se ratovalo, pa je svaki građanin bio i vojnik. Upravljalo se 
buntovnim pokrajinama. Stvarali su se novi zakoni i običaji. Razvijale su se književnost i 
umjetnost. Neprekidne promjene, opasnosti i pobjede činili su život vrijednim. Čak i u strahu 
čovjek može doživjeti puninu života. Bolje je proosjetiti velika čuvstva, pa bila ona i najbolnija, 
nego živjeti i umrijeti ne proživjevši krajnosti. 

- A danas, plemeniti Tribonijane? 

- Stoljećima već nije bilo velikih uzbuđenja i promjena. Pokrajine su dobile samoupravu. 
Naše ratove vode plaćeničke trupe. Pokoljenja i pokoljenja priznaju rimsko pravo. Svaki čovjek 
iskopao je svoju malu jazbinu, živuća iz dana u dan i ne zna ništa drugo. Sve čime se građanin 
našega doba spašava dosade jesu igre, predstave 1 - spol. Od svega toga je barem spol uvijek nova 
i uzbuđujuća pustolovina. 

Tribonijan se blago smješkao. 

- Tako ja sebe opravdavam zbog vlastitih raskalašenosti na koje se mršte neki moji čestiti 
prijatelji: takvi kakav je senator Polemon, a naročito one matrone iz caričine pratnje, premda sam 
nebeski Otac zna da blud ne cvjeta samo u Ulici žena, jer bi ti mogao imenovati mnogu uglednu 
gospu iz dvorske četvrti koja, kao dodatak svojim domaćim dužnostima poštovanja vrijedne 
supruge, uživa također i radosti ljubakanja, po svoj prilici s muževima svojih najboljih 
prijateljica. 

Uniđoše u palaču i siđoše u široko predvorje mramorna poda, ukrašeno mnogobrojnim 
brončanim i mramornim kipovima i mozaicima. Konstantin je orobio svijet kako bi obogatio svoj 
dvor i grad, a ovo je predvorje sadržavalo veličanstvenu zbirku umjetničkog blaga. 

U razmacima duž zidova stajali su excubitori poput nepomičnih kipova od krvi i mesa u 
redu s kipovima od kamena i mjedi. U dnu predvorja mramorne stepenice uspinjale su se prema 
trima vratima koja su bila obložena bjelokošću i ukrašena zavjesama od grimizne svile, a vodila 
su u konsistorium ili dvoranu prijestolja. 

- Sudeći po zvukovima - reče Tribonijan kad su se približili vratima - održava se neka 
muzička izvedba. Uđimo. Bojim se da ćeš se morati strpiti prije nego što te predstave caru, no za 
vrijeme ovog zastoja možemo bar razgledati što ima da se vidi. 


Za razliku od svog prethodnika Anastazija, čiji se dvor sastajao svakog dana osim na 
blagdane, car Justin je službena primanja priređivao samo četvrtkom. 

Dvorana prijestolja bila je, u skladu s bogatstvom i moći carstva, bajoslovno raskošna 1 
veličanstvena. Golemi strop i zidove resili su skupocjeni mozaici koji su u živim bojama 


prikazivali različite svetootajstvene prizore, budući da se bizantinska umjetnost gotovo isključivo 
posvetila vjeri. Jedan je od mozaika prikazivao rođenje Spasitelja, Djevicu i Dijete, položeno u 
jasle oko kojih se natiskivahu radoznale krave koje su očito bile potisnule u pozadinu skupinu 
pastira, mudraca i anđela, a da i ne govorimo o svetom Josipu. Drugi je predstavljao Krštenje, s 
Ocem koji je sjedio na oblaku, stavom i izgledom veoma nalik na grčkoga Zeusa, sa Sinom koji 
je sve do struka ugazio u vodu, s golubom Duha Svetoga koji se odozgo strelimice spuštao prema 
Sinovu tjemenu i s Ivanom Krstiteljem u olinjalu plaštu, očito od leopardove kože, koji je stajao 
na kamenu i spremao se na sveti obred. 

Bilo je 1 drugih, sličnih prizora, a prostor između njih zauzimahu cijele vojske svetaca, 
svaki od njih s kolutom svjetlosti oko glave i s draguljnom krunom u rukama. Usprkos 
ukočenosti i neprirodnosti svetačkih likova, oni su s pozadinom, koja se sastojala od bezbrojnih 
obojenih stakalaca, tvorili sklad boja što je prijalo oku i bio od nesumnjive umjetničke 
vrijednosti. 

Udno velike dvorane, ispod zlatne kupole, nalazilo se visoko postolje s baršunastom 
nebnicom od carskog purpura, što je počivala na stupcima od zlata i bila posuta zlatnim 
zvijezdama i križevima i dragim kamenjem koje je bilo našiveno na nju. K postolju se pelo sedam 
stepenica koje je posve pokrio sag od iste tkanine od koje je bila i nebnica, a mramorni prilaz 
stepenicama bio je obilježen trima porfirnim pločama, što su naznačavale slijed mjesta na kojima 
su morali pokleknuti čak i kraljevi kad bi se približavali prijestolju carstva. 

Posvuda u dvorani nalazilo se mnogo prekrasnih dugih klupa i naslonjača s divnim 
rezbarijama i šarama, a bilo je i jastuka, ležaljki i istočnjačkih čilima koji kao da su pozivali 
uzvanike da sjednu. Međutim, bilo je to tek za ukras, budući da nitko na njima nije sjedio. 

Na postolju se dizahu dva prijestolja s visokim naslonima, skovana od zlata i posuta 
draguljima,  pojastučena  najskupocjenijom svilom grimizne boje, a svako je nosilo 
grimizno-zlatnu nebnicu: dva prijestolja sa dva carska veličanstva. 

Na desnom prijestolju sjedio je Justin. Zaodjenut veličanstvenom državničkom odorom, 
doimao se sada, u sedamdeset trećoj godini i bolestan od neizlječive bolesti, kao čovjek 
priglupo-zgodna lica, s obiljem snježnobijele, kovrčave kose, koji je sjedio drijemajući otvorenih 
očiju. 

Njemu nalijevo sjedila je njegova carska supruga Eufemija, debela, čangrizava žena koja 
je bila deset godina mlađa od njega i koja je razdraženo pogledavala niz prepunu dvoranu za 
primanje. Čak ni njezine neshvatljivo skupocjene haljine s teškim zlatnim navescima, i s 
našivenim draguljima, ni vodopadi dragog kamenja što su padali s krune na glavi nisu mogli 
sakriti nezgrapnu neuku seljanku, što je uistinu i bila. 

Udno stepenica postolja skupina egipatskih glazbenika svirala je i pjevala jednu od 
tugaljivih pjesama svoga kraja. Dvorana pred njima bila je prepuna senatora, činovnika, dvorjana 
i patricijskih gospa; stranih prinčeva i njihove pratnje koje su na dvoru držali kao taoce; crkvenih 
velikodostojnika, od kojih su neki bili isposnički koščati, a drugi zdepasti i veseli u svećeničkoj 
halji; vojskovođa u vojničkim odorama; poslanika raznih naroda, odjevenih u blistavu ali 
tuđinsku nošnju; neizbježivih excubitora, što su ukočeno stajali duž zidova; eunuha koji su se 
vrzmali ovdje i ondje došaptavajući se s ovim ili s onim, a bilo je i dvorskih tajnika i zapisničara. 

Pokretna gomila neprekidno se gibala; neki su sporo lunjali od skupine do skupine, neki 
su za vrijeme glazbenog umetka složno ogovarali druge, no većina ih se naredala u troređu i 
četveroređu s obje strane prilaza k prijestolju, kuda su prema carskim veličanstvima morali 
stupati svi molitelji i dvorjanici. 

Egipatski su glazbenici svirali i svirali. Pošto su se načekali duge tjedne, sada su konačno 
imali priliku da sviraju pred carem do mile volje. Eufemija, bez ikakva smisla za glazbu, 


dosađivala se, pa je jedva čekala čas kad će Bazil, eunuh i dvorski komornik, svojim srebrnim 
štapićem dati znak za prestanak. 

Njeno se široko, podbuhlo lice nasumorilo dok je promatrala prisutnike u dvorani, a 
ružnoća tog lica stajala je u smiješnoj opreci s nizovima biserja i drugih dragulja što su visili s 
obje strane krune poput okvira. Znala je da je ona predmet poluglasnih razgovora svih tih ljudi. 
Još gore, u duši je bila uvjerena da je ismijava cijeli dvor - prigušeno, potajno, ali neprekidno - i 
ne samo dvor već i grad, pa i svekoliko carstvo. 

Carica je i predobro osjećala vlastitu nespretnost i pomanjkanje uljuđenosti, a uz to, bila 
je inemilo svjesna da se njezina ponešto romantična povijest prepričava u cijelom carstvu. 

Prije otprilike četrdeset godina, kad je Justin još bio običan vojnik koji je bio napustio 
svoje pastirsko seoce u Makedoniji zbog karijere u carskoj vojsci - zapao ga je dio plijena što mu 
je omogućilo da sebi pribavi dugo sanjanu raskoš: ženu. 

Bilo je to za vladavine Zena, u doba ostrogotske najezde, u nesigurnim vremenima kad se 
nije znalo hoće li barbarske čete prokuljati preko granica Dalmacije 1 uljesti u Iliriju i na grčki 
poluotok, ili će krenuti na zapad prema Italiji. Toga se ljeta duž granice prilično čarkalo i 
prepadalo, ali na kraju, što uz pomoć vještog podmićivanja što zbog drzovitog Zenova istupa, 
ostrogotski konjanici, s pratnjom žena i djece što su ih slijedila u naherenim kolima, odlučiše se 
za lakši put i sručiše se poput bujice na talijanski poluotok da ondje poremete tok povijesti i tako 
poštede Istočno carstvo. 

Opasnost se postupno smanjivala, a plijen, zadobiven u dalmatinskoj vojni, bude donesen 
u Konstantinopolis zbog razdiobe. Kao ratna dobit, taj plijen nije bio od velikog značenja: nešto 
drangulija, oružja i bezvrijedne odjeće, zatim nevelik broj stoke, uključivši i zarobljenike koji će 
biti prodani kao roblje. 

Justin, tada tridesetogodišnji odrpanac koji nije imao želje da se oženi, prisustvovao je 
rasprodaji na tržištu robova, kako bi kupio sebi suložnicu. Začarala ga jedna od tuđinskih 
djevojaka. Dok je stajala na velikom kamenu, vidio je da ima ružičasto, punahno tijelo 
dvadesetogodišnje djevojke - možda malo prekrupnih gležanja i zapešća, no Justinov ukus nije 
bio odveć istančan - i neobično lijepu glavu s crvenkasto-plavom kosom što joj je padala gotovo 
do ispod koljena. 

Ta ga je kosa opčinila te jedva da je i zamijetio njene prilično bezizražajne crte lica. 
Jadnica, bila je još djevica i strašno smućena i zbunjena - priprosta pastirica koju je kao plijen 
odvukla carska konjica i koja je posjedovala sav nagonski stid barbarke, stojeći ondje ispred onih 
zablenutih muškaraca bez i krpice na sebi! 

Dirljivim malim potajnim pokretima ramena i bokova pokušavala je prestrijeti dugom 
kosom - ili bar jednim njezinim dijelom - one dijelove tijela koje je smatrala sramotnima. Te 
bespomoćne kretnje nevinosti i prekrasna kosa tako snažno obuzeše vojnika te je nadbio vlasnika 
stabulae, plativši za nju daleko više no što je bio namjerio. Kasnije nikada ne bi propustio da je 
na to podsjeti. 

Nazvao ju je Lupicina, što su neki učtivo prevodili s »dragana«, no drugi, nešto 
podrugljivije, sa »svjetlo ljubavi«; premda je bila ponešto ograničena duha, bila mu je zahvalna 
kao pseto što ju je spasio od strašnih vlasnika javnih kuća. Shvativši da mu je želja da ona 
podijeli s njime postelju i da se brine za kućanstvo, pokazala se suložnicom toliko dobrom koliko 
joj je dopuštala njena mlaka ćud. 

U rimskom je zakoniku stajalo da je priležništvo stalan vanbračni odnos. Položaj 
priležnice bijaše niži od položaja ljubavnica koja je također živjela u neozakonjenom odnosu, ali 
koja je bila slobodna i koja je mogla prekinuti tu vezu kad god bi htjela, dok je priležnica 
pripadala gospodaru i nije mogla u toj stvari odlučivati. 


Četrdeset godina priležnica Lupicina ostala je samo priležnica i ništa drugo. Kasnije je, 
dakako, prokolala izmišljotina da se zakonski udala za Justina. Ali nitko nije u to vjerovao, niti je 
tko ikada vidio potvrdu o vjenčanju, koja uistinu nije ni postojala. Tome okorjelom starom 
vojničini, Justinu, nije bilo ni na kraj pameti da pod stare dane i pošto je postao car obavi 
besmisleni obred vjenčanja, a potreba za njim nije se ni ranije ukazala, budući da nije bilo djece 
koju je valjalo uzakoniti. 

Sada je bila stara, njena nekada blistava crvenkasto-plava kosa postala je prljavo siva, a 
izjedala ju je tajna žalost što nije zakonita supruga i što to nikada neće biti 1 što su to svi znali i 
što su se svi tome smijali. 

Nesposobna da osjeti istinsko uzbuđenje, pratila je dramatski Justinov uspon na prijestolje 
prije tri godine. 

Najprije je umro Anastazije, stari car. Slijedila je zavjera Amantija, moćnog i lukavog 
eunuha, dvorskog komornika. Premda se nije sam mogao uspeti na prijestolje, namislio je da 
svejednako vlada, i to pomoću Teokrita, svog izabranika. 

Amantijev plan bio je sasvim jednostavan. Budući da je excubitorima pripadalo pravo 
izbora novog cara ako nije bilo izravna potomka, to je zapovjedniku dvorskih četa dao poveću 
svotu - koju je, razumije se, uzeo iz carske blagajne - da je razdijeli među vojnike, kako bi 
potvrdili Teokritov izbor. 

Dogodilo se da je zapovjednik bio stari Justin. Amantije ga je godinama poznavao, 
smatrao ga je neizlječivo glupim i nije se ni trenutka plašio da bi ovaj imao bilo poduzetnosti bilo 
smionosti da se opre komornikovoj želji. No jednom je i taj prevejani eunuh pogriješio u ocjeni 
čovjeka. Bila je to Amantijeva najveća i posljednja pogreška. 

Justin je razdijelio novac, ali u vlastitu korist. Nesmetano je prešao iz skromnog vojnog 
odjela u veličanstvene carske odaje. A Amantija, koji se jednako iznenadio koliko i ozlojedio 
zbog ove izdaje - iako je sam cijelog života izdavao druge - opreza radi pogubiše zajedno s 
njegovim zlosretnim štićenikom Teokritom. 

I tako je igrom slučaja stara seljanka Lupicina postala »carica«. Odbacila je ime Lupicina, 
budući da je ono pobuđivalo tajno smijuckanje, i umjesto toga se nazvala Eufemija, »na dobru 
glasu«, - imenom koje je bolje priličilo novom položaju. Ali promjena imena bijaše ujedno i 
jedina promjena koja se s njom odigrala otkako se uzdigla do carskog grimiza. 

Najveći dio vremena provodila je sakrivena u palači Sigma, užasavajući se izlazaka, 
pokazujući se tek onda kad je to bilo neophodno da prisustvuje državnim misama u stolnoj crkvi 
Svete Sofije ili da za vrijeme dvorskog prijema sjedi na prijestolju. Nikada se nije prestala plašiti 
tih ceremonija, zbog kojih je, kad su se našli nasamo, uvelike predbacivala starom Justinu. 

Zbog maglena jutra, velika je dvorana bila studena; a patricijske gospe 1 djevice, ukočene 
u prekićenim haljinama i iskinđurene draguljima, drhturile su, ne štedeći na račun toga s jetkim 
primjedbama. 

- To mjesto je nalik na grobnicu - reče Sofronija, supruga Silvija Testora. Bila je to 
bezbojna, suhonjava žena; ramena joj lako drhtaše dok je svoju koščatu priliku uvijala u skrletnu 
vunenu palu. 

Oniska, truntasta gospa kojoj je primjedba bila upućena reče mrzovoljno kimnuvši 
glavom: 

- Carica je opet raspoložena za štednju. Ona tvrdi da je zagrijavanje ugljenom u 
žeravnicama odviše skupo. 

Zvala se Flora 1 bila je žena starog vojskovođe Mila čija se glavna vojnička odlika 
sastojala u tome što je u bici kod Dacije, prije tridesetak godina, prvi okrenuo bježati pred 
neprijateljem 1 bio jedan od malobrojnih oficira koji su uspjeli izbjeći pokolju što su ga Goti tom 


nesretnom prilikom izvršili nad carskom vojskom. 

- Seljačka mudrost - gunđala je Sofronija. - Jedina je nada da će primanje brzo završiti. 
Kad će oni dosadni Egipćani prestati sa svojim zveketanjem? Ne nazebem li, bit će pravo čudo. A 
Tispasa ima veoma osjetljiva pluća. 

Njena kći Tispasa, jadoliko i neugledno čeljade, zagasite puti i velikih tugaljivih očiju, što 
je šutljivo stajala uz majku, potvrdi primjedbu lakim, opominjućim kašljem poput djeteta što se 
nada da će time svratiti na sebe pažnju. Bila je ružna, odbojna izgleda, a cijeli je život 
prodjevovala bez ljubavnika. 

Flora je premjeri sa skrivenim prezirom i ne odoli daje pakosno ne upita: 

- Uostalom, gdje je jutros Keron, mila moja? 

- Ne znam - beznadno će Tispasa. 

- Budući da je sretni događaj tako blizu, očekivali bismo da vas vidimo zajedno. Misliš li 
reći da ga nisi ni vidjela? 

- Ne - reče Tispasa, kao da čupaju riječi iz nje. 

Osjećala je da bi mogla briznuti u plač, jer joj se činilo da je golema sramota što se njezin 
zaručnik, usprkos obećanju da će doći, nije pojavio. A jer je Keron trebao doći, majka je 
zahtijevala od Tispase da i ona bude prisutna. Osjećala je da to svi znaju i njeno je poniženje bilo 
gorko. Ne stoga što bi Tispasa bila zaljubljena u Kerona. Ta jedva ga je i poznavala, a nikada se 
ni za jednog muškarca nije osobito zagrijala. Ali on je za nju predstavljao brak 1 ugled matrone, a 
ovim postupkom kao da ju je javno ošamario. 

- Možda ga je štogod zadržalo - reče Flora smijući se tobože obješenjački, no uistinu 
zlurado. - Nema sumnje, proći će tek nekoliko časaka a svi će vidjeti dvije mlade zaljubljene 
ptičice gdje se drže za ruke. 

Tispasa nije mogla smisliti nikakav odgovor, a Sofronija se natušti kao olujna oblačina. 

- Ona jadna djevojka! - reče gospođama kojima se potom pridružila, pogledavajući 
Tispasu preko ramena. - Svakog je dana sve suhotnija i utučenija. Ne znam što će biti od nje ako 
se uskoro ne uda, i ako ne rodi jedno ili dvoje djece. Jedino to će joj pomoći da se ne osuši do 
kraja. Pogledajte mene! Kao Kornelija, majka dvojice Grakha, mogu se pohvaliti svojim 
»draguljima«: s njih devetoro, a svi su na životu osim dvoje. 

- Sve se slažemo da fi nisi suhonjava, draga - reče jedna od žena. 

- Ne bih željela ni biti - nadbode je Flora. - Moj muž to ne bi dopustio. Njemu, kao i svim 
muškarcima, sviđaju se samo one žene koje imaju čime obložiti svoje kosti. 

Prije no što je druga mogla išta uzvratiti, Flora odbrza. Pošto se udaljila, reče jedna od 
žena: 

- Ako vojskovođa Milo bježi iz njezina naručja kao što je bježao iz naručja Gota, onda 
nam je na čudo što nije još suhastija od Tispase. 

U drugom dijelu dvorane za primanje, dok su i dalje zveckale egipatske harfe i citre, 
Polemon je vodio poslovne razgovore s gradskim prefektom. 

Ivan od Kapadokije bio je čovjek srednje dobi, upadne iako neprijatne vanjštine, 
pokrupna lika i bogato odjeven, a njegovu neurednost i barbarsko porijeklo odavao je neotmjeno 
ovješen plašt s ramena. Kretao se sporo, upola spuštene glave poput bika spremna na navalu; oči 
s otežalim kapcima zbog mnogih razvratnih bdjenja činile su se stalno upaljene, premda se u 
njima nazirao neprekidni sjaj lukavosti. Kapadokijac je bio jedan od onih koji su, iako ćelavi, bili 
posvuda 1 obilato kosmati. Obrve su mu bile dvije jednolike prašume nakostriješenih crnih 
čekinja, iz nozdrva su ružno stršile dlake, ruke mu, noge i prsa bijahu runjavi, a čeljust 
modro-crna od oštre brade koju je krotila tek neprestana upotreba britve. U svemu je bio veoma 


nalik na životinju, a malo na uljuđena čovjeka. 

Pa ipak, bio je jedan od najvažnijih carskih činovnika, i budući da je upravljao poslovima 
grada i istovremeno bio zapovjednik dvorske straže, imao je moć koja se očitovala i u 
pokrajinama. 

Prefekt je bio čovjek koji se uzdigao vlastitom sposobnošću, i koji je napredovao služeći 
se nasiljem i prijevarama, usprkos tome što mu je nedostajalo obrazovanje, uglađenost u vladanju 
i prijatan izgled. Njegova zavičajna Kapadokija nalazila se uz perzijsku granicu, gdje se bio 
jednom priključio nekoj vojnoj jedinici što je privremeno ondje službovala, te je s njom došao u 
prijestolnicu. Nitko nije znao njegovo barbarsko ime: ime Ivan prihvatio je pošto se pokrstio u 
kršćansku vjeru, mada se šaputalo da njegovo obraćenje nije bilo posve iskreno i da je u svom 
ljetnikovcu u Siki, s onu stranu Zlatnog zatona, podigao svetište Astarti, sirijskoj božici, čije se 
bogoslužje sastojalo najviše od razvratnih bančenja i krvavih žrtava. 

Svoj je uspjeh dugovao sposobnosti da igra savršenog dodvoricu. Znao je kako će postati 
neophodan čovjeku na višem položaju, kako će mu laskati, ugađati i njegovati njegove slabosti i 
nagnuća, sve dok pretpostavljeni ne stekne u nj puno povjerenje: i tako će ga tada prvom prilikom 
izdati i sam uskočiti na njegovo odjednom slobodno mjesto. 

Senator Polemon, koji je Ivana poznavao kao veoma pohlepna čovjeka koji je sav odisao 
potkupljivošću, bio je otpočeo razgovor uobičajenim laskama i upitima za zdravlje. Prefekt ga 
gotovo i nije slušao, jer mu je pažnju zaokupila skupina molitelja što je stajala kraj vrata budući 
da su mu neki od njih obećali dobru zaradu ako im car usliša molbe i zahtjeve. 

Primijetio sam novu flotu galija u sidrištu - reče uto Polemon, prelazeći na pravi predmet 
razgovora. - Lijepo brodovlje. 

- Prilično lijepo - odgovori Kapadokijac. - Najbolje što ga mogu sagraditi naši 
brodograditelji. 

- Ima li već posadu? 

- Samo robove-veslače i radnike. Neki od tih brodova već su bili im pokusnoj vožnji. 

- Kada će se snabdjeti ratnom opremom? 

- Dragi moj senatore, otkuda bih ja to znao? 

Polemon se zibao naprijed i nazad na prstima i petama, s rukama na leđima i očiju uprtih 
u strop. 

- Načuo sam glasine da se sprema pomorski ratni pohod na Kolhidu, na euksinskoj obali 
Perzije. Kad bi se znalo vrijeme u koje će se to dogoditi, to bi moglo biti vrlo probitačno. 

- Probitačno? Za koga? - zapita drugi, čija je nepažnja naočice plinula. 

- Hm! Govoreći u pretpostavkama, naravno, onaj tko bi na osnovu takve obavijesti uspio 
uložiti novac na pravom mjestu... bio bi veoma zahvalan... izvoru obavijesti koji mu je dao mig. 

- Govoreći u pretpostavkama... koliko bi se mogao isplatiti takav mig? 

- Možda... tisuću zlatnih solidija. 

Ivan se zacereknu, pokazujući snažne no prilično prljave žute zube. 

- To nije velik ulog čak ni u pretpostavci... dragi moj senatore. 

- Recimo... pet tisuća. 

- Radije recimo: polovica sveukupnog dobitka. 

- Bez ikakva rizika? 

- Jasno. 

- Ali pothvat se možda neće isplatiti. Umjesto toga, može uroditi teškim gubitkom... 

- Tada, razumije se, nema isplate dobitka. Ali da bi sve bilo u redu, valjalo bi priložiti 
mjenicu i zaključni račun. 

- Polovicu? I ja da preuzmem sav rizik. Dragi moj prefekte! 


Kapadokijac se nasmija. - Shvaćam da govoriš o pretpostavkama i o zamišljenim 
slučajevima. Pa ipak unosiš u to i nešto lično... 

Polemon se također nasmija, premda ne tako od srca. 
ponešto neumjesni, ali, kad dobro porazmislim, ipak su prihvatljivi. Dakako, ako je obavijest 
točna. 

- Budući da ćaskamo isključivo o hipotetičnim stvarima, napominjem ti da s Perzijom 
imamo ugovor koji ovaj puta ne bi trebalo prekršiti. Ali možda negdje postoji - pazi, rekao sam 
možda - neko podesno mjesto za hipotetično oprobavanje naše flote. 

- Gdje? 

- U posljednje vrijeme Etiopljani su nam zadavali izvjesnih poteškoća na južnoj granici 
Egipta... 

- Etiopija? O tome nisam ništa čuo. Kazneni pohod? Kada? Kada? 

- Hipotetična teorija kaže da se nove galije opskrbljuju ratnom opremom otprilike mjesec 
dana nakon što preuzmu posadu. 

- Mjesec dana! Imat ću dovoljno vremena. 

- Koliko kaniš uložiti, senatore? 

- Barem deset tisuća zlatnih solidija: što u pšenicu što u ulje. 

- Dobitak neće biti manji od uloga - hipotetički. 

- Hvala ti, plemeniti prefekte. 

- Ne zahvaljuj mi za to što sam sebi učinio uslugu. - Moj vrhovni upravitelj posjetit će te 
sutra u tvojoj poslovnici. - Kapadokijac stiša glas. - Eno dolazi Tribonijan i moj štićenik Hekebol 
od Tira, koga bih volio da upoznaš. 

- Već sam imao tu čast. 

Sada je Polemon konačno saznao političke veze Tirijčeve. Dok su čekali, lica im ne 
pokazivahu ni tračka malopređašnjeg razgovora. 


Uzgred budi rečeno, senatore - reče prefekt dok su se ostali približavali - jutros nisam 
vidio tvoga sina. 

- Ne znam gdje je - razdraženo će senator. - Keron izmiče mojoj ruci. Obećao mi je da će 
doći, ali čini se da ga je od toga odvabilo nešto što za nj ima više čara. 

Tribonijan je to čuo i nasmiješio se. 

- Neka žena, senatore? 

- Ne bih rekao, s obzirom da je njegovo vjenčanje tako skoro! - odapne Polemon, koji se 
tajom plašio upravo takve stvari. 

- Zašto? - zapita odvjetnik. - To nije tako neobično za Keronove godine, posljednje 
ludovanje. A to gotovo 1 nije nauštrb braku koji se, kao trijezan imovinski ugovor, ne bi smio 
miješati sa stvarima srca. Ako je čovjek oženjen, ili se sprema na ženidbu, to ne znači da je i 
uškopljen, sjeti se toga. Koliki od ove poštovane gospode u dvorani nemaju ljubavnicu? Nadam 
se da nisi tako zastarjelih nazora da od mladića kao što je Keron očekuješ da se odrekne ugodnih 
ljubakanja za volju - oči mu zavrludaše kroz dvoranu u potrazi za neprivlačnom Tispasinom 
spodobom - pukog ugleda. 

- Nisam tako zastarjelih nazora kao što misliš! - zarže Polemon, koji je osjetio da ga je 
Tribonijan ujeo, ali nije mogao da se ogleda s njegovom nasmješljivom ironijom. - Ali sumnjam 
da Silvije Testor jest! On to ne bi odobrio - uostalom, eno ga. Moram ga pozdraviti. 

Senatorov dežmekasti lik pobrza prema postarijem, proćelavom čovjeku na čijem je 


ljubičastom licu i tankim usnama lebdio vječni, nježni osmijeh. Tribonijan se zabezeknuto 
zagleda za njim. 

- Zar to može biti - reče - da Polemon ne zna da je Silvije Testor jedan od naših 
najneumornijih, iako potajnih, razuzdanaca? Držim da ćeš ga vidjeti kod Kione, Hekebole. 

- Dakako - kimnu Kapadokijac, nacerivši se. - Kad već govorimo o Kioni, mogu vam 
obećati nešto naročito. To mi je kazala sama božanstvena Beoćanka. 

- Konačno razgovor postaje zabavan, što je ovdje rijetkost - reče Tribonijan. 

- Zašto rijetkost? - upita Hekebol. 

- Zbog caričine naravi. Ona je iz svoje pratnje isključila sve žene koje su mlade, lijepe ili 
pustolovna duha. Kad razgovaraš sa ženama, naznaka spola potrebna je kao začin razgovora, a 
patricijske matrone koje je Eufemija odabrala za svoju družbu odviše su kreposne da bi bile 
zabavne. Duhovit razgovor s milosnicom često je jednako ugodan kao i sve ostalo što ona može 
pružiti. 

- Konačno, eno i princa! - iznenada kliknu Ivan. 

Hekebol se zabelji radoznalošću čovjeka iz pokrajine koji prvi put vidi neku slavnu 
ličnost. 

Justinijan, carev nećak, nešto je opoznio, jer su ga zadržali poslovi. Kao i obično, bio je 
jednostavno odjeven, ovaj puta u glatku tuniku s grimiznim ogrtačem i čizmicama: trsnat čovjek 
na pragu četrdesete, svježe, rumenkaste puti, plave, kudrave kose i s nekom vrsti uklesane 
plemenštine u crtama lica koje su, međutim, bile odveć bezizražajne da bi otkrile išta od onoga 
što se događalo u njegovoj nutrini. 

Kao mudar državnik bio je uljudan prema svakome; okrenu se ustranu da porazgovori s 
trojicom muškaraca. 

- Zdravo, Visosti, poživi nam još dugo u dobru zdravlju - reče prefekt. 

- Į neka ti državnički poslovi i nadalje polaze od ruke - nadodade Tribonijan. 

- Hvala vam, prijatelji - reče Justinijan. Tada mu predstaviše Hekebola, koga još ne bijaše 
upoznao. 

Premda mu je neprestano laskao, Ivan od Kapadokije imao je prilično loše mišljenje o 
prinčevim umnim sposobnostima. Svatko je znao daje stari car povjeravao svom nećaku ljubimcu 
stvarnu upravu carstva i općenito se vjerovalo da je car odredio Justinijana za nasljednika 
prijestolja. 

Ali Kapadokijac je krio u sebi neke tako duboke i zapretane misli da ih nije htio nikome 
saopćiti. Nasljeđivanje na prijestolju nikada nije bila pouzdana stvar. Nije li zapovjednik dvorske 
straže - Justin glavom - jednom posegnuo za prijestoljem i uspio ga zadobiti? Drugi zapovjednik 
te iste straže mogao bi, ako sve ostalo krene dobro, slijediti uspjeli primjer prethodnika. Justin 
doduše ima nećaka: ali Anastazije, pokojni car, imao je dva nećaka, i oni još uvijek žive u gradu, 
što nije utjecalo na izbor njegova nasljednika. Neznajša i neotesanac, što je i bio, uzdignut do 
sadašnjeg položaja na ramenima ljudi koje je kasnije zgazio, Ivan je sanjao o najvišem mogućem 
položaju i polagano kovao planove, istovremeno tanane i bezdušne. 

Ali u međuvremenu je bio sušta srdačnost, odanost i ljubav. 

- Mi s dvora premalo viđamo tvoje Veličanstvo - reče. - Bojim se da se odviše umaraš 
poslovima. 

- Posla ima mnogo - kratko će princ. Njegovo vladanje, iako učtivo, bijaše nekako hladno. 

- Morao bi sebi dopustiti više odmora, plemeniti prinče. 

Justinijan slegnu snažnim ramenima. On je bio čio, krepak i slobodan neženja koji nikada 
nije prezao pred užicima, iako nije u tome pretjerivao. Moglo se reći daje princ bio za dlaku 
preumjeren u svakom pogledu, jer snažne muškaračke prirode obično se predaju nekoj olujnoj 


strasti koja služi kao protuteža njihovoj snazi. O njegovoj se naravi govorilo da je prilično hladna 
i nevesela. 

Budući da mu je ostarjeli ujak prepuštao najveći dio odgovornih poslova, princ je u njih 
uronio sa svom ozbiljnošću, prigušivši njima svoja nagnuća za lakim zabavama. U mladosti je 
došao na dvor ravno iz zavičajnog sela u Makedoniji, a ujak ga je dao školovati. Pravo mu ime 
bijaše Uprauda - Uspravni ili Pravični - pa je bilo prirodno da prihvati latinizirano ima Justinijan, 
koje je dijelom bilo prijevod njegova dječačkog makedonskog imena a dijelom počasna 
izvedenica imena njegova dobročinitelja. Iako duhom nije bio najbistriji, odlikovao se krepčinom 
i upornošću, a poslovi carstva ležali su mu na srcu. 

- Ne znam kako bih - odgovori na Ivanov prijedlog. - Kako se netko u mojoj koži može 
odmarati? 

- Carstvo bi sebi moralo dopustiti malu razbibrigu - dobroćudno kaza Tribonijan. 

- Pokatkada mi se čini da ono sebi dopušta i previše razbibrige. U nekim službama cvjeta 
neukost! - natmuši se Justinijan. - A potkupljivost na mjestima gdje to nitko ne bi očekivao! 

- Tako je uvijek bilo. Možeš li izmijeniti šare na leopardovu krznu, ili izlaz i zalaz sunca? 
- lisičio je Ivan oćutjevši tajni drhtaj uznemirenosti zbog napomene o potkupljivosti, s obzirom na 
svoj razgovor s Polemonom. 

- Ali, rekao bih da stvari nikada nisu bile gore - reče princ. - Zbog skupih ratova granice 
carstva više ne obuhvaćaju golemo sredozemno područje, kao što je bilo u vrijeme Konstantina, 
već puki njegov dio što uključuje samo grčki poluotok, Malu Aziju, Egipat i Kirenaiku. 
Izgubismo Rim. Italijom vladaju Ostrogoti, Galijom Franci, Hispanijom Vizigoti, a Numidijom 
Vandali. Sjeverno od Dunava su Divlji Huni, Avari i Herulijanci. Na istoku je Perzija. Katkada, 
kad se suočim s prijetnjama svih tih moćnih neprijatelja, osjećam se kao onaj koji treba da drži 
svod nebeski, kao bajoslovni Atlas; a to je zadatak što prelazi moju snagu. 

- Suosjećamo s tobom - kaza Ivan - no ja te savjetujem da se malo razgališ i pozabaviš. 

Justinijan se nasmiješio učtivo, ali bez oduševljenja. Konstantinopolske zabave više ga 
nisu privlačile kao nekad i on se tu i tamo pitao nije li to znak prekomjernog rada... ili godina, ili 
pak prezasićenosti užicima. Katkada bi ga to zabrinjavalo, jer nijedan muškarac nije ravnodušan 
prema opadanju svoje muške snage. 

Kapadokijac bijaše uporan. Gorljivo je nastojao pobuditi u princu zanimanje za Kioninu 
gozbu, jer bi je Justinijanovo prisustvo uzveličalo do kraja, a Ivan je želio da njegova ljubimica 
užije posvemašnju pobjedu. 

- Znam da je teško odvratiti tvoj um od velikih dužnosti - reče ulagujući se - no ja bih se 
usudio da ti predložim nešto uistinu zabavno... 

- Što je to? 

- Večera i zabava na koju imam čast da te osobno pozovem. Priređuje je najljepša žena 
Konstantinopolisa. 

- U Konstantinopolisu ima mnogo lijepih žena. 

- Riječ je o Kioni, božanstvenoj Beoćanki. 

- Kiona? - Princ se zbuni. Tada reče: - Oh, ti misliš milosnicu tog imena? 

Čak je i on čuo o famosi i takav ga poziv nije vrijeđao. Otmjeni Bizantinci posjećivali su 
kuće proslavljenih milosnica kad god bi zaželjeli, jer je društvo tih žena, bogatih životnim 
iskustvom i posvećenih užicima bilo ugodna opreka dosadi njihovih domova. Ali Justinijan nije 
bio raspoložen za takvu stvar. 

- Ne volim javne zabave - reče. 

- Daleko od toga da bude javna, Visosti. To je najneslužbenija i najskrovitija zabava. Nije 
pozvano više od dvadesetak uglednika. Kiona, na glasu kao nenadmašiva gostoprimka, htjela bi 


da ova zabava svima ostane u sjećanju. 

- Zbog čega? 

- Ženska posla. - Kapadokijčevi se zubi zažutješe u smiješku. - Pobijedila je svoju glavnu 
suparnicu. Ti znaš kako žene rado zabadaju pandže jedna u drugu, prokleta bila njihova mala, 
otrovna srca... 

- Tko je ta suparnica? 

- Milosnica po imenu Makedonija, koja je prognana. 

- Makedonija? 

- Da, Visosti. 

- Ime mi je poznato. Ime moga zavičaja. A rekao bih da znam i ženu tog imena. Visoka 
djevojka prekrasna profila i skladnih pokreta? Da, tako je. Najprije me privukla zbog imena; 
činila mi se i mnogo vrednija od većine milosnica. Zašto je prognana? 

- U njezinoj kući kovala se zavjera. 

Justinijan se natmuri. - Zašto nije bila pogubljena? - Justinijanova mrština posta još 
tmurnija, - Zašto je prognana? 

Kapadokijac uvidi da je počinio pogrešku. - Nije bilo vrijedno tvoje pažnje... - poče 
užurbano. 

- Svaka zavjera je vrijedna moje pažnje! - prekinu ga trpko Justinijan. - Zahtijevam 
izvještaj o Makedonijinom slučaju zajedno s imenima svih onih koji su sudjelovali u zavjeri! - 
Prijeteći pogleda prefekta i snažno izbistri grlo. - Što se tiče gozbe na koju si me pozvao, ne, neću 
prisustvovati. Imam i previše posla. 

Okrene se i uputi prema prijestolju. 

Sa čuđenjem i stanovitim nemirom pratio je Hekebol ovaj razgovor, jer su njegovi interesi 
bili uvelike povezani s Kapadokijčevim, koji je bio njegov zaštitnik. 

- Nadam se da ga nisi uvrijedio - otpoče. 

Ivan slegnu ramenima. Prekoravao se što se istrčao o Makedoniji. 

- Trebao sam se sjetiti - promrmlja - da je princ prije nekoliko godina vodio tu ženu u svoj 
dvor. 

Tribonijan se lijeno osmjehnu. 

- Kao da se preznojavaš, plemeniti prefekte. Ali ne uzrujavaj se odviše. Justinijan nije 
tako vrelokrvan da bi istraživao slučaj jedne milosnice, ma koliko ona imala lijep profil. 

- To je istina - reče Ivan, razvedrivši se. - Znam kako s njime treba postupati, Hekebole. 
Promašim li ga prvom strelicom, zgodit ću ga drugom. Uostalom, čini se da je vrijeme da 
krenemo naprijed. 

Egipatski su glazbenici završili izvedbu i upravo su ih izvodili iz dvorane. Na redu su bila 
predstavljanja. 

Tribonijan zirnu uokolo i podsmjehujući se upozori Hekebola na šaputave razgovore koje 
su ovda-onda vodili muškarci. 

- Promotri taj mali znamen velegradskog života - nasmiješi se. - Ovdje se nalazi stotinjak 
i više žena, supruga i kćeri iz najotmjenijih kuća u carstvu, pa i sama carica koja sjedi pred nama 
na prijestolju. Ali ime jedne druge žene kruži poput malog hitrog vrtloga kroz dvoranu za 
primanje, upravo pred nosom ovih gospođa koje o tome nemaju pojma. A ta žena je Kiona, 
milosnica o kojoj patricijske žene drže da je gnus ispod njihovih nogu, no koja u ovom času i na 
ovom mjestu ima više utjecaja no i jedna od prisutnih. Uključujući i caricu. 


GLAVA SEDMA 


U kojoj Kiona priređuje glasovitu gozbu s nizom svečanih zgoda i u kojoj se izvještava o 
zapanjujućem ishodu zabave. 


Što se drugo moglo i očekivati od zabave koju priređuje konstantinopolska milosnica 
nego sušti porok, a Kionina gozba, mora se priznati, imala ga je u punoj mjeri. Ali ona nije bila 
znamenita zbog poroka, već zbog neviđene rastrošnosti. 

Kako su stizali posjetioci i kobeljavo se izvlačili iz nosiljaka, tako su ih u atriju dočekivali 
robovi koji su im izuvali sandale ili čizmice, umivali im stopala i ruke, služeći se pri tom zlatnim 
i srebrnim umivaonicima i zdjelama, škropili ih mirisima i krunili cvjetnim vijencima. 

Tribonijan, jedan od okašnjelih posjetilaca, promatrao je taj uvod sa zadovoljstvom 
poznavaoca koji u tome vidi nagovještaj raskoši i iznenađenja koji ga još očekuju u toku večeri. 
Kroz ruke atrijskih poslužitelja osvježen je ušao u kuću. 

Smatralo se da čovjeku dobra ukusa ne priliči poći izravno u gozbenu dvoranu, jer je 
takav čovjek po mišljenju otmjena svijeta isuviše ukazivao na pohlepu za jelom. Stoga je 
Tribonijan najprije prolunjao predsobljima sve do unutarnjeg dvorišta ili peristila, gdje je s 
užitkom promatrao vrtno cvijeće: nakon toga je neko vrijeme prelazio iz odaje u odaju - ova kuća 
kao da je bila prepuna ležaja - diveći se namještaju i opremi i ćaskajući s gostima koje je uz put 
susretao, sve dok na kraju, kao slučajno i ne nadajući se, nije izbasao do pred samu blagovaonicu 
koja se nalazila upravo niže atrija kamo je prvo ušao. 

Ono što je vidio izmamilo je usklik iskrenog udivljenja čak i tako iskusnom znalcu ljepote 
kakav je bio sam. Pet visećih svjetiljaka u besprijekornom položaju, sve od mjedi, prekrasne 
izrade i svaka sa šesnaest otvora, naizmjence ukrašenih nimfom i satirom što dušu u dvojnice, s 
miomirisnim uljem što je izgaralo preko skupocjenog svještila od karpazijskog lana, osvjetljavalo 
je dvoranu tako jarko te u njoj ne bijaše ni jedne sjenke. 

Iza pregrade, podignute uz jedan zid dvorane, skupina glazbenika svirala je milozvučne 
napjeve. Duž zidova, postrojeni u jednakim razmacima, stajali su nagi dječaci, izabrani po ljepoti 
i određeni da poslužuju uzvanike. Pod su prekrivali vješto posloženi prostrani ležaji a na njima 
bijahu nahrpljeni golemi dušeci i jastuci. A uz svaki ležaj stajaše po jedna djevojka. 

Lica delicata osvjetljavao je smiješak dobrodošlice; svaka se od njih nagizdala svojim 
najljepšim nakitom, svaka bijaše počešljana s krajnjom umješnošću, narešena kako je najbolje 
znala, a sve su bile tako čarobne u pripijenim haljinama nježnih boja, svaka drukčija, no sve 
zajedno tvorile su oku prijatan, šarolik sklad. Taj prizor Tribonijan promatraše pogledom 
zadovoljna umjetnika. Sve do jedne bijahu lijepe: sve do jedne bijahu mlade i milovidne. 

Na ulazu u dvoranu goste je dočekivala sama Kiona, odjevena tako raskošno i sjajno kao 
nikada dosad, u haljini blijede breskvine boje, sa tri niza draguljnih ogrlica što su se naredale na 
njenim grudima jedne naviše drugih, s grivnama, naušnicama, prstenjem i češljevima što su 
bljeskovito zasljepljivali pogled. 

- Dobro došao u moj priprosti dom, plemeniti Tribonijane - reče ona. 

- Ali to je prekrasno! - kliknu on. - Divim se skladu dojmova koji odasvud naviru; slatki 
zvuci uhu, blagost tamjana i mirluha nosnicama i zamamni prizor oku. 

Kiona ga nagradi svojim najslađim smiješkom, jer Tribonijanovo priznanje bijaše pohvala 


koja je zadovoljavala čak i njezinu taštinu. 

- Djevojke su dika cijelog Konstantinopolisa - reče. - Uvjeravam te da sam se dobrano 
namučila dok sam ih probrala. Svaka od njih dobro poznaje svoj posao, a nema ni jedne koja bi 
krzmala da zadovolji svaki hir koji ti padne na um. Hajde, odaberi ležaj, učeni Tribonijane, a s 
njim i djevojku koja ti se najviše sviđa. 

Uzvanici su mogli po volji birati ležaj, a izbor je ponajvećma ovisio o djevojci koja je uza 
nj stajala i koja je tim izborom postajala njihova gozbena družica i, ako su gosti to željeli, njihova 
prekonoćna družica - s izuzetkom koji su svi poznavali i koji se odnosio na središnji ležaj, 
namijenjen Kioni i Ivanu od Kapadokije. 

Lagano se smiješeći, Tribonijan pođe u dvoranu, poluta uzduž i poprijeko, uljudno 
oslovljavajući mlade milosnice i zapitkujući svaku za ime. 

- Ja sam Dio - prousti vitka plavuša s bojažljivim osmijehom. 

- Tespida - reče djevojka ognjevite kose 1 lijepa stasa. 

- Kloe - kaza treća. 

- Dorkas. 

- Melisa. 

I tako redom. Tribonijan bi svakoj udijelio poneku lasku. 

- Kada ste sve tako božanski lijepe, kako da čovjek odabere između vas? - osmjehnu se 
kao da je zbunjen raznolikošću čari naizbor. 

Pogled mu naposljetku pade na sitan stas s blistavim očima. Djevojka, najmanja u 
dvorani, nosila je bijelu haljinu sa tijesno zapetim pojasom, koja joj u ljupkim naborima padaše 
do majušnih stopalaca. 

- Tvoje ime, mala? - upita. 

- Teodora. 

- Ona mu se zavodnički nasmiješi. - Pristaje li slavni Tribonijan da gozbuje sa mnom? 

Bio je začuđen. - Kako si me prepoznala? 

- Po glasu koji te bije. 

- A taj je? 

- Tribonijan je najskromniji čovjek na dvoru. 

On se nasmija, očaran. - Mala laskavice! Čula si kad je ono Kiona sa mnom razgovarala. 
Ali to si tako vješto izvela da sam se odlučio za tebe. Moram bolje upoznati djevojku u koje je 
takav duh. 

Već se i ostali uzvanici porazmjestiše po ležajevima gdje su ih silni dušeci poduprli 
gotovo do sjedećeg stava, no uspijevali su se prekloniti truplom ulijevo, oslanjajući se na lijevu 
ruku, tako da im je desna bila slobodna. U svih je gornji dio tijela bio najbliži sredini dvorane, 
dok su im se noge ispružale prema obodu kruga. Uz svakog ležača mazno se prostrla delicata, 
polegla unutar blagog luka koji sačinjavahu njegov trup i bedra, kako bi je mogao milovati a da 
se ne okreće ustranu. 

Uto Kiona i Kapadokijac zauzeše mjesta na središnjem ležaju. Podrugljivom 
Tribonijanovom pogledu prefekt je nalikovao na divljeg vepra iz Kapadokijčeve pokrajine. 

Od domaćice 1 njena priležnika odvjetnikov pogled kliznu po krugu. Ugleda garavo lice 
Hekebola, koji je polegao uz lanenokosu djevojku kojoj je, kako mu reče Teodora, bilo ime 
Krisomalo. Spazi i ćelavog Silvija Testora, koji se još uvijek nježno osmjehivao dok je tapšao 
oblaste bokove djevojke čije ime, kako se činilo, bijaše Antonina. Nadalje smotri starog 
Hermogena, nadzornika dvorske službe, filozofa Fila od Perga, pjesnika Mendesa i velik broj 
senatora, gizdelina i vojnih službenika, koje je sve redom poznavao. 

Uistinu, poizbor družina, i Tribonijan se osjeti počašćenim što je bio pozvan na gozbu na 


koju je pristup tako težak. 

Odjednom zatreštaše fanfare. Kada dva nadglednika, odjeveni tek tkanicom oko kukova, 
uniješe golem vrč jakog, miješanog vina, ljupki, nagi dječaci napustiše svoja mjesta duž zidova. 

Kiona nalije prvu kupu, visoko je podigne i sama odsrkne po starinskom običaju po 
kojemu domaćin ili domaćica valja da pokažu gostima da vino nije otrovano. Potom zareda 
nalijevanje ostalih kupa, a za to vrijeme su bijela tijela dječaka prolijetala između ležajeva, noseći 
uzvanicima i njihovim družicama prvo piće večeri. 

Čavrljanje naraste do veselog zujkanja dok se pijuckalo a svirka se nastavljala i dok su se 
dječaci poslužitelji dali na posao da uz svaki ležaj postave mali stol na kojem će se poslužiti jelo. 

Prvo jelo, koje je već bilo razrezano za jedenje s prstima i posluženo na stolu, bila je riba 
mulet koja je važila kao poslastica među ribama, a bila je skuhana u umaku takve neopisive 
tečnosti da su gosti klicali od ushita. Uz ribu a i uz druga jela služio se nakriškani kruh da bi se o 
nj mogli obrisati prsti ili da bi poslužio kao umok u slasnom soku. 

Svirka se nastavljala a razgovor i smijeh služili su joj kao pratnja. Odniješe posuđe i 
dječaci donesoše na svaki ležaj zdjele s mirisavom vodom i ubrusima da bi gozbenici i njihove 
družice mogli oprati i obrisati prste kako na njima ne bi zaostao nikakav vonj koji bi se izmiješao 
s okusom novog jela. 

Ono se sastojalo od jarebica i pataka koje su bile odlično priređene. Nakon toga, ponovni 
pohod mirisnih zdjela i ubrusa, i slijedilo je treće jelo: janjetina i govedina na žaru, a u soku koji 
bi ubrao i priznanje epikurejca. 

Opisivanje svakog pojedinog jela bilo bi zamorno. Dovoljno je reći da je Kiona te noći 
poslužila svoje uzvanike sa petnaest različitih jela, a uz svako jelo služilo se ne jedna već tri vrste 
vina, pomno odabrane prema teku i mirisu hrane. 

- Uistinu, lukulska gozba! - doviknu Hekebol Silviju Testoru. Svete mi Magdalene, 
zaštitnice svih milosnica, ovo je čašćenje koje ćemo upamtiti! 

Tirijčeva se ruka poigravala s Krisomalinim oblinama, tiještila joj grudi i gladila guzove, 
dok mu se uspaljivala krv. Djevojka se nije opirala tom milovanju, čak ga je i ohrabrivala 
smiješeći se preko ramena. 

- Sam bi nam dvor pozavidio na ovome - odgovori skupljač poreza, cjelunuvši Antoninu, 
svoju dražesnu pratilicu. 

- Dvoru i nije do takvih zabava - dobaci Tribonijan sa smiješkom. - Što ti misliš o tome, 
mala moja Teodoro? 

- Mislim da se još nisi latio najboljega što ti ova zabava pruža - uzvrati ona. 

- A što je to? - zapita tek stoga da čuje njen odgovor. 

- Užitak. 

- Ljubav? 

- Ako te želja. - Ona mu dobaci nasmiješen pogled ispod dugih trepavica. 

U taj par Hekebol, dobrano zagrijan, povije Krisomalo po ležaju, nakloni se svojim 
iz nje. Ostali gosti slično su se ponašali, milujući djevojke, šapćući im na uho, pljeskajući ih, 
ujedajući i štipajući, cjelivajući i upuštajući se u najveće sloboštine, hihoćući zajedno s njima, jer 
se one na tom stupnju zabave nisu libile ni najotvorenijih besramnosti. 

Vrhunac raskalašenosti zbude se u času kad je, već nemilice pijan, Ivan od Kapadokije 
saletio Kionu da otvoreno izvedu ljubavni čin na središnjem ležaju, pred očima svih uzvanika. 
Ali ona, čiji duh nikada nije zamaglilo piće ni strast, odbije ga u smijehu, nepogrešivo sigurna 
kako da ga udobrovolji laskama i obećanjima. 

Namršteno, prefekt iznovice prione uz vino, ali za trenutak raspoloži ga smijurija kad se 


stari Hermogen, onako nezgrapan i bušav, skotrljao s ležaja na tlo, odakle je uz pomoć svoje 
zabavljačice s naporom pokušavao ustati, a nalikovao je na razdražena jarca. 

Sve je to Tribonijan promatrao. Premda nije bio nesklon uživanjima, ukus mu je bio 
ponešto izbirljiv, a bio je, štaviše, radoznao na djevojku pokraj sebe, u kojoj je naslućivao nešto 
što je nadilazilo sposobnosti većine njezinih drugarica. Stoga nije odmah prihvatio polupoziv koji 
mu je uputila, da iziđu i potraže neku od spavaonica. 

- Ljubav? - reče odgovarajući na njen izazov. - Što ti misliš o ljubavi? 

- Ona je kraljica svih čuvstava. 

- Zar veća i od vjere? 

Shvativši da je njemu časovito više do razgovora nego do ljubavne igre, ona se sklupča na 
ležaju okrenuvši mu lice. . 

- Malo znam o vjeri - reče. - Ali onaj kome je potrebna njena pomoć da bi se probio kroz 
život, taj je po mome mišljenju vrijedan žaljenja, jer to je znak ili slabe pameti ili potkupljiva 
srca. 

- Zanimljiv zaključak za milosnicu. 

- Milosnica prima novac za svoje tijelo. Za svoju dušu trebala bi dobiti dvaput više, kad bi 
je mogla prodati, jer ona valja i katolicima i monofizitima. 

Tribonijan se naduši smijati. - Teologija je opasan predmet razgovora. Vratimo se ljubavi, 
s kojom se možemo i bolje upoznati. 

Teodora se također nasmija, a on se zadivi kako je umjela biti čarobno vesela. 

- Mislim da je ljubav divna, ali veoma opasna. 

- Zašto opasna, Teodoro? 

- Zato što je ljudi uporno drže uzvišenom. Bar muškarci. 

- A zar ne i žene? 

- Žene su muškarački plijen i stoga se one pokoravaju muškarcima; počesto na svoju 
nesreću. Ali ja vjerujem da su žene mnogo stvarnije od muškaraca što se tiče ljubavi. No ipak, bit 
ću pravedna i prema muškarcima. Muškarci su mužjaci, a mužjaci su ljubavnici. Ženkama je 

- Ako sam te dobro shvatio, prvi je nagon rđav, dok je drugi dobar? - napomenu on. 

- Ne znam. Običaj je da se žena veliča zbog materinske ljubavi koja joj je prirođena kao i 
disanje; a da se muškarca optužuje zbog nagona koji je jednako snažan i jednako slijep; zbog 
nagona oplodnje. Pa ipak, kako bijedan mogao opstojati bez drugoga? I koji je važniji za ljudsku 
rasu? 

- Baš zgodno pitanje - reče Tribonijan, posve osvojen. 

- Nisam posve sigurna - nastavi Teodora - da je osjećaj očinstva u muškaraca, koji 
filozofski drže velikim dokazom napretka ljudskih bića u odnosu na životinje, nešto mnogo 
drukčije od spolne groznice u žena, koju životinje ne poznaju osim u kratkotrajnim razdobljima 
parenja. Bez te spolne groznice, ljubav, koju čuvstvuje ljudska rasa, ne bi bila moguća. 

- Zapanjen sam da netko tko je tako mlad i lijep zna tako umovati. Odakle ti te misli? 

- To je moja privatna teorija. 

- Filo, ondje prijeko, nije ni upola tako mudar kao ti, Teodoro. A on je uz to i ružan. 

Ona se nasmiješi. - Sjeti se da milosnice imaju mnogo vremena da razmišljaju o ljubavi, 
jerje ljubav njihovo jedino zanimanje. 

- A koje si još zaključke izvela u odnosu na ljubav? 

- Da u većine muškaraca, osim u vrijeme kad su raspaljeni željom, nema dara za ljubavni 
čin. Tu se traži veća nadarenost nego za zapovijedanje vojskama. Žene to znaju, a rijetkost takvih 
darovitih ljubavnika potajni je ženski jad. 


- Išto dalje biva? 

- Biva da žene, a posebice milosnice, poklanjaju tom pitanju veliku pažnju. Od svih 
zbivanja, ljubav je ono čiji je čin najkraći, a stanke među činovima najduže. Žena koja iole 
shvaća tok prirode zna da se te stanke moraju nečim ispuniti, stoga ona na tom poslu iskazuje 
svoju darovitost. 

- Sve više i više me osvajaš, ti mala čarobnice! 

- Zar zato što ćeretam? 

- Zato što zboriš mudrost. 

- Ako je to mudrost, onda počuj još jedno njezino slovo: bolje je biti ljubljen nego ljubiti. 

- Zašto, ako je ljubav kraljica čuvstava? 

- Zato, jer ako si ljubljen, možeš pokazati svoju moć: ako ljubiš, onda si tek prenosni 
kotač pokretne sile. 

- Pa ipak ti trguješ ljubavlju. 

- Ja sam žena. 

- Misliš li time reći da sve žene trguju ljubavlju? 

- Da, čak i one kreposne. Može se reći da milosnice trguju ljubavlju na malo, s mnogim 
kupcima; a da kreposne žene u braku prodaju ljubav u cjelini, jednom jedinom kupcu, i tako svu 
svoju imovinu ulože u samo jedan posao. Na kraju krajeva, nije li to isto? 

On se ponovo nasmija. - Ti mali sofiste! Iz toga zaključujem da previše ne cijeniš žensku 
krepost. 

Ona se malo nakrevelji, ali se osmijehne. 

- Što se toga tiče, ženska je krepost obično samo prividna. Ona je poput poštenja, koje je 
opet strah od kazne. Ženino opiranje nije dokaz njene vrline: vjerojatnije je dokaz njene slabosti. 
Kad bi žene iskreno progovorile, većina bi ih priznala da bi se radije podale, a one se opiru zbog 
nagonskog straha. 

Sve više i više ga je opčinjao njen smioni i zajedljivi duh. U tom času nagne se k njoj da 
joj zašapće na uho prijedlog da napuste blagovaonicu i pođu u jednu od spavaonica, namijenjenih 
noćnom ljubavnom provodu. 

Ali kad je već približio usne njenom uhu i htio progovoriti, zasmeta ga nova orljava 
fanfara i on se zavali u dušeke da vidi što će se dogoditi. 

Upravo se dovečeralo posljednje gozbeno jelo - zakusak za izazivanje žeđi, sastavljen od 
različitih sireva, pržena luka, odrezaka napaprenih kobasica, slanih srdelica i maslinki. Odniješe 
posuđe, a nagi dječaci uniješe povelike vrčeve s vodom i ćupove s vinom, potom zabijeliše vino s 
vodom u golemom srebrnom krčagu i stadoše prisipati začine točno prema propisu, i trenutak 
poslije toga taj su polovnik već nosili gostima u velikim dvoručnim kupama, jer je od tog časa 
započinjala prava pijanka i noćna zabava. 

Tribonijan je zakasnio da svojoj družici došapne svoju želju. 

Uz treštanje glazbe pojavi se deset ljupkih plesačica u kratkim haljinicama, tako 
prozirnim da su tek lako zamaglile prekrasne obrise tijela. Svirači povedoše žustrim poskočnim 
ritmom, a deset djevojaka, od kojih ni jedna nije bila starija od sedamnaest, premda su se kroz 
laku tkaninu prozirali zamamni dokazi njihova već odrasla ženstva, uskočiše u sredinu dvorane 
na mjesto određeno za predstavu te otpočeše s plesom. 

Ništa se nije moglo usporediti s mekom razbludnošću početnih kretnja. Nježna ružičasta 
tijela su se isprepletala, raspletala, tvorila skupove i ponovo se rastapala u jedinstvenu, naoko 
neživu, cvjetoliku hrpu. 

Orkestar podigra živahnije, koraci se ubrzaše. 

Odjednom, na ujednačeni pljesak ruku i toptaj sitnih stopala, plesačice jednim jedinim 


pokretom raspasaše svoje pojaseve a njihove prozirne haljinice odlepršaše na tlo. 

Naga tjelesa neopisive milote zaigraše sada pomamno, u raznim stavovima, nagibajući se 
lijevo 1 desno, ruke zalebdješe zrakom opisujući ljupke krivudave igre, leđa bi se iznenada 
ispravljala, potom savijala unazad zatežući glatke trbuščiće, dojke se uznjihale i podrhtavale, a 
lica se zajapurila i gotovo poružnjela od uzbuđenja jer su mlade žene bile i te kako svjesne kakve 
su strasti uzjarile u gledaocima. 

Pijani rimski senatori, generali i patriciji udariše u divlji pljesak. Ovdje-ondje bi neki stari 
pohotljivac dograbio pokoju hitru plesačicu, odvukao je s plesa i onako obnaženu povalio po 
ležaju, obasuvši poljupcima užareno, dražesno lice. Dah snažnog uzbuđenja i grozničave želje, a 
s njim i draškavi miris golog ženstva, ispuni dvoranu. 

Svirka završi s treskom. Podižući s tla haljinice koje su bile ispustile, igračice othrliše, čak 
i one koje su se, polegle po ležajevima, morale prvo iskoprcati iz napasničkih ruku. 

Plesačice učas smijeniše pelivani 1 čarobnjaci. Tribonijan kimnu sam sobom. Bio je to 
uistinu mudar raspored predstave: jedna je točka burkala strasti gledalaca, druga ih je u 
međuvremenu smirivala, budući da se tako izazvana čulna groznica nije mogla neograničeno 
podnositi. 

Slijedili su novi plesovi, neki šaljivi, neki pantomimični. Naročito je jedan izazvao u 
gledalaca povike odobravanja. Bila je to dramatizacija klasičnog lova satira na nimfe. Plesači sa 
bila cvjetni vijenac u raspletenoj kosi izvodili su vatrene pokrete zamršene igre veoma 
naglašenog ritma, prikazujući nasrtaj, bijeg i lov a završili su neopisivo nepristojno: satiri su na 
kraju ulovili nimfe i čitav se zbor našao na podu, gdje se odigravala požuda mitoloških stvorova 
na način koji nije prepuštao mašti ni jednu jedinu pojedinost. 

Čak i Tribonijan, koji se umio dobro svladavati, osjeti kako mu se sljepoočice uskucaše 
od usplamtjele žudnje i naglo se okrenu Teodori da sada zaište ono što mu je ranije sama bila 
ponudila. 

Na njegovo iznenađenje, nje više nije bilo. 

Istoga časa Kiona, s čijeg je ležaja rutava, odvratno znojava prilika Ivana od Kapadokije 
spuznula na tlo i ostala ondje u gnusnome snu, ustade i pođe iz dvorane. Tribonijan po tome 
zaključi da se bliži vrhunac zabave. 


Ponoć bijaše već dobrano poodmakla. Teodora je bila kliznula s Tribonijanova ležaja 1 
uputila se u začelni dio kuće da pripremi završnu živu sliku u kojoj će se Kiona pojaviti u svom 
pobjednom sjaju 1 tako zapečatiti svoju slavu. 

Dok je prolazila stražnjim sobama prema predsoblju u kojem se bijahu okupili zboristi 
žive slike, zastade za trenutak pokraj rešetkastog prozora što je gledao na ulicu i polagano 
odsvjetluca uljenom svjetiljčicom dogovoreni znak: tri puta tamo i amo upoprijeko prozora. 

U sumračini pod prozorom činilo joj se da nazire pomicanje crnih likova a potom i časovit 
bljesak u odgovor na njen, kao da je netko otkrio svjetiljku ispod plašta i istog je časa sakrio. 

Neprozirna lica, djevojka smjesta požuri u predsoblje. Tamo su već spremni stajali robovi, 
odjeveni u zeleno mrežasto pletivo, što je podsjećalo na ljuskavo riblje tijelo sa zelenim perajama 
na leđima, nogama i rukama, i s trubljama od golemih školjki po uzoru na Tritone. Plesači i 
plesačice užurbano su se preodijevali za završnu točku, i Teodora im stade pomagati i udešavati 
ih za nastup. 

Bila je već gotovo završila s poslom, kad se pojavi Kiona. 

- Jesmo li spremni? - zapita famosa. Sva se zažarila i uzrujala zbog dosadašnjeg uspjeha 


zabave, uvjerena da će se proslaviti većma no ijedna milosnica prije nje. Ali s djevojkom koja je 
pripremila i uvježbala svekoliku blistavu predstavu još je uvijek postupala kao sa sluškinjom. 

- Spremni - reče Teodora - osim središnjeg lika slike. 

U taj čas zamnije vika iz začelnog dijela kuće, očito iz odjeljka za robove. Slijedili su 
krikovi, udarci i kletve, ispremiješani zvukovi tučnjave srditih ljudi. 

- Što je to? - strogo zapita Kiona. 

- Kao da su se robovi potukli - ponagli Teodora. 

- Robovi? Zar se usuđuju svađati u ovakav čas? - Kiona uzvije glavom dok su joj nozdrve 
bijesno podrhtavale. 

Prolomi se nov niz krikova i toptanja nogu. 

- Oni možda ne znaju... - izusti Teodora. 

- Dakako da znaju! Da, oni su se u posljednje vrijeme razularili. Kakva galama! Moji će 
se gosti uznemiriti! - Kiona problijedi od gnjeva. - Gdje je nadglednik? Bičeve! Bičeve! Oh, ja im 
obećajem da ću ih zbog ove nepokornosti dati bičevati sve dok im krv ne omasti leđa! 

U gnjevu ni ne primijeti kako joj je hrlo Teodora otvorila vrata da bi mogla jurnuti u 
dvorište za robove i narediti kaznu, i kako su se vrata za njom smjesta zatvorila. 

Glasno je dozivala nadglednika. - Demetrije! Demetrije! 

Ali Demetrije se nije odazivao. Toga je časa ležao obesviješten u sjeni zida, lubanja mu je 
bila rascijepljena teškim udarcem, a pokraj njega je čučala zakrabuljena spodoba. 

- Smjesta se odazovi, Demetrije! - vikala je Kiona. - Ili ćeš sam okusiti bič! 

Razjarena, pohita put nastambe u kojoj su bili zatvoreni robovi, a koja se nalazila u 
stražnjem dijelu odvojka, dok je njen lik u bjelasavoj odjeći gotovo svjetlucao kroz omrklicu. 

Tada odjednom ustukne. 

Ugleda ih kako se primiču uokrug iz tame. 

- Tko... ste vi? - propenta, nenadano zadrhtavši od strave i pokušavajući da razazna likove 
u mraku. 

Začuje se smijeh. - Prijatelji koji te žele upoznati. 

- Juventi... Alcinoi...? - dahnu, odjednom svjesna strašne istine. 

- Kako je to laskavo za nas, čarobna Kiono, što si nam raširenih ruku poletjela u zagrljaj - 
podrugne se nečiji glas. 

- Oh, ne. Molim vas, ne - procvili ona pokušavajući uzmaknuti. 

Ali za uzmak bijaše prekasno. 

Pograbiše je grube ruke. Njenim vriskovima odgovarao je samo podrugljiv smijeh. 

Uzalud vika, uzalud opiranje. Znala je što će je snaći dok je osjećala kako prelazi iz ruke 
u ruku i kako je mladi lupeži trupačke podižu preko zida kuda su bili i uljezli. 

Jednom će, gotovo plačući: - Koliko...? 

- To ćeš otkriti sama, krasojko. Ne boj se, bit ćeš kadra da nas brojiš jednog po jednog. 


U blagovaonici, uzvanici se uznemiriše. Prošlo je više od deset minuta otkako je 
kućedomaćica napustila dvoranu i sve kao da je zastalo na mrtvoj točki. Zbog glasne svirke 
uzbuna iz začelnog dijela nije se čula u prednjem dijelu kuće, a glazbenici su još uvijek uzalud 
nastojali da prazninu ispune lidijskom 1 sicilijanskom glazbom. 

Ali naposljetku odjekne reski zvuk školjkaste trublje. 

To je bio znak. Istoga časa dvorana se prolomi od nove divlje svirke, a uzvanici se, 
kimajući jedni drugima, zavališe u jastuke da bi što udobnije mogli promatrati novu točku. 

Pojaviše se prve plesačice, djevojke koje su se sada odjenule kao Nereide, mitološke kćeri 


mora, morske djevice davnašnjih vremena. Noge im, doduše, nisu završavale ribljim repom, ali 
naniže struka bile su odjevene u prozirnu zelenu mrežu iznad koje se blistavom bjelinom sjalo 
njihovo nago tijelo, dok su kosu ovjenčale morskom travom. 

Uniđoše u dvoranu u parovima, jedan par ljepši od drugoga, svaki s drukčijim plesnim 
korakom, iako su se sve zajedno gibale u savršenom skladu. A svirka je bivala sve halabučnija, 
sve mamenija, sve uzbudljivija. 

Među Nereidama sada provrvješe plesači koji su predstavljali morske duhove, divlje i 
ponešto neujednačeno poskakujući, da bi što vjernije dočarali igru morskih talasa. 

Dvorana kao da se ispunila virovitim, vrtoglavim sjajem plesa, kakvog gosti još nisu 
vidjeli. 

Glazba tada dostignu vrhunac. 

Uzvanicima se ote uzdah udivljenja i iznenađenja. 

Živa slika je prikazivala rođenje Afrodite, tu divnu zamisao starodrevne grčke mitologije. 

U kolu poskoka morskih stvorova, nošena na ramenima šest Tritona, ukazala se golema 
morska školjka veličajna oblika, tako vješto načinjena da joj je nutrina poput bisernice odražavala 
opalni sjaj tuceta blještavih svjetala. 

A u školjci je, poput prekrasna bisera, sjedila Afrodita, boginja ljepote i ljubavi. 

Ni krpica odjeće nije prekrivala njezine draži, kao što je bilo i u onom mitskom času kad 
su je stanovnici dubina iznijeli na ciparski žal. 

Mrmor priznanja i pljesak razlijegoše se i narastoše do spontanog klicanja što je premašilo 
svako odobravanje koje se večeras bilo čulo. A s klicanjem se javi i iznenađenje i upit. 

Jer poluoslonjena, polupolegla, žarko zanosna kao što i priliči boginji u bisernici, nalazila 
se ondje ne Kiona, kako su posjetioci očekivali, već Teodora. 

Što se tiče dostojanstva i smirene ljepote, njeno lice i pojava silno su odudarali od 
pomamne brzopletosti ostalih predstavljača, baš kao da je jedino ona, u ulozi božanstva stoje 
zapade, bila dovoljno velika da spokojno sjedi vrh njih i motri njihovo lakrdijašenje. Trebalo je 
imati nešto gotovo nadljudsko, trebalo je biti ličnost mimo sve one svagdanje, pa izazvati dojam 
kao ta djevojka, što je opčinila maštu i misli svakog muškarca u dvorani, ne ostavljajući mjesta ni 
za kakvu drugu primisao. 

Žensko stvorenje, divotno poput životna daha, što je sjedilo u golemoj školjci, opijaše ih 
neodoljivim čarom svoga spola. Odličnike po ležajevima strese ognjica i popridigoše se iz ležećih 
položaja. Sijev požude, val pohote preli se dvoranom i ljudima presiječe dah, užga lica i čudno im 
iskrivi obličja. Nitko i ne pomisli i ne uspije se ni prisjetiti otkud ta neobična okolnost što 
središnja pojava blistavog prizora nije Kiona, njihova domaćica. Njima bijaše dovoljno da je to 
Teodora, Teodora, Neusporediva. 

Čudesna ne samo svojom ljepotom već i stavom tijela koje kao da je bilo izliveno, i još 
više izrazom lica, vatrom u očima, razmaknutim usnama u kojima kao da je prebivala sva želja i 
strast svijeta, ona je gledaoce, sve do jednoga, posipala zadahtanom čežnjom, nerazumnim 
stremljenjem, plimom nagona što su neobuzdani i iskonski kao i sam život. 

I najmanjim pokretom prsta mogla je sada zapovijedati njihovom mesu. Tjelesa su 
drhtala, grudi se nadimale, vlažili su sparožene usne jezikom i mokri od znoja pružali ruke kao da 
je se pohlepno žele dočepati. 

Jedino je Tribonijan bio toliko pribran da se mogao obazrijeti. On je bio osjetio osobitu 
djevojčinu moć, ali je svejednako bio toliko radoznao da je želio vidjeti kako ta moć djeluje na 
druge oko njega. 

Primijetio je kako se Silvije Testor grči od uzbuđenja, kako mu se oči podliše a nježan mu 
osmijeh iščeznu s usana; Filo, filozof, silno je problijedio i ujedao usne, a stari, bućoglavi 


Hermogen zijevao poput ribe; Ivan od Kapadokije trenutačno je živnuo, vijenac mu se nakrivio i 
otkrio sjajnu ćelu, zablenuo se razjapljenih usta, lice mu se osulo crvenim pjegama, tko zna da li 
od srdžbe ili pohote, da bi se čas kasnije opet opružio po podu koliko je dug i pijano zahrkao; a 
Hekebol je buljio u djevojku iz školjke kao da je ona uistinu Afrodita, sve mu krivuljaste, 
levantinske crte izražavahu plamen požude, a oči fosforno svjetlucahu kao u mačka. 

Uz treštanje glazbe božicu triput pronesoše dvoranom, sred sve žešćeg talasastog gibanja 
isprepletenih morskih duhova. A poslije svakog njenog obilaska gledaoci bi bivali sve mahnitiji, 
znoj je sve više šarao senatorska čela, generali se uzgrcali i nakolutali očima, činilo se da je 
dvorana uzavrela, da se gledaoci guše, gotovo utapaju u uzbibanoj čaroliji što se širila iz 
mramornog tijela uzvišenog ženskog stvorenja u koje bijahu uprte sve oči. 

Napokon, kad se već činilo da je uzbuđenje nepodnošljivo, kad ljudski živci više nisu 
mogli podnositi čuvstva, glazba pređe u bučnu konačnicu, i kad zamre posljednji glas trube, 
Tritoni položiše veliku školjku na pod, usred dvorane, i povukoše se u predvorje. 

Afrodita iskorači iz školjke i načas ostade stajati pred njima u stavu koji je zaustavljao 
dah svojom ljupkošću i divnom nagotom. 


Razbludnici se osoviše na noge i udariše u urlik odobravanja. Jedan čas djevojka ih je 
pogledavala s laganim smiješkom kao da se naslađuje tim orkanom čuvstava koje je sama 
pobudila. 

Ali ona je svoju ulogu predobro odigrala. Pijani i obuzeti nesavladivom požudom, 
muškarci stadoše posrtati prema njoj, pružajući za njom ruke i kobeljajući se preko ležajeva u 
grozničavoj želji. 

Njen smiješak ublijedi. Toga se časa suočila s istinskom pogibelji. Uzmicala je pred 
pohlepom rulje, ogledavajući se oko sebe i tražeći mjesto kuda bi izmakla, ali odasvud je 
okruživahu samo izbezumljena, gotovo podivljala lica; lica luđaka koja su joj se bližila kao 
plijenu u stupici. 

Tada se zbude promjena. U dvorani se pojavi Kiona. 

Svi su je vidjeli, izgled joj je bio takav da je u trenutku odvrnuo svu pažnju od Teodore na 
nju. Keron i njegovi Juventi Alcinoi nisu je dugo zadržali, ali su za to kratko vrijeme postupili s 
njom krajnje surovo. 

Jadno je stvorenje bilo razobličeno i uprljano, odjeća razderana i zamrljana blatom i 
prašinom, kosa se, uneređena, prosula preko lica, dragulji joj nestali, tijelo puno modrica a 
pocakljeni obrazi izgrebeni i umrljani suzama koje su tekle u vijugavim potočićima crnila od 
kohla s trepavica. U ulici iza vlastite kuće Kiona je nemilosrdno silovana, i premda je bila 
iskusna milosnica, jedva se držala uspravno, gotovo je padala s nogu. Mladići koji su je tako 
nevjerojatno vješto ugrabili, oslobodili su je upravo na vrijeme da vidi Teodorino slavlje. 

Sada, gnjevna i ponižena, ona podivlja. 

- Napolje! - histerično se prodere na svoje uzvanike. - Napolje... svi napolje! 

Gosti su beljili, zaglupljeni. Milosnica im se više nije ukazivala kao zamamnica, već kao 
smiješno i samilosti vrijedno stvorenje. 

Netko, kome je sinulo što se dogodilo, uskliknu: 

- Juventi! 

Pred očima im pukne istina, dobro upoznati s neobičnim opasnostima u Ulici žena, 
razvratnici u dvorani shvatiše što se desilo s milosnicom. Groteskna zgoda po kojoj je najdičnija 
famosa prijestolnice u samom času svog slavodobića doživjela istu sudbinu kao i najniže od 
njenih sestara, zagolicala je njihov raspojasani, okrutni osjećaj za šalu. 


- Oteli su je baš s vlastite gozbe! - povika netko. 

- Mladi đavoli! Kakav potez! - kliknu drugi. 

- Oh, nenadmašivo! - dreknu treći. 

I odjednom, poput groma, zapraštaše salve smijeha. Nakresanci su se udarali po butinama, 
presavijali se od grohotanja i pokazivali prstom na jadovitu, poraženu ženu. 

Kionine usne, s kojih se crvenilo razmazalo po bradi, pomicale su se, ali u onoj orljavi 
njezin se glas nije mogao čuti. Zaboravljajući na važnost ove prigode, zaboravljajući tko su 
njezini uzvanici, zaboravljajući na sve, a u želji da ostane sama, u mahnitoj želji da obračuna s 
Teodorom, s tom podlom izdajnicom koja je još uvijek stajala u kolu gostiju nijema i naga, Kiona 
je divlje vriskala da svi u času napuste dvoranu. 

Kad je ne poslušaše, izgubila je svaku prisebnost duha. Dograbi sa stalka poveliku 
skupocjenu grčku urnu, dar Ivana od Kapadokije, i zavitla je među uzvanike. Urna je za dlaku 
promašila izbočenu Filovu ćelu i rasprsla se o zid u komadiće. 

Jarosno je ščepala nov metak, mali mramorni kip Erosa koji je mogao nanijeti ozbiljne 
povrede onome u koga je bio naciljan. 

Časovito, bio je to čudovit prizor, gdje pobješnjela, izobličena goropad baca sve što joj 
dolazi pod ruku, nalijećući na svoje uzvanike koji uzmicahu, zaprepašteni. 

Tada se prolomi srdita krika. Nisu htjeli trpjeti takvo vladanje jedne milosnice. 

Dvoranom su uzgrmjeli bijesni povici: - Izbacite je na ulicu! 

- Ne! U kuhinju! Zatvorite je u kuhinju! 

- Napolje s njom, kamo bilo... napolje s njom! 

Krenuše prema njoj. Kiona rukama pokrije lice i pobježe, ali je oni ubrzo uloviše. 

Srećom po nju, čudovito stanje u kojem se nalazila 1 kratak lov ponovo uskrisi njihovo 
pijano dobro raspoloženje, tako da je poštedješe. Ali noć koja je trebala biti noć njene pobjede, 
postade umjesto toga noć najcrnjeg poniženja. Zatvorena u vlastitoj kuhinji, samovala je duge, 
mračne sate, ridajući i bjesneći, katkada stenjući zbog grubijanština koje je pretrpjela od mladih 
razbijača, katkada sva razdrta čuvstvima, ali zatočenica i nemoćna da išta učini, dok je njena kuća 
odzvanjala od klikovanja i glomota hučne bakanalije kojoj se odaše raskalašenjaci, njeni 
uzvanici. 

U takvoj prilici vrijedio je ustoličeni običaj. Najprije, dražba. 

Svaku su djevojku istakli na dražbu, cjenkali se o nju i kupovali je za noć, dok je novac, 
dakako, pripao samoj djevojci. Toj općoj čulnoj pomahnitalosti nijedna ne izmače, ni jedna 
dražesna Nereida, sve suložnice, pa i sama središnja pojava, Teodora. 

Budući da je žena bilo više nego muškaraca, ovi razaslaše glasnike svojim prijateljima s 
porukom da dođu i učestvuju u razbludnoj rasprodaji: a pridošlicama dopadoše plesačice i 
delicatae koje još nisu bile ni s kim sparene. 

Čučeći u kuhinji, Kiona je cijelu noć slušala gdje se kuća potresa od trke, odjekuje 
vrištanjem i prskovima smijeha, treskom razbijena pokućstva, lomom smrskanih skupocjenih 
vaza i kipova, rvanjem, šaputanjem, zaklinjanjem, vrelim zahtjevima, stenjanjem i uzdasima - 
glasovima bijega, hvatanja, podavanja i zanosa. 

Stravična gozba požude. 

Teodori je to bila uobičajena pojava izopačena ćudoređa bizantinskog života, kakvu je 
ranije iskusila više puta. U Kioninoj postelji ležala je s onim novoimenovanim guvernerom 
Kirenaike, Hekebolom od Tira, koji je nadbio sve ponude, plativši toliko da je mogao kupiti 
doživotnu priležnicu - stoga je i nastojala da mu se novac isplati u jednoj jedinoj noći. 

Tribonijan nije ništa o tome mislio, tek se podsmjehivao samome sebi što je propustio 
priliku da se domogne djevojke koja je, prema njegovu mišljenju, bila silno poželjna. Poslije 


kratkotrajnog zagrljaja s malom plesačicom koju je »kupio« na »dražbi«, stao joj je krasnosloviti 
stihove Valerija Flaka, latinskog pjesnika, i Bakilidesa, grčkog; stihove koje je smatrao 
prikladnima za tu zgodu sve dok ona, jadno dijete, lijepa tijelom ali siromašna duhom, nije 
zadrijemala od pukog napora da ga shvati. 

Filo, filozof iz Perga, nije o tome ništa mislio; nesuvislo je brbotao a sva mu mudrost 
potonula na dno vinske čaše, tako da nije ni primijetio da mu je družica uzela kesu, sve dok nije 
zadanilo, kad je ona već bila otišla. 

Ništa o tome nije mislio ni Silvije Testor, osim što je ustanovio da ga je vino onesposobilo 
za mušku zadaću, a krivnju je pripisao bludnici u kojoj je nalazio izvjesnu sličnost sa Sofronijom, 
svojom suprugom, koju je zdušno mrzio, pa je gnjevit napustio kuću i dao se odnijeti u nosiljci 
što ga je čekala pred ulazom. 

Ivan od Kapadokije nije ništa o tome mislio. Sam na podu usred blagovaonice, kraj ležaja 
na kojem se za vrijeme gozbe baškario s Kionom, ležao je i hrkao, dok je ulje kap po kap izgaralo 
u svjetilima. 


GLAVA OSMA 


U kojoj se Teodora proslavlja u Ulici žena i svuda, Kiona i Ivan od Kapadokije shvaćaju 
što se dogodilo, a Teodora k tome poduzima i opasni noćni put. 


Jedna jedina noć proslavila je Teodoru u cijelom Konstantinopolisu. Dvorski kicoši koji 
prije nisu bili ni čuli za nju, sada su zaustavljali jedni druge u hodnicima palača zapitkujući 
podrobnosti o njoj. U prisustvu tuceta slušalaca Tribonijan je nasmijao princa Justinijana 
izviješćem o zbivanjima u Kioninoj kući, koje je na svoj jedinstveni način opisao kao neku vrst 
dvoboja između milosnica, naoružanih svojim ženskim oružjem, što nisu prezale ni pred čim i 
služile se svim sredstvima, čak i izdajom - ili točnije, najvećma izdajom - tom, prema 
Tribonijanovom ciničnom mišljenju, najraširenijom ratnom vještinom u ženskom svijetu, kojom 
su se žene nesmetano služile u međusobnim razračunima, a da ih ostale pripadnice njihova spola 
nisu zbog toga posebice osuđivale. 

Glas o tom događaju probio je i zabran šutnje što je vladala u razgovorima između 
muževa i žena patricijske klase, a i matrone iz otmjenih kuća u dvorskoj četvrti rekle su svoje, što 
je možda bilo manje posprdno i duhovito od Tribonijanovih primjedbi, no svakako bliže istini, jer 
se odnosilo na pokvarenost, koja je bila srž ovakvih zgoda. I tako je, zahvaljujući ženskoj 
zlonamjernosti, Teodorino ime zakolalo 1 u tim krugovima. 

Na ulicama i trgovima grada, u bazarima, trgovinama i lukama, pučani, eunusi i robovi 
prepričavali su, cerekajući se, dogodovštine iz Kionine kuće. Pronio se glas da će Teodora, u 
skladu sa svojom novom slavom, unajmiti kuću iz koje je bila prognana Makedonija i da će ondje 
urediti stan na račun glasovitosti što je jamčila da je djevojka na najboljem putu da postane 
famosa - ono čemu su težile sve milosnice. 

Naročito zanimanje pobudio je događaj u Ulici žena. Duž te zmijolike ulice grijeha, od 
stabulae kraj pristaništa pa do samog Trga Afrodite, neprekidno se preklapalo o pojedinostima, 
presoljavalo se i klaprnjalo, i nitko nije bio na Kioninoj strani a njezin poraz jedva da je ublažio 
nenavist i mržnju koju je prema njoj osjećalo svekoliko bludno sestrinstvo. 

Milosnice, sve listom vještakinje za pakost i podvalu, sladile su se postepenim razvojem 
pripovijesti: kako je Teodora krila svoju mrznost prema famosi i kako se zaklela na osvetu; kako 
je smislila tako sjajnu i neobičnu predstavu da se njome oduševila čak i Kiona, Kiona koja je bila 
tako napržito uvjerena u svoju nadmoć da joj nije bilo ni na kraj pameti da posumnja u Teodorinu 
iskrenost; kako se, misleći neprekidno o svom cilju, delicata okoristila pomoći Juventi Alcinoi, 
opčaravši njihova vođu Kerona, tako da su se oni na njezin znak nadali u viku, a kad se pojavila 
razjarena famosa, zgrabili je i počastili uvredama koje su je ponizile; kako je Teodora pokazala 
svoju snalažljivost u času kad su robovi i plesači čekali, zbunjeni nestankom gospodarice, 
prisilivši ih snagom svoje ličnosti da u živoj slici ponesu nju umjesto Kione; i napokon, kako se 
svim gozbenicima otimahu oči za njom kad se pojavila, onako zamamna i neodoljiva. 

Ulica žena nije bila baš osobito sklona onim svojim žiteljkama kojima je izuzetno 
posrećilo, i s vremenom će se prema Teodori roditi i ljubomora i zloba. Ali u ovom trenutku 
odobravale su joj sve milosnice koje, zabavljene stalnim i opasnim vjerolomstvom, mogahu 
dostojno ocijeniti odvažnost i podmuklost s kojom je Teodora podmirila svoj račun s Kionom. 

Sama Teodora nije ništa govorila, jedva odvraćajući na pohvale kojima su je sutradan 


Antonina i Krisomalo obasule zbog njezina veličanstvenog uspjeha. Sa svom umješnošću provela 
je u djelo zamisao koju im je sama bila nabacila: nešto smiono... i lijepo... čak i okrutno... 

Neosporno, bila je to okrutnost, jer je Teodora u borbi za stvari koje su bile od neposredne 
životne važnosti znala biti nesmiljena. Ali također, nitko joj nije mogao zanijekati maštovitost i 
smionost. Kiona je bila naplaćena izdajom za izdaju, zlobom za zlobu, porugom za porugu, isto 
onako kako je ona bila postupila prema Makedoniji. 

Dakako, žutokosa je milosnica još uvijek posjedovala i kuću i robove i dragulje. Ali perje 
joj već bijaše žalosno oprljeno, njeno je poniženje bilo vrijedno žaljenja, pa premda nije izgubila 
mnogo novca, izgubila je nešto daleko dragocjenije: ugled. Njeno se ime spominjalo s rugom i 
smijehom. Poruga je kobna po milosnicu, jer teško će se koji muškarac ozbiljno vezati uz ženu o 
kojoj pjevaju gradske rugalice. U stvari, famosa više nije bila famosa - već joj je odzvonilo, već 
je bila zastarjela. Samovala je u svojoj kući plačući gorko s bijesa i mržnje, ali Ulica žena nije 
prema njoj pokazala smilovanja, jer Kiona, dok je još bila moćna prznica, nije ni prema kome 
bila dobra. 

Znajući da je Kiona sada beskrajno mrzi, Teodora malo promisli o tome što bi joj ova 
mogla učiniti i što bi valjalo poduzeti, ali u ovom času nije odviše razbijala glavu o tome. Tea je 
toga dana bila zaposlena primanjem rijeke poruka, vijenaca i vrijednih poklona, od kojih su neke 
poslale poznate ličnosti. 

Jedna je poruka Teodoru posebno nasmijala: 

»0 nesmiljena, o poročna, o veličajna Teodoro« 

Potpisao ju je Tribonijan. 

Zasad je djevojka bila zaokupljena naumima koji su bili veoma poduzetni, no ponešto ju 
je zbunjivao nedostatak gotovine zbog kojeg nije mogla nabaviti stan kakav bi joj priličio. Čak je 
i za svoje priprosto pokućstvo poprilično dugovala, a što se tiče služinčadi, imala je samo Teu. 
Da samo nije poklonila smaragdnu ogrlicu! Ali kad je ponovo porazmislila, nije joj bilo žao što je 
pomogla Makedoniji. Znači, morat će još malo napregnuti mozak. 

Još je uvijek mogla prihvatiti ponudu kakvog bogatog zaštitnika... ali smjesta je tu 
zamisao odbacila. U njoj je živio neprestani strah od stupice, a nije znala ni jednog muškarca 
kome bi od svoje volje prepustila toliku vlast nad sobom. 

Možda je morala zavidjeti Kioni na bogatstvu, ali nije to činila. 

Teodora nije nikome zavidjela. 

Njoj je dopao bolji dio. 


Da nije bilo samo jedne stvari, Teodora bi po svoj prilici u jednoj jedinoj noći 
besprimjerne smionosti, umješnosti i prijevare postigla svoj cilj - položaj vladajuće famosae 
Konstantinopolisa. Ta stvar bijaše spodoba koja se izvalila po podu Kionine gozbene dvorane i 
ondje prohrkala cijelu noć halabučne orgije. 

Ivan od Kapadokije, moćni gradski prefekt, probudio se od prljava sna kasno sutradan, u 
glavi mu se uzbatali bolni čekići, vid se zamaglio i mučila ga žestoka trbobolja. S teškoćom se 
uspravio i, ne zamjećujući nered i kršotine u sada pustoj kući, oteturao put soba na začelju, gdje 
se gnusno olakšao, povrativši u umivaonik. Tada se za trenutak spusti na stolicu i sav iznemogao 
podrža glavu rukama. 

Skršen, prefekt je priznao sam sebi da se u čitavoj svojoj povijesti razvratništva, koja je 
brojila mnoge crne ure, još nikada nije ovako bijedno osjećao. Zastenjao je, ponovo povratio i 
klonuo izmučenom ćelavom glavom na ruke koje je ukrstice složio na koljenima. 

Nakon nekog vremena u svijest mu dopre zvuk što je prodirao kroz njegovu zaokupljenost 


poput glasa njegove vlastite nedaće: glas koji se ponavljao, postojan i uporan kao kapavica iz 
krovnog oluka. On podiže glavu. To je netko jecao. 

Razdražen pukom pomisli da je, osim njega, još netko u tom času najađen, uspravi se 
ponešto prenaglo; od tog pokreta silna mu bol začekića u lubanji. Dlanovima pritisne sljepoočice 
i proštenje kletvu. Herkula mi, kleo se - kada je gubio vlast nad sobom uvijek se obraćao starim 
poganskim bogovima - nitko se ne može osjećati gore od mene! 

Ali naricanje se nastavljalo. Zlovoljeći se sve više, napokon se osovi na noge i, klateći se, 
otklimata u predsoblje da vidi što to nadiže buku. 

Bila je to Kiona. 

Ležala je na postelji dok su se oko nje uzmuvale dvije uzdrhtale robinje koje su 
izmjenjivale hladne obloge na njezinu čelu. Iako se malo prije okupala, nije bila u pogodnom 
stanju da primi posjetioca, budući da joj je kosa bila još raskuštrana a lice bezbojno i nenaličeno. 

Jedna robinja imala je na obrazu crvenu masnicu, trag udarca. Vani, u odjeljku za robove, 
krvarila su razmesarena leđa od udaraca bičem, a dva eunuha su se onesvijestila, tako ih je po 
njenoj zapovijedi izbičevao podnadglednik, i sada se o njima starao jedan od njihove družine koji 
se nešto razumijevao u liječenje. Demetrije, glavni nadglednik, još je uvijek bez svijesti ležao u 
bolničkoj sobi, ali on će još odgovarati svojoj gospodarici zbog provale Juventi koju nije umio 
omesti, čak ni opomenuti ukućane. Ako on ne umre od kazne koju će mu ona odrediti, to će biti 
pravo čudo: jer Kiona ga je držala za glavnog krivca, a danas je udarala po svima koji su joj bili 
nadohvat ruke, baš kao daje obezumila, iskaljujući tako na nevinima svoju divlju gorčinu i gnjev. 

Kako su robinje, zbunjene i ponovo ustrašene prefektovim dolaskom u sobu, zastale u 
poslu, Kiona otvori oči i spazi gdje se iznad nje ustobočio netko koga nije mogla kazniti bičem. 

Medvjedasti Kapadokijac bio je slika odbojnosti, onako zamućena pogleda, s kesicama 
ispod očiju i obrazima narozanim od razuzdana života, što su se nakon sinoćnje orgije izobličili 
do još veće ružnoće, s čelom naboranim od sijevaka glavobolje, s bradom i čeljustima već 
pošumljenim crnim čekinjama, kroz koje su bljeskali njegovi široki, žuti zubi. 

- Ivane! - povika ona kao da ga optužuje. - Zašto me nisi zaštitio? 

- Što... što se dogodilo? - zagrakće Kapadokijac. - Jupitera mi! Moja glava... 

Ponovo pritisnu sljepoočice. 

- Ugrabili su me... ova je kuća bila prava klaonica... ona mala kuja, mogla bih je sjeckati 
komad po komad! 

On se tek sad zabelji u nju, ne shvaćajući. 

Budući da je još uvijek bio supijan, taj ga isprekidani izljev ne učini nimalo mudrijim jer 
još uvijek nije znao što se dogodilo dok je ležao pijan i nepriseban. 

Odjednom ona iznova provali u plač, naričući glasno i s nekom vrsti bijesne odlučnosti, 
okrutno opalivši usput bičem jednu od preplašenih robinja koja je, ne znajući što bi drugo, plaho 
koraknula k njoj da joj na čelo položi nov ledeni oblog. Sluškinja uzmakne, zacviljevši. 

Ovaj čin, što se svojim lošim raspoloženjem sudario s njegovim vlastitim lošim 
raspoloženjem, posvema ga ozlojedi. 

- Tako mi Hada! - zaurla dovoljno glasno da ga čuju i na ulici. - Što je s tobom? 

Njegova žestina zaplaši Kionu i ona prestade jecati. Drhtavih usana i s obrazima mokrim 
od suza, uzgleda k njemu. 

- Zar ne znaš? - zastenje. - Sa mnom se desila strašna stvar... dok ... dok si ti spavao... a 
sada još i vičeš na mene... 

- Kakva strašna stvar? Govori! 

Ona se pribere do te mjere da mu je mogla ispričati događaje pa premda je čitavu priču 
ispreplela poklicima samosažaljenja, prijekorima prema njemu i uzvicima bijesa zbog onih koji 


su kumovali njenom poniženju - ponajviše zbog Teodore - on je na kraju ipak uspio shvatiti. 

- Kažeš da su te zatvorili u kuhinju? - upita s opasnim spokojstvom. 

- Da! 

- I smijali su se? 

- Da! Da si samo čuo... 

- Tako mi Furija! - zarika s iznenadnom žestinom. - Znaš li ti što si učinila? 

- Što sam ja učinila? O čemu ti to...? 

- Učinila si ruglo od sebe, a što je mnogo važnije, time si i mene napravila smiješnim! Jer 
ja sam bio taj koji je pozivao goste, jer sam bio taj koji je veličao i tebe i tvoju zabavu, ja, koji 
sada moram snositi porugu i doskočice na račun tvojih glupih pogrešaka... 

- Kako možeš tako govoriti sa mnom? Kako možeš mene okrivljavati? 

Gledala ga je kao da prosi milostinju. Toga je časa shvatila da je Ivan od Kapadokije 
promatra kao da je još nikada nije vidio. 

Prefektu se Kiona odjednom učinila bezvrijednom, prostom ženskom što se sva izobličila 
i kapci joj nagrezli od plača, a pregojazna i prežestoka, više nimalo nalik na ono oličenje 
ljupkosti kakva mu se uvijek kazivala i kakvom su je stvarale njegove tipično muškaračke iluzije. 

On prezrivo odmahne, a novi zavrtanj boli u glavi još ga većma razjari. Okrenuvši se, 
otkrivuda prema vratima. 

- Ivane! - kriknu ona. - Ivane! 

Sjedne, zaboravivši u nenadanoj stravi sve svoje prijekore. 

- Ivane! - zavrisne. - Kamo ćeš? Zar mi nećeš pomoći? Ti znaš koliko sam vezana uza te; 
ne možeš me sada ostaviti... 

On se ozre s vrata, mrkogled. 

- U čemu da ti pomognem? 

- U... u tome da ih kaznim! Znam njihova imena... imena sviju njih! Onaj mladi bik 
Keron, sin senatora Polemona, bio je vođa Juventi. Prepoznala sam ga... i njega i druge, premda 
je bio mrak. Reći ću ti kako se zovu. A najgore od svega, upletena je i Teodora, i sve njezine 
male drolje. I... 

Usprkos glavobolji, čovjek se podrugljivo nasmija. 

- Zar uistinu očekuješ da se pozabavim s bludničinom osvetom? 

- Bludničinom? Tako me još nikada nisi nazvao. Govorio si da me ljubiš... 

- Laskaš sebi... ti kravo! 

- Ivane! 

- Zbogom! 

Ona pohita k njemu i ovjesi mu se o vrat. 

- Ne... ne odlazi! Poslije svega što je bilo među nama... oh, Ivane, što da radim... ? 

U odgovor na njene krikove, izbezumljena preklinjanja, krajnje sebična, krajnje užasnuta i 
krajnje nesuvisla, on se tek nakrevelji, upola s bola, upola s gađenja. 

- Baš me briga! Utopi se! 

Otrgnuvši se njenim grčevitim rukama, on ode. 

Dug, dug trenutak, Kiona postoji nijema. Tada se baci na postelju i ponovo zarida, ali 
drukčije nego prije. 

Robinje su poblijedile i skrutile se, pitajući se što bi ovaj novi izljev mogao značiti za njih 
i za ostale ukućane. 

Ali više nije bilo razloga strahu, jer se već uspostavljao drukčiji poredak. Poredak bez 
biča. 

Kad se Kiona dovoljno naplakala, porazmisli što joj je činiti. Njezina je sudbina bila 


zapečaćena. I zato više neće biti bičevanja. Nije smjela i dalje zlostavljati robove, jer ih je valjalo 
prodati, i to smjesta. Shvatila je da mora hitno prodati sve što neće moći ponijeti i da mora u 
najskorije vrijeme napustiti grad samo s novcem i draguljima, možda u pratnji jedne ili dvije 
sluškinje. 

I predobro je znala kako opak i okrutan umije biti Ivan od Kapadokije. Sada, kad se 
okrenuo protiv nje, mogao je svašta učiniti. Preostalo joj je svega dvadeset i četiri sata - možda. 
Prije no što oni prođu, morat će odmagliti daleko od dohvata strašnih excubitora. 

I tako se dogodilo da je Konstantinopolis u roku dva tjedna izgubio dvije svoje 
najglasovitije famosae. Njihov odlazak nije prouzročio veliku uzbunu, tek nešto ogovaranja i 
smijeha. U Ulici žena nije bilo broja onima koje su se takmičile za njihova mjesta i ona se ubrzo 
popuniše. 

Među porukama, prikopčanim o kite cvijeća i darove što su 1 nadalje pritjecali u 
Teodorinu kuću, bila je i jedna od Hekebola, kome je Teodora priuštila noć kakvu ne zaslužuje 
nijedan muškarac, a posigurno ne Tirijac. Novi namjesnik Kirenaike pisao je: 

»Božanska Teodoro! Moram te vidjeti, moram s tobom porazgovarati o važnim stvarima, 
stoga ću te posjetiti ovog popodneva. Ja, tvoj rob, ljubim ti ruke! Hekebol.« 


Teodora se najprije malo naroguši, jer joj se Tirijac nije osobito milio. Nalazila je da je 
garav i nečist, da ima odveć velik nos, odveć čulna usta i preblizu usađene oči. Pa ipak joj je 
izvjesna čast njezina zanimanja nalagala da uvijek pruža puncatu mjeru užitka za koji je plaćena, 
čak i čovjeku kojeg se grsti. Nije da joj se Tirijac uistinu grstio. On ju je samo ostavljao hladnom. 
U njemu je bilo nešto čudno i neobjašnjivo što joj je ulijevalo laganu jezu. Upoznala je i gore, 
mnogo gore od njega, ali je nepogrešivo osjećala da bi joj veoma brzo dodijao. 

Međutim, milosnica u koje je valjan poslovni duh neće odbaciti ni jednu ponudu, 
pogotovu ne bogataševu, ili pak onih kojima je bogatstvo u izgledu, ili pak onih koji su ugledni i 
na dobru položaju, ili su na putu da to postanu. U prvom redu prisjetila se da joj je Hekebol 
spomenuo svoje prijateljstvo s Ivanom od Kapadokije, gradskim prefektom i svemoćnikom ako 
su bila u pitanju zbivanja u Ulici žena. Stoga ne bi bilo naodmet da podržava vezu s takvim 
čovjekom. 

Toga radi se odjenula u ponajljepšu haljinu, namirisala se najzamamnijim mirisima i 
očekivaše Tirijca. 

Došao je sam i prilično kasno. 

- Ne bih došao tako kasno - ispriča se - da nisam imao neodgodivih poslova. Lađa kojom 
jedrim put svoga novog mjesta opskrbljuje se živežom a morao sam i nadgledati ukrcavanje 
prtljage. 

- Putuješ li skoro? 

- Sutra. U zoru, s ranom plimom. - Zurio je u nju a oči mu se gotovo ukrižiše na grebenu 
golemog, povijenog nosa. - Zato sam te i zamolio za riječ-dvije razgovora. Nemam mnogo 
vremena. 

- Želim ti svaku sreću. 

- Za mene postoji samo jedna sreća koju priželjkujem svim srcem. A samo me ti možeš 
njome podariti. 

- Što bih ti ja mogla pružiti, tebi, namjesniku pokrajine? - nasmiješi se ona. 

- Najveću od svih nagrada. Možda sam presmion što je ištem. Teodoro, lijepa Teodoro, ja 
želim tebe! 

Hekebol klekne na jedno koljeno, sagne za njenim rukama i obaspe poljupcima meke, 


namirisane prste. 

- Pođi sa mnom u Kirenaiku! Zaklinjem te, Teodoro! Neoženjen sam i htio bih da ti budeš 
moja ljubavnica i gospodarica! Ti ćeš biti kraljica moje palače! Reci samo jednu riječ i užit ćeš 
sve raskoši, sve radosti, ispunit će ti se svaka i najmanja želja! A istovremeno ćeš i mene učiniti 
najsretnijim čovjekom na svijetu! 

Nju zaprepasti ta izjava; potom joj se pričini šaljivom. 

Da trune u zabitnoj pokrajini, kad bi neosporno mogla zavladati Konstantinopolisom? I s 
tim prostakom, Hekebolom? S teškom je mukom savladala smijeh. 

Hekebol je ponovo stane preklinjati. 

- Bit ćeš ljubimica namjesnika! Napustit ćeš život milosnice! Postupat ću s tobom kao da 
si moja zakonita supruga, mislit ću samo o tvojoj sreći! Pristani, zaklinjem te, pristani! 

Istina, djevojka poput Teodore i kad se dovine najvišeg položaja milosnice, može se još 
uvijek uspeti jednu stepenicu više: može postati priznata javna ljubavnica nekog moćnog i 
bogatog muškarca. Brak, razumije se, nije dolazio u obzir, budući da je rimsko pravo pod 
prijetnjom najoštrijih kazni branilo da se čovjek, iole ugledan, oženi prostitutkom, glumicom ili 
krčmarskom kćeri - a sve se tri vrsti smatrahu u biti istovetnima. 

Zbog toga je, po Teodorinom shvaćanju, udaja imala ozbiljnih nedostataka. Nikada nije 
doživjela ljubav u njenom najvišem čuvstvenom obliku a nije se ni nadala da će je doživjeti, 
stoga je ljubavništvo cijenila više od braka. Supruzi su bila zakonski zajamčena stanovita prava i 
njezina su djeca bila zakonita, za razliku od djece ljubavnice: no i supruga je, prema krutom 
rimskom zakoniku, bila podložna mužu koji je gotovo gospodario njenim životom i smrću, dok je 
ljubavnica bila mnogo neovisnija. 

Teodora, koja nije znala tko joj je otac, pitanje zakonskog porijekla nije smatrala tako 
važnim, niti ga je, u stvari, društvo onoga vremena promatralo u istom svjetlu u kojem i društvo 
kasnijih stoljeća. Ono što je toj stvari pridavalo najveću važnost bilo je nasljedstvo. Nezakonitost 
nije bila naročito sramotna. 

Sve u svemu, mislila je, bolje je biti ljubavnica nego supruga: pod uvjetom da te ljubavnik 
obasipa darovima u novcu, odjeći i nakitu. Jer, ako ti dosadi takva zajednica, možeš je u svako 
vrijeme raskinuti i ponijeti sa sobom darove, a ljubavnik te ne može zadržati protiv tvoje volje 
ako nisi kupljena suložnica, u kojem slučaju, dakako, vrijede zakoni za robove. 

Međutim, kad je o svemu promozgala, Teodora, koja je bila odgojena za milosnicu i koja 
se toga nije nimalo stidjela, ne poželje da bude ičija ljubavnica, a posigurno ne Hekebolova, i još 
u gradu tako zabačenom kakav je bio daleka Kirenaika, gdje je život po svoj prilici prolazio 
jalovo i otužno. 

Ali ona nikada nije otvoreno odbijala nijednog muškarca, ako je ikako mogla izbjeći. 
Nikada se nije moglo znati neće li se jednom ukazati potreba za preodlukom. Stoga je zavlačila s 
odgovorom. 

- Hvala ti za čast koju mi iskazuješ - reče. - Ali sada ti još ne mogu odgovoriti. Treba mi 
vremena da porazmislim. 

On ustade s koljena, gledajući je gladno poput psa koji prosi odbirak sa stola. 

- Kunem ti se da ćeš biti sretna! - reče. 

- Sigurna sam da bih bila... ali... 

lako je smatrao da mu se posrećilo i više no što se nadao zato što je postao prokonzul, 
Hekebolu se sada učini da mu do pune sreće nedostaje upravo ta djevojka čija bi ljepota obasjala 
njegovu palaču. 

- Imam tako malo vremena! - molio je. - Kad ćeš mi reći što si odlučila? 

- Moram promisliti o mnogočemu; morala bih se preumiti u pogledu svih svojih nakana... 


- To će ti se milijun puta isplatiti, ljubljena. Pomisli samo: bit ćeš vladarica palače, 
najvažnija među ženama u glavnom gradu pokrajine, a namjesnik tvoj dobrovoljni rob koji sanja 
samo o tome kako bi te usrećio. 

Ponovo segne za njenom rukom i počne je cjelivati kao da je hoće proždrijeti. Ona oćuti 
srh gadljivosti, ali reče što je umjela blaže, povlačeći ruku: 

- Naprosto ti ne mogu sada odgovoriti. 

- Onda kada? - ustrajao je. 

Kada? Nikada. Ali na ženski način, ona mu odvrati nasmiješeno i dvosmisleno: 

- Možda ćeš se iznenaditi. 

To je moglo značiti sve. Ili ništa. Ali to je bilo najviše što je od nje mogao izmamiti. 
Zamalo, i stane se opraštati, još uvijek preklinjući, prosvjedujući i moleći, a da time nije polučio 
ni glatko odbijanje kojeg se plašio, ni konačni pristanak kojemu se nadao. 


Hvatao se sumrak, dospijevale su večere, kad ispod Teodorinih vrata netko protutnu 
smotuljak papirusa. 

Teodora je nakanila da se noćas odmori, stoga nije ni očekivala ni željela gostiju. Tea je 
spazila papirus i donijela ga gospodarici. 

Na tankoj papirusnoj površini bila je napisana samo jedna riječ: ODMAH. A ispod nje, 
grub crtež magarca. 

Ne promijenivši izraz lica, Teodora zapali smotak i promotri kako izgara u pepeo u 
praznoj žeravnici, kamo ga je bacila. Znala je da crtež predstavlja Haga, čiji je magarac bio 
gotovo dio njega samoga, a znala je i to da je poruka hitna. 

- Donesi mi paliolum - naredi Tei. 

Kad sluškinja donese veo, Teodora se pokri njime po glavi kako joj se ne bi vidjelo lice. 

- Valjda nećeš izići? - reče Tea zaprepaštena. 

- Hoću. 

- Ali domina, to je pogibeljno... 

- Moram ići. Ne puštaj nikoga u kuću dok budem odsutna, jesi li razumjela? 

- Jesam, domina. 

Zgranuta lica stajaše Tea, i Teodora zatvori za sobom vrata i nađe se u mrkloj tami ulice. 

Za dana, Haga se najlakše nalazilo pokraj podnožja mramorne Afrodite, na trgu. Ali sada, 
djevojka krene niz Ulicu žena, u suprotnom pravcu. 

Milosnica koja se u ovo vrijeme usudila od kuće, srljala je u golemu opasnost. Ne samo 
da joj je prijetio susret s ruljom Juventi što je ovuda hajkala svoj plijen, već i s uličnim 
pljačkašima, ubojicama, bjeguncima iz tamnice i ispod vješala, izbjeglicama, lopovima i 
svakovrsnim ljudskim otpadom što je vrebao u tmičnim uličicama i pustim vežama da zaskoči 
osamljenu prolaznicu. Ženin je život visio o niti, ako se za nevidjela obrela gdjegod u četvrti 
javnih kuća, a naročito ako se radilo o lijepim i mladim ženama, ili pak o onima koje su na sebi 
imale kakav pa i najskromniji nakit. Mnoge neopreznice osvanule su u nekom uličku, probodene 
ili zadavljene, a krivci su najčešće ostajali nepoznati i nekažnjeni. 

Sve je to Teodora dobro znala kao i svi ostali, pa ipak je, s nijemom odlučnošću, krenula 
u noć. 

Nije vidjela mračni lik što je izronio iz mrklice s onu stranu ulice i što je nečujno kliznuo 
za njom, kad je već bila odmakla dvadesetak koračaja od kuće. 

Put kojim je udarila poznavala je još od djetinjstva, od vremena kad je čučonjila u prašini 
i prosjačila, ili kad je Hagu za volju izgledala dolazak vojnika u bazar. Godinama već nije ovuda 


prolazila, ali čak je i ovako, u sumračini, poznavala svaku stopu puta. Bilo joj je tjeskobno pri 
duši i kinjila se što se dala na taj put, a jedino što ju je nagnalo da se upusti u pogibao koju je 
dobro poznavala bilo je pouzdanje u Haga i u njegove vijesti, koje su ovaj put morale biti silno 
važne. 

Ubrzo postane svjesna da je netko slijedi. Prije je to shvatila nagonski nego vidom ili 
sluhom. 

Usprkos svoj svojoj hrabroti, neuobičajenoj za ženu, ona osjeti gdje joj se srce steže i gdje 
joj se u grlu zagvalila tjeskoba; pobrza, pokušavajući da se ne obazire, pokušavajući da ne 
pokazuje straha. 

Prispije do nekog ugla, odakle je zavijala nizbrdo mračna i krivudava uličica. Dok je 
prolazila ispod tamnog kamenog luka, prije je osjetila no spazila priliku što se poput golema 
šišmiša raskrilila nad njom u tami. Disanje joj postane isprekidano od užasa; s mukom se 
suzdržala da ne udari u bijeg, iako bi to bilo beskorisno, a na to ju je neodoljivo gonila njena sve 
veća strava. 

Mračni progonitelj stigne do ugla koji je maločas bila zaobišla. Nije čula šaptom 
izgovorenu riječ koju je dozuknuo lik što se pripio uz kameni luk, ali sjena usmjeri za njom i 
nijema se hajka nastavi. 

Sve mrklija bivala je noć, sve crnji vijugavi labirint uskih uličica kojima je hitjela. 
Zapahnuo je zadah splačina i posija, pa djevojka, čak i u svom strahu, otmjeno zadigne suknju 
vrh gležanja, kako je ne bi uprljala nevidljivom nečisti. 

Dok je prolazila mimo mračne veže što je zjapila kao prazna očna duplja, uznemiri se 
klupko nevidljivih dronjaka. Čula je šušljetav zvuk kretanja, srce joj poskoči do grla i ona požuri 
korak, spotičući se o neravne uličice, dok su joj se zidovi činili kao klopke što se sve više stežu. 

Znala je da je klupko dronjaka ispuzalo iz mračne veže i stalo se šunjati za njom - nov, 
bezimeni užas. 

Njome posve ovlada strah, oči su joj bile kao oči uplašene gazele, jednom je rukom držala 
suknju, druga joj bijaše na grlu, kao da hoće utišati zadahtanost. Tek krajnjim naporom volje 
uspije da se ne obazre i da u tvrdoj tmici ne pokuša - uzalud, doduše - razaznati one koji su joj se 
približavali. 

Crna, zlokobna kao prijeteći gradonosni oblak što se nazire u noći, iskrsne pred njom 
čovječina, uzdignu se svrh nje šireći ruke 1 satjeravajući je u kut. Bio je to strvinar, ubojica 1 
pljačkaš žena, zločinac najniže vrsti, gubav 1 strašan da je teško zamisliti, i eto, on ju je uhvatio u 
stupicu. 

- Kamo tako žurno, mala? - S tim riječima zapahne je njegov kiseli vinski zadah. 

- Nikamo - protisnu ona. - Po poruci... 

On zloguko zahihoće. 

- Poručitelj će malo pričekati, zar ne? 

- Oh, ne! Moram se žuriti... molim te... 

Sagnuvši glavu poput kunića, pokuša provijugati ispod njegove ispružene ruke. 

- Ne, ne moraš, ti mala droljo! - zatuli. 

Okrutne ruke ščepaše je za grlo, a u trenutak kad se svojim licem unio u njeno, njoj se to 
lice u tami učini zvjerski ružno, isprekrižano ožiljcima, bez jednog oka i sa žigom na obrazu... 

Ona očajno kriknu. 

Odjednom, iza nje, javi se kliktaj: »Mendici!« 

Odgovori mu drugi, s vrha ulice: »Mendici!« 

Ponovo, bliže: »Mendici!« 

Povik je odjekivao s različitih strana, različitim glasovima, izbliza 1 izdaleka: 


»Mendici... Mendici... Mendici!« 

A s povicima začuju se i svakakvi drugi zvukovi. Lupkali su štapovi po mračnim 
pločnicima, nejednoliko su šepesali koraci u nevidjelici kao da mnoštvo čudne, izobličene čeljadi 
nadire iz svih smjerova. 

Kao da ga je netko udario maljem po zglavcima, razbojnik pusti Teodoru i odskoči 
unazad. 

- Majko božja! Ja... ja nisam znao... - hripne. 

Đipnuvši i zavrtjevši se na peti, nestao je u tami i ostavio Teodoru prislonjenu uza zid, 
zadahtanu i onemoćalu. 

Kad pljačkaš pobježe, umukoše i glasovi. Ali Teodora se sad uspravi a na licu joj se ocrta 
izraz neizrecivog olakšanja i zahvalnosti. Prisluškivala je i gotovo nije mogla povjerovati da se 
ulica maločas pričinjala prepuna ljudi, jer sada nije bilo čuti ni glaska. 

Mendici... Na taj bi se povik sjatila prosjačka Bratija što je, onako brojna, mogla biti 
opasna u mraku. 
prilika da razmišlja o tome. Umače, sretan što je iznio živu glavu, budući da je znao kako je ljude 
koje bi Bratija uzela na zub, ta prosjačka rulja što se načetila u mrklici dogovarajući se neobičnim 
povicima kad bi smatrala da treba nekoga ubiti, mlatila, davila i potezala dok ih ne bi naprosto 
raskomadala. 

- Braćo Ceste, ja, Teodora, dugujem vam noćas svoj život. 

Iz tame joj odgovori glas: 

- Mi te štitimo na putu, mala sestro. On je zapovjedio. 

- Hvala vam... i hvala njemu - reče ona. 

Nije bilo odgovora. 

I opet krene dalje, no ovaj put bez straha, iako je prolaz bivao sve mrkliji i pogibeljniji. 
Šuljači koji su je bili slijedili i čuvali bijahu, kao što joj je sada svanulo, prosjaci; namjera im je 
prijateljska a ne neprijateljska, da je zaštite upravo od takvih nenadanih opasnosti kakva je bila 
napad razbojnika. 

Ulica je uto povede nadolje, zavijuga i tako se ustrmi da se pretvorila u neku vrst 
stepenica, budući da su učestale stube koje je Teodora opipavala nogom, jer ih nije mogla vidjeti. 
Zamalo i nađe se na pravim stepenicama: beskonačni silazak neravnih kamenih stuba što su 
uranjale u dubinu mraka, stisnute između zidova koje je s obje strane mogla dotaći ako bi 
ispružila ruke. Pomože sebi odupirući se jednom rukom o zid što se bio orosio noćnom vlagom. 

Znala je da silazi u predio pristaništa i luka, u najzadivljalije i najopasnije predgrađe; a 
znala je i to da ima točno 412 tih nesigurnih kamenih stuba. U svom ih je djetinjstvu mnogo puta 
prebrajala. 

Danju su tim uskim skalinama mravinjali ljudi koji su imali neki posao bilo gore, u gradu, 
bilo dolje, u pristaništu, nosači koji su nosili terete nauprt i magarci s golemim tovarima, jer su se 
te čvrstonoge životinje umjele penjati stepenicama. Ali sada, u noći, ona ne susretnu ni žive duše 
sve vrijeme dok je silazila. 

Napokon napipa i posljednju stepenicu. Pod nogom osjeti neravno tlo. Poizdaleka, pred 
njom, sjala su svjetla: bilo je to pristanište koje su čuvali redari i koje je bilo donekle zaštićeno. 
Ali njezina poruka nije se ticala onih iz pristaništa. 

Umjesto onamo, ona udari putem postrance, niz jednu od bezbrojnih uličica koja je vodila 
prema hrpi porušenih kamenih kućeraka, napuštenih skladišta i praznih gradilišta, određenih za 
istovar polomljene građe, naplavina i otpadaka. 

Neko je vrijeme stupala između beskrovnih kuća koje su nalikovale praznim kućama, 


ispunjenim crninom. Uto začuje pred sobom oštar pisak: »Ps-s-s!« 

Znajući da je to znak, ona stane. Pokraj nje nazirala se trupina kamenog zdanja bez 
prozora koje je čak i u tmuši prepoznala kao staro skladište što je izgorjelo prije nekoliko 
desetaka godina i odonda se više nije upotrebljavalo. 

Gotovo nadohvat ruke otvoriše se vratanca i ona bez krzmanja ukorači u crno razjapljeno 
ždrijelo ulaza. 

Vrata se za njom zatvoriše jednako tiho kao što su se i otvorila. 

Tmina u kojoj se sada našla bijaše tako teška te joj se činilo da je tlači 1 oduzima joj dah. 
Ispruži ruku, dotakne se zida i tako je pipajući tapkala niz prolaz koji kao da je silazio u 
podzemlje. 

Hodnik nije bio dug. Završavao se drvenim vratima koja se odjapiše kad ih je gurnula. 

Čak i slabašno svjetalce zaslijepi je te je zažmirila, nakon one posvemašnje tame iz koje 
je došla. 

Našla se u podrumskom sobičku napuštenog skladišta, što je nalikovalo na podzemni 
grob. Upravo pred njom, na grubo otesanoj klupi, svijetlilo je iz tanjurića s gorućim, u ulje 
natopljenim stijenjem. 

Pokraj te priproste svjetiljčice, na prnjavu ležaju, podnimivši svoju veliku iznakaženu 
glavu i netremice je promatrajući očima bez trepavica, počivao je Hag. 


GLAVA DEVETA 


U kojoj Teodora zatiče sebe u teškom položaju i stvara odluku koja uvelike iznenađuje 
namjesnika afričke pokrajine. 


Brzo si stigla - reče prosjak. - Tvoja je poruka glasila odmah - odvrati Teodora. - Nisam 
uzalud zobala mudrost iz Hagove prosjačke zdjele. - Iznakažena glava kimnu. 

- Dobro si učinila. Ovdje si sigurna. 

- Bila sam uvjerena da se nalazim u nekoj opasnosti. Ali kakvoj: ded, objasni mi! 

- Sutra ujutro, o prvim pijetlovima, excubitori će provaliti u tvoju kuću da te uhapse. 
Srećom po tebe, dvorska se vojskadija tako ulijenila da posluje tek danju, kako ne bi izgubila 
noćni počinak. Sreća je i to što nitko i ne sanja da bi te netko mogao o tome obavijestiti; inače bi 
excubitori već bili došli po tebe. 

- Kako si to doznao? 

- Na vrlo zamršen način, ali u pravi čas - reče Hag. - Tamo, u palači, ima eunuha i njima 
sličnih, koji sve vide i čuju. Oni to kazuju ljudima koji ulaze i izlaze iz palače po sluganskim 
poslima: nosačima hrane, smetlarima koji odnose otpatke iz carskih kuhinja i ostalima toga soja. 
A ovi, nadalje, poznaju neke ljude iz Bratije. 

Hag zastane, dok je Teodora kimnula glavom. 

- Nisam ti prije govorio - nastavi - da se već godine i godine nazivam protomendicus, što 
znači princ prosjaka; ako se uopće može zamisliti takav položaj u kolu ubogih vucibatina. Meni 
se podnose svi izvještaji, jer moja je dužnost da proglašujem zakone, presuđujem raspre i da 
povremeno izdajem naloge za izvanredne mjere i pothvate. 

- Bila sam svjedokom jednog takvog naloga, onoga koji mi je noćas bio na korist - reče 
ona. - Iako to isprvice nisam ni slutila, čuvali su me cijelim putem od moje kuće dovle. 

- Jesu li te dobro čuvali, mala Teodoro? 

- Jednom, kad me neki divljan htio zlostaviti u mračnom prolazu, povici tvojih ljudi 
natjerali su ga u bijeg prije no što mi je uspio nanijeti ikakvo zlo. 

Hagovim licem proprhne njegov najhitriji osmijeh, nešto kao trenutačna raspuklina, a to 
je bilo više strašno no veselo, i u času je iščezlo. 

- Dobro po njega što je pobjegao - zagrokće. - Inače bi mu izvadili crijeva, iskaišili mu 
kožu, iskopali oči, a lubanju mu raskolili maljevima i štapinama. Mi smo možda i slabi i bijedni, 
sažaljuju nas i oni najniži. Ali s vremena na vrijeme pokazujemo zube. 

- To nitko ne zna bolje od mene, koja vam dugujem život. 

Hag ponovo polagano zakima glavom. 

- Vratimo se pređašnjem razgovoru: kao što sam ti rekao, saznao sam da se stanoviti i vrlo 
poznati uglednik vratio poprilično kasno s gozbe koja se održala noć ranije. Mučila ga je teška 
glavobolja. 

- To će biti Ivan od Kapadokije! 

- Poznaješ li ga, poznaješ li njegovu ćud? 

- Znam tek da je opak i podmukao čovjek, kojemu osim toga nedostaje duha da prozre 
nakane tako plitkoumna stvora kakav je Kiona. 

- Znaj, dakle, da je on također i veoma tašt i veoma zloban: čovjek koji će se osvetiti 


svakome tko mu stane na put ili navuče na sebe njegovu mržnju, a osvetit će se koliko god mu to 
dopušta njegova moć, iako će svaki prijekor svojih pretpostavljenih dočekati s nasmiješenim i 
puzavim dodvoravanjem. 

- U to ine sumnjam. 

- Dogodilo se - reče Hag - da su se tamo, u palači, zadesili Tribonijan, pravnik, pa i sam 
princ Justinijan, i da su se od srca šalili na prefektov račun, budući da se zabava kojoj je on 
kumovao tako izvitoperila: i u kojoj Kapadokijac onako pijan, nije odigrao baš jako 
dostojanstvenu ulogu. Nesposoban da ih nadgovori, duboko povrijeđene taštine, podivljao je od 
gnjeva i želje za osvetom. 

- Želiš li kazati da se njegov gnjev sručio na mene? - progovori Teodora osjetivši 
iznenadnu klonulost. 

Hag ozbiljno kimnu. 

- Ali to je... to je tako ispod dostojanstva velikog prefekta... što uopće zamjećuje malu 
delicatu - otpoče ona. 

- Pas će uloviti i zdrobiti sićušnu buhu, ako ga je ujela - uzvrati Hag. - Čak i pas carske 
štenare. 

Ona progutnu. 

- Što će učiniti ovaj pas? 

- On će protiv tebe podići optužbu na osnovu zakona protiv raspuštenosti. 

Teodora se zagrcne. - Zar samo protiv mene? 

- Samo protiv tebe. Čak se i gradski prefekt ustručava da dirne u takvo osinje gnijezdo 
kakvo je Ulica žena, pa neće primijeniti zakon protiv svih njezinih stanovnica. 

Bila je očita grdna nepravednost tog postupka, a i opasnost. 

Stoljećima - još prije prvih Cezara - u državnim se knjigama spominjao zakon protiv 
raspuštenosti koji je propisivao kako da se odijeva i vlada jedna milosnica. Rimski senat 
zabranjivao je meretrices da nosi tako časnu odjeću kakva je bila stola, vrpce u kosi i sve druge 
boje osim žute i njenih tonova. Bilo je i drugih zabrana i uvjeta, a jedan od najvažnijih tražio je 
da se milosnice prijavljuju gradskoj upravi, kako bi ozakonile svoj posao. 

Pa ipak, te su se odredbe odavna zanemarivale, te se smatralo da su odumrle. 
Konstantinopolske milosnice su se odijevale kao i najkreposnije matrone, ako im se svidjelo, a da 
ih nitko zbog toga nije pozivao na red. No obično se nisu tako odijevale, jer su više voljele 
babilonske 1 sirijske haljine koje su, iako različite u boji i preljevu, bile slične u tomu što su sve 
bile tako lake i prozirne te se činilo da su izmišljene upravo zato da ukazuju na čari tijela koje 
prekrivaju svojom prozračnom lepršavošću. Takvo odijevanje, dakako, više je ovisilo o vlastitom 
izboru nego o nekom zakonu, jer će ljepolike žene uvijek radije otkriti nego pokriti svoje draži, 
zbog najobičnije nagonske ženske taštine. A to bijaše najvažnije za milosnice, jer na pogled 
lijepog tijela što se prozire kroz laku tkaninu muškarci mahom gube razbor. 

Čitav svoj život Teodora je kršila zakon protiv raspuštenosti a da nije o tome ni mislila, 
kao što su to činile tisuće drugih. Odijevala se upravo suprotno zakonu - lijepo - i nikada se nije 
potrudila da zavede svoje ime u knjige gradske uprave. 

I sada, odjednom, iskrsnuše ti zaboravljeni zakoni, da bi ona jedina zbog njih ispaštala. 
Znala je da, usprkos svoj nepravednosti, zakon protiv raspuštenosti može biti moćno oružje u 
rukama osvetoljubivog prefekta, jer su kazne koje je propisivao bile oštre i uključivale zapljenu, 
tamnicu, čak i ropstvo. 

Prevladala je časovita slabost i ona se osjeti jadna i čemerna, jer je poznavala 
neumoljivost i dugu ruku rimskog prava. Može li umaći toj ruci ona i njoj slični? — 

Međutim, kad je minuo prvi drhtaj straha, Teodora se umiri. Suočena s pogibli, nastojala 


je što hladnokrvnije promisliti o svemu. 

Ona reče Hagu: - Zato je dakle tvoja poruka bila hitna. Još jednom ti hvala. Ali to znači 
da se ne smijem vratiti svojoj kući. Oh, Hag, što da radim? 

Neka joj se oprosti taj prizvuk očaja u glasu: imala je tek osamnaest, po godinama gotovo 
još dijete, a osim ovog osakaćenog prosjaka nije imala drugog prijatelja, prijatelja kome bi se 
mogla obratiti u tom času. 

- Ovdje si sigurna - podsjeti je on. 

- Ali ja ne mogu zauvijek ostati ovdje! 

- Kad te prerušim, moći ćeš izlaziti i nitko te neće prepoznati! 

- Kao pedana? Ili prosjakinja? Radije bih umrla! 

- Prosjak ti je pružio utočište, Teodoro! 

- Oh, Hag! Zaklinjem te, oprosti mi! - U trenu se skrušila. - Ja sam bezumna i neharna 
djevojka što se toga nisam sjetila i srce je u meni žalosno ako sam uvrijedila svog prijatelja. 

- Nisam se uvrijedio. Mladost zbori brzopleto 1 bez promišljanja, ali ja godinama 
poznajem Teodorino srce. Moraš se naučiti strpljivosti. Tamo je slamnjača. Pokušaj usnuti, to će 
te okrijepiti. 

Ali ona nije mogla zaspati. Nemirna i puna tjeskobe, ne uspije se smiriti čak ni kad je 
legla na slamnjaču. Trudila se da bude tiha, ali na oči navriješe suze i ona je osjećala kako joj 
klize niz obraze, sve onako u mrklini podzemne prostorije, koju je jedva osvjetljavao žuti, bolesni 
plamičak priproste uljanice. 

Konačno začuje prosjaka: - Ti ne spavaš? 

- Ne - pokušala je prigušiti jecaj. - Ali nastojim. 

- Nadao sam se da ćeš usnuti. Ali vidim da tebi to nije lako. Hajde, razgovarajmo o 
nečemu. To će te rastresti. 

- Ali tebi... tebi je potreban počinak. 

- Ne obaziri se na mene. Često ne spavam noći i noći. A danju, na leđima magarca i 
previše počivam. Drugo i ne mogu raditi no počivati. Oh, mala Teodoro, kako bih se rado s 
tobom mijenjao usprkos opasnosti u kojoj se nalaziš, kad bih samo mogao zadobiti tvoju mladost 
i snagu. 

Čula je njegov uzdah i puna samilosti shvatila skrivenu tugu kljastih, koja se malokad 
otkriva drugima. 

- Jadni moj prijatelju! - klikne ona. - A ja ti natovarila još i svoje sitne brige! Hajde, 
razgovarajmo o nečemu! 

- O čemu? - upita on. 

- Pa, kad nemamo o čemu drugome, o tvom dnevnom životu. 

On se malo zamisli. 

- O mom životu? Dijete moje, život prosjaka 1 nije tako rđav. Dakako, mi smo i jadni 1 
vrijedni samilosti, ali smo bar slobodni, što nisu ni najviši odličnici u Konstantinopolisu, a 
slobodni smo zato što nitko o nama ne vodi brige. A na naš prosjački način, mi smo i sigurni, jer 
nismo dovoljno važni da bismo ikoga uznemiravali. Mi jedemo i onda kad gladuju siromasi koji 
ne prosjače; pa iako se kadikad hranimo poluostrvljenim drobom životinja koji izbacuju klaonice, 
desi se da se gostimo i najbiranijim poslasticama s velikih gozba, koje znamo isprosjačiti pred 
kućama u kojima se održavaju takve gozbe. Mi vidimo mnoge, a malo tko vidi nas; mi čujemo 
sve, jer nitko i ne preza da otvoreno govori pred nama, kao što ne preza da otvoreno govori pred 
uličnom psinom; a što se tiče razlike između prosjaka i patricija, ta je samo u stupnju. 

- Ti si filozof, Hag. 

- Ja sam prosjak. Ali ja promatram stvari s prave strane. I ustrajem. 


- Kažeš da proglašavaš zakone kao protomendicus. Kakvi su to zakoni? 

- Ima u nas mnogo zakona, dijete. Mnogi ne znaju da prosjačka Bratija ima svoj točno 
određen zakonik; zakone koje su izglasali sami prosjaci, jer svi imaju pravo glasa. 

- Kaži mi koji su to zakoni? 

Djevojku je oduvijek veoma zanimalo sve što bi se našlo u njenom vidokrugu? 

Razmišljao je. - Ne vidim štete u tome ako ti kažem. I ti si jela iz prosjačke zdjele. Ja sam 
učio sam te nekim riječima tajnog prosjačkog jezika. Da, i ti si, na neki način, jedna od nas, a 
rasprava zakonima može nam skratiti vrijeme. 

Ona se spremi da sluša, a on otpoče. 

- Suština svih naših zakona je zaštita prosjaka od njihove vlastite slabosti. Svaki član 
Bratije mora ih naučiti naizust. Nabrojit ću ti glavne propise, a ti sama prosudi o njima. 

Mračna jazbina, sva utonula u nevidjelicu, osim jednog jedinog žutog jezička što je 
plaminjao iz posudice s uljem. Djevojka je mogla razaznati golemu, ćelavu Hagovu glavu i 
surovo nagrđenu vanjštinu, ali malošta drugo. On poče ozbiljnim tonom. 

- Poslušaj sada velike zakone prosjačke Bratije: 

»Prvo, budući da svaki narod ima svoj vlastiti način prosjačenja i svoj jezik, svakome 
članu Bratije valja naučiti prosjački žargon kako bi mogao saobraćati sa svim ostalim članovima 
koji govore drugim jezicima i žive u drugim zemljama, a da ih nitko od nečlanova ne može 
razumjeti; i dok to znanje ne stekne i ne dokaže, neće biti primljen u redove Bratije. 

Drugo, članovi Bratije dužni su da se uljuđeno vladaju, da ne psuju ne izazivaju sablazan 
na javnom mjestu, da se uvijek pridržavaju reda kako ne bi pobudili pažnju i nezadovoljstvo 
moćnika. 

Treće, sve bratske vucibatine i potucala moraju se zadržavati u određenim gradskim 
četvrtima i ne smiju ulaziti u tuđa područja, izuzev u vrijeme kad se izdaje opća dozvola, 
prilikom velikih gozba, vjenčanja i slično. 

Četvrto, poštuje se pravo prvenstva u slučaju zauzimanja mjesta kod katedrala, crkava, ili 
kod dvorske kapije, i nitko ne smije prigrabiti mjesto onome tko ga je prvi zauzeo. 

Peto, nijedan član Bratije ne smije stupati u savez s nadriliječnicima, uličnim sviračima, 
pjevačima, slijepcima ili kaluđerima koji obilaze domove, kao ni s kim tko nije učlanjen u 
Bratiju. 

Šesto, nijedan prosjak ne smije nositi nikakvu novu odjeću osim na dan kad mu je 
darovana, već je mora što prije prodati i pokazivati se samo u odrpanoj, staroj i iznošenoj odjeći. 

Sedmo, nijedan prosjak ne smije se zateći u postelji nakon sunčevog uranka, kada već 
mora krenuti u lov na milostinju. Svoj jutarnji post prosjak smije prekinuti ako ima uza se kakav 
zalogajčić, ali u tom slučaju mora pažljivo obrisati usta, a iznad svega mora paziti da se ne 
pojavljuje na ulici ako mu iz usta bije zadah vina, luka ili bilo kakva jela, a sve to pod prijetnjom 
da bude proglašen nesposobnim i nevaljalim prosjakom. 

Osmo, nijedan prosjak ne smije uza se imati nikakvo oružje, osim štapa ili toljage što će 
mu po potrebi poslužiti za obranu. 

Deveto, svi će prosjaci priopćiti jedan drugome gdje se nalaze kuće u kojima se rado daju 
milodari, naročito one u kojima se održavaju igre, slave ili vjenčanja i druge zgode prilikom kojih 
se dijeli milostinja 1 darovi. 

Deseto, nijedan prosjak ne smije dopustiti da njegova djeca služe u bilo koga tko se 
naziva njihovim gospodarom, jer će im dobitak biti malen a rad velik. Oni prosjaci koji imaju 
djecu poučavat će ih u vještini prosjačenja a mogu se njima i koristiti, šaljući ih da ištu milostinju 
od prolaznika. 

Jedanaesto, nijedan član Bratije ne smije počiniti nikakvo krupnije nedjelo, kao što je na 


primjer krađa, otimačina kese s novcem, ili pak nasilno oduzimanje odjeće djeci, ili bilo kakva 
slična nepodopština koja bi mogla navući na prosjake gnjev općinstva. A ako tako nešto učini, bit 
će isključen iz Bratije i o njemu će se dostaviti obavijest na mjerodavno mjesto, pa će biti 
uhapšen i kažnjen. 

Dvanaesto, pronađe li ili izumi neki član Bratije kakvu novu smicalicu ili lukavštinu, 
pogodnu za prosjačenje, mora je u interesu općeg dobra objaviti Bratiji, kako bi se svi s njom 
upoznali. Međutim, izumilac takve varke ima pravo da istu koristi u roku od godine dana sam, a 
da se drugi u tom roku ne smiju njome služiti bez njegova odobrenja. 

Trinaesto, u svakom gradu članovi će izabrati namjesnika, a u slučaju da se članovi ne 
slože u nekoj stvari, presuđivat će namjesnik; ali ako je članstvo nezadovoljno i njegovim 
rješenjem, slučaj će se dostaviti protomendicusu u Konstantinopolisu, protiv čije presude više 
nema priziva. 

Četrnaesto, ako ne želi izazvati nezadovoljstvo cijele Bratije, isključenje iz nje i druge 
kazne i odmazde koje će se smatrati potrebnim, nijedan član ne smije otkriti tajne našega posla i 
udruženja nikome tko nije učlanjen u Bratiju, a tajne će se otkrivati samo takvima koji se pokažu 
dostojni povjerenja i dokažu to poznavanjem našega jezika i spremnošću da se pokoravaju našim 
zakonima.« 

Hag zastane u govoru. 

- To su naši glavni zakoni - reče. - Ima i drugih koji se tiču manje važnih stvari, ali tih 
četrnaest propisa određuju prosjakov život, ne samo ovdje nego svuda, čak i u gotskim i 
franačkim zemljama, pa i u Perziji i u Indiji, i u zemljama koje su još udaljenije. 

- A ti si uspostavio sve te zakone? - zapita Teodora, puna živog zanimanja. 

- Neke od njih. Ali većina zakona, na primjer prvi, treći i četvrti, vrijede još od 
pamtivijeka. 

- Uistinu, Hag, ti si pravi mudrac! Smatram da je postavljanje zakona najodgovorniji 
posao. 

- Tako bih i ja mislio, da me iskustvo nije poučilo drukčije - reče on. - Kraljevi 1 carevi 
katkada zadobivaju naziv »Veliki« zato što ustoličuju mudre zakone. Ali oni taj naziv mogu steći 
mnogo brže i slavnije kao pobjednici u ratovima. Ili kao graditelji utvrda i cesta, dvoraca ili 
brodova. 

- A pravednim i mudrim vladanjem? 

Hag strese glavom. 

- U kraljevanju to ništa ne znači. Blagost i pravednost brzo se zaboravljaju, ali krvav mač 
uvijek se pamti. 

- Hag, ti si trebao biti državnik! 

Licem mu preleti sjena. 

- Nitko ne može izmaći svojoj sudbini, koja mu je unaprijed određena. Moja sudbina je da 
prosjačim i ja je ne mogu promijeniti, jer nisam ni za što drugo sposoban. Pogledaj me. 

On pokaže na svoje skvrčeno tijelo koje je stajalo u najčudnijoj opreci s veličinom i 
naočitošću njegove glave. - Što mogu drugo učiniti nego uzvikivati za milostinjom, kad moram 
poput majmuna bauljati po ovoj sobi ako zaželim da se progibam i kad ne mogu nikamo bez svog 
magarca? 

- Oh prijatelju moj, srce mi krvari zbog tebe - reče ona ozbiljno. 

Ali on se naceri smiješkom koji je bio barem naoko veseo. — Neka ti se srce ne 
uznemiruje zbog mene, dijete. Ja sam ono što jesam. Sada bismo bolje učinili kad bismo malo 
porazmislili o tvom položaju. 

- Ja sam razmišljala, ali rješenja nisam našla. 


- Ti možeš ovdje živjeti koliko god želiš. Zbog poruka radi kojih su trčale tvoje male noge 
dok si bila još dijete i živjela ispod fornices 1 kojima si pomagala starom bogalju na magarcu. 

- Velika, velika ti hvala. Ali ja ne mogu živjeti zatvorena, Hag. Poludjela bih! 

On zakima glavom. Slobodna ptica umire u jazbini krtice. - Trenutak se zadubio u misli, 
potom reče: 

- Kad bi samo postojao način da se noćas iskradeš iz grada. Ali kapije su zatvorene, a 
jutrom će na njima biti postavljene straže da paze kako ti ne bi umakla, i onda će biti kasno. 

- Hag! - klikne ona odjednom. - Sjetila sam se, ti si me podsjetio! 

Zastane, a na licu joj se ocrta izraz duboke zamišljenosti. - Da, moram pokušati! To mi je 
jedina nada, i ja nemam vremena na rasipanje! Dobri moj Hag, imaš li pribor za pisanje? Možda 
komadić pergamenta? I nekoga tko bi mogao najhitrije odnijeti poruku? 


U žene je moć da nekom riječju ili činom - što u stvari ne znače ništa pobudi u muškarcu 
posve nerazložite i nerazumne nade. 

Zagonetka je u muškaračkoj mašti gotovo neodoljiva napast. To zna sav ženski svijet pa 
su žene ovdje-ondje svjedoci kako pojedine njihove družice zavode muškarce tajanstvom koje 
postoji isključivo u muškoj uobrazilji, a da je to promatračicama savršeno jasno. Pa će reći, 
katkada zlobno, katkada u šali, da ne mogu shvatiti kako to da uboga budala ne prozre ženu, iako 
su istovremeno posve uvjerene da je ne može prezreti. 

Stoga se među ženama poštuje nepisan zakon koji zabranjuje jednoj ženi da se miješa u 
poslove druge kojoj je u rukama kakav muškarac. Štaviše, često se pokazalo da je takvo mišljenje 
- ako je bilo poduzeto - obično utvrđivalo jadnu mušku ludu u njegovoj obmani: pobuđujući u 
njemu srdžbu protiv žene koja se upleće i koja kao da je nepravična, možda ljubomorna ili 
neprijateljski raspoložena prema predmetu njegovih sadanjih ružičastih maštarija. Stoga mudre 
žene puštaju da takve stvari idu svojim tokom i možda smišljaju kako bi mogle primijeniti isti 
postupak kad im se za to ukaže prilika. Jer ako opažanje išta dokazuje, onda dokazuje činjenicu 
da muškarci općenito vole da ih žene prave budalama. 

I tako, riječ koju je neka djevojka usput proustila, katkada dvosmislena ili čak riječ bez 
značenja - ili osmijeh, pogled, pa i šutnja, bezizražajno lice - kasnije će se u muškoj mašti 
predrugojačati, razmotriti sa svih strana, shvatiti na ovaj ili onaj način, sve dok se ne izdigne iz 
čitave građevine nadomišljanja, tako zamršenog da bi se ono po svoj prilici praznoglavo 
stvorenjce koje ga je izazvalo zaprepastilo kad bi ga moglo naslutiti. Jer na taj način muškarci 
ustraju u samouvjerenju da su žene čarobne sfinge i neprestano nastoje protumačiti njihovu 
dvostrukost. 

A kada se uistinu istančana i pametna žena okoristi tom prirodnom prednošću i još se 
posluži vlastitom brižno smišljenom strategijom, posljedica je vrlo nalik uništenju - za muškarca. 
Pa čak i ako nije preobdaren maštom. 

Hekebol je osjetio upravo takav vrtoglav dodir. Ukrcavajući se na brod prije svanuća kako 
bi se mogao okoristiti ranom plimom na putu za Kirenaiku, zadrhtao je u studenoj maglici i bacio 
posljednji, napola  srditi napola čežnjivi pogled unazad, prema mrkim zidinama 
Konstantinopolisa, što su se izdizale iznad pristaništa. 

Žalio je što mora tako brzo otputovati iz prijestolnice, i da nije bilo hitre naredbe, ne bi 
tako učinio, jer u tom gradu bilo je za nj još podosta nedovršenog posla - ona djevojka, ona mala 
milosnica, Teodora. 

Ponešto gorko, Hekebol je razmišljao kako je mnogo u nju uložio. U jeku orgije u 
Kioninoj kući, za vrijeme »dražbe«, kada je ona, blistava zvijezda večernje predstave, smijući se 


stajala na stolici koju su u šali nazvali »tezgom«, njega je toliko opilo vino i želja da se pohvali 
kako se omastio najboljim zalogajem cijele gozbe, da je platio za nju okruglo stotinu solidija, 
čime je nadbio sve ostale natjecatelje. 

Stotinu solidija! Bila je to kraljevska svota za jednu noć užitka, a Hekebol je u pitanju 
novca bio pravi škrti Levantinac. On nije cijenio žene kao što su, po svemu sudeći, činili 
muškarci, jer ga je kasnije, kad bi razmišljao, uvijek mučilo zlato koje je za njih plaćao, premda 
je bio prisiljen priznati da je ta djevojka na svoj ženski način bila prekrasna, a posjedovala je i žar 
i lukavost kakvu još nije susreo. Pa ipak, za samo jednu noć... stotinu carskih zlatnika bijaše 
svakako pretjerano. 

Djevojka je uistinu bila prekrasna i Hekebol osjeti istu želju za njom kakvu je osjećao za 
predmetima neobične vrijednosti kao što su dragulji ili kipovi, u koje se, po vlastitom mišljenju, 
osobito razumijevao. Zamišljao je sebe u novoj ulozi pokrajinskog namjesnika, a dobro je 
poznato da ugled svakog muškarca raste ako posjeduje ženu koja pobuđuje opće udivljenje. 

Zbog tih je razloga, koji su više proizlazili iz taštine nego iz neke žestoke strasti, molio 
Teodoru da pođe s njim u Kirenaiku. Kako je imao tek nekoliko časaka da ih posveti toj stvari, 
časaka koje je ukrao svojim prešnim poslovima oko odlaska, osjećao je da nije dovoljno dobro 
izveo svoj naum. U njenom pozdravu nije bilo topline, već prije neke hladnoće. Smiješila se, no 
otkrio je da nije u stanju proniknuti taj smiješak. Kad joj je ponudio da pođe s njim, zahvalila mu 
se, ali je odugovlačila s odgovorom. Bio je to prijedlog, držao je on, koji bi polaskao svakoj 
milosnici, ali ona kao da nije lako mislila, a kad je on navalio s pitanjima dobio je odgovor koji 
ga je zbunio. 

Možda ćeš se iznenaditi... to je bilo sve što je kazala. 

Te riječi odzvanjale su mu u glavi sve one sate pred odlazak, usprkos brojnim poslovnim 
sitnicama kojima se morao baviti. Tako je malo imao vremena da se nije stigao oprostiti ni sa 
svojim zaštitnikom, Ivanom od Kapadokije. Iako ga je potražio u njegovom uredu, činilo se da je 
Ivan uvelike zaposlen s nekom Hekebolu nepoznatom stvari, pa budući da je dužnost da se javi 
princu Justinijanu bila preča službena nužda, morao je otputovati i ne vidjevši prefekta. 

I tako, jer nije bilo ni najmanjeg znaka po kojemu bi to mogao naslutiti, nije ništa znao o 
prefektovu gnjevu što se sručio na istu onu djevojku o kojoj je sam razmišljao, a što bi možda 
unekoliko izmijenilo Hekebolov stav. 

Kako su stvari stajale, njegovo razočaranje donekle mu je zagorčilo veselje nad novom 
časti i vlasti koju će užiti. Ona delicata... nadao se, ipak će se javiti. Sada je već bio na lađi, 
spremnoj da se odsidri, a njoj ni traga ni glasa. 

Malo naduren, okrene leđa tamnim, visokim zidinama i krene put kaite koja je bila za nj 
namještena i priređena. 

Kad je otvorio vrata, obuze ga čudna slutnja. No ipak, iznenadi se videći je gdje sjedi u 
kajiti i čeka na nj. 

- Ti...? - prodahne. 

Ona ustane. - Da. 

- Naposljetku, ipak ti! 

- Nisam li ovdje? 

- Ali... nisam te očekivao... već se i nisam nadao. 

Ona se nasmiješi. - Rekla sam da ćeš se možda iznenaditi. 

- Da. Da, sjećam se. Tako si kazala. Ali ja sam zabezeknut. 

On zatvori vrata. 

Stajala je gledajući ga bez riječi, na usnama joj je još uvijek poigravao osmijeh, no već ju 
je osvajalo čuđenje. 


Hekebol nije jurio k njoj da je zagrli kao što bi učinio svaki drugi muškarac. Umjesto 
toga, stajao je i dalje, buljeći u nju, leđima okrenut vratima koja je bio zatvorio. 

- Gdje ti je prtljaga? - upita. 

- Nisam je ponijela. 

- Čak ni odjeću? 

Takva pitanja, u trenutku kad bi svakog prosječnog čovjeka zaokupljala tek jedna jedina 
misao, zbuniše je. Ona ponovo oćuti onu nejasnu odbojnost koju joj je ulijevao. Taj se čovjek nije 
vladao na uobičajen način, na koji je bila navikla. 

Njen smiješak ublijedi. 

- Jedina odjeća koju sam ponijela je na meni. Ništa drugo nemam uza se. 

- Zašto mi nisi poručila? Bio bih poslao nosače... 

- Bila je to odluka u jednom trenutku. Kazao si mi da ćeš odjedriti s ranom plimom. Nije 
bilo vremena. 

Ta čudnovata tvrdnja mogla je izazvati sumnju, ali Hekebolova taština ne vidje u njoj 
ništa sumnjivo. On to protumači kao čin na koji su je natjerale njegove lične i neodoljive čari. 

- Mogao bih odgoditi odlazak za jedan sat zakrzma on. 

Upravo to nije željela! Bijaše sasvim jasno da on još nije znao da je protiv nje podignuta 
optužba. Bilo je vrlo važno da otplove prije nego što glasi o tome stignu do luke. 

Ona obori oči kao zbog skromnosti, ali uistinu da porazmisli kako bi mogla najzgodnije 
upotrebiti svoj utjecaj na tog čovjeka. Kad je opet uzgledala, on je još uvijek stajao na vratima 
kajite. 

- Nije li tebi svaki trenutak dragocjen? - upita Teodora. - Što se mene tiče, to je kratak put, 
a nadam se da u Kirenaiki ima prodavaonica? 

S palube se začuju nenadani povici. Njene se oči trenutačno razrogačiše, ali on nije znao 
da je to bio strah što je u njima spazio. Viku su nadigli mornari koji su otiskivali lađu od obale 1 
podizali trokutno jedro, u času kad su prvi traci jutarnjeg sunca pozlatili vrhove 
konstantinopolskih gradskih utvrda. Za trenutak, gibanje poda kajite ispod njihovih nogu pokaza 
da se lađa kreće. Kocka je bila bačena: više se nije moglo čekati ni na prtljagu ni na što drugo. 

- Držim da je prekasno da o tome brineš - reče on. 

- Nisi čak ni rekao da ti je milo što sam došla - napući se ona. 

- Dakako da mi je milo. Zar te nisam zamolio da dođeš? 

Nisu to bile riječi čovjeka koga je obuzela strast. Ali djevojka odahne i dobaci mu pogled 
koji se njemu učini dug i zaljubljen. Uz to mu uputi i jedva primjetan osmijeh, sav drhtav od 
poziva. 

Hekebol odloži plašt na stolicu i približi joj se da pobere prve kamate od svog novog 
uloga. 

Dug pogled koji je Teodora bila dobacila Hekebolu prije no što joj je prišao protumačio je 
on kao znak ljubavi, no uistinu je to bio znak intenzivna razmišljanja. 

Muškarci su važni ženama na posve drukčiji način nego što su žene važne muškarcima; 1 
svaka žena postojano hvali svakog novog muškarca na kojeg nailazi, čak i ako je on tek ugledni 
prolaznik, jer nikada se ne može znati kakvu će ulogu zaigrati u njenu životu. A naročito je 
zdušna njena hvala ako je to čovjek u dobi i prilikama koje obećavaju i najneznatniju mogućnost 
bliskije veze. Jer ljubav, o kojoj muškarac misli kao o pristojnosti i nasladi, ženama je čak 
prisnija i mnogo važnija, budući da su njene posljedice za žene dalekosežnije. 

Ona koja živi u uobičajenoj životnoj kolotečini gdje opravdano može očekivati normalno 
udvaranje, postepeno buđenje prijateljstva i poštovanja prije možebitne ljubavi, i konačno, časnu 
prosidbu i brak sa zajamčenom sigurnošću, može sebi dopustiti i malo oklijevanja u pogledu 


konačne odluke da li joj se neki muškarac sviđa ili ne sviđa. 

Međutim, milosnica to ne može. Ona se mora pokoravati uvjetima koje druge žene ne 
znaju, a jedan od glavnih je taj da često ljubuje s muškarcima koje nikada prije nije vidjela, pa 
ako je časna bludnica, nastojat će da im se novac što bolje isplati. Za nju nema međuigre koju se 
sastoji od nježnih međusobnih utjecaja pogledima 1 riječima, kolebanjima, očajavanjem i nadama 
- što je za žene srž budućeg užitka i razumijevanja u ljubavi. Umjesto toga, milosnica je gotovo 
smjesta suočena sa sirovom borbom spolova: što je uistinu za žaljenje, jer propada ona neobično 
lijepa čuvstvena pustolovina, a sve zbog sebičnosti, nemaštovitosti i surove gladi muškaraca. 

I tako žena kojoj je palo u dio da se bavi mnogim ljubavnicima, stječe navadu da brzo, 
gotovo na prvi pogled nalazi vrlinu svakog novog muškarca. Teodora se izvještila da smjesta uoči 
što je na muškarcu najbolje, kako bi time nadomjestila njegove nedostatke. Odviše koščat čovjek 
mogao je imati lijepe oči, pa bi tada Teodora posvetila najveću pažnju očima. Netko u koga su 
ružni zubi mogao je imati snažne i kršne udove; u debeljka se mogao naći izraz muževnosti na 
licu. U svakoga je izbirala ono što je po njenom mišljenju bilo njegovo najbolje obilježje, 
usredotočivši se na to za vrijeme daljnjih zbivanja. Na taj način bilo joj je moguće da voli gotovo 
sve muškarce, tako da je svim žarom kojim ju je priroda obdarila mnogo više uživala u 
milosništvu nego što ga je mrzila, a naročito otkad je postala delicata i primala samo bolju vrst 
muškaraca, povremeno izbirući ili odbijajući ljubavnike. 

Međutim, sada se našla u posve drukčijem položaju: jedan ljubavnik kome je morala biti 
vjerna... 

Trenutačno se zgrozivši, shvatila je daje izgubila slobodu i duha i tijela. Svejedno što je 
dobivala zauzvrat, no pobuda koju je pružala promjena, uvijek nov poticaj u ljubavi, odsada joj je 
bila uskraćena. 

Od one noći u Kioninoj kući znala je kakav je Hekebol ljubavnik: požudan, koji mnogo 
zahtijeva, tašt i gladan pohvala, ponešto prljav u svojoj ćutilnosti. 

Ali uz to i još nešto, nešto nejasno što nije umjela razabrati, uznemiravalo je njenu 
podsvijest. Možda je osjetila okrutnost u njemu... ili neku drugu skrivenu osobinu, nije točno 
znala. 

Što god to bilo, sada je morala s tim računati i izvući iz toga ono najbolje. Nadala se da će 
nagnati Hekebola da se u nju zaljubi preko ušiju, budući da je svoju sudbinu položila u njegove 
ruke. Ali osjećala se nesigurnom, što je bila novost u njenom odnosu s muškarcem, novost koja je 
zbunjivala. 

Prvi zagrljaj u kajiti nimalo nije poboljšao njeno mišljenje o njemu. 

No pola sata nakon toga bila je u stanju da se osami i prepusti mislima. Hekebol nije 
podnosio more, on pozeleni od ljuljanja i smjesta mu pozli, dok je ona pridržavala posudu. 

- Idi; naredi da pošalju Lineja, mog liječnika - proštenje on. 

Lični namjesnikovi robovi bijahu smješteni u potpalublju na pramčanom dijelu, no ona 
iziđe na vrata kajite i zovne brodskog malog da odnese poruku. 

Dođe Linej i zastane uz ležaj po kojemu se pružio Hekebol, stavivši,ruku na Tirijčevo 
čelo. Postajkujući na vratima kajite dok se rob vrzmao oko gospodara, Teodora hitrim pogledom 
ocijeni liječnika. Bio je Grk, moglo mu je biti oko trideset godina, imao je mršavo, mislilačko 
lice, guste obrve koje su srasle nad korijenom nosa i čuvstvena, lijepo oblikovana usta. Prijatno 
lice, čak i roba. 

Tada joj se učini daje liječnik u stanju da se pobrine za Hekebola i bez nje, pa iziđe na 
palubu. Ni jedan muškarac, bio ne znam kako privlačan, ne izgleda privlačno kad pati od morske 
bolesti, a nesretni Hekebol izgledao je naročito jadno i smiješno s glavom umotanom u mokri 
ubrus, sa sklopljenim očima i ustima izobličenim od mučnine. 


Teodoru nije mučila morska bolest. Naslonila se na ogradu na uznjihanoj palubi, 
ravnodušna prema pogledima mornara koji su je proždirali, dok je vjetar ocrtavao njeno tijelo, 
pripijajući odjeću uza nju. Otkad se zadjevojčila, neprestano su je proždirale oči muškaraca: to je 
bila neizbježna i prirodna posljedica toga što je žena, i ona je na to bila tako obikla daje to nije ni 
najmanje smetalo. 

Dok je zurila preko nemirnih talasa u daleke trakijske planine, s olakšanjem je pomišljala 
da je zasad bar sigurna od Ivana Kapadokijskog i njegovih excubitora. Nije nimalo očajavala što 
započinje nov život, život možda ugodan, možda čak i život u obilju. 

Nitko od momčadi nije se usudio da je oslovi. Svi su znali da pripada namjesniku, a 
muškarci znaju biti ljubomorniji na svoje ljubavnice nego na svoje žene. Stoga su mornari i dalje 
radili svoj posao, tek kradomice bacajući poglede na Teodoru kao što muškarci uvijek rade kad je 
lijepa žena u blizini. Teodora je doručkovala na palubi. 

Taj dan i sutrašnji, lađa je plovila duž grčke obale Propontisa, a druge noći uplovi kroz 
Helespont u Egejsko more. Velik dio vremena provodila je u svojoj kajiti koja se nalazila odmah 
do Hekebolove: katkada je prisluškivala njegovo stenjanje i povraćanje, jer on se s mukom i 
polako oporavljao, a dok je bio bolestan, odveć se loše osjećao da bi poželio ikoga osim 
roba-liječnika koji ga je njegovao - čak ni ljupku novu ljubovcu. 

Jednom ili dvaput progovorila je s Linejem kad je izlazio iz kajite i upitala ga za zdravlje 
njegova gospodara. Dok joj je odgovarao, rob je oborio glavu i upro pogled u palubu, pa ipak 
njegova očita obrazovanost i jedva zamjetljive bore oko usta koje su nepogrešivo označavale 
tugu, tegobu dugotrajna beznađa, pobuđivahu njezino zanimanje. Budući da je očigledno bio 
zbunjen u njenoj prisutnosti, ubrzo ga je otpustila, ali nije mogla a da se ne pita o njegovoj 
sudbini. Bilo je jasno da on nije bio obični rob, i usprkos tome što se već odavna priučila na 
pojavu ropstva, bude joj žao čovjeka. 

Katkada je promatrala morske ptice što su prelijetale nad rastalasanom vodom, ili je 
buljila pogledom koji nije gotovo ništa vidio u neki daleki otok mimo kojega su prolazili, 
razmišljajući o posljednjim, nesretnim satima u Konstantinopolisu. S jednim svojim činom bila je 
zadovoljna. Čak i u onoj predjutarnjoj groznici bijega smogla je vremena i pažnje za jedno ubogo 
stvorenje koje je bilo ovisno o njoj i upleteno u njenu sudbinu - za Teu. Zbog Tee je ono zamolila 
Haga komadić pergamenta i tintu, pribor koji je on, kao protomendicus, imao uza se. 

Kad vojnici otkriju da je nema, oni će, to je znala, zaplijeniti njenu imovinu, uključivši 1 
robinju. Teu bi svakako prodali kao i sve ostalo, i, nema sumnje, završila bi u stabulumu - što je 
sudbina koju Teodora ne bi poželjela ni najgorem neprijatelju. Stoga je, kao posljednje, napisala 
ispravu o prijenosu vlasništva kojom se Antonini daje puno pravo da raspolaže Teom, pripisavši 
usput i molbu Antonini da uzme Teu u svoju kuću prije nego što osvanu excubitori i da dobro s 
njom postupa. Antonini se moglo vjerovati da će to učiniti s dovoljno odlučnosti, dok je 
Krisomalo bila krzmalica i mogla je zatezati dok ne bude prekasno. 

Nakon nekoliko dana, putovanje posta jednolično, premda je puhao povoljan vjetar i oni 
plovili dobro, iako po ponešto uzburkanom moru. Malo je viđala Hekebola, koji je i dalje 
bolovao i nije joj više postavljao ljubavničkih zahtjeva. Bio je prilično osorljiv 1 vajkao se s 
čudnom, gundravom sitničavošću koja je povremeno izbijala u obliku predbacivanja strpljivom 
Lineju. 

Teodora je bila puna uviđavnosti i svim je silama pokušavala raspoložiti čandrljivog 
namjesnika, ali on je, prema svim znacima, više volio da ostane sam, i pošto bi ga dvaput dnevno 
posjetila, bila je zadovoljna što će ostalo vrijeme provesti bez njega. 

Što nije tražio od nje ni milovanja, pripisivala je njegovoj bolesti. I to je bilo možda 
dobro, premišljala je, jer se morala i te kako dovijati kako 1 čime da dotjera svoju vanjštinu. U 


njenom mladom životu, nakiti i briga za lice i kosu progutali su mnogo njenih misli i njena 
vremena. Ali na ovoj lađi, na kojoj je bila jedina žena, posjedovala je svega jednu jedinu haljinu, 
onu koju je nosila na sebi, nije imala uza se čak ni češlja, osim malih češljeva koji su joj 
pridržavali kosu, a bila je i bez ikakva ličila. 

Hekebol nije imao pojma o njenim ženskim lukavštinama. Svake bi noći pažljivo oprala 
tuniku i ovjesila je u kajiti da se osuši. Noću bi se kupala - usprkos kapetanovim žalbama zbog 
velikog potroška vode iz spremišta. Otkrila je crveni kožni pojas koji je pripadao Hekebolu - bila 
je to ilirska koža - kojim je trljala navlažene nokte i tako ih bojila. Pojas se našao u njenoj kajiti i 
pomoću njega crvenila je usne a i lako rumenila obraze. Da je samo vidi - onako ljupku, svježu i 
naoko bezbrižnu - čovjek nikada ne bi pogodio njena noćna bavljenja. 

Jednoga dana, gusta magla što je bila polegla po moru, iznenada se podiže 1 oni ugledaše 
obalu Afrike, bistru i jasnu u sunčanom sjaju. Vidio se lanac ljubičastih planina, nešto bliži 
brežuljak s padinama pokrivenim raslinjem, i zaton s mnoštvom bijelih građevina što su se 
izdizale s njegovih obala, koje su izgledale kao da su izrezbarene od slonovače. 

Na povik straže, Hekebol iziđe na palubu. Oči mu bijahu upale i bio je mrzovoljan, ali 
more se stišalo i on toga časa nije ćutio mučnine. Trenutak je stajao i buljio u obalu u daljini. 

U blizini se desio i kapetan koji je izdavao zapovijedi kako bi se velika carska zastava 
podigla na vrh jarbola. 

- Zbog čega dižete zastavu? - upita namjesnik. 

- To je Apolonija, Visosti - reče bradati mornar. - Kada sam odjedrio odavde prije dva 
mjeseca, Frat, lučki kapetan, zahtijevao je da razvijem carsku zastavu na glavnom jarbolu ako 
dojedrim s novim namjesnikom, kako se očekivalo, da bi se stanovnici mogli spremiti. 

- Spremiti? - upita Hekebol. 

- Da, Visosti, kako bi mogli pozdraviti novog namjesnika na doličan način. Srećom po 
njih, trebat će nam dva-tri sata da pristanemo s ovim slabim vjetrom u jedrima. To će im dati 
vremena da organiziraju vojničku pratnju i dolično se pripreme za doček novog namjesnika 
pokrajine. 

- Hm reći će Hekebol - vojničku pratnju, eh? 

- Dakako. A nema sumnje, budući da nas očekuju nekako u ovo vrijeme, mora da su se 
okupili glavari svih pet gradova, Visosti. 

- Razumijem. Kao što kažeš, glavari. 

Hekebol ga otpusti. 

- Apolonija je naša prijestolnica - reče Teodori. - To je jedan od pet glavnih gradova 
Kirenaike koji se zajedno zovu Pentapolis. Sretan sam što opet vidim kopno poslije tog prokletog 
mora! 

Ali on ostade zureći put obale. Nakon nekog vremena okrene se k njoj s čudnovatim 
izrazom nelagode na licu. 

- Gotovo da i ne znam što bih - reče joj. 

- Kako to misliš, Visosti? 

- Ovo... ah... namjesništvo, za mene je nova stvar. Rekao bih: ne znam što se zapravo od 
mene očekuje da učinim. Trebam li održati govor? 

Nju je to upola zabavljalo, iako se Hekebol našao u stvarnoj nedoumici. 

- Mislim da se od tebe ne očekuje nikakav govor - reče ona - premda će oni svakako 
držati govorancije. Ako će ovdje biti isto kao 1 prilikom sličnih zgoda u Konstantinopolisu, onda 
se ti trebaš uresiti što ljepše i raskošnije, pustiti ih da ti priđu, sačuvati ozbiljnost izraza na licu i 
dati im na znanje da te moraju slušati i poštovati. Ovi iz pokrajine zacijelo imaju na umu neku 
ceremoniju, a ti tek trebaš slijediti naznačene upute, jer, sigurna sam da su tebi dodijelili najvišu 1 


najvažniju ulogu i po svoj prilici će se oko tebe ulagivati i više no što želiš, budući da svi ti ljudi 
žele da steknu tvoju naklonost. 

Njegovo se lice razvedri. 

- Treba samo da se držim dostojanstveno? 

- I bit ćeš pozdravljen kao glavna ličnost pokrajine. 

On kimnu. - Dobro. Sve sam to i sam znao, no htio sam vidjeti jesi li ti razumjela o čemu 
se radi. 

Ona bi se tome mogla samo nasmiješiti. 

Trenutak kasnije on reče: 

- Budi spremna da odmah iziđeš na obalu. 

- Odmah? - zaprepasti se ona. - To ne mogu! To nikako ne mogu! 

On se okrene k njoj, nezadovoljan. 

- Zašto ne možeš? 

- Ta pogledaj me! Bez odjeće sam! Čitavo vrijeme puta provela sam u istoj haljini! 

Lice mu se stušti. Očito da računanje na njegovu suosjećajnost bijaše kriva strategija. Ona 
smjesta okrene drukčije. 

- Zar bi htio prilikom svog prvog predstavljanja potčinjenima da tvoja ljubavnica izgleda 
kao kakva prosjakinja? 

Hekebolu se nije činilo da ona izgleda kao prosjakinja. Ali je lukavo zagolicala njegovu 
taštinu. Možda se, mislio je, njen izgled mogao još uljepšati i tako pridonijeti njegovu sjaju. 

- Koliko ti treba vremena? - upita. 

- Najmanje tri sata. 

Mrština se ponovo javi. - Tri sata? I da odbor za doček sve to vrijeme čeka. 

- Neka čeka! Jesi li ti namjesnik ove pokrajine ili nisi? Pokaži im to! Dobro će im doći 
ako te budu čekali i naučili se da poštuju tvoju volju. 

On se još uvijek mrštio, no posljednja rečenica izbori pobjedu, lako je gunđao da je čitavo 
to zadržavanje nepotrebno, izdao je nalog da se iziđe u susret njenim željama: da se iz grada 
pribavi kakva prikladna odjeća i da se dovede žena koja će je počešljati i naličiti. Što je više 
mislio o tome kako će poslanstvo čekati, to mu se većma sviđalo. Povuče se u hlad kajite. 

I tako se dogodilo da je, pošto je namjesnikova lađa pristala uz obalu, poslanstvo za doček 
što se sastojalo od vojnih i upravnih činovnika, trgovaca, zemljoposjednika, plemenitaša i ostalih 
koje se smatralo dostojnima da prisustvuju ovoj znamenitoj zgodi a koji su se ovdje sakupili iz 
svih pet gradova - zajedno sa dvije jedinice konjičke straže, tri jedinice teške pješadije i s 
vojničkom glazbom, svi pretrpani gvožđem, mjedi, kožom i drvetom, u odorama, naoružani i s 
glazbalima - svekoliko je dakle poslanstvo stajalo sopteći i znojeći se na žarkom afričkom suncu 
tri ubitačna sata, dok je jedna mlada žena spremala i dotjerivala svoj izgled. 

Kad se Teodora napokon pojavila, pokazalo se daje čekanje bilo vrijedno truda, jer je 
nova haljina bila snježno bijela, sa zlatnim navescima i uistinu otmjena; a djevojka je blistala i 
okom i usnom, stas joj je bio vitak, kosa prekrasno uređena - sve u svemu, stvorenje na pogled 
tako čarobno da su mrgodni i ljutiti činovnici, uglednici i vojnici prestali da se mrgode i ljute, pa 
su umjesto toga stali da joj se dive. 

Ona položi svoju tanahnu malu ruku na Hekebolovo zapešće, a on je sav blistao u 
purpuru, zlatu i skrletu, te oni zajedno siđoše niz stepenice. 

Vojnička glazba zatrešti. Kojekakve otmjene i raskošno odjevene ličnosti krenuše, 
klekoše pred namjesnika i ustadoše da održe dugotrajne govorancije u kojima su ga uvjeravali u 
svoju odanost. Dok je to trajalo, sitna je namjesnikova ljubovca tiho stajala po strani. Pa iako je 
obasuše kradimičnim pogledima i više no obično, čak i za vrijeme dok su odličnici oslovljavali 


namjesnika, njoj se ta pozdravna svečanost učini beskrajno dosadnom. 

Naposljetku uđe u nosiljku koja je bila određena za nju. Osam nosača podigoše je na 
ramena dobro uvježbanim pokretom. Lagodno se opružila, osjećajući se važna i vrijedna 
udivljenja, nadajući se da izgleda kao što treba izgledati ljubimica pokrajinskog namjesnika. 
Glazba povede koračnicom a povorka krene. Naprijed je išla družina konjičke straže u čeličnim 
kacigama, prsnim oklopima i skrletnim kratkim ogrtačima; potom glazba s bubnjarima što su svi 
odreda vrtjeli rukama dok su udarali ritam; slijedili su pješaci s nakošenim kopljima i sa štitovima 
što su im se jednomjerno njihali na rukama; zatim namjesnikova nosiljka koju je slijedila nosiljka 
njegove ljubavnice, obje okružene redom zveketave pješadije; iza njih su stupali odličnici u 
četvororedima; i napokon, drugi odred konjičke straže u skrletu s kojim se završavala povorka. 
Premda se nije mogla ni usporediti s velikim povorkama u Konstantinopolisu, ova mala smotra 
nije bila bez sjaja. 

S mora se Apolonija Teodori pričinila lijepa, sa svojim bjelokosnim građevinama što su 
se redale jedna naviše druge po pribrežinama, sa svojim dugim pristanom što se izdužio poput 
ruke i sa svojim lađama što su bile usidrene u zaljevu. Međutim, ovako izbliza, ta je iluzija 
ljepote iščezla. 

Prije svega, uske se ulice činjahu još užima zbog arhitekture kuća, čiji su drugi katovi, 
poduprti stupovima od kamena i cedrovine, nadsvođavali prve i ovdje-ondje se malne dodirivali 
sa zidovima kuća preko puta. Sve su kuće bile od kamena, s ravnim krovovima, bijele i bez 
prozora, s izuzetkom nekoliko uskih proreza sa zaštitnim rešetkama od gvožda ili drva koji su 
kućama davali izgled utvrda. Osim što su bile uske, sve su te ulice bile i prljave i vonjave, a 
oblaci muha dizali su se sa nahrpljene truleži u slivnicima. 

Svuda u ulicama, na rešetkastim prozorima i na pragovima, načetih se ljudi. Poneki povik 
i klicanje pozdravili bi povorku, ali Teodora je mislila da je pljesak prije mlak nego srdačan. 

Sada se odjednom obrela u novim prilikama i novom iskušenju. Prvi put u životu postala 
je važna ličnost u javnoj povorci i pogledi svjetine uvelike su se razlikovali od uobičajenih 
pogleda muškaraca na koje je bila obikla. 

Oko nje svuda lica - tisuće lica. Grčka, rimska, crnačka, egipatska, židovska, levantinska, 
lica berberskih pastira. Na sebi je osjećala buljenje tisuća pari očiju i zbog toga joj je bilo 
nelagodno ali i nekako joj je rasla samosvijest. Posebno je ćutjela ženske poglede. Činilo joj se da 
joj se dive - pogledi tisuća njenog spola - koji su prosuđivali sa ženskog stanovišta kojega se boji 
svaka žena. Pogledi koji su tražili nedostatke. Unaprijed neprijateljski raspoloženi. Žene su se 
učvorile u male skupine netom bi ona promakla, kako bi izmijenile dojmove o njoj i čule koja će 
izreći najzagrižljiviju opasku. 

Jednu četvrt kroz koju je povorka prolazila, smjesta je prepoznala. Tu su gradske 
bludnice, neukrotive, sjedile na pragovima i plele nit od primjedaba, poziva, klicanja, cerekanja, 
pljeskanja. i zvižduka koji u bili upravljeni raskešenoj vojskadiji iz pratnje. Ali te žene utihnuše 
kad su prolazile nosiljke i Teodora ponovo osjeti na sebi mnoštvo ženskih očiju i upita se zna li 
ijedna od njih nešto o njoj. 

Donji grad ostade za njima i povorka se uporno penjala uz strmu ulicu na brežuljak. 
Zamalo i pojaviše se državne zgrade, mnogo ljepše od zbijenih kuća s obalne strane. Teodora 
ugleda baziliku, vodopad, spremište za vodu, maleno trkalište, javna kupatila - i kazalište. Pitala 
se hoće li moći prisustvovati predstavama u kazalištu i kako će se osjećati kao gledalac budući da 
je prije uvijek bila izvođač. 

Brežuljak je krunila dugačka i nepravilna bijela zgrada s krovom od crnih opeka, 
okružena zidom i lijepim vrtovima. Pred kapijom, u dvostrukom redu, postrojila se počasna 
straža. 


Hekebol od Tira, po volji Justina, cara rimskoga, novi namjesnik Kirenaike, i njegova 
mlada ljubovca istupiše iz nosiljaka i uniđoše u palaču u kojoj će odsada boraviti. 


GLAVA DESETA 


U kojoj Teodora otkriva koliko je teže ugoditi jednom ljubavniku nego mnogima, a 
saznavši da je prevarena, ona se osvećuje na karakterističan ženski način. 


Od samog početka ništa nije krenulo kako je Teodora očekivala, zato bijaše i više nego 
očito da njen pokušaj u Africi nije uspio. 

Čeznula je za Konstantinopolisom, podneblje joj nije prijalo, a zabave je imala malo. Ali 
ove stvari još bi i mogla podnijeti. 

Njena je glavna briga bio Hekebol. Ona je znala kako se s muškarcima postupa, ili je bar 
mislila da zna. Ali dosad se još nije našla u prilici da se tako žilavo i dugo, tjednima i mjesecima, 
napreže kako bi osvojila jednog jedinog muškarca. I to muškarca kakvog još nije susrela, 
muškarca što se činio sav umotan i s kojim se nije dalo poigrati uobičajene ženske igre tobožnje 
hladnoće i izazivanja ljubomore. 

U svom prvom dodiru s njim počinila je tešku grešku, iako, vraćajući se u mislima na to, 
nije znala kako ju je mogla izbjeći. 

Zato što je dohrlila k njemu bježeći pred opasnošću premda on to nije znao - bilo joj je i 
previše stalo da mu ugodi. Na putovanju, kad bi joj naložio da dođe k njemu, ona bi smjesta 
došla; kad joj je naredio da ode, ona je otišla. I u svim ostalim stvarima bila je jednako poslušna. 
Pa čak i ono kratkotrajno isticanje svoje volje, kada je zadržala iskrcavanje kako bi se što 
pristalije uresila, nije uspjelo toliko zato što je ona to željela koliko zato što je njega veselilo da 
ga poslanstvo čeka. U njega je bilo shvaćanje da je ova njena podložnost nešto posve prirodno i 
da ne može biti drukčije, a kad je ona kasnije pokušala da to opovrgne, sukobila se s voljom kojoj 
se morala pokoriti i tako se još dublje potčiniti. 

Trebalo je ozbiljno porazmisliti o ovim stvarima! 

Vrijeme najveće ženine moći nad muškarcem je u početku, kada ona predstavlja novost 1 
svježinu i kada se on trudi da joj ugodi. Također, nesigurnost je, nema sumnje, jedno od 
najmoćnijih ženskih oružja. 

Sve dok leprša izvan njegova dohvata, žena se muškarcu pričinja najvažnijom stvari na 
svijetu, stvari koja je vrijedna svakog napora da bi se osvojila i zadržala i čas kad još nije sasvim 
predobivena čas je i pogodbu u kojoj će postići najpovoljnije rezultate. Ali kad jednom žena 
postane kao neki određeni predmet i dio kolotečine, njoj je beskrajno teže da išta za sebe izbori, 
jer nema ništa strašnije nego kad računaju s tobom kao sa sigurnom stvari. 

Usprkos tome i usprkos tako rđavu početku, Teodora je vjerovala da bi mogla zavrtjeti 
Hekebolu glavom kad bi on bio običan čovjek, Time se ne misli reći da je on bio izuzetan čovjek 
u smislu posjedovanja nekih visokih sposobnosti i vrlina, nego da je bio čudan i neodrediv. 

Katkada bi sjela i pokušala da promišljeno sudi o njemu: bila je to novost, budući da je 
dosad uvijek sudila muškarca nagonski i neposredno. Ali Hekebol ju je zbunjivao. 

U svim stvarima što su se ticale pohlepe i vlasti nad drugima bio je vrlo lukav. Ali čak 1 
kad bi se najsvojskije potrudila da ga očara, on kao da je ostajao ravnodušan prema njoj, kao da 
ju je, možda, i prezirao, a ona se protiv toga uzalud i svaki puta sve neuspješnije borila. 

Velik broj ljudi vlada se budalasto prema ženama. Ne da muškarac treba ženu razumjeti: 
muškarčevo nije da razumije. Ali kad bi bio dovoljno mudar da joj poklanja sitne pažnje, da joj 


pokatkad laska i pokazuje se zadovoljan u njenu društvu, ovda-onda joj poklanja male darove od 
kojih je svaki pojedini nevažan ali svi zajedno bivaju ženi i te kako važni jer su dokazi odanosti 
njenom ženstvu, tada bi se mogao nadati da će biti nagrađen smiješkom, poštovanjem, možda i 
ljubavlju. 

Usprkos svim svojim nedostacima, Hekebol bi bio mogao zarobiti neobičnu maštu 
djevojke koja je sama bila sušta mašta, bio bi mogao izazvati plamenu strast stvorenja koje je 
samo bilo plamen, da je tek bio jednostavno dobar i pokazivao prema njoj nježnost. Pa makar ga i 
ne bi ljubila, Teodora bi iz zahvalnosti odano glumila ljubav. 

Ali Hekebol je bio odviše tup, sebičan i tašt da stekne čak i njezino poštovanje. 
Čudovitost se sastojala u tome što se činilo da on ne mari je li ga stekao ili nije. 

Smjestio ju je u ginaeceumu, ženskom odjeljku, dok je sam živio u suprotnom krilu 
palače. Isprva je često noćivao kod nje. Kao ljubavnik, bio je po njenom sudu puten, ali ne 
osobito snažan. Tjelesno je nije privlačio, onako masnoputan na nosu i vratu, s crtama lica što su 
prije označavale podatljivost nego muževnost. 

Ali te su stvari još bile podnošljive. Postojale su u njemu još neke značajke koje su je 
katkada plašile. Na primjer, okrutnost. Umišljen i pohlepan bio je uvijek, ali puzav način kojim 
su Kirenaičani postupali s njim kao s namjesnikom, povećavao je njegovo samoljublje do 
nadutosti, njegovu pohlepu do potkupljivosti. To je najbolje pokazivala činjenica da, iako su se 
ostali morali vladati prema Teodori s poštovanjem, on sam nikada nije zaboravio niti je njoj 
dopustio da zaboravi kako ju je izbavio iz »blata«, pa je uvijek iznova o tome guslio, upravo kao 
da je uživao da je ponizuje. 

U razgovoru je bio nepodnošljivo zamoran, jer je bez kraja i konca zborio samo o sebi, 
tako da je ponekad jedva skrivala dosadu. 

Događalo se da bi cijele cjelcate noći tražio od nje tek da sluša njegovo hvastanje i da mu 
odobrava. Taj joj je obred bio dobro poznat, znala je što mora odgovarati, koliko god bilo 
bljutavo laskati tom ljudskom krmku. 

- Kad si me prvi put vidjela nisi mogla ni zamisliti da ćeš jednog dana stanovati u 
namjesnikovoj palači? - pitao bi. 

- Ne, Visosti. Nisam o tome ni sanjala - odgovorila bi ona pokorno. 

- Posrećilo ti, što si me susrela, eh? 

- Posrećilo i više no što sam se smjela nadati, Visosti. 

Bijaše zamjetljivo, iako on toga nije zamijetio, da nikada nije, kad ga je oslovljavala, 
upotrebljavala imena od milja. Na to nije uspjela natjerati samu sebe. 

- Moraš priznati da sam prilično uspio nastavio je samodopadno. - Namjesnik u 
četrdesetoj; nije to mačji kašalj, znaš. 

To se mnogo puta ponavljalo, a ona je uvijek strpljivo odgovarala onako kako je on 
očekivao: - Ne prestajem se diviti tvojim čudesnim uspjesima. 

- Nije to lako, znaš: vladati pokrajinom. Ljudi nastoje da me prevare. Ne slušaju naredbe 1 
na svaki način kušaju me izigrati. Ali ja znam kako se postupa sa psima. Moraš im natjerati strah 
u kosti. Upravo sam danas uhvatio seoskog poreznika kad mi je predavao porez. Znaš, oni 
rukovode u kotarima sa sakupljanjem poreza. Mi ih nazivamo seoskim poreznicima. 

Običavao je da joj tumači tako jednostavne stvari kao daje imao posla s kakvom 
priglupom malodobnicom, premda je ona sve to shvaćala možda 1 bolje od njega. Ali kimnula je 
glavom, kao da zahvaljuje na obavijesti. 

- Taj momak - nastavi on - štitio je jedno selo; čini se ono gdje je živjela njegova obitelj 1 
gdje nije dobro rodilo žito. Pa je mislio da je na njemu da rješava tko može a tko ne može platiti 
porez. U svom izvještaju zanemario je tu sitnicu. Ali nije računao sa mnom. - Samozaljubljeno se 


nasmijulji. - Nisam se upuštao u suvišna pogađanja odakle manjka novac. Poručio sam popis sela 
u njegovu kotaru i tako ga prozreo. Trebala si vidjeti njegovo lice! 

Zastao je da zahihoće zbog smiješnog i zaprepaštenog seoskog poreznika. 

- Što si učinio s njim? - upita ona. 

- Razumije se, smaknut ću ga. Sutra ga možeš vidjeti obezglavljenog, ako se potrudiš i 
odvezeš do gradskih uza. Što se tiče sela, sad su ga zauzeli vojnici, koji će ga sravniti sa zemljom 
ako žitelji ne isplate porez; dvostruko, za kaznu. Valja ih poučiti da se ne nadmudruju sa mnom! 

Očito, taj je čovjek bio zvijer i njoj se zgadi takva nepotrebna okrutnost. Ali mogla je tek 
reći: 

- Zacijelo, budala je svak tko pokuša da bude pametniji od tebe, Visosti. 

Takva prazna laska, koju nije umio prozreti, često bi ga poslala na spavanje uzdignute 
kreste i svega zadovoljnog. 

Zgodimice, iako rijetko, nije mu bilo do razgovora, već do grubog spolnog užitka, a da 
nije vodio brige o tome što ona želi i kako se osjeća. Da ga ona može prezirati istovremeno dok 
mu se podaje, to ili nije išlo u njegovu glavu ili mu nije bilo važno. 

Ti rijetki ispiti njegove muškosti obično bi nastupili nakon što bi se napio i postao osobito 
napastan. Tada bi se zlurado naslađivao da je bocka na najsuroviji način, dok je s čudnom 
upornošću zahtijevao da ona hvali njegovu mušku snagu, kao da mu je to uvjeravanje bilo 
potrebno. 

- Gdje bi ti bila, mala moja - počeo bi nakon zagrljaja - da te nisam pokupio dok nisi bila 
drugo nego drolja u Ulici žena? 

- Nigdje ne bih bila - odgovorila bi Teodora da mu ugodi. 

- Ti si još uvijek drolja, znaš li? Kujica s dražesnim licem, ali ipak kuja. Srećom po tebe, 
ja volim kuje, znaš li? 

- Ja, ja sam sretna, Visosti. 

- A što ako mi dodijaš? - Na licu mu se pojavi izraz zlurade pažnje, a crne mu oči, 
smještene pri korijenu dugog povijenog nosa, vrebahu na svaku promjenu njena izgleda. 

- Ne znam što bi se tada sa mnom dogodilo - kaza ona tiho. 

- U redu, poljubi me. - Trenutak joj je slinio nad usnama. — Kao što sam rekao, volim 
kuje. Naročito ako su zaljubljene u mene. Ti si zaljubljena u mene, zar ne? 

- Da, Visosti - lagala je, iako bi mogla vriskati. 

- Koliko me voliš? 

- Više nego sav svijet. - Bilo je to odvratno, ali što je drugo mogla kazati? 

- Zašto? 

- Zato jer si ti velik čovjek, vladar. 

- Budi iskrena, zato jer sam dobar ljubavnik, zar ne? 

- Da, da, da. - Oklijevala je. 

- Hajde, priznaj, osobit ljubavnik? 

Ona kimnu, zatvorenih očiju. 

- Da, osobit. 

- Najbolji kojeg si ikad imala? 

- Najbolji. Daleko najbolji. Još jedna laž, ali on ju je prihvatio, i premda je bila iznuđena 
činilo se da ga zadovoljava, kao da ga je na neki tajanstven način ohrabrivalo da je ona kaže. 

Ali njegova surova priroda nije mogla a da još jednom ne uvrijedi. 

- To je sve što vi žene tražite, zar ne? - Debele se usne obješenjački naceriše. - Živite 
samo po svojim čulima, sve vi, i sva je vaša mudrost među nogama. Ali meni se to sviđa. Volim 
ženu koja je malo kujasta i sva sušta spolnost! 


Ovo posljednje zvučalo je kao neko neobično hvalisanje, iako u tome nije bilo ništa 
hvalevrijedno. A istovremeno, bila je to poruga na sve žene. 

Počela je mrziti ove noćne posjete. A katkad bi se stresla od straha kad bi ga se samo 
sjetila. Što da učini ako se on okrene protiv nje? 

Sve mučnije joj je bivalo od pomisli da joj je ona jedina povlastica za koju je samu sebe 
uvjeravala da joj pripada - pravo ljubavnice da prekine vezu s muškarcem kad to poželi - ovdje 
uskraćena. Ako se pravo uzme, bila je zatočenik u palači, jer kamo da ode napusti li palaču? 
Nijedan čovjek u pokrajini neće joj pružiti utočište u strahu pred Hekebolovim gnjevom. Ponekad 
je čeznula za starim danima milosništva u Konstantinopolisu. Ali ovdje je to bilo drukčije. 
Vidjela je četvrt prostitucije u Apoloniji. I zadrhtala od njena izgleda. 


Ginaeceum koji se nalazio u zapadnom krilu palače učinio se Teodori blistav i raskošan 
kad ga je prvi put vidjela. Njena je spavaonica bila namještena skupocjenim pokućstvom, a imala 
je kupaoničku kadu dovoljno veliku da primi u sebe dvadesetak mladih i čarobnih plivačica. 
Također joj je pripadalo vlastito dvorište i vrt, ograđen zidom i posve odijeljen; kuhinja i 
blagovaonica; i odjeljak za služinčad što je sve bilo isključivo njoj na raspolaganju. 

Služinčad je brojila pet eunuha i desetak robinja. Prvi put u životu posluživali su je 
eunusi; prvog jutra u kupaonici trojica se eunuha predstavile kao maseri i češljari, a ona se 
ponešto neugodno iznenadi, jer joj se nije osobito mililo da joj stoje na službi u najintimnijoj 
toaleti. 

Djevojka je bila svakom svojom žilicom žensko tako da je svaki susret s muškarcem bio 
za nju uzbudljiv. Muškarci su bili obdareni tajanstvenim moćima i zbunjujućim slaboćama, 
katkada su bili dobrostivi, velikodušni i vrijedni udivljenja, drugom zgodom pokazivali bi se zli, 
okrutni i strašni, ali uvijek su, kakvi bili da bili, privlačili njeno zanimanje i pažnju, igra s njima 
bila je za nju najuzbudljivija i ujedno ono u što se najbolje razumijevala. 

Onespokojila se 1 izgubila strpljenje zbog ovih nemuškaraca koji su se oko nje vrzmali. S 
beskrajnim je prezirom ustanovila da njeno nago i opušteno tijelo nije svojim čarima uspijevalo 
probuditi ni malo pažnje ovih bespolaca kamoli njihova uzbuđenja. 

Na kraju je otpustila eunuhe odredivši im drugu službu, a za svoju ličnu podvorbu 
zadržala je samo žene. Kasnije u životu, kad je u svom kućanstvu imala posla s eunusima, 
koristila ih je samo za tajnike i nadglednike kuća, a nikada kao poslugu za uljepšavanje i 
odijevanje. 

Uskoro se novotarija novog načina života izlizala do dosade. Osim što bi se ovda-onda 
pokazivala u javnosti kad se njegovom gospodstvu svidjelo da ju izvede i podiči se njome, nije 
viđala nikoga osim Hekebola. 

U početku je zapade da nekoliko puta uzastopce prisustvuje državnim gozbama. Hekebol 
se, kao pravi gramzljivac, volio razmetati. Godilo mu je taštini da pokazuje dragulje, umjetnine, 
odjeću ili bilo što; sve što može naznačiti njegovo bogatstvo i izazvati udivljenje ili zavist drugih. 
A kruna razmetanju bijaše kad se pred očima ostalih muškaraca kokotio s Teodorom, ljepoticom 
koja je uz to bila njegova mlađahna ljubaznica. 

Kad je prvi put naredio Teodori da se spremi za gozbu, ona se potrudila i više no obično 
da se što ljepše uresi i odjene, tako da je Hekebol bio zadovoljan. Pomalo se plašila ovih javnih 
nastupa, smatrajući da će žene uzvanice mnogošta na njoj gledati prijekim okom. Ali prva gozba, 
kojoj su prisustvovali pokrajinski glavari sa suprugama, prošla je na njeno iznenađenje bez 
ikakvih neugodnosti. Ni traga nekom zapostavljanju ili preziru: naprotiv, bila je središte 
zanimanja i razgovora. 


- To je dakle namjesnikova gospa - zašapće supruga Frata, lučkog kapetana, ženi Utora, 
zapovjednika vojničke posade. 

- Prilično zgodna - reći će zapovjednikova žena prosuđujući Teodoru s poznatim ženskim 
nedostatkom entuzijazma - ali nešto prenakićena, ne čini li se i tebi? 

- Ta frizura! - kaza njena družica. - Ako je to konstantinopolska novost, moram priznati 
da mi se ne sviđa. 

- Ni meni. Ali muškarcima kao da se dopada. Pogledaj ih. S teškom se mukom 
suzdržavaju da ne zure u nju. 

- Nije ni čudo, gledaj samo njenu haljinu! Sablažnjiva je. Vratni je izrez tako dubok da 
ništa ne sakriva oku. A onaj prorez na suknji, sa strane, što joj ogoljuje nogu, ne, ne krivim 
muškarce što bulje u nju. 

- Svaka od nas može privući pažnju muškaraca na takav način. 

Na to dvije gospe kreposno frknuše nosevima i utješiše se, nema sumnje na račun 
pristojnosti vlastite odjeće. 

No nitko se nije mrštio na Teodoru zato što je nevjenčano živjela s namjesnikom. 
Kirenaika bijaše izravna nasljednica rimskih shvaćanja, a običaj uzimanja ljubovce bijaše drevan 
i općenito prihvaćen u rimskome svijetu. Djevojka koju je Hekebol odlučio odlikovati tim 
položajem nije bila stoga ni po čijem mišljenju vrijedna prezira. 

A na zlobne ženske primjedbe što su ih gospe psikale i na drugim krajevima dvorane, 
učiniše te su ogovaračice dobro upamtile frizuru i haljinu kojoj su prigovarale, kako bi kasnije 
mogle oponašati i jedno i drugo, jer, na kraju krajeva, i frizura i haljina mora da su posljednja 
moda u Konstantinopolisu. Pa iako su apolonijske gospe izrazile mišljenja da namjesnikova 
ljubavnica nema one čile punoće koja pristaje časnoj matroni, licu joj ne nađoše zamjerke, i sve 
se to prigovaranje zbivalo na onoj razini na kojoj su iste gospe, u času nevine razbibrige, 
ogovarale neku drugu prijateljicu. 

Šio se tiče muškaraca, po svoj je prilici bila istina da Teodora nije zaboravila vještine 
kojima će privući njihov pogled. Haljina joj je prianjala uz tijelo, a ono je bilo vrijedno da se 
istakne; njena besprijekorna ramena bila su obnažena, a ogrlica od bademastih granata kao da je 
odvodila pogled ravno do čarobne udubine između dojki koje, međutim, nisu bile otkrivene više 
no u današnjim dekolteima. Njena stopala u pozlaćenim sandalama bijahu prava mala 
savršenstva; a kroz prorez na suknji što je sezao od polovice lista nadolje bila je to moda nedavno 
preuzeta iz Egipta - ovda-onda bi zabljesnuo savršeno isklesani gležanj. 

Činila se divno nesvjesna tih malih čarolija, no ženama je bilo jasno da ih je i te kako bila 
svjesna. Ako je koja žena zasiktala na nju kao prava otrovnica, onda je to bilo zato što je njen 
suprug u toku večeri prečesto pogledavao Teodoru. 

Budući da je otvoreno muško udivljenje i prikriveno žensko opadanje dvojni dokaz 
uspjeha jedne žene, Teodora je odatle crpla pouzdanje koje joj je bilo potrebno. 

Izuzevši ta službena pokazivanja s Hekebolom, što su bivala sve rjeđa kako je vrijeme 
odmicalo, život namjesnikove ljubavnice stijesnio se do smrtne dosade. Čak i nešto tako 
neprijatno kao što je bolest poslužilo je da bar razbije jednoličnost. Mjesec dana nakon njihova 
dolaska u Afriku Teodora oboli od groznice. Poslaše joj dvorskog liječnika: Lineja, Grka, koji je 
u Apoloniju doplovio istim brodom kojim i ona i koji je, kao i toliki drugi njegova zanimanja, bio 
rob. 

No valja reći da Linej nije bio eunuh. Te je činjenice Teodora bila smjesta svjesna. 
Susresti se i razgovarati s muškarcem, ma i robom, bilo je pravo olakšanje. Zanimalo bi je makar 
i samo zbog toga. Ali on je k tome imao i lijepe oči i izražajna usta, zborio je pametno, iako 
krajnje službeno i hladno. Bila bi sretna da i dalje s njim razgovara, no on kao da je jedva čekao 


da se udalji. Pregledao ju je i otišao. Još je dvaput došao, propisao joj lijek i hitro nestao. Kad je 
odbolovala, više se nije javljao. 

Jednog dana Hekebol će Teodori: - Spremam se u službeni posjet ostalim četirima 
gradovima Pentapolisa: Portu, Ptolomeju, Bereniki i Kireni. Želim da me pratiš. Odredi služinčad 
koju ćeš povesti sa sobom, a odjeće spremi za tjedan dana i dulje. Želim da ih sve zabljesneš. 

Nju to uzbudi i razdraga. - Hoću! Vidjet ćeš da hoću! - kliknula je. I zaposli sluškinje 
pripremama za taj izlet, dobrodošao kao blagdan u jednoličnom živovanju. 

Sutradan krenuše na put, a napredovali su polako. Nošeni u državnim nosiljkama prolazili 
su kroz pokrajinske gradove što se nagrozdiše jedan za drugim, noćivali bi u svakome kao gosti 
najbogatijih građana, koji su se natjecali da im prirede što raskošnije zabave. Gdje god se 
zadesila, Teodoru su susretali s poštovanjem, a udivljenje koje je pobuđivala držao je Hekebol 
znakom svoga dobrog ukusa u odabiranju žena. 

Dan kojega se najvećma sjećala bijaše onaj kada su posjetili drevnu Kirenu, koja je nekoć 
bila glavni grad pokrajine, a sada nešto više od hrpe ruševina. 

- Ali to je bio veliki grad! - povika ona dok su stajali na brežuljku okrenutu ostacima 
akropole. Njihova pratnja, činovnici i blistavi stražari, osobna posluga i robovi s nosiljkama 
čekali su ih na maloj udaljenosti. 

- Čini se - složi se ravnodušno Hekebol. 

Sa silnim se zanimanjem ogledavala. Iza njih se nazirahu u daljini planine afričke pustare, 
divlje i jarke u bojama, kao međaši kulture i civilizacije. Pred njima su se kameniti obronci 
ustrmili nizdol u ravan, a u daljini od nekoliko milja, na obali mora, bijeljela se Apolonija, sada 
glavni grad, ali nekad samo luka Kirene, kao što je Pirej luka Atene ili Ostija luka Rima. 

Pribrežje bijaše pokriveno ruševinama: beskrovnim hramovima s oborenim stupovima; 
palačama i javnim zgradama koje su bile razrušene kao da ih je uništio potres: akvaduktima i 
napuklim grobnicama. Između tih golemih ruševina kao gljive iznikoše kućerci iz kasnijih 
vremena gdje su obitavali mali ljudi; no ti kućerci samo su pojačavali dojam puste propasti. 

- Što je mogao biti uzrok takvom uništenju? - upita djevojka. 

- Otkuda bih ja to znao? obrecnu se Hekebol. 

- Zar to tebe nimalo ne zanima? Zacijelo, kao vladara ove pokranije. 

I najneznatniji prigovor uvijek bi ga ražestio. - Imam važnijeg posla! - odsiječe. - Nemam 
vremena da razmišljam o onome što se odigralo prije toliko stoljeća! 

Ispod peta njegovih sandala zaškripi pijesak kad se okrenuo i uputio prema pratnji da 
naredi da se spreme nosiljke za polazak. Teodora ne bijaše zatečena tim neuljudnim postupkom; 
već je bila obikla na Hekebolovu sve veću i neugodniju nadutost. Ali nije se mogla dovoljno 
načuditi njegovoj nezainteresiranosti i društvenom nehaju. Bez riječi pođe za njim do nosiljaka. 
Sutradan, kad se opet nađoše u palači u Apoloniji, ona naredi da dođe Linej, jedini čovjek koji joj 
je mogao protumačiti ono što ju je zanimalo. 

Linej dođe i stane pred nju dok je sjedila u solariumu okružena svojim sluškinjama. 

- Ne trebam ni jedan od tvojih lijekova, liječniče, nego jedno objašnjenje - prozbori. 

- Rob Presvijetle uložit će sve svoje slabe sile da odgovori na svako pitanje koje mu se 
ona udostoji postaviti. 

Kao i obično, vladanje mu je bilo pseći ponizno. 

- Što je uzrokovalo propast Kirene? - upitat će ona. 

Trenutak kao da je iznenađen njezinim pitanjem, te je stajao nijem. Tada reče: 

- To je bila strašna i krvava zgoda, Presvijetla, a desilo se prije mnogo vremena; tako 
davno da tvoj bijedni rob ne zna točno kada. Samo znam da je izbila velika pobuna židovskih 
naseljenika Kirenaike, jer je u ovoj pokrajini jednoć postojala poveća naseobina tih ljudi, i da se 


to zbilo za vladavine cara Trajana. 

Zastane. U času se njegove tamne oči uzdigoše prema njenima, polom opet ponikoše i on 
zaključi: 

- Ako Presvijetla želi da sazna nešto više o tim stvarima, naći će u dvorskoj knjižnici 
svitke pergamenta gdje su svi ti događaji opisani mnogo bolje no što ih ja mogu izložiti, ja koji 
nisam ovlašten da boravim u tvojoj uzvišenoj prisutnosti osim u svojstvu i dužnosti liječnika. 

Na gotovo molbeni zvuk njegovih posljednjih riječi, ona ga otpusti. 

Dok je bila milosnica, rijetko je propuštala priliku da ne pročavrlja s ponekim iskusnim ili 
učenim muškarcem, kad bi se takav zadesio u njenu društvu; u predahu između milovanja 
zapitkivala bi ga za mnogošta čime je obogaćivala svoje znanje. 

A to je bila jedna od njenih čari, jer muškarci vole žene koje postavljaju pametna pitanja 
koja se tiču njihovih zanimanja i posala, pa onda slušaju odgovore istinskom pažnjom. To je 
najiskreniji oblik laskanja, koji ujedno povlađuje i onome koji pita. 

Ona naredi da se iz knjižnice donesu rukopisi koje joj je spomenuo Linej, a budući da nije 
poznavala ni egipatsko ni perzijsko pismo, veselila se kad je otkrila da je većina rukopisa bila na 
grčkom i latinskom, što je umjela odgonetnuti. Bio je u nje neuznjegovan no živ interes za 
povijest, kao i za sve što se ticalo ljudi i njihovih sudbina. 

Sada je po prvi put čitala stravični izvještaj Dija Kasija, rimskog povjesnika, izvještaj u 
kojem je opisan uspon Kirenaike u godinama 115. i 116. naše ere. Bijaše točno opisano kako se 
židovski naseljenici, poniženi 1 bijesni zbog poraza Palestine i pada Jeruzalema, zavjeriše da će u 
sjevernoj Africi ustoličiti novu državu. Plan je bio dobro zamišljen i vješto, premda na okrutan 
način, proveden: nije uspio tek za dlaku, jer Židovi su držali u svojim rukama pokrajinu svega 
dvije godine. Ali pobuna i pokolj dovedoše do groznih zlodjela. Teodora je čitala pjesnikove 
riječi: 

Židovi s područja Kirene pod vodstvom Andrije udariše na Rimljane i Grke... U svemu je 
stradalo dvjesta dvadeset tisuća ljudi. 

No naskoro ih je stigla rimska osveta. Trajan, zauzet ratovima s Partima, poslao je na 
Kirenaiku jednog od svojih vojskovođa, Lucija, s vojskom. Usprkos velikoj odvažnosti židovskih 
ratnika, legije veterana pobijediše ih i opkoliše dvije njihove tvrđave, Port i Kirenu. Otpor je bio 
duži i žešći u posljednjoj tvrđavi, ali na kraju, rimska disciplina i njihovi opsadni strojevi 
prevladaše. Kirena je bila zauzeta. U osvetničkom gnjevu opsadnici je razoriše onako kako ju je 
Teodora vidjela. 

Rimska odmazda bijaše jednako strašna kao i prvotni pokolj. Na deset milja, drumom što 
je vodio od Kirene u Apoloniju, redahu se križevi na kojima bijahu pribodeni zarobljenici. Tisuće 
ostalih sasjekoše mačevi ili ih je progutao plamen požara. 

U svakom slučaju, židovska naseobina u Kireni bila je naprosto zbrisana s lica zemlje, čak 
su i preživjele žene s djecom bile bez poštede prodane u ropstvo. 

Oduljaše mjeseci a ona je sve rjeđe viđala Hekebola. To je isprva bilo olakšanje, jer joj taj 
čovjek bijaše onemilio. Ali kad bi se desilo da prođe i tjedan a on je ne posjećuje niti s njom 
razgovara, Teodora bi se pitala što je tome razlog. Sine joj jedna misao. Nije li posrijedi 
suparnica? 

To je uzruja, iako joj nije bilo do namjesnika. Ali što ako je odlučio da je izgna iz palače i 
na njezino mjesto postavi novu miljenicu? 

Dok je o tome razmišljala, probudi se u stanovitoj mjeri njena taština. Uvijek budni ženski 
poriv takmičenja nagna je da porazmisli kakva bi to morala biti žena koja bi je bila kadra 
istisnuti; konačno se u njoj rodi neka upola jarosna znatiželja da vidi neimenovanu i nezvanu 
suparnicu. 


Stadoše je mučiti kojekakve misli. Je li ta druga mlada? Je li ljepotica ili je obdarena 
nekim drugim čarima? Je li vještija od Teodore u zavođenju? 

I, osim svega, gdje ju je Hekebol sakrivao? Po svoj prilici ne u palači, jer bi to Teodora 
prije ili kasnije doznala. Možda se radilo o ženi kakva pokrajinskog službenika, trgovca ili 
političara koji su tražili način kako da se umile namjesniku i bili spremni da zažmure na 
Hekebolovo ljubakanje s njihovim ženama, ako će im ono donijeti koristi. Takve su stvari bile 
česta pojava na dvorovima gdje je cvala potkupljivost. 

Saleti je iznenadna pomisao: a što ako je Crnkinja? U nekih raskalašenjaka bio je 
izopačen ukus za Crnkinje o kojima se govorilo da im je u žilama sav žar prašume. U Apoloniji je 
bilo mnogo crnih djevojaka, neke su od njih bile sasvim privlačne, onako tamnopute, s blistavim 
očima, uzanih bokova i nabujalih grudi. One su bile osvježenje od bijelih žena, kojih su se poneki 
razvratnici već zasitili. 

Ali obično samo trenutno osvježenje. Zaluđenost koju je Teodora pripisivala Hekebolu 
bila je dugotrajnija. 

Bio je to posljednji, gorki dokaz njena neuspjeha. U cijelom njenom dosadašnjem životu, 
Teodora je bila ona koja je otimala muškarce drugim ženama; nikad ni jedna žena nije preotela 
Teodori muškarca ako ga je ona nastojala zadržati. Ponos joj duboko pozlijedi što ju je sada 
pobijedila nepoznata suparnica koju nikad nije vidjela. Pa ipak se nije ćutjela naročito nesretna. 
Za to je bila odviše razborita. Mučilo ju je jedino što je bila tako bespomoćna. 

Hekebol je noću često izbivao iz palače. Začestale su njegove noćne skitnje gradom, sve u 
lovu za zabavama. Na tim pohodima pratilo ga je jato graktavih dodvorica. Apolonija je obilovala 
egzotičnim afričkim i berberskim jazbinama koje su bile na zlu glasu. Hekebol je rado posjećivao 
domorodačke igranke gdje su djevojke iz pustinje izvodile čudne zmijaste pokrete uz pratnju 
vrištavih duvaljki i muklih bubnjeva. 

Na takvim mjestima cvjetali su tajanstveni i čudesni poroci, a jednom ili dvaput, 
zaključujući po neobičnom ukočenom pogledu i pijanom vladanju prilikom susreta u palači, 
Teodora posumnja da je namjesnik pio zloglasno piće majun, indijsku mješavinu koja se varila od 
makova sjemenja, datulina sjemena, tekućeg maslaca i otopine lišća biljke koju su Grci nazvali 
kanabis, a arapi hašiš. To je piće izazivalo halucinacije, a onaj tko bi ga pio, kad ga je jednom 
okušao tonuo bi sve dublje u tu nevaljalu naviku... Majun je čak znao izazvati i ludilo, a Teodora 
se pitala što bi značilo kad bi lud čovjek vladao pokrajinom i palačom. 


Bivalo je sve toplije i toplije, pustinja je izdisala svoj žarki dah sve do morske obale. 

Jedne noći Teodora nije mogla usnuti od silne sparine pa ustane iz postelje sat po ponoći. 
Neko je vrijeme postajala uz prozor spavaonice, zureći napolje i bez riječi žudno udišući slabašni 
svježi povjetarac što bi porijetko tuda prolahorio i jedva pomakao zavjese. 

Dugo je vremena usijani zrak visio posve nepokretan, otežao od cvjetnih miomirisa; a 
grad se podno brežuljka sterao bjelasav u svjetlu uštapa. Sjene su se isticale kao mrlje crnila. Niz 
padinu se mrčilo lišće stabala u vrtovima, tamnjele se sjenovite palme, pokoje svjetalce još uvijek 
je treperilo u kućama. Do ušiju joj dopre tutanj dalekih berberskih bubnjeva i tanak pisak svirala, 
glazba tako divlja te je od nje podilažahu trnci. 

Odjednom začuje glasove, bučne povike pijanaca, odzdrave za laku noć, a straža na 
vanjskoj kapiji zvecnu o štit kad vidje tko se približava. Hekebol je noćas izbivao i sada se vraćao 
s jedne od svojih terevenki. 

Prozor Teodorine spavaonice gledao je na glavni ulaz pa djevojka ugleda Hekebola gdje 
prolazi kroz kapiju. Usporedo s njim išao je još jedan čovjek. 


Isprva nije tome poklanjala naročite pažnje, ali čudno vladanje one dvojice, onako 
obasjane blistavom mjesečinom, udari joj u oči. Izgledalo je da je Hekebolov pratilac bio mladić. 
Imao je skakutav hod i ovjesio se o namjesnikovu ruku. Kad mu je Hekebol nešto prišapnuo, 
mladac udari u njištav djevojački kikot i položi glavu na Hekebolovo rame. 

Prateći ih pogledom, nevidljiva na svom tamnom prozoru, Teodora osjeti kako joj zastade 
dah, dok su oni zamicali u palaču. 

Morala je doznati... 

Palača se zavezla u san. Još nikada nije radila ništa slično; ali sad se išulja bosonoga iz 
ginaeceuma i odšulja se niz hodnik prema namjesnikovu odjeljku u drugom krilu zgrade. 

Glasovi. Čula ih je kako se razgovaraju i odjednom je nepoznati mladić opet onako 
neobično zanjisnuo. 

Ona se dokrade do vrata promatrajući ih. Ni jedan je ne zamijeti. 

Spazi kako se mrkoputo Hekebolovo lice grči i kako mu se trzaju udovi - znak da je pio 
majun. Drugi je bio golobrad, nauljen i namirisan kao žena, obojenih obraza i usana, dugih 
ukovrčenih uvojaka, drska vladanja i koketnih pogleda koji su bili neukusno oponašanje ženske 
koketerije. Jer, usprkos izgledu i ponašanju što je graničilo s onim njena spola, taj je stvor bio 
muškarac. 

Stajahu jedan nasuprot drugome, a Hekebol je stiskao mladićeve ruke. 

- Hekebol... - zaječa mladac, glaseći se otegnuto, baš kao žena. 

Hekebol ga privuče k sebi, zagrli ga i poljubi dugo i željno u usne. Bio je to poljubac 
ljubavnika. 

Mladić ponovo zaskviči, gotovo kao od bola previnu tijelom i uzdahne. 

Odjednom mu se lice ukoči u bezumnu strahu i on se zagleda mimo namjesnika prema 
vratima. 

- Ona, žena! - procvili i pokaže na Teodoru. 

Hekebol se obrnu. Lice mu, još uvijek zgrčeno od pića, potamni. 

- Što radiš ovdje? - upita. 

- Ja bih to radije tebe upitala - odvrati Teodora. 

- Napolje! To se tebe ništa ne tiče! - zareži. 

- Ništa ne tiče! - vrisnu naličeni mladić. 

Ona uzmakne od vrata s iznenadnim podražajem na povraćanje. 

Pobrza natrag u ginaeceum. 

Sada je znala. Pogodilo ju je tako nenadano... ta trebalo je da se tome već ranije dosjeti. 
Ovako to bijaše udarac. 

To je dakle bila njena suparnica! Kao da ju je ošamarila neka vlažna, ljigava ruka. Značilo 
je to konačnu uvredu, posljednje nijekanje. 

Sva zajapurena, uđe u spavaonicu i sjede na postelju da razmisli. Nakon nekog vremena 
donekle se uspokojila, jer ovo što je maločas vidjela nije je, naposljetku, naročito sablaznilo. 

I predobro je poznavala konstantinopolsku izopačenost. Postojala je vrsta muških 
milosnika koje su stanoviti izopačeni pohotnici pretpostavljali milosnicama. Zvali su ih 
Ganimedima, a Ulica žena rugala im se i prezirala ih. 

Neki su bili uškopljeni, a neki nisu. Neki su na to bili prisiljeni kao robovi, drugi su se 
slobodno opredijelili zbog čudnog hira vlastite prirode. Imali su svoju posebnu ljestvicu imena, a 
Teodora je bila isuviše gadljiva da je upozna. Ta su stvorenja imala čak i pogansko boštvo: 
Hermafrodita, legendarnog sina-kćerku Hermesa i Afrodite. Vidjela je kip tog božanstva pred 
Zeuksipovim kupatilom, tijelo niti potpune žene niti posvemašnjeg muškarca, sa ženskim 
grudima i muškim spolnim udom, s oznakama dva spola i s mitološkim nagonima oba. 


Iako je za posljednjih mjeseci primijetila da se Hekebolova čulnost postepeno izrođuje, 
nikako joj nije padalo na um da se odao tajanstvenom i odvratnom poroku homoseksualističkog 
razvrata. 

Ovo joj otkriće donekle vrati pouzdanje u samu sebe. Najzad, njeno ženstvo nije bilo 
poraženo, jer je imala posla, a da to nije znala, s nastranim čovjekom. To joj ujedno razjasni zašto 
ga nije uspijevala osvojiti, razjasni joj njegov nepravedni prezir prema ženama, njegovu 
nedovoljnu muškost o kojoj je čak i od nje tražio potvrdu, razjasni joj čak i njegovu okrutnost. 

Pa ipak joj se smučilo. Na neki se način osjećala sudionik u Hekebolovoj prljavštini: bila 
je onečišćena, okaljana, obeščašćena. 

U tami se svali na postelju, dugo je vremena ležala budna, buljeći u jednu točku; svom 
silom je stiskala pesnice, sve dok joj nokti ne ozlijediše dlanove. Za njeno divno ženstvo, 
odbačeno i od takvog eunuškog polubića kakav je bio Hekebol, nastranost čovjeka kome je bila 
ljubovca, predstavljalo je posljednje poniženje i sramotu. 

Uskoro se u palači počelo šaputati o Hekebolu i njegovu Ganimedu. Ime narumenjena 
mladića bilo je Alkibijad, bio je rodom s Krete a namjesnik ga je upoznao na jednoj od 
domorodačkih igranki. Sada je zajedno s Hekebolom dijelio njegove odaje i vršio tobožnju 
dužnost ličnog tajnika. Neke od Teodorinih sluškinja bi u razgovoru nabacile pokoju aluziju, kao 
da su htjele da je na taj način upozore što se zbiva. Ali ona se pravila da ne primjećuje te uvijene 
primjedbe. 

Kad bi o tome razmišljala, zaboljela bi je glava, i to tako silno da je jednog dana naredila 
da joj dovedu Lineja. 

Liječnik dođe i pozabavi se time da joj na čelo i sljepoočice položi meku tkaninu 
namočenu u otopinu ružine vodice i mlijeka. 

Dok se oko nje bavio, ona ga upita nešto o stanovnicima pokrajine, naprosto zato što je 
voljela s njim čavrljati i što joj se njegovo društvo mililo. 

On joj uljudno i ozbiljno odgovori: 

- Kirenaiku nastavaju sve rase. Ona je, kao što Presvijetla sigurno zna, naseobina koju su 
u davna vremena podigli Grci, ali koju su poslije redom osvajali Kartaga, Rim i Egipat, a 
ponekad čak i barbarska plemena. Svi su ti osvajači ostavili svoj trag u krvi naseljenika, a isto 
tako i Židovi, Sirijci, Goti i Crnci. Mnoge su Crnce dovozili kao roblje iz unutrašnjosti Afrike. 

- Tko je živio ovdje prije Grka? 

- Berberi. Oni su divljaci koji žive u oazama, razasutim u Sahari, katkada dolaze na obalu 
zbog trgovine, a katkada leže u zasjedi i vrebaju trgovačke karavane da ih opljačkaju, da bi se 
poslije toga dali u bijeg na svojim dugonogim devama. 

- Jesu li oni opasni za pokrajinu? 

- Ne, Presvijetla. Nema ih dovoljno. Ali na zapadu, s onu stranu Kirenskog zaljeva, nalazi 
se prava opasnost: kraljevstvo Vandala. 

- Tko su ti Vandali? 

- Nekada su bili najsuroviji divljaci koji su pili medovinu iz lubanja svojih neprijatelja. 
Ali danas su već kulturniji. Oni su arijanski heretici i bez milosti progone sve ostale vjere, 
naročito pravovjerne kršćane. Stoga su neprijatelji carstva. 

- Hoće li napasti Kirenaiku? 

- Tvoj rob misli da će ovaj dio carstva postati siguran tek onda kad te Vandale naučimo 
pameti. 

Bio je nemiran, vlažio je jezikom usne i nije dizao očiju s poda. Za vrijeme razgovora 
vladao se krajnje sluganski ponizno, kao da je time htio među njima podići nevidljivu barijeru. 

Ona ga otpusti. Ali tada se u njenom besposlenom malom mozgu odjednom zarodi jedna 


misao, karakteristična za nju i sasvim neskrupulozna, potaknuta jednom srdžbom na Hekebola. 

Za nekoliko dana ona ponovo zovne liječnika, iako joj je ovaj put žaljenje na glavobolju 
služilo samo kao izgovor. Postade joj jasno da ju je za nekoliko časaka progledao, no osjeti da ga 
je potresla činjenica što ona upotrebljava varku da bi ga domamila k sebi; ali ne reče ni riječi, već 
joj, savršeno miran, odredi da popije neku odvratnu smjesu, koju je ona prosula istoga časa kad je 
otišao. 

Taj put je ostao svega nekoliko časaka. Ali ona se još više učvrsti u svom naumu, budući 
da je razabrala da nije neosjetljiv na njene čari. 

Teodora se nasmiješi samoj sebi i pomisli: »Zašto ne? Linej je rob, ali je i muškarac. On 
nije uvijek bio rob...« 

Tada se prestane smiješiti i pogled joj se ukruti. Prošapće: 

- Tako mi svega, vratit ću Hekebolu milo za drago. 

Njen naum nije bio ni nov ni razborit. Žene su ga stoljećima upotrebljavale i jedno od 
ženskih čuda jest da su, kad bi prevarile prevrtljiva ljubavnika, taj čin smatrale duboko 
pravednim, čak i ako onaj kome su se tako osvetile nikada za to ne dozna. Nevjera je uvreda od 
koje nema gore, a prevarene žene osvećivale su se muškarcu na isti način smatrajući takvu osvetu 
dovoljno velikom zadovoljštinom a da bi je još i obznanile onome protiv koga je bila uperena. 

Teodorino poniženje bilo je osobito veliko, a ideja da se iznevjeri s jednim od njegovih 
robova činila joj se naročito prikladnom. 

Ali najprije je trebalo zavesti roba. 

U Lineja je bilo neko posebno dostojanstvo koje je ona poštovala, a odlikovao se i 
velikim umnim sposobnostima. Katkada ju je razdraživala njegova pretjerana, upravo sluganska 
uslužnost, jer se osjećala povrijeđena što se zbog takve umjetne zapreke kakva je bila ropstvo, 
muškarac, duševno i tjelesno zdrav, sustezao da joj pokazuje znakove pažnje. 

Slučaj s Linejem sasvim ju je zaokupio. Tek je sad spoznala da ne postupa kao milosnica, 
već kao mlada žena, željna muškarca. Ljubavna igra bila joj je prirođena i potrebna kao i disanje, 
a otpor ovoga Grka još ju je više podbadao da ga osvoji. 

Svjesno i znalački počela je u narednim tjednima primjenjivati svoje male ratne vještine, 
naprosto zato da vidi dokle će se Linej opirati. Radeći tako nije ni pomišljala kako je zapravo 
okrutno pobuđivati strast u čovjeka kakav je Linej. Istini za volju treba reći da žene takvu stvar 
ne smatraju okrutnom čak i ako nikad ne kane odgovoriti na strast koju su potakle. One tako 
postupaju djelomice zato što je nagon da okušaju svoju moć u njih neodoljiv, a djelomice zato što 
su ti postupci daleko od svake okrutnosti, čak su, štaviše, ljubazni, ugodni i očaravajući. 

Za njen je plan trebalo vremena. Ali je bila sigurna da polako napreduje: to su joj kazivali 
sitni znakovi koje je samo žena u stanju primijetiti i protumačiti, znakovi kao što su letimični, 
gotovo molbeni pogledi koje joj je upućivao Linej, njegova krzmanja, zamuckivanja, a iznad 
svega sve veći, gotovo prkosni nehaj kojim je susretao njezine učestale želje i zapovijedi. 

Kad se jednog dana okupala i uljepšala, iznenada se opet potuži na glavobolju. Njezine 
sluškinje uzvrpoljiše se oko nje, ali ona naredi da netko dovede liječnika, a sve ostale da se 
izgube i ostave je na samu dok ih ponovo ne pozove. 

Kao i uvijek, Linej dođe 1 stane uz postelju na kojoj je ležala. 

- Zvala si me, Presvijetla? - reče. 

- Da. 

- Zbog čega? 

- Zar ne vidiš da sam bolesna? 

Njegove tamne oči za trenutak se upriješe u njene kao da joj istražuju dušu, potom opet 
ponikoše. 


- Neka mi Presvijetla oprosti, ali ja... ja - zakrzma on. 

- Dovrši - reče ona. 

On je ponovo pogleda u oči. - Ja mislim da ti nisi bolesna. 

Napokon je to pitanje bilo načeto. 

Ležala je posve mirna, nije govorila, ispružena na leđa i s rukama pod glavom. Položaj 
poguban po muškarca kad ga žena zauzme u njegovoj prisutnosti, jer je pun neodoljiva poziva. 
Teodora je dobro znala kakvu je zamamnu sliku pružala oku liječnika; odjeća na njoj bila je tako 
lagana da su se pod njom ocrtavali svi oblici tijela, jabuke grudi, krivina struka i bokova i crta što 
razdvaja bedra. 

A njegove su se oči opet uprle u pod; nije je čak ni gledao! 

- Lineju - reče ona - zar nisi veseo što me vidiš, čak i ako nisam bolesna? 

- Meni nije suđeno da se veselim, Presvijetla - reče on potmulim glasom. - Ja sam rob. 

Nju to toliko razjedi da umalo što ga nije otpustila, ali tada se dosjeti novoj lukavštini. 

- Ti kažeš da si rob - reče i glas joj zadršće kao od tuge. - Zar ti misliš da ja ne znam što to 
znači? Lineju, i ja sam rob. 

- Ti? - On joj dobaci hitri pogled. Presvijetloj se zacijelo sviđa da sa mnom zbija šale. 

- Ti ama baš ništa ne znaš! odreže ona. - Sred svega ovog raskošja, ja sam zarobljenik. 
Čak ni samu sebe ne mogu nazvati svojom! Oh, Lineju, zar je tvoj položaj gori od moga? 

On se nije ni pomaknuo s mjesta, gotovo je očajnički upirao pogled u tlo. A ona 
odjednom zajeca. 

On podiže oči. Pogleda joj stas, potom lice i krv mu udari u obraze. Njena ga ljepota 
ujede za srce i svega ga potrese. Ona je plakala a on ju je sažaljevao on, rob. Ali on je nije samo 
sažaljevao, on ju je ljubio. 

Teodora oćuti lagan poljubac na obrazu i otvori suzne oči. 

Lineja izda dah; kroz suze što su navalile ona ugleda kako mu se lice grči kao od smrtne 
muke. 

- Neka mi se bog smiluje! - zastenje. Oh, gospodarice moja, iščupaj mi jezik, naredi da 
me bičuju dok ne izdahnem, ali nisam mogao odoljeti. Nisi ti bolesna, nego ja! Bolestan sam od 
ljubavi prema Tebi! 

- Lineju. - Ona presta plakati i lagano pomače ruku prema njemu. 

On pade na koljena, uze joj ruku među svoje dvije i svu je pokri cjelovima, dok su mu 
riječi priznanja tekle kao bujica. 

- Od prvog dana kad sam te vidio, od prvog časa tamo na brodu, živio sam samo zato da 
te opet vidim, i opet. 

Ona ne okrenu lice kad osjeti da su njegove usne, slatke i nježne, plaho dodirnule njene. 

- Oh, ti boginjo mog života. 

Njeno je srce tuklo kao u zvjerke. Sad kad se sve dogodilo kao što je željela i kad je sazrio 
plod koji je s toliko pažnje uzgajala, odjednom je spopade strah. 

- Lineju, to je ludost - poče slabašno. 

- Ja sam lud, sasvim lud, od tvoje ljepote, zbog tebe. 

Krv je u njoj zakolala tako vrtoglavo da mu se nije mogla oprijeti. Tiho zastenja. Ne od 
protivljenja, već od straha. Uplašila se snage koju je oslobodila i koja je i nju samu nadvladala. 

Njezino nemoćno jecanje nadglasale su promukle nesuvisle riječi koje su navirale na 
njegova usta. Privuče je k sebi i dah mu zastane kad osjeti toplinu njena tijela. Zaigraše svjetla, 
zatetura odaja. 

U njoj kao da je još odzvanjao neki glas, pun prijekora i upozorenja. 

A onda više nije čula ni taj glas. Postao je nevažan. Više ništa nije bilo važno osim želje 


da se prepusti Lineju, da stiša oluju u njemu. 
On je uze kao da uzima sudbinu, a cjelovi su mu bili živa vatra. 


GLAVA JEDANAESTA 


U kojoj Teodora razmišlja o svom prijestupu i otkriva da je on urodio neželjenim 
posljedicama zbog kojih će ispaštati i ona i njezin ljubavnik. 


lako je znala da bi se možda trebala stidjeti što se upustila u ljubavni odnos s robom, 
Teodora ne osjeti ni srama ni kajanja zbog tog čina. 

Bio je to novi doživljaj; iznenadio je i na neki način zbunio djevojku koja je, zbog teških 
životnih prilika, sav svoj dosadašnji vijek proživjela kao bludnica. 

Prvotni razlog koji ju je potakao da se poigra pomalo bezobzirne zavodnice - Linej je 
uostalom bio za nju i suviše neznatan plijen - bijaše želja da se na ženski način osveti Hekebolu. 
Sad je taj razlog bio zaboravljen. Umjesto toga, desilo se da se prvi put u životu podala čovjeku 
koji joj to nije platio ni novcem ni darovima već jedino ljubavlju. Otkrila je da je takvo davanje 
bilo mnogo dublje i uzbudljivije od svega što je dosad iskusila. 

Linej je bio tako podložan, tako posve njen, tako zahvalan za najmanji smiješak; pa ipak 
tako žestok i vatren, tako gord i zapovjednički, sposoban da zaboravi na sve osim na to da je 
muškarac pun pobjednog slavlja u trenutku ljubavi; osjećala je da ju je preporodio, čudesno 
izliječio i nadahnuo žarom. Gotovo da mu je, iako je bio rob, poklonila s tijelom i srce. Ali je 
suviše dugo vremena bila milosnica. Nije vjerovala da bi ikoji muškarac mogao u njoj probuditi 
božansko i nesebično ludilo, radost odricanja od svega za volju ljubavi, radost koju su neke žene 
upoznale i koja ih je, na način koji Teodora nije uspijevala sasvim razumjeti, poljepšavala 1 činila 
ih sličnim boginjama. Čak i onda kad su bile nesretne u ljubavi. 

Bila je prije smirena nego vesela; osjećala se u velikoj mjeri zahvalna Lineju, kao da je on 
bio onaj koji se predao; a grudi joj, grlo i slabine preplavilo novo, neobično spokojstvo. 

To je bila jedna strana medalje. S druge strane bio je strah. 

Nitko nije zamijetio što se odigralo onoga dana u Teodorinoj spavaonici. Linejeva posjeta 
bila je kratka i pod takvim okolnostima da nitko od slugu, sluškinja ili eunuha ginaeceuma nije 
imao razloga da sumnja. 

Ali Teodora je uskoro otkrila da ga ponovo želi vidjeti. To je bilo opasno. Ako liječnikovi 
posjeti učestaju, ili ako se budu odigravali u duljim vremenskim razmacima (no uvijek tako da 
liječnik ostane na samu s tobožnjom bolesnicom), sigurno je da će u odjelu za služinčad početi 
govorkanje. Žene osjećaju stalnu radoznalost u pogledu svih stvarnih ili izmišljenih ljubavnih 
veza; a eunusi, bespolna bića i zato dvostruko radoznala, jer im je radoznalost nadoknađivala 
izgubljenu muškost, rado su, čak radije od žena, naklapali o ljubavi koja im je bila uskraćena. A 
kad šapat jednom krene među služavkama 1 slugama, onda će stići i do namjesnikova uha. Znala 
je da ne bi smjela ponovo vidjeti Lineja. 

Sav zaokupljen onim ženskastim mladićem koji se posipao mirisima i mazao lice kao 
djevojka, uz to nevjerojatno sebičan i tašt, Hekebol je ipak bio i ljubomoran i sumnjičav. Iako, 
onako obuzet svojom nastranom strašću, nije mario za Teodoru kao za ženu, bio je spreman na 
svaku okrutnost ako bi ona počinila nešto što mu ne bi bilo po ćudi i što bi povrijedilo njegovu 
taštinu. 

Premda mu Teodora ni na jednoj javnoj svečanosti nije pružila ni najmanjeg povoda 
sumnji, on ju je ipak zatvorio u ginaeceum i pazio na nju kao zmija na pticu. Istina, nije mu 


padalo na um da posumnja na Lineja, i to s dva razloga: prvo, Linej je bio rob i zato očito 
nedostojan njena zanimanja; drugo, Linej je uživao ono neobično povjerenje koje su u svim 
vremenima uživali liječnici, kao da ih je samo njihovo zvanje štitilo od svih uobičajenih slabosti i 
strasti; pretpostavka koja se pokazala pogrešnom u svim ostalim slučajevima pa i u Linejevom. 

I tako je u početku viđala Lineja samo prilikom rijetkih službenih primanja. Hekebol bi od 
vremena do vremena zahtijevao da i Teodora prisustvuje tim primanjima, usprkos - ili možda baš 
stoga - što im je prisustvovao i njegov budalasti miljenik, Alkibijad. Namjesnik je nastojao da ne 
pokazuje odviše upadljivo svoju nenaravnu sklonost prema Ganimedu, a prisutnost nesumnjivo 
poželjne i ženstvene ljubavnice za istim stolom donekle je stišavala glasine koje su nezadrživo 
kružile. 

Štaviše, uživao je što je svatko imao prilike vidjeti kako ta žena izvanredne ljepote sluša i 
najmanji mig koji joj je upućivao u javnosti, kako govori samo onda kad bi joj on dopustio, kako 
je vedra ili snuždena zbog nekog njegovog hira; bila je to veoma privlačna izložba njenih 
promjenljivih raspoloženja i ujedno dokaz njene neobične glumačke sposobnosti, jer nitko, osim 
jednog jedinog čovjeka, nije ni sanjao da su te čarobne promjene raspoloženja obična gluma, ili 
da je Teodora nešto više od mlađahnog, ljepolikog i ponešto praznoglavog čeljadeta koje, eto, 
blista od sreće kad god joj se nasmiješi namjesnik. 

Iznimka je bio Linej, koji je, kao dvorski liječnik, prisustvovao svim službenim gozbama 1 
stajao pokraj namjesnikova stola, a njegova posebna dužnost sastojala se u tome da kuša od 
svakog jela i pila prije nego što. ih okusi Hekebol, kako bi provjerio jesu li otrovana. 

To kušanje jela bijaše čitava ceremonija. Dok su se gosti smijali i čavrljali, jela su se 
unosila jedno po jedno, a Linej je naočigled svih uzimao od svakog po zalogaj. Nakon nekog 
vremena, kad bi se posljedice eventualnog otrova već primijetile na kušaču, jelo bi se poslužilo 
namjesniku. 

Teodora još nikad nije vidjela službenog kušača niti je prije znala za opasnost takvog 
zanimanja. Gledati ovoga koji se svaki put hrabro izlagao pogibelji kad je kušao jelo određeno za 
Hekebola - jer je u to vrijeme namjesnik navukao na sebe mržnju mnogih koji bi ga sigurno rado 
otrovali ili kako drukčije uklonili značilo je za Teodoru strepiti isto onako kako je strepio Linej 
kad bi okusio svaki obrok. 

Zbog jednog drugog razloga Teodora ga je sažaljevala. Katkada, kad bi joj se Hekebol 
obratio grubom riječju ili s prezirom i nabusitošću koju je rado pokazivao u saobraćaju s njom, 
pročitala bi u Linejevim očima bespomoćnu patnju i srdžbu. Zbog toga je žalila roba: on ju je 
obožavao, a nije joj mogao pomoći. 

I jer joj se sažalio, još je jednom udesila priliku da je posjeti, a poslije toga još jednom 1 
još jednom. Dijelom je i Hekebol omogućavao njihove sastanke, iako, dakako, nije o tome imao 
ni najmanjeg pojma. 

Bivao je sve zaposleniji; vrijeme je posvećivao ne samo razvratnim pijankama majuna u 
društvu s Ganimedom nego i poslovima koji su ga najvećma zanimali: skupljanju poreza od 
osiromašenog naroda. Posvema ga je opsjela pohlepa. Da bi došao do novca, nije oklijevao da 
upotrijebi bič i fidiculae, kožnate uzice koje su se vezivale oko lubanje i stezale, uzrokujući silne 
boli. Svojom neprestanom i sve većom gramzljivošću uništio je čitava sela, upropastio bogataše, 
propisivao carinu za svaku i najmanju pošiljku što je stizala u pokrajinu, sadržavala ona ne znam 
kako beznačajnu vrijednost, a zastrašio je čak 1 svoje skupljače poreza, koji su bili na zlu glasu 
zbog potkupljivosti, tako da se nisu usuđivali prešutjeti svoj dobitak. 

Ovo pljačkanje nije, razumije se, poticala nikakva želja da se šalju veće svote u carsku 
riznicu. Hekebol nije znao što je to briga za drugoga. On se u tom pogledu dobro slagao s Ivanom 
od Kapadokije; ovaj ga je zagovarao na Justinijanovu dvoru gdje je inače prošao prilično 


nezapaženo, a Hekebol mu je zauzvrat slao »darove«, od vremena do vremena i tajom. Bio je to 
odličan sporazum za obojicu. I tako, premda carska riznica nije primala više novca iz Kirenaike 
nego prije - ako je i toliko - škrinje s namjesnikovim blagom postajale su svakim tjednom sve 
teže. 

Za to vrijeme djevojka, zatvorena u ginaeceumu, nastavljala je da se nesmetano sveti na 
svoj ženski način. 

Ponekad je, drhteći od strave, shvaćala da veza s Grkom postaje sve opasnije privlačna i 
da je sve teže opirati se toj privlačnosti. Osim radosti koju joj je pružao Linej, njoj, stvorenju koje 
je bilo obdareno izuzetnom strašću i koje se nalazilo u dobi kad su zahtjevi nagona i čula 
najsnažniji, u njihovim susretima i u svim onim pripremama koje su tim susretima prethodile, 
Teodora je nalazila oslobođenje od ubistvene jednoličnosti: klasično opravdanje kojim su se žene 
služile u svim vremenima i koje, mora se priznati, djeluje uvjerljivo. 

Njena mržnja na Hekebola učini te je odnos s Linejem postao nešto više od obične 
nevjere, budući da je istovremeno bilo i izraz pakosti prema namjesniku. Nimalo je nisu sputavali 
moralni obziri. Čitav svoj život milosnice bila je divno nesvjesna da vrijeđa i krši stanovite 
propise i zakone, baš kao mlada kobila koja bira i mijenja ždrijepca prema tome kako joj se koji 
svidi. No u ovom slučaju učestvovao je i jedan osobit razlog: pravo vlasništva. Poklanjajući robu 
ono što je po pravu vlasništva pripadalo namjesniku, osjećala je da se Hekebolu time najviše 
narugala. 

Međutim, najprivlačnije od svega bilo je poigravanje s vatrom koja je mogla svakog časa 
planuti. Opasnost je njene kratke, potajne sastanke s liječnikom učinila još slađima i 


Linej je sam najbolje poznavao opasnost koja mu je prijetila. Još nije navršio tridesetu i, 
kao što je Teodora i pretpostavljala, nije bio oduvijek rob. Rodio se u Kilikiji, u siromašnoj 
obitelji; u svojoj želji za znanjem latio se proučavanja medicine sve dok nije pobudio pažnju 
Filomena iz Seleukije, najpoznatijeg liječnika onoga vremena, koji je bio već starac kad je Linej 
postao njegov učenik i pomoćnik. 

Nedugo poslije Filomenove smrti i tek što je Linej započeo liječničkom praksom u svom 
zavičaju, dogodi se nesreća. Izbila je kratkotrajna pobuna divljih Isaurijaca u planinskom dijelu 
Male Azije, sjeverno od Kilikije. Vojska, poslana iz Konstantinopolisa, ugušila je pobunu. U 
općem lovu na ratne zarobljenike koji je nakon toga uslijedio uhvatiše i Lineja. 

Osim što je liječio rane ponekih isaurijskih bjegunaca koji su bježeći pred progoniteljima 
na jug prolazili kroz njegovo mjesto, Linej nije drukčije učestvovao u pobuni. No znao je da je 
svako dokazivanje uzaludno i tako se zajedno s ostalima našao na dražbi robova, onijemio od 
čuđenja i očajanja. Otada nadalje trudio se kako je najbolje znao i umio da se prilagodi životu 
roba, trudio se čak i kad je bio prodan Hekebolu i doveden u ovu udaljenu pokrajinu kao 
namjesnikov liječnik. 

Posao mu nije bio težak, ako mu samo nije smetalo što služi kao neka brana protiv 
možebitnih otrova u jelu i pilu, otrova namijenjenih njegovu gospodaru. Po naravi je bio 
spokojan, veliki ljubitelj knjiga, a imao je pristup u dvorsku knjižnicu gdje bi se znao zavesti u 
čitanje, zaboravljajući na sve ostalo. 

Da nije bilo mlade namjesnikove ljubovce, Linej bi se osjećao donekle zadovoljan. 
Ovako, osjećao se beskrajno nesretan, jadan i bespomoćan zbog svoje silne strasti prema 
čarobnici iz ginaeceuma; pa ipak je ta ljubav bila najveći i najljepši doživljaj njegova života. 

Mada je znao kakvoj se strašnoj opasnosti izlaže, nije mogao a da se ne odazove kad bi ga 


pozvala; kao što nije mogao da ne diše. Katkada ga je pozivala uistinu zbog liječničke 
intervencije. Žene su manje-više neotporna stvorenja, a u Teodorinoj pratnji bilo je deset žena: 
eunusi su na glasu kao boležljivci, a u njezinu odjelu bilo ih je petorica. Tom prilikom pozabavio 
bi se bolesnikom zbog koga su ga pozvali, i potom otišao, ponekad i ne vidjevši onu o kojoj je 
jedinoj mislio i sanjao. A svaki put kad bi se tako dogodilo, on bi doživio čudnu smjesu olakšanja 
i razočaranja. 

Mjesec dana nakon njihova susreta, opet ju je grlio. Za dva mjeseca opet, i još dvaput u 
mjesecu poslije toga. 

I svaki put se carski osjećao i pun pobjednog slavlja. No ujedno bi ga ispunila neka tuga i 
osjećaj prikraćenosti. Ona mu je poklanjala sebe koliko je mogla, ali on je s čudesnom 
ljubavničkom pronicavošću osjećao da se nije predala sva. Na pomisao da je nemoćan da joj s 
tijelom osvoji i dušu, hvatao bi ga očaj, jer on je za dušom čeznuo jednako kao i za tijelom. 

Jednom, nakon strasnog i vrelog zagrljaja, zakopao je glavu u njeno krilo i zaridao. 
Nježno mu je gladila kosu, nejasno shvaćajući razlog ove tuge, nagonski suosjećajući s njim; 
suze se javiše i u njenim očima. U tom času ga je voljela. Ali Linej nije podizao pogleda i nije 
vidio nježnost na njenom licu. A Teodora ubrzo opet zavlada sobom. Nikada nije saznao kako je 
u tom času bio blizu da prodre kroz nevidljivu barijeru koja se među njima ispriječila. 

Kad je kasnije razmišljala o tom neobičnom trenutku slabosti, Teodora je shvatila da joj je 
Linej bio veoma drag, ali da ga nije u potpunosti ljubila, onako kako žena može ljubiti muškarca. 
Prije je njen osjećaj bio materinski, prije ga je žalila zbog njegove tuge i bespomoćnosti. Tom se 
zgodom rastala s njim gotovo hladno. 


Stanovitog dana, šest mjeseci nakon prvog susreta s liječnikom, Teodora je sjedila sasvim 
sama i zaokupljena nemirnim mislima. U trenucima, ljubavnog žara ljubavnici i ne pomišljaju na 
posljedice svojih čina. Priroda, izdajnica, koristi tu zaslijepljenost za svoje ciljeve koji svi vode k 
jednom: produženju vrste. 

Teodora još nije ozbiljno povjerovala u svoju trudnoću. Njena velika prednost kao 
milosnice sastojala se u teškoći začeća: začela je svega jednom u životu, kao petnaestogodišnja 
djevojka, u vrijeme kad ju je Makedonija izbavila od svjetine vinarnice. 

Druge djevojke često su se obraćale strašnim sagama i njihovim napicima, izvrgavajući se 
bolesti i opasnosti pobačaja. Neke od njenih znanica umrle su od pobačaja: druge su se odlučivale 
za trudnoću i porođaj i brigu oko izdržavanja djeteta. To se desilo objema njenim prijateljicama: 
Antonini, koja je imala dječačića, i Krisomalo, koja je bila majka djevojčice. Za oboje djece 
brinula se neka stara dadilja što je živjela izvan gradskih zidina, otprilike milju daleko od Ulice 
žena, budući da delicatae nisu mogle držati uza se djecu, koja bi bila ozbiljna smetnja njihovu 
zvanju. Ali Teodora je dosad uvijek nekako izmakla toj zloj kobi. 

Međutim, toga dana i ona se morala s njom suočiti. Nakon duga razmišljanja konačno 
odluči da pošalje sluškinju po Lineja. 

On dođe i sasluša je, dok su mu tamne oči sjale ispod gustih obrva, pune upita. 

- Od nekog vremena počela sam opažati znakove - reče ona pošto mu je objasnila o čemu 
se radi. - Nesumnjive, barem mi se tako činilo. No sada sam sasvim sigurna. 

- Kada ...? - zapita on. 

- Tome je već dva mjeseca. Jer... - Ona mu opiše neke pojedinosti. 

- Misliš li da je...? - Glas kao da mu je zadrhtao. 

Ona kimnu. Vremenski se poklapa ali, naravno, ne mogu biti sasvim sigurna, jer me je isti 
mjesec i on pohodio. Valjda zato da se rastrese od Alkibijada. Ali, oh, Lineju, on me nikad nije 


uzbudio, a taj put mi se tako zgadio da sam bila posve hladna. Stoga vjerujem, od tebe je. 

- Što želiš da učinim, vladarice moga srca? 

- Ti si liječnik. Ti ćeš znati kako se miješaju napici za pobačaj. 

- Ne! 

- Zašto ne? 

- U prvom redu, to je veoma opasno. Kad bi se tebi išta dogodilo, ja bih umro. Drugo, ako 
je dijete moje, ja mu ne bih mogao naškoditi. 

- Ali što će reći Hekebol? 

- Pa on će povjerovati da je njegovo; misliš li da neće? 

Ona ustane, a on je zgrabi za ruku, pun tjeskobe i nade. 

- Kad bi bilo moje, kad bi samo bilo moje, o ljubljena! 

Nju opčini žar njegova oka i ona mu pruži usne koje kao da su se topile u poljupcu. U 
trenutku slatkog zaborava prestadoše disati. 

Taj trenutak bio je Linejeva smrt; taj časoviti, spontani, ljudski čin. 

Jer upravo u tom trenutku uđe Hekebol, nenajavljen. 

Kao da u prvi čas nije mogao shvatiti, nesposoban da povjeruje vlastitim očima, 
namjesnik zastade kao gromom ošinut, zaljuljavši se na svojim kratkim, gojnim nogama, buljeći 
u prizor, dok su se njegove mrke, zakrivljene crte postepeno krutile u shvaćanju i gnjevu. 

Napola posrćući, Linej uzmakne od Teodore. Ona ga pogleda. Lice mu je posivjelo i 
ostarjelo, kao da je posuto pepelom. 

Hekebol oštro pljesnu dlanom o dlan. Na taj zvuk začu se zveka gvožđem okovanih 
sandala i u odaju uđe vod stražara. 

Sva ošamućena pitala se Teodora kako se dogodilo te je namjesnik otkrio njenu nevjeru, 
kako je uspio ući neopažen. U njoj kao da je nešto vrisnulo u protest protiv nepravde što ih je 
Hekebol otkrio u času kad je razlog sastanka bio gotovo nevin: kad nije bio želja za ljubavnim 
milovanjem već jednostavna potreba žene da se povjeri muškarcu koji bi mogao biti otac njena 
djeteta. 

- Zgrabite tog roba! - zapovjedi Hekebol. 

Za Lineja bijaše beskorisno da se opire, čak da govori. On je to znao. Kad su ga stražari 
ščepali, stajao je oborene glave. 

Hekebol se okrene djevojci i jetko se naceri. 

- Jednom drolja, uvijek drolja! Ništa ti nije prenisko, zar ne, ti bludnice? Čak ni to da 
biraš ljubavnika među robovima? Koliko si puta lijegala s njim? 

Ona ne odgovori. 

- Koliko puta? - zalaje Hekebol na Lineja. 

Liječnik je stajao bez riječi, glave oborene na grudi. 

Vođa stražara udari ga pod bradu i Linejeva glava poleti unatrag. 

- Odgovaraj njegovoj Visosti! - zaurliče. 

Ali Linej je još uvijek šutio, dok mu je tanka strujica krvi potekla s jednog kraja lijepih 
usana. 

Zapovjednik pogleda Hekebola; ovaj kimne. - Odvedi ga u tamnicu. Možda će mu se 
tamo, uz malu pomoć, razvezati jezik. 

Linej je buljio u namjesnika, a na licu mu se ocrtavao neizreciv užas. Prije nego što su ga 
odveli, dobacio je Teodori pogled krajnjeg beznađa. 

Njoj se ote krik očaja kojim je molila milost za liječnika. Hekebol je grubo odgurne i ona 
zatvori oči. 

Kad ih je opet otvorila, Lineja su već bili odveli. U sobi ostadoše samo Hekebol i dva 


stražara. 

- Dovedite je u moj ured - naredi namjesnik i okrene se na peti. 

Bila je preumorna i odviše očajna da uopće razmišlja o vlastitoj sudbini. Sjedila je 
poluoslonjena u naslonjaču nasuprot stola za kojim je sjedio Hekebol. Promatrao ju je i nijemo i 
pažljivo, gotovo radoznalo. Njoj zdesna i slijeva stajahu stražari. 

- Što čekaju? - graknu Hekebol nakon nekog vremena. 

- Rob mora da je tvrdoglav - usudi se kazati jedan stražar. 

- Očekivao sam da će fidiculae već istisnuti priznanje iz njega - reče namjesnik. 

On udari o gong. Vrata se otvore i pojavi se tajnik, ženskasti mladić Alkibijad. Pogleda 
Hekebola, stražare, Teodoru, a slavodobitni sjaj sine u njegovim očima čije su trepavice bile 
potamnjene kohlom i zavijene kao u žene. 

- Hekebol mu reče: - Pođi u tamnicu. I vidi koliko još moramo čekati. 

Kad je Alkibijad otišao, namjesnik opet pogleda Teodoru. 

- Možda ćeš nam ti kazati - reče. - Otkad to traje? 

Ona umorno podigne glavu. - Ne znam o čemu govoriš. 

- I predobro znaš. Govorim o tvojoj niskoj i nastranoj požudi prema prezrenja vrijednom 
robu! 

Dođe joj histerična želja da se nasmije. Zar je ovaj čovjek smio govoriti o niskim i 
nastranim požudama drugih? 

Ali nije se smijala, jer ju je cijelu preplavio strah. Bila je uvjerena da će umrijeti. Pitala se 
kakav će joj način smrti dosuditi... brz ili dugotrajan? 

No dok ju je Hekebol i dalje ružio riječima koje su bile isto tako prljave kao i on sam, 
njen strah kao da je blijedio. Umjesto straha javi se nenadani proplamsaj ponosa. 

Reče: - Što misliš da ćeš saznati takvim ispitivanjem, Hekebole? 

Smionost njenih riječi pogodi ga poput groma, te je za trenutak zanijemio. 

- Pitanja ti neće donijeti odgovore koji će te zadovoljiti - nastavi. - Slažem li ti, kako ćeš 
znati da li sam ti slagala? A ako ti kažem istinu, nećeš li sumnjati da lažem? Rasipaš svoje 
skupocjeno vrijeme, Hekebole. Učini sa mnom što si namjerio, ali nemoj sjediti ovdje 
baljezgajući kao budala! 

Stražari iskolačiše oči, rastvoriše usta. Nevjerojatno; ta je djevojka sjedila u uredu 
svemoćnog namjesnika govoreći mu u lice da je budala! 

Istini za volju, preuzvišeni namjesnik Kirenaike uistinu je izgledao kao budala, dok je 
onako zabezeknuto buljio u nju preko stola. Vojnici su u sebi zaključili da ima stanovite logike u 
onome što je djevojka kazala: zaista, tko može dokučiti kad žena govori istinu a kad laže? 

Ta svoja mišljenja zadržali su, razumije se, za sebe. 

Tada mali odred stražara uvede Lineja. 

Teodoru silno potrese pogled na liječnika; bilo je nevjerojatno da se u svega nekoliko 
minuta ljudsko stvorenje može tako izmijeniti. Od Lineja postade sažaljenja vrijedan bijednik, 
naglo ostario, bolestan i tako nemoćan da se uz pomoć stražara jedva držao uspravno; i glas mu 
se slomio 1 snizio do šapta. Na sljepoočicama i duž čela vidjeli su se tragovi fidiculae, strašnog 
kožnatog remena koji se bio stezao oko njegove glave sve jače i jače, sve dok mu očne jabučice 
umalo ne ispadoše i sve dok u mukama nije izgubio i posljednju iskru muškosti, pa je stao 
cmizdriti i moliti za milost. 

Gurnuše ga i on pade na koljena, a niz izbezumljeno i blijedo lice potekoše mu suze. 

- Mislim da je rob spreman da prizna, Visosti - reče mrko vođa stražara. 

- No? - kaza Hekebol. 

Trenutak je vladala tišina. Tada Teodora začuje slab drhtav glas i s naporom shvati da je 


to Linejev glas. 

- Kriv sam... Učinio sam ono... za što me optužuju... 

- Lijegao si s ovom ženom? - upita Hekebol. 

- Da-a... Lijegao sam s njom... - Linejeve su usne drhtale, iz jednog kuta usta strujio je 
končić krvi. Nije dizao pogled. 

- Koliko puta? 

- Ne... ne sjećam se... 

Hekebol se natmuri. - Možda će mu novi zavoj fidiculae ubrzati sjećanje. 

Sa slabašnim krikom strave Linej odjednom padne na lice, trljajući čelom tlo i udarajući 
rukama oko sebe. 

- Ne... oh ne! Poštedite me ... ne mučite me više... Smiluj mi se, premilostivi! - ridao je. 

Taj prizor slomljene ljudskosti koja se svela samo na puki nagon održanja i bezumni strah 
smuči se Teodori. 

Ona neočekivano progovori; 

- Ostavi ga na miru! Zar ne vidiš što si učinio od njega? Izdalo ga je pamćenje. Ja ću ti 
reći što te zanima! Pet puta, a bih i više da sam mogla. Znaš li zašto? Jer je ovaj rob u svakom 
pogledu poželjniji od tebe, Hekebole; i sama pomisao na tebe izaziva u meni nepodnošljivu 
mučninu! 

Rob je ležao na tlu, jecajući. Stražari zastrugaše nogama od neugodnosti. Djevojka je 
sjedila u naslonjaču prkosno uspravna. 

Većina bi žena, mišljahu stražari, plakala u ovim prilikama; naricala i histerično sve 
nijekala i molila milost. Ali ova ovdje, koliko god to izgledalo nevjerojatno, kao da se nije bojala 
namjesnika i njegove osvete. 

Nemirno su se pitali što bi oni trebali učiniti. Ne očekuje li njegova Visost da iznude od 
zarobljenice poniznije vladanje? Ali namjesnik ne dade nikakva znaka i tako oni ostadoše na 
svojim mjestima, očekujući zapovijedi. 

Poslije nekog vremena javi se Hekebol; 

- Odvedite roba. 

- Što da učinimo s njim, Visosti? - upita stražar. 

- Što? Skratite ga za glavu, razumije se! 

Vođa stražara pozdravi i izda naređenje. Dvojica stražara podigoše Lineja na noge. Kad 
su ga odvodili iz sobe u smrt, tako je teturao da su ga morali gotovo nositi. 

Pošto zarobljenik i njegova straža otiđoše, Hekebol je još neko vrijeme sjedio šuteći 1 
mršteći se na Teodoru. 

Položaj u kome se našao gnjevio ga je i istovremeno plašio, s razloga koji je samo njemu 
bio poznat. Mogao je dati tu ženu smaknuti, kao što je smaknuo roba. Oboje su priznali krivicu. 

Ali iskrsnuše ozbiljne sumnje je li ili nije pametno da i nad Teodorom izvrši smrtnu 
kaznu. 

Hekebol nije pošao u Teodorine odaje zato što je sumnjao da će zateći Teodoru ili Lineja 
kako se ljube. U stvari, onamo ga je doveo posve drugi razlog, iako se i taj razlog ticao djevojčine 
sudbine. A kad ih je ugledao kako se grle tamo u spavaonici, ostao je preneražen i poražen, jer to 
je bilo otkriće o kojemu nije ni sanjao. 

Iako je zbog svoje sklonosti prema Ganimedu bio prestao mariti za djevojku, gotovo je 
podivljao od uvrijeđene taštine što je eto morao biti svjedokom prizora koji je tako nelaskav za 
njega; njegova vlastita ljubavnica u zagrljaju roba. I stoga bi bio, ako ničemu drugom a ono svom 
ponosu za volju smjesta smaknuo Teodoru, da ga u tome nisu priječili neki drugi razlozi. 

Toga časa pod rukom mu je bilo pismo koje je maločas primio i koje je bilo doneseno 


ravno s lađe što se usidrila u apolonijskoj luci prije nepunog sata. Pismo se ticalo Teodore, a i 
njega samoga. 

Kad je odlazio iz Konstantinopolisa, Hekebol je vjerovao da mu sve teče kao po loju i da 
se sve odvija u savršenom redu i jasnoći. Kad je na lađi našao djevojku, spremnu da pođe s njim 
u Afriku, malo se iznenadio, ali on ju je, naposljetku, bio pozvao. Nije mu tada palo na um da bi 
ona možda mogla biti upletena u igru s ličnostima znatno većim od njega. 

Nije čak smatrao potrebnim da je spominje u raznim službenim i osobnim pismima koje 
je u prvo vrijeme upućivao u prijestolnicu. To što je poveo sa sobom ljupku delicatu iz Ulice 
žena nije mu se činilo vrijednim spomena. Ali prije dvije-tri nedjelje, pukim je slučajem i sasvim 
uz put naveo u pismu svom zaštitniku Ivanu od Kapadokije jednu zgodu s Teodorom, koja se 
odnosila na neku duhovitost koju je ona izrekla za vrijeme nedavne gozbe, dodajući i to tko je 
ona i kako ju je svojedobno odveo iz Konstantinopolisa. Pismo koje je danas primio bio je 
odgovor Ivana od Kapadokije. 

Dio pisma koji se odnosi na Teodoru, glasio je: 

Kažeš, Hekebole, da držiš uza se ženu uličarku koja se zove Teodora? Očito je da nisi 
svjestan da je protiv nje dignuta optužnica i da je ona, koristeći se tvojom dobroćudnošću i 
neznanjem, uspjela izmaći pravednoj kazni za svoja nedjela. Njegova carska Preuzvišenost princ 
Justinijan i ja spremni smo previdjeti tvoj udio prilikom njena bijega ali ti se zaradi vlastitog 
dobra postaraj da je protjeraš i zabraniš svima da joj pruže pomoć ili sklonište. 

Hekebol nije znao da je spominjanje Justinijanova imena bio jedan od prefektovih načina 
kako da dade svojim riječima više snage; a nije mu ni padalo na pamet da princ možda o cijeloj 
stvari nije ni obaviješten. Da je zaista bio upućen u prilike pod kojima je Teodora navukla na 
sebe Kapadokijčevu nemilost, možda bi zaključio da bi smaknuće djevojke bilo u volji prefektu. 

Usprkos odličnom međusobnom razumijevanju, Hekebolovo poznanstvo s prefektom bilo 
je relativno površno: potjecalo je iz Tira gdje je Hekebolova obitelj bila prilično utjecajna. 
Prilikom odlaska iz Konstantinopolisa, namjesnik čak nije uspio ni da se oprosti s Ivanom. Zato i 
nije mogao znati u kakvom se jadnom stanju našao Kapadokijac poslije Kionine gozbe, čijem je 
raspletu i Hekebol prisustvovao ne shvaćajući mu pravo značenje. 

Ne znajući što se tada zapravo dogodilo, Hekebol se nađe u nedoumici što da sada učini s 
Teodorom. 

U taj čas pojavi se stražarski vođa, pozdravi i saopći: - Prema zapovijedi tvoje Visosti, rob 
je mrtav. 

Hekebol mu mahne da ode. Oči mu za vrijeme te upadice nisu silazile s Teodorina lica. 

Zaključio je da su u vezi s njom važne dvije stvari. 

Prvo, Justinijanovo ime, spomenuto u pismu. Ako je princ bio uistinu zainteresiran u 
cijelom slučaju, Hekebol bi možda dobro učinio kad bi se točno držao navedenih uputa. 

Drugo, same upute. Bilo mu je naređeno da odagna Teodoru, ali ništa se nije govorilo o 
tome da je pogubi. On porazmisli. Iako je na svaki način zaslužila smrt, on bi, kad bi je pogubio, 
odstupio od uputa u pismu i morao bi o tome izvijestiti dvor, a izvještaj bi mogao izazvati pitanja. 

A pitanja se Hekebol upravo najviše bojao. 

Tirijac je iznad svega bio podložan svojim pretpostavljenima, a bio je lukav i podmitljiv. 
Bio je i te kako spreman da proguta gnjev ako je to bilo u njegovu interesu, a odricanje od užitka 
da vidi tu dražesnu glavu odsječenu od tijela nije mu predstavljalo neki naročiti napor i 
samozataju. 

Odjednom mu sine misao. Zar je ne bi mogao prognati ... i na kraju, tko može reći kakvi 
sve oblici 1 stupnjevi progonstva postoje? Barem mu je u pogledu progona dana sloboda odluke. 
Ovlaži jezikom usne. Čemu mač, kad ta žena može stradati i na drugi način? 


Teodora je već jednom upoznala strahotu progonstva, i to onda kad je žrtva bila jedna 
druga žena. A okolnosti u kojima se sama našla bijahu mnogo teže od onih u slučaju Makedonije. 

Samo joj je u jednoj stvari posrećilo: nisu je silovali vojnici. To je mogla zahvaliti 
Hekebolovoj taštini. Budući da je bila njegova, namjesnik je smatrao nezgodnim da je i ostali 
uživaju na isti način; i tako se spasila od surovih poniženja. 

Ali to je bilo sve u čemu je imala prednost pred Makedonijom. Nju nije čekala nikakva 
mala Teodora da je utješi i ohrabri 1 da joj pokloni skupocjenu ogrlicu. Mnogo strašnije: bila je 
pješice odagnana do najistočnije granice civilizacije, niže grada Porta, odjevena u jednu jedinu 
haljinu od grubog platna; tamo joj je zapovjeđeno da dalje sama pođe u divlju Libijsku pustinju. 

Krenula je, sva očajna. Iza nje, na rubu obzorja, zaostajali su posljednji maslinjaci, 
malena polja i sistemi za navodnjavanje koji su pripadali najzabačenijem selu Kirenaike. Pred 
njom se sterala stravična i nepregledna pustoš najveće pustinje na svijetu. 

Teško bijaše zamisliti veće okrutnosti od ove Hekebolove. To nije bio običan izgon. 
Mogli su je smjestiti na lađu što putuje izvan države, ili joj na neki drugi način pružiti mogućnost 
da ostane živa. Umjesto toga, bila je osuđena na strašnu smrt od gladi, žeđi i ubitačnih sunčevih 
zraka. 

Čak su i vojnici, otvrdli u dugogodišnjoj službi u carskoj vojsci, sažaljivo pogledavali za 
krhkim, osamljenim likom koji se uputio po pustoj karavanskoj stazi i bivao sve manji i manji, 
gubeći se u daljini između usijanih stijena i pješčanih ravnica u podnožju crnih, suncem spaljenih 
vulkanskih planina. 

U svom očaju Teodora isprva nije obraćala nikakvu pažnju na okolicu. Hekebolu nije 
kazala ni riječi o stanju u kojem se nalazi, a očito da ni rob nije to spomenuo za vrijeme mučenja. 
Tko je bio otac njena djeteta, da li namjesnik ili rob, ona nije znala, a možda neće nikad ni 
doznati. Ali je odlučila da onoj tirskoj zvijeri s nacerenom gubicom neće pružiti zadovoljštinu da 
sazna ovu njenu intimnu tajnu. 

I tako je koračala sama neravnom kamenom stazom, osjećajući se već slabom i 
iscrpenom; suze joj navriješe na oči i stadoše se nijemo kotrljati niz obraze. Ali nakon nekog 
vremena ona obriše suze i pogleda s pažnjom pred sebe. Ono što joj je ostalo za leđima nije je 
više zanimalo. 

Prvi put u životu našla se nadomak pustinje, budući da je cijelo vrijeme svoga boravka u 
Kirenaiki provodila samo u unutrašnjosti te afričke naseobine. Na osnovu onoga što je čula o 
pustinji zamišljala ju je kao ravnu, beskrajnu površinu žutog pijeska. Ali umjesto toga ugledala je 
vijenac nepravilnih krajolika; prostrane visoravni i široke pustopoljine, posute šljunkom i 
kamenjem koje je uglačala voda dok je ovdje još bilo more; vidjela je goleme oblutke i 
fantastične litice; ogoljele vrhove brda u daljini; a sve to u bojama tako divljim i dramatičnim kao 
što je divlji i dramatičan bio i oblik zemljišta. Žuti pijesak, crn, svjetlucavi izbljuvak vulkana, 
smeđa boja što se prelijevala u bezbroj nijansa i tonova, crvenilo što je plamtjelo poput žeravke, 
sve je to zasljepljivalo njene oči pod blještavim suncem. 

Išla je putom što su ga utabale mnoge karavane prolazeći ovuda tisuće godina; s obje 
strane puta ležale su u pijesku rasute kosti, košare rebara i u rilo izdužene lubanje kamila, kao da 
su sve te životinje umrle jednom istom prilikom i kao da to nije bio trag karavana kroz stoljeća, 
budući daje svaki kostur duž staze stajao sačuvan u suhom antiseptičkom zraku, nakon što bi ga 
šakali, strvinari i gavranovi očistili od krpa mesa koje su ga pokrivale. 

Teodora je hodala i hodala. Prošao je sat i karavanska staza zaokrene oko podnožja 
jednog ogoljelog vulkanskog brežuljka i zavijuga kroz usjek u vrletnim liticama, gdje se vrelina, 


odbijena od stijena, činila nepodnošljivom. S vidika je nestajao i posljednji trag života; daleko, 
prašno zelenilo maslinjaka utonulo je za obzor. 

Bila je sama, na putu u smrt. 

Na nogama su joj ostavili sandale, inače bi joj stopala već davno razrezalo oštro kamenje. 
Otrgla je komad svoje grube haljine i napravila od njega neku vrst pokrivala za glavu koje je 
morala držati nad tjemenom i koje je onda od vremena do vremena, kad bi je savladao umor, 
spuštala. 

Polagano i neizbježno stade je mučiti žeđ. U početku se javila kao suhoća usta, jezika 1 
grla, mučna ali još nekako podnošljiva. Tada joj napadne cijelo tijelo, sve njegove mekane 
dijelove, poput golema vampira što joj siše životne sokove. Na kraju kao da su joj i same kosti 
plamtjele od strašne potrebe za tekućinom. 

Više nije plakala: nije smjela dopustiti da kroz suze izgubi i ono malo vode što joj je 
preostalo u tijelu. 

Negdje oko popodneva začuje ljudske glasove i topot kamila što su joj se približavali s 
leđa dok je teturala kroz uski, vijugavi tjesnac. Smjesta se spustila na kamen ukraj puta iako je 
bio usijan; odmarala se i čekala. 

Nema sumnje, nadolazila je karavana. Sinuo joj je tračak nade. Možda će joj ti ljudi dati 
malo vode: možda čak i više; možda će je povesti sa sobom do nekog zakloništa... 

Dno usjeka gdje je čekala bijaše pokriveno pijeskom i uglačanim kamenjem, između 
kojega bi se ovdje-ondje pomaljala kakva kaktusolika pustinjska biljka. Ona ugleda karavanu 
kako zaokreće oko zavijutka i približuje se k njoj. Nevelika karavana, ne više od dvadesetak 
kamila, većinom natovarenih kojekakvom trgovačkom robom i uz oružanu pratnju dvojice-trojice 
sprovodnika. 

Teodora ukloni s glave ugrijanu tkaninu i hitro pročešlja prstima kosu. Bila je izobličena i 
odrpana, ali se ponadala da će je ova mala toaleta učiniti privlačnijom ljudima koji su se 
približavali. Upinjala se i nekako joj pođe za rukom da se nasmiješi. Smiješak je uvijek pomagao 
u saobraćaju s muškarcima... 

Karavana je sad bila sasvim blizu. Prve kamile nisu bile udaljene više od nekoliko koraka. 
A tada prođoše mimo nje - cijela povorka - i nijedan čovjek ni da pogleda na nju, niti da pokaže 
da ju je opazio na kamenu! 

Zato su kamile zamijetile njenu prisutnost. Jedna ili dvije okrenuše prema Teodori svoje 
duge isturene njuške. Ali ljudi su zurili ravno pred sebe. 

Ona skoči. Obuzme je užas. To je bila prilika da se spasi, a karavana je prolazila i ne 
osvrnuvši se na nju! 

Sva izbezumljena potrča za njima, posrćući po kamenju, dozivajući. 

Iz sveg je glasa vikala 1 plakala, zaklinjala i jaukala. Obećavala im je sve, svoj život, svoje 
tijelo... 

Trčala je nekoliko trenutaka a onda se spotakne i padne koliko je duga na kamenitu stazu. 
Ondje je neko vrijeme proležala u blagoj nesvjestici. 

Kad je opet s mukom uzdigla glavu, karavana je nestajala s vidika, posljednje su kamile 
jedna po jedna zamicale za malu izbrežinu. Nitko se nije ogledao niz stazu. 

Polagano se stane pridizati, odupirući se o tlo najprije rukama, potom nogama, sve dok joj 
nije uspjelo da se uspravi. 

Poče iznova plakati. Bili su to jecaji bez suza. Najprije tihi, zatim glasni, no još uvijek joj 
oči bijahu suhe. Okruživala ju je nemilosrdna pustoš. Dugo, dugo vremena potresao ju je plač. 

Jer sada je konačno spoznala svu strahotu Hekebolove osvete koja se, eto, protezala i u 
pustinju. 


Svaka karavana koja se otputila iz Kirenaike bila je napose upozorena na Teodoru, a 
njezin je opis dostavljen vođama karavana s takvom točnošću da se nisu mogli zabuniti. Onome 
tko bi joj pomogao ili čak s njom porazgovorio prijetio je divlji gnjev namjesnika pokrajine. 
Štaviše, tim su putom zacijelo već prošli skoroteče da o namjesnikovoj naredbi izvijeste karavane 
koje dolaze iz suprotnog pravca. Bila je bez milosti osuđena da umre u pustinji od strašnog sunca, 
umora i žeđi. 

Uskoro presta plakati. Sama samcata sred goleme pustinje, ovije oko glave zaštitnu 
tkaninu i pođe posrćući naprijed. Glava ju je boljela od duga izlaganja suncu i nagon joj je 
prišapnuo da je mora zaštititi, premda ju je krpa kojom je zavila lice i glavu gotovo gušila. 

Prolazili su sati. Sunce se polagano spuštalo na zapad, vrućina je postepeno opadala. 
Teodora je još uvijek teturala. 

Dan se gasio. Pitala se hoće li se s danom ugasiti i njen život? Započne misliti o smrti. Na 
kraju krajeva, reče samoj sebi, život nije tako vrijedan da se za njim žali. Život je puka patnja i 
ništa više. Smrt je milosrdna, ona je san i odmor. Zašto da ne umre? 

Uskoro je, mučena umorom i žeđi, prestala čak i razmišljati. Sunce je tonulo i spustio se 
mrak. 

Ona upuže u udubinu između kamenja, jer je u pustinji s dolaskom noći naglo zahladilo. I 
kao što ju je dan mučio vrućinom, noć joj je donijela gotovo jednako nepodnošljivu patnju od 
studeni. Omotala je oko sebe svoju jedinu odjeću kako je najbolje znala i satima zebla cvokoćući 
zubima od hladnoće i malaksalosti. 

Jednom je čula udaljenu riku zvjeradi. Šakali. Što ako je napadnu? Gotovo se iznenadila 
kad je ta pomisao nije uspjela uzbuditi. Pa da je i napadnu i rastrgnu i razderu, ne bi li čak i takva 
smrt bila dobrodošla? 

Tada se sjeti da je jednom čula govoriti kako su šakali u stvari kukavne životinje koje se 
ne usuđuju napasti čovjeka, i olakšanje koje je došlo od tog saznanja ponovo je iznenadi. Čak i u 
najvećoj bijedi i stradanju, tinjao je u njoj tračak želje za životom, nagonski poriv da ne prekine 
nit svoga postojanja. 

Studen ju je mučila sve do zore, kad se pojavilo sunce i zagrijalo joj promrzle udove. 
Neko je vrijeme ležala na pijesku, malo dalje od udubine u kojoj je prodrhturila cijelu noć. Nije 
se micala, zadovoljna što osjeća da joj se tijelo puni životvornom toplinom. Toplina je uspava i 
ona utonu u kratkotrajan zaborav od svih boli. 


GLAVA DVANAESTA 


U kojoj pomoć stiže u posljednji čas i od sasvim neočekivanog spasitelja; i u kojoj se 
Teodora u nevolji obraća starom poznaniku na njegovo veliko zaprepaštenje. 


Probudila se od strašne vrućine, i znajući kako je opasno spavati na suncu, pokušala je da 
ustane. Bio je to bolan pokušaj. Isprva joj jedva pođe za rukom da se okrene na bok. Tijelo joj je 
bilo ukočeno i ranjavo i tako klonulo kao da u njemu više nema ni trunčice snage. Uz to ju je 
strahovito mučila žeđ. 

Za koji čas skupi sve svoje sile, i odupirući se o nazubljeni kraj velikog kamena, stane na 
noge. Kratkotrajan san i noćna studen donekle su je osvježili, ali kad je opet krenula svojim 
teturavim hodom po praznoj karavanskoj stazi, činilo se da su joj koraci još polaganiji i 
malaksaliji nego jučer. 

Staza koja se bijeljela od kostiju i dalje je vijugala između litica, zmijala kroz gudure koje 
bi izgledale veličanstveno u svakom drugom krajoliku osim u ovom pustinjskom. Jer ovdje su se 
činile patuljaste i beznačajne u usporedbi s golemim prostorom bezvodne zemlje i neba bez 
oblaka. 

Toga dana nije susrela ni jednu karavanu. Jezik joj je u ustima nabrekao i proturio se 
između zuba sav ranjav od dodira. Od vremena do vremena s mukom je hvatala dah, srce joj je na 
mahove ubrzano tuklo tako da je njegov mahniti kucaj osjećala u sljepoočicama. Znala je da je to 
opomena, pa je tješnje omotala tkaninu oko glave, kako je ne bi oborila sunčanica. 

Na obzoru rasla su i plesala priviđenja, katkada su poprimala lik poznatih i željenih stvari, 
pretvarajući se u jezera i potoke koji kao da su se rugali njenoj užasnoj žeđi. Znala je da su to 
samo priviđenja, ali katkad bi je neka halucinacija tako obuzela da je počela skretati prema 
zračnoj tvorevini, sve dok se opet ne bi prenula i prisilila samu sebe da se vrati na karavansku 
stazu. 

Ta su priviđenja bila na neki način najstrašnija zbivanja dana. Bol joj je čekićala u lubanji, 
a povremeno bi joj oči prekrila maglena zavjesa, i kad ih je protrla da probistri pogled, zvrcale su 
u njima varnice svjetlosti. Sve češće joj je padao mrak na oči i uzrokovao da nije vidjela kuda 
hoda, pa se spoticala. 

Jednom ili dvaput je pala. Kad se posljednji put srušila, toliko ju je napora stajalo da se 
podigne da je znala da više ne smije pasti, jer više neće moći ustati. 

Teturala je i krivudala kao da je pijana a misao joj odluta prema nejasnim uspomenama na 
vodu: na svježu slatku vodu koju je čitav život tako bezbrižno prosipala ne sluteći njenu 
dragocjenost; na vodu u njenom kupatilu u kući u Konstantinopolisu nedaleko Trga Afrodite, u 
kadi s modrim pločicama i s razigranim pliskavicama što su krasile dno; mogla bi popiti čitavu 
kadu kad bi je sad imala, mislila je već pomalo sumanuta. 

Napredovala je sve sporije, pomičući nogu po nogu, stavljajući jednu ispred druge 
opetovano i bez kraja; svaki put bio je to odijeljen, svjestan napor koji je produžavao njeno 
polagano, drhtavo kretanje kroz usijane klance i preko kamenjem posute ravni gdje je karavanska 
staza vijugala poput prašne zmije. Na kraju se gibala još samo nagonski. Duša joj i tijelo kao da 
su plivali preko pustinje, ne zajedno već svako posebno, a vezala ih je samo tanka životna nit, 
tako tanka i slaba da je mogla svakog trena prepući. 


Dan je odmicao beskrajno sporo, svaka se minuta pretvarala u tjedan, svaki sat u godinu 
patnje i mučenja. Jednom je nesretna djevojka shvatila da joj na usta naviru nesuvisle riječi, jer ju 
je k svijesti privela bol od ozlijeđena jezika. 

Nije imala ni pojma gdje se nalazi, osim što je vidjela da je stigla na rub kamenite ravnice. 
Svuda uokolo dizali su se humci i litice, blijedi i ogoljeni: još bljeđi i još ogoljeniji od onih kakve 
je dosad susretala - tako joj se bar činilo. A ispred nje u daljini iskrslo je novo priviđenje. 

Ovaj put nije vidjela jezera ni potoke, nego zelenilo drveća. Da je priviđenje, prepoznala 
je po treperenju slike u zraku bila je to titrava igra zagrijane atmosfere. 

Nije obraćala pažnju na priviđenje i počela je s mukom silaziti niz strminu prema 
užarenoj dolini. Nakon nekog vremena zaprepasti je postojanost priviđenja. Ono joj je i dalje 
titralo pred očima, ali nije se izmijenilo niti raspršilo kao obično. Sada je plesalo ravno pred 
njom, a karavanska staza kao daje vodila kroza nj. Ona se sjeti daje tako bilo i a ostalim 
halucinacijama, pa nastavi da srlja naprijed, sretna što je put krenuo nizdol i što je napredovanje 
zbog toga lakše. 

Sunce je odozgo tuklo po njoj kao čekić od užarenog bakra. Djevojka je posrtala i klimala 
niz stazu prema onoj bezdušnoj, podrugljivoj tlapnji u daljini. 

Nije htjela da je gleda. No ovda-onda bi podigla pogled 1 ustanovila da je priviđenje i 
dalje postojalo. To ju je zbunjivalo i opsjedalo sve više i više. Što ako nije priviđenje? Na tu 
pomisao ona se suludasto nasmije, a smijeh joj naglo zamre čim ga je čula, jer taj glas, tako 
promukao i hrapav poput graktanja pustinjskog gavrana, kao da je pripadao nekom drugom biću. 

Dugo je vremena upirala pogled u tlo, preda se. A onda se ponovo usudi uzgledati, 
sigurna da će se ovaj put zamamna iluzija rasplinuti. Nije mogla vjerovati svojim očima. Vidjela 
je kuću. 

Malenu kuću, pravu kuću, zidanicu od opeka i sušenog blata. Oko nje su rasle palme 
datula. A nešto dalje ukazaše se druge kuće i još nekoliko palminih stabala. 

Priviđenje nije bilo priviđenje. Nalazila se nadomak male oaze. 

Tada je ponovo pala. Satima se samo snagom volje držala na nogama, ali sada joj 
odjednom presahnuše snage i ona se zaljulja i udari licem o zemlju. 

Udarac je omami i ona proleža nekoliko trenutaka nepomična. Da je pala ranije, možda bi 
jednostavno ostala ležati na mjestu gdje je pala da ondje dočeka smrt, bez snage 1 želje da dalje 1 
pomiče izmučeno tijelo. 

Ali sada se, poslije stanovitog vremena, slabašno tržne i malčice podigne glavu. Da, još 
uvijek je vidjela oazu. Pokuša ocijeniti daljinu. Jedna rimska milja, otprilike. 

Kao da ju je omotala crvena para; ponovo zatvori oči. Iscrpenost, slaboća i patnja oboriše 
je na užarenu pustinjsku stazu i prikovaše joj tijelo uz nju. Umirala je. 

No i sada, na toj krajnjoj granici života i trpljenja, u njoj je palucao tvrdoglavi mali 
plamičak života. Nije mogla umrijeti. 

Poslije mnogo vremena ona još jednom otvori oči. Skupljala je posljednje mrvice snage 
za konačni napor. Znala je da nije u stanju prijeći tu posljednju milju, ni hodajući, ni gmižući. Ali 
nešto u njoj što je bilo jače od slabosti i smrti nagna je da pokuša. 

Nikada nije doznala kako joj je pošlo za rukom da se opet uspravi. Niti je shvatila kako je 
ipak prevalila onu strašnu milju do oaze. Posljednjih stotinjak metara posrtala je korak po korak, 
osjećajući svaki pokret kao odijeljenu i neopisivu bol. 

Na nju padne sjena palmina lišća. Nejasno, u omaglici, shvaćala je da se nalazi među 
ljudskim bićima. 

Oaza je bila mala, sastojala se od nekoliko skupina datulinih palma, od tuceta koliba od 
blata i kamenja, od jednog studenca s povisokim kamenim rubom, a nastavalo ju je oko četrdeset 


žitelja. 

Nađe se u krivudavom, prljavom uličku. jedinoj ulici sela. Smeđa lica pustinjskih 
stanovnika blenula su u nju. To su bili Berberi, srodnici divljih napadača iz unutrašnjosti pustinje, 
a živjeli su u ovoj maloj postaji na karavanskom putu. 

Ona zatetura prema njima. 

- Vode! - zahripa, a riječi joj bijahu jedva razumljive. 

Smeđa se lica odvratiše od nje. Hekebolova naredba sezala je čak i dovle. 

Ona učini još dva-tri koraka naprijed, a tada se nesigurno okrene i zabaza gotovo slijepo 
prema kamenom studencu odakle joj se činilo da čuje tihi grgolj vode. Ali put joj surovo 
prepriječiše bradati Berberi. 

- Gubi se! Odlazi! - oštro su vikali. 

- Ja... ja žeđam... - zaklinjala je. Glas joj se stišao do šapta. 

- Ti žeđaš! Što se to nas tiče? Hoćeš li da navučeš nevolju na sve nas? Odlazi odavle! 
Gubi se! 

Muškarcima se pridružiše i žene pa su svi žustro nastojali da je otjeraju, ne obazirući se na 
njeno sažaljenja vrijedno stanje, već samo na zapovijed strašnog namjesnika Kirenaike. 

Ona posluša u sebi neki nagon i slijepo zatetura dalje, ne znajući ni sama kamo ide. 

U sjeni zida od opeka kao kroz maglu ugleda neku grudu što je čučala ovijena poderanim 
krpama: starac s izvrnutim bjeloočnicama slijepca, s upalim grudima pravoga kostura, a usne pod 
rijetkom bradom blebetale su nesuvisle riječi slaboumnika ili čovjeka obezumjela od starosti. 
Zveketao je s malim mjedenim vrčem za milostinju koju mu gotovo nitko nije davao. 

Prolazeći kraj slijepog starca što se zgurio uza zid na rubu oaze, pokušala je u svom očaju 
da s njim razgovara. Glas nikako da joj prijeđe usne zbog otekla jezika i nepca. Pokuša iznova i 
uspije joj da prošišti riječ »Mendici« ... 

Ono prljavo čeljade u dronjcima ne pokaza ni najmanjeg znaka da je čulo i razumjelo što 
je kazala, već je 1 dalje blebetalo bez prestanka, izvrnutih slijepih očiju. Ona shvati da je prosjak 
ne samo slijep već i gluh, i njena slabašna iskrica nade ugasnu. Čak i da ju je mogao čuti, da je 
mogao čuti zov Bratstva, vjerojatno i nije bio član zajednice. Po svoj je prilici bio samo ovdašnji 
prosjak vezan uz ovo pustinjsko selo gdje je životario od rijetkih milodara. 

Gonjena jadom i nagonom teturala je kroz selo prema pustinji. Nije bilo drugog puta nego 
naprijed. Ostavila je za sobom blagu sjenu palme i slatki mrmor vode. 

Izbezumljena od stradanja i očaja, vukla je noge jednu po jednu, a svaki ju je pokret stajao 
krajnjeg napora čitavog bića; i ne znajući što radi, tko je i kuda ide, bila je samo još onaj slabašni 
uporni plamičak života što je tinjao u tijelu već izručenom smrti. 

Koliko je tako hodala, nije znala, ali na kraju je došlo do neizbježnog pada. Ovaj put se 
više nije micala. Po svemu sudeći, njena je igra bila doigrana. 

S bistrog neba spusti se crna sjena. Slijedila ju je druga, jednako zloguka, a zatim još 
jedna. Ubrzo ih se mnogo skupilo. Pustinjski strvinari i gavrani što su obitavali i čučali na 
klisurama koje su bacale sjene sve do palog nepomičnog tijela, sjatili su se da otpočnu sa svojom 
stravičnom gozbom. 


To mlitavilo u koje je utonula njena svijest bilo je nalik na neko more. Još uvijek je 
trpjela, ali ne više tako kao prije. ležala je u tami, iako je nazirala i slabu svjetlost što je 
plaminjala u blizini. S vremena na vrijeme osjećala je vodu. Nečija ruka otvarala joj je usta i 
sipala na nagrizli jezik svega po nekoliko kapi. Pohlepno ih je upijala gotovo nesposobna da ih 
proguta, a tada bi cviljela moleći još. 


Ali vodu joj na dugo vremena uskratiše. Tada joj opet dadoše više. Bila je previše 
iscrpena i klonula da išta razumije, no vodu je prihvaćala s golemom i djetinjskom zahvalnošću. 
Pošto je popila mnogo malih gutljaja, nateklina jezika postepeno je splašnjavala, njeno je tijelo 
posisalo živodajnu vlagu i groznica iščeznu iz isušenog tkiva. Tada joj pružiše još vode, s 
vremena na vrijeme po cio gutljaj. 

Zaspala je. Kad je opet došla k svijesti, još ju je uvijek okruživala tama, no i opet je znala 
da negdje u blizini treperi svjetalce. Otvorila je oči. S tupim iznenađenjem razabra nad sobom 
kameni svod. Iza kamene mase pomaljala se poneka izbočina, časomice osvijetljena ili 
zamračena, kao daje treperavo svjetlo neprestano dolazilo i odlazilo. 

Dugo je tako ležala a onda se pomakne i osjeti da počiva na mekom pijesku po kojem su 
bile prostrte krpe. Pitala se kako je samo dospjela ovamo, no uskoro se okani razmišljanja, jer joj 
je pričinjavalo prevelik napor. Njen duh je klonuo, tonuo u prazno, a na površini ostala je tek 
glavobolja od koje je pucala lubanja. 

Okrene glavu. Svjetlo koje je zamjećivala dolazilo je od malenoga ognja što je plamtio na 
udaljenosti od neko dvadesetak stopa nasuprot otvoru što se činio kao otvor pećine. Pokraj vatre 
čučao je neki kostur: starac rijetke brade koji je nešto miješao u malom zemljanom loncu. 

Bol u glavi poraste i gotovo je zaslijepi. Otme joj se dubok uzdah. 

Lik pokraj vatre smjesta ustane i posta golema sjena što se nadnijela nad nju zaklanjajući 
svjetlo. 

Buljila je: čak i u mraku činilo joj se to lice poznatim. Već ga je negdje vidjela... ali gdje? 

Šušljavi starački glas upita: 

- Kako ti je, dijete? 

- Moja... moja glava - proštenja ona. 

- Čekaj - reče starac. 

Za trenutak se udalji. Pokraj vatre stajao je zemljani ćup široka grla, veći od lonca u 
kojem je starac bio miješao. Uze neku krpu - bila je to veoma prljava krpa - i umoči je u ćup s 
vodom. Vrati se k Teodori i stavi joj mokru krpu na čelo i sljepoočice. Ta je hladnoća bila upravo 
ljekovita. Blažila je bol. 

Ona opet zatvori oči i dugo vremena osta mirna. Pa ipak nije spavala. Čula je kako starac 
opet odlazi k vatri. 

Možda je prošao sat vremena ili više. Ona opet otvori oči. Bol se u glavi smirila. Zgureni 
lik pokraj vatre čučao je drijemajući. 

- Starče... - propiskuta. 

Krhki se lik gane, probudi iz drijema i požuri, posrćući, prema njoj. 

- Zvala si me, dijete? 

Ona slabašno kimnu. Riječi je izgovarala s krajnjim naporom. 

- Kako sam... dospjela... ovamo? 

- Kazala si riječ. 

Tada ga prepozna. Bio je to prosjak iz oaze. 

- Ali ti si bio slijep... i gluh - reče ona sva zbunjena. 

On jedva čujno zahihoće. - Treba mnogo vježbe da se nauči smicalica kako ćeš izvrnuti 
oči tako da se vide samo bjeloočnice. Ali nije teško naučiti da budeš gluh. A sada dosta 
razgovora. Donijet ću ti još vode. 

Kad se opet napila, ustanovila je, onako onemoćala i smalaksala, kako je ugodno poslušati 
prosjakov nalog da više ne govori. Gledala ga je kako se vraća k vatri; zamalo se pružio po 
kamenitom podu pećine. Vatra je uskoro odtinjala. Zavlada potpuna tama. 

Kunjala je i potom se opet probudila, i ponovo zakunjala. Kad je slijedeći put otvorila oči, 


tminu je zamijenilo sivilo koje se postepeno pretvaralo u svjetlost. Svitala je zora. 

Stara se hrpa kostiju promeškolji, razbudi i protegne, dune u žeravku da rasprete vatru, pa 
još nabaca nešto osušenih kamilinih izmetina s nevisoke nahrpine ukraj ognjišta. Potom nadnese 
mali lonac nad plamen miješajući s vremena na vrijeme njegov sadržaj. 

Malo kasnije priđe s loncem i žlicom k Teodori. 

- Kako je s tvojom glavoboljom? - upita. 

- Bolje. Još uvijek tupa bol. Ali mnogo bolje. 

- Hoćeš li malo kaše? 

- Najprije vode. 

- Svakako, vode. - On joj pruži da pije iz tikvice. - Onome tko se dobro nažeđao voda je 
dragocjenija od dragulja. Taj nikako da se dosita napije. To je uvijek tako. Ali ti si se već 
dovoljno napila, dijete, a gledaj, imaš još vode ako budeš ožednjela. Nego, kušaj sad ove dobre 
kaše. 

Bila je to tanka kaša od gruba brašna skuhana u vodi, s pokojom rasječenom datulom kao 
začinom. Teodora nije bila gladna, ali je pojela nešto kaše kako bi se osnažila. 

Kasnije je bila u stanju da pojede više, a kad je jarki snop svjetlosti što je nadirao kroz 
otvor pećine pokazao da je sunce već visoko odskočilo, mogla je, uz prosjakovu pomoć, sjesti na 
ležaju. Snaga joj se brzo vraćala, iako je narednih dana još trpjela od povremene jake glavobolje, 
sve dok se posljedice pustinjskog sunca posve ne izgubiše. 

Toga dana prosjak nije napuštao pećinu. To je bila jedna od onih jama kakve se nalaze 
posvuda u svijetu gdje god ima vulkanske šljake, a u njezinoj unutrašnjosti vladala je stanovita 
svježina koja je Teodori veoma godila. 

Jednom ga upita: - Kako se zoveš? 

On joj priđe i zguri se uz prostirku prekriživši noge. 

- Ime mi je Buva i prosjak sam za svih ovih šezdeset godina, još od mog djetinjstva u 
Aleksandriji - reče. 

- Spasio si mi život, Buva. Znaš li čiji si život spasio? 

On kimnu glavom, dok mu je rijetka brada počešala upala prsa. 

- U oazi su oglasili trubljama da će možda naići neka žena; opis se podudara s tvojim 
izgledom; koja je prognana, a svaki onaj tko joj priskoči u pomoć bit će kažnjen smrću. 

- Pa ipak si mi, usprkos toj prijetnji, dao vode? 

On iznova kimnu. - Ne znam odakle ti ona riječ, dijete, budući da mi ne izgledaš kao 
prosjakinja. Ali mi, koji smo pripadnici Bratstva, ne možemo a da se ne odazovemo kad čujemo 
tu riječ. 

- Mislila sam da je nisi čuo. 

- Zato što su oko nas bili mnogi, nisam ti smio pokazati da sam te čuo i razumio. Inače bi 
me ljudi držali na oku, u strahu da svi stanovnici ne ispaštaju zbog jednoga, pa bio taj jedan i 
prosjak. Ali kad su se razišli, pošao sam za tobom i našao te na mjestu gdje si pala i donio te 
ovamo. Što si učinila da te zadesila takva sudbina? 

- Nisam mu uzvratila ljubav i tako sam uvrijedila njegovu taštinu. Ja sam Teodora, 
milosnica iz Konstantinopolisa, a bila sam ljubavnica Hekebola, namjesnika Kirenaike. 

On je pogleda uznemiren. 

- Ali ti pripadaš nama? 

- Pripadala sam. 

- I po svoj prilici poznaješ naš zakonik? 

- Pokušat ću se sjetiti. - Ona se u mislima vrati u prošlost. Kako da se sjeti zakonika 
Bratstva kad ga je čula svega jedan jedini put u životu? Pa ipak, činilo joj se da vidi golemu glavu 


i lice puno ožiljaka, nejasno osvijetljeno priprostom uljanicom. I ponovo joj se učini da čuje 
gromoran glas Hagov. I riječi, poneke riječi, vratiše joj se u sjećanje. Ona otpoče: 

A sada poslušaj velike zakone Bratstva prosjaka: 

Prvo, budući da svi narodi imaju - imaju vlastite načine prosjačenja i različite jezike - 
svaki član Bratstva mora naučiti - prosjački žargon kako bi...« 

Prosjak uzdiže ruku. 

- Dovoljno! To su upravo uvodne riječi našega zakonika. Pretpostavljam da znaš 1 ostalo. 
Sada si odviše slaba da bih te ispitivao, ali i ovo malo dovoljno je da se smirim. 

- Zašto? 

- Zašto? Pa zar da stavim život na kocku za nekoga tko ne pripada nama? 

Sva zadivljena, Teodora pomisli kako se ovaj najslabiji i najbespravniji od ljudi usudio 
poći za njom u pustinju i spasiti je, dok nitko drugi nije pokazao ni trunke samilosti prema 
jadnom i izmučenom stvoru, sve od straha pred namjesnikovim gnjevom. K tome ju je taj Buva, 
nježan i dobar kakav je bio, prekinuo dok je recitirala zakonik, osjećajući možda da ga ona ne zna 
kako bi trebalo i ne želići da se o tome uvjeri, budući da bi to poništilo obavezu da joj i dalje 
pomaže. 

Ona odluči da ga umiri barem u pogledu ove posljednje sumnje. 

- Buva - kaza ona - jesi li ikad bio u Konstantinopolisu? 

On strese glavom. - Nikada nisam bio dalje od Afrike. 

- Ali si zacijelo čuo za Haga, protomendicusa! 

- O protomendicusu sam, razumije se, čuo, kao i svi ovdašnji članovi, iako ga nikad nisam 
vidio i s njim govorio. 

- Ja sam Hagova prijateljica. Kao dijete pomagala sam mu u prosjačenju. 

- Uistinu? Sad mi je dvostruko milo što sam ti pritekao u pomoć! 

Sutradan je Buva poranio i otišao, vjerojatno da štogod isprosjači u oazi koja je, kako je 
saznala, bila nešto poput stanice na karavanskom putu što je prolazio ispod pećine. 

Danas se osjećala mnogo krepče, pa je uspjela čak i da se samostalno kreće. Nesigurno se 
uputila prema velikom zemljanom ćupu za vodu. Bilo je upravo onako kako je prosjak kazao. 
Premda nije bila naročito žedna, željela je piti. Pila je kad je god mogla, kao da pokušava svoje 
tijelo opskrbiti tekućinom za slučaj ponovne žeđi. 

Ali kad se nagnula nad širok otvor ćupa, uzmače kao da ju je pogodio udarac. Na glatkoj 
površini vode zazrcalilo se njeno lice. Strašno! Zar je to sablasno stvorenje, ispijeno i opaljeno 
suncem, ranjavih i natečenih usana i sumanuta pogleda ona, Teodora? Sva užasnuta klone natrag 
na ležaj i udari u plač. Ljepota joj je toliko značila... i sada je ljepote nestalo... 

Kad je zanoćalo, vrati se Buva. S njim je došao još jedan drug: bogalj koji je hodao s 
pomoću dva štapa o koje se odupirao jakim i savijenim rukama, dok su se nemoćne noge 
povlačile za njim po prašini. Taj je, premda mlađi od Buve - možda je bio prevalio tek zenit 
života - također bio sav dronjav, ali djevojka primijeti da je u njega prepredeno lice, dug, ispitljiv 
nos i velika, krezuba lisičja usta. 

- To je ona? - upita. 

- Da - reče Buva. - Zna riječ i zakonik. Osim toga je prijateljica protomendicusa. 

Bogalj doklimata bliže, unese joj se u lice i odjednom izbaci mnoštvo slogova, naoko bez 
povezanosti i iskrivljena naglaska, iako su svi zajedno zazvučali kao jedan jedini jednolični ritam. 
Ponoviti ih modernim jezikom naprosto je nemoguće, budući da su sve te riječi bile nakazne 
izvedenice latinskog i grčkog s natruhama armejskog, egipatskog i gotskog jezika. 

Teodori je još jednom dobro došlo što je djetinjstvo provela s prosjacima, što je stražarila 
za Haga u bazaru i što je s njim vodila duge razgovore pod fornices. Govor na kojem joj se kljasti 


Buvin drug obratio bijaše prosjački žargon. Bogalj ju je naprosto upitao zna li govoriti tim 
žargonom. 

Ona smjesta odgovori kratko i potvrdno, istim neobičnim pjevuckavim načinom. 

Čovjek kimnu. - U redu - reče. - Drugi je neće ispitivati. 

Buva, koji je nastupio kao Teodorin zaštitnik, činio se silno zadovoljan. 

- Znao sam da nije varalica - kaza. Tada se obrati Teodori: 

- To je Kurban, veoma mudri prosjak, koji će biti vođa na putovanju koje skupina naših 
uskoro poduzima. 

- Kamo putujete? - upita ona. 

- Na istok, u Egipat - reče Kjurban. 

- Ova pećina je sastajalište Bratstva objasni Buva. - Slučajno sam se nalazio u ovoj 
bijednoj oazi kad si ti naišla. Oaza nije na popisu mojih prebivališta, no kako sam stigao prije 
ostalih, posao sam u selo i pokušao štogod isprosjačiti, ali ti berberski psi nisu mi udijelili baš 
ništa. I tako se desilo da sam te susreo. 

Ona kimnu. Trenutak je razmišljala a tada upita: 

- Jeste li namjerili da odete u neki određeni grad? 

- Ne - odgovori Kurban. - Nemamo određenog cilja. Sela i gradovi duž ove karavanske 
staze što vodi uz morsku obalu prema Egiptu tako su siromašni i tako udaljeni jedno od drugoga 
da ih nije uputno češće posjećivati; posjećujemo ih veoma rijetko i u skupinama, kako bismo što 
brže i što bolje obavili svoj prosjački posao. Što se dade ušićariti, to ušićarimo, a onda brže-bolje 
krećemo dalje. 

- Idete li možda do Aleksandrije? 

- Možda. 

- Rado bih pošla s vama u Aleksandriju - reče ona. 

Kurban i Buva stadoše se dogovarati. Potom će prvi: 

- Nitko se ne smije pridružiti prosjacima tko ne vlada nekom naročitom vještinom. Čemu 
si ti vješta, znaš li možda gatati? 

- Ne, ne razumijem se u vračarije. 

- Umiješ li pripremati ljubavne napitke? 

- Ne. 

- Imaš li kakvih amuleta ili privjesaka za sreću? 

- Nemam. 

- Kurban reče: - Na žalost, mi se ne bavimo prostitucijom. To je poseban, odijeljen zanat. 

- Ja sam noseća - kaza ona ponizno - pa se ne mogu ni s time baviti. Ali možda bih mogla 
nastupati kao zabavljačica, možda bih mogla nasmijavati gledaoce? 

- Odakle ti to umijeće? 

- Bila sam glumica u Konstantinopolisu! 

Kurban se zaveze u misli. Konačno reče: 

- Peto pravilo u zakoniku Bratstva zabranjuje Svako udruživanje s predstavljačima i njima 
sličnima, ali samo u onom slučaju ako ti predstavljači nisu članovi prosjačke zajednice. Stoga se 
ta zabrana ne odnosi na tebe. 

Kao da se odlučio. 

- Ako si glumica kao što kažeš, deder, pokaži nam što umiješ. 

On i Buva sjedoše na pećinsko tlo, a ona shvati da su očekivali predstavu bez odgađanja. 
Poslušno ustane s prostirke. 

Možda u povijesti audicija nije održana audicija čudnija od ove u pustinjskoj pećini, gdje 
je predstavljačica bila djevojka osuđena na smrt, a gledaoci dvojica prosjaka od kojih je jedan bio 


izobličeni bogalj a drugi živi kostur ogrnut nečistim dronjcima. 

Teodora je bila još uvijek veoma slaba, lice joj se namjehurilo a usne bile natečene. Ali 
otpočela je hrabro i u roku od jednog sata izvela sav program kojega se mogla sjetiti, dodajući 
ovdje-ondje poneku improvizaciju; bila je to pantomima finih ali i krepkih pokreta, s 
karakterizacijama koje su bile i ujedljive i smiješne. 

Najprije je prikazala senatora nabijene kese i razmetljiva vladanja, no tupoglava i luckasta 
i sklona užicima; ta ljupka i duhovito prikazana satira svojedobno je uvijek izazivala smijeh u 
gledalaca. Ali današnji gledaoci samo su zurili kamenih lica i nepomični. 

Slijedeća točka bio je uobraženi eunuh koji je tražio, tražio i tražio nešto što je bio 
izgubio, ali je tražeći zaboravio što zapravo traži. Pretpostavljalo se da gledaoci znaju što je to 
eunuh jednom izgubio, što su jednom svi eunusi izgubili, i ta je paprena aluzija redovito izazivala 
grohotan smijeh. Ali u ove dvojice što su pažljivo motrili predstavu ne izazove ni glasa ni trzaja 
na licu. 

Ova šutnja uznemiri je i obeshrabri. Pitala seje li njezin izgled tako loš da nije u stanju 
njime ništa iskazati. 

Očajnički je izvodila točku za točkom a sve su redom nekada ubirale grohote i prštanja 
smijeha: prevrtljiva žena skupljača poreza kojoj muž predbacuje nevjeru; nadmeni i razmetljivi 
vojnik koje će svojim hvastanjem s krvavim ratnim zgodama sam sebi skuhati poparu jer će tako 
užasnuti svoju odabranicu da će ova na kraju pobjeći; čak i ponositi, surovi i pohlepni namjesnik 
uistinu sjajna improvizacija koja je predstavljala Hekebola sa svim njegovim karakterističnim 
kretnjama i ponašanjem. 

A dva su prosjaka svejednako sjedila poput kipova, nepomičnih lica, ne pokazujući ni 
najneznatnijim pokretom jesu li zadovoljni. 

Teodoru spopadne malodušnost. Učinila je kako je najbolje znala, čak je i nadmašila samu 
sebe da bi njih predobila, ali nije uspjela izazvati ni tračka osmijeha, ni treptaja vjeđom. 

Bilo je to životno pitanje: hoće li se smjeti priključiti skupini prosjaka. Ali na kraju se 
osjeti odveć iscrpena pa prestane s izvođenjem i pođe prema prostirci, sjedne i obuhvati rukama 
glavu. Još uvijek izmoždena od stradanja u pustinji, drhtala je od slaboće i umora, a dlanovi 
kojima je prekrila lice dodirivali su otečene usne i oprljenu kožu. Bila je ružna. To je bio razlog 
što nije uspjela. Da je bila lijepa... Suze joj navriješe na oči, suze poniženja, jada i razočaranja. 

Čula je gdje Buva pita Kurbana: 

- Što ti misliš? 

U pećini je zavladao muk. Tada Kurban, s licem turobnika kao u sove, izjavi: 

- Odlična je. Bit će gadne smijurije kad bude održavala predstave po ulicama. Jednom 
sam se malone i ja nasmijao! 

- Ija - doda Buva jednako svečano. - Kad je izvodila onu točku u kojoj eunuh traži svoju 
izgubljenu muškost, osjetio sam neko neodoljivo golicanje, pa sam se morao uštinuti za nogu i 
prisjetiti se da sam prosjak. 

Zinuvši od iznenađenja, Teodora podiže glavu. Odjednom je razumjela, i kamen joj se 
svali sa srca. Kako to da se prije nije sjetila one stalne prosjačke navade da udešavaju vječno 
tugaljiva i smrknuta lica? 

Ponovo zaplače, otirući suze koje su ovaj put tekle od veselja. Jer sada je znala da će je 
prosjaci povesti sa sobom kad se sakupe i pođu u Egipat. 


Bilo je to negdje potkraj godine, nekoliko mjeseci od onog dana kada je Teodora sva 
oprljena i izubijana prikazala Buvi i Kurbanu u pećini svoju glumačku vještinu. 


U Aleksandriji, gradu koji je od one pustinjske pećine bio udaljen ravno osam stotina 
milja, spustila se kišonosna večer. Kad su se u bezbrojnim kućama poupaljivale svjetiljke, 
dućandžije stadoše zaključavati svoje trgovine; a duž pristaništa koje se pružalo daleko u more i 
okruživalo čitavu luku pretrpanu brodovima zatvarala su se prednoć skladišta i poslovnice. 

Aleksandrija je bila biser Egipta. Imala je najbolju luku i u cijeloj pokrajini održavala 
najživlju trgovinu sa svijetom, a jedini njen dostojni suparnik bio je sam Konstantinopolis. 
Aleksandrijski trgovci bili su na glasu zbog svoje umješnosti u poslovanju, a po ugledu i položaju 
nitko im u carstvu ne bijaše ravan, budući da su sačinjavali aristokraciju svoga grada, gdje se 
plemstvo nije računalo po krvi nego po bogatstvu. 

Te je večeri jedan trgovac nadgledao svog upravitelja dok je ovaj zakračunavao golema 
drvena vrata poslovnice; potom uze ključeve i krene kući. Teško da bismo mu mogli zamjeriti što 
je pokazivao pomalo neuobičajenu gordost i dostojanstvo u vladanju, budući da je bio poznat i 
uvažen u trgovačkom svijetu: poznat i uvažen kao čovjek spretan i bogat u financijskim 
krugovima. 

U luci se, ukotvljeno sidrima, ljuljuškalo gorostasno trgovčevo brodovlje, zeleni im 
stjegovi lepršali s jarbola, dok se teret utovarivao ili istovarivao. Trgovčeve karavane kamila 
putovale su gore i dolje duž obale Nila, prispijevale na zapad u Kirenaiku i na istok u Siriju. 
Njegova skladišta bijahu pretrpana svakojakom robom što je čekala u vrećama i sanducima, a u 
službi je držao na tucete robova, pa i mnogi slobodni radili su za nj. 

O tome se čovjeku šaputalo da ne umije pogriješiti i da su svi njegovi trgovački potezi 
sretne ruke. A tako je 1 bilo: u kratko vrijeme udeseterostručio je svoj imutak koji je, prije jednog 
pohoda u carsku prijestolnicu, bio tek nešto više nego prosječan. 

Dok su prolazili mimo njega u nosiljkama koje su nosili robovi, znanci i takmaci u poslu 
pozdravljali su ga s poštovanjem. 

- Dobra ti večer, Datose - nazove mu jedan trgovac. 

- I tebi, prijatelju Džarede - odgovori Datos. 

- Kako je završio pohod tvojih dvaju brodova na Kretu? - upita drugi trgovac naredivši 
svojim nosačima da stanu i spuste nosiljku. 

- Odlično, Timeone. Odlično - reče Datos. Moje lađe jutros su se usidrile u Kreti. A sutra 
će po sniženim cijenama prodavati maslinovo ulje i vunu, pa će tvoja roba ostati neprodana. 

Timeon počupka bradu, zlovoljno se nakrevelji i dade nosačima znak da krenu. - Uvijek 
sretne ruke, uvijek sretne ruke mrmljao je. Tada ga opet zovnu. - Možda bismo trebali osnovati 
udruženje za naše sadašnje zalihe, Datose? To bi, dakako, išlo tebi u prilog, budući da sam ti u 
šakama kao orah u drobilici. 

- Možda - srdačno se nasmija Datos. Sutra ćemo o tome porazgovoriti, ako si spreman na 
uvjete koji će mi odgovarati. 

Nosiljka trgovca Timeona udalji se niz ulicu. 

Većinu njegovih prijatelja i poznanika nosili su kući u nosiljkama, zapravo u 
naslonjačima na motkama koje bi uprtili po dva roba, ali Datosu bijaše milije pješačenje. 
Oprostivši se s nadglednikom, pogleda u nebo po kome su jurile derotine oblaka prijeteći novim 
pljuskom, i uputi se kući: snažan bradonja, već progrušane kose ali još uvijek krepak, a ramena 
mu se njihala u blagim zamasima. 

Od Datosove poslovnice na obali pa do njegova doma koji se nalazio u Bruheju, grčkoj 
četvrti, u najotmjenijoj četvrti grada, bilo je dobrih pola sata hoda. Za to vrijeme Datos bi se u 
mislima pozabavio poslovnim planovima, smišljao što će sutradan poduzeti na tržištu, promatrao 
s ponosom velegrađanina prekrasne građevine: Antonium, koji je sagradio Marko Antonije; 
muzej, knjižnicu i kazalište; mauzolej Ptolomejevića; i Cezarium sa dva obeliska koji su stajali 


pred ulazom i koji su se nazivali Kleopatrinim iglama: cijela zgrada sada je bila pretvorena u 
monofizitsku crkvu, crkvu sekte kojoj je i Datos pripadao, kao što joj je pripadala većina kršćana 
u Aleksandriji. 

Svijet u kojem je živio Datos bijaše dobro uređen: sačinjavali su ga poslovni uspjesi, 
supruga ponešto vremešna ali vrijedna poštovanja, tri sina koji su mu pomagali u poslu i tucet 
jogunaste unučadi koja je s veseljem iščekivala njegov dolazak, jer on je bio srdačan i 
dobrodušan i znao je donositi djeci kolača 1 igračaka. 

Tada, u jednom trenutku, sva sigurnost i udobnost svijeta kao da se poljuljaše. 

- Datose! 

Toga je časa upravo prolazio ulicom nedaleko od poslovnice, a hodao je veoma pažljivo 
jer je pločnik bio sklizak i mokar od maločašnjeg pljuska. On zastade i ugleda neku ženu što se 
stisnula uz kućni zid. 

- Jesi li me ti zvala? - upita. 

- Jesam. 

- Što želiš od mene? 

Ona iziđe iz sjene i pođe prema njemu. Buljio je u nju a ona mu dobaci neki neobičan 
pogled, kao da nešto od njega očekuje - samo što? Kad ju je pogledao, kao da se u njemu 
probudilo neko daleko sjećanje. 

- Smijem li... smijem li porazgovoriti s tobom? - propenta ona. 

On uzmakne za pola koraka i oprezno pogleda gore i dolje duž ulice. To nikako nije 
spadalo u njegov svijet. Da ga na ulici zovne i zaustavi nepoznata žena, i to žena čiji izgled 
nimalo ne odaje poštovanja vrijednu osobu! Svim se srcem nadao da ni jedan od njegovih 
prijatelja neće ovuda proći i vidjeti ga s kime razgovara. 

Srećom, ulica je u taj čas bila gotovo prazna, jer su svi trgovci već bili otišli kućama. 

Začudio se otkuda ona zna njegovo ime; kao da ga je odnekud poznavala. Morao se 
riješiti njena društva. Možda uopće ne bi trebalo da razgovara s njom. Ali tada ga bočnu nagon 
koji muškarci uvijek osjećaju u takvim prilikama: htio je barem ustanoviti tko je ona i što želi od 
njega. Žena može katkada biti opasna, čak i za čestitog i uglednog građanina, ako je zabila sebi u 
glavu da joj je nanijeta neka nepravda. 

Ona se nakašlja. 

- No dobro, govori što imaš da mi kažeš. 

Istovremeno zauze ponešto smiješno držanje dostojanstvena stara teretna konja kojega je 
iznenada nešto uzbunilo dok je drijemao uz rudo. Činio se čak spremnim da pobjegne. 

Ona reče: 

- Datose, zar me ne prepoznaješ? 

Koliko su milijuna puta u povijesti odnosa između muškaraca i žena muškarci čuli ovo 
isto pitanje, i to od žena koje su već zaboravili ili koje su željeli zaboraviti! Datos osjeti isti 
nenadani srh oko srca, neslavni drhtaj straha, sve što su u takvoj nezgodnoj situaciji iskusili i 
ostali muškarci. Jer sada ju je prepoznao. 

- Ti si - poče i zakrzma. 

- Teodora - nadopuni ga ona. 

- Teodora, mi... - Gotovo je kazao »milosnica«, ali se suzdržao. 

- Teodora iz Konstantinopolisa? 

- Da - potvrdi ona. 

Sada se prisjeti svega neobično živo. 

Ali kako se promijenila! Dugi mjeseci skitnje s prosjacima učiniše te je iščezao njen 
strašni poharani izgled i oprištavjela put koju je bilo opržilo pustinjsko sunce, iako joj je koža 


ostala zagasita i opaljena. Međutim, nešto drugo mu je ustavilo dah. Ta mu je djevojka ostala u 
sjećanju kao sušta milina i ljupkost. A sada je njeno tijelo, ogrnuto priprostim vunenim plaštom - 
nije mogao znati da je za nj dala gotovo svu svoju ušteđevinu koja se sastojala od nekoliko 
bakrenjaka zarađenih na putu s prosjacima - opupavilo i izobličilo se, hod joj je došao gegav i 
nezgrapan, a trup je zabacivala prema natrag, da bi održala ravnotežu s težinom golemog trbuha. 

Žena, izronila iz prošlosti... i trudna! 

To je bilo nečuveno, toga on nije zaslužio. Jedna jedina pustolovina na koju se odvažio u 
cijelom životu, i sada mu je za petama u ovakvom obliku! 

Za posljednjih mjeseci znao bi se od vremena do vremena i s nekom vrstom potajne, 
grešne radosti sjetiti na ona četiri dana što ih je proveo s djevojkom iz Konstantinopolisa, ona 
četiri bezbrižna, odijeljena, mahnita dana. Ali on ih je i platio, a platio ih je kraljevski. I kad se 
vratio iz prijestolnice u Aleksandriju, još je jednom postao građanin pun vrlina i besprijekoran, 
odan iznad svega svojoj obitelji, revan i gorljiv vjernik koji je bogato nadario monofizitske crkve 
i samostane što su se gusto načičkali u gradu i okolici. 

I sada, usred svega toga - Teodora! 

- Zaista, nisi me zaboravio - zaguka ona i priđe mu bliže. 

Te žene kao da su se sladile ako bi ih se koji muškarac sjetio! Dakako da je nije 
zaboravio! Kako bi je i mogao zaboraviti? Rado bi je zaboravio da je mogao, jer ona četiri dana 
sada se nisu činili ni upola tako lijepi i poželjni kakvi su uistinu bili. 

Buljio je u nju nijem od prepasti; a mnogi ugledni, vrli i uvaženi građanin današnjice 
iznenada suočen s galantnom pustolovinom iz prošlosti ponaša se na vlas jednako, obuzet istom 
stravom, jer ljudska se priroda odonda nimalo nije izmijenila. 

- Što tražiš ovdje? - Pođe mu za rukom da izvali uobičajeno glupo pitanje koje muškarci 
postavljaju u takvim prilikama. 

- Raspitala sam se za tvoju poslovnicu. Čekala sam, nadajući se da ću te vidjeti. 

Sada Datos odluči da prijeđe u odrešit napad. 

- Ne želim imati s tobom nikakva posla! - izjavi. 

- Jednom si kazao da me nikada nećeš zaboraviti. 

- Ti nemaš nikakva prava na mene! Ja sam te 1 te kako dobro platio! 

- Donijela sam ti sreću, sam si mi rekao - produži ona. 

- Tako se to već kaže! Zar želiš da me upropastiš? Što hoćeš, novaca? Evo ti, uzmi, i 
skidaj mi se s očiju! 

Baci joj zlatnik. On se zavrti i pade na mokar pločnik gdje je ostao ležati kao iskričava 
točka svjetlosti. 

Ona se ne pomače da ga podigne. Umjesto toga zakopa lice u ruke, nasloni se na zid i 
brižne u plač. 

Datos, koji se već bio okrenuo da ode, zastade. Na licu mu se ocrta zbunjenost i tjeskoba. 
On je u stvari bio dobroćudan i plemenit čovjek, a djevojka, eto, nije pobrala bačeni novac. 
Pogled na tuđu nesreću nije ga ostavljao ravnodušnim. 

Osim toga, ona mu je uistinu donijela sreću. Od vremena kad se s njom upoznao sve mu 
je polazilo od ruke. Datos nije bio praznovjeran, ali ipak, bilo je tu nešto... 

- Što je? - reče oporo. - Kazuj, što se dogodilo? 

Pristupi k njoj i odmakne joj ruke s lica. Obrazi joj bijahu mokri od suza i svjetlucali su 
kao što je svjetlucao i pločnik mokar od kiše, a on oćuti pod rukom da joj je i odjeća vlažna. 
Štaviše, sva je bila prokisla čekajući na nj. Drhturila je. Osjeti da mu je srce preplavila samilost. 

- Što želiš od mene, Teodoro? - upita. - Oprosti što sam ti onako dobacio zlatnik, oprosti 
što sam bio grub s tobom. - On pusti njenu ruku i brižno se sagne da podigne novac koji ona nije 


uzela. 

Teodora opet prekrije lice rukama i dade sebi oduška u plaču što ju je svu potresao. Počeo 
je padati leden dažd. Trenutak prije Datos je ovu djevojku smatrao prikazom užasa, stvorenjem 
koje ga je ugrožavalo. Ali sada je nespretno potapša po ramenu. 

- Hajde, hajde - reče. - Što da učinim za tebe? 

Odjednom ona presta jecati 1 suspregne dah. 

- Oh - šapne. 

- Što je? 

- Evo, sve me češće spopadaju. 

- O čemu se radi? 

- Bolovi! Oh, dobri Datose, ne ostavi me samu u toj nevolji! Rodit ću, vrijeme mi je, a ti 
si jedini, jedini čovjek koga poznajem u cijelom gradu. 

Posljednje riječi izletjele su joj u grču od kojega se savila. 

Zurio je u nju, cupkajući bradu. Ovo što je izrekla raspršilo je u njemu i posljednju 
sumnju da ga kani ucjenjivati, ali ga je nagnalo da porazmisli o novoj situaciji. Kao 1 svi 
muškarci, sad kad je shvatio njen mučan položaj, uzbudio se i smeo tri puta više od nje same. 

- Pa što onda čekamo, što stojimo ovdje? dreknu. - Svaka je minuta dragocjena! Dođi! 
Znam jedno mjesto: ne, ti ne smiješ hodati! Čekaj, treba nam nosiljka, naći ću neku nosiljku. 


GLAVA TRINAESTA 


U kojoj je Teodora prisiljena da se odrekne svog djeteta a monah Abadije salijeće je s 
nečasnim ponudama; i u kojoj se Teodora u Antiohiji susreće sa svojom starom družicom. 


Zaredali mukotrpni sati: sati u kojima se njeno tijelo grčilo, trzalo i kidalo od groznih 
bolova. Znala je da se nalazi u sobi kamenih zidova, u tami koju su nejasno osvjetljavale dvije-tri 
uljanice, znala je da leži na stolu i da primalja rohavih obraza i zrikavih očiju čuči između njenih 
raširenih nogu. 

Bilo je i drugih žena, odjevenih i zakukuljenih u sivo, koje su je pridržavale dok je 
vriskala i izvijala se, ili su odlazile da nešto obave po uputama primalje, ili bi naprosto klečale i 
molile. 

Jednu je od tih žena naročito upamtila: bila je veoma bjelolika i avetinjska. A bio je tu 1 
neki čovjek, jedini muškarac koji je prisustvovao događaju i koji je također bio sav zavijen i 
zakukuljen, ali u crno; bio je visok i užagrenih očiju a zajedno s bjelolikom ženom naizmjence bi, 
kao da pjeva crkvene pjesme, izgovarao optužbe protiv djevojke što se na stolu savijala od muka. 

- Bludnice! - govorio je. - Uličarko! Ispovjedi svoje mrske grijehe k spasi se od pakla! 

- Ako dijete bude živjelo, ti ga ne smiješ zadržati! - nastavljala bi žena. - Ono pripada 
popovima! Suglasi se s time da ćeš dijete predati u samostan! 

Sati su prolazili. Vjekovi, tako se činilo. Možda je, i ne znajući što radi, pristala na sve 
njihove zahtjeve. Uostalom, zar je to bilo važno? U njenoj trenutačnoj, užasnoj tjelesnoj patnji 
ništa nije bilo važno. 

I još je prošla čitava vječnost prije nego su je obuzeli posljednji žestoki trudovi i prije no 
što je čula prodorno cviljenje djeteta i osjetila nenadano olakšanje u izmučenom tijelu. Kao u snu 
začuje uzvik žena, uzvike kojima žene, pa bile one i monahinje, uvijek dočekuju pojavu novog, 
malenog, vlažnog i vrištavog stanovnika svijeta. 

Čim je dobio Teodorin pristanak da se odriče svakog prava na svoje dijete, crni je monah 
nestao. Ženski ushit nad novorođenčetom bio je nepojmljiv. I same žene su za nj, asketu, 
predstavljale nešto nepojmljivo i grešno, budući da su se kroz njih očitovale najstrašnije napasti. 
Sam taj ženski nagon radovanja zbog rođenja djeteta što ga je maločas prenerazio u ćeliji, kao da 
je neprekidno prijetio njegovu celibatu; bila je to najsuptilnija i najopasnija prijetnja koja mu je 
pokatkad snove pretvarala u grozne i bestidne slike, zbog kojih je onda pribjegavao novim 
trapljenjima i kaznama. 

Primalja, koja nije bila monahinja, već žena koju su doveli iz grada da ovdje pomogne pri 
rađanju, smijala se i tepala djetetu. Teodora s mukom okrene glavu. 

- Jeli djevojčica... ili dječak? - prošapće. 

- Djevojčica! Krasna mala djevojčica! 

- Mogu li je... vidjeti? 

Primalja, bucmasta i brižna, najprije upitno zirne prema bljedolikoj nadstojnici koja joj 
kratko, odobravajući kimne. 

- Neka to bude prvi i posljednji put - reče nadstojnica. 

I tako Teodori dopustiše da gleda svoju novorođenu kćerčicu. Nije je smjela dotaći. 
Krhko stvorenjce, umotano u pelene, ležalo je na primaljinim rukama, priljubljeno uz njezine 


grudi, a oči su mu bile širom otvorene - uistinu! - kao da je već gledalo i istraživalo taj svijet u 
koji je eto ušlo. 

- Kako je lijepa - zamrmori Teodora. Oči joj se ispune suzama. - Jadna, jadna mala! 

- Ne brini o njoj, mila moja - kaza ljubazno primalja. - Monahinje će se valjano postarati 
za nju. Pobrinut će se i za dojilju, pravovjernu i s obiljem mlijeka i tvoja će djevojčica biti dobro 
zbrinuta i odgojena; čeka je lijepa budućnost. 

Ali u sebi starica zaključi da je nečovječno oduzimati majci dijete, a da nevolja bude veća, 
mati je bila djevojka. No kako su joj u samostanu često davali posla, kazala je tek ovih nekoliko 
propisanih pobožnih riječi koje su se od nje očekivale, i otišla. 

Kad su odnijeli dijete, Teodora je šutjela znajući da je svaka riječ uzaludna. Taj jedan 
jedini pogled na dijete otkrio joj je nešto što je za nju bilo veoma važno: djevojčica je imala 
pravilne crte, nježan nosić i usne koje su obećavale ljepoticu. To nikako nije moglo biti dijete 
ružnog Hekebola. Tako djevojčica barem nije baštinila zlu i nečistu krv onog okrutnog 
razvratnika. 

Bijedni je Linej, dakle, otac... i to ju je uzradovalo makar je bio rob. Jer Linej je bio 
dobar, pametan i umio je voljeti. Pošto je uzrokovala njegovu smrt, najmanje čime mu se mogla 
odužiti bijaše ovaj produžetak života, ovo dijete njegove ljubavi. U toj je spoznaji našla neku 
tužnu zadovoljštinu. 


Ponekad je plakala sve dok joj se ne bi učinilo da više nema suza. Bila je sva smalaksala a 
u početku se činilo da, unatoč svojoj izdržljivosti, neće preboljeti gubitak koji je pretrpjelo njeno 
mlado majčinstvo. 

Čeznula je za djetetom. Da bude pokraj nje, na njenim rukama, na njenim grudima. 
Odsustvo djeteta ostavilo je u njoj neku prazninu, golemo bolno ništa, koje je stvarao neodoljiv 1 
snažan nagon što se bio začeo u njoj onoga časa kad se dijete rodilo. Ta materinska glad nekad joj 
je upravo komadala srce. 

Ponekad bi se budila iz laganog drijemeža i divlje se ogledavala, kao da traži krhko 
stvorenje koje je rodila. Drugi put bi molećivo zagledala u lica zakukuljenih, u sivo odjevenih 
žena koje su je dvorile. Ali njihova su lica bila kao od kamena a svoju su posvećenu halju 
skupljale da se ne bi uprljala Teodorinim dodirom; približavale su se k njoj samo onda kad je to 
bilo nužno, budući da im se Teodora činila najpokvarenijim bićem. Zbog njihova odricanja od 
života, monahinjama je ova djevojka bila naročito mrska i kao da je ugrožavala njihovu zamornu 
i beskonačnu borbu za svetost, jer se prepuštala svim onim željama i porivima koje su one mučno 
u sebi potiskivale. 

Pošto je monahinje nisu mogle utješiti, Teodora bi ponovo zagnjurila lice u kosu 1 
prepustila se jadu, plačući neobuzdano i grčevito, smrvljena svojom boli i bespomoćnošću, 
zazivajući smrt jer više nije vjerovala da će ikada biti imalo sretna. 

Ali nakon nekog vremena stade joj se vraćati njena stara, prirođena volja i odlučnost; 1 
ona bi tada nastojala prigušiti jecanje, boreći se protiv njih kao da su joj neprijatelji, gušeći je i 
dahćući i konačno uspijevajući nadvladati samu sebe. Slijedili su beskonačni sati kada je ležala 
kao u nekom transu, ili je možda malo drijemala, lagano drhtureći čak i u snu iz kojega bi se onda 
naglim trzajem budila. 

Pa ipak nikad nije molila da joj donesu dijete, jer nije htjela da uzalud moli čak ni za to. 

Malo-pomalo i više nije plakala. Neki pomisliše daje zaboravila na dijete budući da o 
njemu nije govorila, pa čak se i ove kamene statue od žena nađoše zgranute nad tim prividnim 
odstupanjem od normalnog nagona - iako su same nijekale sve nagone pa i taj - i prezirahu je 


sada još i više, jer po njihovu mišljenju nije patila onoliko koliko je trebalo da pati. 

Ali Teodora nije zaboravila dijete. Iako ga nikada nije spominjala u razgovoru, jedan dio 
njena srca obamro je i obešćutio se, baš kao što bešćutan postaje i veliki ožiljak na tijelu. 

Jela je, isprva malo, potom više, jer je željela da prikupi snagu. Datosa, koji ju je doveo u 
ovaj samostan, više nije vidjela, ali je taj plemeniti trgovac platio troškove oko njena uzdržavanja 
i njege, a osim toga joj je obećao da će joj, kad bude prizdravila, pomoći da otputuje, jer je iznad 
svega željela da se vrati u Konstantinopolis. Što će s njom biti po povratku u prijestolnicu, to ona 
nije znala, ali taj je grad bio njen zavičaj gdje je jednom bila i kratkotrajno sretna. 

U međuvremenu, dok se oporavljala, promatrala je okolinu u kojoj se našla. Ležala je u 
samostanu svete Dionizije, svetice koja je na jedvite jade uspjela sačuvati svoje djevičanstvo, 
usprkos udruženim naporima opakih rimskih bludnika, koji su je pokušali silovati. Po uzoru svoje 
zaštitnice, monahinje su vodile život krajnje uzdržljivosti i trapljenja, cio dan nisu ništa jele izim 
po zalasku sunca, a i tada bi blagovale neke bezukusne trave, nesoljen kruh i malo vode. Spavale 
su u uskim ćelijicama na golom kamenom podu, a vrijeme kada nisu bile zaposlene monaškim 
dužnostima provodile su u molitvi, pjevanju psalama i dugim bdjenjima na koljenima. 

Katkada ih je Teodora u mislima uspoređivala s prosjacima li čijem je društvu dugo i 
sporo krstarila sjevernim pustinjskim obalnim pojasom Afrike. Kad se dala na put, jedva da ju je 
tko, onako poharanu, prepoznao kao bivšu namjesnikovu ljubovcu, ali prosjaci su joj kasnije 
pomogli da ponešto promijeni izgled pomoću čađe kojom su joj izmazali čelo, neprirodno joj 
povećavši i nacrnivši oči pomoću kohla, a uz to su je odjeli u jeftinu, kićenu nošnju pustinjske 
plesačice. 

U toj odrpanoj družini, kako su ljudi nazivali prosjačku trupu, osim Buve i Kurbana bilo 
je još pet muškaraca, a uz Teodoru nalazile su se još dvije žene: one su se bavile pokućarenjem, 
proricanjem, preodijevale su se u lažne monahinje-prosjakinje, prodavale su ljubavne čarolije i 
napitke, bavile se uličnim pjevanjem i, razumije se, iznad svega su i najviše prosjačile. 

Kad bi stigli do kakve oaze ili primorskog pustinjskog gradića, raspršili bi se i 
pojedinačno, svaki za se i s druge strane ulazili bi u naselje, kako ne bi pobudili pažnju svojim 
brojem. Tada bi Teodora, u pratnji dvojice muškaraca od kojih je jedan duvao u rog, a drugi 
udarao u citru, otpočela sa svojom predstavom na ulicama. Svaki put bi se oko njih okupila 
gomila gledalaca, a ostali bi prosjaci to iskoristili i stali miljeti među mnoštvom »obrađujući ga«, 
da upotrijebim prosjački izraz. Poslije toga, ponovo bi se raspršili i sastali se opet izvan grada da 
pravedno podijele plijen. 

Taj je kraj bio siromašan, a lovina mršava. Katkada su jedva imali što da jedu, ali Teodora 
je uvijek primala svoj dio, čak i posljednjih tjedana kada zbog trudnoće više nije mogla održavati 
ulične predstave. 

Svakoga dana bi ispijeni monah, kome je bilo ime Abadije i koji je bio kapelan 
samostana, održavao propovijedi bolesnicima i monahinjama izlažući postavke monofizitske 
sekte kojoj je pripadao ne samo samostan nego zapravo cijela Aleksandrija i dobar dio Egipta. S 
vremena na vrijeme on bi s neobuzdanom jarošću napadao ortodoksne katolike, grmeći na mjere 
koje su poduzimali protiv monofizita za vrijeme sadašnjeg cara Justina. Teodori je bilo veoma 
čudno da sluša pogrdne nadimke kao »Moloh« i »Antikrist«, koji su išli vladara koga je 
poštovala. Ali raskol je sam po sebi nije začudio, jer su takve žestoke razmirice između ljudi koji 
su svi ispovijedali jednu te istu kršćansku vjeru bile uobičajena pojava onoga vremena. 

Šest stotina godina nakon što je Nazarenac objavio sveopći mir i bratstvo čovječanstva, 
njegovi se sljedbenici među sobom krvavo i nesmiljeno razbratiše. U svome je početku 
kršćanstvo bilo gotovo istrebljeno, no kasnije je malo-pomalo prevladalo poganstvo, sve dok stari 
bogovi ne preživješe jedino u rijetkim potajnim kultovima, a kraljevi i carevi proglasiše 


kršćanstvo državnom vjerom. 

Ali s tim ustoličenjem i pobjedom kršćanstvo se uvelike izmijenilo. U danima proganjanja 
kršćani su bili ponizni patnici, no što je uspjeh bivao veći, crkva je postajala netrpeljivija i 
agresivnija, tako da je u Teodorino vrijeme borba između različitih sekta bila mnogo žešća nego 
što je bio obračun cjelokupne kršćanske crkve s ostacima paganizma. Ljudi su se krvili i gložili 
zbog različitih metafizičkih tumačenja i razlika tako tananih da bi se jedva mogle izraziti 
riječima, a oni gorljiviji i snažniji pribjegavali su i sili, namećući svoja vjerovanja slabijima i 
izazivajući na taj način neprestane i krvave sukobe. 

Tako se na primjer vodila žučljiva rasprava između katolika i arijanaca, a sve zbog jedne 
jedine riječi u vjerovanju, i to samo u grčkoj verziji. Katolici su inzistirali na riječi homoousian; 
arijanci su s jednakim žarom isticali riječ homoiousicm. Razdvajalo ih je samo jedno maleno 
slovce, najmanje slovo u abecedi. Pa ipak je ta razlika u slovima bila i razlika u značenju, naime 
prva je verzija značila da je Sin »od iste tvari kao i Otac«, dok je druga verzija tvrdila da je Sin 
»od tvari slične kao i Otac«. Zbog toga su se vodile čitave bitke, učestali progoni i pogubljenja, a 
cijela se Evropa potresala od Heraklovih stupova sve tamo do perzijske granice. 

Zapadna Evropa i vandalska Afrika bijahu arijanske. Car Justin pristao je uz ortodoksne 
katolike i ortodoksni katolicizam proglasio službenom vjerom istočnog carstva, ali mu nije pošlo 
za rukom da svekoliko carstvo vjerski ujedini. Javilo se mnogo odstupanja, a budući da je 
rimsko-grčka civilizacija bila sklona raspravama i svađama, trgovci bi zapuštali posao, nosači bi 
na ulici odlagali terete, mladi razvratnici bi u javnim kućama načas zaboravljali prohtjeve tijela, 
samo da bi se mogli upustiti u vatrene raspre i koškanja oko najmutnijih tumačenja kojekakvih 
dogmi, pri čemu bi pristalice jednog tumačenja odbijali da uvaže išta od razloga i umovanja 
svojih protivnika. 

Od svega krivovjerja u carstvu, najmoćniji suparnik katolicizma bila je sekta monofizita. 
Ta riječ bijaše kovanica od grčkih riječi mono, što znači jedinstven, i physis, što znači priroda; u 
takvom spoju otkrivala se osnova zasada monofizitske struje. 

Najviše je Teodoru zbunjivao redovnik Abadije. U početku se nije na nju obazirao. Ali 
jednog dana - praćen sestrom Beneficijom, nadstojnicom mrtvačkog lica - priđe joj kao da je se 
plaši i izlije na nju bujicu riječi, nazivajući je čudovištem, neprijateljem muške duše i potomkom 
đavla. Izgovorivši ovu žestoku optužbu, poče da je nuka da se ostavi nedostojna života i da se 
posveti kakvom časnom i svetom zanimanju kako bi spasila svoju besmrtnu dušu. 

Ona mu ništa ne odgovori. Poslije toga, Abadije je začestao sa svojim napadima i 
nagovorima, uvijek u društvu sestre Beneficije i uvijek na isti način: najprije bi je izvrijeđao, 
potom bi joj držao prodike. Jednom mu je odgovorila s dužim počitanjem ali s nimalo 
oduševljenja za njegova nagovaranja, jer nije voljela ni mrkog monaha ni mrku nadstojnicu. 

I predobro se sjećala njihovih glasova, što su joj parali sluh kad se ona grčila u porođaju; 
ti su glasovi izvabili iz nje pristanak da se zauvijek odrekne djeteta, izvabili ga u času krajnje 
slabosti i bijede kad je ne znajući što radi pristala čak i na to da ni na trenutak ne uzme svoje 
dijete u naručaj. 

Osim toga, Abadije joj je izgledao nekako nezdrav i čudan: u njenoj blizini spopadalo bi 
ga grozničavo uzbuđenje koje se očitovalo u žestokim i pogrdnim riječima, kao da ju je mrzio, 
iako nije bio u stanju da je pusti na miru. 


Sadašnji car Justin, potpomognut svojim saveznicima, sinovima pakla, kako su govorili 
monofiziti, naredio je nova proganjanja sekte u Siriji, a veoma uglednog crkvenog 
dostojanstvenika, patrijarha Severa svrgnuo je s biskupske stolice u Antiohiji. Zbog toga je došlo 


do izgreda na ulicama Aleksandrije, pa su morali uredovati vojnici. Izvještaj o toj zgodi i žmarci 
uzbuđenja ušuljaše se i u samostan i Teodora vidje kakav je gnjev spopao monahinje i Abadija; 
hodali su uokolo natuštena čela i zategnutih usana. 

Jednoga dana, kad je Teodora već prizdravila i nadala se da će za dva-tri dana napustiti 
samostan, pronio se glas da je u Aleksandriju doputovao sam Sever, kao gost Timotija, gradskog 
patrijarha. Toga popodneva čula je brujanje ljudskih glasova, a kad je pogledala kroz prozor, 
vidjela je gdje se približava silna svjetina. Neki su nosili palmine grančice, što je kazivalo da je to 
pohod miroljubiv i da su ga najvjerojatnije poduzeli sljedbenici nekog vjerskog vođe. 

Tada monahinje natjeraše samostanske bolesnike - dakako one koji su mogli hodati - u 
glavnu dvoranu bolničkog krila zgrade gdje su ležali oni bolesnici koji su bili prikovani za krevet; 
jer to je uistinu dolazio glavom sam patrijarh Sever. On je redom obilazio sva crkvena mjesta. 
Zamalo i Teodora vidje patrijarha gdje ulazi u dvoranu, praćen Timotijem i još nekolicinom 
dostojanstvenika, dok se povorkaši nabiše kraj ulaza, gdje su nemirno očekivali njegov povratak. 

Za razliku od patrijarha Timotija, poćelava čovjeka s gustom crnom bradom, ponešto 
samouvjerena i nadmena vladanja, Sever bijaše star, ljohav, bjelobrad i prijazan. Zajedno s 
ostalima Teodora pade na koljena kad je začula prodoran šapat sestre Beneficije: 

- Na koljena! Na koljena pred najsvetijim od ljudi! 

Iako većina bolesnika i sve monahinje ponikoše nikom, Teodora ne odoli nego zirne ispod 
trepavica i stade s velikim zanimanjem motriti patrijarha. On načini znak križa, a tada progovori 
nježnim, umiljatim, gotovo sanjivim glasom. 

Ali njegovi argumenti nisu uspjeli nadvladati u Teodori osjećaj koji joj je nadahnulo teško 
životno iskustvo. Kakve je god vjerske sklonosti kasnije pokazivala sve su redom bile bliske 
monofizitskim shvaćanjima, iako su ona bila heretična. A budući da takav stav nije mogao ostati 
potpuno u tajnosti, iz toga su proistekle krupne i dalekosežne posljedice. 

Tri tjedna provela je u samostanu svete Dionizije; da nije bilo izdašne svote koju je Datos 
predao nadstojnici, ne bi mogla tako dugo ostati. Ali u posljednje vrijeme, kad joj se vratila 
snaga, sestra Beneficija znala bi joj narediti da izriba podove ili spremi postelje. To bijaše neka 
vrst pokore, jer Teodora nije bila obavezna da radi, a bilo je dovoljno monahinja da posvršavaju 
sve poslove. 

No djevojka je usprkos tome poslušno klečala na podu s četkom za ribanje, jer joj je to 
bilo milije nego da kleči u kapeli. Osim toga, to joj bijaše prilika da nesmetano razmišlja o 
mnogim stvarima. 

Prvo čime se u mislima pozabavila bijaše pogrdan naziv kojim su je častile sestre 
Beneficija i ostale monahinje. Zvale su je bludnicom. Mada je to bila istina, Teodora se katkad 
pitala kako su to doznale. Datos, u to je bila sigurna, nije im rekao ni riječi, niti je tko drugi 
mogao to učiniti. Zar je u njenom izgledu bilo nečega što je otkrivalo njeno zanimanje - izraz lica 
ili pogled - nešto po čemu su je te žene prepoznavale? 

Nije vjerovala da je to moguće. Na kraju je zaključila da su svi epiteti - bludnica, 
djevojčura, đavolova kći - proistjecali iz jednostavne činjenice što je nevjenčana rodila dijete. 
Monahinjama se spolni život činio strašilom, čak i ako je bio blagosloven crkvenim obredom. A 
bez ženidbena sakramenta bio je najstrašniji grijeh. Osuđivale su ga jarosno, bjesomučno i preko 
svake mjere, pa je svaka djevojka, čak i ona nedužna i zavedena, po njihovu shvaćanju bila 
bludnica i vrijedna prezira. 

Zašto? Mozgajući o tom pitanju i važući u sebi sve moguće odgovore dok je ribala 
kameni pod, Teodora se upita nije li posrijedi podsvjesni i potisnuti krik ženske prirode kojoj je 
bila zabranjena najsvetija od svih funkcija, spolni život i materinstvo? Nisu li je monahinje 
upravo zato tako ljuto mrzile? Iako nisu bile toga svjesne, niti bi to ikada priznale, njihova su 


tijela zavidjela Teodori, zamjeravala joj, plašila se napasti kojoj je Teodora bila podlegla, tako da 
su monahinje svoje skrivene porive neprestano morale zataškavati postom i molitvom. Na kraju 
se djevojka sažali nad njima, a da su ove mogle naslutiti što Teodora za njih osjeća, sigurno bi se 
zapanjile. 

Slijedeća misao koja joj je kopkala po mozgu odnosila se na dobrotu koju je prema njoj 
pokazao rob, prosjaci, milosnica i trgovac zaokupljen stjecanjem bogatstva. Ali nitko se od 
pripadnika ove crkve ne pokaza prema njoj dobar i nitko od vladajućih moćnika i uglednika. 
Jedino kad joj je njezina ljepota poslužila kao oružje, uspjela je ove posljednje nagnati da se 
odazovu njenim željama. Ali ljepota bijaše prolazna. Katkada je o tome razmišljala slomljena 
srca pitajući se hoće li moći obnoviti svoj poharani izgled, i strahujući što će i kako će ako joj je 
ljepota zauvijek i posve iščezla. Nije željela da nadživi svoju ljepotu. 

Mučila ju je nedokučivost života i smrti. Linej je eto izgubio život. A ona, koju osudiše na 
mnogo strašniju smrt, nekim čudom ostade živa. A osim toga, donijela je na svijet nov život, 
život svoga djeteta. Nije znala gdje se dijete nalazi ni kako živi, nije čak znala ni ime koje su 
nadjenuli djevojčici... ubogom siročetu bez roditelja. Bila je to igra sudbine. Tko je i što je 
upravljalo putanjama bića 1 stvari, tko je odlučivao o događajima? 

O tome nije ni s kim razgovarala. Pred sestrom Beneficijom i Abadijem ostajala je 1 dalje 
mučaljiva. 

Kad je potkraj trećeg tjedna odlazila iz samostana u istoj odjeći u kojoj je i došla bez 
ijednog bakrenjaka u džepu, monahinje se s njom oprostiše na najhladniji i najneljubazniji način. 
Teodora bijaše spala na ulicu, put joj je izgubila onu zagasitu boju i postala blijeda; kako je bila 
nenaličena, činila se još bljeđa. Nije nosila nikakva ukrasa. Kosu što joj je padala niz ramena 
učvrstila je priprostom i grubom uzicom koju je vezala oko čela kao vrpcu povezaču. 

Opat Abadije ne dođe da je pozdravi na rastanku iako je dobro znao vrijeme njena 
odlaska, što je, nema sumnje, učinio da joj posljednji put pokaže svoj prezir i svetu srdžbu. 

Lice Teodorino bilo je sumorno, jer su je boljeli i tijelo i duša zbog djeteta koje je morala 
ostaviti i koje je zauvijek izgubila. Pa ipak, sada, u svojoj dvadesetoj godini, Teodora je još 
uvijek bila milovidna i ljupka čak 1 u toj gruboj odjeći, dok je polagano koračala prema gradskom 
pristaništu. 

Namjeravala je napustiti Aleksandriju što prije bude moguće, jer joj je taj grad bio 
omrznuo. Nadala se da će se Datos sjetiti svoga obećanja i dopustiti joj da otputuje na jednoj od 
njegovih lađa. Jedina joj želja bijaše da se vrati u Konstantinopolis, i sada je hodala glave 
pognute u mislima, jer ju je stala zaokupljati briga što će biti s njom kad se opet nađe u zavičaju. 

Za žene je bilo malo mogućnosti da zarađuju svoj hljeb, a to je bio razlog što je 
prostitucija bila tako raširena. Mogle su se baviti košaraštvom ili predenjem, no taj se rad, iako 
naporan, slabo plaćao. Takve rabote nauživala se u samostanu i grozila se na pomisao da na taj 
način zarađuje za život. 

Mogla je opet postati glumica, ali to nije bilo tako lako, a osim toga, svaka je glumica 
morala biti i milosnica. 

Kako bi bilo da ponovo pokuša s prostitucijom? Instinktivno opipa rukom grudi da vidi 
jesu li se zbog poroda razmekšale i izobličile. Bile su još uvijek čvrste i lijepo oblikovane budući 
da joj monahinje nisu dopustile da sama doji dijete, čak ni jedan jedini put... oh, kako bi rado bila 
žrtvovala grudi samo da može dojiti svoju djevojčicu! Njeno je tijelo bilo premršavjelo, no ona je 
znala da će mu dobra hrana i odmor vratiti nekadašnje punahne i ljupke krivine, a kad se malo 
oporavi njeno će lice ponovo postati dražesno i čarobno. Da, možda bi opet mogla steći ljepotu. 
A i prostitucija je uvijek bila moguća. 

Međutim, zbog nekog je razloga osjećala odbojnost prema svom starom zvanju. Jednom 


je bila na putu da postane famosa, potom je postala namjesnikova ljubavnica. A to nisu bili mali 
usponi za milosnicu njene dobi. 

Ali sada je morala opet počinjati iznova, s prve prečke ljestava, morala se opet potucati po 
ulicama i podavati se nečistim jazbinama, ološu i izrodu ljudstva koje će je svu zaprljati gnusom i 
ljepljivim znojem, možda je i zaraziti kakvom bolešću pred kojom je nekada tako strahovala i 
kojoj je na sreću izbjegla. To joj se učini užasno i ona se namršti od gađenja, ne možda zbog 
nekih moralnih načela nego zbog toga što se već bila privikla na čistoću i raskoš. 


Gotovo i ne primijeti da prolazi kroz perivoj, sve dok je ne prene nečiji glas koji ju je 
dozivao. Ona zastane, iznenađena. Perivoj su krasila stabla i visoki žbunovi, a negdje sred 
zelenila žuborila je fontana. Pogledala je i vidje neki lik što se pritajio iza grma. 

- Abadije! - kliknu ona. 

- Dođi ovamo - reče zapovjednim tonom kojim se uvijek obraćao ženama u samostanu. 
Ona je bila tako navikla da ga sluša da je smjesta prišla k njemu, gotovo mehanički. On je povuče 
k sebi iza grmlja. 

- Što želiš? - upita Teodora. 

- Moram ti nešto reći! Kamo si se zaputila? 

- Ja... ja zaista ne znam - zamuca ona, usplahirena njegovim prijekim pogledom. 

- Namjeravaš li opet postati bludnica? 

- Ja... ali zašto me to pitaš? 

- Eto što si namjerila! Bio sam u pravu, ti si bila bludnica, zar ne? - Glas mu posta strog, 
lice mu otvrdne kao kremen. - Ne pokušavaj nijekati! Kao što se pseto vraća svome izmetu, tako 
se i ti vraćaš svojim grijesima! 

Ona uzmakne, uplašena od njegove žestine, a on nastavi: 

- Neću ti dopustiti da to učiniš! Ja ću te spasiti, ženo, usprkos tebi samoj! Spasit ću te 
pakla i sotone. 

- Što si nakanio? - protisne ona slabim glasom, drhteći zbog divljačkog sjaja koji je 
izbijao iz njegovih očiju. 

- Poći ćeš sa mnom. Sve sam smislio i pripremio. - Glas mu opet zazvuča zapovjednički. 
Ali dok je govorio, činilo se da u njemu kuha raste neka neobična uzrujanost. 

- Znam jedno mjesto, daleko dolje na brežini Nila, u kraju pustinjaka. To je blažena 
zemlja za one koji svoj život provode u molitvi. Grijeh ondje nema pristupa. 

Promatrala ga je sa sve većim strahom. 

- Daleko od svih drugih nastamba - nastavi on užurbano - nalazi se jedna koliba, odakle se 
pruža pogled na Nil. Koliba se sastoji od svega dvije izbe. Poći ćemo onamo: ti i ja! Ondje ćemo 
živjeti, ti u jednoj izbi, ja u drugoj: ja, tvoj učitelj, ti, moja učenica, i učit ćemo mudrost svetosti, 
združeni u želji da očuvamo samoću. 

- Združeni? - Ubodena tom riječju, ona zapita: - Ali kako združeni? 

- Združeni duhom, a i tijelom, dakako. 

- Ali... ali... što je s tvojim zavjetom čistoće? - prodahnu ona kad joj je sinulo pravo 
značenje njegova prijedloga. - Ti... posvećeni monah. 

Njegova koščata ruka poletje i zakliješti joj prstima zapešće. 

- Imao sam viziju! - reče strastveno, a lice mu se ustrza. - Otkrila mi se istina koju nisam 
prije znao: ako je duša čista, tijelo joj ne može nauditi, pa ni onda kad ... 

- Pusti me! - vrisnu ona, pokušavajući se istrgnuti iz njegova stiska. - To je svetogrđe, to 
je opačina, ja neću. 


Držao ju je gvozdenim zahvatom i unio se svojim suhonjavim oštrobradim licem u njeno, 
dok su mu oči plamtjele a izraz se polako mijenjao. 

- Da - zamumlja dubokim grlenim glasom. Da, možda. Ja jesam opak i grešan. A tome si 
ti kriva! Ti si uzrujala u meni to puteno ludilo! Ti si bila ta koja je u moj duh dozvala vizije zbog 
kojih sam stenjao kao izgladnjela hijena, zbog kojih sam se bičevao i danima postio. 

On zastane, mršave mu se grudi uzbibale a stisak oko njena zgloba pojača se da je 
zacviljela. 

- Besramni stvore! - udari on opet u grdnje. - Pokvarena si i zlobna kao majmunica 1 
povlačiš u pakao sve duše koje po nesreći natrapaju na tebe! 

Ponovo se prekine, divlji mu se pogled usvrdla u nju kao da u tom času skuplja sve svoje 
unutarnje snage ili kao da se rve s nekim strašnim priznanjem. 

- Ali ja te ljubim! - provali iz njega iznenada. - Neka mi se bog smiluje, ja sam 
bespomoćan! Kad te gledam, čelo mi gori, pred očima zaigraju svjetlaci, tijelo mi dršće. Kad sam 
daleko od tebe, ne mogu misliti ni o čemu drugom osim o tebi. Zašto si to učinila? 

- Nisam, nisam htjela - promuca ona. 

- Đavolova službenice! Ti si poslana da me upropastiš! Da mene, posvećena monaha, 
povučeš u blato sramotne pohote. 

Slobodnom rukom zabubnja očajno po prsima. Tada zabrza: 

- Alija ću se spasiti, a spasit ću i tebe! Spasit ću nas oboje, usprkos tebi i tvom đavlu. 

- Ne! - kriknu ona. 

- Zar nećeš poći sa mnom? 

- Ne! 

- Zar me nećeš poslušati? 

- Ne! 

Lice mu nenadano poprimi izraz lukavosti. 

- A tvoje dijete, jesi li pomislila na nj? 

- Što je s mojim djetetom? 

- Ako me poslušaš, možda bih ti mogao vratiti djevojčicu? 

- Zar je ona kod tebe? 

- Nije. 

- Kako ćeš mi je onda vratiti? 

On odjednom posta tajanstven. - Možda ima načina... možda bih ti mogao biti prijatelj. Ne 
mogu ti otkriti kako... 

Njoj postade jasno da je to tek mamac. - Ti mi ne možeš vratiti dijete! Pusti me da odem! 
Gadi mi se tvoja blizina! 

Zurio je u nju, još uvijek stežući njen zglavak. Tada, iznenada, brižne u plač; otkidali se iz 
njega silni, mučni jecaji, niz obraze ćurkom su tekle suze, glava mu pade na grudi a koštunjava su 
mu ramena podrhtavala. Nikada još nije vidjela muškarca tako slomljenog, i uzmakne od njega 
sva užasnuta, jer je u tome nazrela silu koja bi mogla značiti smrtnu opasnost. 

Nenadano kao što su i počeli, jecaji prestadoše. Stade mrmljati nešto sam sa sobom. A 
potom progovori naglas: 

- Ti odbijaš da me poslušaš. Tada moram izvršiti svoju dužnost. 

- Kakvu dužnost? - Sledila se od tih riječi. 

- Odbijaš da pođeš s Abadijem, čiju si dušu izručila đavlu. I zato Abadije ne smije 
dopustiti da i dalje vršiš svoju paklensku rabotu i da duše drugih muškaraca strmoglavljuješ u 
pakao! 

Ona vrisne iz svega glasa. Abadije, čiji su duh zamračili fanatizam, požuda i uzaludna 


borba sa samim sobom, bio je luđak! 

Njen vrisak zamre, zagušen onoga časa kad njegovi kandžasti prsti stisnuše njeno grlo. Na 
licu mu se pokaza strahovit izraz ubojice a nju spopade smrtni strah. Uzmanjka joj daha, 
bespomoćno i očajnički uzlamatala se rukama, tukući po njemu. 

Svijet joj se mračio pred očima. Polako joj je nestajalo svijesti. 

Njeni prsti što su hvatali i trgali sve čega su se dočepali napipaše oko fratrova struka 
konopac kojega su krajevi slobodno visili postrance. Na jednom kraju njihao se neki teški 
predmet: bio je to veliki željezni ključ samostana, težak gotovo pola kile, koji je Abadije uvijek 
nosio sa sobom. 

U posljednjem, očajničkom pokušaju, Teodora zviznu ključem u fratrovu sljepoočicu. 

Abadije zatetura, a zahvat njegovih prsta olabavi. Izbezumljena od strave, ona ga pogleda. 
Zakolutao je očima, a na licu mu se ocrtavao izraz zvjerske sumanutosti. 

Ona nagne u bijeg, pojuri velikim skokovima; letjela je da spasi život, probijajući se kroz 
žbunje koje ju je šibalo po licu i nogama, i ispade na ulicu, pod blaženu zaštitu danjega svjetla i 
prolaznika koji su radoznalo zurili u nju. 

Abadije je nije slijedio. Tamo, pod drvećem, ostao je pomračena uma. Stigla ga je kazna 
njegove vlastite duše. 


Teretni brod Samos sporo je klizio uz rijeku Oront, ali Teodora, naslonjena o ogradu, 
gotovo i nije gledala obale, posute prekrasnim ljetnikovcima, jedva je čekala da stigne u 
Antiohiju. Datos je održao obećanje, što joj je omogućilo da otputuje na jednoj od njegovih lađa. 
Otkad je onako umakla poludjelom monahu Abadiju, stvari su se počele odvijati glatko i bez 
neprilika. Odlazak iz Aleksandrije olakšao joj je trgovac, pomalo svojom dobrotom a pomalo i, 
nema sumnje, svojom sasvim ljudskom željom da se riješi njene prisutnosti koja je prijetila 
njegovom miru i životnoj sigurnosti. 

Uskoro teretnjak uplovi u poširok zaton duž kojeg se pružio grad, ugnijezdivši se podno 
planina sa svojim tvrđavama, zidinama, palačama, prenapučenim kućama, gotovo isto tako 
blistav kao Aleksandrija. Čim su pristali, Teodora se iskrca i stade se probijati kroz gomilu 
ljudstva i mimo hrpa svakojake robe što je posložena čekala na pristaništu. 

Antiohija joj je bila velika nada. Dok je prolazila kroz utvrđena vrata i koračala uz 
Sulpicijsku ulicu kroz zaposleni živahni grad, jednom ili dvaput upitala je gdje je kazalište. 

Kad joj pokazaše kojim smjerom treba da ide, ona se na kraju nade pred kamenom 
građevinom u kojoj prepozna kazalište. Bilo je kasno popodne a predstave ne počinju prije 
večeri, ali ona svejedno ude u predvorje. 

Onuda se vrzmalo nekoliko ljudi, a neki čovjek u tunici kakvu nose zanatlije, protrča 
mimo nje. Ona ga zaustavi. 

- Molim te - reče. - Samo jednu riječ. 

On popostane, naglo i otresito, krupan muškarac srednje dobi sa zabrinutim licem. 

Ako hoćeš da se zaposliš - obrecnu se on - znaj da nas ima i previše. Uostalom, neka ti to 
kaže i Kadmej, učitelj plesa, tamo u poslovnici. Zašto svako gradsko potucalo misli da je bogom 
nadarena glumica? 

- Nisam ovdje zbog namještenja. Samo bih da nešto upitam. 

- Pa što onda čekaš? Ja još moram završiti kulise, nemam valjda vremena čekati tri sata. 

- Poznaješ li glumicu po imenu Makedonija? 

- Makedoniju? Šališ li se? 

- Ne, dobri gospodaru, ali... 


- Poznajem li Makedoniju? Makedoniju, koja je jedina glumica i famosa u Antiohiji? Što 
takva skitnica kao što si ti hoće od Makedonije? 

- Ja sam njezina prijateljica. 

- Oh, uistinu? Uličarka za dva bakrenjaka je Makedonijina prijateljica? - Čovjek se naceri. 

- Kaži mi barem gdje stanuje. 

- No, dobro, mogu ti kazati - zagunđa - iako ti to neće pomoći. 

- Uvjeravam te da ona nema vremena da prima svaku malu podmuklu uličarku koja 
zakuca na njena vrata. 

- Molim te! 

- Ta rekao sam ti da ću ti kazati. Pođi uz Sulpicijsku ulicu sve do kolonada. Kreni ulijevo 
preko trga, sve dok ne ugledaš veliku kuću od tesana kamena s mramornim ulazom. 

- Je li to njezina kuća? 

- Zar bih ti to govorio zabadava? 

- Hvala ti. 

Ona mu se iznenada nasmiješi, tako umiljato da ga je posvema udobrovoljila i čak ga 
nagnala da joj uzvrati smiješak. 

- Ne ljuti se ako sam bio grub - reče. - Ne uspiješ li kod Makedonije, vrati se i potraži 
mene: upitaj samo za Lisandra, slikara kulisa. Treća vrata lijevo, tamo u onom hodniku. Večeras 
imam nešto malo vremena. 

Ona se udalji, dok je on još mljeo sebi u bradu. 

Onako lijepu kuću kakva je bila Makedonijina nije mogla promašiti. Ali kad je uhvatila za 
brončani zvekir na vratima, srce joj poče snažno tući. Što će joj Makedonija kazati? Nadala se da 
će je prijateljski dočekati, ali prošlo je već dvije godine kako se nisu vidjele... a prijateljstvo nije 
tako uobičajena pojava, dok je zahvalnost još i rjeđa. 

Sporedna se vratašca odškrinuše i izviri crno, burlavo lice. 

- Što hoćeš? - upita vratar eunuh. 

- Htjela bih razgovarati s tvojom gospodaricom. 

- Odlazi! 

- Je li to Makedonijina kuća? 

- Naravno. Ali ona nikoga ne prima. 

- Kaži joj, i budi uvjeren da će te nagraditi, da je čeka netko tko bi s njom htio 
porazgovoriti o tri smaragda. 

Crni eunuh je oklijevao, ali tajanstvenost njenih riječi zagolica ga, te on nešto promrmlja, 
zatvori vratašca i ode. 

Prođe nekoliko trenutaka i Teodora se nađe u Makedonijinom zagrljaju. 

- Nisam mogla vjerovati kad mi je vratar ono kazao! - kliknu Makedonija smijući se 1 
plačući. - Uđi, smjesta uđi, draga. Odakle dolaziš, kako to da si ovdje? 

Držeći je oko struka, uvede je kroz atrij u solarij. - Sjedi ovdje, pokraj mene, imam toliko 
toga da ti kažem i toliko toga da čujem od tebe! Hoćeš li ostati kod mene? Dakako! Razgovarat 
ćemo cijelu noć. Oh, večeras moram nastupiti u kazalištu, u jednoj Plautovoj komediji. Neka 
umjesto mene nastupi moja zamjenica. Odmah ćemo to urediti! 

Makedonija iziđe, pozove sluge i razasla ih po različitim poslovima, a Teodora se ispruži 
u širokom izrezbarenom naslonjaču, u sobi prepunoj kipova, prekrasnog namještaja 1 cvijeća. 
Makedonija je očito dobro zarađivala. Teodora bijaše umorna, ali eto, njena je družica nije 
zaboravila i to ju je čudesno preporodilo. 

Uto se Makedonija vrati. 

- Moj će zastupnik čupati kose i udarati se u prsa - reče. - Ali poručila sam mu da sam 


bolesna, a Ašena, moja zamjenica, ona mala kučka, imat će večeras priliku da se istakne. Dakako 
da će tu priliku objeručke prihvatiti. To je dobra uloga, sve vrca od duha. Neka gledaoci samo 
vide kako je nespretna u držanju, kako su preljevi njena glasa bezbojni, kako joj nedostaje 
okretnost. To je čeljade prava pravcata krava, kažem ti; nikada od nje glumica! No dobro, to je 
uređeno. Mi ćemo sada večerati i razgovarati! 

Davši oduška svom preziru prema suigračici, kako već to sve glumice čine od davnašnjih 
vremena, Makedonija sjedne pokraj Teodore. 

U dvije godine nije se mnogo izmijenila, iako su joj ruke bile možda manje savršene, a 
nekoliko se sitnih bora namrežalo oko očiju. Još je uvijek bila lijepa. 

- Opet si Makedonija Blistava! - usklikne Teodora. 

- Da, opet sam slavna - reče druga hladnokrvno. - A to dugujem tebi. Svaki kamen u ovoj 
kući, svaki komad namještaja, svakog roba, svaki dragulj, i samu odjeću na meni, sve to dugujem 
tebi. 

- To ti duguješ svojoj vlastitoj darovitosti, kojoj uistinu nema premca. 

- Slabo bih se ja okoristila svojom darovitošću da mi ti, draga, nisi pomogla. Ogrlica koju 
si mi darovala tamo kod Karizijskih vrata omogućila mi je nov početak u Aleksandriji. Odanle 
sam došla ovamo. I sada, što da učinim da ti se bar malo odužim, jer nikada, pa da cijeli život 
otplaćujem, ne bih ti mogla u potpunosti uzvratiti dobrotu koju si prema meni pokazala. 

- Pruži mi svoje prijateljstvo i ljubav. I pomozi mi da se dokopam ovdašnje pozornice, 
makar i u kakvoj maloj ulozi. 

- Ovdašnje pozornice? Zašto? 

- Da zaradim novac za povratak u Konstantinopolis. 

- Zar si bez novca? Počnimo od početka! Pričaj mi sve što se dogodilo! 

Teodorina je priča bila duga, trajala je cijelo vrijeme večere, ali Makedonija se tako 
zanijela u slušanje da nije pravo ni okusila jela i prosjedila je čitavu večer napregnute pažnje, 
uzvikujući ovda-onda od zadovoljstva, kad se radilo o Kioninu porazu, ili od užasa, samilosti, 
čuđenja, straha i iznenađenja kad je Teodora stala raspredati svoje daljnje dogodovštine. 

Na kraju progovori Makedonija: 

- Nikada nisam čula ništa slično! Što si sve podnijela, ti, djevojka tako krhka i nježna! 
Koji bi pustolov, vojnik ili neka slična muška protuha, izdurao ono što si ti izdurala? I namjesnik, 
rob i monah, svi ti padoše pred noge? Kakva je u tebe moć, Teodoro! 

Teodora neveselo potrese glavom. 

- To je manje moć a više prokletstvo. 

- Ne, to je moć! I to velika moć; jer ništa se ne može usporediti s utjecajem što ga žena 
ima na muškarca kad je ovaj u nju zaljubljen. Ta moć može poći po zlu ali i po dobru. 

- Kako to, Makedonijo? 

- Ja sam nešto starija od tebe, dijete, i mnogo sam o tome razmišljala. Reci mi zašto se ti, 
zašto se svaka žena odijeva tako da pobudi pažnju i udivljenje? Zašto izabire najpogodniju 
frizuru, zašto upotrebljava pomagala za ljepotu, zašto nosi dragulje, ogrlice i ostale ukrase? Zašto 
surmom iscrtava oči, zašto se odijeva tako da joj se ovda-onda zabjelasa gola noga ili da joj se 
kroz tkaninu naziru izazovni oblici tijela? 

- Zašto? Pa valjda zato da zaludi muškarce! 

- Tako je. Ali zašto da zaludi muškarce? 

- Pa zbog ljubavi - reče Teodora, čudeći se. 

- Točno. Žena je ljubav i ljubav je žena. Ali je li to sve? 

- Ja ne znam što još drugo. 

- Oh mala moja neznalice! Pa ti si sama donijela na svijet dijete. Zbog toga mi lovimo 


muškarce, nas i nesvjesno vodi onaj slijepi ženski nagon koji nas, sve dok ga ne pobijedimo, šalje 
od svoje volje, gotovo sretne, u porodiljsku postelju, izobličuje nam tijelo od kojeg živimo. I zato 
kreposne žene mrze milosnice, jer je milosnica neprijateljica doma, neprijateljica majčinstva i 
djece, jer ona otima muževe od njihovih žena, otima ih od obitelji a u naknadu im pruža samo 
tjelesni užitak, jalovi užitak. Ne, Teodoro, postoje dvije vrsti ljubavi. I nemojmo zaboraviti da 
žena koja ljubi čistom i plemenitom ljubavlju radije daje nego što uzima, i neće prezati ni pred 
čim da učini po svom srcu. Posljedice će možda za nju biti tragične, ali istovremeno i uzvišene, i 
premda sve može završiti nesretno, ona je bar neko vrijeme koračala stazom bogova. 

- Čini mi se da nikada neću upoznati takvu ljubav - reče oklijevajući Teodora. 

- Upoznat ćeš je, ako samo naiđeš na pravog muškarca - odgovori Makedonija. - Ali to ti 
se možda nikada neće dogoditi. Ni meni se nije dogodilo. 

Trenutak je šutjela, tada reče: 

- Teodoro, ja mislim da bi ti lako mogla postati izabranica sudbine. 

- Ne znam, zaista ne znam što želiš time reći - prozbori Teodora, pomalo zbunjena ovim 
Makedonijinim, reklo bi se, proročkim riječima. 

Makedonija je pogleda užagrenim očima. 

- Sumnjam da bi ijedan muškarac na svijetu, ako je zdrav i uravnotežen, odolio tvojim 
čarima, kad bi ti odlučila da ga osvojiš. Čak i car. 

Odjednom ona ustane. 

- Teodoro! Sinula mi je jedna misao, ne, čitav plan, plan tako smion da me gotovo plaši, 
pa ipak, ne mogu a da ne mislim na nj. Mogućnosti su goleme; treba li pokušati? 

Pogledom je ispitivala Teodoru. I nadoveže: 

- Da, odlučila sam! Dođi, draga, moramo posvršavati još mnoge stvari. O namještenju u 
kazalištu nema ni govora. Umjesto toga, posvetit ćemo se najprije tvojoj ljepoti, odjeći, nakitu, 
sredstvima za poljepšavanje, iako si i ovako, u toj traljavoj odjeći, lijepa i čarobna. 

- Slušaj što ću ti reći. Dat ću ti novaca: oh, oh, ne, samo onoliko koliko je potrebno za put 
do Konstantinopolisa, stoga ne moraš protestirati. Osim toga, dat ću ti i pismo, pismo koje jedino 
ja mogu napisati. Korist od tog pisma može biti nikakva, ili takva da ju je teško zamisliti. Jesi li 
spremna da se baciš u nesvakidašnju pustolovinu, jesi li spremna da budeš strpljiva i izdržljiva u 
igri u kojoj dobitak može biti više nego golem? Gotovo dršćem 1 na samu pomisao u što se 
upuštam, pa ipak, ovo činim za tebe, Teodoro: činim to zato što te volim, i zato što ne mogu 
odoljeti da ne pokušam! 


GLAVA ČETRNAESTA 


U kojoj se lutalica vraća u Konstantinopolis i tamo saznaje neke zanimljivosti, i u kojoj se 
zbiva čudesan preokret u Teodorinu načinu života. 


Poslije doručka sunce zasja blago i čisto i obasja svih sedam konstantinopolskih 
brežuljaka grijući ulice po kojima je mravinjao svijet, zlateći tornjeve i krovove prijestolnice. 
Teodora, koja je prošle noći doputovala lađom iz Antiohije, čitavo je jutro lješkarila u kupaonici 
svojih starih prijateljica Antonine i Krisomalo, a činilo joj se kao da je za ove dvije protekle 
godine jadnog i paćeničkog života jedino za tim čeznula. 

Gotovo je bila zaboravila promukli mrmor ovih ulica, neprestani metež, osjećaj da 
učestvuješ u nekom krupnom zbivanju i da otkucavaš u žili kucavici svijeta; gotovo je bila 
zaboravila ovo zavodljivo, ljubavničko milovanje sunca i radost koju joj je pružao pogled na stara 
poznata mjesta i lica. 

Bijaše proljeće, a hireonski vinogradi tamo preko Zlatnog zatona, iznad plavih voda 
Bospora i Sike, proklijaše iz podrezanih i skvrčenih zimskih vitica izdancima i mladicama 
najnježnije zelene boje. Vočke i ukrasni žbunovi rascvjetali se bijelo, ružičasto i grimizno; a u 
mladoj travi proviriše oči poljskih cvjetića. Na Trgu Afrodite golubovi su obigravali i klanjali se 
golubicama u sveopćem proljetnom udvaranju, dok im se mlado ljeskavo perje na grlu nadimalo 
od dubokog guguta. A naročito su upadale u oči žene i djevojke koje su svlačile tmurne boje i 
stale se odijevati u lagane haljine svježih 1 svijetlih proljetnih boja; od njih se grad uzblistao 1 
zašarenio kao da su i one prirodni vjesnici razdoblja u kojem se obnavlja život godine. 

Ali premda su te stvari ostale iste, štošta se bilo promijenilo. 

Jedno od prvih pitanja koje je Teodora po svom dolasku uputila prijateljicama, koje su je 
iznenađene naprosto zasule kišom zabezeknutih i ushićenih pozdrava, ticalo se Tee, njene 
nekadašnje robinje. 

Antonina joj dobaci neobičan pogled. 

- Zanimat će te što se dogodilo s Teom - reče. 

- Ti si primila moju poruku i dokument o prijenosu vlasništva? - upita Teodora. 

- Da, neka mi je klatež donijela te papire, neki neopranac koji je izgledao i vladao se kao 
prosjak. Napisala si da je stvar hitna, pa sam smjesta preselila Teu u svoj stan. 

- Oh, ti pametna djevojko! Uvijek ću ti biti zahvalna. 

- Ne trebaš mi zahvaljivati. Meni je sve to skupa dobro došlo - reče Antonina. 

- I više nego dobro - doda Krisomalo. 

- Excubitori su došli odmah ujutro, kao što si i napisala da će doći nastavi Antonina. - 
Postavljali su nam kojekakva unakrsna pitanja, ali mi uistinu nismo imali pojma gdje se ti nalaziš. 
Inače nam nisu dodijavali. Među njima se našao jedan, neki mladi zastavnik, kome se dopala 
naša Krisomalo i koji se uvečer vratio, ali to nije važno. Da se vratim na stvar. Naprosto su 
ispraznili tvoje sobe: odnijeli su sve do zadnjeg končića. Bojala sam se za Teu, ali budući da nisu 
imali popis stvari, nisu ni pitali za nju. Da su htjeli, mogli su zakuhati kašu zbog one izjave o 
prijenosu vlasništva, budući da si je napisala nakon što je protiv tebe bila podignuta optužnica. 
Uostalom, nije li za tebe opasno da boraviš u Konstantinopolisu? 

Teodora potrese glavom. 


- Zasada nije. Stvari stoje tako da sam prognana iz Kirenaike, a ne odavle. To je pravna 
začkoljica koja mi omogućuje da do daljnjega boravim ovdje, sve dok se protiv mene ne 
poduzme neka nova akcija. Ali ded nastavi, što je bilo s Teom? 

- Prodala sam je - reče mirno Antonina. 

- Ta valjda nisi! - povika užasnuta Teodora. 

- Otprilike prije godinu dana. 

- Tu sam djevojku voljela! Trebala si se bolje pobrinuti za nju. 

- Čekaj. - Antonina se obješenjački nasmija. - Prodala sam je na njezinu vlastitu želju. 

- Kako to? 

- To je bilo poslije jedne noći kad nas je pohodila družina vinara iz Hadrianopolisa; 
prodali su cijelu godišnju berbu po visokoj cijeni, pa su željeli da to proslave. 

- Kakve li noći! - prione Krisomalo. - Hoćeš li je ikada zaboraviti, Antonino? Svaka žena 
u kući bila je zaposlena, čitavu noć, svaka! Čak i služavke. 

- Moja Crnkinja, Zenobija, za koju se rijetko nađe kakav ljubavnik, jer je silno ružna, 
imala je te noći suložnika kao i sve ostale kaza Antonina. - Po tome možeš zaključiti kakva je to 
gužva bila. Hadrianopolski vinogradari kršne su ljudine, nisu mlakonje kojima je dosta jedan 
jedini put. 

- Te smo noći utržile malne toliko koliko zaradimo za mjesec dana, ne računajući darove i 
napojnice za robinje - reče Krisomalo. 

- A trebalo nam je tjedan dana da se oporavimo - doda Antonina. 

- Što se mene tiče, ja ne bih rado da nas opet posjete. Ta to su pravi jarci! Oni su naprosto 
zaposjeli cijelu kuću, razvaganili se po svim sobama 1 stali živjeti po svome. Nekoliko takvih 
noći razorile bi zdravlje i najkrepkije milosnice. 

- Ali dobro su nam platili - primijeti Krisomalo. 

- To je istina. Platili su nam dobro, veoma dobro. 

- Ali što je s Teom! - prekine ih Teodora, nestrpljiva zbog ovog spominjanja jedne noći 
koja se pokazala izuzetna u poslovanju mladih milosnica. 

- Oh, da, Tea - zapovrne Antonina. - Ona se te noći dopala čovjeku po imenu Morp. Bio 
je srednjih godina, ćelav, s oteklinom najednom obrazu. Nimalo privlačan. Ali poprilična imutka: 
imao je lijep vinograd posve blizu Hadrianopolisa. Ja ti mogu kazati da je bogat; kao što znaš, 
bol i novac ne mogu se sakriti. 

- Da, da! 

- Očito je naša mala Tea pokazala Morpu neke vještine koje su ga osvojile; napokon, ona 
je bila tvoja robinja, Teodoro, i po svemu se čini, tvoja dobra učenica! On je poludio za njom. 
Prije nego su otputovali došao je k meni s molbom da mu je prodam za konkubinu. 

- Ali ona, je li ona htjela da je prodaš? 

- Sve je ispalo kako treba - odvrati Antonina. - Novac mi je bio sporedan. Najprije sam 
porazgovorila s Teom. Ona je bila voljna da pođe s njim. Ne događa se robinjama baš tako često 
da postanu suložnice bogata čovjeka. I tako sam je prodala, ne s osobitom zaradom, već uz 
pristojnu cijenu po kojoj se prodaje lijepa djevojka. 

- Koliko? 

- Stotinu zlatnih solidija. Mogla sam dobiti i više, jer Morp bijaše dobro zagrizao. 

- Antonina zape i zirnu u Teodoru da vidi hoće li ova zatražiti kakvu odštetu za robinju. 

- Ali premda je Teodora bila i više nego sigurna da je Antonina postigla bolju cijenu za 
Teu i da je od zaljubljenog Morpa izmamila barem dvije stotine zlatnika, ona tek reče: 

- Nadam se da će vinar dobro postupati s Teom. 

Taj je račun dakle bio zaključen. Sada je Teina sudbina bila u njenim vlastitim rukama. 


Početak je prilično obećavao i bit će jedino Teina greška ako joj ne pođe za rukom da poboljša 
svoj položaj, da se možda i uda za Morpa. Osim ako... Teodora se sjeti Hekebola. Neki su 
muškarci bili prave zvijeri. Međutim, sve u svemu, priležništvo i nije bila tako rđava sudbina za 
robinju. Primjer je sama carica Eufemija... 

Teodora duboko uzdahne. Nešto kasnije, budući da je već dobrano zanoćalo, one 
polijegaše u miru, jer te večeri nisu očekivale posjetioce. 

A kada je opet pojutrilo, Teodora se okupala i lješkarila, lijeno preklapajući sa svojim 
prijateljicama. 

- Pričajte mi šta ima nova u gradu reče. 

- Što se tiče Ulice žena, stvari su krenule na bolje - izvijesti Krisomalo. - Porez na čistoću 
nešto je manji otkad Ivan od Kapadokije više nije gradski prefekt. 

- Što mu se dogodilo? Nadam se, nešto neprijatno. 

- Promaknut je. Sada je prefekt pretorijanaca i logotet. 

Teodora širom rastvori oči. Uistinu, značajna promjena. Nekada, u prvim godinama 
carstva, prefekt pretorijanaca zapovijedao je pretorijanskom četom, no danas gotovo da i nije 
imao neku vojničku moć, već je umjesto toga upravljao građanskim poslovima carstva. A služba 
logoteta odgovarala je službi carskog rizničara. Tako udružene, ove dvije moći bile su zaista 
velike. 

- Kapadokijac je svinja! - kliknu Teodora. - Kako mu je samo pošlo za rukom da se 
dokopa takve vlasti? 

- Svinja ili ne, on je u milosti princa Justinijana - reče Antonina. - A Justinijan vlada 
carstvom, jer je stari Justin posve podjetinjio. 

- Atkoje novi gradski prefekt? 

- Belizar. Sasvim mlad i lijep - natuknu Krisomalo. 

- On je iz istog kraja odakle i Justinijan - primijeti Antonina. Znaš kako je princ naklonjen 
svojim zemljacima. Sjeti se svoje prijateljice Makedonije. Uvijek sam govorila da njeno ime krije 
tajnu njegove sklonosti prema njoj; on je naime Makedonac. 

- Možda je tako - kimnu glavom Teodora. 

- Belizar je, to se mora priznati, veoma omilio narodu - produži Antonina. - On je prava 
vojničina, ima iza sebe lijep broj bitaka, istaknuo se, kažu, u ratu protiv Bijelih Huna. 

Teodora bijaše radoznala da vidi tog Belizara, ali nastavi s ispitivanjem. 

- A što je s Justinijanom, misliš li da će on naslijediti Justina? 

- Tko to može reći? To ovisi o excubitorima, jer će stari car umrijeti bez izravnog 
potomka. Sjeti se samo što se dogodilo poslije smrti Anastazija. Excubitori su potkupljivi i oni će 
glasati za onoga tko im dade najveće mito. 

- A Ivan od Kapadokije je carski rizničar! 

Antonina kimnu. - Vidim da te saletjela ista misao kao i sve nas. 

- Taj vepar na carskom prijestolju! 

- Događale su se i čudovišnije stvari. 

Teodoru podiđe neka neobična jeza; nije se plašila za se, nego za svijet u kojem je živjela. 
Ništa lakše nego da podmitljivi i podli Kapadokijac upropasti carstvo, da zakotrlja nizbrdo čitavu 
zemlju sa životima svih njenih stanovnika, ako mu samo uspije da se dočepa carske vlasti. Taj 
trenutačni srh bio je neki predosjećaj velike kataklizme: ujedno se osjećala bespomoćna da joj 
uzmakne. Da, bila je bespomoćna. I Antonina i Krisomalo bile su bespomoćne. I svaka živa duša 
u Konstantinopolisu bila je bespomoćna. Kad se u nebesima sudare dva sunca, onda će strahoviti 
zvjezdani požar progutati bezbrojne sićušne prašinice tvari koje su tako dugo kružile oko njih. 

U trenutku se otrese tog osjećaja i povede razgovor novim smjerom. 


- Kakav je čovjek princ? 

- Zar ga nikada nisi vidjela? 

- Nikada nisam imala prilike. 

- Treba da znaš da se, otkada si otišla, Justinijan stalno pokazuje u javnosti u ime cara. To 
ti je plećat, plavokos čovjek, otprilike četrdesetih godina. 

- Ne izgleda rđavo - upadne Krisomalo. - U povorci uvijek jaše na bijelcu, to mu je, čini 
se, milije nego da ga nose u nosiljci kao njegova ujaka, starog Justina. A jaši kao da je rođen u 
sedlu. 

- Izgled mu je nekako hladan - nabaci Antonina - kao da mu je sve na svijetu dosadno. No 
priča se da mnogo radi i da nema vremena za zabave. 

- Šuška se - pridoda Krisomalo kao da izriče neku nevjerojatnost da ne mari za žene. 

- To ne mogu vjerovati. Nema toga muškarca koji ne mari za žene ustvrdi Antonina. 

- Neki ne mare - kaza Teodora. - Je li to zbog vjerskih razloga, je li to neka vrst monaškog 
odricanja? 

- Ne bih rekla. 

- Možda su mu miliji muškarci. - Teodora pomisli na Hekebola i njegova bljutavog 
Ganimeda. 

- Tako nešto nisam o njemu čula - reče Antonina. - A ti znaš da bi takva pripovijest, 
pogotovo o nekome tko je princ, brzo prodrla u javnost. Poznato je da je prije održavao veze sa 
ženama. Ali čini se da mu je rad mnogo važniji od ljubavi. 

- Takvog muškarca treba žaliti - izjavi Teodora. Ali prisjeti se da je Makedonija nekad 
dijelila prinčev ležaj i da je o njemu još dandanas mislila s nježnošću i poštovanjem. Navrne 
razgovor na drugi predmet. 

- Tko sada stanuje u mom stanu? 

- Nitko - reče Krisomalo. - Neko vrijeme živjela je u njemu djevojka po imenu Indara. 
Zgodna mala. 

- Imala je lijepe grudi i bokove, a i put je u nje bila krasna - dometne Antonina - ali noge 
su joj bile mršave i to je kvarilo sklad čitava tijela. No uza sve to bila je privlačna i mnogima se 
sviđala. 

- Gdje je sada? - upita Teodora. 

- Odselila se u donji dio Ulice k jednoj djevojci koja se zove Droza odvrati Krisomalo. - 
Desila joj se nesreća: ostala je u drugom stanju. 

- Uvijek je bila odviše nebrižna - kaza Antonina. - Kad bi se zagrijala za nekog muškarca, 
onda je zaboravljala na sve mjere opreza. Svaka milosnica koja propušta da se pobrine za vlastit 
sigurnost budala je, ukoliko želi da i dalje ostane u svom zvanju. 

- Dok je bolovala, onaj napitak za pobačaj koji je popila mogao je sasvim lijepo ubiti i 
nju, a ne samo zametak. Antonina i ja brinule smo se za nju koliko smo mogle - reče Krisomalo. 

- Ali ona je bila djetinjasto svadljiva i prgava - uskoči Antonina. 

- Napokon se oporavila, ali poslije toga posao joj više nije išao onako dobro. I onda se 
odselila. Čini mi se da joj je sada dobro, i nadam se da se naučila pameti. Otkako se odselila 
nismo je više viđale. 

- Hoćeš li se opet useliti u svoje stare sobe, Teodoro? - navali Krisomalo. - Za početak bih 
ti mogla posuditi posteljinu. Hoćeš li ljubavnika noćas? Mogu ti jednoga prepustiti, a i Antonina 
bi mogla. 

- Ne, zasad ništa - odgovori Teodora. 

Antonina se zagleda u nju. 

- Rekla bih da se najprije moraš malo oporaviti. Izgledaš pomalo iznurena, draga. 


Ta je tvrdnja bila zaista neopravdana; bio je to mali zlobni žalac koji je Teodora dobro 
razumjela i koji je nije uspio naljutiti. Trenutačno se osjećala veoma dobro, što se vidjelo i na 
njoj. Ono nekoliko nedjelja provedenih s Makedonijom u Antiohiji utrošila je na dugo spavanje, 
obilatu i krepku hranu, dnevno izležavanje, dok su se oko nje stalno vrzmali maseri, češljari 1 
stručnjaci za poljepšavanje; upravo to joj je i trebalo, dok su ostalo učinile čudotvorne snage 
mladosti. 

Njeno je tijelo opet postalo ljupko, mladoliko i gipko. Bilo joj je dvadeset godina, nalazila 
se dakle u magičnoj dobi kada u potpunosti dozrijeva i tijelo i duh pa se djevojka pretvara u 
najzamamnije biće na zemlji. Teodora se možda osjećala malko potištena zbog svojih rđavih 
iskustava, ali i zrcalo 1 vlastiti razum rekoše joj da je njezino tijelo čarobno, da joj je kosa 
prekrasna, oči blistave, a lice živahno i dražesno. Stoga i ne odgovori na onaj sitni Antoninin 
ubod, iako je umjela i te kako odbrusiti kad je htjela. 

- Ako nećeš da se baviš prostitucijom, čime ćeš se onda baviti? - zapita Krisomalo. 

Teodora prousti jednu jedinu riječ: 

»Predenjem.« 

Obje zinuše. - Ta valjda nećeš! Teodoro, ta valjda nećeš! 

Kada ona potvrdno kimnu, djevojke ostadoše nijeme. To im je bilo nerazumljivo. 
Predenje je bio posao koji su zakon i običaji propisali za obraćene bludnice. Bila je to neka vrst 
pokore i kušnje, prije nego što neka bivša bludnica bude oslobođena svog zanimanja i prije nego 
što joj bude dopušteno da se uda ili da na neki drugi način postane čestita. 

Bio je to podulji obred. Trajao je godinama; trebalo je proći nekoliko godina strpljenja, 
čednosti i rada, da se zadovolji rimski zakon. Pa čak i tada ostajao je u ljudi neki otpor i neka 
brana protiv obraćene bludnice, ma kako njeno obraćenje bilo iskreno. Od vremena do vremena 
našla bi se pokoja milosnica kojoj se zgadio njezin zanat zbog ovog ili onog razloga i koja je 
onda pokušala da na ovaj način prekine svoj dojakošnji život. Prije ili kasnije, svaki bi takav 
pokušaj obraćenja propao; gotovo sve trapljenice vratile bi se opet prostituciji. Pustoš 1 sivilo svih 
onih godina uz vreteno bijahu prevelika kušnja za prosječnu ženu. 


Predenje. Gotovo toliko staro koliko i ljudska rasa: ženski pronalazak i žensko bavljenje, 
a proizvod mu je bila nit za tkanje za kojom je vladala jedinstvena i neprekidna potražnja. No 
usprkos potražnji i usprkos tome što žene taj posao obavljaju spretno i valjano, njima kao da nije 
suđeno da uspiju u nečemu što nema veze s ljubavlju: zarada od predenja bila je sramotno niska, 
a gramzljivi nadglednici svakoj bi predilji zakidali dobar dio zarađena novca. 

Naročito su rđavo prolazile one žene koje su predenjem htjele da se iskupe od 
milosništva. Takvima se dozvoljavalo da rade jedino za državu, niti i pređa koju su one naprele 
upotrebljavale su se za vojničko sukno, ili za uniforme dvorskih slugu. Nadnice bivših bludnica 
bile su niže od nadnica ostalih žena, čak i robinja. 

Zaposlenje predilje moglo se dobiti na dva načina; u jednoj od ginaeceumskih radionica 
gdje su žene po cijeli dan sjedile u redovima po klupama, vrteći vretena kao živi strojevi, ili kod 
kuće, gdje se radilo prema ugovoru. 

Trebalo je da je netko uputi u posao, stoga se Teodora najprije zaputi u radionicu. Bila je 
to mala radionica u koju nije stalo više od dvadeset predilja, a i to je bilo previše. Čangrizava 
žena neodređene dobi, progrušene kose i naborana vrata nadgledala je posao, i odmah je postalo 
jasno da joj ni mladost ni ljepota nove radnice nije po ćudi. 

- Još jedna drolja koja bi da postane svetica? - zagrokta. 

- Da - ponizno odgovori Teodora. 


- Kladim se da nećeš ostati ni mjesec dana! Nećeš izdržati. Zaključit ćeš da je mnogo 
lakše valjati se u postelji s nekim gadnim izmećarom, curo, nego raditi pošten posao. Već smo 
imali dosta takvih. 

- Rado bih pokušala - skrušeno će Teodora. 

Nadglednica se namršti. - Umiješ li presti? 

Teodora strese glavom. 

- Moramo te čak učiti zanatu, eh? - zareža žena. - Kao da već nemam dovoljno posla oko 
ostalih! No neka ti bude, uputit ću te u posao, kad već zakon tako hoće. Ali ako ne budeš brzo 
naučila, naći ćeš se s onu stranu vrata, na putu u svoju jazbinu! Jesi li razumjela? 

- Jesam. - Teodora je bila sušta pokornost. 

Kao da je ozlojeđena preko svake mjere, nadglednica domahne nekoj bijednoj ženici što 
je sjedila uza zid. 

- To je Miola - reče. Napravi neki neobičan pokret i žena pognu glavu, pogleda ispod oka 
Teodoru i vrati se na svoje mjesto. 

Ona je gluha i nijema kaza nadglednica. - Pođi k njoj i promatraj kako prede. Dokle god 
učiš od nje, sav tvoj posao pripada njoj; ona dobiva svu zaradu, pa ma kako visoka bila. U redu, 
sad odlazi! 

Gluhonijema je sjedila na krajičku klupe po kojoj su se gusto naredale ostale predilje a 
Teodora sjede na pod do njezinih nogu. Djevojka je često imala prilike da promatra predenje, ali 
ovo bijaše prvi put da ga je motrila s pažnjom i izbliza, u želji da nauči. Nije se mogla načuditi 
vještini kojom se žena latila posla. 

Vuna, oprana i raščešljana da se svako vlakance bjelasalo 1 sjalo, bijaše omotana oko 
vrška drvene preslice u obliku štapa čiji se donji kraj nalazio pod lijevom nadlakticom predilje, 
tako da su obje ruke bile slobodne za vretenanje. Teodora smjesta uoči da je vreteno središnja 
točka čitave operacije predenja. Vreteno je izgledalo kao drvena pribadača, dugačka možda jednu 
stopu i ušiljena na oba kraja, a u svom srednjem, najzadebljanijem dijelu bila je debela otprilike 
kao Teodorin mali prst. Na gornjem kraju bila je izdjeljana kuka nalik na iglu za kačkanje koja je 
hvatala ispredenu nit. Vreteno je bilo učvršćeno u središtu jednog diska od pečene gline koji je 
tvorio okrugli pršljen u cilju da se postigne ravnomjerni okretaj i uporište dok se vreteno vrtjelo; 
taj je pršljen bio neka vrst prvotnog točka zamašnjaka. 

Miola, s potuljenim i tupim licem stvora koje je odrezano od ostalog svijeta, s 
posijedjelom kosom neuredno začvorenom pozadi, sa žućkastim čelom i ušima, uze nešto 
vunenih vlakana koja su bila omotana oko preslice, svrti u tanku nit i uvrazi u presličinu kuku. 
Sada je postupak mogao započeti. 

Teodora se iznenadi kad vidje kako je lice gluhonijeme zasjalo, kako joj oči bljesnuše 
zanimanjem i pažnjom: stari neuništivi stvaralački nagon žene, kojoj je u rukama neki posao, 
zapalucao je čak i u ovom ubogom čeljadetu. Miola stade hitro ispredati nit, katkada je prstima 
desne ruke vrtjela vreteno, dok je lijevom isukivala jednomjernu količinu vlakana iz povjesma na 
vratilu; drugom bi zgodom obrtala vreteno rukom i bedrom i u međuvremenu pazila da 
neispredena vlakna klize jednoliko i bez prekida. 

Kad bi zavrćena nit bila dovoljno duga, žene bi o nju objesile vreteno i vrtjele ga sve dok 
se nit ne bi izvretenala i rastegnula u najvećoj mogućoj mjeri, potom bi je ovile oko tijela 
kolovrata i počele s novim rastegljajem. Koliko je vremena trebalo da se naprede cijelo vreteno, 
to je ovisilo o glatkosti i tankosti konca, i vješta bi prelja za isto vrijeme zarađivala više od 
nespretne. 

Čangrizava nadglednica namjerno je poslala Teodoru da naukuje u gluhonijeme, kako bi 
joj otežala učenje i svela ga na puko promatranje, bez i jedne riječi objašnjenja, budući da njezina 


učiteljica nije znala govoriti. Ali Teodora je brzo shvaćala, prsti joj bijahu hitri i spretni i bilo je 
pravo čudo kako je odmah naučila vještinu držanja preslice i obrtanja kolovrata. 

Prvih dana sva je zarada od predenja pripadala gluhonijemoj učiteljici, ali zamalo je 1 
učenica postala takva hitroprelja da Miola više nije morala da je nadzire i upućuje; i Teodora se 
osamostali. Za kratko vrijeme tako se usavršila u poslu da je ispredala nit odlične kakvoće. 

Sada je mogla birati gdje će raditi. 

Većina je žena izabirala radionicu, jer su tamo mogle raditi u društvu i tu i tamo 
poćeretati. Isprva je i Teodora pokušala u radionici. Ali između dvadesetak prelja nije bilo 
nijedne donekle pametne, sve su to bile isprazne blebetuše, te ona uskoro odluči da će raditi sama 
kod kuće, jer su joj vlastite misli bile zanimljivije od bezbojnog blebetanja njenih suradnica. 

Niže velikog bazara, nedaleko od pekarnice i gradske tamnice unajmila je malu kuću 1 
onih je dana, sjedeći na pragu, s iznenađenjem otkrila da joj rad donosi stanovito zadovoljstvo. 
Ručni rad je većini žena po prirodi drag. U njih je usađen nagon da izrađuju stvarce za kućansku 
upotrebu, pa čak i bešćutni, nevješti prsti umiju sačiniti štogod prikladno i umjesno, a jednako i 
žene koje su po prirodi lijene i neznalice vole da se zabavljaju kakvim god ručnim radom dok 
sjede ili lješkare. Što se tiče marljive domaćice, ona nastoji da svaki trenutak sjedenja iskoristi za 
svoj omiljeli posao i nalazi smirenje i užitak za tkalačkim stanom, ili dok šije, plete ili veze 
korisne i lijepe predmete za sebe, za svoju obitelj, prijatelje, ili čak za tržište. 

Teodora, koja se nikada prije nije bavila ručnim radom, otkrila je da je predenje zanima, 
da je gotovo svu zaokuplja, a naročito je tako bilo u početku. Cijela tehnika, zaista prilično 
složena i naporna - uključivala je obrtanje kolovrata, sukanje vlakana iz kudjelje na preslici 1 
ispredanje jednolike i glatke niti - postade sada za Teodoru splet naviknutih i skladnih kretnja, pa 
se predilja, nesvjesna hitrih, nepogrešivih pokreta svojih tananih prstiju, mogla prepustiti mislima 
i snovima... 


Kao brz plamen požara što je zahvatio suhu travu puče glas u Ulici žena da se Teodora 
odrekla svoga zvanja. Zašto? 

Tumačenja bijahu različita. Pođe šapat da se u crkvi obratila i da se čak zaredila. Drugdje 
govorahu da je posrijedi muškarac, da se Teodora zaljubila i zaželjela se udati. Budući da je 
zakon branio milosnicama da se udaju za iole imućna i čestita građanina, to se Teodora latila 
ovog trapljeničkog, dugotrajnog iskupljivanja od svoje prošlosti. A prema trećoj verziji, Teodora 
se opasno razboljela i stoga se više nije mogla baviti starim zanatom. 

Nijedno od ovih tumačenja ne bijaše blizu istini, a Teodora ništa od glasina ne opovrgnu 
niti potvrdi. Uistinu, obraćenje - barem ne provedeno do kraja - nije joj bilo ni na kraj pameti, 
budući da nije osjećala ni srama ni mržnje prema trgovini s ljubavlju. Predenjem je htjela postići 
dvostruki cilj. Prije svega, ono ju je zaštićivalo. Ako se opet vrati u Ulicu žena ljubavnicima koji 
će ponovo povrvjeti k njoj, to će brzo doći do ušiju čovjeka koga se najvećma plašila, njenom 
neprijatelju Ivanu od Kapadokije. A u sadašnjem položaju, sazna li čime se ona sada bavi, neće 
moći podići protiv nje optužnicu, jer više nije bila milosnica. Bila je posve sigurna da bi mogao, 
ako bi htio, naći načina da joj naškodi, i plašila se da ne sazna za njen povratak u 
Konstantinopolis prije nego što ona uznapreduje za daljnji korak u svom naumu, jer ako je 
otkrije, morao bi najprije smisliti nov način napada koji bi ona možda i izbjegla, ali bi zacijelo 
imala prilično posla sa sudom. 

Drugi razlog zbog kojeg se prihvatila predenja bijaše mnogo važniji od prvoga, a ticao se 
plana koji su skovale ona i Makedonija i koji Teodora nije nikome otkrivala. 

Katkada bi milosnice koje je poznavala - delicatae s kojima se družila prije odlaska iz 


glavnog grada - dolazile da je obiđu. Teodora se nastanila u četvrti siromašnih, u dijelu grada 
gdje su stanovali radnici, svadljive žene i drečava dječurlija i gdje je sve vonjalo na splačine i 
sirotinjsku kuhinju. Ali ti ljudi, iako su bili skromni, prijekim su pogledom pogledavali na 
Teodorinu kućicu, i uopće je nisu rado viđali u svojoj sredini, a naročito otkad su je stale pohađati 
njene znanice milosnice, koje su u svojim kićenim skupim haljinama, smiono i neobično 
počešljane, posute vrpcama i kojekakvim drugim ukrasima, kako već pristaje njihovu zanatu, 
dolazile da vide kako to Teodora obrće vreteno: susjedstvu su pružale živahnu i nesvakidašnju 
sliku. 

Milosnice su obasipale Teodoru pitanjima, a povremeno bi se neka odvažila na kakvu 
doskočicu. Teodora je odgovarala, ako je uopće odgovarala, bez ikakve ljutnje, i nesmetano 
nastavljala s radom. 

Jedared ili dvared Antonina i Krisomalo, obje dobra srca ali rdava morala, dođoše da je 
preklinju neka se okani ludorija. 

- Ne shvaćam te - reče jednom Antonina, iskreno začuđena. - Ti si najljepša među svim 
milosnicama, uključujući i mene. Dopuštam. Što onda ako si doživjela dva-tri neuspjeha? Za 
nekoliko godina ti ćeš se, kako si sposobna, opet naći tamo gdje si bila. 

- Ne mogu čekati nekoliko godina odvrati Teodora. 

- Ali kad budeš predurala ovu kušnju, što ćeš onda i kamo ćeš? - usrdno će Krisomalo. 

- Ne znam. Vrijeme će pokazati što ću i kamo ću. 

Teodorino vreteno vrtjelo se bez prestanka. 

Zbunjene njenim zagonetnim odgovorima, one se oprostiše i odoše. Ali kasnije su jedna 
drugu uvjeravale da je Teodora bila urešena kao da se sprema na neku svečanost, da se dotjerala i 
počešljala, naličila lice i lijepo se obukla; bile su sigurne da na njoj nije bila priprosta halja kakvu 
nose radnice uz kolovrat. 

I ne znajući, dotakle su se Teodorina najtežeg zadatka. 

Čekanja. 

To je zadaća koju moraju naučiti sve žene: kako da čekaju. Čini se kao da žena oduvijek 
čeka, nekoga ili nešto. Teška su ta čekanja dok se oni na koje se čeka predomišljaju hoće li se ili 
neće javiti, a vrijeme teče sporo i dugočasno. Žalosna su čekanja dok muževi ili ljubavnici ratuju, 
ili poduzimaju opasna putovanja, a svakako su najteža ona čekanja dok ljubljeni boluje ili leži u 
postelji iz koje više neće ustati. Postoji i veliko devetomjesečno čekanje na rođenje djeteta koje 
sve žene prije ili kasnije iskuse. Muškarac ne bi izdržao takvo čekanje, ali žene, po svojoj 
duševnoj i tjelesnoj konstituciji, podnose sva čekanja kao sasvim prirodnu stvar i rijetko kada se 
potuže. A ima i mnogih, stalnih, kraćih čekanja u ženinu životu: da zakipi voda u loncu, da se 
zgotovi haljina, da se uspava dijete, da je pohodi prijateljica, da se muž vrati s posla. Čekanje 
koje nikada ne prestaje, neprestano i ustrajno strpljenje na koje se privikavaju od malena i koje 
kasnije postaje sastavni dio njih samih. 

Teodora je znala čekati. Ali najteže čekanje je čekanje u neizvjesnosti. A njezina 
neizvjesnost bila je čak i više nego neizvjesnost: kao da je čekala da se ostvari nešto što je 
neostvarivo. 

Čekala je na zgoditak lutrije, u igri gdje su mogućnosti za dobitak bile tako malene da se 
činilo smiješnim uopće i pokušati sreću. Pa ipak je pokušala. A u prvom dijelu igre koju je eto 
zaigrala i na koju je utrošila dane i tjedne čekanja, morala je iznaći način kako da stanovito pismo 
pošalje na označenu adresu... i da bude sigurna da će pismo doći u ruke onome kome je 
namijenjeno. 

Morala je biti spremna za trenutak kad će prvi dio igre završiti i započeti drugi. Spremna 
svakog časa. Radilo se o pismu koje je bila napisala Makedonija. A naslovnik je bio tako uzvišen 


i nedostižan kao i samo nebo nad Teodorinom glavom. 
O tome nikom nije kazala ni riječi, čak ni svojim prijateljicama Antonini i Krisomalo. 


U prvo vrijeme dok je prela, svako bi jutro našla malo vremena da prolunja mimo vrata 
Kalke, nadajući se da će nabasati na nekog poznanika iz prijašnjih dana koji će se možda pokazati 
ljubazan prema njoj na račun ugodnih uspomena i koji će biti spreman da ponese i izruči njeno 
pismo. 

Poizdaleka bi prepoznala poneke od onih koji su je posjećivali za vrijeme njene kratke 
karijere milosništva, ali uvijek bi je nešto zasmetalo da ih oslovi i pokuša ih nagovoriti da joj 
učine tu uslugu; obično su se nalazili u društvu, a podvig na koji se spremala trebalo je izvesti u 
potpunoj tajnosti. 

Napokon, jednog jutra joj se učini da nailazi pogodna prilika. Približavao se gizdav 
mladac, veoma otmjeno odjeven i sam; preko žute tunike prebacio je purpurom oivičen plašt, 
ruke i noge bijahu mu obrijane, u uškama svjetlucali su zlatni koluti a u napomađenoj kosi nosio 
je lovor-vijenac. 

Netom ga je prepoznala, potrči mu u susret. 

- Kerone! Kerone! - klicala je. 

On je pogleda dok je trčala prema njemu poput brzonoge košute, ozarena lica, a vjetar joj 
je pripijao haljinu uz tijelo. 

Ali umjesto da stane i sačeka je, on gotovo nagne u bijeg prema kapiji i prođe kroz nju 
prije no što ga je Teodora uspjela stići; zamahnuo je rukom kao da tjera od sebe dosadnu muhu. 

Ona se zaustavi kao gromom ošinuta. Ta to je bio Keron, sasvim sigurno bio je on! Keron 
koji je plakao s glavom u njenom krilu, zaklinjući je da mu oprosti; Keron koji je ispunjavao i 
najmanju njenu željicu, koji je ropski slušao njene hirovite naloge! 

Dakako, to je bio on: o tome nije moglo biti sumnje. Štaviše, bila je sigurna da ju je 
spazio, i jednako uvjerena daje namjerno pohitao kako bi izbjegao susret s njom. Da je tako 
odbaci čovjek koji je jednom, dok je ona bila milosnica u Ulici žena, cvilio do njenih nogu ... 
kakav jad, kakvo poniženje! 

Kasnije će Teodora saznati da je Keron, pošto se oženio Tispasom, kćerkom Silvija 
Testora, i zauzeo visok položaj u službi za vanjske poslove carstva, postao tako suzdržljiv i 
pristojan kao što je nekada bio raspušten i neodgovoran; ili je takav postao barem izvana, kao da 
je pokušavao zbrisati prošlost i prilagoditi se svojoj neprivlačnoj supruzi i strogoj punici kojoj se 
morao pokoravati. 

Ali sada, ne znajući to, Teodora je izgubljeno stajala pred kapijom. 

U ruci je držala pismo s kojim je bila domahivala Keronu, dok ga je pokušavala presresti. 

Začuje glas: - Što tražiš ovdje, curo? 

Trgnuvši se, uzgleda. Približavao joj se stražar, krupna čovječina s licem na kojem se 
ocrtavala lakomost i životinjska okrutnost, a kaciga koju je nosio na glavi činila ga je još 
golemijim. 

Teodora sakri pismo iza leda. 

- Ništa - reče. - Samo... samo... jednu poruku. 

- Poruku? Kome? - strogo upita vojnik, a izdizao se nad njom, onako sitnom, kao toranj. 

- Nikome. To jest... nikome tako važnom kao što je... kao što je excubitor. 

Nimalo ga ne smekša njen ton, tako pun strahopočitanja i udivljenja prema svim 
excubitorima. 

- Ded, curo, da vidim tu poruku! 


- Ne! 

- Ne daš? Onda ću je sam uzeti! 

- Ne, ne, ne! - povika kao sumanuta kad je njegova ogromna šapa ščepala njeno rame. 

Spopade je užas. Ako se stražar dočepa pisma, cijeli će njezin brižno skovani plan pasti u 
vodu. 

Izvije se, izmigolji ispod njegovih ruku. Među prstima mu ostade tanka tkanina poderane 
haljine. Istog trena nadade niz ulicu. 

Čovjek prokune i otisne se za njom. Bijaše to nejednaka utrka: njezine male noge nisu se 
mogle mjeriti s njegovim silnim krakovima. Srce joj je udaralo kao mahnito, razderana odjeća 
vijorila za njom, gubila je dah a suze joj zavrcaše iz očiju pri pomisli da će svoju veliku priliku 
tako glupo proigrati. 

U taj čas začuje se graja drugih stražara s kapije. 

Excubitor načas zastane i ogleda se da vidi zbog čega viču. Teodora u trku poveća 
razmak, dok je drugi stražar dovikivao njenom gonitelju da se od katedrale Svete Sofije 
približava nosiljka oktofron. 

Oklijevajući, vojnik pogleda za odbjeglom Teodorom. Još ju je uvijek mogao stići. Ali to 
mu se ne učini vrijednim truda. Ona poruka vjerojatno se ticala nekog tamo dvorskog kicoša s 
kojim se djevojka željela sastati. Ta bilo je na prvi pogled jasno da je ona ulična namiguša. 

Osim toga, oktofron je značio da se približava neki uglednik. Možda kakav vojskovođa ili 
poslanik. U najmanju ruku senator ili biskup. Ili neka ponosita patricijska gospa. Možda ne bi 
bilo rđavo da se u času kad nosiljka prođe kroz kapiju nađe na svom stražarskom mjestu. Okrene 
se i uputi natrag. 

Još uvijek sva ustrašena i zadihana, Teodora stiže pred svoj sirotinjski kućerak. Umalo što 
nije stradala. 

Pregleda svoju haljinu. Bila je poderana, rame bijaše zderano i ostalo u ručetini stražara. 
A imala je svega tri haljine, tri lijepe haljine u različitim bojama, koje joj je poklonila 
Makedonija. Trećina njene cjelokupne imovine danas je, eto, propala. 

Sutradan, ne znajući što će i kako će, lati se posljednjeg sredstva. Uputi se Hagu, prosjaku 
na magarcu. 

Kao i obično, nalazio se pokraj mramorna Afroditina kipa, izobličena gruda mesa što je 
počivala u košari na leđima strpljiva magarca. Kad ga ona zovnu, on okrene glavu i u očima mu 
zaiskri iznenađenje. 

- Tako mi svetog Lazara, zaštitnika svih prosjaka! Ti si opet ovdje, mala Teodoro. Kad si 
se vratila? 

- Nema dugo - reče ona. 

- Kako si se provela? 

- Loše. To je duga priča i jednoga dana ću ti je ispričati. Jednom zgodom su mi tvoji ljudi 
prijateljski pomogli. 

- Glas o tome stigao je i do mojih ušiju. 

- Hag, došla sam da te zamolim za još jednu uslugu. 

On se nemirno promeškolji u košari. 

- Tko moli od prosjaka, taj moli od vjetra reče citirajući jednu gradsku poslovicu. 

- Ija sama sam prosjakinja - zabrza ona. A ti si Hag: jedan i jedini. 

U trenutku se njegova unakažena glava okrene k njoj a zvjerave mu oči hitro glednuše u 
njeno lice. 

- O kakvoj se usluzi radi? 

- Imam jedno pismo. Pomozi mi nekako, bilo kako, da ga dostavim naslovniku. 


- Tko je taj? 

- Princ. 

Oči mu se suziše. - Justinijan? 

Ona kimnu. - To je pismo napisala Makedonija. 

- Razumijem. - Prevejano se nasmijulji. - Makedonija ga je napisala; ti bi htjela da ga 
izručiš. Možda se nadaš da će te pismo uvesti u prinčevu spavaonicu? 

- Makedonija misli da bi pismo proizvelo stanoviti učinak, ako ga princ pročita - ozbiljno 
će Teodora. 

- Pucaš prilično visoko, zar ne, djevojko? 

- Sve što tražim to je da mi se pruži prilika. 

- Prilika da zavrtiš princu glavom - promelje Hag. - Po onome što ja znam, slabo ćeš u 
tome uspjeti. Čovjek kakav je princ radije će, ako se zaželi ljubavi, poručiti da mu dođe neka 
žena koja mimo njega ne prima i druge ljubavnike. Je li to Makedonijina zamisao? 

- Jest. 

- H -m-m. Možda ga ona bolje poznaje, pa zna što mu se sviđa a što ne sviđa. 

- Ona kaže da on nije običan razbludnik kojemu je samo do grubog užitka. 

- Sudeći po govorkanju, Justinijan uopće nije nikakav razbludnik. Priča se da on nema 
vremena da zadovoljava svoje tjelesne potrebe: jedva da odvaja koji čas za jelo 1 piće, a kamoli 
za žene. 

- Ništa se ne zna dok se ne pokuša - moljakala ga je ona. - Zar ja nisam lijepa? A ja k 
tome znam kako treba zavoditi muškarca. Kad bih se samo mogla sastati s princom, ne sumnjam 
da bih ga osvojila. Nikada ni s jednim muškarcem nisam doživjela neuspjeh. 

Ona zastane u govoru, sjetivši se Hekebola. Nesumnjivo, Hekebol je značio neuspjeh. Ali, 
ako se pravo uzme, zar je on bio muškarac? Prije bi se moglo kazati da je dvostruke prirode, da 
koleba između dva spola. Da je Hekebol pravo muško, reče sama sebi, bila bih ga do kraja 
osvojila i zavladala njime usprkos svim njegovim manama. 

- Budem li se svidjela princu - nadoveže Teodora - možda će privoljeti da mi učini jednu 
malu uslugu. 

- To je velika stvar - zagunđa Hag. - Teška stvar. Gotovo bih rekao, nemoguća stvar. 

- Hag, preklinjem te! Tako, ti našega prijateljstva, tako ti onih dana kada sam stražarila za 
tebe u bazaru, pomozi mi! - Pošuti i potom prozbori: 

- Postoji jedna zmija otrovnica na koju bih lako mogla nagaziti. 

- Kakva zmija otrovnica? 

- Ivan od Kapadokije, koji niti zaboravlja niti oprašta. 

- Znali on da si stigla? - zapita Hag skupivši obrve. 

- Još ne zna. Hekebol ga je zacijelo već izvijestio da me je prognao u pustinju i zabranio 
svima da me nahrane ili napoje, pa me dakako obojica smatraju mrtvom. No sazna li Ivan da sam 
preživjela i da se nalazim u Konstantinopolisu, zar neće nastojati da obnovi postupak protiv 
mene? On je zloban i zao i neće mirovati sve dotle dok me ne pogubi, ili ne učini sa mnom još 
nešto strašnije. Pa premda izgleda da se u ovom milijunskom gradu lako može sakriti jedna mala 
djevojka, jata njegovih doušnika, kojih ima koliko i muha, prije ili kasnije ušla bi mi u trag. 

Hag pogladi bradu. 

- I tako, po tvom mišljenju i mišljenju tvoje prijateljice Makedonije, jedino te prinčeva 
naklonost može zaštititi od prefekta? 

- Tako je. Oh, Hag, hoćeš li mi pomoći? 

- Učinit ću što mogu, mala Teodoro. Ali reci mi, ako pismo i stigne do Njegove Visosti, a 
to je, moram te upozoriti, i više nego nevjerojatno, na osnovu čega pomišljaš da će on postupiti 


onako kako se u pismu od njega traži? 
Ona reče, s prizvukom očaja u glasu: 
- Ne znam. 


I tako Teodora preda pismo Hagu, a s pismom i svu svoju nadu. Prolazili su dani, za 
njima i tjedni, 1 Teodora nakon nekog vremena poče gubiti pouzdanje. Moja je nada mrtva, 
govorila je samoj sebi. Pa ipak se tvrdoglavo svakog dana dotjerivala kao da će baš toga dana 
stići poziv da se pojavi na dvoru. 

To je bio težak i zamoran posao, jer nije smjela izgubiti mnogo vremena za dana, kada je 
valjalo presti. Da naprede cijelo vreteno, trebalo je prilično vremena, a za ispredak je dobivala 
tako malo novca da joj je jedva dostajalo za najamninu i za mršavu hranu, a kamoli za odjeću i 
sredstva za poljepšavanje. 

Stoga se jedino za sumraka, kad se više nije moglo presti zbog nevidjelice, mogla 
posvetiti samoj sebi. Prije svega, valjalo je održavati čistoću. Kao u svih boljih milosnica, i u nje 
je bio običaj da neprestano i s pažnjom njeguje svoje tijelo, svoj glavni i jedini kapital. 

Noću je pohađala javna kupatila. U Konstantinopolisu je bilo osam javnih kupatila koja su 
pripadala gradu, a sto pedeset i tri kupatila bijahu vlasništvo privatnika. Kupanje u nekim od 
privatnih kupatila stajalo je svega jedan obol; ali gradska kupatila bijahu besplatna, pa je djevojka 
uobičajila da posjećuje jedno od njih. 

Najljepše konstantinopolsko kupatilo, a možda i najljepše kupatilo na svijetu, bilo je 
Zeuksipovo kupatilo, koje je Konstantin, kušćanski car, ukrasio stupovima i kipovima, a koje se 
još uvijek nazivalo imenom Zeusa, vrhovnog grčkog poganskog boga. Jednako raskošno kao i 
rimska kupatila za vrijeme najvećeg sjaja rimske države, Zeuksipovo kupatilo dizalo se u blizini 
hipodroma i četvrti palača; na ulaznim stepenicama, u predvorju, u kupaonicama i svlačionicama 
bijahu postavljene prekrasne mramorne i brončane statue: Dejfob u punoj ratnoj spremi i Menelaj 
koji juriša na nj; kipovi Aristotela, Demostena i Simonida; Euripid što s Muzama vodi razgovore 
o kreposti; Pirho, sin Ahilov, razoritelj gradova, nenaoružan i nag; dva kipa Afrodite s kojih je 
rosila ljepota; Feb Apolon, gol, jer je razgoljivao duše koje su se njemu utjecale da bi saznale 
budućnost; Julije Cezar sa sablasnom Meduzinom glavom na ramenu; bestidni Hermafrodit, ni 
muškarac ni žena; Safo s Lezbosa, u jednom od svojih pjesničkih nadahnuća; Periklo, Pitagora, 
Platon i još mnogi drugi. Jer ovdje, kao i svuda u Konstantinopolisu, car Konstantin je opljačkao i 
nagomilao golem ratni plijen za ukras i diku svome gradu. 

Svaki je građanin imao pravo na besplatnu kupku u Zeuksipovom kupatilu, ali Teodora 
ipak nije onamo odlazila, jer su posjetioci toga kupatila pripadali najvećma višoj klasi: ili su to 
bili putnici koji su stanovali u svratištima i krčmama, ili osobe koje su, unatoč tome što su kod 
kuće imale odlične kupaonice, rado od vremena do vremena posjećivale gradsko kupatilo kao 
neku vrst kluba gdje su mogli susresti prijatelje, šetkati kroz paru i sklapati nova poznanstva, i to 
obično na taj način što bi se upustili u razgovor sa susjedom dok bi balneatores masirali njihovo 
okupano tijelo. 

I zato je bilo opasno pojaviti se u Zeuksipovom kupatilu, jer su ondje zalazili stari 
Teodorini znanci koji su mogli dojaviti Ivanu od Kapadokije da su je vidjeli. Stoga je pohađala 
kupatilo za nižu klasu, blizu Trga bikova, kamo su odlazili zanatlije, radnici, trgovčići i njihove 
obitelji. Nekada su se muškarci i žene zajedno kupali, ne stideći se svoje golotinje, ali otkada je 
crkva nametnula ljudima seksualni stid i umjerenost, spolovi su se kupali odvojeno i u javnom 
kupatilu dijelio ih je visok zid. 

Međutim, pripadnici suprotnih spolova mogli su među sobom porazgovoriti i susresti se u 


predsobljima, koja su bila uobičajeno ročište i sastajalište takve vrsti. Ali Teodora, koja je željela 
ostati neprimijećena i nesmetana, obično bi dolazila 1 odlazila hitro, zabrađena i zakukuljena, ne 
osvrćući se na poglede, gurkanja ili dozive mladih ljudi. Njenoj taštini je godilo što su joj 
muškarci uporno iskazivali pažnju, ali s druge strane plašila se da zbog te pažnje ne iziđe na glas; 
a među mladićima će se prije ili kasnije naći netko tko će je prepoznati i rastrubiti da ju je vidio. 
A tada bi glas da se vratila u Konstantinopolis brzo stigao do ušiju Ivana od Kapadokije. 

Kupala se brzo i veoma pažljivo; odijevala se čim je stupila iz vode, ne zadržavajući se ni 
časa dulje nego što je bilo potrebno; nije ljenčarila po kamenim klupama gdje su se druge žene 
poispružale prije nego što će se odjenuti; smjesta bi požurila kući. 

Na redu je bilo spavanje. San je potreban svakoj ženi koja vodi brigu o svom izgledu, a 
Teodora nikako da se do mile volje naspava. Ustajala je prije zore, ali onoliko koliko je spavala, 
spavala je dubokim i zdravim snom, izbjegavajući da uvečer dugo bdije; nikada nije odlazila na 
zabave koje su se neprekidno priređivale u svim dijelovima grada. 

U pamik, kada je ustajala, pojela bi štogod voća za zajutrak, potom bi se latila posla da 
uredi svoju bogatu, talasastu kosu: bio je to dugotrajan obred, ali i veoma važan, jer je četkanje 
održavalo kosu sjajnom i mekom. Pošto bi kosu dobro pročetkala, počešljala bi je u oblik visoka 
čunja 1 učvrstila sjajnim češljevima. To bijaše frizura neviđena u radničkoj četvrti. Morala se 
prilično pomučiti dok je podigla svu tu složenu građevinu od kose bez pomoći sluškinje, 
ogledajući se u priprostom mjedenom ogledalcu koje jedva da je išta odražavalo. Konačno bi s 
najvećom pažnjom obojila lice i tijelo, a i namirisala se. 

Svakim danom njena mala zaliha mirila i ličila postajala je manjom, i taj prizor Teodoru 
bi čudno stezao oko srca. Kada potroši ovo što još ima, odakle da namakne novac kojim će kupiti 
nova sredstva za poljepšavanje? Makedonija joj je posudila novaca i bila bi joj dala i više daje 
Teodora htjela primiti; ali Teodorin ponos branio joj je da uzme više nego što joj je, po njenom 
mišljenju, bilo prijeko potrebno. I taj je novac već bila potrošila. Sve što je sada imala zarađivala 
je predenjem. Nije mogla ni pomisliti da proda dvije preostale haljine, jer one su joj predstavljale 
dragocjeno oružje u bici koju je vodila. 

Znala se otresti malodušnosti i tjeskobe: sa sunčevim urankom dala bi se na posao, obrtala 
bi vreteno rukom i vitkim bedrom, sukala vlakna vune nježnim prstima i promatrala kako se nit 
polako namata oko kolovrata. Pitanje, tisuću pitanja začinjalo se tada u njenoj glavi. 


GLAVA PETNAESTA 


U kojoj se opisuju zgode i nezgode stanovitog pisma i u kojoj Nikija, drvorezbar, nadolazi 
na sretnu zamisao koja će uvelike zabaviti princa Justinijana. 


Vrijeme je sporo odmicalo. I ništa se ne dogodi što bi razbilo jednoličnost bezbrojnih 
dana mučaljivosti predenja. Čak i Teodorina hrabrost poče na kraju jenjavati. Usprkos samoj sebi 
neprestano je u mislima premetala sve one poteškoće koje su stajale na putu njenom pismu, 
upućenom nedostižnom i prejasnom Justinijanu. 

Kako da pismo prodre kroz živi zid stražara, tajnika, dvorjana i nižih činovnika, a zacijelo 
i kroz mnoštvo drugih zapreka? Tisuće nezgoda vrebalo je na nj: eto, na primjer, onakva zlosreća 
kao što je bio Teodorin susret sa stražarom ispred kapije Kalke. 

U trenucima najveće malodušnosti katkada se pitala hoće li pismo, ako 1 stigne do princa, 
uopće pobuditi njegovo zanimanje? Makedonija je kazala da joj je princ bio veoma naklonjen i da 
će zacijelo s pažnjom pročitati što mu ona piše... ali mnogo je već godina prošlo otkad se 
posljednji put vidjela s Justinijanom, a poznato je da uspomene u muškaraca brzo blijede, i 
jednako je ! poznato da žene precjenjuju svoj utjecaj na muškaračke misli. 

Po glavi joj se vrzmala rečenica: on ne mari za žene... 

Ne mari za žene? Ako je to istina, onda joj je sva nada propala, jer nastranost je jedina 
stvar protiv koje je bila nemoćna. 

Bila je od glave do pete sušta ženstvenost, a uz to odviše istančana i gadljiva da bi mogla 
podnijeti mušku nastranost. Najneposredniji dodir s homoseksualnošću priskrbio joj je onaj 
ljigavi Hekebol. Pa ipak je Teodora bila svjesna da je homoseksualnost silno raširena među 
izopačenim i raskalašenim stanovništvom Konstantinopolisa. Nastranosti je bilo i među 
muškarcima i među ženama; čak su i milosnice znale podlijegati protuprirodnoj lezbijskoj 
ljubavi, a nedaleko od Ulice žena utaborili su se bestidni ganimedi koji su se po svojoj čudovitoj 
raboti nazivali katamiti amasi. 

lako je ove činjenice nisu ni najmanje zanimale, iako joj se gadilo na njih, morala je 
priznati da one postoje. Ako je Justinijan imalo sklon toj čudnoj i odvratnoj izvitoperenosti - iako 
bi se, kako onomad reče Antonina, takva stvar raščula kad bi postojala - pismo u kojem se 
Teodora preporučuje kao djevojka za prinčevu razonodu samo bi ga moglo nasmijati. 

I sama Teodora katkada se smijala ovakvoj pomisli; gorko se ismjehivala vlastitoj 
preuzetnosti i nadi da će uspjeti. Prije svega, teško da će pismo stići do princa; zatim, princ je 
možda seksualno nastran; treće, čak i ako je punokrvni muškarac, zar će ga zanimati 
Makedonijina preporuka kad može po miloj volji birati žene cijeloga carstva; i, na kraju, hoće li 
ga uspjeti osvojiti u slučaju da je primi... Sve su se te bojazni i pretpostavke udružile da je muče i 
da se izruguju njenoj nadi. 

A onda bi se prestala smijati, čak i smješkati, kolovrat se stao brže obrtati, oči joj se 
odsutno uprle u nit koja se sporo ispredala, a duboko na njihovu dnu pomaljala se sjenka 
tjeskobe... 


Pred kućercima sirotinjske ulice, žene nosača, zidara, pekara, uličnih torbara i težaka 
ovda-onda bi se sakupile u male skupine da raspravljaju o onoj ženi koja je sjedila i prela na 
svom pragu, nekoliko kuća niže od njihovih. 

Blebetuše su jednoglasno zaključile da je Teodora po svoj prilici neka nevaljalica. O tome 
nije moglo biti sumnje: bludnica koja pokušava da se preobrati u časnu ženu. K tome, nadovezaše 
žene, to je čeljade prava oholica i prznica koja sebi umišlja da je mnogo bolja od njih - taj ulični 
smet! Od puke nadutosti valjda presjedi cio dan uz ono vreteno i ni s kim ne prozbori ni riječi! 

Osim toga, njene haljine. Ona zelena koju je upravo imala na sebi tako se providi da ništa 
ne krije oku! Pa onda, ta njena kosa. Sramota! Kao da još uvijek vreba na muškarce, a s onim 
svojim vretenom izgledala je kao pauk koji prede mrežu u prikrajku. 

Ako joj je na pameti neka takva gadarija, bit će bolje za nju da ne pokušava sa svojim 
smicalicama u našoj ulici, složile su se blebetuše. Neka se kaže što se hoće o njihovoj četvrti - 
ona možda nije najotmjenija u gradu ali je na dobru glasu. I uvijek je bila na dobru glasu. Tu se 
oduvijek mnogo radilo, živjelo se doduše priprosto, ali zato pošteno i časno. I žene podigoše 
usne, čvršće stegnuše oko sebe ono malo pohabane odjeće, pa sijevnuše pogledima niz ulicu, sve 
do otvorenih vrata na kući one nesretnice. Otkriju li da ona pokušava upecati muškarce, brzo će 
je odavle istjerati! 

I tako su žene budnim i podozrivim okom pazile na Teodoru. Drugim su okom motrile i 
svoje muževe, poput nepovjerljivih sokolića. Katkada, kada su se muževi predvečer vraćali kući, 
žene su mogle uloviti pokoji kradomičan pogled što bi ga dobacili onoj djevojčuri, dok su 
prolazili mino njenih otvorenih vrata. Poslije toga, nesretni muž kome se »omakao« takav pogled 
slušao bi prijekore i jezičanja do kasno u noć. I stoga, za volju vlastitog mira, mudar bi muž, kad 
bi se zadesio u blizini Teodorine kuće, radije prelazio na suprotnu stranu ulice nego da opet 
izazove kreštavu kućnu svađu. 

No nitko zapravo nije mogao ustvrditi da je tajnovita prelja u pripijenim haljinama 
obraćala i najmanju pažnju na prolaznike. Nasuprot njenom nakitu i odjeći, ponašanje joj je bilo 
krajnje suzdržljivo i čedno. Međutim, to nije ublažilo sumnjičavost njenih susjeda. Govorile su 
jedna drugoj da se neće dati zavarati lukavštinama ove uličarke i njenim smicalicama; i 
neprijateljsko osmatranje nije prestajalo ni časka. 

Ali nitko iz ulice, pa ni Teodora, koju je stao obuzimati sve veći očaj, nije mogao slutiti 
što se u to vrijeme zbivalo na drugom kraju grada. 

Hag, koji je pristao da joj pomogne i usliša njenu molbu, bijaše poduzeo neke mjere kako 
bi se njena želja ostvarila. 

S velikim oprezom i potankim uputama uručio je pismo isaurijskom prosjaku sa štakom 
koji je postao neka vrst njegova skoroteče. Nekoliko dana poslije toga Isaurijac je čučao pred 
Kalke kapijom moljakajući milostinju od onih koji su ulazili i izlazili 1 istovremeno je strpljivo 
čekao da se pojavi neki čovjek koga je poznavao: momak koji bijaše prijatelj jednoga od stražara 
i koji je katkada dolazio da s njim proćaska dok je ovaj bio na straži. 

Tom čovjeku, kad se napokon pojavio, Isaurijac doturi pismo i došapne mu da će svi koji 
pomognu da pismo stigne na odredište biti dobro nagrađeni. Kasnije, kad je na kapiji izvršena 
smjena straže i kad je onaj stražar imao vremena da s prijateljem odšeće do krčme podno bazara i 
da tamo popije nekoliko čašica, pismo se i opet nade u novim rukama. 

Potom zaređaše dani i tjedni, jer je straža na vanjskim kapijama bila smještena u 
kasarnama građenim uza sam zid palače, tik na rubu cijele četvrti palača, i stražar je morao čekati 
određeni dan kad će se na straži naći istovremeno i jedan drugi excubitor, njegov znanac, stražar 
na unutarnjim kapijama, čija se kasarna nalazila unutar četvrti palača. A kada je taj dan 
naposljetku došao, valjalo je sačekati pogodan trenutak da se smotuljak zapečaćenog papirusa 


koji je sada bio dobrano prljav od otisaka prstiju, neprimjetno dostavi stražaru s unutarnje kapije. 

Kad se jednom našlo unutar zidova dvorske četvrti, pismo je napredovalo sporo ali 
sigurno prema cilju. Excubitor s unutrašnje kapije poznavao je jednog eunuha iz carske kuće koji 
je opet bio u prisnim odnosima s drugim eunuhom na mnogo višem položaju: na položaju 
podtajnika državne arhive. A taj podtajnik poznavao je nadalje pomoćnika glavnog dvorskog 
upravitelja, koji je stajao u vezi s carskim komornikom, osobom koja je mogla na diskretan i 
skrovit način dostaviti pismo njegovoj preuzvišenosti princu Justinijanu. 

I tako je Makedonijino pismo putovalo tjedne i tjedne, prelazilo iz ruke u ruku, uvijek za 
korak bliže naslovniku i uvijek osuđeno da čeka, da bude odloženo, a za to vrijeme Teodora je 
čekala u svojoj potleušici u sirotinjskoj ulici, boreći se s osjećajima malodušja i beznađa. 


Jedna od mnogih i premnogih zgoda što se desiše s pismom pokazat će nam kako je malo 
trebalo pa da se ono sasvim zagubi ili uništi. 

Negdje u južnom predgrađu, u kolibi s koje je pucao vidik na Propontis, živio je stari 
drvorezbar po imenu Nikija koji je sebe i svoju postariju gojaznu ženu prehranjivao praveći 
figure, posude, igračke i ostale proizvode rezbarskog zanata, tešući ih, režući i turpijajući od 
glatkog drveta koje bi onda premazivao bojama. Niki ja bijaše veoma vješt rezbar i uživao je u 
svom poslu u kojem je katkada postizao izvanredne uspjehe. 

Jednoga dana, dok je obrađivati komad finog španjolskog cedra, zamijeti da se drvo već 
samo od sebe oblikovalo u neki lik. Iz drveta se iščahurila spodoba stare žene, glomazna i 
nezgrapna tijela, sveg umotanog u odjeću, s maramom povezačom na glavi i sa širokim seljačkim 
licem. Pod vještom rezbarevom oštricom, a naročito poslije bojenja, na drvenom se licu ukaza 
neko budalasto kreveljenje koje ga nasmija. On oboji i maramu i odjeću što se naborala oko 
zdepastog stasa. 

Potom se još nečemu dosjeti. Odvoji glavu od tijela i natakne je na klin koji vješto uzglobi 
u trup figure, pa kad bi glavu cimnuo prstom, ona bi se uznjihala naprijed i natrag. Starac pljesnu 
rukama od veselja; a onda se lati posla da učvrsti još jedan takav klin, i to na mjestu gdje su noge 
izvirivale ispod široke suknje. 

Sada je njegova drvena starica bila dvostruko pokretljiva: njena se glava klimala naprijed 
i natrag s onim luckastim smijuljkom, a bokovi su migoljili i poskakivali pod suknjom i 
neodoljivo podsjećali na zbunjenu i uplašenu seljanku koja se premeće s noge na nogu. Nikija, 
drvodjelac, glasno se nasmija. Izrezbarena figura bila je uistinu vrlo smiješna. 

Kad ju je vidjela, njegova se žena poče smijati, ali joj smijeh nije bio tako srdačan: učini 
joj se da zdepasta figurina pomalo nezgodno nalikuje na nju samu, budući da se znala na sličan 
način smijuljiti i igrati svojim krupnim bokovima. Ali o tome ne zucne ni bijele, nego se nasmija 
kao po dužnosti i pode za svojim poslom. 

Ni ona ni Nikija nisu dakako mogli ni sanjati da će takav malen i smiješan predmet kakva 
je bila ova obojena figura imati nekog učešća u povijesti carstva. Niti su oni, u stvari, ikada za to 
doznali. A klimatavoj figurini bila je dosuđena značajna uloga. 

Sutradan je Nikija ponese u veliki bazar blizu hipodroma, gdje je svoje rezbarije posložio 
na poslužavniku a sam čučnuo kraj njega, na uglu jednog prolaza, budući da je bio odviše 
siromašan da unajmi čatrlju. Toga se jutra trgovina slabo odvijala, ali kad je prošlo podne približi 
mu se stasit čovjek otmjena i nehajna držanja s vječnim izrazom blagog zadovoljstva na 
izduženom i pametnom licu gdje mu se između obrva urezala duboka, mislena bora, te stane 
razgledati izloženu robu. 

Nikija smjesta podigne poslužavnik i reče: 


- Evo male figure koja će zabaviti tvoje blagorođe! Evo i posude! A žlica? A kutija za 
sol? 

Pokret poslužavnika učini te je izrezbarena figurica zaklimala glavom i ustoptala se 
nogama. Visoki čovjek, koji se prilično odsutno zapiljio u poslužavnik, pokaza odjednom živo 
zanimanje. Mora da ga je figura zabavila, jer se nasmiješio: i to prilično prijaznim smiješkom, 
reče u sebi Nikija, pun nade. 

- Koliko stoji ova figurica? - upita čovjek pokazujući na drvenu ženu. 

Nikija se smjesta prometnu u cjenkaroša. 

- Ova? Trebalo mi je mnogo truda i vremena dok sam je zgotovio, blagorodni. Vidiš li 
kako sam je vješto načinio da klima glavom i poigrava bokovima? De, pogledaj samo. Većina 
rezbara jedva umije napraviti figuricu samo s jednim pokretom, ali ja... 

- Koliko? 

- Ja mislim ... mislim da ova figurica... zato što je tako vješto izrađena... 

- Je li ovoliko dovoljno? 

I visoki čovjek položi na poslužavnik velik, okrugao zlatnik: solidij s otisnutom 
Justinovom glavom; tri puta, četiri puta više od onoga što je Nikija očekivao u svojim 
najsmjelijim predviđanjima. Rezbar bijaše izvan sebe od radosti. 

- Dakako, plemeniti gospodaru! Figurica je tvoja! Smijem li sada skrenuti tvoju pažnju na 
ostale vrijedne proizvode moga rezbarskog zanata. 

- Ne, hvala ti. Ova figurica ponešto mi je zagolicala maštu. 

Noseći kupovinu, stasiti čovjek uputi se kroz bazarski labirint, a lagani osmijeh nije mu 
silazio s lica. 

Neki koji ga vidješe - naravno da se Nikija nije ubrajao među njih prepoznaše u čovjeku 
pravnika Tribonijana. 


Princ Justinijan, svijetla 1 carska Visost, preuzvišeno i prejasno Veličanstvo - da 
upotrijebimo samo jednu-dvije titule kojima su ga najčešće oslovljavali - sjedio je za svojim 
stolom u palači Dafne i s nekom vrsti gorke srdžbe piljio u gomilu neriješenih spisa. 

Toga popodneva nije se osjećao ni preuzvišeno ni prejasno, a ni svijetlo, ni carski, već 
prije nevoljko i beznadno. Nastojanje da se oživi teško mrtvilo bezbrojnih ureda i poslovnica koji 
su postepeno, kroz stoljeća, postajali sve brojniji 1 sve moćniji, bijaše ravno nastojanju da se trči 
kroz močvaru gdje ljepljivo, do pojasa visoko blato ukotvljuje korak i vuče ga u dubinu. 

Onako, od puke zlovolje, princ stade nabrajati tajnike svog odjeljka za dopisivanje. Na 
čelu odjeljka stajahu četvorica scrinia a svaki je od njih vodio po jedan pododjel: podneske, 
zaposleno stotinu četrdeset i osam podtajnika. Prema hitroj prinčevoj procjeni, to je činilo nešto 
oko šest stotina osoba uključujući i glavne tajnike i njihove najneposrednije potčinjene - šest 
stotina, samo da se vodi dopisivanje carske kuće i da se prepisuju beskrajni spiskovi izvještaja 1 
pregleda koji su neprestano pristizali. 

A odjel za dopisivanje bijaše tek jedan od manjih odjela. Hermogen, stari nadglednik 
odjela za pitanja dvorskog ceremonijala, imao je pravu vojsku namještenika; a Proklo, kvestor, 
nalazio bi zaposlenje svakom mladom pravniku s propisanim preporukama i vezama. 

Justinijanu se učini gotovo izvan njegove snage da se bakće s tom gomilom ljudi od kojih 
je svaki radio na svoj način, redovito neuspješan i potkupljiv način, ali svaki činovnik bijaše 
nekako neuklonjiv, jer kad bi se i maknulo pojedinca, zamijenio bi ga drugi, na vlas isti kao i 
prethodnik. 


Dok se Justinijan tako zavezao u neugodne misli, vrata odaje se otvoriše i uđe Flavije, 
njegov lični tajnik. Bio je pognuta lika i velikih tamnih očiju 1 kliskih, bojažljivih kretnja. Ovo 
posljednje dugovao je svom strahu pred Justinijanom, koji, jer je mnogo bdio i teško radio, bijaše 
izgubio svoju prirođenu dobroćudnost pa se prometnuo u čovjeka koji se počesto znao iskaliti na 
tajniku. 

- Što je opet? - zareža princ. 

- Pismo - odgovori Flavije. - Zamoliše me da ga predam u ruke tvoga presvijetlog 
Visočanstva. 

- Tko te zamolio? - prasnu Justinijan. Mrzio je tajanstvenost. 

- Rekoše mi da je od prijatelja. 

- Daj mi to pismo! 

Pisma od »prijatelja« - to je bila stara priča. Uvijek se netko našao tko je molio, 
napominjao, nijekao ili zahtijevao nešto na temelju »starog prijateljstva«. Takve poslanice 
najčešće bi završavale u košu. 

Princ opazi daje smotuljak papirusa zapečaćen. A zapazi i to da je sav isprljan otiscima 
prstiju kao da je prolazio kroz mnogo ruku. Raspečati ga i stade čitati: 

Najslavnijem i najboljem od svih prinčeva, Justinijanu, šaljem svoj pozdrav: molim te, o 
Plemeniti, ne vrijeđaj se što ti se usuđuje dosađivati netko tko je tako neugledan i nevrijedan 
tvoje pažnje kao što sam ja, no uzdam se da ćeš mi oprostiti jer ti pišem iz ljubavi i zahvalnosti, 
ne tražeći ništa osim tvoje sreće, u uvjerenju da si od svih ljudi ti najveći i najvelikodušniji... 

Uobičajeni kitnjasti način 1 laskavi uvod. Justinijan je upravo htio pogledati potpis prije 
nego što baci pismo u koš, kadli se opet otvoriše vrata. 

- Podkvestor Tribonijan - najavi Flavije. 

- Zamoli ga da uđe — reče Justinijan. 

Rastreseno položi nepročitano pismo na rub pisaćeg stola 1 gotovo istog trena zaboravi na 
nj. Uskoro će sluga što posprema prinčevu radnu odaju pokupiti pismo zajedno s ostalim 
odbačenim papirima i odnijeti ga na smetljište. 

U taj čas Tribonijanova posjeta bijaše princu važnija od ikakva pisma. Justinijan je uvijek 
rado viđao pravnika koji je bio ciničan ali nikada dosadan i koji mu je bio, kako je princ 
vjerovao, dobar prijatelj. 

Pravnik uđe uz uobičajeni ceremonijalni pozdrav. 

- Koje te dobro nosi, Tribonijane? - upita princ. - Nadam se da nije u pitanju neki zahtjev 
za namještenje u odjeljku kvestora? Ti mladi pravnici nalikuju oblacima skakavaca što bi rado 
obrstili sve naše raspoložive zalihe. 

- Ne, najplemenitiji prinče. Došao sam, štono se kaže, hirom slučaja. Ali možda tratim 
tvoje dragocjeno vrijeme. 

- Hajde, prijatelju. Dobro znaš da si uvijek dobrodošao. Kakav te dakle hir slučaja uputio 
k meni? 

Umjesto odgovora Tribonijan postavi na pisaći stol drvenu figuricu starice, cimne je 
prstom, a figurica poče klimati glavom i micati bokovima. 

Justinijan se na trenutak zagleda u figuricu. Odjednom se izraz njegova lica promijeni i on 
zirnu u Tribonijana, a vragoljast osmijeh ukaza mu se u kutu usana. 

- Da li te kojim slučajem ova figurica podsjeća na nekoga? 

Trzaj odvjetnikovih usana bijaše odgovor na prinčev smiješak. 

- Kad bi me i podsjećala, bilo bi od mene preuzetno da glasno kažem. 

Justinijan ponovo pogleda u živahnu figuricu. 

- Pljunuta ona! - klikne. - Nevjerojatno, isti budalasti smiješak, isto držanje. 


Iznenada Justinijan prasnu u gromki smijeh. 

Tribonijan mu se pridruži. 

Zajedno su grohotali i udarali se po slabinama. 

Neobičnim je slučajem Nikija, drvodjelac, koji nikada nije vidio staru caricu, načinio 
figurinu koja je bila njezina slika i prilika i, štaviše, prava karikatura držanja Eufemije, Justinove 
carske supruge. 

Kad se obojica prestadoše smijati, Justinijan se nađe u odličnu raspoloženju. Još jednom 
kvrcne figurinu u glavu da se uvjeri hoće li opet onako smiješno zaklimatati i pocupkivati. Tada 
je smjesti na rub pisaćeg stola, upravo povrh onog smotanog papirusa, okrene se Tribonijanu i 
otpoče s njim razgovor o službenim pravničkim pitanjima koja su se ticala kvestorskog odjela. 

Kad je Tribonijan otišao, Justinijan se osjećao mnogo vedriji, kao i uvijek kad je 
razgovarao s nekim u koga je bilo razumijevanja i zdravih i naprednih misli. Lati se posla da 
rješava spise. Već je bilo prilično kasno: popodnevno sunce slalo je svoje niske, kose zrake u 
prinčevu odaju. 

Jedna zraka pade na drvenu figuru. 

Princ se ponovo nasmiješi i malo rastreseno dirnu prstom zdepastu staricu koja se opet 
stane klanjati i premještati s noge na nogu. Zacijelo, ovdje bijaše i nehotice pogođena njezina 
carska Visost, prejasna Eufemija... 

Pogled mu pade na papirus na kojem je figurina stajala. Kakav je to bio papirus, zar nešto 
što je promaklo njegovoj pažnji? 

Justinijan uze papirus ispod figurice i razmota ga. Ah, da, to je bilo ono pismo koje je 
započeo čitati neposredno prije Tribonijanova dolaska. Pogleda potpis na dnu pisma: 
Makedonija. 

Makedonija? To je bila pokrajina iz koje je došao kad je još bio dječak. Ali to ime mu je 
zvučalo i kao ime neke osobe koju je poznavao. 

Pa naravno! Sada se sjetio. Visoka, tamnokosa milosnica s kojom se družio prije nekoliko 
godina. Bila je porijeklom iz Makedonije kao 1 on, i to ga je u početku k njoj privuklo, a ona se, 
toga se sad sjećao, pokazala ugodnom družicom i priuštila mu nekoliko čarobnih noći. Poslije ju 
je izgubio iz vida. Što se ono dogodilo s njom? Bila je izgnana - da, tako je. Zbog saučesništva u 
nekoj uroti. Sjetio se da je svojevremeno zaiskao da mu se o cijelom slučaju dostavi opširan 
izvještaj, ali izvještaj nikako da stigne i on je pomalo sve skupa zaboravio, onako zaokupljen 
nebrojenim drugim poslovima. Morat će istražiti što je zapravo bilo posrijedi, pa makar i s 
ovolikim zakašnjenjem. 

Princ nastavi s čitanjem pisma. Nakon onog kićenog uvoda slijedila je preporuka »da bi se 
njegova Preuzvišenost trebala malo razonoditi i rasteretiti svoj duh od silnih posala i problema 
oko upravljanja carstvom, jer to je ne samo za njegovo dobro nego i za dobro carstva«. Potom se 
spisateljica usudila da mu predloži jednu takvu »razonodu«. Toj je razonodi bilo ime Teodora - 
djevojka koja će mu se zacijelo svidjeti. Pri završetku pisma drukčijim rukopisom bijaše 
našvrljan potpis i adresa, valjda te iste Teodore. Nije stanovala u Ulici žena, nego u zabačenoj 
radničkoj četvrti. 

Ponešto ozlojeđen, Justinijan je već htio zgužvati i baciti pismo. A tada mu pogled opet 
pade na drvenu figurinu. 

To mu ponovo vrati dobro raspoloženje. I sada se nešto bolje prisjetio i same Makedonije. 
Bila je to prijatna uspomena. Učini mu se da je njezin prijedlog, ako ništa drugo, a ono 
dobronamjeran. Izgledalo je kao da je vodila brigu o njemu ... po svoj prilici nije od te preporuke 
imala nikakve lične koristi. A djevojka koju mu je preporučivala nije stanovala u Ulici žena. 
Poslati carsku nosiljku u Ulicu žena bilo je sasvim nešto drugo nego poslati nosiljku u zabačenu 


radničku četvrt. Što je više stario, princ je više volio j diskreciju i nastojao je, kad je god mogao, 
da izbjegne govorkanje. 

Od nekog vremena, razmišljao je Justinijan, uistinu je počeo osjećati potrebu da se 
razonodi. Pa i vladaru i upravljaču carstva potrebni su odmor i razonoda kao i svakom drugom 
smrtniku. U posljednje vrijeme pretjerao je s poslom... premorio se... 

Teodora, ponovi u sebi. 

Ime pobudi njegovu radoznalost. On pozvoni da dode Flavije. 


Dječurlija je uzvikivala od čuda, dok su matere, pomalo usplahirene, virkale kroz 
odškrinuta vrata na ulicu koja je odzvanjala od topota gvožđem okovanih sandala. 

Sirotinjskom uličku pružio se nesvakidašnji i sjajni prizor: odred excubitora što sav blista 
srebrom i zlatom prati nosiljku koju naramke nosi osam robova u dvorskim uniformama; nosiljka 
je jarko i šareno obojena i urešena ukrasima od kovine, a postrance vise purpurne zavjese. Nema 
nikakve sumnje, to je carska nosiljka! Ženama umalo što ne ispadoše oči. 

A onda se dogodi najveće čudo. Djevojka koja je po čitav dan sjedila na pragu svog 
kućerka s kudjeljom i vretenom iziđe pred nosiljku kao da ništa drugo i ne očekuje. Bila je 
odjevena i nakićena kao i uvijek. Uistinu, kao da je uvijek bila spremna da dočeka takvu nosiljku; 
mnogi to tek sada zamijetiše pa su poslije u međusobnim razgovorima navelike o tome 
preklapali. 

S kakvom li je nevjerojatnom smjernošću oholi zapovjednik odreda sproveo do nosiljke 
vitku pojavu u prozirnoj zelenoj haljini! Pa zar je to bila ona ista djevojka o kojoj je šaputala 
ulica? Promatračke vidješe gdje je ušla u nosiljku, vidješe kako se spuštaju purpurne zavjese, 
vidješe kako je osam robova podiglo nosiljku na ramena. Tada zapovjednik dade znak, odred 
krene jednakomjernim ritmičkim korakom i povorka s blistavim kopljima i prekrasnom 
nosiljkom krene niz ulicu. 

Oh, više se nikada oku ovih žena neće pružiti takav prizor... 

Uzdignute glave i sa smiješkom punim samopouzdanja, Teodora je prekoračila prag svoje 
kuće. Ali to je držanje bilo tek maska. U stvari, bila je prestrašena, silno prestrašena. 

Nema sumnje, prvi dio plana, izručenje Makedonijina pisma, bio je uspješno završen. I 
sada se našla licem u lice s drugim dijelom plana, s najsudbonosnijom prilikom u životu. 

Sjeti se vlastitih riječi koje je kazala Hagu: kad bih se samo mogla sastati s princom - ne 
sumnjam da bih ga osvojila... 

A sad je trebalo dokazati da njene riječi nisu bile puko hvastanje i to joj se učini najtežim 
zadatkom kojeg se ikada u životu latila. 

Visok položaj muškarca kome su je vodili ispuni je strahopoštovanjem. On je bio carski 
orao: što je njemu bilo do male ulične lastavice? Možda će ga samo zabaviti daje razdere svojim 
kandžama: jer orlovi rado čine takve stvari. 

Jednolično njihanje nosiljke i bat stopala po pločniku nikako da prestanu. Pokušala je 
proračunati koliko treba vremena da se prijeđe udaljenost od radničke četvrti do dvora, a tada 
podigne krajičak zavjese i puna straha virne na ulicu. 

Tamo daleko naziralo se zdanje hipodroma. Nešto bliže ugleda veličanstveni 
Konstantinov stup, podignut na postolju od bijelog mramora i sastavljen od deset dijelova 
raznobojnog porfira koji su svi bili spojeni obručima od bakra; stup bijaše visok stotinu i 
dvadeset stopa a na vrhu mu se izdizao golemi kip velikog cara, znamen vidljiv iz svih dijelova 
grada. 

Mora da su se približavali Kalke kapiji. Teodora spusti zavjesu i osjeti da se guši od 


uzbuđenja. 

Ali nosiljka niti zastade, niti je pozdraviše stražari, niti prođe kroz kapiju. Umjesto toga, 
odred kao da je okrenuo i udario drugim putom - i to očito na jug, duž vanjskog zida četvrti 
palača - a odmjereni bat vojničkih koraka nastavljao se bez prekida. 

Kamo su je vodili? Nije se usuđivala ponovo podignuti zavjesu i zirnuti napolje, i tako joj 
je vrijeme odmicalo beskrajno sporo. 

Napokon zastadoše. Začuje struganje nogu koje su se vrzmale oko nosiljke, a do uha joj 
dopriješe tihi prigušeni glasovi. Nosiljku položiše na tlo i jedna ruka povuče zavjesu ustranu. 
Teodora pogleda napolje. 

- Budi tako dobra pa iziđi - reče nečiji glas. 

Bio je to glas gojnog i kratkonogog eunuha. 

- Ja sam Dromo, komornik Njegove Preuzvišenosti - predstavi se eunuh. - Sprovest ću te 
u tvoje odaje. 

Teodora istupi iz nosiljke. 

Nisu se nalazili unutar četvrti. Upravo ispred Teodore, izvan zida što je opasivao čitavu 
četvrt palača, dizala se nevelika zgrada od bijelog mramora s koje je pucao vidik na more. Ona je 
smjesta prepozna: bila je to palača Hormisdas o kojoj se govorilo da je privatni prinčev stan. 

Bez riječi pođe za Dromom u palaču, prođe kroz atrij i uđe u predvorje. Pred njom se 
otvoriše vrata. 

- Pričekaj ovdje - reče eunuh. 

On zatvori vrata i udalji se. Teodora ostade sama. 

Isprva se ukipila na mjestu, očekujući da će svakog časa netko ući. A tada, kad nitko nije 
dolazio, ona pokroči po odaji 1 stade je plaho razgledavati. 

Ako su to bile prinčevske odaje, bile su i više nego skromne. Ni traga kakvoj raskoši. 

Jedne bojazni o kojoj je ponekad razmišljala smjesta je nestalo. Ženskasta priroda izdaje 
se svojom ljubavlju za raskoš i drangulije, svojom sklonošću prema kićenosti i prenatrpanosti. A 
ove spartanske odaje govorile su o muškarcu čiji je ukus priprost i strog. Justinijan je možda bio 
krut i bez mašte, ali je zacijelo bio pravi muškarac. 

Sjetila se glasina o prinčevoj tmurnosti, hladnoći, o njegovoj povučenoj i neveseloj 
prirodi, o predanosti poslovima i dužnostima. I preplavi je nov strah. Što će takvom čovjeku ona, 
Teodora, biće stvoreno za raskoš i užitak? 

S takvim mislima zastane pred ogromnim srebrnim ogledalom. Ničije oko nije tako strogo 
u prosuđivanju ljepote kao oko žene koja prije susreta s muškarcem proučava svoju vanjštinu. 
Drugi joj se dive i laskaju, ali ona sama nikada sebi ne laska. 

- Izgledam malo iznureno - zaključi Teodora zureći u svoj odraz u zrcalu. 

- Trebala bih malo urediti kosu nastavi u mislima. Ona to učini s nekoliko malih tapšaja 1 
hitro prstima popravi odvijene uvojke. Iz kožne torbice u kojoj je bila sva njena imovina - 
nekoliko napola potrošenih sredstava za poljepšavanje uze nešto kao ruž i lagano narumeni usta. 

Zelena haljina boje nefrita dobro joj je pristajala. Unatoč tome što na haljine i nakit nije 
potrošila ni bakrenjaka, nije izgledala ni oskudno odjevena ni zapuštena. Iz srebrnog zrcala, iz 
jednostavne i po muškom ukusu uređene sobe, gledala je u Teodoru krhka, pristala i ženstvena 
prilika. Čak je i sama priznala da, sve u svemu, ne izgleda tako rđavo. 

To je ispuni pouzdanjem. Nalazila se na pragu novog svijeta: raskošnog, prekrasnog, 
čudesnog svijeta, koji se razlikovao od onog u kojem je ona živjela, kao što se nebo razlikuje od 
zemlje. Pa čak i njeno vlastito kritičko oko kazalo joj je da je njen lik tako besprijekoran i ljubak 
kao da već pripada tom bajoslovnom svijetu... a takvo uvjerenje godi svakoj ženi. 

Uputi se prema divanu i sjedne. 


Spuštala se večer; netko će zacijelo doći po nju da je odvede k princu. 

Ali nitko nije dolazio. Vrijeme je odmicalo sat po sat. Ona se zabavljala time što je tamo 
na divanu zauzimala različite zavodljive i graciozne položaje, brižno razmještala nabore haljine i 
zamamno širila ruke. 

Još uvijek nitko nije dolazio. 

Zanoćilo je. Uđoše sluškinje, te šutljivo i gotovo ne gledajući je zaužgaše svjetiljke. 
Pojaviše se druge koje prostriješe stolić i položiše na nj jela i vina. Teodora osjeti glad i lati se 
jela. Kad je odvečerala, sluškinje, još uvijek jednako mučaljive, odniješe posuđe i ostaviše je 
samu u sobi s užganim svjetiljkama. 

Nju osvoji čuđenje. Prolazili su sati a eto, nitko s njom ni da proslovi osim onog eunuha 
Droma. Je li to značilo da su zaboravili na nju i da će tako ostati sama i napuštena u palači? 

Gotovo se osjeti uvrijeđenom. Čak ni princ nije smio tako nemarno postupati sa ženom. 

I dalje je prolazilo vrijeme. Zaboravila je na svoju zlovolju. Jednom ili dvaput je 
zadrijemala. 

A onda je zaspala. Zaspala je u palači Hormisdas, zaspala u prebivalištu princa 
Justinijana, vladara ogromnog rimskog carstva. 


Probudi je nečiji glas koji je odjekivao u atriju. Trenutak kasnije čula je kako se otvaraju 1 
zatvaraju vanjska vrata, a muški koraci zatoptaše po mramornom podu predvorja. 

Ona se očajnički užurba da se na brzinu dotjera: protre oči, hitro zagladi kosu, poravna 
haljinu na grudima, a sve to obavi jednim jedinim pokretom. 

On zastade na pragu. 

Mlada žena, naročito ako je lijepa, nije svjesna svoje dražesti i čara u trenutku kad je 
bunovna i nespremna i pomalo razbarušena. Justinijanov prvi dojam o njoj bio je povoljan: on je 
ugledao gužvu sjajne, ruse kose, ustreptale, blistave oči i zamamne mladenačke usne rastvorene 
od preneraženja što je zatečena na spavanju. 

A djevojka je ugledala plećatog muškarca, odjevenog u jednostavnu tamnocrvenu tuniku i 
bijeli ogrtač s purpurnim rubom, bez ikakva ukrasa osim velike zlatne kopče u obliku rimskog 
carskog orla, koja je pridržavala ogrtač na ramenu. Nije bio mlad, ali se odlikovao nekom 
krepkom zrelinom; imao je krupnu, čvrstu glavu, pokrivenu gustim smeđim kovrčama, svježu, 
gotovo rumenkastu put i snažne vilice. 

Vidjela je još i više: bio je smrknut, hladan i nepristupačan. Gledala ga je gotovo sa 
strahom, osjećajući da se prinčeva suzdržljivost podigla među njima kao nevidljiva ograda. 

- Ja sam Justinijan reče on. - Oprosti što si tako dugo čekala. Imao sam mnogo posla 1 
vrijeme je proletjelo da ni sam ne znam kako. 

Ispričao joj se na savršeno učtiv način, kao da je bila stranka koja je došla po nekom 
dogovorenom poslu. 

- Ja... ja sam zaspala - promrmlja ona. 

Ustane s divana pitajući se što da sad učini, kako da se vlada u njegovoj prisutnosti. 
Možda je trebala kleknuti...? 

Justinijan riješi njeno dvoumljenje. Reče: 

- Molim te, sjedni. 

Još uvijek zbunjena, ona ga posluša. On joj se približi i sjedne na ležaj nasuprot njenom. 

- Ti si Teodora? - upita. - Prijateljica Makedonije iz Antiohije? 

- Da, Preuzvišenosti. 

Časak ju je promatrao nepromijenjena izraza na licu. Potom reče: 


- Sigurno ti je poznato da sam poslao po tebe jer sam bio radoznao. 

Bio je to početak koji nije ohrabrivao, ali ona odgovori: 

- Da, Preuzvišenosti. 

- Zbog čega je Makedoniji, koju sam poznavao sasvim površno i prije mnogo vremena, 
palo na pamet da mi tebe preporuči? 

Iz njegova pitanja izvirala je sumnja i Teodora je osjeti. Njen je odgovor bio savršeno 
otvoren i savršeno mudar. 

- Zbog toga, Preuzvišenosti, jer je znala da si ti, iako si princ, također i muškarac. 

Teško bi bilo opisati način na koji je to Teodora izgovorila; kad je nazvala princa 
muškarcem, kao da mu je polaskala najviše što je mogla i kao da je istovremeno i sebe i njega 
postavila u određen međusobni odnos koji je dao naslutiti da je Teodora u prvom redu žena, koju 
više od svega privlači i zanima prinčeva muškost. 

Nije mogao da se ne osjeti polaskanim zbog njenih riječi. Na usnama mu se ukaza 
početak osmijeha; osjeti da ga je nešto steglo u grlu. 

U taj čas nečujno i neprimjetno odigrao se preokret; situacija se za oboje odjednom 
izmijenila. Muškarac je izgubio pouzdanje, a djevojka ga je stekla. Bila je to klasična igra: žena 
poželjna i tajanstvena koju se moralo snubiti i muškarac nesiguran u njenu sklonost, željan da je 
zadobije. 

Teodora je bila svjesna da je u princu uspalila plamičak prve želje. Da, on ju je želio. To 
je osjećala. 

Mogao ju je imati... zato je 1 bila ovdje. Ali kasnije... što će biti kasnije? 

Na pamet joj padne ona Lukijanova rečenica: »Kad vodiš ljubav... drži na umu tek jednu 
stvar: kako da osvojiš muškarca i napraviš od njega stalna ljubavnika...« 

Da li bi bilo moguće...? Prije ovog časa nije se ni usuđivala o tome misliti... Da li bi bilo 
moguće napraviti od princa stalna ljubavnika? 

Kao što se najčešće događa, muškarac preuze inicijativu: 

- Vrlo si lijepa, mala. Znaš li da si lijepa? 

Otpočeo je svoje udvaranje uobičajenom laskom. Odsad je trebalo samo da mu odgovara, 
da uzmiče pred njim, da ga zavodi: najprije s blistavim smiješkom zahvalnosti, potom s 
pogledima koji upola obećavaju, a upola bježe i sklanjaju se pred njegovima; s odgovorima koji 
nisu odgovori; s plahošću koja nije plahost. Čak i milosnica - čiji je zanat otvoren i nedvosmislen 
- može tim malim čarolijama zatraviti muškarca koji se sprema da kupi njezinu ljubav. 

Justinijanu se Teodora ukazala neobično lijepa: očarala ga je podašna gracija toga vitkog 
tijela u prozirnoj pripijenoj haljini; lice s očima sirene, uokvireno prekrasnom kosom koja je 
izgledala prebujna i preteška za njenu krhku pojavu; očarala su ga ona usta, punih, razdvojenih 
usana i s izrazom strašne bespomoćnosti. 

Želio je da ta usta oćuti pod svojim ustima; osjeti laganu vrtoglavicu, zadršće i gotovo se 
razljuti što ne može otkinuti pogleda od nje. 

- Teodora... - reče i nagne se prema njoj kao da ga je povukla neka nevidljiva sila. U 
nosnice mu udari lagan i uzbudljiv miris. 

- Teodora. - On je uze za ruke, a njoj zastade dah. 

Od toga što se zadisala njemu uzavre krv i posvema ga izbaci iz ravnoteže. Ustane i naglo 
povuče i nju na noge. 

Njeno se lice podigne k njegovome... na njemu je ugledao pitanje... pitanje na koje je 
samo on mogao odgovoriti... 

Njegova ruka oko njena struka osjećala je drhtavu gipkost njena tijela. Savivši je unazad, 
dok mu je krv divlje bubnjala u sljepoočicama, on grubo pripije svoja usta na njena. 


U tom času Justinijan je otkrio što može značiti ženski poljubac. 

Još nikada nije upoznao takav poljubac: koji uzima i daje, koji je med i plamen, koji kao 
da siše život iz njega... 

Trenutak kasnije sjedio je na divanu, u zagrljaju bila mu je žena, pružena u njegovu krilu 1 
s usnama na njegovim usnama. Odjednom ona skupi koljena i izvije se u stranu. Još uvijek su je 
grlile njegove ruke, ali kao da je nadčovječnom snagom volje i čudesnom prisebnošću duha 
otkinula svoja usta od njegovih i onda promucala u zbunjenom, nesuvislom šapatu: 

- Ne... ne još... 

- Zašto? - zapita on divlje, također šapćući. - Zašto ne sada? 

- Ne znam, izgleda mi... tako brzo... 

Bila je to sušta ženska lukavština. Tobožnje opiranje 1 to s razloga koji nije imao nikakve 
veze s logikom, a istovremeno i vidljiva želja da se potčini i preda; postupak koji je išao za tim da 
muškarčevu glad izbrusi do najtanje i najprobojnije oštrice, postupak koji joj je prišapnuo nagon, 
a ne misao. 

Jer, ispod svoje prinčevske uniforme on je bio, kako je maločas kazala, muškarac. I sada 
se vladao kao muškarac. 

Podiže je u naručaj, jedna mu je ruka bila ispod njenih leđa a druga ispod bedara, ponese 
je u svoju spavaonicu i baci se pokraj nje na postelju. 

To je bio vrhunac. To je bio čas kada Teodora više nije trebala glumiti, jer u njenim je 
žilama tekao sav prirodni žar, sva nepatvorena strast, sva divna čulna groznica. 

Jedan je veliki pjesnik jednom dobro kazao da nijedan prizor u prirodi, čudestvo zore, 
veličanstvo oluje, gnjev groma ili zamirući sjaj sunčeva zapada ne mogu više zadiviti onoga tko 
je u svom zagrljaju ugledao kako se preobražava obličje žene u času najvećeg zanosa... 


GLAVA ŠESNAESTA 


U kojoj Teodora uspijeva iznad očekivanja ali se ipak nalazi dalje od svoga cilja nego 
prije. Justinijan otkriva kako ženski instinkt može biti mudriji od muške glave. 


Tajnici u prinčevu uredu opazili su da se Justinijan slijedećg jutra po prvi put nije pojavio 
na poslu u rano jutro. Kad je došao, izgledao je kao stranac onima koji su ga dobro poznavali; bio 
je posve ošamućen, bezbrižno se smijao i ostatak dana bio je nemiran i bez svoje uobičajene 
radne sposobnosti. 

Toga jutra princ se zadržao na doručku s malom čarobnicom u Hormisdasu i čitavog dana 
ona mu je bila na pameti, tako da njegove misli nisu bile jasne i nije im mogao gospodariti kao 
prije. 

Sve do toga časa žene nisu bile Justinijanu više no stvorenja za zabavu, s malim 
razlikama: jedna je nalikovala na drugu kao što jedan kovani novac nalikuje na drugi. Kad neka 
žena nije uspjela da »zazvuči« kako treba, što je prema njegovu mišljenju bio jedini razlog da uđe 
u njegov život, kovani je novac, što se njega tiče, bio izbačen iz opticaja. Ranije se to uvijek 
događalo sa svakom ženom koju je upoznao. Takvo shvaćanje bilo je tipično za Orijent: žene 
nisu smatrane vrijednima muškarčeve misli, osim u slučaju spolnih potreba i rađanja potomaka. 

Međutim, cijeli taj dan Justinijanove misli bile su upućene djevojci koja se još uvijek 
zadržavala u njegovoj palači. On nije mogao izbaciti iz svojih misli blistav sjaj njena pogleda, 
njeno vedro raspoloženje i način kako ga je uspjela zadovoljiti u svakom času ljubavne igre, što 
je trajala cijelu noć, a u kojoj je ona uživala isto toliko koliko i on. 

To njezino uživanje bilo je dovoljno da je odijeli od većine žena koje je imao, a koje su u 
kratkom vremenu postale iscrpene i nezainteresirane, umjesto da su se udružile sa svojim 
ljubavnikom u dovođenju užitka do vrhunca, poslije čega bi on bio zadovoljan i odmarao se u 
nekoj vrsti bespomoćne zahvalnosti. 

Toga dana princ nije radio mnogo i rano se vratio u svoju palaču. Budući da nije bio s 
njom nekoliko sati, činilo mu se da je previše maštao o njoj i bio je pripravan da se razočara kad 
je ponovo ugleda. Ali usprkos takvom rasuđivanju otkrio je da je pun uzbuđenja, koje je sve više 
raslo kako se približavao ulazu Hormisdasa i primio pozdrav stražara. 

Što se Teodore tiče, ona je prošle noći odigrala svoju ulogu žene, a to znači misliti i 
planirati, dok je uloga muškarca bila samo da slijepo slijedi svoje želje. Čak i u naručju svog 
carskog ljubavnika, kad je njeno tijelo požudno pratilo svoje nagone, njen razum nije bio ni 
najmanje pobrkan, mada se ne bi moglo reći da joj je tijelo, kao kod svake prave žene, težilo za 
ičim drugim osim za zadovoljenjem. 

Toga dana Justinijan je poslao žene iz služinske četvrti palače da je poslužuju i uz njihovu 
pomoć ona je posvetila čitavo jutro kupanju, uljepšavanju i odmaranju umornog tijela. Jela je 
pohlepno, iako ne neumjereno i poslije podne je prilegla. Kad je osjetila da se vrijeme njegova 
dolaska približava, ona se počela pripremati. Poprskala se vodom u kupaonici, po posljednji put 
je dotjerala kosu i lice, namazala se s nekoliko mirisavih ulja i uzela iz svoje škrinje novu haljinu 
od mekane, ružičaste tkanine naborane u nebrojene nabore, koji su još više isticali graciozne 
oblike njezina tijela. 

Kad je Justinijan te večeri ugledao Teodoru, ona je bila krajnje savršenstvo, stvoreno 


umijećem dvorkinja i njezinim vlastitim umijećem. Sva suzdržljivost, koju je htio prema njoj 
zadržati, iščezla je. Ona je izgledala poput božice ili bolje rečeno poput lijepe nimfe za koju 
mitologija kaže da je katkada dostupna smrtnoj ljubavi. 

Ali, iako je sada živjela u Justinijanovim iluzijama, Teodora se nije nimalo obmanjivala. 
Kad ju je požudno zgrabio u naručje i počeo obasipati njeno lice i grudi poljupcima, ona je brzo 
reagirala, mada je jasno zadržala na pameti svoj najveći problem i brigu. 

On je bio očaran. Zadovoljila ga je iznad svakog očekivanja, i ona je to dobro znala. Ali 
ona je također znala da nijedna žena ne može zadržati čovjeka kao što je bio Justinijan na 
neodređeno vrijeme bez raznolikosti i bogate mašte. On nije bio nezreli ljubavnik koji ne poznaje 
ništa drugo osim svojih osjetila i kojega žena lako drži u svojoj mreži. Bio je to zreo čovjek, 
naučen da drugima zapovijeda, čovjek koji se bavio ogromnim poslovima 1 koji je možda već 
prošao zenit svog života. On je bio znatno teži slučaj nego većina muškaraca i s njim je trebalo 
postupati oprezno ako je željela zadržati nad njim svoju moć. Imala je i jednu daljnju misao, punu 
zebnje. Ona je bila ipak samo kurtizana u privremenoj posjeti i njezin boravak u palači mogao se 
ograničiti na samo još jednu noć. 

Iako nije ništa govorila o čovjeku kojeg se najviše bojala, strašni Ivan od Kapadokije bio 
joj je često na pameti. Jedna od njenih najvećih nada bila je da se osigura od prefektove zlobe, 
čak 1 onda kad je udalje iz palače. I na to je mislila kad je iduće večeri primila Justinijana. 

Neke je žene često prilično teško okarakterizirati, jer ne predstavljaju ni jedan određeni 
tip, 1 zato je njihova mušičavost nešto posve prirodno, čemu ne treba tražiti naročiti uzrok. Ovu 
osobinu Teodora je dovela do pravog savršenstva. Narav joj je bila neobično raznolika i njene su 
se misli povodile za njenim naslućivanjima, tako da je zapanjila princa svojim promjenama. 

Te noći on je očekivao od nje provalu strasti. Umjesto toga ona se smijala, igrala, čas ga 
odbijala, čas mu se nudila. Njeno čvrsto i vitko tijelo okretalo se u njegovu naručju, njene su usne 
bile katkada okrenute u stranu, a kad bi se slomio od razočaranja, ona bi ga milovala i ljubila. 
Bilo je to jedno dugo i veselo lakrdijanje na velikom carskom krevetu sve dok nije, napola 
nasmijan i napola ozlojeđen, teško disao od uzaludnih napora da zadobije nagradu koju je tražio. 

One žene koje su dovoljno smione da se tako poigravaju moraju znati i opasnosti ove 
igre... točno vrijeme do kojeg se igra može produživati i čas kad će muškarac prestati da sudjeluje 
u igri i postati umoran i bijesan zbog uskraćivanja, te odbiti da je ponovo započne. Koketerija ne 
može ići predaleko. 

No Teodora je bila odviše vješta da bi učinila takvu pogrešku. U pravi čas, kad ga je 
izmučila i dovela u zanos gotovo do ludila i dok je bio sav obuzet molbama i požudom, ona mu je 
dopustila da je uzme, kao da je to bilo slučajno, ili kao da mu se više nije mogla odupirati. I tako, 
još više raspaljeni nego prije, oni su zagrlili jedno drugo. 

Poslije su se zajedno okupali, ludujući i smijući se u vodi kao djeca. Zatim su se odjenuli i 
sjeli za večeru koju su unijeli eunusi. 

Divna večera, ali Justinijan, mada je jeo, jedva je osjetio hranu. Te noći bio je vrlo slab 
sladokusac. Previše ga je očarala ova djevojka a da bi znao što stavlja u usta. 

Njeno čavrljanje bilo je veselo, duhovito i iskreno. Volio je slušati kako govori, jer je 
njezin glas bio tako ugodan uhu kao što je njezino tijelo bilo ugodno rukama. Naročito je uživao 
kad je govorila o sebi. A ona je odgovarala na njegova pitanja opširno i otvoreno kao da ju je već 
toliko posjedovao da je imao pravo na sve što je želio od nje. 

Jedna od Justinijanovih karakteristika bila je da se zanimao za gledišta drugih ljudi, a u 
posljednje vrijeme počele su ga zanimati i vjerske rasprave. Popovi su naročito napadali žene kao 
što je bila ta lijepa djevojka, a također i muškarce kao što je bio on, jer su oni omogućili da 
postoji profesija kurtizana. Međutim, ni njegovo porijeklo nije bilo baš u skladu sa strogim i 


konzervativnim pogledima radikalnih popova. To zanimanje za religiju, a naročito za njen 
uzvišeni svijet, raslo je u njemu i postalo jednog dana njegova glavna djelatnost. 

Kad sam poslao po tebe, nisi se nalazila u Ulici žena, za koju kažeš da ti je godinama bila 
dom - rekao je. 

- Tkala sam - odgovorila je ona. 

- Tkala? Jesi li se odlučila obratiti? 

- Obraćanje mi zapravo nije bilo na pameti. Trebalo mi je vremena da mislim i odlučim o 
svojoj budućnosti. Nisam osjetila potrebu za obraćanjem. 

On se nasmiješio. - Ne? Vjerujem ti. Ipak to rada u mojoj glavi jedno zanimljivo pitanje. 

- Kakvo? - upitala je. 

- Smatraš li se, da tako kažem, jednom pokvarenom mladom ženom? 

Ona mu otvoreno pogleda u oči. - Misliš li da jesam? - Časak je razmišljao o tome. Tada 
je nastavio: - Ne, zaista nisi. Mislim da je za tebe prirodno to što činiš, bez obzira kako na to 
gledaju popovi. Reci mi, Teodoro, što ti misliš o pitanju grijeha? 

Ta promjena i način kako je pitao iznenadiše je. Oklijevala je zbunjena ne znajući što da 
mu odgovori. 

On se opet smiješio. — Poznato ti je da popovi u crkvama bacaju prokletstvo na tebe i na 
takve kao što si ti. 

- Oh - nato će ona videći kamo taj razgovor vodi. - Zato što uživam u svom tijelu kad god 
mogu? Ja to ne smatram tako velikim grijehom, jer na taj način pružam i drugima užitak. Opazila 
sam da neki smatraju grijehom sve ono što drugi imaju prilike uživati. Moje gledište je drukčije: 
grijeh je ono što škodi drugim ljudima ili ih zlobno vrijeđa i čini nesretnima. Reci mi je li 
muškarac sa ženom u naručju naročito nesretan? 

On se nasmijao na to prilično naivno rezoniranje. - Ne, mala moja grešnice, jedva da je 
nesretan, a najmanje s tobom u naručju. Ti se dakako ne slažeš s popovima u tom pogledu! 

- Tko su oni? Ja sam uvijek mislila da oni samo lebde izvan života. 

- Njima nije toliko važno ono što daje ljudima pravi užitak nego ono što im daje 
bezvrijedan užitak. Oni vjeruju da nijekanjem tjelesnog užitka pospješuju razvijanje duše. 

Teodorina je reakcija na te riječi bila tipično ženska: 

- Neka čine tako ako im je to hir. Ali zašto pokušavaju da silom utuve svoja uvjerenja 
drugima? Ja previše volim život a da bih se odrekla svega onoga što čini život vrijednim! 

- Ali ti se ljudi brinu za duše drugih ljudi isto tako kao i za svoje - objasni joj. - Sve što se 
tiče spolnog života naročito ih zanima; pretpostavljam to zbog toga što je spolni užitak najveći od 
svih napasti i užitaka. Neki su zbog toga fanatični, kao valezijanski monasi, na primjer. 

- Valezijanski monasi? Ništa mi nije poznato o njima. 

- Oni su sljedbenici Valensa iz Baketa Metrokomije, a toliko pretjeruju u svojoj maniji 
spolnog užitka da sakate sami sebe i uškopljuju ne samo sebe nego i svoje učenike, sve u nadi da 
će ih osloboditi tjelesnih želja. 

Ona se strese od gađenja. - Strašno. Takvo vjerovanje čini sve žene pokvarenima i 
bezvrijednima. Što ti monasi misle o svojim majkama koje su ih rodile? A što se tiče tog 
sakaćenja, ono je, mislim, veći grijeh nego što bi mogao biti bilo koji drugi prirodni grijeh. 

Justinijan se složio s tim. 

- Ja nemam nikakve simpatije za takav fanatizam - nastavi ona. - Mislim da je taj 
fanatizam uvjetovan nečim drugim a ne samo željom da bi ljudi bili dobri. To je strah muškaraca 
pred njihovim slabostima ili neka vrst manije da vladaju životima drugih ljudi. Napokon, kakva 
je krepost u opiranju napasti, ako napast ne postoji? 

- Ali ona zaista postoji; barem prije no što izvrše tu grozotu na sebi. Tim činom koji 


izaziva kod njih veliku patnju oni smatraju da čine pokoru ili nešto slično tome. Mislim da oni 
tako zaključuju. 

- Za mene takvo što uopće nije zaključivanje nego prava besmislica primijeti Teodora. 

- Što ti misliš o tome? - upita je princ radoznalo. 

- Meni se uvijek činilo da muškarac od položaja ne smije biti rob svojih nagona, već ih 
mora držati na uzdi, tako da ga ne sprečavaju u postizavanju uspjeha u bilo kojem području koje 
ga zanima. Ali suzdržavanje prirodnih nagona i njihovo nijekanje dvije su različite stvari. Ja 
mislim daje krajnji asketizam moralno utočište prosječnih ljudi. Naime, ja sam sama iskusila da 
čovjek može biti bez ljubavi, da može biti gladan ili žedan ako ga na to nužda prisili. Ali samo 
ako ga prisili! Ti si gospodar samog sebe, ali zato ipak zadovoljavaš svoje potrebe. Ili sam to 
možda krivo shvatila? 

Ona nagne glavu i vragoljasto ga pogleda, a on se srdačno nasmije. 

- Meni je milija dobrodušna trpeljivost starih - nastavi ona. 

- Na primjer? 

- Kažu da je jednog dana Aspaziju, slavnu atensku heteru, na tržnici napala žena 
historičara Ksenofonta i optužila je da blati i obezvređuje zakonitu ljubav. No kurtizana umjesto 
da se razljuti stavi svoju ruku na ženino rame 1 sa smiješkom reče; - Ako je zlato tvoje susjede 
vrednije nego tvoje vlastito, koje bi radije imala, svoje ili njeno? - Pa... njeno - odvratila je žena, 
to utjelovljenje stroge kreposti. - A ako su njeni običaji i ponašanje bolji nego tvoji, neće li ti se 
njeni više sviđati negoli tvoji vlastiti? Da... pretpostavljam da će mi se sviđati! - odgovori 
Ksenofontova žena. - Tada - reče Aspazija - ako je njen muž bolji od tvoga, ne bi li i njega radije 
imala? - Priča kaže da Ksenofontova žena nije na to odgovorila nego se umotala u nabore svoje 
odjeće. 

Princ se nasmije i reče: - Bojim se da bi u tom dijalogu Aspazijino mudrovanje jedva 
moglo biti pravi dokaz. 

Ona se uozbilji, jer ju je to podsjetilo na slabu stranu vlastitog položaja. Iako su otmjene 
kurtizane Konstantinopolisa još uvijek mogle pokušavati da žive po tradiciji velikih hetera drevne 
Grčke, ipak su one malo-pomalo nestajale. Sudbina im je bila da izgube sav svoj preostali prestiž 
što su ga nekad imale i umjesto da im barem bude priznata njihova profesija koju su uglavnom 
obavljale časno i možda s nekim ponosom, one su bile osuđene da jednog dana utonu u kal 
prikrivenog i na vrebanje osuđenog poroka. 

Justinijan nije shvatio njezine misli, ali vidjevši kako se naglo snuždila, bi mu žao. 
Njegova namjera nije bila da ugasi njen žar, već je dapače pokušavao da izmisli nešto što bi joj 
vratilo raspoloženje. 

- Imam za tebe malo iznenađenje - reče nasmijavši se. - Namjeravao sam to odgoditi za 
sutra. 

Kod tih riječi je oklijevao i njegov smiješak se izgubio. Nije htio da baš sada započne taj 
razgovor. Ona je bila mirna, njen pogled uperen dolje, i kao da je strepila pred tim što će on reći. 
Tada sama započne: Ti smatraš... da ja, ja moram otići... sutra ujutro...? 

On odvrati prilično bespomoćno: - Da. Moram te poslati natrag. 

Sagnula je glavu i još dublje spustila pogled... 

- A znaš li zašto? - upita je. - Netko može misliti da je to zbog najružnijeg razloga na 
svijetu. Ti... ti mi se previše sviđaš. Možeš li razumjeti što mislim time reći, Teodoro? Previše mi 
se sviđaš. Iz istog razloga želim te zadržati i odstraniti! To je globa na moj položaj. Ti... ti me 
sprečavaš u radu. 

Sve je to rekao vrlo ozbiljno. I palo mu je na pamet da u tom kratkom razdoblju što su bili 
zajedno on nije ništa učinio za nju, a ona je samo davala! Bio je zadovoljan što može slijediti 


njenu maštu, kojoj ne bijaše premca, i uživao je u njenoj raznolikosti, dok se on sam nije trudio 
da joj se dopadne. Teško mu je bilo i to što joj daje najbešćutniju i najbjedniju nagradu koja se 
može zamisliti, zauzvrat za sve ono čime ga je tako bogato obasipala. 

Ipak, ne znajući što da kaže, on nastavi: - Ovo nipošto ne izražava moju zahvalnost za svu 
sreću koju si mi donijela. 

Na to joj pokaže ogrlicu, divnu ogrlicu od bisera od koje bi zastao duh svakoj ženi. 
Vrijedila je čitav imutak. U usporedbi s ovom, Datosova smaragdna ogrlica bila je prava sitnica. 
Ali djevojka je sumo tupo gledala u taj carski dar. 

- Hvala ti... - na to će ona, ali ne učini nikakav pokret da uzme ogrlicu koju joj je pružao. 

Tada odjednom divlje poleti u njegovo naručje. On ju je držao čudeći se, dok je ona, 
zarivši lice u njegovo rame, tiho plakala. 

- Ne želim je - jecala je. - Ti mi ne moraš ništa dati, ništa. Ti si bio tako... tako dobar... 
najbolja i naplemenitija osoba koju sam ikad... ikad upoznala. 

- Ali doista... nešto za tebe - šaputao je u njenu mirisnu kosu. 

- Ne želim je - ponovi ona tužno. - Znam, ja sam... ja sam kurtizana. Ali ja sam i žena. A 
žena ne može, ne može biti kao što sam ja s tobom, samo svojim razumom, kao u poslu. Žena to 
čini sa... sa svojim srcem. 

Njegove se ruke saviše oko zaplakane djevojke. Na kraju je tiho jaukala kao malo mače. - 
Idem, idem natrag sutra, Visosti. I ne želim te priječiti u tvome radu. Ali ne želim ni ove bisere... 
ni... ni bilo što drugo! 

Nikada još u svom životu Justinijan ne bijaše toliko ganut. Poljubi je i osjeti suze na 
njenom obrazu, slane kao more. 

Nijedna kurtizana, nijedna žena nije još nikada brisala suze zbog njega. 

Sutradan ujutro probudila se prva. Ležala je nepomično na krevetu pokraj njega slušajući 
njegovo duboko i pravilno disanje. 

A onda se okrene prema njemu. U snu je njegovo lice bilo bezazleno, gotovo kao u 
djeteta. Imao je snažnu čeljust vladara, vrlo istaknuto čelo 1 veliki muški nos. Ali usta, koja 
bijahu po danu obično strogo stisnuta, bila su sada mekana i blaga, a smeđi uvojci kose 
razbarušeni kao u dječaka. Naglo je obuze želja da ga poljubi u usta i da mu zatim razmrsi kosu. 
No u isto vrijeme nije htjela da ga probudi. 

Čudila se sama sebi što se to s njom zbiva, što znači ta nježnost, ta želja da ga miluje i 
štiti. 

Tada se odjednom sjeti da još istog dana mora natrag na ulicu. Tu pomisao osjeti kao 
bolnu ranu u srcu. Mrzila je ulicu i željela je u svojoj bespomoćnosti da se to ne dogodi. 

Shvatila je: mora prihvatiti što je neizbježno! Tog se jutra uvjerila da joj čak ni onaj čas 
kad su je, posve samu, vojnici otjerali u Libijsku pustinju, pa ni kad su joj oduzeli njeno dijete, 
nije bio tako mučan kao ovaj sada. 

Razmišljala je o Justinijanu. Nazivala ga je »muškarcem« i za sada ju je to zadovoljavalo. 
Prošla su dva dana puna zanosa i dvije noći ljubavi. Ali znala je 1 to da ga do sada nije potpuno 
jasno ocijenila. Bio je on mnogo više nego muškarac. Bio je on... Carstvo! 

Nije sebi mogao dopuštati ništa što je bilo važno i poželjno običnim ljudima. Veliko 
carstvo, koje se bez prestanka širilo, milijuni ljudi, nebrojeni gradovi i naselja, sve je to ovisilo o 
ovom biću što je spavalo pokraj nje s izrazom neke nježnosti u svom snivanju. A ona je dobro 
poznavala njegovu željeznu odlučnost kao i neopozivost odluka koje je jednom donio. 

Tako je pokušavala da se izmiri sama sa sobom. Nakon svega, mislila je s mnogo osjećaja 
da je ipak učinila nešto vrijedno spomena. Nijedna druga kurtizana nije se mogla pohvaliti da je 
provela u kneževskoj palači dvije noći zaredom. 


Dalje je pokušavala određivati što će raditi, uvjeravajući samu sebe da je ništa ne može 
učiniti malodušnom, jer poznanstvo s princom ipak bi moglo biti početak njenog velikog uspjeha. 
No njezino se srce nije slagalo s tim i ona ih je brzo odbacila. Planovi 1 izgledi za budućnost nisu 
je uzbuđivali. 

Kad se Justinijan probudio, bila je već u kadi. 

Toga jutra on je, dobro raspoložen, pravio šale na račun osoblja svog ureda koje je već 
dva dana uzastopce rano dolazilo na rad - kao što je to bio i njegov običaj - ali ga tamo nije 
nalazilo. 

- Sada ću sve nadoknaditi - reče on. - Nikada se još nisam osjećao svježiji i orniji za 
posao. Ti si mi, mila moja, bila osvježenje. 

- Osvježenje, mislila je djevojka. To nije baš mnogo, ali je ipak nešto. 

Za vrijeme doručka on nije spominjao njezin odlazak. Ona je također izbjegavala da o 
tome govori, jer joj se to činilo strašnim a njemu se vjerojatno činilo beznačajnim da o tome 
govori. Sve vrijeme oni su čavrljali o mnogim različitim stvarima, a Teodora je samo čekala kad 
će joj spomenuti da je čeka nosiljka koja će je vratiti u prijašnje obitavalište. 

- Osjećam se kao danguba - primijeti on napokon, dok su grickali slatke sikeanske 
smokve, posljednju poslasticu njihova jutarnjeg obroka. - Umjesto da obavljam svoj posao, jer 
moram riješiti jedan važan diplomatski spor, ja sam u ova dva dana potratio mnoge sate u zabavi. 

Ona je šutjela i, mada on to nije rekao namjerno, ipak je osjetila u njegovim riječima 
skriveno predbacivanje. 

Nakon kratkog vremena on nastavi: - Želiš li čuti o čemu se radi? 

- Da, Visosti. Iako se ne razumijem u diplomatske poslove. Ne shvaćam ih. 

- Ne mogu očekivati da se razumiješ u međunarodnu diplomaciju. Katkada se ni ja ne 
razumijem. Ali možda ti mogu malo objasniti... 

- Mene zanima sve što se tiče tvoje ličnosti. 

- Vrlo dobro. Pokušat ću da ti sve jasno protumačim jednostavnim riječima. Perzija nam 
nudi mir i savez. U našem uredu za vanjske poslove smatra se da je ta ponuda od najveće 
historijske važnosti za oba carstva i da bi mogla biti početak nove ere sigurnosti i blagostanja, baš 
zato što nam je upravo Perzija dugo vremena bila najopasniji neprijatelj koji nam se svuda 
suprotstavljao, a naročito duž naše istočne granice, i zato što zasniva svoju moć na neizmjernom 
bogatstvu i mnoštvu naroda, a njena religija čini od vojnika fanatične borce. 

- Nisam znala da je Perzija toliko opasna. 

- Prije dvadeset godina nastavi on - kad smo se borili s Perzijancima, naši vojni 
zapovjednici imali su pune ruke posla. Njihove horde, ubačene preko planina, pregazile su naše 
istočne provincije i opljačkale tamošnje gradove. Samo vrlo vještim potezom diplomacije cara 
Anastazija, podmićivanjem Bijelih Huna da sjeverno od Perzije upadnu preko svojih gornjih 
granica i time prisile Perzijance da se povuku iz naših krajeva, uspjelo nam je da uspostavimo 
prijašnje stanje. 

Prvi put Teodora je čula o velikim događajima te o njihovom nastanku i razvoju iz usta 
osobe koja se bavila takvim poslovima. Države su se među sobom prepirale o sudbini milijuna 
ljudi kad što se mali trgovci prepiru o nekoliko bakrenih novčića. Ona nije pravo shvatila 
domašaj te vrtoglave aktivnosti o kojoj je slušala, no to ju je toliko zanimalo daje načas potpuno 
zaboravila svoj vlastiti položaj. 

Da ne bi morala misliti što da odgovori, ona brzo upita: 

- Kako ćete sklopiti taj ugovor o prijateljstvu? 

- Izvanredan prijedlog dao je Kobad, sasanidski kralj Perzije. Donijeli su ga prije nekoliko 
dana specijalni emisari. Moj stric, car Justin, odmah je tražio da prijedlog savjesno proučim, ali ja 


za to nisam imao vremena. 

Ona kimne glavom, pogleda svejednako uperena u njega. 

- Čini se da kralj Kobad ima tri sina - nastavi on. - Najstariji i zakonski nasljednik Haous 
je razbludni slabić. Osim toga, kako sam saznao, on je i zloban i okrutan. Njegov otac ga mrzi. 
Drugi sin je, kažu, dobar vojnik, ali je na nesreću oslijepio na jedno oko u borbama protiv Bijelih 
Huna. Zbog toga ne može stupiti na prijestolje, jer po perzijskom zakonu nasljednik prijestolja ne 
smije biti teški invalid niti smije imati bilo kakvu tjelesnu manu. 

- To je zapreka za mnoge dobre vojnike - primijeti Teodora. 

- Njihova je vjera takva - objasni on. - Vjera polaže veliku pažnju na savršenstvo, jer se 
smatra da je kralj božanskog porijekla, jednak suncu, koje oni obožavaju. 

- Oh! - to bijaše sve što je mogla izustiti. 

- No tu je još i treći sin - nastavi Justinijan. - Ime mu je Hozroj, i kralj ga voli više od 
drugih, dijelom zato što je dijete njegove najmilije žene; jer perzijski vladari imaju mnogo žena, a 
katkad se žene čak 1 svojim sestrama. 

Teodora kimne glavom. Bilo je vrlo dobro poznato da Perzijanci žive u poligamiji 1 da 
čak ni incest u njih nije nikakva rijetkost. Zakonom je bilo dopušteno vladaru da se oženi svojom 
vlastitom sestrom i s njom rađa djecu, kako bi se održala čistoća presvete kraljevske krvi. Isto je 
važilo i za egipatske faraone, 1 dinastiju Ptolomeja još mnogo stoljeća prije. Međutim, sudeći po 
svemu, to što su braća bila očevi djece svojih sestara, nije naročito oslabilo te kraljevske obitelji, 
što se u Bizantu smatralo neminovnom posljedicom incesta. 

- Problem kralja Kobada - nastavi Justinijan - je u tome što on želi da ga Hozroj naslijedi. 
Premda je običaj među prinčevima kraljevske kuće da pobiju svu svoju braću kad se popnu na 
prijestolje, da se tako spriječe građanski ratovi, ipak kralj predlaže, ne bi li Hozroju osigurao 
utočište u Konstantinopolisu, da stanuje na dvoru kod moga strica, da ga car Justin posini i da mu 
bude skrbnik sve dok ne dođe vrijeme da preuzme vlast u Perziji. 

- Ne traži li on previše? - upita djevojka. 

- Čudnovato, tako nešto već se dogodilo. Nisam doduše čuo o tome, ali sam znao da se to 
negdje spominje. I onda sam provjerio. Prije više od jednog stoljeća, kad je car Arkadije bio na 
samrti, htio se pobrinuti za svog sina i nasljednika Teodozija, kojemu je tada bilo tek sedam 
godina. U to vrijeme bilo je teških nesuglasica u carstvu, a Perzijanci su pod vodstvom svog 
vladara Jezdergida navaljivali sa svih strana. Arkadije se smjelo obratio perzijskom kralju, 
smjestio kod njega svojeg sina i tako mu je zapravo omogućio da vlada cijelim Rimskim 
carstvom sve dok Teodozije nije bio dovoljno star da sjedne na prijestolje. 

- I što se onda dogodilo? 

- Kad je došlo vrijeme, Jezdergid, koji je bio, moram priznati, vrlo pošten, ustoličio je 
svog štićenika na prijestolju u Konstantinopolisu i tako predao svu vlast novom caru Teodoziju. 

Ta priča bijaše vrlo zanimljiva i činilo se kao da se Justinijan osjećao obaveznim, bez 
obzira na mogućnost mira i prijateljstva, da na plemenito djelo starog perzijskog monarha, koji je 
štitio rimskog nasljednika, uzvrati na isti način. 

Ali Teodorin ženski razum shvatio je jasno svu tu nadogradnju idealizma, velikodušnosti 1 
teoretski velike vrijednosti tog međunarodnog prijedloga, no nju je zapravo zanimalo kakve će 
posljedice nastati s obzirom na osobu do koje joj je najviše bilo stalo. 

- Da li je Jezdergid posinio Teodozija? - upitala je. 

- Ne, samo se brinuo za njega. 

- Ali Kobad želi da Justin posvoji Hozroja. 

- Da. 

Sad joj je bilo jasno. 


- A što će biti s tobom? 

Justinijan je začuđeno pogleda. - Ništa, što bi moglo biti? Strani princ na dvoru neće ni u 
kojem pogledu utjecati na moj život. 

- Jesi li baš siguran? reče ona. - Ja u tome vidim opasnost. 

- Kako to misliš? 

- Ja ne znam ništa o tim stvarima, Visosti, ali neće li Hozroj kao Justinov posinak biti u 
očima Perzijanaca legalni nasljednik carskog prijestolja? 

On je začuđeno pogleda. - Shvaćam što hoćeš reći. Ako bi Perzijanci imali nešto čime bi 
mogli dokazati svoje zakonsko pravo na prijestolje, mogli bi biti mnogo opasniji odluče li da to 
svoje pravo i uzmu. 

Justinijan zašuti, razmišljajući o nezadovoljstvu što su ga izazvale neke struje u carstvu. U 
Konstantinopolisu se mnogi nisu slagali s Justinovom vladavinom. Glavni centar toga nemira bila 
je Zelena klika na hipodromu, a osnivala se na monofizitskoj herezi. Osim toga, bilo je mnogo 
nemirnih naroda u provincijama, kao na primjer Isaurijanci u Maloj Aziji, koji su se neprestano 
bunili. Nitko nije znao bolje od princa kako je tanka ta nit lojalnosti koja je vezivala nezadovoljne 
dijelove carstva, i kako bi bilo vrlo lako jednoj stranoj sili provaliti u zemlju i iskoristiti zakonsko 
pravo na prijestolje. Treba samo obećati nagrade svim nezadovoljnicima te tako stvoriti jaku 
snagu pobunjenika, koja bi u danom času pomogla napad izvana i pospješila raspad carstva. 

Bistar um djevojke, koja nije mislila kao državnik nego samo kao čovjek, koja je mislila 
zapravo samo na sudbinu jednog čovjeka, predočio mu je tu strašnu mogućnost. 

On se naglo digne. 

- Moram odmah ići - reče. 

Ona se također diže te je stajala pred njim oborena pogleda. - Onda je to... mislim... to je 
rastanak? 

- Rastanak? - On je začuđeno pogleda. - Zašto? 

- Ti si rekao prošle noći... 

- Oh! Prošle noći. Sjećam se. - Načas je ponovo pogleda. - Imaš li neki razlog, Teodoro, 
zbog kojeg me moraš odmah napustiti? 

- Ne... ne. 

- Hoćeš li onda ostati? Još jednu noć. Ja bih želio još s tobom razgovarati. 


Svaki kraljevski dvor je vrtoglav, ili bolje reći tajfun ogovaranja. Taj ne baš lijepi ljudski 
nagon da se zabada nos u život drugih, da se razglaba i čeprka - i to s osobitim užitkom - po 
najintimnijim nečasnim činima osoba na važnim položajima glavni je sadržaj društvenog života 
palače. Glavne dvorske ličnosti neprestano su kao pod mikroskopom. Svaka riječ, svaki pogled ili 
pokret bilo koje ličnosti odmah se uhvati i nađe svoj put u šaputanjima po hodnicima prikazan na 
sijaset različitih načina. 

Nije bilo moguće da Justinijan drži djevojku u svom prebivalištu a da se to ne sazna i 
razglasi. A kad je ostala duže od jedne noći, koliko bi obično ostajala, 1 njen se boravak produžio 
na tri pa i četiri dana, tada je to postalo glavni predmet dvorskog brbljanja, povod mnogih žaoka 
dvorskih šaljivdžija i podmuklih aluzija napirlitanih dvorskih dama. 

Ta su im preklapanja bila toliko prijatna da su potpuno zasjenila jedan drugi događaj, koji 
je bio kudikamo važniji, to jest diplomatski potez kojim je car Justin uredio pitanje posvojenja 
princa Hozroja. 

Čim se posavjetovao sa svojim stricem, Justinijan je sazvao carski sabor. Mudri su se 
savjetnici poslije čudili kako je princ prvi prozreo vješto skrivenu klopku u takoreći 


sentimentalnoj ponudi perzijskog kralja Kobada. 

No državni se poslovi moraju uvijek voditi vrlo spretno. Ne može se otvoreno i grubo 
odbijati ponuda, što bi moglo imati kobne posljedice, ma koliko podmukla ona bila. Takvi 
netaktični i nepromišljeni potezi mogli bi dovesti i do međudržavnih zategnutosti. 

Svi su se divili vještoj Justinijanovoj taktici kad je s kvestorom Prokulom i podkvestorom 
Tribonijanom pripremao odgovor. 

Car Justin je objavio odgovor prepun fraza, laskavih naslova i uvjeravanja o vječnom 
prijateljstvu. Car će biti presretan ako posvoji princa Hozroja. On je spreman da prenese na njega 
to sveto i odlično srodstvo po obredu s oružjem, čim princ zaželi doći u Konstantinopolis. 

U tom obredu je zapravo i bila sva lukavost odgovora. Obred s oružjem bio je običaj koji 
je preuzet od Gota i drugih teutonskih barbara. U toj svečanosti budući bi »otac« uz bučnu glazbu 
dao »sinu« konja i potpuno oklopno odijelo izrekavši u isto vrijeme uobičajenu formulu kako je 
toga dana začeo sina, učinio ga svojom krvlju i kako imaju zajedničke prijatelje, neprijatelje i rod 
i kako će mu zauvijek pružati očinsku ljubav i zaštitu. Na to bi »sin« odgovorio očitujući svoje 
sinovsko poštovanje, lojalnost i poslušnost. 

To je bio vješt način da se dade počast i učvrsti prijateljstvo između barbarskih naroda, a 
često se primjenjivalo i u civiliziranih i otmjenih obitelji. Takvo se posvojenje razlikovalo od 
zakonskog posvojenja prema povelji rimskog prava samo u tome što posinak nije imao pravo niti 
na imutak a niti na društveni rang poslije smrti svoga poočima. A to je bilo najosnovnije. 

Tu dobro smišljenu 1 lukavu poruku Justinijan dade odmah uručiti kralju Kobadu, koji je 
sa svojim sinom Hozrojem čekao na granici kod tvrđave Darvas, čvrsto uvjeren da će njegova 
poruka, što su je predali poslanici, biti objeručke prihvaćena. 

Te noći rekao je Justinijan Teodori da će uskoro vidjeti koliko je iskrena bila ponuda 
perzijskog vladara. 

- Ako samo želi učvrstiti prijateljstvo između naših država i osigurati Hozroju 
pokroviteljstvo, čast i dobar glas, obred s oružjem neće nimalo smetati toj tako hvalevrijednoj 
namjeri - rekao je. - Ali ako ima kakvu drugu namjeru, naš ga odgovor neće zadovoljiti, jer ga 
stavlja u škripac. Sav teret odluke pada na kralja Kobada i mislio on o našoj velikodušnoj ponudi 
što mu je drago, ipak ne može javno iskazati svoj bijes. 

Justinijan je bio sam sa sobom zadovoljan, ali je osjećao i zahvalnost prema djevojci, jer 
ga je ona prva upozorila na skrivenu opasnost perzijskog diplomatskog poteza. 

- Teodoro - usklikne odjednom. 

- Da, Visosti? 

- Koliko si dugo u mojoj kući? 

- Za sada četiri dana. 

- Zaista? - začudi se on. - Vrijeme prolazi tako brzo da to nisam ni primijetio. Kakve imaš 
namjere? 

- Ja2... nikakve, sve dok me Tvoja milost treba. 

- A nakon toga? 

- Ja, ja još nisam razmišljala o tome. - Njen glas postade sve tiši. 

Neko vrijeme ju je Justinijan ozbiljno promatrao. Čudnovato, kako je neobično s tom 
djevojkom. Pa ono pismo od Makedonije; baš sada: nikad se ne bi toga sjetio da nije bio u tom 
raspoloženju i pod dojmom onog događaja s Tribonijanom 1 one smiješne žene izrezbarene u 
drvu. Nije bilo ničeg neobičnog u tom što je dao pozvati kurtizanu da se s njom zabavlja. Koliko 
li je to puta nekada učinio; ali u posljednje vrijeme više nije, mada je to bilo uobičajeno među 
neženjama visokog položaja. 

Kurtizane su bile za zabavu, i pošto bi dobile plaću, vraćali bi ih otkuda su i došle. Ova 


djevojka, međutim, pokazala se drukčijom od svojih prethodnica. Njeno udvaranje omililo je 
njegova osjetila, što do sada još nije iskusio. Ali to što ga je odmah privuklo k njoj bijaše samo 
početak. Ona ga je svime očarala... svojim smijehom, svojim poljupcima, svojom velikom 
duhovitošću i time što je vrlo često prozirala njegove primjedbe. Pa ako već sve to ne bi vrijedilo 
bogzna što, već sam pogled na njenu ljepotu, koja je postajala svakim danom sve to veća, 
ispunjavao ga je velikim užitkom. 

Justinijan osjeti prvi put da je ne želi odstraniti s dvora. 

- Želiš li otići odavde? - upita je trenutak kasnije. 

Ona obori oči. - Ne... ne, ostat ću tako dugo dok moja prisutnost bude ugodna Tvojoj 
Visosti. 

Opet nastade tajac. Djevojka s užasom vidje da se njegovo lice grči. Trebalo je da donese 
odluku, i on je razmišljao o tome. 

A onda se odjednom diže s egipatske stolice od izrezbarenog drva koja je prikazivala 
dvije sfinge u čučećem stavu. 

- Ne smijem ni pomisliti na to — uzvikne on lupnuvši rukom o ruku. 

- Na što? - upitala je. 

- Na tvoj odlazak u... u... - Zastao je jer mu je bilo odvratno izreći misao dokraja. 
Odjednom joj priđe, uhvati jednu njenu ruku što joj je slobodno ležala u krilu. Ona se podigne, 
obori glavu ne usuđujući se da ga pogleda. Glava joj je jedva dosezala do njegove brade. 

- Teodoro - usklikne on ti si me učinila vrlo sretnim. Želiš li me učiniti još sretnijim? 

Naglo kucanje srca kao da ju je gušilo i jedva je došla do daha. 

- Kako?... kako bi netko tako neugledan kao što sam ja mogao još više usrećiti Tvoje 
Veličanstvo? prošapće ona gotovo nečujno, te ju je jedva mogao čuti. 

- Zaboravi sve što je bilo prije. Daj mi sebe samu, taj najskupocjeniji dar koji mi možeš 
dati. Meni, da ga čuvam, cijenim i obožavam. 

Željela je da se baci u njegov naručaj i zavikne: - Da, da, sve, dat ću ti sve što god zaželiš. 

Ipak se uzdržala u tom času velike i sudbonosne odluke. 

Stanovite pouke nije mogla izbrisati iz sjećanja. Hekebolu se jednom prebrzo podala, te je 
tako izgubila svu vrijednost u njegovim očima. Nikad više nije uspjela zadobiti njegovu sklonost. 

Taj muškarac, Justinijan, upravo joj je dao fantastičnu ponudu: da postane ljubavnicom 
princa! Ta ponuda bila je drukčija od Hekebolove, kao što je i Justinijan bio drukčiji od 
Hekebola. Događa — se i najiskusnijim muškarcima, kad žena ne zna ocijeniti svoju vlastitu 
vrijednost i upozoriti ih na nju, da to nisu kadri nikada shvatiti i smatrat će je iz čiste muške 
tuposti manje vrijednom nego što zapravo jest. 

Zato je Teodora zatomila svoju vruću želju da mu se odjednom bez sustezanja potpuno 
preda. Nakon kratke stanke počela je: Pristanem li na tu ponudu, gdje ćeš me držati? 

Justinijan je začuđeno pogleda, kao da mu to prije nikada nije palo na pamet. Palača 
Hormisdas bila je poznata kao boravište neženja. 1 kad bi sada u nju smjestio jednu ženu na dulje 
vrijeme, to bi moglo uroditi mnogim neprilikama. Shvatio je da se nije pripremio za tako smion 
pothvat. Sve što je u stvari želio bilo je to da ima Teodoru samo za sebe, ili da ga ona posjećuje 
kad god on to zaželi. 

- To ćemo lako urediti. Istina, moja palača nije baš pravo mjesto. 

- A gdje onda? 

- Reći ću ti - odvrati on pošto mu pade na pamet kako da to uradi. - Unutar palače uredit 
ću ti lijep stan s robovima i tvojom vlastitom pratnjom. 

- Ne - uzviknu ona istog časa. 

- Zašto nećeš? 


- Neću nikako! 

Nezadovoljan, on se namršti. No njoj je to bilo nešto čega se najviše bojala: da se izgubi u 
mnoštvu žena i da je on zove k sebi kad mu se prohtije. Tako bi danomice sve više padala u 
pozadinu, sve dok je konačno ne bi potpuno zaboravio. 

- Ti govoriš kao da me želiš čuvati i obožavati - rekla je strastveno - ali ipak tražiš od 
mene da stanujem s ostalim ženama carskog kućanstva. Zar bi htio da budem predmet 
omalovažavanja onih stvorenja? Ako me želiš, zadrži me! Ovdje: s tobom u Hormisdasu. A da 
živim s ostalima: na to neću nikada pristati. 

Stisnuo je čeljusti, tako da su se iskrivile. Prijeteći poviče: - Ako uopće želiš ostati u 
palači, ti ćeš biti gdje ti ja naredim. 

- Ti si princ. Ako narediš, ja moram slušati. - Ona mu dobaci pogled pun neizvjesnosti. - 
Ali ti nećeš tako nešto narediti! Ja barem tako mislim. 

Gledala ga je svojim neobičnim očima, tamnim i blistavim, koje su odavale neki umor, a 
ipak radoznalo i s mnogo očekivanja. Te oči zasjenjene tako dugim trepavicama i tako divne u 
naglom raspoloženju strasti ili očaja da on nije mogao doznati što se skriva iza njenog pogleda. 

- To bi bilo kao da si me uzeo silom, protiv moje volje! - reče ona i nastavi još tišim 
glasom: - Ti misliš samo na svoj vlastiti užitak, iako još više želiš i moj užitak, jer je tek to 
vrhunac i tvog užitka. Zar ne? 

Njene su ga oči, a ujedno 1 njene riječi, upravo očarale. Načas je zašutio i onda rekao: - 
Ne, ja te ne bih uzeo silom. Ja želim tvoju strast. 

Nečujno je uzdahnula. Bio je to prvi korak, doduše, vrlo mali, ali ipak korak naprijed. 

- Učini me tada gospodaricom Hormisdasa - izgovori ona konačno. 

To je bila drskost! On se naglo ohladi, obuzet bijesom. 

- Ako su to tvoji uvjeti, tada možeš mirno otići. 

- Kako god želiš, Visosti. Idem odmah. 

Počela je skupljati ono malo stvari što je imala. Opazio je da je ostavila sve njegove 
darove, pa čak i bisere koji su slučajno ležali na stolu. 

Mrko ju je promatrao. Situacija bijaše veoma napeta. Oboje su znali da bi to mogao biti 
rastanak. 

Pošto se spremila, ona mu priđe, gledajući svejednako u pod, tako da je mogao vidjeti 
ravni i bijeli razdjeljak njene lijepe kose. 

- Spremna sam reče. - Možeš pozvati nosiljku. Ili moram otići pješke do kuće? 

Njeno posljednje pitanje zvučalo je tako tužno, a ona sama činila se tako malena i nekako 
izgubljena da je Justinijan naglo prasnuo u smijeh. 

- Kakvog li stvora! uskliknuo je. Ima li još koja djevojka na svijetu koja bi odbila ljubav 
princa, i k tome još stavljala uvjete? 

Pobijedila je. Dopustila mu je da je poljubi. 

Kao i svaki drugi muškarac s vrlo smionom ženom, Justinijan je došao do zaključka da je 
njena preuzetnost smiješna. Osjećao se velikodušnim, jer se mogao na sve to smijati. Ujedno ga 
je to spasilo od donošenja odluke, za što nije imao snage upravo sada kad je to bilo goruće 
pitanje. 

Nije htio da Teodora ode. Ona je bila tako mlada i tako dražesna. I kako je bilo ugodno 
gledati je, dirati, ljubiti i držati u naručju. 


GLAVA SEDAMNAESTA 


U kojoj Ivan od Kapadokije prepoznaje novu Justinijanovu ljubavnicu, zbog čega su princ 
i djevojka s ulice pozvani na sud pred cara i caricu. 


Mada na kraljevskom dvoru cvate ogovaranje, ipak se ništa ne može usporediti s 
ogovaranjem kraljevske ljubavnice. Nema tog razdoblja u svjetskoj povijesti u kojem nije 
postojala žena za koju bi se moglo reći da je najviše ogovarana žena svog vremena. 

Bez sumnje, djevojka u Hormisdasu nije više bila u privremenoj posjeti. Gotovo isto tako 
brzo kao što je to sam Justinijan znao, znali su svi u palači. 

Eunusi iz Hormisdasa proširili su o tom prve glasine. Nitko nije bio svjestan koliki je bio 
utjecaj eunuha na dvoru i koliko je u tome bilo zlobe. Na carskom dvoru u Konstantinopolisu oni 
su djelovali kao skrivena i jedva zamjetljiva mreža obavještenja i spletaka. Rijetko bi svraćali na 
sebe pažnju, ali ni jedna žena koja se bavila ogovaranjem, ma kako naginjala uhodarenju i 
naklapanju, nije mogla nadmašiti taj mekušni, tašti i neprirodni spol u njegovom nastojanju da 
otkrije i pokrene došaptavanje koje je moglo uništiti nečiji dobar glas, pogotovu ako se radilo o 
kakvoj ljubavnoj vezi. 

lako su se službene i prave dužnosti eunuha sastojale od ropske službe u garderobama i 
spavaonicama velikih dama, te vršenja dužnosti tajnika uglednih osoba, njihovo došaptavanje 
moglo je katkada utjecati i na ishod državnih sabora. A kad bi prilike bile povoljne za njih, oni bi 
uništili sve osobe protiv kojih bi se okrenula njihova mržnja, sa svim zlobnim sugestijama i 
aluzijama, koje su oni bolje nego itko znali proturiti među ljude. 

Eunusi su objavili da je Justinijan uzeo ljubavnicu. Očito je bilo da se njegova palača 
počela preuređivati za novu ljubavnicu, dapače cijeli odred klesara bio je uposlen na proširivanju 
zidova palače, tako da je cijeli Hormisdas bio obuhvaćen kao nekim obrambenim lukom. 

Nesumnjivo, to se moglo stalno gledati i cijeli je dvor bio dvostruko uzbuđen, jer su svi 
još prije došli do zaključka da se princ, sada već u četrdeset prvoj godini, više neće ženiti 1 da živi 
kao monah. 

Pitanja su se znatiželjno postavljala. Tko je ta žena? Kako izgleda ta žena koja je mogla 
tako osvojiti jednog sređenog i zrelog čovjeka? Iako se Teodora neko vrijeme u tim danima nije 
pojavljivala u javnosti, znatiželja dvorjana nije prestajala. No uskoro će se sve doznati, ona je bila 
začudno mlada i začudno lijepa. Također se šaputalo da ima narav krijesnice: neugasivu žar. I 
napokon, a to bijaše izvan svake sumnje, bila je kurtizana. 

Drolja s ulice! Ovo su odmah prihvatile sve udate žene i mlade djevojke. Upravo je 
nevjerojatno, govorile su žene jedna drugoj, kako je mogao Justinijan biti uhvaćen, taj simpatični 
Justinijan, čije je ponašanje tako pristojno a navike ozbiljne... uhvaćen od ovakvog stvorenja; no 
muškarci su neuračunljivi, a to vrijedi i za ljude na kneževskom položaju kad padnu u ruke 
besavjesne spletkarice. 

Otmjene dame značajno su uzdisale. I ako je koja od njih imala kakvu malu avanturu ili 
nešto slično, to se ipak nije moglo usporediti s Justinijanovim slučajem, jer se napokon uvijek 
radilo o pristojnim ljudima, a razvrat uopće nije bio u pitanju. Tako su se barem međusobno 
uvjeravale. 

Ali jadni Justinijan! Jedino čemu su se nadale bilo je da će se on uskoro riješiti te 


smiješne i lude zaslijepljenosti, uostalom on bi mogao imati još vrlo teških dana, ako se u to 
uplete stara carica. Pri tom su se značajno pogledavale. 

Muškarci u palači imali su sasvim drugi stav. Mnogi senatori, činovnici i dvorjani bili su 
muževi ovih užasnih žena. Za Teodoru se govorilo da krije u sebi neugasivu vatru koja bi mogla 
trajno škoditi muškarcu koji je posjeduje. Na kraju krajeva, ako je sve to istina, zaključili su 
muškarci, bilo bi ipak divno posjedovati takvu ženu. 

Zanimljivo, stvarna osnova svih tih glasina nije bila toliko želja za skandalom koliko 
špekulacija o tome koliki bi udio mogla imati u dvorskim poslovima nova prinčeva ljubavnica. 
Mogućnosti utjecaja koje pruža spavaonica vladareve ljubavnice vrlo su različite i komplicirane. 
Uglavnom se ispitivalo kako se može utjecati na politiku, na diplomatske odnose, pa čak i na 
moral, ako se vladaru podmetne ljubavnica. Međutim, nitko se nije brinuo za prirodne potrebe 
vladara. 

Katkada politika ima veliku ulogu u kraljevim ljubavnim avanturama. Ambiciozni 
dvorjani bacali su u naručje zaljubljenog princa zgodnu ženu koju su kasnije koristili za 
ostvarenje svojih ambicija. Iako su se gorljivo propitkivali, nitko nije mogao dokazati da je 
prisutnost Teodore u palači Hormisdas rezultat utjecaja neke određene ličnosti. 

Jedan od prvih koji je čuo za Teodoru bio je Ivan od Kapadokije. Taj donekle grub ali 
sposoban pretorski prefekt imao je dosta uspjeha u posljednje dvije godine. Dobio je drugi 
najvažniji položaj u carstvu i bio podložan izravno samo princu regentu. Za čovjeka koji se rodio 
kao seljačko dijete u jednoj zabačenoj provinciji bio je to velik uspon. 

Pretorskom prefektu bilo je povjereno upravljanje pravosuđem i državnim dohotkom, 
zatim kovanjem novca, cestama, brzotečama, državnim žitnicama, proizvodnjom, porezima, te 
nadziranje guvernera provincija, organizacije čitavog zamršenog sistema javnih službenika koji 
su tvorili takozvanu rimsku vlast, a polagao je račun samo svom gospodaru - princu. 

Zaista visoki položaj! A najzanimljivije bilo je to da je do Ivanova imenovanja došlo zbog 
najnevjerojatnijeg razloga: bio je uhvaćen u nepoštenu poslu. 

Nije tome dugo kako se Ivan silno obogatio zato što je senatoru Polemonu otkrio državnu 
tajnu u vezi s opremanjem mornarice galija protiv Etiopljana. Senator je povisio cijene vojnom 
materijalu, prodao ga državi s ogromnim dobitkom i zatim ga podijelio s onim koji ga je 
obavijestio o svemu, a to je bio Ivan od Kapadokije. 

Justinijan je sve saznao. Polemonov posao bio je doduše legalan, ali sumnjiv, pa je zato 
bio nepoželjna osoba na dvoru, te je većinu vremena provodio na svom imanju u Bitiniji. 

Princ je međutim imao talent da otkriva skrivene sposobnosti u ljudi i da ih iskoristi u 
svoje svrhe. Ono što se potom dogodilo bio je rezultat njegove intuicije. Kad se suočio s 
Kapadokijcem, prisilio ga je da na koljenima moli milost. Justinijan, umjesto da ga pošalje 
krvniku, postavi ga za vrhovnog upravitelja, jer je znao da će ga uvijek držati u strahu pred 
kaznom za krivično djelo koje je počinio. 

Ivan je dao sve od sebe. Mada je znao da se nalazi pod pritiskom prinčeva palca, 1 nadalje 
je nastavio s kovanjem tajnih planova. Na prvu riječ o Justinijanovoj novoj slabosti naćulio je 
svoje dlakave uši. Doznao je i ime dame. Teodora...? To ga je podsjetilo na jednu vrlo bolnu 
zgodu u njegovom životu. Ona strašna noć kod Kione i ono izrugivanje kojim su ga poslije mučili 
u palači! 

Sjetio se kako mu je ta djevojka, Teodora, izmakla, i kako je doznao da se nalazi u 
ženskim odajama namjesnika Hekebola. Bio je uvjeren da je mrtva poslije progonstva u pustinju. 

Kako li je samo mogla to preživjeti? 

Nesumnjivo da je preživjela i sada se pojavila ovdje kao Justinijanova nova ljubimica. 
Ivan je znao da bi ga to moglo dovesti u nezgodan položaj. Djevojka ga sasvim sigurno strašno 


mrzi. Koliko god su ostali razmišljali hoće li Teodorin utjecaj biti pozitivan ili negativan, 
Kapadokijac nije vidio ništa drugo osim svoje propasti. Ljubavnik, pa bio on i carski ljubavnik, 
uvijek će obećati svojoj ljubimici u naručju sve što god ona zaželi. 

Ali Ivan nije izgubio prisutnost duha. On je i prije preživio mnoge nezgode. Dapače, u 
vezi s korumpiranim Polemonom, on je čak izvojštio svoje unapređenje i sadašnju okolnost 
mogao bi okrenuti u svoju korist samo ako bude vješto postupao. Kapadokijac je imao 
neizmjernu ambiciju i ništa mu nije bilo ni preteško ni nedostupno. 

Razmišljao je. Ili će morati dokraja učvrstiti svoj položaj kod Justinijana, tako da ga 
djevojka ne može potkopati, ili će morati uništiti djevojku. Odlučio se za ovo drugo. Bit će brže, 
bolje i ne tako teško, samo ako spretno započne borbu protiv nje. 

Justinijan - prezirno je mislio prefekt - uvijek je bio hladan. Ako bi ga netko uvjerio kako 
je nezgodno držati u Hormisdasu bilo koju ženu, on bi vjerojatno odmah uvidio da njena 
prisutnost nije vrijedna ni napora ni rizika. 

Kapadokijac je dalje razmišljao. Ako bi Justinijan zbog kakvog stjecaja okolnosti postao 
tvrdoglav i odbio da napusti svoju novu ljubavnicu, moglo bi još 1 nešto drugo doći u obzir. 
Naposljetku, princ je bio samo carev nećak, a car neće još dugo živjeti. Excubitori - stražari - još 
su uvijek potvrđivali novog vladara ako bi dotadašnji umro bez izravnog potomka. A pretorski 
prefekt, imajući kontrolu i nad carskom riznicom, mogao je lako pronaći bilo kakav način da 
ucijeni i ocrni budućeg pretendenta na prijestolje. 

Razmišljajući tako, Ivan od Kapadokije odjednom se sjetio tko bi mu mogao biti od velike 
koristi u tom zanimljivom zapletu. 


Eufemija, stara carica, bila je vrlo iznenađena i nezadovoljna kad joj je Bazil, glavni 
komornik, najavio dolazak pretorskog prefekta u palaču Sigma i zamolio prijem kod njenog 
Milostivog Veličanstva. 

Njeno Veličanstvo, mora se priznati, u taj čas nije bilo ni najmanje milostivo. Kako je bilo 
vrlo rano, a Eufemija, koja se čitavog dosadašnjeg života dizala rano ujutro kao vojnik, imala je 
barem jednu zadovoljštinu ta to što je bez ceremonijala gurnuta na prijestolje: carica nije 
započinjala dan sa žurbom. 

Toga jutra ona je upravo završila svoj kasni doručak i nije bila propisno obučena. Njeno 
carsko lice bilo je smežurano od spavanja, neočešljana kosa sličila je na nešto poput turbana 
smotanog svilenim rupcem; njena zdepasta carska pojava bila je još u neurednoj odjeći, a caričine 
noge...! 

Eufemija nije mogla nikada svladati svoju seljačku naviku da hoda bosonoga kad nije 
morala biti dotjerana i uređena. Svoje velike i široke noge izvukla je iz obuće i nesmetano micala 
raširenim prstima. 

- Što, u to doba? - razdraženo je uzviknula kad joj je Bazil najavio pretorskog prefekta. 

- Da, Veličanstvo - rekao je dostojanstveno eunuh. 

- Ne mogu ga primiti, prerano je, zašto nije prije najavio svoj dolazak. ..? 

Ali... ipak, pretorski prefekt je pretorski prefekt! Čak ni carica nije mogla odbiti možda 
jednu vrlo važnu službenu posjetu, iako je bila nenadana i u to doba dana. 

- Dobro, reci mu neka pričeka - završi ona mrzovoljno. - Moram se najprije odjenuti. 

I tako je Ivan od Kapadokije nestrpljivo čekao u atriju sat ili više, dok su eunusi 1 
dvorkinje skakutali oko carice u carskoj spavaonici kao majmuni, donoseći razne haljine, trudeći 
se da se uhvate ukoštac sa kuštravom sijedom glavom koja nije bila mirna koliko je trebalo da 
češalj prođe kroz nepočešljanu gustu kosu. 


Dodavali su joj sandale, kozmetički pribor, vrpce, ogrlice, narukvice, prstenje, češljeve, 
igle 1 sve ostale urese 1 tričarije bez kojih se stara dama nije javno pojavljivala. Sve se to 
obavljalo uz vrištanje i kreštanje iz sredine toga skupa, a nalikovalo je na kokodakanje 
preplašenih kokošiju. 

Na kraju su ipak pustili pretorskog prefekta u caričinu sobu i on je ugledao Eufemiju isto 
tako neprivlačnu kao što je i inače bila. 

- Uzvišeno i Divno Veličanstvo! - reče on kleknuvši do njenih nogu. Lijepo se obukao, 
kako priliči važnom ministru. Njegova ćelava glava sjajila se, tamna kosa na potiljku nalikovala 
je na grivu neke divlje životinje. 

- Da si pozdravljen, poštovani prefekte! - odvrati mu carica gledajući ga sumnjičavo. 
Slutila je da će on tražiti neku uslugu od nje, a usluge ona nikada nije rado činila. 

- Usuđujem se, o najdivnija zvijezdo koja je ikada stvorena, čiji sjaj zatravljuje moje oči, 
doći pred Tebe, da te upozorim na nešto što smatram da je za Tebe od velike važnosti. 

Najdivnija zvijezda koja je ikada stvorena naherila je glavu ustranu i skupila usne. Malo 
je odahnula, ali je još uvijek bila oprezna. Sve što bi se nje ticalo jedva bi imalo što zajedničko s 
državnim poslovima. Znači, radilo se vjerojatno o nečem što se odnosilo na ponašanje žena na 
dvoru, za što se Eufemija posebno zanimala. 

- Produži - reče ona nestrpljivo. 

- Je li netko već skrenuo pažnju Tvoje Milostive Preuzvišenosti na činjenicu da se u 
palaču Hormisdas uselila ljubavnica? 

- Ljubavnica, hajde, prefektu! Razumije se da sam čula kako se Justinijan zabavlja s 
djevojkom. Valjda ti je poznato da ne odobravam takvu raspuštenost. Ali obična bludnica da 
postane stalna ljubavnica, u to ne vjerujem. 

- Neka mi Tvoja Uzvišenost oprosti, ali ona nije obična bludnica. Ja imam pouzdane 
izvještaje o toj ženi. Ona je spletkarica i vrlo opasno stvorenje. Osim toga, iako mi je vrlo žao što 
to moram spomenuti, poznato mi je da se princ do ludila zaljubio u nju. 

Eufemija zakrešti bez ikakve carske otmjenosti. Jedini pravi izraz za njen odgovor bio je: 
ona je zakreštala. 

- Justinijan? Zaljubljen? zaviče naposljetku. To ne vjerujem. On može ljubiti isto koliko 1 
jedna repa. 

- Osim toga. Tvoja najveličanstvenija i divna Preuzvišenosti!, ja te uvjeravam da vrlo 
dobro znam što govorim. Znam i ime te žene: Teodora. Znam i mjesto odakle je došla: iz Ulice 
žena. 

- Ulice že... obična drolja? Pazi, prefekte, i govori čistu istinu. Čuvaj se svojih vlastitih 
riječi! 

- O Uzvišenosti, Tvoj nevrijedni sluga dragovoljno će podnijeti sve opasnosti za dobrobit 
carstva ili za slavu cara ili za svijetlo ime svoje obožavane carice. Za to ću dati svoju glavu! 

Eufemija se namrgodi: stoga što mu je vjerovala, a ne stoga što bi sumnjala u istinitost 
njegovih riječi. Usprkos njegovom medvjeđem izgledu, neuglađenom vladanju i govoru, Ivan od 
Kapadokije imao je prirođeni talent da sve što kaže, kaže uvjerljivo. 

- Kako se to zbilo da se tako zatreskao? 

- Tko to može znati, Carsko Veličanstvo! Možda čarolija? Urok? 

- Ne budi smiješan, prefekte. Kakav urok. Pa to je obična drolja koja je trenutačno 
zavrtjela glavom mojem nećaku. 

Eufemija je obično nazivala Justinijana »moj nećak«, iako je on zapravo bio samo 
Justinov nećak, jer kako nije bila pravno vjenčana, to nije ni bila s njim u rodu. 

- Smatrao sam svojom dužnošću da te odmah obavijestim o tome reče Ivan. Dok je 


radoznalo gledao u nju ispod svojih gustih obrva, njegovo se čelo nabralo sve do mjesta gdje je 
počinjala glatka i sjajna lubanja. Htio je vidjeti kakav su dojam učinile njegove riječi. Po 
njezinom licu uvjerio se da je uspio, te se uz ponovni izljev laski i komplimenata oprosti od nje. 

Kad je Ivan otišao, Eufemija je, bijesna, još neko vrijeme mirno sjedila. 

Sigurno, to je sramota i javna sablazan, a pogotovu jer se ticalo carske obitelji, ticalo se i 
nje same. Na kraju, drolja je ipak u palači! 

Kako je po naravi bila troma i imala osjećaj manje vrijednosti, a i zbog svog porijekla 1 
prošlosti, Eufemija se obično nije upletala u poslove izvan palače Sigma. Ali ovaj put je čvrsto 
odlučila da nešto poduzme. 


U palači Hormisdas narednih nekoliko dana vladalo je takvo raspoloženje da bi se to 
moglo nazvati očajem ili još bolje utučenošću. 

Ni jedno stvorenje nije tako osamljeno kao žena bez prijatelja u neprijateljskoj okolini, 
bez sigurnosti, vlasništva, pa čak i bez dobrog glasa, ako joj je jedini oslonac mušičavo i 
nepouzdano stvorenje koje se zove muškarac. Ona zna da svi kuju zavjeru protiv nje, kako bi joj 
uništili krhku vezu koju je uspostavila; vezu između sebe i njega. Svaki čas kad nisu zajedno njen 
se strah povećava, ona se boji da će se nešto dogoditi ili da će netko izraziti sumnju ili pitati bilo 
što o njoj. No još je strašnija bila njezina briga da ne bi kakvom nesmotrenom riječi ili 
pogreškom izgubila svoju vlast nad njim. Posebno se bojala da mu ne pokvari raspoloženje, ako 
bi bila previše ili premalo umiljata i podatna. 

Teodori se činilo kao da se vršcima prstiju grčevito drži ruba stijene, stalno u strahu da je 
dovoljan samo lagani povjetarac da je baci u ništavilo. 

Ali je ona skrivala taj strah. Stalno se bojala i ponekad se sama sebi čudila kako je mogla 
nastaviti tu borbu i izdržati taj uzaludni napor, kad će sve jednom ipak završiti neuspjehom. 

U časovima najtežeg očaja jedino što joj je davalo snagu je njezina urođena i tvrdoglava 
hrabrost i nepopustljivost, koja ju je održala na životu dok je još kao gladno siroče spavala u 
hladnim drvoredima Ulice žena i koja ju je gonila naprijed u paklenoj Libijskoj pustinji kad je 
mislila da joj je došao posljednji čas. 

Tako je prikupila svoje snage te je svake noći kad bi Justinijan dolazio k njoj iz ureda 
izmišljala sve moguće čime bi ga očarala. 

Katkada je to bio samo različit predmet razgvora, ili opet neka promjena u odjeći ili u 
češljanju kose, a katkada novi način udvaranja. 

Znala je da se neko vrijeme mora s njim igrati. Jedna od najjačih vlasti koju žena može 
steći nad muškarcem jest navika; osjećaj ugode i udobnosti koju on osjeća dok je ona blizu njega. 
Mora osjetiti kako je bez nje izgubljen! Navika se ne može stvoriti odjednom, u nekoliko sati, ni 
u nekoliko dana. Nju treba njegovati tjednima, možda i mjesecima, pa čak i godinama. 

Događalo se kojiput, kad je djevojka privukla prinčevu glavu na svoje divne grudi 1 
ljuljala ga u svom naručju, da se pri tom hladnokrvno pretvarala. 

Zaljubljeni muškarac vidi ženu onakvu kakva mu se prikazuje. Žena se vrlo često zaljubi 
u muškarca zato što on predstavlja nešto osobito. Samo se tako može objasniti što se dražesne, 
duhovite i lijepe žene udaju za debele, ćelave i kratkovidne te deformirane i ružne muškarce i što 
ih vole. Ti muškarci su stvaraoci. Njihova stvaralačka sposobnost i dostignuća, to je ono što žene 
vole i zato mogu sve razumjeti i oprostiti, pa čak postaju slijepe za sve ostalo. 

Za Justinijana bi se jedva moglo reći da je bio zgodan. Njegov muškarački izgled donekle 
je narušavala njegova dob. Nije bio naročito darovit, ali je posjedovao pseću odanost radu. No za 
Teodoru on je bio princ koji joj je bio dobar, dapače, bolji nego ijedan čovjek kojeg je dotad 


upoznala. 

Djevojka koja je cijeli svoj život prodavala ljubav, otkrila je što to znači pružati svu 
ljubav darežljivo i sa čežnjom, a da pri tom nije znala je li ta ljubav poželjna ili nije. 

Bila je sigurna da je Justinijan voli. Ali se ipak bojala daje njegov osjećaj za nju drukčiji 
od njenog. On nije bio toliko zaljubljen u nju koliko je bio očaran njome; a zanos može naglo 
prestati i pretvoriti se u dosadu. 

U tome je bio njen problem: ako muškarac ne uzvraća ljubav žene, njena se ljubav lako 
može razvodniti, ukoliko nije raznolika i puna žara. 

Zato za Teodoru nije bilo odmora. Neprestano je morala biti na oprezu, vješto izgrađivati 
maštu i razmišljati kad bi najradije sanjarila. 

Da ga osvoji, ona je upotrijebila mnoge svoje sposobnosti i dosad joj je uvijek uspijevalo 
da ga zabavi. Tako je on otkrio tajnu što znači ljubav a što samo poštovanje. Nije bio ni posve 
neosjetljiv ni nezahvalan za to. 

Jednom joj je rekao: - Kakav li si ti paradoks! 

- Zašto? - upitala je ona. 

- Ti se uvijek i sasvim predaješ, jer uživaš u davanju. Moja ti je radost važnija od tvoje 
vlastite. Ti uživaš u tome što mi poklanjaš užitak. 

- To je žena - rekla je nasmijavši se. 

Mogla je to reći i drukčije: - To je umijeće žene. - Ali jedno od ženskih umijeća je i to da 
ne priznaju da poznaju svoja umijeća. 

Katkada, u ljubavnoj međuigri, ona mu je pričala priče kao što je to kasnije činila 
Šeherezada. Obično o sebi. O mrtvom gradu Kireni, na primjer, i kako je saznala za strahote 
njegove prošlosti. Ili o svom strašnom putu kroz pustinju, ili o propovijedanju starog 
monofizitskog patrijarha. 

- Što je Sever htio reći? - upitao je Justinijan. 

- On je prekrasno govorio i odavao je dojam dobrog starca - odgovorila je. 
protiv istinskog naučavanja crkve. 

To ju je očitovanje njegove religiozne predrasude iznenadilo, jer se protivilo njegovom 
uobičajenom slobodarskom i gotovo ciničkom stanovištu. Sudbina je odredila da se to u njemu 
razvija, no za sada ona je šutjela. 

Jedne noći donio je kući novu vijest. 

- Brzoteče su upravo stigle iz Darasa i donijele glas da su kralj Kobad i Hozroj, čim su 
primili našu ponudu o obrednom posvojenju s oružjem, naglo spremili šatore i krenuli u 
unutrašnjost Perzije. 

- Što to znači? - upitala je ona. 

- To dokazuje da nisu imali iskrene namjere. Ti si na to nepogrešivo upozorila. Ti bi 
trebala biti u carskom savjetu. 

On je to rekao u šali, a ona se smijala. Jedva. Ja sam žena. Da li bih mogla biti savjetnik, 
vojnik ili sudac, pa čak samo obični vratar? 

- Ne - rekao je i privukao je k sebi. - Mislim da ti ne bi mogla biti ništa drugo nego samo 
odgovor muškom srcu. 

Primila je njegov poljubac i tada odgovorila: - Ipak mislim sa dva uma. Jednim mislim 
kao žena, a drugim dolazim do nekih teorija. 

- A kakve se to teorije nalaze u tvojoj maloj glavi? 

- Jednog dana ti ćeš postati car i stajati na glavnoj pozornici svijeta. Povijest će pokazati 
hoće li tvoje ime živjeti ili umrijeti. 


- Slušaj, slušaj - rekao je veselo. Molim te reci mi što treba da učinim kako bi moje ime 
živjelo? 

- Treba da dobiješ slavu veličine. 

- To nije tako lako, draga. Mnogo je vladara koji nisu nikada postali veliki. Pretpostavimo 
da nosim grimiz: zašto bih ja postigao ono što nije ni jedan od mojih prethodnika postigao u dva 
stoljeća, od vladanja Konstantina, koji je nazvan »Velikim«. 

- Sreća i prilike katkada idu u prilog vladaru - rekla je. 

- Alija mislim da politika također može stvoriti dobar glas. 

Njegovo se zadovoljstvo promijenilo u zanimanje. - Reci mi što misliš, kako bi vladar 
mogao postati velikim? 

- Jednom sam o tome razgovarala s jednim vrlo pametnim čovjekom - odgovorila je 
polako i ozbiljno. On je bio prosjak. 

- Prosjak? Kako bi se prosjak mogao razumjeti u carevanje? 

- Mudrost se može naći na nevjerojatnim mjestima. Taj je prosjak bio zapravo filozof. Zar 
nije Diogen primao milostinju? 

- Možda - kimne on glavom. - Što je taj tvoj prosjak savjetovao carevima? 

- Kad sam bila u Kirenaiki, moja najveća zabava bila je čitanje povijesti i tražila sam sve 
što god je bilo zabilježeno u knjižnici palače. To čitanje povijesnih događaja potvrdilo je u 
mojem mišljenju mudračeve riječi da su pojedini vladari veliki iz različitih razloga, a ne samo iz 
jednog jedinog. 

- Na primjer? 

- Velika osvajanja u ratu. To je, čini mi se, najbrži način. Time se poslužio Aleksandar 
Makedonski. Zatim uvođenje zakona. U tome je bila večina Izraelićanina Mojsija. I poduzimanje 
velikih javnih radova, kao na primjer utvrda, cesta, vodovoda, hramova, palača pa i flota bojnih 
brodova. To je učinilo velikim Augusta. 

- A što je s mudrom i blagom vladavinom? 

- Ina to sam mislila - odvratila je. - To je ono što ti sada pružaš svom narodu. Ali vjeruj 
mi, to malo znači za povijest. Veličina nije toliko u kvaliteti duše, koju i prosjak može 
posjedovati, koliko u snazi mašte i misli ljudi. Koliko ima vladara koji su vladali ispravno i 
dobro? Možda tisuće. Ali njihova su imena zauvijek izgubljena u povijesti i u svjetskim 
kronikama. 

On je zainteresirano upita: - Misliš li da je rat najbolji način? 

- Rekla sam da je najbrži. On je istodobno i najopasniji, jer rat se može i izgubiti. Ali, 
Visosti, zašto ne biste pokušali sva tri načina koje sam izložila? 

Razmišljao je i kasnije o njenim izjavama. To je bio početak njegove doživotne politike 
pa i uspona. 

Nakon ozbiljnog razgovora kao što je bio ovaj, djevojka bi ga uvijek ponovo dovela u 
ljubavni zanos. I kad je njegov um bio daleko od svih velikih problema, on ju je bez prestanka 
ispitivao o njoj samoj. Želio je upoznati cijeli njen život. Ništa nije bilo tako nevažno a da bi to 
smjela prešutjeti. 

Većina žena bi mu lagala. Ali Teodora je bila mudrija. Ako je htjela zadržati Justinijana, 
on je morao sve znati o njoj, jer bi kao princ ionako mogao sve otkriti. Sad je bilo vrijeme da mu 
kaže, dok je još bio njome očaran, prije no što stvori krive predodžbe poslije kojih dolazi 
razočaranje. Njena je zadaća bila da ga drži u zanosu, sve dok on ne prihvati i ne prijeđe preko 
činjenica koje baš nisu bile vrlo ugodne, tako da joj poslije nema što predbacivati. 

Zato mu je uglavnom rekla o sebi svu istinu. Dijete koje je rodila u Egiptu i ljubavnu 
dogodovštinu s robom nije spomenula. Još neke doživljaje zadržala je za sebe, ali uglavnom nije 


mnogo zatajila od svoje prošlosti. Kako je znao da je Teodora milosnica, Justinijan je smatrao da 
njeno životno iskustvo nije bilo toliko neobično ili odvratno koliko zanimljivo, to više što je 
pričala otvoreno i uvijek s taktom, često s humorom, i nikad se nije ispričavala. 

U to vrijeme ona je za njega još uvijek bila samo žena. Bila je vješta u trikovima ljubavne 
igre. Kao muškarac on se mogao smijati zajedno s njom kad je pričala o Kioninu padu, suosjećati 
s njom dok je opisivala lutanja kroz pustinju i svoja ostala nesretna iskustva. 

Tako je potaknula njegovu maštu da mu se činilo da je nitko ne poznaje bolje od njega. U 
isto vrijeme je uspjela steći njegovo poštovanje svojim iznenađujućim darom rasuđivanja i 
svojim prijedlozima, kao u slučaju perzijske diplomacije, i svojom formulom za uspješnu 
vladavinu. Više od svega, a na to nije ni računala, stekla je zahvalnost čovjeka koji je bio mnogo 
stariji od nje, a ona ipak, usprkos svojoj mladosti, nije prezirala ljubav čovjeka zrelije dobi. 

Svejednako, uvijek u strepnji pred budućnošću koja je bila neizvjesna, Teodora još nije 
znala - kao ni sam Justinijan - hoće li se njegova prva strast pretvoriti u jaku i trajnu sklonost. 

To se ipak neočekivano dogodilo. 

Jedne večeri je Dromon, glavni eunuh u Hormisdasu, donio Justinijanu zapečaćen 
pergament. Princ je slomio pečat, pročitao poruku i namrgodivši se pružio ga Teodori. 

Poruku je poslala carica, na grčkom jeziku, pisanu po diktatu, jer Eufemija, kao ni car, 
nije nikada naučila pisati ni čitati. 

Poruka je glasila: Njeno Uzvišeno i Plemenito Veličanstvo Eufemija, Carica Rimska, 
princu Justinijanu: Tražim Tvoju prisutnost u palači Sigma sutra u tri sata poslije podne. 

Teodora je pogledala Justinijana pokušavajući pročitati izraz njegova lica. 

- To se tiče mene, zar ne? - rekla je. 

On potvrdi: - Mislim da je tako. 

- Što ćeš učiniti? 

Umjesto da joj odgovori, on naredi da mu se donese pisaći pribor. Zatim napisa odgovor i 
dade Teodori da ga pročita prije no što je Dromonu naložio da ga preda glasniku koji je čekao. 
Napisao je: 

Justinijan Najuzvišenijem Veličanstvu, Carici Eufemiji: Ja se pokoravam Tvojoj naredbi i 
bit ću pred Tvojim nogama u sat koji si naznačila. 

Te su večeri šutjeli za vrijeme jela. Za Teodoru su to bili teški časovi. 

Ona doista nije znala tko drži vlast u palači. Govorkalo se da je car podjetinjio od starosti 
i da neprestano kima svojom bijelom glavom te zlovoljno gunđa zbog svoje ranjene i nepokretne 
noge. Vjerojatno je stara žena, koja mu je bila supruga, vrlo dobro znala držati ga na uzdama, 
sada kad je bio star i nemoćan. Je li Eufemija imala vrhovnu vlast ili nije? 

Ova ju je misao plašila. Teodora se nije bojala muškarca. Ali žene jedne stare 
osvetoljubive žene... 


Kad su sutradan Justinijana predveli Eufemiji točno u određeni sat po sunčanom satu, 
carica je po njegovom ponašanju i poslušnosti zaključila da će on učiniti sve što ona bude 
zahtijevala. Počela je vrlo ozbiljno. 

- Primili smo neobične izvještaje o tebi, Justinijane! 

Princ je pogledao četrdeset dvorskih dama koje su bile poredane oko stolice što je 
Eufemiji služila kao prijestolje u njenoj prostoriji za primanje. Bilo je općenito poznato da je 
carica pažljivo izlučila iz svoje pratnje svaku živahnu, zgodnu i veselu ženu i zadržala samo one 
kojima se nije moglo ništa predbaciti i koje su bile bez temperamenta. Ovih četrdeset žena 
pružalo je princu jedinstvenu i jadnu sliku nagomilanih godina, a vjerojatno i udruženog gnjeva i 


osude. 

U pozadini i uz zidove stajali su brojni eunusi. Neki od njih bili su naoružani, tako da su u 
isto vrijeme služili i kao sluge i kao stražari ženske četvrti palače. Ukratko rečeno, strašni i 
neprijateljski slušaoci na ovom primanju. Justinijan je počeo. 

- Kakvi su to izvještaji, Veličanstvo? 

- Da držiš kod sebe u palači Hormisdas ženu u nemoralne svrhe. 

Četrdeset pari očiju dvorskih dama izmijenilo je poglede. Četrdeset pari obrva se dignulo. 
Carica je gledala princa i sva se sjala. 

- Zaista, Visosti? - rekao je Justinijan. 

- Tebi je vrlo dobro poznato, prinče, da je držanje takve žene za putenu požudu... 
Eufemija je voljela kotrljati krupne riječi svojim jezikom - veliki i sramni grijeh, štetan i protivan 
svetom učenju Crkve, i da time dovodiš u opasnost svoju neumrlu dušu, pa i onda ako je žena iz 
dobre obitelji i dobra položaja. 

Justinijan je pocrvenio. Bio je jedini muškarac u prostoriji i nije mu bilo pravo što ga pred 
tim ženama i eunusima grdi kao kakvo đače. Samo je rekao: - Možda. 

- Da stvari budu još gore - nastavila je carica - ja moram reći da ti to ne služi na čast; kad 
sam doznala za tvoj slučaj to je za mene bilo 1 veliko iznenađenje. Osim toga, ta je žena obična 
kurtizana. 

- Bila je kurtizana - popravi je on. 

- Da li je bila ili je još, to je svejedno - odbrusi carica. 

Četrdeset pari očiju opet se pogledalo i tih žamor postarijih dvorskih dama začu se u 
dvorani kao šum vjetra. 

- Zar ćeš mi reći da ona nije bludnica koja vodi pokvaren život? - upitala je carica. 

- Zar nije moguće da se žena odrekne svoje prošlosti? - usprotivi se on. 

- Obična drolja? Besmisao. Ta je žena učinila budalu od tebe, i to još u tvojoj dobi! 

On je zadržao vlast nad sobom i zauzeo pomirljiv stav - iako se vrlo neugodno osjećao 
pod pogledima četrdeset dvorskih dama - u nadi da će izbjeći otvorenu svađu. Znao je da 
Eufemija nema nikakvog stvarnog autoriteta, ali se bojao njena utjecaja na cara, mada je to bio 
utjecaj što ga svaka zajedljiva žena može imati nad starim i bolesnim čovjekom. 

Ona je prodorno gledala u njega. - Dovedi je preda me da je vidim. 

- Ponizno molim, ja radije ne bih - odvrati on. 

- Onda ti, Justinijane, naređujem daje se riješiš i daje odstraniš iz palače. 

Sada mora donijeti odluku, i to vrlo ozbiljnu. Čudnovato: a činilo mu se da je odluka u 
njegovoj glavi već bila donesena, i da je bila sasvim jasna. 

- S tvojim dopuštenjem, ja se tome protivim - rekao je tiho. 

Šapat zaprepaštenja začu se među dvorskim damama. Eufemija ih ušutka svojim 
pogledom. 

- A što ako ja ne odustajem od svoje naredbe? 

- Veličanstvo, ja sam uvijek nastojao izvršavati Tvoje želje u svemu. Ali ova žena je meni 
vrlo draga. Želim je zadržati. 

- Ti odbijaš izvršiti moju zapovijed? 

Po prvi put je na njegovu čelu iskočila žila koja je odavala bijes. 

- Zar sam ja prvi koji drži ljubavnicu u palači? - rekao je. 

Četrdeset pari očiju naglo se širom otvorilo, četrdeset je usta zinulo, a carica je pala na 
jastuke svoga stolca. Četrdeset dvorskih dama je znalo isto tako dobro kao i sama Eufemija da se 
ta aluzija odnosi na njen vlastiti ponizujući položaj. U isti čas bio je to izazov i uvreda. 

Nekoliko časaka carica nije mogla govoriti, a kad je došla do riječi, one su bile pune 


gorke ljutine i prijetnje. 

- Justinijane, o tome ćeš kasnije čuti nešto više. Imaš moju dozvolu da se udaljiš, i to 
odmah. 

Pošto se duboko poklonio i napustio dvoranu, princ se nije odmah vratio u Hormisdas, 
već je išao kroz prolaz u prostorije susjedne palače, jer je tog dana imao mnogo hitnog posla. 

Kad je poslije nekoliko sati mogao da se vrati Teodori, njegovo je lice imalo ozbiljan 
izraz. 

Ona je provela nemiran dan, pun briga za njegovu i svoju sudbinu. Pokušavala je 
protumačiti izraz njegova lica, ali nije uspjela. 

Ušavši u odaje, Justinijan je nije poljubio kao obično. Ona je to s bolom u srcu prešutjela i 
časak ga bez riječi promatrala. 

Malo kasnije rekla je: - Moram li ići? 

- Ne - uzviknuo je Justinijan gotovo divljim glasom. 

- Carica je zapovjedila, a ti si odbio? 

- Da, gnjavila me kao balavca pred onim dosadnim starim ženama što sačinjavaju njeno 
dvorjanstvo. Ali ja se nisam pokorio. 

- Justinijane... 

- Čekaj, to nije sve. 

- Što još? 

- Druga carska poruka dostavljena mi je kad sam odlazio. Čitaj je. 

Uzela je pergamenu sa carskim pečatom i pročitala: 

Princu Justinijanu: Na tvoju vlastitu odgovornost zapovijeda ti Uzvišeni naš Gospodar 
Justin, Car Rimljana, da se pojaviš zajedno sa ženom zvanom Teodora pred Njegovim Carskim 
Veličanstvom u palači Sigma u pet sati poslije podne. 

Poruka je bila potpisana poznatim pečatom LEGI, što je značilo »Ja sam pročitao i 
odobrio«. Kako car nije znao potpisati svoje ime, upotrebljavao je taj pečat kao svoj službeni 
potpis. 

Gotovo skamenjeni, Teodora i Justinijan buljili su jedno u drugo. 

- Trebalo je da me odavde odstraniš - napokon je promucala. 

- Neću! 

- Čak ako ti i car naredi? 

- Nikada. 

Justinijan je tvrdoglavo stisnuo usta i vilice. 

- To može značiti kraj tvoje vlasti i svih tvojih ambicija! 

- Nije važno. 

Ona tiho zajauče. 

- O dragi, ja nisam vrijedna jednog carstva! 

Snažno i s jakim čuvstvom njegova se ruka ovila oko njenog pasa. 


GLAVA OSAMNAESTA 


U kojoj car, pogledavši djevojku s ulice, upućuje svojoj supruzi oštre riječi i u kojoj 
Justinijan javno priznaje svoju milosnicu. 


Čim je Justinijan napustio dvoranu za primanje, Eufemija je odmah otpustila svoju 
pratnju. Bješnjela je zbog uvrede koju joj je nanio, a još se više razljutila na djevojku koju nije 
htio dovesti pred nju niti je na njenu zapovijed napustiti, što je zapravo bio neizravni uzrok 
njenom poniženju. 

Smirila se tek poslije vijećanja sa svojim kapelanom, ocem Polikratom. On je bio 
kilikijski monah, stroga izgleda, s dugom bradom, i pristaša ortodoksnih nazora. Kao obično, 
svećenstvo je iz vrlo praktičnih razloga bilo među prvima koji su doznali za Justinijanovu vezu i 
odmah ispitali prošlost nove milosnice u Hormisdasu. Brzo i lako su ustanovili da je ona 
kurtizana. Ali ta činjenica bila je za prelate priznate religije neznatna u usporedbi s činjenicom da 
je Teodora vjerojatno bila zaražena omraženim monofizitstvom. Nazočnost takve hereze u palači 
uznemirila ih je iako nisu ništa mogli dokazati. Crkva je bila spremna da poduzme svaku akciju 
kako bi odstranila iz dvora takvo opasno stvorenje. 

Otac Polikrat dobio je točne upute, kao i svaki sluga crkve koji se nalazio na položaju 
pogodnom za napad, i bio je spreman kad ga je pozvala carica, koja je u svojim kasnijim 
godinama postala vrlo pobožna. Zasad nije ništa spomenuo o sumnji da je Teodora heretik, jer 
putovi crkve bili su podmukli i zaobilazni. Ali s mnogo citata i otrcanih fraza, te s jednom ili 
dvije dosjetljive sugestije, on je potkrijepio caričinu odluku i učvrstio njeno vjerovanje da zastupa 
sveopće dobro - što je oduvijek bilo pogodno oružje kojim se lako pokriva nešto što je već 
unaprijed odlučeno. Staru damu, kad je sebi nešto utuvila u glavu, s lakoćom se moglo voditi. 
Bilo je krajnje vrijeme, mislila je ona, da Justin od nje sazna sve o svom nećaku i onoj ženi. 

Za vrijeme tadašnje vladavine, palača Sigma bila je razdijeljena na tri dijela: dvorana za 
primanje, gdje su se održavale manje dvorske svečane sjednice, kad nije bila potrebna velika 
dvorana s prijestoljem u palači Kalke; onda postrani niz soba, poznat pod imenom gynaeceum, u 
kojima je prebivala Eufemija, jer je carici bilo potrebno više osoba, slugu, namještaja i drugog 
raskoša nego caru, pogotovu ako se uzme u obzir da je on bio stari vojnik, koji je još uvijek imao 
jednostavan ukus; i napokon manji i jednostavniji odio za Justina. 

Eufemija se uputila u Justinov dio palače poslije vijećanja s ocem Polikratom i našla cara 
kako se kocka s Vinicijem, jednim budalastim starim vojnikom, koji je služio kao carev brzoteča 
otkako je postao oficir, a sada je bio jedan od malobrojnih intimnih carevih prijatelja. 

Vinicije je bio istih godina kao i car. Imao je ćelavu glavu i bio je bezub, tako da mu je 
brada gotovo uvijek dodirivala nos. Obojica su lijeno bacali kocke na vrlo male uloge, jer je car 
bio odviše škrt a da bi igrao u velike svote, a brzoteča je opet bio odviše siromašan. Nedaleko od 
njih stajala su dva stražara i jedan pomoćni komornik. 

Čim je Justin opazio Eufemiju, odmah je znao da je došla zbog nekakve lične stvari, što 
mu je uvijek padalo kao teško iskušenje. 

- Što želiš sada? - upitao je zlovoljno. 

Eufemija je nestrpljivo gledala u njegovo lice plemenitih crta, koje kao da je odavalo 
mnogo više umnih kvaliteta i sposobnosti no što je ona uopće slutila. Njegova glava sa 


snježnobijelom kosom, s kovrčama sve do iznad obrva, nije pokazivala ni traga ćelavosti. 
Usprkos impozantnoj glavi i licu, on je bez dostojanstva utonuo u svoj stolac, posadio svoju 
bolesnu nogu na stolčić s jastukom i gledao nesigurno oko sebe. 

Justin se nadao da ta posjeta neće biti u vezi s daljnjim izmjenama rasporeda palače 1 
pojedinim izmjenama njegovih odaja. Takvo što uvijek je dosadno muškarcima, pa čak i 
carevima. A čini se da baš to zaokuplja dobar dio ženskog zanimanja, sve ako se radi i o carici. 

Već dugo su se svađali zbog njegovih odaja, koje je ona smatrala prejednostavnim za 
jednog cara. Ali on nije volio njene razmetljive ideje i zato se mnogo uspješnije odupirao njenim 
ženskim nasrtajima. Znajući, međutim, njenu neuništivu odlučnost, on se bojao svađe koju je 
predviđao. 

- Moram ti nešto saopćiti. Tiče se lično tebe - rekla je. 

On je umorno slegnuo ramenima i otpustio Vinicija, stražare i pomoćnog komornika. 
Tada je rekao: 

- Hajde, Lupicina, ako se to tiče mojeg stolca. 

Ona mu je dobacila mrki pogled, jer je mrzila da je zove Lupicina, ali Justin, koji je bio 
čovjek navike, nepopravljiv, zvao bi je imenom koje je ona mrzila i odbijala, no ovaj put se nije 
trudila da ga ispravi. 

- To nema ničeg zajedničkog s tvojim namještajem - odvratila je kiselo - iako bih se 
stidjela živjeti u okolini koju bi i dućandžija iz bazara smatrao nepodesnom. 

- A što je tako loše u tim odajama? - upitao je ljutito. - Trice me razbješnjuju. Ti to vrlo 
dobro znaš. 

- Ne mislim sada na to. Ovo što ću ti reći kudikamo je važnije. 

- Moja noga danas me više boli nego obično - jadikovao je. - Odlučio sam poslati po 
ljekarnika da mi izmijeni zavoje. 

- Justin! - oštro je uzviknula. 

Svladan, on je zašutio. 

- To što ti govorim tiče se tvog nećaka - nastavila je. 

Car je znao da Eufemija uvijek govori o Justinijanu kao o »svom« nećaku, osim u slučaju 
ako bi je nečim uvrijedio. 

- Jedna žena je posrijedi - reče Eufemija značajno. 

- Žena? Već je krajnje vrijeme! Znaš i sama da on više nije mlado pile. - Justin se 
cerekao. - Tko je ona? Iskreno se nadam da nije vrana iz tvog jata. 

Carica je stisnula usnice, i on se presta cerekati. 

- Moje dvorske dame - reče ona hladno, - vjerojatno nemaju neke kvalitete koje besramni 
muškarci obožavaju, ali ja ne dopuštam da ih se naziva vranama. 

- O... ta prokleta noga! - progunđa Justin, kao da ne misli na ono što mu ona govori. - 
Nastavi. Što je s Justinijanom? 

- On drži u Hormisdasu djevojku. 

- Zaista? 

- Najobičniju bludnicu. 

- Ma nemoj reći! Je li zgodna? 

- Ne bih htjela o tome govoriti. 

- Ne bi, a? - Car skupi usta. - Dobro, što bi htjela da ja učinim? 

- Htjela bih da učiniš tome kraj! 

- Jesi li vidjela djevojku? 

- Ne. 

- A nisu ti rekli kako izgleda? I nećeš ništa reći? Mora biti divna. On joj dobaci neobičan i 


zloban pogled. - Vrlo dobro, Lupicina. Ja ću se pobrinuti za taj par. 

- Što ćeš učiniti? 

- Naredit ću da dođu pred mene. 

- Tvoj je nećak odbio da je dovede pred mene - rekla je odlučno. 

- Zaista, eh? - Stari Justin je dahtao, što je podsjećalo na dahtanje ostarjelog bojnog konja 
koji je pušten na pašu i koji čuje iz daljine glas trublje i udaranje bubnjeva. - Neka uđe moj tajnik. 
Vidjet ćemo hoće li odbiti da dođe pred rimskog cara! 

Zatim je izdiktirao zapovijed koja je još istog dana izazvala veliku zabrinutost u palači 
Hormisdas. 

Teodora se pripremila za ovo teško iskušenje odjenuvši se pažljivo, ali izrazito 
jednostavno. Njena haljina bila je bijela, naborana u bezbroj nabora, no bez ukrasa. Oko vrata 
objesila je samo jedan niz bisera - Justinijanov dar. Naušnice su također bile od bisera, samo vrlo 
male. Kosa joj nije bila spletena već je padala s obje strane glave, a na tjemenu djevičanski 
razdjeljak, ravan 1 čist. 

To joj je davalo posve drukčiji izgled. Izgledala je mnogo manja, poniznija, i kao da je 
promijenila svoju ličnost, što je Justinijan sa čuđenjem primijetio - kako se već muškarci čude 
kad primijete promjene u žena. Izgledala je tako sićušna, tako mlada i bespomoćna, da je osjećao 
prema njoj neobičnu nježnost. 

- Naručio sam nosiljku za tebe do palače Sigma - reče on. 

Ona ga radoznalo pogleda. Hoće li da je sakrije jer se stidi da ga tko vidi s njom? No 
njegove su je oči gledale s mnogo topline. On se samo o njoj brinuo. Bila mu je za to vrlo 
zahvalna. 

- Hvala ti što me želiš spasiti od pogleda radoznalaca - reče. - Ali ja ću hodati pokraj tebe, 
ponosno. 

U taj čas uđe Dromon i najavi: 

- Belizar, zapovjednik straže, i najuzvišeniji Tribonijan! 

- Reci im neka odmah uđu - odgovori Justinijan, dok mu se lice ozarilo od zadovoljstva. 

Teodori, međutim, to nije bilo drago. Ona je s uzbuđenjem i sa strahom slušala kako 
najavljuju Tribonijana. 

Tribonijan... esteta s kojim je sjedila na divanu na onom dobro poznatom Kioninu 
banketu! On je mnogo znao o njoj. Tada mu se ona bila ponudila i samo je slučaj spriječio da je 
uzme. Što li će joj samo reći? Čak i skriven pogled muškarca može ženi mnogo toga otkriti. Od 
Justinijana je doznala da mu je on jedan od najbližih prijatelja. A muškarčev prijatelj može ili 
pomoći ili naškoditi ženi na nebrojeno načina, pogotovu ako je njen položaj nesiguran ili 
uzdrman. 

Ona je odmah prepoznala Tribonijana čim je ušao sa svojim pratiocem: njegov otmjen 
stas, nemaran način držanja i satirički smiješak! 

- Kako se veselim što vas vidim, dobri moji prijatelji - uskliknuo je Justinijan. 

- Mi ćemo rado ići u palaču Sigma kao tvoja pratnja, ako nam iskažeš tu čast - progovori 
Tribonijan. 

- Tri puta ste dobro došli obojica! - odvrati princ. - Mogu li vas predstaviti djevojci 
Teodori? 

Dok se Tribonijan klanjao Teodori, ona mu je gledala ravno u oči. 

- Mi smo se već jednom sreli? 

To je bio izazov. 

Tribonijan se nasmije, a njegov smiješak bio je sušta ljubaznost. - Nikada, presvijetla! 
Tako mi svih svetaca, da je moj pogled ikada počivao na takvoj ljepoti kao što je Tvoja, ja je ne 


bih zaboravio sve do sudnjeg dana. 

Bile su to riječi dvorjanina, a ujedno i izjava naklonosti. Ona se sjetila njegove poruke 
nakon Kionina pada: O nemilosrdna, o nepravedna, o veličanstvena Teodoro. 

Najzanimljivije je bilo to što je on znao da je Justinijan potpuno upućen u skandal kod 
Kione. On je sam princu prvi opisao tok događaja i nesumnjivo mu je ta djevojka također pričala 
o tome. Činilo se kao da je htio reći: »Draga moja djevojko, što se tiče tvoje prošlosti, moje je 
sjećanje vrlo slabo...« 

Ona je shvatila dublje značenje Tribonijanovih riječi te mu je uzvratila smiješak. 

- Dobro došao, plemeniti Tribonijane, zahvaljujem ti na srdačnoj izjavi prijateljstva. 

Smisao njenih riječi odnosio se zapravo na ponudu da prati nju i Justinijana preko 
područja palače, gdje će vjerojatno biti mnogo radoznalih i kritičnih gledalaca. Ali Tribonijan je 
shvatio skriveno značenje njenih riječi, to jest da cijeni njegovu izjavu prijateljstva koju je na 
tako fin način iskazao. 

Belizar, Tribonijanov pratilac, bijaše krupan čovjek. Imao je bradu kakvu su nosili 
vojnici, velike, nespretne ruke kao stvorene za oružje, i tijelo stvoreno za oklop. Njegova je kosa, 
kao i brada, bila žuto-smeđa i gusta, a njegove oči plave poput neba, s hladnim izrazom. Nosio je 
lijepu uniformu excubitora sa zlatnim generalskim pojasom. 

Teodora je stekla dojam da je više čudan nego lijep. On joj se ukočeno poklonio, na 
vojnički način, kao da se nije mogao sagnuti. Čudan je također bio i njegov smijeh: naborano 
čelo, stisnute oči i oštri zubi koji su se bijeljeli kroz svijetlu bradu. Njegov je smijeh nalikovao na 
cerenje vuka, izgled mu bijaše divlji i onda kad je pokušavao da se dodvori. 

Odmah joj je bilo jasno da bi bilo najlakše na svijetu zaluditi ga. Svaka će žena osjetiti 
neko unutrašnje zadovoljstvo ako zna da može lako predobiti čovjeka kao što je on, ali Teodorin 
položaj bio je tako nezgodan i opasan da ju je očito Belizarovo obožavanje učinilo nervoznom i 
odviše zabrinutom a da bi joj moglo pružiti zadovoljstvo. 

Ipak su njegov i Tribonijanov dolazak bili uvjerljiv dokaz njihove odanosti Justinijanu. 
Svi su u palači znali da je na princa pala sjena. Biti viđen s njime za vrijeme polaska na sud 
povlačilo je za sobom možda i strašne posljedice, ako se sud okrene protiv njega. Njih četvoro 
dobro su to znali kad su napustili Hormisdas. 

Izvan palače jedan odred excubitora stajao je u stavu mirno. Belizar ih je doveo, jer je 
smatrao da će im njihova prisutnost dati važnost i dostojanstvo na putu kojim su pošli. 

- Kako ćemo stupati, Veličanstvo? upitao je Belizar. 

Najkraći put što je vodio od Hormisdasa do palače Sigma bio je prijelaz ravno preko 
livada unutar zidova palače. Da su pošli tim putem, izbjegli bi glavni skup zgrada, a i ljude koji bi 
se našli na stepenicama i zidovima da gledaju djevojku koja prolazi s Justinijanom na putu k caru. 
Justinijan pogleda Teodoru. 

Ona reče: - Idemo uobičajenim putem pokraj zidova i kolonada. 

S osjećajem sigurnosti gledala je oko sebe: Justinijan se ponosio njome. 

- Neka bude tako! - naredi. 

S redom excubitora ispred njih i redom iza njih, uz zveket oružja, Justinijan je, s 
Teodorom ispod ruke, s Belizarom i Tribonijanom, šutljivo hodao po kamenom pločniku, koji je 
vodio pokraj crkve Svetog Stjepana sve do obrisa sjena zidova hipodroma. Okrenuli su na 
desnom uglu, pošavši ispod kolonada što su vodile pokraj stanova excubitora, preko kratkog 
prostora do palače Delta i napokon do ulaza u palaču Sigma. Palača Sigma bila je na suprotnoj 
strani s izgledom na more. 

Unutar zidova palače, kako je Justinijan predvidio, pronio se glas da se napokon može 
vidjeti nova prinčeva ljubavnica, i stotine ljudi nagrnulo je u grupama da je vidi. 


Sada, kad je kucnuo odlučan trenutak, Teodora se iskazala: bila je mirna, iako je žena u 
njoj protrnula od mnoštva pogleda, šaputanja, pakosne radoznalosti i neprijateljskog stava dvora. 

Pogledala je Justinijana 1 pitala se o čemu li sada misli, dok se on držao potpuno smireno. 

U odnosu spolova položaj muškarca uvijek je lakši. Ako nekom muškarcu drugi muškarci 
nešto povlađuju - potajno, dakako - smatraju ga smjelim i sretnim. Čak i ženske oči vide u njemu 
možda raskalašenog pokvarenjaka i baš zato još privlačnijeg. 

Za ženu, međutim, ostaje samo zlobna kritika i beskonačna nagađanja koja nisu u njenu 
korist. Protiv nje je uperena neizbježna zloba njenog spola. Muškarci je mogu poželjeti na bludan 
način, no žene joj se uvijek rugaju. 

A to je pogotovu istina ako se radi o prinčevoj milosnici. Odvajkada su vladari i prinčevi 
imali milosnice, i već zbog toga se moralo izmiriti s tom činjenicom. Ali činjenica je i to daje 
kraljevska milosnica jednostavno zbog velikog zanimanja javnosti znatno važniji cilj svih kleveta 
i neprijateljstava nego njene sestre istog položaja na nižem stupnju društvene ljestvice. Što god se 
dogodi, kraljevska milosnica je uvijek kriva. Teškoće i napasti s kojima se susreće na svom putu 
kritičari ne priznaju. Njene bojazni, žalosti, pa čak i dobra djela što ih čini, ne služe joj na čast, 
dapače ne drže ni kritiku u ravnoteži. 

Teodora je tamo u zabačenoj proviniciji Kirenaiki naišla na strpljivost, dok ovdje u 
Konstantinopolisu, gdje je crkva s njenim doktrinama bila najjača, ona se zamjerila carici i došla 
do uvjerenja da postoji čitav svijet razlika. 

Znajući sve to, djevojka je hodala iza visokih excubitora, pokušavajući da ne opaža 
poglede, poluglasne primjedbe, požudno cerenje i zijanje, te gurkanje onih koji su obitavali u 
palači i koji su se gusto zbili duž puta kojim su prolazili. Bilo joj je mučno od poniženja, ali se 
nije ni spotakla u hodu, niti je pokazala ni tračka potištenosti. 

Znala je da na njoj leži sva odgovornost za Justinijanovu sudbinu i sudbinu njegovih 
prijatelja. Ona ih je uvalila u strašnu opasnost i nekako ih mora spasiti. 


Napokon su stigli do popločenog dvorišta što su ga okruživali podrezani cvjetni džbunovi. 
U sredini se nalazio vodoskok, a sa strane istočni ulaz u palaču Sigma, carsko obitavalište. 

Stražari su priječili radoznalcima da ulaze u predvorje, i osim službenih lica ovdje nije 
bilo nikoga. Na objema stranama ulaza stražari su se razmaknuli, prebacili koplja i spustili ih uz 
zveket na kameni pločnik. 

Sileći se na smijeh, Justinijan se obrati Tribonijanu i Belizaru: - Dakle, prijatelji moji, sad 
ćemo zaroniti u hladno! 

Bazil, carski komornik, pojavio se pred njima sa srebrnim štapom znakom njegova 
položaja. Taj eunuh bio je visok i dostojanstven, upalih obraza, ozbiljna držanja poput svih 
majordomusa na svijetu. On je čekao sve dok mu se nisu približili, bez riječi se okrenuo i odveo 
ih kroz atrij. Njegov srebrni štap zveckao je po mramornom podu, a izvezene, krute haljine su 
šuštale. Koraci su odjekivali dvoranom i njihovo kretanje pratili su stražari poredani duž zidova. 

Teodora je opazila vrata s bogatim zastorima. Kad im se približila, mogla je vidjeti kroz 
otvor da je dvorana prepuna ljudi. 

- Princ Justinijan! - najavi komornik. 

Djevojku nije ni spomenuo. Službeno ona nije postojala. 

S velikim uzbuđenjem Teodora je gledala kako vode njenog carskog ljubavnika pred 
strašnog rimskog cara. 

Mada je dvorana za prijem u palači Sigma bila mnogo manja i manje raskošna nego 
prijestolna dvorana u palači Kalke, djevojci se činila izvanredno lijepom. 


Zapazila je vrlo mnogo žena, koje su se ukočeno držale, bogato odjevene, bahate. Te 
dvorske dame bile su joj prirodni neprijatelji. Također je opazila prekrasno odjevene dvorjane, 
oficire, ambasadore, crkvene dostojanstvenike i činovnike, među kojima je jednog jedinog 
prepoznala. Stajao je blizu mjesta gdje je sjedio carski par. Izgledao je kao i one noći kod Kione: 
isto tako razmetljiv i okrutan promatrao ju je s naročitim sjajem svojih crnih očiju koje su 
podsjećale na oči divlje svinje. Ivan od Kapadokije, izdajnički pretorski prefekt! 

Tribonijan i Belizar ostadoše kod vrata pustivši da Justinijan i Teodora sami pristupe 
prijestolju. Vladala je takva tišina da su se njihovi koraci i na ćilimima mogli jasno čuti. Kad su 
se zaustavili, Teodora se našla pred niskim i bogato pokrivenim postoljem na kojem su bila dva 
velika stolca s visokim naslonima - zvani sedilia - izrezbareni i ukrašeni zlatnim reljefima. 

Na stolcu zdesna sjedio je starac kovrčaste bijele kose, a slijeva stara žena s naročito 
pozornim izrazom na svom širokom i naboranom licu. 

Car i carica! 

Vrlo dražesnom kretnjom Teodora se spustila na koljena. Pokraj nje klekne Justinijan, 
ponizno pognuvši glavu. 

Čula je glas, jedan stari, kreštavi glas: 

- Ustanite i stojte pred nama! 

Stala je kraj princa i po prvi put promatrala iz blizine carski par. 

Čudno kako se pojmovi izmijene kad mit, glasina i mašta postanu odjednom krv i meso. 

Teodori se učinilo kao da »poznaje« ovo dvoje. Kao da ih je oboje vidjela stotinu puta. 

U caru je prepoznala vrlo starog čovjeka, čiji je duh s godinama postajao sve slabiji i koji 
je lješkario na suncu, čovjeka koji kao da ju je već pratio na čitavom putu od Konstantinopolisa 
do Afrike 1 natrag. 

Isto tako joj se i carica činila poznatom. Izgledala je poput čvrste seljanke iz unutrašnjosti 
koja je maločas muzla kravu ili prala odjeću. Vjerojatno bi bila sretnija da je doista to i radila. 

U međuvremenu carica Eufemija je bijesno zurila u djevojku, priznavši protiv svoje volje 
da je to stvorenje bilo opasno i privlačno. A sada, kad su se carica i djevojka s ulice suočile, 
svako ih je oko u dvorani neizbježno uspoređivalo. 

Eufemija se odjenula u divnu haljinu od zlatnih niti, svile i grimiza... a grimiz nije dobro 
pristajao njenom licu. Odjeća joj je bila posuta nebrojenim listićima zlata. Za razliku od starog 
Justina, čija je sijeda kovrčava glava bila nepokrivena, ona je nosila svoj carski dijadem s 
nizovima bisera i drugih dragulja, koji su visili s obje strane njenog širokog i crvenog lica. Imala 
je na sebi pravi oklop od dijamanata, smaragda, rubina i zlatnih ukrasa. Dragulji su visili svugdje 
gdje je bilo mjesta da ih se objesi: na haljini, na glavi, rukama i vratu. Blistava vulgarnost! 

Djevojka ispred prijestolja, naprotiv, bila je gotovo bez ikakvih dragulja. Njena bijela 
haljina bijaše jednostavna i bez ukrasa. Ruke gole i vrlo lijepe. Svatko je morao priznati da je 
privlačna i da ima krasno tijelo i ljupko držanje. 

U toj usporedbi odnijela je pobjedu djevojka a ne carica. 

Sjedeći pokraj Eufemije, stari Justin podiže glavu. Baci na Teodoru svoj plavi carski 
pogled, kimne glavom, ugodno iznenađen. 

- Je li to ta djevojka? - upita isprekidanim glasom Justinijana. 

- Da, Tvoje Najcarskije Veličanstvo! 

Stari Justin ju je pomno ispitivao. Predivne oči, reče sam sebi. Malena je, vrlo malena, ali 
građena kako treba. Naročita je u svakom pogledu - mogao bih se kladiti! Dobro, dobro. Da mi je 
barem trideset godina manje, ili makar dvadeset... 

Eufemija je vidjela kako je djevojka pogledala cara. To je bio pogled kojemu nijedan 
čovjek ne bi mogao potpuno odoljeti, 1 koji je uspješno žensko oružje. Caricu je uhvatio isti 


bespomoćni bijes kao i sve žene u takvoj prilici. 

Htjela je prodrmati Justina tu staru budalu. Teodorin pogled ga je smeo. Ljutito se ukočila 
kad je pružio Teodori ruku. Staru, doduše, ali ruku koja je imala vojnički zglob, dlan i prste. Na 
kažiprstu je nosio veliki prsten s rubinom. 

Djevojka je koraknula dva koraka naprijed, klekla i poljubila prsten. 

Car je upitao: - Jesi li ti Teodora? 

- Da, Tvoje Carsko Veličanstvo! - odgovorila je. 

- Kako dugo živiš u palači? 

- Dvadeset dana, Veličanstvo. 

- Dali ti sve u Hormisdasu odgovara? 

- Da... da... Uzvišenosti. 

Potpuno zaprepaštena ovim pitanjem, ona je podigla pogled koji je dosad bio spušten. 
Justin - Car - cerio se na nju - cerio se! Opazila je da još ima mnogo zuba. 

- Ustani, dijete - rekao je, a kad je ustala, on doda: - Drago nam je upoznati prijatelje 
našeg nećaka 1 nasljednika. 

Koliku je neobičnu snagu imalo tih nekoliko riječi. Naš nećak i nasljednik! 

Jednim potezom stari je car dao svoj pristanak, izbrisao svaku sumnju u pogledu 
Justinijanova položaja i iskazao milost Justinijanovoj mladoj milosnici. 

Dvoranom za primanje prošao je jedva primjetan šapat koji se odmah proširio i na cijelu 
palaču. Sva neprijateljska lica, hladna i bezizražajna, odjednom su se promijenila, i svi pogledi 
postadoše prijazni gledajući u Teodoru. 

Samo je sirota Eufemija ostala sjediti uspravno i nepopustljivo. Car je izmijenio još 
nekoliko riječi s djevojkom. Zanimala ga je njena dob, gdje se rodila i što misli o palači. Njegovo 
držanje bilo je ljubazno, gotovo kao da joj je otac. I dok je ona napola stidljivo odgovarala, 
svatko je primijetio da ima lijep glas. 

Konačno je Justin kimnuo svojom bijelom glavom. - Nadamo se da ćemo te ponovo 
vidjeti, Teodoro! 

- Milijardu, milijardu puta hvala, Veličanstvo! 

Primanje se završilo. 

Justinijan je jedva izustio poneku riječ, a i dvorjani ostadoše zapanjeni, jedva vjerujući da 
je djevojka odnijela tako potpunu pobjedu, u času kad su se već pomalo spremali kako da 
iskoriste sve mogućnosti koje su im pružale neprilike oko Teodore. 

Princ se zahvali stricu na velikodušnosti, te poklonivši se, zajedno s Teodorom napusti 
dvoranu. 

Na povratku u Hormisdas, što je nalikovao na trijumfalnu povorku, naišli su na 
Tribonijana i Belizara, koji su bili oduševljeni. 

Ali Justinijan je bio vrlo ozbiljan. Čudio se. Očekivao je prijekor i možda nemilost, a 
umjesto toga vidio je kako je car upravo »jeo« iz male ruke djevojke koju je odabrao. 

Načas je pogledao mali lik, koji je tako dražesno hodao pokraj njega. Posjedovala je nešto 
neobično, nešto što je pobuđivalo strah, kao da su se u njoj skrivale neke velike snage. Upravo je 
počeo shvaćati. Bila je tako vitka, krhka i toliko ženstvena. Jedva je mogao vjerovati svojim 
napola zbrkanim mislima. 


Pošto je car otpustio dvorjane, carski je par poveo kratak razgovor bez svjedoka. - Držim 
da si svjestan što si upravo učinio! - počela je ljutito Eufemija kad su se našli nasamo. 
- Ne? Zašto? - začudi se on. 


- Ne budi glup! Pristao si na to da Justinijan zadrži tu djevojku. 

- Da? A što sam drugo mogao učiniti? Nema zakona koji bi branio muškarcu da drži 
milosnicu. 

- Justine! Vjerujem da je jedini razlog što si ih pozvao preda se samo to da možeš vidjeti 
tu djevojčuru. 

Oh zahihoće od staračke pakosti. - Rekla si da to nećeš izdržati. 

- Misliš li to doista? Ovo me navodi na pomisao kako od samog početka nisi imao 
namjeru da spriječiš njihovo drugovanje. Ti si samo htio vidjeti kakva je ta mala besramna 
djevojčura. 

On drsko i veselo kimne svojom kovrčastom bijelom glavom. 

- Točno! I isplatilo se. To je nešto najljepše što sam ikada vidio. Daj budi dobra, i neka 
katkada 1 pokraj mene sjedi netko tko mi neće izvrnuti želudac. Znaš li što, Lupicina? Ta mala... 
he, he... učinila je da se gotovo osjećam ponovo mladim. 

- Justine! 

Zaviknula je to tako glasno da se on stresao. Kad god bi vikala na njega, on bi se 
razbjesnio 1 nije to skrivao. 

- Što ima tako loše u tome? - upita je zlovoljno. - Justinijan ima djevojku. Što je 
nenormalno u tome? Odavno, stara ženo, otkada postoje djevojke, muškarci se u njih zaljubljuju. 
Svaki muškarac nađe svoju djevojku, a naš ju je dečko prilično kasno našao. Zašto ne bismo 
pozvali njih dvoje da nas koju večer posjete? To malo stvorenje je dražesno. 

- Ona neće više stupiti u ovu palaču, ako uopće imam pravo nešto reći! 

- Zašto ne? 

- Ona nije ništa drugo do drolja. 

- Imam dojam da je za tebe drolja svaka žena koju ne voliš. 

Njegov glas postade osoran. 

- To nije istina. 

- Ili nešto slično tome. 

- Ali ta mala kurva... 

- Zaveži! - zaurla car i podigne ruku kao da joj prijeti. 

Justin je bio star i bolestan. Radi mira se povukao i pristajao gotovo na sve što je 
Eufemija htjela. Ali sada je on ponovo postao ozbiljan vojnik, i u strahu pred onim što ni godine 
nisu mogle izbrisati ona je zašutjela. 

- Slušaj sada ovo! - govorio je kao da reži. - Ako Justinijan želi milosnicu on može uzeti 
svaku drolju s ulice, ili bilo koga, ako mu to odgovara. To neka ti bude jasno! A što se tebe tiče, 
ženo, ja te najozbiljnije upozoravam da se okaniš miješanja u tuđe poslove. 

Kad je Justin na takav način govorio, onda više nije bilo prepiranja. Ogorčena zbog svog 
poraza, Eufemija ga je ostavila. No ipak ima granica preko kojih ni jedan car ne može preći. 
Usprkos Justinovoj želji, nikad mu nije uspjelo nagovoriti svoju suprugu da pozove mladi par iz 
palače Hormisdas. I napokon, kako je bio čovjek koji je mrzio beskorisne kućne sukobe, odustao 
je da joj se dalje protivi. 


Princ Justinijan je javno priznao svoju milosnicu i nadaleko se govorilo kako se stari car 
smješkao djevojci i gotovo je pomilovao po licu. Ulizice koje su se pokušavale dodvoravati 
osobama za koje su mislile da bi se mogle dočepati vlasti pošto Justinijan padne u nemilost ili 
bude prognan zbog svoje slijepe zanesenosti, požuriše natrag u prinčevu pratnju. 

Upravo s nevjerojatnim cinizmom slali su državnici, visoki činovnici, predstavnici velikih 


gradova, okićeni senatori i patriciji darove novoj carskoj milosnici i tražili da joj se poklone. 

Oni koji su prisustvovali službi božjoj u crkvi palače mogli su naredne nedjelje vidjeti 
novu ljubimicu. Došla je s Justinijanom i svi su primijetili da je princ neprestano obasipa malim 
pažnjama i uslugama, što je siguran znak velike strasti. Ujedno su se svi složili da je vrlo lijepa i 
da se pristojno ponaša, mada se govorkalo da uopće nije krštena. 

Radosna zbog svog uspjeha, Teodora se bacila na poslove koji su odgovarali njenom 
novom položaju. Tako je na primjer izmijenila cijelu unutrašnjost palače Hormisdas. U svakoj 
ženi živi nagon da potpuno i što brže izmijeni svoju okolinu, jer na taj način pokazuje svoju 
ličnost i ukus. Osim toga, svaka žena sumnja, makar u podsvijesti, da mjesto koje sada zauzima 
odražava ukus neke prijašnje žene. Svaki trag te žene mora se izbrisati, jer žene ne podnose čak 
ni sjenu druge žene osim onih koje su joj podložne. 

Teodora se našla u položaju o kojem žene sanjaju. Mogla je nanovo ukrasiti i izmijeniti 
čitavu palaču kako joj se sviđalo, a osim toga imala je za to i neograničena sredstva. U mjesecima 
dok je provodila te velike izmjene, mora se priznati, njeni izdaci bijahu ogromni, jer Justinijan joj 
nije ništa uskraćivao. A carska riznica je plaćala. Ta je rastrošnost kasnije izazvala krizu, ali 
Teodora nije mogla a da ne troši, pa čak ni onda kad su je upozorili na posljedice. 

Kao prava žena voljela je novac, ne da ga zgrće već da ga s uživanjem troši. Obožavala je 
lijepe stvari i na njih bi trošila novac koji bi joj prije zaustavljao dah. Bio je to divan osjećaj: 
imati neograničeni izvor zlatnika koje je mogla pustiti da klize iz ruku, u čemu je uživala poput 
djeteta. 

Međutim, nije sve teklo tako glatko. Teodora je naišla na neprijatelje, naročito među 
caričinim dvorskim damama. One su naposljetku bile obična smrtna stvorenja. Teodora je bila 
spremna da se s tim ženskim neprijateljem uhvati ukoštac. Naučila je da se brani na najtežem 
ženskom bojištu u Ulici žena. Nakon nekoliko okršaja s njom, koji doduše nisu uvećali njenu 
popularnost ali su zato podigli ugled njenom oštrom jeziku, malo se koja usudila s njome svađati. 

No sve ove ženske zavisti bile su samo pjena na površini nečeg mnogo ozbiljnijeg i 
opasnijeg. Djevojci u Hormisdasu prijetilo je uništenje. Nitko je nije upozorio na opasnosti, a 
živjela je posve sretno i mirno i ne sluteći kako je postala predmet zlobe i mračnih, prikrivenih 
zavjera, koje bi je uplašile do ludila da je za njih znala. 

Teško bi bilo točno reći otkuda je zapravo dolazilo to neprijateljstvo. Možda je začetak 
bio u samoj činjenici što je bilo očito da neće dugo potrajati kad će stari car podleći svojoj dobi i 
bolesti. Čim se to dogodi, novi će car preuzeti prijestolje, što je pružalo nebrojene mogućnosti za 
ambiciozne ljude. 

Mada je Justinijan bio nasljednik, on je ipak bio samo carev nećak, a nijedan zakon nije 
potvrđivao pravo na takvo nasljedstvo. Zato je bilo mnogo onih koji su kovali planove za prinčev 
pad, i to na različite načine. 

Promućurnim umovima bilo je jasno da je Justinijanova slabost njegova ljubav prema 
svojoj milosnici. S tim su i počeli. Tako dugo dok je Teodoru držao u Hormisdasu, bio je u 
caričinoj nemilosti. A kako je Eufemija bila desetak godina mlađa od starog cara te prema tome 
mnogo žilavija od njega, moglo se sa sigurnošću računati da će preživjeti staroga Justina. To je 
bilo važno. Na svaki način trebalo je podjariti caričinu mržnju, a u isti mah učiniti nešto što će 
prinčevu ljubimicu izvrgnuti preziru i gađenju, čime bi se vjerojatno mogla izazvati tolika mržnja 
javnosti da bi je uništila, a istodobno možda i Justinijana. 

Sada je bio čas da se nova ličnost postavi na prijestolje. Ako već oni sami ne mogu postati 
vladari, onda će gurnuti na prijestolje jednu od svojih lutaka, kao na primjer jednog od slabih, 
glupih i postarijih nećaka pokojnog cara Anastazija, Hipatija ili Pompeja, koji su imali neznatno 
pravo na nasljedstvo a izvršavali bi njihove naloge. 


Osim ostalih podlosti skrivenih ambicija uže okoline, Teodora je imala još jednog 
opasnog neprijatelja: priznatu Crkvu. Još u Aleksandriji su je vjerski fanatici napali i spriječili da 
dobije natrag svoje dijete. A to žigosanje djevojke temeljilo se na moralnim podlogama, što je u 
Konstantinopolisu učvrstilo uvjerenja da je prinčeva milosnica heretik. 

Ravno iz Hormisdasa dolazili su svećenstvu izvještaji kako se Teodora otvoreno ne slaže 
s Justinijanovim ortodoksnim pogledima. Katkada, tako su govorili, svađa je među njima bila 
upravo žestoka. 

Vješti crkveni diplomati pokušali su da iskoriste to neslaganje i odbiju Justinijana od 
Teodore. Ali im je taj pokušaj otkrio samo to da on njene na brzinu stvorene poglede ne smatra 
ozbiljnima, i Crkva, mudra kao uvijek u stvarima što se tiču ljudske prirode, privremeno se 
okanila napada na djevojku. 

Ipak, svećenstvo je sa srdžbom uočilo da je oštrina carskog suzbijanja monofizitizma 
oslabila u Siriji 1 Egiptu. I u svaki kut carstva došao je glas, što je bila gorka uvreda za Crkvu, da 
oni koji vjeruju u »jednu prirodu Krista« imaju na dvoru prijatelja, doduše grešnika i Magdalenu, 
ali bedem u teškim danima. 

I eunusi su bili još jedan skriveni i zamršeni izvor spletaka protiv Teodore. Njihova mreža 
bijaše nevidljiva. 

Ubrzo nakon što se ustoličila kao milosnica u Hormisdasu, ona je otpustila sve eunuhe iz 
svoje kupaonice i spavaće odaje. Dromon, komornik i zagovornik svojeg »spola«, potužio se 
princu. 

- Mi eunusi smo Tvoji sluge, o božanski Gospodaru - rekao je. - Mi smo najponizniji 1 
najvjerniji od Tvojih ljudi. Mi dobivamo službe i povlastice po običaju i zbog savjesnog 
izvršavanja naloga. Molimo te da nam uvažiš našu pritužbu. 

- Razmotrit ću je - rekao je Justinijan. 

On je znao kako je čvrsto vezano bratstvo tih uškopljenika i kakva opasnost prijeti od 
njihove zlobe. Govorio je o tome s Teodorom, ali je ona tvrdoglavo ostala pri svome. 

- Ja ih ne mogu podnijeti pokraj sebe - rekla je. - Moje tijelo je posvećeno Tebi, ljubavi 
moja! Tamo gdje me Tvoje ruke miluju ne mogu podnijeti dodir mlitavih 1 znojnih ruku ovih 
bespolnih stvorova. Ako već moram imati masere, frizere i poslugu u kupaonici i spavaćoj sobi, 
ja bih željela da me poslužuju žene, koje su istog spola kao i ja i koje me zbog toga razumiju, kao 
što i ja njih razumijem. Zadrži svoje eunuhe u drugim službama, ali kad se ja svučem, ne želim da 
se ta bića motaju oko mene. 

Ponovo je instinktivno reagirala kao žena koju upotpunjuje samo muškarac i koja 
isključuje sva bića uškopljena i nemoćna, bilo muška bilo ženska. 

Justinijan je na to pristao, ali eunusi mu to nikada nisu zaboravili. Od svih službi oni su 
najviše cijenili službu u spavaćim odajama velikih dama, i to iz posve jednostavnih razloga. Tu 
su njihovi nezasitni apetiti za tajne obavijesti, spletke i skandale imali najveću slobodu. Iz 
kupaonica i spavaćih soba žena otmjenih porodica dolazile su glasine i izvještaji koji su 
neprestano kružili u palači i u gradu, a katkada su ih eunusi upotrebljavali da unište nekoga. 

Teodoru su od sada smatrali neprijateljem svojeg roda. Mada nisu odmah ništa 
poduzimali da joj se osvete, neprestano su imali na pameti kako će joj se osvetiti. Gubitak 
muškosti lišio ih je muške nasrtljivosti i naučio da budu strpljivi, poput pauka, koji beskrajno 
dugo čeka zgodan čas, kad će svojoj žrtvi zadati odlučujući udarac. 


GLAVA DEVETNAESTA 


U kojoj prinčeva milosnica rješava veliki problem pomoću usporedbe s dječjom igrom i 
otkriva manji problem, koji se tiče nje same i kojeg se ne može riješiti. 


U početku se zbog preuređenja koje se obavljalo u palači Hormisdas i Justinijanove 
neodlučnosti da se javno pokazuje sa svojom ljubavnicom pred caricom Eufemijom, u njegovu 
boravištu nisu održavale nikakve zabave. No u tim danima Teodora je često bila domaćica maloj 
skupini prijatelja ili poznanika koje bi princ doveo na večeru. 

Jednom ili dvaput došao je zdepasti prefekt. Od samog početka bojala se Ivana od 
Kapadokije. Mada ju je oslovljavao vrlo laskavim i pristojnim riječima, on je jedva skidao pogled 
svojih crnih očiju s nje, i ona je bila sigurna da bi uživao u njenom uništenju ako bi mu se za to 
pružila prilika. No kad bi to svoje nepovjerenje izrazila, Justinijan bi ga branio. 

- Slažem se da Ivan nema sve kvalitete koje bi morao imati čovjek u društvu - rekao je. - 
On se sagiba kad jede i proždire hranu, služi se prostim izrazima i neće nikada naučiti da sjedi 
pristojno ili da hoda kao čovjek a ne kao nasrtljivi bik s pognutom glavom. Usprkos svojoj 
nesretnoj naravi, on mi je vjeran, i osim toga taj je čovjek genij. Još nikad nije nitko tako vješto 
vodio državne financije kao on. On može pronaći novac tamo gdje ja i ne slutim da ga ima. Mi 
oboje volimo Tribonijana i Belizara, a oni su mi i najbolji prijatelji. No moram ti reći i ovo: za 
carstvo Ivan od Kapadokije vrijedi više nego njih dvojica zajedno! 

- Kako znaš da ti je vjeran? - upita ga ona. 

- Imam za to dokaze. - On je oklijevao. - Sve da je i želio da ti učini štogod nažao, u što 
ne vjerujem, jer uvijek govori o tebi sa simpatijama, što bi ti on mogao učiniti? - Pogledao ju je i 
pomalo strogo dodao: - Molim te, draga, brini se o našoj palači, o našim prijateljima i o našem 
uživanju, a upravljanje carstvom prepusti meni! 

Ona o tome više nije govorila. Iako je Justinijan bio uvjeren da ju je riješio njene utvare, 
neprijateljstvo između nje i Ivana od Kapadokije trajalo je i dalje. 

Najčešći gosti bili su Tribonijan i Belizar, 1 njih je Teodora rado primala, jer su položili 
ispit vjernosti Justinijanu. 

Tribonijan je imao povlašteni položaj. Prema ženama on se uglavnom odnosio cinično, pa 
i prema samoj Teodori, iako je veoma cijenio njenu oštroumnost. On je bio jedini kojem je 
Voljela ga je slušati, jer je imao veliko znanje, znao je izmišljati epigrame, a ponekad je lijepo ali 
sumorno recitirao klasične i moderne pjesnike. Katkad bi bio sušta finoća, a katkad bi sve 
prenerazio svojim cinizmom. 

Jedne večeri za vrijeme jela pala je primjedba u vezi banketa, koji je priredio Hermogen, 
upravitelj državnih ureda, i na kojem su prisustvovale sve važnije ličnosti. 

- Vrlo uspjeli banket - rekao je Belizar, koji se lako zanosio. 

- Dosadno, što se mene tiče - odvratio je Tribonijan. - Ništa novo i neobično. Plesačice 
kao obično, pa šarlatani i pelivani. Hermogenu, mada je stari mnogo zabava priređivao, nedostaje 
mašte da stvori nešto zabavno i zanimljivo. Na njegovim banketima umirem od dosade. Ali kako 
je upravitelj državnih ureda, ne mogu odbiti njegov poziv. On bi se morao posavjetovati s nekim 
tko bi mu pomogao da izađe iz mrtvačke jednoličnosti u koju zapadaju banketi. 


Samo na trenutak njegovo se oko zaustavilo na Teodori, kao da se prisjeća jednog banketa 
gdje je mašta priređivača došla do izražaja. 

- A jelo? Zar jelo nije bilo odlično? - nato će Belizar. - Mislim da je umak od jarebica bio 
naročito ukusan. 

- Jelo je bilo dobro, samo ga je bilo previše. 

- Sigurno si, Tribonijane, vodio duhoviti razgovor s nekim na banketu primijeti Teodora 
smijući se. 

Potkvestor je uzvratio smiješak. - Ako je to podvala, o ljepotice, onda ti opraštam. Ali ako 
je kompliment, onda ti zahvaljujem. U svakom slučaju, kako bi netko mogao biti duhovit od 
onolike hrane? Trideset pet jela, čini mi se. 

- Trideset - ispravi ga Belizar. 

- Neka ti bude, zapovjednice! Ja nisam brojio. Kod posljednjeg jela umalo što nisam 
zaspao od prezasićenosti. Čitava stvar me je ražalostila. 

- Mogu shvatiti da ti je bilo dosadno - primijeti Justinijan - ali nikako ne razumijem zašto 
te je to ražalostilo. 

- Kad sam vidio oko sebe same proždrljivce, Visosti, kako trpaju jelo u sebe, sjetio sam se 
slabosti i nepostojanosti ljudskog života i ljudskog truda. 

- Kako to? - upita Teodora. 

- Sjetio sam se stanovitih stihova koje je napisao Agatije razmišljajući nad zahodom u 
nekom mjestu blizu Smirne - odgovori Tribonijan. 

- Ponovi ih - reče ona. 

On joj se obrati sa smiješkom. 

- Bojim se da su ti stihovi isto toliko nepristojni koliko i cinični - reče Tribonijan s 
nelagodom što će ih morati izreći pred Teodorom. 

- Ništa zato. Pripravna sam da ih čujem. Bit ću sudac. 

- Vrlo dobro! Upozorio sam te, o ljepotice - reče i stane recitirati stihove ogorčenog 
pjesnika Agatija. 

Kad je završio, upitno se zagleda u Teodoru. 

- Dakle - ona će - ti si me upozorio, zar ne? Misliš li da svi ostali ljudski napori imaju 
jednako ružan završetak? 

- Katkad se bojim da je tako - odgovori Tribonijan. 

- U nekim slučajevima sigurna sam da nije tako - usprotivi se ona. - U tvom vlastitom 
slučaju, moj prijatelju, nadam se da nije. 

On se nasmije, ali nije nastavio s tim pesimističkim dokazivanjem već skrene razgovor na 
drugo. 

No Teodori su se nametale stanovite misli. Od samog početka spoznala je da Tribonijan 
ima neki talent. Usprkos nemarnom i ciničnom načinu, u njegovu mišljenju bilo je neke dubine 
koju većina muškaraca nije imala, pa čak ni Justinijan. A ispod tog cinizma u govoru skrivalo se 
neobično i iskreno poštovanje prava, koje je bilo njegovo zanimanje 1 koje je neprestano 
proučavao. Da se ne iskoristi takva sposobnost bila bi sramota i ona se nadala da će nekako moći 
iskoristiti Tribonijanovu darovitost. 

Belizar je bio posve drukčiji: više fizički nego produhovljeni čovjek. Njegovo lice 
povremeno je bilo bez izražaja. Imao je plave oči poput neba i jaki nos. Činilo se kao da 
neprestano steže čeljusti, jer se njegova brada na licu trzala i pokretala kao da žvače ili stišće 
zube, što je u nekih ljudi znak napetosti ili uzbuđenja, a u nekih samo navika. 

Njegova vanjština bila je vojnički uredna. Uvijek je nosio vojničko odijelo, pa kad je i u 
sobi za odmaranje sjedio bez oružja, činilo se kao da neprestano zvecka mačem u toku. 


Jednom ga je Teodora pozvala u blagovaonicu i položila ruku na njegovo rame. Pogledao 
ju je ozbiljno, gotovo strogo, i ona je naglo osjetila pod svojim prstima ispod tunike kao svežanj 
željeznih šipki. Taj mišićni pokret bio je toliko čvrst i brz da ju je to zapanjilo 1 gotovo 
zaprepastilo. 

- Ti si vrlo jak, zapovjednice - izgovori ona tiho. 

- Da - uzvrati on jednostavno. 

Od tog časa postao joj je utjelovljena snaga, brutalna sila, snaga jake životinje, a ne 
čovjeka mislioca. 

To se isto očitovalo u njegovu slabom udjelu u razgovoru. U sobi koja je orila od smijeha 
i brbljanja, Belizar bi sjedio 1 buljio preda se s nevjerojatnom upornošću. Jedino ako bi se 
razgovaralo o vojničkim stvarima, on bi se trgnuo. Tada bi se dobro izražavao, možda i previše 
samosvjesno. 

Bio je mlad, ne mnogo stariji od Teodore. U isti čas on ju je privlačio i odbijao. Katkada, 
kad je promatrala lava u kavezu imala je isti osjećaj. Pitala se kako bi se životinja ponašala ako bi 
je oslobodili. Mogla je vidjeti veličanstvenost i okrutnost »te« životinje i ujedno zamisliti koliko 
bi mogla postati opasna ako se s njom ne postupa vješto i mudro. 

Belizar je na sebe svratio Justinijanovu pažnju svojom novom metodom bičevanja loših 
regruta prilikom vojne izobrazbe. S takvim nediscipliniranim gomilama zapovjednici su se 
obično služili kaznionicom i obilnim batinanjem da uspostave strahopočitanje pred vlašću, ali 
Belizar je imao drukčiju teoriju. On je znao da je slabost većine ljudi u strahu pred izrugivanjem. 

Kad bi vidio vojnika koji je pljunuo na tlo barake, umjesto zapovijedi da ga izbičuju on bi 
naredio da prestupnik hoda naokolo nedjelju dana s kablom pilovine u koju su ostali vojnici 
pljuvali. Ovakva je metoda dokrajčila ove loše navike. Mogli bi se navesti mnogi primjeri, a svi 
su bili izvanredno uspješni. Svoje ljude Belizar je zvao comitati - drugovi, koji su se pokazali kao 
najbolje borbene jedinice u armiji prigodom krvavih borbi s barbarima na sjevernoj granici. 

Ti comitati, iako su stanovali izvan palače, bili su njegovi ljubimci i pod njegovom 
ličnom komandom, mada je istodobno zapovijedao 1 excubitorima. Katkada se ljutio i na svoju 
vlastitu neaktivnost kao poglavara straže u palači i njegov se um stalno bavio metodama za 
poboljšanje carskih borbenih snaga. 

Jedne noći, dok je objašnjavao jednu od svojih vojnih ideja, Belizar je rekao: - Vjerujem 
da bi se naše vojne jedinice morale izvježbati i za strijelce i za mačevaoce. 

- Misliš li to ozbiljno? - upitao je začuđeni Justinijan. 

- Većina vojnika ne smatra lukonoše pravim vojnicima. 

Uskoro su se počele dlake u Belizarovoj bradi micati, kao i uvijek kad bi napeto mislio i 
stezao mišiće. Tada je počeo: - Ja znam da postoje kritičari strijelaca. A jesmo li prezirali strijelce 
Parta ili Huna kad su u tisućama gađali naše najbolje pješake? 

Tribonijan je s podrugljivim smiješkom počeo recitirati Diomedovo poniženje iz Ilijade: 

Goli mladići pješačili su po poljima Troje, 

I virili iza nadgrobnih spomenika ili iza štita prijatelja, 

Povukli su na svoje grudi lukove... 

A što je ubilo Ahileja koji je bio neranjiv? - odvratio je Belizar aludirajući na isti ep. - 
Jedna strijela koju je odapeo Paris! A što se tiče mojih strijelaca, ja ću ih sakupljati i vježbati da 
upravljaju svojim konjima s pomoću koljena na zvuk trublje. I oni neće biti goli. Oni će nositi 
šljemove, oklope i štitove. Oni će nositi i mač i tobolce sa strijelama, a znat će da se služe i 
koljenom. Njihovi će lukovi biti veliki i teški, a naučit ću ih da povuku luk ne na grudima nego 
od desnog uha. Zaista, moralo bi biti neobično jako oružje koje bi odbilo te snažno bačene 
oštrice! 


To je bila vojna hereza! Od dana kad su pješaci rimskih legija osvojili dotad poznati 
svijet, teško naoružani pješaci bili su okosnica vojske, a konjanici i strijelci su se smatrali 
dodatnim snagama o kojima nije ovisio ishod bitke. 

No Teodora je prihvatila Belizarov prijedlog. 

- Veoma malo znam o ratu - rekla je - ali čini mi se da ništa nije stvoreno bez pokusa. 
Zašto da ne damo Belizaru mogućnost da iskuša svoju teoriju, recimo sa svojim vlastitim 
comitatima? 

Jedan časak Justinijan je razmišljao. - Mislim da ću pristati - rekao je nakon kratkog 
razmišljanja. - Da, idi i provjeri svoju tezu s comitatima. Ja ću dati nalog za naoružanje, pa ćemo 
vidjeti rezultat. 

Belizar je bio očaran. - Milijun puta hvala, o plemenito Veličanstvo! Pobojao sam se da 
ćeš spomenuti excubitore. Ako želiš čuti moje iskreno mišljenje, oni neće nikada biti ništa drugo 
osim paradnih vojnika. Sve je samo dotjeranost i dobra vježba, ali nijedan se lav nije izvalio od te 
pasmine! 

Svi se nasmijaše, ali on se ozbiljno okrene Teodori: 

- Lijepa gospođo, tvoj sam rob za uslugu koju si mi učinila. 

Njegov je glas odavao nešto što ona nije željela, jer je dobro poznavala do čega sve 
dovode unutarnja uzbuđenja muškaraca. Belizar je bio očaran njome, ali se ona nije usudila to 
priznati. 

Međutim, ipak ga nije smjela zanemariti. On je bio Justinijanov prijatelj, a od žene se 
traži da upotrijebi sve svoje vještine kako bi osvojila svakog muškarca koji se nađe na njenoj 
putanji. Ta lagana igra bila je veliki i neprekidni doprinos ženstvenosti, a za Teodoru neobično 
privlačna i nagonska u svim svojim bezbrojnim oblicima i varijacijama. Grub ili hladan odnos 
prema Belizaru nije dolazio u obzir, jer se protivio njenoj prirodi, pa je nastavila s njim ljubazno 
ženstveno, zabrinuto promatrajući kako njegovo udivljenje raste, što bi na kraju moglo postati 
opasno za oboje. 


Gotovo u isto vrijeme dva su događaja uznemirila Teodoru. Prvi i važniji zbio se kad je 
Justinijan jedne noći doveo na večeru Belizara i Tribonijana. Mada je Teodora obukla svoju 
najljepšu haljinu i okitila se najljepšim ukrasima, tako da je bila izvanredno dotjerana, zamamna i 
prekrasna, ipak ni jedan od njih trojice nije to primijetio. 

To ju je zbunilo. Tribonijan nije bio ciničan, a Belizar nije govorio o svojim vojničkim 
teorijama. Justinijan je jedva ispustio poneku riječ. 

- Što vam se dogodilo? - upitala je napokon. 

- Zašto to pitaš? - odvrati Justinijan. 

- Još nikada nisam bila u tako mrtvom društvu. 

Tribonijan i Belizar sjedili su šuteći, jer nisu znali što da kažu, ali je princ naposljetku 
progovorio: 

- Našli smo se u ozbiljnom, vrlo ozbiljnom, diplomatskom položaju. 

- Oh! - bilo je sve što je rekla. Željela je zapravo doznati o kakvom se to položaju radi, ali 
nije bio njen običaj da se upleće u razgovore muškaraca, pogotovu jer bi oni mogli smatrati da to 
ne spada u područje ženskog interesa. 

Da dade sebi oduška, Justinijan joj djelomično objasni: 

- Moji poslanici i tajni doušnici obavijestili su me da su neprijatelji našeg carstva sklopili 
moćni savez - reče turobno. 

- Zaista? - odgovori ona ne pitajući ništa podrobnije. 


- Perzija je glavni uzrok svemu - nastavi on. 

Jedna joj misao odmah pade na pamet. - To je zbog ogorčenosti kralja Kobada u vezi s 
planom što ga je imao za svoga sina Hozroja? 

- Točno - odvrati Justinijan. 

- To je poraz koji su teško progutali - doda Tribonijan - osobito jer se naš prijatelj, koji je 
izgubio igru, uvijek ponosio svojom istančanošću. 

- Ali - reče ona oklijevajući - bilo je saveza i prije, zar ne? Zašto bi ovaj bio tako opasan? 

Justinijan pogleda Tribonijana. - Mi joj dajemo koru, a ne košticu. 

Tribonijan i Belizar ozbiljno kimnuše glavom. 

Princ se okrene prema Teodori. - Eto, draga, mi se bojimo tog saveza. Možemo se 
osigurati protiv Perzije u slučaju rata kad bi ona bila sama. Ali Kobad je pregovarao i tražio 
obećanje drugih dvaju velikih naroda i nekoliko manjih država da nam najave neprijateljstvo 
istog časa kad i on to učini. 

Ona je bila zapanjena. - Koje druge države? 

Vandali u Africi i Ostrogoti u Italiji dvije su velike sile. Etiopija je treća i uvijek spremna 
da provali u južni Egipat, te barbarski narodi sjeverno od nas; krvavi divljaci kao što su Heruli i 
Gepidi teutonske rase, pa Bugari i Avari, koji su srodni Hunima. 

- Ali ako nas toliko mrze, zašto se već prije nisu složili protiv nas? - upita Teodora. 

- Zato što su bili podijeljeni zbog vlastitih neslaganja i geografskog položaja - odgovori 
Tribonijan. - Vandali i Ostrogoti su suparnici i dijeli ih more. Odijeljeni su od Perzije našim 
carstvom i onim barbarskim narodima o kojima je govorila Njegova Visost. 

- Kako to da su se sada ipak složili? 

- Kobad nudi mito barbarima da navale na nas - objasni joj Justinijan - i njegovi poslanici 
nalaze se u Ravenni, glavnom gradu Ostrogota, te u Kartagi, glavnom gradu Vandala, nudeći im 
ništa manje no podjelu našeg carstva. 

- Mi se ne bismo mogli oduprijeti ratu saveznika - ozbiljno primijeti Belizar. - Naši bi 
neprijatelji dolazili sa svih strana u isto vrijeme. Vandali bi navalili na Kirenaiku, gdje nismo 
spremni da im se odupremo. Ostrogoti bi preplavili Iliriju i ušli u Grčku. Divlja plemena ne teže 
ni za čim drugim no za pljačkom i pokoljima. Perzijanci bi navalili sa svojim hordama sa istoka, 
oni žele Egipat i Siriju, zapravo čitavu Malu Aziju, a naročito naš grad Konstantinopolis, glavni 
grad čitavog carstva. 

Teodora ne reče ništa, iako je spoznala sve te strahote i teške posljedice eventualnog rata. 

Tom djetetu s ulice, naviklom da zbraja sve mogućnosti, pošto je dobilo zbroj, nešto se 
učinilo netočno po njenoj ženskoj praktičnosti. 

Nakon nekoliko časaka usudila se progovoriti: - Čini mi se da bi po sadašnjem izgledu 
Perzijanci dobili najveći dio plijena. 

Na to Justinijan kimne glavom. 

- A što će ostali saveznici o tome misliti - nastavi ona. 

- Za nas je svejedno što će oni mislili - odgovori on žalosno - kad u međuvremenu 
pregaze naše pokrajine, unište naše gradove, osakate i zarobe naše narode. 

Činilo se da djevojka razmišlja i onda odjednom započne: - Djeca igraju jednu igru na 
Trgu Afrodite. Često sam ih promatrala. 

Ta se očita neumjesnost nije svidjela Justinijanu. - A što ima zajedničko dječja igra s 
nama? - upita je. 

- To je samo usporedba - odvrati ona. - Igru igraju trojica bacajući bakrene obole. Nepar 
dobiva: na primjer, ako jedan baci pismo, uzima kovani novac od drugih koji su bacili glavu. Ali 
ti mali dječaci su pokvareni i spremni na prijevaru. 


Muškarci su sa zanimanjem i šutke slušali njeno izlaganje. 

- Uskoro sam zapazila kako bi se dvojica udružili protiv trećeg, dogovorivši se da će 
jedan uvijek bacati pismo, a drugi glavu, tako da treće dijete može bacati i pismo i glavu pa ipak 
neće nikada dobiti zgoditak, i tako će ga opljačkati. 

Justinijan je potvrđivao kimanjem. U doba svoje rane mladosti dobro je poznavao tu igru, 
taj najjednostavniji oblik kockanja. 

- Ali često se događa - nastavi Teodora - da jedan od udruženih dječaka opazi kako 
njegova ortaka suviše prati sreća. 

Saznanje je ožarilo Justinijanovo lice. - Naslućujem što želiš time reći! 

Ova usporedba s djecom dobro prikazuje ljudski instinkt i narav reče ona ozbiljno. - 
Mislim da djeca nemaju monopol na pohlepu i zavist. 

- Taj isti princip vrijedi i za starije i mudrije osobe? - upita Justinijan. 

- Pa čak i za narode! - pridometne Tribonijan smiješeći se. 

Samo je Belizar sjedio šutke, jer u taj čas još nije potpuno shvatio smisao njenih riječi. 

- Čini mi se - nastavi Teodora - ako su ti instinkti općeljudski, tada to vrijedi za sve 
narode, pa i onda kad se udružuju jedni protiv drugih, te je podjela plijena uvijek najvažnija. 
Zavist će na kraju ipak razbiti savez, jer će jedan ugrabiti više od drugih. 

Sada je i Belizar shvatio ili je barem mislio da je shvatio što je htjela reći. - Prevarenom bi 
takva svađa došla prekasno - usprotivio se. - On sam bio bi plijen oko kojeg bi se posvađali. 

Teodora ih je redom pogledala. - Samo sam mislila... - oklijevala je da dovrši rečenicu 
kao da se želi ispričati. - Ali ako bi se zavist mogla raspaliti prije a ne poslije pobjede...? 

Njih trojica izmijeniše poglede. 

- Nastavi - ponuka je Justinijan. 

- Ja... ja... mislim - reče ona bojažljivo - ako bih ja bila vladar koji se bojim da će se svijet 
udružiti protiv mene, ja bih uputila doušnike i poslanike u glavne gradove onih »slabijih« 
država... 

- I umjesto da ih pokušamo vezati za nas s nadom u veću dobit, bolje bismo učinili ako ih 
upozorimo na opasnost od perzijskog tigra! - usklikne Justinijan. 

- Ito od tigra koji proždire sve što mu dođe u ralje - primijeti Tribonijan. 

- I koji bi bio tri puta veća opasnost za njih - doda Belizar - ako bi perzijski kralj imao 
vlast nad sredstvima i narodima tog novog carstva te bi tako stajao uz bok zapadnim državama. 

Justinijanovo lice se užarilo od ushićenja. - Ona ima pravo! - viknuo je lupnuvši šakom po 
ispruženom dlanu. - Zavist je isto tako moćno sredstvo kao i pohlepa, a strah je još jači. Ako 
bismo mogli upotrijebiti strah i zavist protiv pohlepe, i to pohlepe sputane s velikim rizikom, 
tada... 

- Tada bi jasan primjer perzijske perfidnosti mogao pomoći - nadoveže Tribonijan. 

- Kao što je, na primjer, njihovo podmićivanje Etiopljana i sjevernih barbara? - sugerirala 
je djevojka. 

- Upravo to! ushićeno će pravnik. Nezadovoljstvo bi se moglo dodati zavisti i strahu. To 
bi nam moglo više pomoći nego bilo kakva lojalnost ili nada u dobit. 

Justinijan je sjedio duboko zamišljen podbočivši bradu rukama, dok su ga ostali 
promatrali. Bio je to čas stvaranja odluke. 

Kad je konačno uzdigao pogled, pogledao je Teodoru. - Ti si mi dala nadu, draga - rekao 
je. - Na temelju tvoje priče o trojici dječaka koji bacaju novčiće na trgu ja odjednom vjerujem u 
mogućnost da se izvučeno. 

To je bio velik događaj. 


A ovo što slijedi bio je manji događaj. Najveće ljubavnice u povijesti uspjele su upravljati 
svojim kraljevskim ljubavnicima, no među kraljevskim ljubavnicama Teodora je zauzimala 
izuzetno mjesto. Iako je pomoću zavođenja i očaravanja do stanovitog stupnja vladala 
Justinijanom i mada je poput drugih ljepotica tražila 1 dobivala više ono što je tražila, ona nije 
nikada zaboravila da je njena najveća dužnost i korist da učini svoga princa trajno sretnim. Tom 
jedinom cilju ona se sva posvetila. 

Ženi ne treba mnogo da zadobije muškarca. Zajednički interes mnogo pomaže, a mali 
trikovi i vješta strategija djevojke dolaze sami od sebe, tako da u većini slučajeva ona pobjeđuje. 

A nije ni mnogo potrebno da se zadrži muškarac. Mnoge su žene i bez naročite draži u 
tome uspjele. Uglavnom, potrebno je stanovito razumijevanje i mašta, sposobnost opraštanja, a 
iznad svega osjećaj, te napokon želja da se sve to provede. 

Postoji tu i stanovita opasnost. Velika je razlika htjeti nešto učiniti i imati energiju 1 
interes da se to nešto učini. Zato su milijuni žena zbog mlitavosti i ravnodušnosti vidjele kako 
druge žene koje su imale interes i znale misli pretvoriti u ljubav lako preotele njihove muževe. 

Teodora nije bila ni najmanje mlitava žena. Ona se ponosila svojim spolom i nije ga se 
stidjela. To i samo to bilo je izvor njene snage, i nikada nije dopuštala da upravo to smetne s uma, 
niti je dopustila da njeni izvanredni instinkti otupe. Kad god je Justinijan tražio njenu ljubav, ona 
je uvijek bila spremna, raznolika, puna igre, divna, strastvena, pružala mu je utjelovljeni užitak 
koji raste ne samo iz osjetila nego i iz bogatih emocija. 

Osim ljubavi koju mu je pružala, ona je neprestano tražila njegovo prisustvo. Podjarivala 
bi njegovu energiju kad bi opadala, davala mu nova nadahnuća kad bi ih počeo gubiti, unosila 
smijeh i veselje kad bi bio loše raspoložen i okruživala ga lijepim i ugodnim kad bi bio umoran i 
obeshrabren. 

To je genijalno. A temelj svemu bijaše činjenica da ona, ma što radila, nikada nije 
zaboravljala kako je najveće umijeće živjeti. Justinijan bi vjerojatno pokazivao manje ljudskog da 
se nije odazivao njezinoj ženstvenosti. On možda i nije bio pjesnički nadaren, ali je svakako volio 
maštovitost i poeziju svoje ljubavnice. 

Ipak Teodora nije bila sasvim sigurna u njegovu ljubav. U jednog običnog muškarca bila 
bi sigurnija, ali u ovom slučaju nije smjela smetnuti s uma da ima posla i sa carstvom i s 
muškarcem. Zar je ikada neka žena bila sigurna u ljubav vladara jedne države? Često, 
bespomoćno, i sa strahom, ona je razmišljala koliko će dugo potrajati njihov odnos. Hoće li brzo 
izgubiti svoju moć nad njim ako ga zarobe drugi interesi i važnije djelatnosti? 

Žena je doživotni rob svoga ogledala. Od časa kad se probudi, žena strpljivo uređuje 
svoju kosu i dotjeruje svoj izgled. Čitav se dan neprestano uređuje i nikada se ne može osloboditi 
unutrašnjeg straha da možda neka od bezbrojnih sitnica nije kako treba ili da nešto drugo nije 
potpuno u skladu s vanjštinom. 

Teodora se tako naučila robovati svom ogledalu 1 dotjerivanju da o tome više nije ni 
vodila računa, pogotovu jer je ogledalo uvijek pokazivalo njen izvanredno lijep izgled. 

Kojiput, međutim, ona bi izvjedljivo gledala u ogledalo ne bi li primijetila nešto što joj se 
ne bi svidjelo. Jesu li se počele javljati prve bore? Ili je njeno krasno lice počelo gubiti ljepotu? 
Strah pred godinama već ju je počeo mučiti, iako je bila još veoma mlada djevojka. Njena ljepota 
bila joj je najvažnija, jer je bila izvor svega što je postigla. Ljepota joj je bila kao prijateljica ili 
drugarica, 1 isto tako izvor njena ponosa. Mnogo puta sama je sebi govorila da ne bi htjela živjeti 
duže od svoje ljepote. 

Zato je ovo što se doskora zbilo bio strašan događaj za nju. 

Prošao je dvanaesti mjesec otkako je postala Justinijanova milosnica i uskoro poslije 


razgovora o perzijskom savezu ona je otkrila nešto što joj je bilo mnogo važnije čak i od sudbine 
carstva. 

U početku nije bila posve sigurna, jer je već dva puta bila u sličnom položaju, no sada se 
zaista uvjerila: bila je trudna. 

To saznanje izazvalo je u nje najprije laganu paniku, zatim pobunu protiv onoga što je 
neminovno, a na kraju se pomirila s činjenicom kao i svaka druga žena u takvoj prilici. 

Dok se mirenje sa sudbinom obično pretvara u bezbolnost, s Teodorom je bilo drukčije. 
Ona nije željela djeteta. Pomisao da će ga dobiti užasnula ju je. 

Čudno kako prilike mijenjaju osnovna stanovišta. Teodora sada nije bila manje nesretna 
nego što je bila kao mlada djevojka kad je htjela pobaciti, pa i kao trudna i osramoćena 
ljubavnica Hekebola, kad joj je prijetio strašni svršetak. Njoj se sviđao njen novi, zanimljivi 1 
uzbudljivi život i svi njegovi problemi i opasnosti. A sada bi to sve mogla izgubiti! 

U početku nije htjela priznati da je tako. Mada je već dugo u podsvijesti strahovala i 
užasavala se trudnoće, ipak je nekako vjerovala da joj se to neće dogoditi. Na kraju, morala se 
pomiriti s tom činjenicom. 

Hvatao ju je strah i jad. Justinijan je zbog svojih osobnih razloga bio cijeli život neženja, 
mislila je sva očajna. Ako je uopće želio ženu, onda ju je želio kao vedru, strastvenu i lijepu 
saučesnicu u ljubavi i igri. Što bi on rekao ženi koja bi mu odjednom bacila na leđa teret i 
odgovornost neželjenog očinstva i ujedno zbog materinstva neko vrijeme oduzela mu ono što je 
najviše cijenio? 

Njeno dijete, osim toga, rodilo bi se izvan braka, jer je zakon zabranjivao muškarcima 
Justinijanova položaja da sklapaju brakove sa ženama kao što je ona. To bi još više otežalo njen 
položaj i dovelo do velikih neugodnosti. 

Vrlo neprijatan položaj! Običnog muškarca u tom položaju mogla bi lako predobiti, a 
možda ga čak i usrećiti, kao što žena obično uspijeva. Ali prinčevi i državna vlast posjeduju 
čudnu bezličnost: oni predstavljaju države i svaki čin vladara vezan je uz vlast, i tako često dolazi 
do vrlo hladnih, nepredviđenih pa čak i okrutnih odluka. Kurtizana koja očekuje prinčevo dijete 
neminovno se opasno upleće u državne poslove. 

Još jedno strahovanje nije joj dalo mira. 

Ona će izgubiti svoju ljepotu! Struk, vitak poput vlati biljke - na koji je bila naročito 
ponosna - bit će unakažen i strašan, njene će grudi nabreknuti i postati ružne, ona će se naduti, u 
leđima će biti široka kao krava, a hodat će gegajući se i nestajat će joj daha. 

Pa čak ako bi Justinijan prihvatio to dijete, ona će izgubiti njegovu ljubav jer će postati 
ružna od trudnoće. 

Takve misli su histerične, i liječnici znaju da nisu neobične kod žena u prvim mjesecima 
trudnoće. Usprkos tome, takve su misli tragične i žalosne! 

Katkada je pokušavala da se suzdržava i da mirno promozga cijelu stvar. Justinijan ju je 
volio - on je »mora« voljeti - govorila je sama sebi. Možda je već i on mislio o tome da bi mogla 
zatrudnjeti, kao što se doista i dogodilo. A možda bi se čak i veselio... 

Onda bi joj se te misli učinile beznadne. Zamišljala je kako će se ponašati kad mu saopći 
što joj se dogodilo: najprije će biti užasnut i zapanjen, zatim će je žaliti, pa prezirati i na koncu je 
zamrziti. 

Ponekad bi joj se učinilo da ga mrzi. Zašto joj je to učinio? Zašto muškarci ne misle ni na 
što drugo nego samo na svoj vlastiti užitak? 

Prije ili kasnije, znala je, morat će mu reći. Sigurno će doći vrijeme kad će on saznati sve 
a da mu ništa i ne kaže. Držala je da je trudna već mjesec dana. Na kraju trećeg mjeseca vidjet će 
se znaci trudnoće. Unatoč poslovične sljepoće muškaraca u takvim stvarima, on će opaziti da 


nešto s njom nije u redu. Bit će dovoljno da je pažljivo pogleda! 

Da, bilo bi najbolje da mu odmah kaže istinu. Čim je došla do tog zaključka, odlučila je 
da mu još iste večeri otkrije svoju tajnu. Ali kad se približio taj čas, ona je klonula. 

I tako je plakala kad je otišao a da mu nije ništa spomenula. To su bili teški časovi očaja. 
Pomišljala je na strašne sagae i njihove napitke... pomišljala je čak i na samoubojstvo. 

To je eto bio taj manje važan događaj u isto vrijeme kad je mnogo važniji drmao 
carstvom: djevojka očekuje dijete, dok je carstvo u smrtnoj opasnosti. 

U taj čas Teodora nije mogla uspoređivati ta dva događaja. 


Činjenica da je Justinijan tih dana bio sav obuzet poslovima još je više sve otežavala. 
Njegovi inozemni i diplomatski poslovi toliko su ga zaokupili da je sve isključio, pa čak i svoju 
milosnicu. Justinijan je odlučio da se bori protiv saveza neprijateljskih država baš onako kako mu 
je Teodora predstavila dječju igru s novčićima koju je Tribonijan vješto razradio u odličan 
politički pothvat. 

Trebalo je razbiti savez prije nego se on stvori, unijeti među buduće saveznike 
sumnjičavost, strah, sebičnost i zavist. 

Brodovima, konjima i kolima carski su poslanici pohitali u velike, krasne gradove i u 
divlje barbarske logore i naselja. 

Za svakoga su nosili poruke koje je izvanredno vješto sastavio i pripremio rječiti 
Tribonijan, a svrha im je bila da posiju sumnju među kraljeve i poglavice, sumnju u veliku silu na 
istoku. 

Ubrzo su vladari i kraljevi savjetnici počeli razmatrati novo stanje i mogućnosti na koje 
do tada nisu ni pomišljali, to jest da li bi nakon svega bilo pametno podržavati tu veliku silu u 
njenim naporima da dobije sve više sredstava i podanika od kojih bi mogle nastati još moćnije 
vojne snage čime bi uistinu bilo omogućeno osvajanje ostalog svijeta. 

Sve manje i manje privlačan postajao je prijašnji plan Perzije vladarima i njihovim 
savjetnicima. Odjednom su se dosjetili da je Rimsko carstvo bilo uvijek dobar potrošač žita, 
vune, kože, kovina, ulja, stoke te prerađevina i ostale robe. Da li bi Perzija također to nabavljala 
na zapadu? Bilo je vjerojatnije da bi se Perzijanci nastavili služiti svojom vlastitom bogatom 
pozadinom umjesto da kupuju od gotskih, vandalskih i franačkih seljaka, zastupnika i trgovaca. 

A što se barbara tiče, siloviti Gepidi i Heruli svijetle kose i Avari i Bugari kosih očiju, te 
crni i kovrčasti Etiopljani ubrzo su shvatili da je Konstantinopolis uvijek spreman davati mito, a 
osim toga su njihovi najbolji ratnici služili u carskoj vojsci. A poslije svega nije probitačno 
ukrstiti mačeve s bližim rođacima. 

No Justinijan je išao još i dalje od prvobitnog plana. 

Dok su poslanici i predstavnici rimske vlasti s raskošnim ceremonijalom davali 
diplomatske objede i održavali povjerljive sastanke na dvorovima različitih država, cijela armija 
tajnih doušnika preobučenih u svećenike i putujuće trgovce pomiješala se među narod tih država. 

Bez prestanka su ti doušnici širili svoje glasine među dućandžijama, posljedicama, 1 
snovati kako bi dobila glavnu riječ. U međuvremenu, su strahote rata, te povišenje poreza koji je i 
sada već previsok, kako će mladost biti otrgnuta od svojih kuća, poslana u borbu i onda poklana 
kao marva. Kako će neprijatelj, ne bude li poražen, poduzeti sve da ih uništi, da će porušiti 
gradove, stanovništvo odvesti u ropstvo ili u vojsku, i nikako neće moći spasiti svoju imovinu, i 
nijedna žena neće moći izbjeći nasilju pobjedničke vojske. 

Justinijanovi su pouzdanici tako savjesno izvršili svoj zadatak da su građani Italije, Afrike 
i drugih država ubrzo postavili pitanje je li rat baš potreban, a neki su mu se otvoreno usprotivili. 


Pa čak 1 sami vladari našli su za shodno da slušaju glas svojih naroda. U nebrojenim 
mjestima došlo je do napada na savez što ga je nudila Perzija. To je bio velik državnički potez 
Justinijana, savršeno izveden, koji je kasnije dobio ime: Propaganda, a ušao je kao glasovit u 
povijest. 

U to vrijeme Justinijanove prezaposlenosti, Teodora nije imala u svojoj blizini nikoga tko 
bi joj pomogao bilo savjetom bilo prijateljstvom, i proživljavala je teške časove. 


GLAVA DVADESETA 


U kojoj Justinijan nakon svih ostalih doznaje o sretnom događaju, i u kojoj Ivan od 
Kapadokije sprema planove što ih prekida iznenadni događaj. 


Stara carica Eufemija doznala je o Teodorinoj trudnoći prije Justinijana. U stvari, gotovo 
su svi u carskom dvoru doznali za to prije njega. 

Vijest o trudnoći širila se ovako: 

Prvo su to otkrile Teodorine dvorkinje. Žene imaju smisao za takvo što i stalno prate 
jedna drugu kao jastrebovi, ne bi li opazile i najmanji trag onoga što im je kao ženama 
najzanimljivije. 

Teodora je postala hirovita. Povremeno je bila nagla, da bi se čas kasnije počela 
ispričavati zbog svojih ispada. Njen plač, iako je plakala samo kad je bila sama, ostavljao je 
svježe tragove na jastucima i njene su oči bile otečene. Često se slabo osjećala. Čas je tražila jelo, 
a čas ga opet odbijala. Osim toga, promijenila je svoje navike u kupaonici, uglavnom one za 
masažu tijela. To je dvorkinjama bilo sasvim dovoljno da posumnjaju. 

Od dvorkinja su uzbudljivi izvještaji dospjeli do eunuha u kućanstvu Hormisdasa. Eunusi 
su bili upravo presretni da mogu ovu vijest raširiti, a dobro su znali kako će time uvrijediti svoju 
gospodaricu koju su mrzili. 

Eunusi iz Hormisdasa brzo su prenijeli vijest svojim drugovima u palači Sigma. Od njih 
su opet saznale dvorkinje i prenijele vijest carici. I tako je gotovo brzojavno Eufemija doznala da 
prinčeva ljubavnica očekuje dijete. 

U početku je Eufemija likovala. Znala sam ja da će se mala djevojčura zaplesti! Baš mi je 
drago! 

No odmah je počela razmišljati. Nezakoniti potomak princa? Kopile - ali carsko kopile 
nije obično kopile... 

To zadire u državne poslove pa i u pitanje nasljedstva. Vodili su se ratovi, dinastije se 
širile i dizale na prijestolja, mijenjala se karta svijeta zato što su prinčevi ili kraljevi ljubakali. 

To je bila ozbiljna stvar i carica je počela razmišljati o njenim posljedicama, i snovala 
kako bi dobila glavnu riječ. U međuvremenu, iako je već i Eufemija znala da je Teodora trudna, 
kao što su to znale i dvorkinje i eunusi i dvorske dame, te se počelo govorkati o tome u cijeloj 
palači, Justinijan je tek posljednji doznao za ovu novost. 

Događa se to i budućim očevima, koji nisu prinčevi. Princ nije razgovarao sa caricom. 
Doduše, svakog je dana dolazio u dodir s carem, ali je stari Justin bio rastresen, pa da su ga i 
upoznali s tom činjenicom, ona bi se izgubila u bijednom starčevom pamćenju kao da je nikada 
nije ni čuo. Nitko nije smatrao važnim da obavijesti Justinijana o novom događaju, ili su možda 
mislili da on sve zna već od samog početka. 

Kad bi pozvao navečer nekoga iz ureda za vanjske poslove ili nekog od svojih prijatelja, 
kako je često činio u to doba međunarodne zategnutosti, Teodora bi vješto prikrivala svoje 
raspoloženje. Sjedila je i slušala rasprave o problemima prekodunavskih zemalja, ili o napretku 
Belizarova pokusnog vojnog odreda, ili o izvještaju poslanika na dvoru ostrogotskog kralja 
Teodorika, ili o manjim događajima kao što su bili izgledi »Plavih« ili »Zelenih« na predstojećim 
igrama na hipodromu. Svi ovi razgovori bili su često vrlo ozbiljni, katkada i duhoviti 1 


znanstveni, protkani diplomatskom dvosmislenošću, citatima iz djela klasika i sjajnim duhovitim 
upadicama. 

Teodora bi se smiješila i pokušavala sudjelovati s pametnim primjedbama ako bi se njoj 
obratili, no ni njen razum ni njeno srce nisu bili posve prisutni. Sve vrijeme ona bi se pitala kako 
se može netko zanimati takvim tricama, i to u vrijeme kad se događalo nešto neizbježno što je 
njoj donosilo očaj i nesreću. 


Justinijan je bio princ i regent najvećeg carstva na svijetu. I Teodora, usprkos svojoj 
mladosti, nije bila ni u kojem pogledu obična žena, pa ipak je način na koji mu je naposljetku 
saopćila svoje novosti bio tipično ženski, popraćen suzama, iznenađenjem, ohrabrivanjem i svim 
ostalim izjavama, kako to već biva u takvim slučajevima. I Eva je, bez sumnje, srvana 
osjećajima, jecala na Adamovim grudima noseći u svojoj utrobi dijete koje su nazvali Kainom. 

Jednog dana drugog mjeseca trudnoće Teodora je teška srca promatrala svoje tijelo u 
ogledalu. Opazila je znakove koji su joj se pričinjali mnogo strašnijima no što su u stvari bili. 
Samo vrlo vješto oko moglo bi ih primijetiti. Justinijan se upravo vratio iz svog ureda i bio je 
dobro raspoložen. 

- Divne novosti - uzviknuo je. 

- Kakve? - upita ga ona utučeno. 

- Naše širenje nesloge među neprijateljima je uspjelo. 

- Oh - prošapće kao da nije čula. 

- Zar te to ne zanima, draga? Glasnici su upravo donijeli vijest da se Teodorik u Italiji 
ohladio i umjesto da pristupi savezu s Perzijancima, on je obnovio svoje veze s Vizigotima u 
Hispaniji. 

Ona je pokušala da glumi oduševljenje, ali joj to nije uspjelo. 

- Što je to s tobom? - upita je on ojađeno. - Zar ti ne shvaćaš što to znači? Teodorik je naš 
najmoćniji i najopasniji susjed na zapadu. Ako on izbjegava da uđe u savez, cijeli Kobadov plan 
propada. To je isto tako važno kao i pobjeda u ratu - nastavio je pokušavajući da zadrži svoje 
veselje i uzbuđenje. - S pobjedničkim procesijama trebalo bi slaviti i diplomatske pobjede a ne 
samo pobjede vojskovođa. Kad bi to bio običaj, i tebe bi zapala takva čast, jer to je bila u prvom 
redu tvoja ideja... 

On je prestao govoriti, a Teodora se rasplakala. 

- Što ti je, draga? - upita je. Što se dogodilo? Zar sam nešto rekao...? - Ona se istrgne iz 
njegova naručja jecajući. 

- Ne... ne diraj me! Ti ćeš me zamrziti!... 

On otvori usta. - Zamrziti tebe? Zašto? 

Jecajući, ona je jedva odgovorila: - Zato što ću imati dijete. 

Zaista nešto neobično! Milosnica, koja histerično plače kao i vjenčana žena u istoj prilici. 
No iskustvo ne može potpuno izbrisati ženske osjećaje u ovakvim časovima: strah je Teodoru 
lišio sabranosti. Neke žene osim toga instinktivno znaju da su suze najbolji način kako da se 
savlada suzdržljivost muškarca i izazove njegova simpatija u svoju korist. 

Justinijan se vladao kao što se vladaju gotovo svi muškarci u takvom položaju, što 
dokazuje mudrost ženskog instinkta. Nekoliko je trenutaka buljio u nju s tupim 
nerazumijevanjem, kao što to obično biva. 

- Dobro... - reče napokon i načas zastane. - Dobro... — nastavi - je li to razlog tvojem 
plaču? Ti misliš da bih ja... ja mogao... da to meni nije drago? 

Ona potvrdi glavom, osuši suze maramicom i kradomice ga pogleda. 


- Što misliš s time?... zar ti nije drago? - upita ga. 

On se nasmije i pruži ruke. - Zašto ne? Zašto mi to ne bi bilo drago? Zašto me to ne bi 
učinilo sretnim? 

Ona ga je nekoliko trenutaka sažalno gledala kao kakvo priviđenje u bjelini i zlatu, a onda 
mu se približi i položi svoju glavu u njegovo naručje. 

Što se dalje zbilo ne treba opisivati. Bila je to uobičajena nježnost, izljevi odanosti koji su 
već postali kao obred. Poslije je sjedila zagrljena s njim na divanu. 

- Naše bi se dijete moralo roditi na grimizu - reče napokon Justinijan. 

Time je mislio na Porfirnu palaču, na čudesnu građevinu od crvenog kamena, gdje su već 
generacijama carice i žene carskog roda na ceremonijalan način rađale carske potomke, ne bi li 
na taj način potvrdile tradicionalno kazivanje da će onaj tko se rodi na grimizu postati car. 

- Moje se dijete neće roditi na grimizu - odgovori Teodora žalosno. - Samo zakonita djeca 
carske obitelji rađaju se na grimizu. 

On se zagleda u tjeme njene glave. 

- Tvoje dijete je također i moje dijete - reče kao da želi sam sebe uvjeriti. - Draga, da su 
prilike drukčije, mi bismo se vjenčali. 

Sjedila je šuteći, tek je malo problijedila. 

Vjenčati se... zar je i na to mislio? 

To je bio krajnji cilj njezinih ambicija, cilj na koji se nije usuđivala ni pomisliti! Kao da ju 
je potresla groznica! Kako je strašno biti željena. A kako je to ipak nemoguće, fantastično i 
beznadno! 

Bojala se. - Ne, ne - izgovori slomljenim glasom. 

- Zar ti to ne bi željela? - upita je on povisivši glas. 

- Nije to. Svakako da želim. Ali to je nečuveno, nerazumno, čak i nemoguće... 

- Zašto? Zašto je to nemoguće? Ništa nije nemoguće! 

Teodora osjeti snažne kucaje bila na sljepoočicama. Jedva ga je vidjela i čula njegov glas. 
Bio je to težak i odsudan čas njena života, a ona je bila nepripravna! 

Ipak, nešto mu je morala reći. Nije smjela bez riječi sjediti i pustiti da ova vatra u njemu 
izgori. 

- Ja sam tvoja ljubavnica - poče ona. - A samo to, posjedovati tvoju ljubav, to je sve što 
sam ikad željela. 

Riječi su bile jednostavne, ali način kako ih je izgovorila otkrio je njenu potpunu 
ženstvenost. Njen način, oklijevanje, pa njen plašljiv i uzrujan izgled uhvatio ga je i smekšao. 

Odjednom je njezina zbunjenost iščezla i njene su se misli počele sređivati. Kako li je 
samo krivo prosudila Justinijana! Njegova nepokolebljivost je dokazala kako je njeno strahovanje 
bezrazložno. Dugovala mu je bezgraničnu vjernost i ljubav, više nego što obične žene duguju 
muškarcima. 

Ipak on jest bio muškarac... i zato ga je trebalo voditi i brižljivo upravljati njegovim 
mislima i nagonima. Već je donijela odluku. Više nije mogla odustati. Gotovo bez daha čekala je 
njegov odgovor.' 

Odgovor nije izostao: - Tebi je možda dovoljno što si moja ljubavnica, ali što će biti s 
djetetom? 

Pitanje djeteta, dakle, već je postojalo u njegovim mislima. Sada je bila sigurna, i njen 
slijedeći korak bio je jasan: ono što je on uz put nabacio mora odlučno potvrditi. 

Sposobnost da pravilno postupa s muškarcima bila joj je urođena, a i iskustvo ju je 
usavršilo; u tome je nadmašila sve ostale žene. 

Jedan od načina kako da se navede muškarca da nešto učini jest da mu se ukaže na 


teškoće pa čak i nemogućnost da to učini. Muškarci su borbeni. To je dio njihove prirode, njihove 
muškosti. Izazove primaju ponosno. 

- Ja... ja se bojim - počela je. Napola je izrekla molbu za zaštitu, što uvijek laska 
muškarcu. - Bilo bi... užasno opasno. 

- Zašto opasno? - ustrajao je Justinijan. 

- Nezadovoljstvo i ubojstva nisu nepoznati u Konstantinopolisu... 

- Ja ću se izložiti opasnosti! 

- Ali što će onda biti sa mnom? Ako se puk razjari, djevojka s ulice, koja traži previše, 
mogla bi postati žrtvom svjetine... 

- Morali bi se boriti s mojim najboljim vojnicima! Prvo bi morali mene ubiti. - Stisnuo je 
čeljusti, 1 to ju je zadovoljilo. - Osim toga - doda - što bi ih potaklo na takav čin? 

- Dakle... carica me mrzi. I Crkva također. I svi ostali u palači koji se rote protiv mene. 

Htjela je spomenuti i Ivana od Kapadokije, no ipak se suzdržala, jer je znala Justinijanovo 
mišljenje o pretorskom prefektu. 

- Besmisao! - Kao pravi muškarac on je sada prešao na najvažnije. - Zar ne, Teodoro, ti se 
ne bi htjela udati za mene? 

- Htjela? O dragi... pa to želim više od svega na svijetu! Ali ja ne mogu. Zar ne vidiš, 
dragi? Rimski zakon! Čovjeku tvoga položaja zabranjeno je oženiti se ženom kao što sam ja. Ti 
ne možeš izmijeniti zakon, čak ni kad bih ja pristala. Moja propast nije važna, ali tvoja povlači za 
sobom promjene širom svijeta. 

To ga je uzbudilo: - Ja ću promijeniti taj zakon! 

Na tu vatrenu izjavu ona se htjela ponovo baciti u njegov naručaj i obasuti ga poljupcima, 
ali se suzdržala. Htjela je još nešto: potpunu prisegu vjernosti, dokaz njegove ljubavi i odanosti. 

Oslobodila se njegova zagrljaja i sjela na divan malo podalje, spustivši pogled. 

- Ti si princ, Visosti! - To je bilo prvi put nakon mnogo mjeseci da ga je oslovila 
službeno. - Ti se ne možeš oženiti ženom kao što sam ja: droljom. 

On ljutito skoči na noge. - Droljom? Zabranjujem ti jedanput zauvijek da upotrebljavaš tu 
riječ kad govoriš o sebi! Zabranjujem ti! Razumiješ li me? Ti si žena koju volim! I ti ćeš biti 
majka mojeg sina. 

Tri puta je prošao gore-dolje po sobi, a ona se skutrila na divanu i neprestano ga 
promatrala... njen pogled bio je molba, nada što je visila na tankoj niti. 

Justinijan se zaustavio i mrki je pogled iščeznuo s njegova lica. Kad je progovorio, njegov 
glas bijaše kao glas čovjeka koji je stvorio odluku. 

- Bio sam sebičan - reče. - Kad si došla k meni, značila si za mene samo... samo užitak. S 
tobom sam se mogao osloboditi svih briga i napora što ih donose moje dužnosti. Ali tokom ovih 
mjeseci ja sam te zavolio... na poseban način. Ta vrsta ljubavi ima svoje značenje. Slušaj me: ma 
kakve bile teškoće i opasnosti, naše će dijete imati ime! M 1 ćemo se zakonito vjenčati, na to ti se 
svečano zaklinjem, vjenčat ćemo se pred biskupom i pred narodom! 

Nato mu Teodora priđe, podigne svoje lice k njegovom, s izrazom molitve i zakletve na 
vjernost u očima. 


Gotovo isto tako brzo kao što je carica Eufemija doznala za Teodorinu trudnoću doznao je 
za to i Ivan od Kapadokije. Kad se uvjerio da je istina što se govori o Teodori, prefekt se 
razveselio kao da je neočekivano pronašao blago. Koraci što ih je sada poduzeo pružili bi 
svakome tko ga otprije nije poznavao dovoljan uvid u njegov karakter i moral. 

Počeo se tajno dogovarati s monahom Polikratom. Dugobradi otac Polikrat pridržavao se 


ortodoksnih doktrina, a ujedno je bio i caričin kapelan i pouzdanik. Nije bilo teško uvjeriti ovog 
crkvenog dvorjanina kako je potrebno potpirivati mržnju carice prema djevojčuri iz Hormisdasa, 
koja će roditi carskog potomka. Na Eufemiju se moglo računati da će ogorčavati život starom 
caru, a Justin, koji je davao dojam matorog luđaka, lako će klonuti od zastrašivanja svoje supruge 
i okrenuti se protiv svoga nećaka - svoga ljubimca. 

Pošto je pridobio monaha za svoj plan, Ivan je napustio palaču i dao se odvesti u svom 
raskošnom čamcu preko Zlatnog Roga u svoju vilu koja se nalazila u Siki. Tamo će imati mira i 
prilike da brižljivo prouči što treba da učini, jer je bio uvjeren da mu se sada pruža jedinstvena 
prilika, samo ako sve pažljivo izvede. 

Vila u Siki bila je prekrasna. Imala je divan mramorni trijem, dva atrija, a okruživali su je 
vrtovi, lugovi i vinogradi. Namještaj je bio takav kakav je mogao kupiti samo jedan prefekt, koji 
ima slobodne ruke u carskoj riznici. Pa ipak, nitko nije dolazio u tu palaču bez pozivnice i nitko 
nikada nije bio pozvan osim onih s kojima je Kapadokijac imao neki naročiti ili tajni posao. 

Ivan je bio katolik, i to kršten po svim propisima. Kakvo mu je ime bilo prije nego se 
pokrstio u krstionici, to je palo u zaborav, no svakako je bilo neko pogansko, a ime Ivan uzeo je 
prilikom krštenja. Bio je naime običaj da to ime uzimaju pokršteni pogani. No usprkos pokrštenju 
i velikim izljevima pobožnosti, Kapadokijac nije nikada stvarno usvojio ono što uči kršćanstvo 1 
još se uvijek pridržavao svojih vlastitih čudnih i tamnih vjerovanja, iako je za to znalo vrlo malo 
ljudi. 

Toliko je bio oštrouman taj čovjek da je unatoč svemu bio intiman s najvišim 
dostojanstvenicima Crkve. Katkada je članove visokog svećenstva pozivao u svoju vilu na 
svečanosti, a zapravo su to bila privatna savjetovanja. Potrebe svjetske politike silile su čak 1 
svete prelate da prisustvuju savjetovanjima u donošenju odluka koje nisu bile uvijek u skladu s 
idealističkim dogmama kršćanske vjere i koje je trebalo držati u potpunoj tajnosti. 

Na takvim sastancima svećenstvo je usvajalo Ivanove praktične savjete, koje je on tako 
vješto oblikovao da su bili kreposni, gotovo i sveti, a često je znao usrdno i moliti. 

Drugi dan za vrijeme kratkog boravka prefekta u njegovoj vili u Siki moglo se primijetiti 
kako grupa crkvenih dostojanstvenika - među njima patrijarh katedrale, izabrani biskupi i njihovi 
najbolji tajnici - prelaze tjesnac i ulaze u Kapadokijčevu palaču. Nije nikakvo čudo što su ti 
dostojanstvenici napustili vilu kasnije istog dana s određenim stavom prema problemima i 
opasnostima koje prijete Crkvi u vezi s tim što djevojka u Hormisdasu očekuje dijete. Žena je 
monofizit! Svećenstvo je mora osuditi mnogo ozbiljnije negoli običnu bludnicu. To može biti 
početak vladavine heretika! 

Drugo izaslanstvo, još tajnovitije od prvog, posjetilo je vilu u Siki trećeg dana. Vrlo je 
malo ljudi znalo da je Ivan imao tajne veze s vodstvom Zelene stranke hipodroma. A vodstvo je 
bilo monofizitskog uvjerenja. 

Kad su se te noći vratili iz Sike, vođe Zelenih imali su što da misle. Njihova je stranka 
prije imala važnu ulogu. Plavi su ih potisli za vrijeme Justinove vladavine. Zeleni su mogli opet 
predobiti vlast ako bi otkrili slabost Justinijana, budućeg nasljednika, koji se, kako se činilo, 
beznadno zaljubio u djevojku iz Ulice žena. Dobru priliku pružila im je činjenica da djevojka 
očekuje prinčevo dijete. To se može prikazati kao sramota za carsku obitelj i time se može 
izazvati pad dinastije, što bi dovelo do mnogobrojnih mogućnosti, pogotovo ako bi se krvave 
carske glave otkotrljale u prašinu a vlast preuzeli oni koji su stajali na pravoj strani. 

Četvrtog dana vilu u Siki posjetila je čitava gomila kao krv crvenih haljina. Grimiz je bila 
boja koju su nosili profesionalni govornici, a bili su slični onima koji zarađuju svoj kruh na taj 
način da iznajmljuju svoju blagorječivost svakome tko želi utjecati na javno mišljenje. Ti vješti 
govornici poznavali su svaku prikladnu frazu, svaki klasični ili religiozni citat, svaku doskočicu i 


smicalicu kojom su mogli utjecati na osjećaje ili predrasude svojih slušalaca. Sve koji su toga 
dana prešli Zlatni Rog lično je plaćao Ivan od Kapadokije. Na njegov znak, oni će se postaviti na 
strateške točke Konstantinopolisa, kao što su Augusteum, Trg bika, Trg bratske ljubavi, 
Konstantinov trg, na svaka gradska vrata, pa čak i na Afroditin trg, kako bi što većem broju 
slušalaca zatrovali uši klevetama. 

Njihov će zadatak biti da potaknu mržnju mase protiv žene koja je zarobila princa, i protiv 
princa koji je toliko zaboravio na svoj položaj i na svoju čast da je izgubio sposobnost 
rasuđivanja. Narod je još uvijek imao neko poštovanje prema carskom grimizu i zato ne bi 
nimalo služilo na čast Justinijanu da postane otac djeteta jedne drolje. To bi toliko umanjilo 
vrijednost grimiza kao što se još nije dogodilo nikada u povijesti! Na govornike se Ivan mogao 
mirno osloniti da će svoj zadatak spretno i u potpunosti izvršiti. 

Kad su napokon ovi tajni sastanci završili i grimizne se halje vratile u Konstantinopolis, 
Ivan od Kapadokije ostao je sam i razmišljao o slučaju koji je išao njemu u prilog. 

Stari Justin neće dugo živjeti, možda nekoliko tjedana ili najviše nekoliko mjeseci. 
Govorilo se da je careva neizlječiva rana sve strašnija i da njegova životna snaga vidljivo opada. 
Kad se Justinov život ugasi, mora se imenovati novi car. Ako se tada princ Justinijan nađe u 
besprijekornom položaju, onda će teško moći spriječiti njegov uspon na carsko prijestolje. Ali 
ako se nađe u nezgodnom položaju... možda čak i osramoćen i u nemilosti...? Tada bi sve bilo 
drukčije. Kandidata koji je ocrnjen kao razbludnik, slabić i sramota za kršćansku crkvu i carstvo 
mogao bi narod rastrgati ako pokuša da se uspne na carsko prijestolje. 

Tko bi u tom slučaju bio najpodesniji čovjek za nasljednika? Ivan je znao da može 
odgovoriti na to pitanje. On sam nije potjecao iz carske obitelji, no nije ni Justin prije no što je 
zasjeo na carsko prijestolje. Ivan nije bio naročito obrazovan, a Justin nije čak znao ni pisati ni 
čitati. Ivan je došao iz jedne udaljene provincije, Kapadokije, a Justin je također bio provincijalac 
- Makedonac. 

Osim toga, Ivan je imao još mnoge prednosti. 

Bio je prefekt, pa je ionako držao u svojim dlakavim rukama manje-više svu vlast, a osim 
toga i državnu riznicu. 

Tko bi mu se mogao suprotstaviti u državnoj krizi... ? 

Možda je njegova najveća prednost bila u tome što je imao mnogo samoinicijative. 
Čovjek protiv kojega je spremao prepad nije ni slutio da Ivan ima neke ambicije, a još manje da 
je izradio planove kako da zadovolji te svoje ambicije. Kako je malo vremena trebalo da se sve to 
izvede, kako je malo vremena trebalo da bezglavog Justinijana, koji je slijepo vjerovao u njegovu 
odanost, potpuno uništi! Malo vremena da javno mnijenje dovede do vrenja! Malo vremena da na 
sveopći zahtjev mudri, dobri i jaki Ivan od Kapadokije preuzme vlast umjesto nevrijednog i 
razbludnog princa! 


Prije no što je petog dana napustio svoju vilu u Siki i vratio se u Konstantinopolis, Ivan je 
još nešto poduzeo. U stražnjem dijelu velike kuće bila je tajna soba, zaključana danju i noću, a 
robovi je nisu spominjali čak ni šapćući, jer su se bojali batinanja do smrti. Samo je Ivan imao 
ključ. 

Unutar te mračne prostorije gdje je vladala sablasna tišina bio je oltar. Na oltaru se 
nalazila jedna figura - prostačka ženska figura - okrutna i ružna, a predstavljala je feničku božicu 
Astartu. 

Ta prostorija služila je kao hram, a uljepšavale su je dekoracije od skupocjenih tkanina 1 
dragulja koje su bile odvratne jer su prikazivale spolne i seksualne simbole u bezbroj odvratnih 


varijacija. Zidove su pokrivali mozaici s prikazima životinja u oblicima pokvarene erotike, sve 
smeće i blato mitološke poročnosti. A što se samog kipa Astarte tiče, iako je na neki način bio 
kopija grčke Afrodite, on ipak nije imao religiozno dostojanstvo i otmjenost te božice ljubavi i 
rađanja. Umjesto toga Astarta je bila božica požude i izopačenosti užitka, u čiju su se čast 
prinosile krvne žrtve. Kapadokija, provincija iz koje je došao prefekt, bilo je jedno od posljednjih 
uporišta tog užasnog kulta. 

Često su se potajni poklonici ove nečiste božice, inače Ivanovi dobri poznanici, sastajali 
kod oltara Astarte. Nakon toga su slijedile neopisivo okrutne i izopačene orgije. Uvijek bi se 
dovlačile robinje za goste. Djevice su pažljivo odabirane i pregledavane. Nije smjelo biti sumnje 
u njihovo djevičanstvo. Često bi jedna ili više njih umrle od besprimjerenih strahota koje su se 
vršile nad njima u ritualu bluda u kojem su služile kao žrtve. 

Poklonici su vjerovali da će im smrt djevice donijeti sreću, jer je smrt bila jedna od 
pratilica Astarte - ženske kopije boga Baala. 

To je imao na umu Ivan od Kapadokije, koji nije bio ni katolik ni monofizit, pa čak ni 
kršćanin, nego pravi poganin njegove vrsti, kad je pozvao majordomusa i naredio mu da dovede 
djevojku Arijadnu. Ona je došla dršćući. Bila je nova robinja, nedavno nabavljena, koja još nije 
znala kakva je sudbina čeka u ovoj kući. 

Ivan od Kapadokije se naslonio u svom naslonjaču i namrgodio svoje guste obrve dok ju 
je promatrao. 

»Da ili ne?« Mogao ju je zgrabiti za vitke ruke i odvući u zaključanu prostoriju. Kad bi se 
vratio, o Arijadni se više nikada ne bi ništa čulo. Tamo su na podu bila zaklopna vrata koja su 
vodila u utrobu zemlje... 

Vitkih udova i nespretnih pokreta, jedva dozrela djevojka Arijadna stajala je pred njim 
oborenih očiju. Bojala se, ali nije ni slutila kakva se zapravo strašna nesreća nad njom nadvila. 

- Dođi ovamo, djevojko! - zareža on. 

Pristupila je neodlučno i sa strahom. 

On pruži svoju šapu i zgrabi je za ruku. Koža joj je bila glatka poput svile, a mišići meki 1 
elastični. Drugom rukom opipao je njene grudi i bedra kao što bi netko opipavao kokoš na tržnici. 
Bila je vitka, nimalo koščata i prilično lijepa. 

Uštinuo ju je za bedro, a ona je zvikala od boli. 

- Boli te? - naceri se on. 

- Da, gospodaru - uzvrati djevojka uplašeno. 

On protrlja svoje čeljusti a zatim pogladi ćelavu glavu. Činilo se kao da misli, kao da 
raspravlja sam sa sobom. 

- Mogao sam te još gore povrijediti - zareža napokon. - Idi sad! - Sam se uvjeravao da je 
djevojka ipak vrlo zgodna. Njegov ležaj, a ne oltar Astarte bit će njen udes! 

Tu odluku donio je sjetivši se da vladi često stižu tužbe zbog pokolja robova. No to je 
čisti sofizam! Dobro je znao da takva tužba neće nikada stići iz kuće pretorskog prefekta. 

Arijadna je izbjegla smrti pred oltarom Astarte, ali nije ni slutila kakva je sudbina čeka. 

Međutim, nije prošao ni jedan sat kad se njegova požuda toliko razbuktala da je naredio 
da mu dovedu djevojku u spavaću sobu, gdje joj je oduzeo djevičanstvo. 

Dvije ovce bile su zaklane i žrtvovane umjesto Arijadne. Žrtve su uvijek morale biti 
ženskog roda i nisu se smjele pariti prije žrtvovanja. 

Mora se priznati da je Ivan od Kapadokije sve do kraja svog života krivio svoju vlastitu 
slabost prema toj lijepoj robinji za sve što se poslije zbilo, a što je on smatrao posljedicom toga 
što je nije žrtvovao na gnusnom oltaru Astarte. 


Dok je Ivan prelazio Zlatni Rrog u svom pozlaćenom čamcu, čuo je nekakve zvukove. 
Upravo je razgovarao s Mursom, kapetanom, kadli odjednom zašuti, jer je jedan vrlo jak zvuk 
prekinuo njegov razgovor. 

Snažan, prodirući zvuk širio se preko tjesnaca. 

Nakon jedne minute taj se snažni ali potmuli zvuk ponovio. 

Nakon određene stanke treći. 

- Zvonjava! - uzvikne Ivan. - Veliko zvono na tornju Svete Sofije! - Slušali su svi: 
prefekt, kapetan i šesnaest robova veslača. Zaustavili su dah i slušali. Veliko zvono nastavilo je 
veličanstveno i zlokobno, naviještajući nečiju smrt. 

Ivanovo lice najprije problijedi, a onda pocrveni. 

- Car! Mora da mu se stanje naglo pogoršalo u ovih pet dana što sam bio odsutan. 

Bijesno se okrenuo Mursi. - Naredi da ovi lijeni psi brže veslaju. Ni jednu minutu ne 
smijem izgubiti. Veslajte! Psi! Moram biti u palači za tren oka. 

Robovi su sagnuli leđa 1 prionuli uz vesla, a voda se pretvorila u pjenu pod udarcima 
vesala. A Ivana je uhvatila bjesomučna groznica. 

- Bič, bič! - derao se. - Brzinu, želim brzinu. 

Iskočile su masnice na pognutim leđima. Mursa je stajao među robovima i nemilo ih 
bičevao. Robovi su davali sve od sebe, što je i njihov gospodar dobro znao, ali ipak uzalud. 

Ivan je jedva dočekao da se čamac usidri. Skočio je na pristanište i pohitao gotovo trčeći 
kroz Eugenijeva vrata u grad. 

Jedan konjanik prepozna prefekta i pozdravi ga. 

- Skidaj se s tog konja! Daj mi ga odmah! - zapovjedi mu Ivan. 

Začas uzjaha konja čija su kopita odjekivala na kamenom pločniku kad je u kasu odjurio 
prema palači Kalke, udaljenoj tri i pol milje od pristaništa. 

Kriza je došla brzo, mnogo brže no što je očekivao. Ipak, bio je u zanosu, oduševljen. 

Ljudi na ulicama gledali su ga kako brzo jaše i slušali otvorenih usta zvonjavu zvona s 
katedrale, kojoj su se pridružila sva zvona u gradu. 

- Car... car!, pokoj daruj mu, gospodine! - čuo se šapat. Svi su znali da je stari Justin slaba 
zdravlja, i sada, kad su počela zvoniti zvona, sjetili su se da je njihov stari vladar bio dobar, 
hrabar, pobožan i da je vladao u miru. 

No Ivan od Kapadokije, jureći na konju prema palači Kalke, nije imao vremena da se 
pozabavi karakterom mrtvog cara. Njegovi govornici - mora ih odmah potjerati da počnu s 
govorima! Svi u carskoj palači moraju smjesta doći pred njega i pokloniti mu se. Odmah mora 
poslati poruke svećenstvu priznate crkve i vođama Zelene stranke, jer je došao čas da stupe u 
akciju. 

Bilo bi mnogo bolje da je prisustvovao smrti vladara... mislio je, ali ipak nije očekivao da 
će se njegove nade tako brzo ostvariti. Imao je dovoljno vremena da sve obavi kako treba. 

Zadihani konj zapjenjene gubice zatoptao je kopitima kad se zaustavio pred palačom 
Kalke. Ivan je brzo bacio uzde stražaru i skočio na zemlju. 

Kad je ušao kroz vrata, stražari su ga pozdravili. 

- Kada se to desilo? - zaurlao je na njih. 

- Otprilike prije pola sata, plemeniti prefekte - odgovorio je jedan od njih. 

Ivan pojuri. Na otvorenim prostorima i vrtovima, pred svim zgradama unutar palače 
stajale su uzbuđene grupe ljudi tiho govoreći, dok su crkvena zvona još uvijek odjekivala 
gradom. 

Stari general Milon silazio je drvoredom. Ivan ga zaustavi. - Tako žalosno - reče - tako 


žalosno, prava tragedija za carstvo. 

- Doista - odgovori Milon - doista vrlo žalosno. 

Jedan čas stajali su oborene glave s tužnim izražajem na licu, kako i dolikuje onima koji 
oplakuju mrtve na javnom mjestu. 

- Zar nije bilo znakova da ide kraju? - upita Ivan nakon kratke šutnje. 

- Nikakvih - odgovori general, dok je njegovo crveno lice poprimilo svečan izgled. - Čini 
se da je to bila srčana bolest za koju nije znao nitko od nas, pa čak ni liječnici u palači. 

- Čudno! Čudno. Kako se to dogodilo? - upita Ivan. 

General Milon, starački brbljav, bijaše sklon da počne pričati sve od početka o onom što 
ga se pitalo i da tumači sve na neki nerazumljiv način. Sada se naročito iskazao. 

- U doba kad se to dogodilo, carica je bila u svojim odajama okružena dvorskim damama. 
Razgovor nije bio važan. Govorile su, čini mi se, o tome da li se pristoji ženama ići u crkvu s 
neprozirnim velom, što je sada moderno - i postavile su pitanje je li to izbjegavanje naredbe 
blaženog svetog Pavla, koji je rekao da svaka žena, ako se moli nepokrivene glave, blati... 

- Dovraga carica i njezin razgovor ! - presiječe ga Ivan nestrpljivo. - Reci mi što je sa 
carem? 

Milon je zurio u njega nekako uvrijeđeno. - Njegovo Carsko Veličanstvo - reče zlovoljno 
- dobro podnosi, kako izgleda... 

- Dobro podnosi? Što misliš time reći? On je mrtav, zar ne? 

- On? Justin? Ne, nije mrtav. 

- Pa zašto onda zvona zvone? 

- To je zato što... Ti ne znaš što se dogodilo? Eufemija je mrtva. 

Toga trena stari se general osjećao pobjednikom. Neki su ljudi neobično sretni kad mogu prvi 
saopćiti neku vijest, bez obzira je li važna ili nije. Što se tiče Ivana od Kapadokije, on je stajao 
poput čovjeka koji je udaren toljagom po glavi i trebalo je neko vrijeme da njegov mozak 
potpuno shvati Milonove riječi. 


GLAVA DVADESET PRVA 


U kojoj carica Eufemija dobiva više počasti na odru no što ih je ikada prije za života 
imala i u kojoj prosjak Hag razgovara s nekim u crnoj nosiljci. 


Katedrala je bila veličanstvena. Visoko se izdizala nad okolnim zgradama. Veličanstvena 
i stara blizu dva stoljeća. Na njenim zabatima gradile su gnijezda grlice i vrane, a vrapci su 
cvrkutali visoko u mračnoj unutrašnjosti nadsvođenog krova, pod koji se dizao dim bezbrojnih 
svijeća i gorućeg tamjana. 

Ovdje-ondje rasli su čuperci trave. Visoko na prostranim zidovima od kamenja u 
pukotinama i rupama skupljala se plijesan, prašina i izmetine ptica. Najednom balvanu izraslo je 
malo cedrovo drvo, kao što se katkada u planinama mogu vidjeti mali džbunovi kako rastu na 
vrhovima velikih stijena, bez uvjeta za opstanak. Sve je to potvrđivalo starost katedrale. Njezina 
svetost i starost učiniše je najštovanijom crkvom u cijelom carstvu. Bila je sjedište patrijarha, koji 
je imao prednost nad patrijarhom u Rimu, o kojem se već počelo govoriti kao o papi. 

Između katedrale i vrata palače Kalke bio je Augusteum, trg za sastanke, okružen 
dvostrukim kolonadama. Na njegovoj istočnoj strani nalazio se senat. Obično su kolonade 
pružale sjenu onima koji su razgovarali u beskonačnost o posljednjim trkama kola, o posljednjoj 
herezi ili o kakvom skandalu. Tu su se nalazile i police s knjigama, gdje su učeni ljudi mogli 
kupiti stare i nove rukopise, a oni koje je zanimala ljubav ogledavali su što ima na tržištu ljubavi. 

No toga dana kolonade su bile upravo krcate ljudstvom koje se kao gusta, crna masa 
razlilo i preplavilo cijeli trg. To je mnoštvo bilo tako zbijeno da se ljudi nisu mogli kretati. Svi su 
se dizali na prste ne bi li bolje vidjeli, gurali su se i tiskali. Red naoružanih vojnika sprečavao je 
svijet da ne provali pedeset stopa široku ulicu što je vodila od vrata palače do katedrale, kroz koju 
je morala proći pogrebna povorka. Koliko je desetaka tisuća ljudi stajalo na tom trgu, to nije 
nitko mogao prosuditi, ali sam hipodrom nije nikada mogao primiti toliko ljudi. 

Smrt jedne carice nije nešto beznačajno, i njen sprovod mora se iskoristiti da se pokaže 
sjaj i snaga države, pa makar ta carica bila samo smiješna ličnost za svoga života. Sirotoj 
Eufemiji nije bilo čak dano ni to da njena smrt bude neki značajan događaj. Njenu smrt nije nitko 
ni slutio, nije imala ni stražu na odru; nije izrekla nikakve posljednje riječi koje bi trebalo 
upamtiti i kasnije ponavljati, umrla je brzo i nedramatično. 

Carica se htjela dignuti sa stolca i najednom se srušila. Glava joj je pala na grudi, usta se 
otvorila, no ručke naslonjača su je zadržale u uspravnom položaju. U prvi čas dvorske dame nisu 
shvatile što se dogodilo. Kad su pokušale da je pridrže, ona je već bila mrtva. 

Slučajno se otac Polikrat, caričin kapelan, toga časa nalazio u palači. U takvim prilikama 
crkva je odmah znala kako će postupati, i to je bio razlog zašto su zvona zvonila odmah poslije 
Eufemijine smrti. 

Kao i Ivan od Kapadokije, tako su i svi građani, kad su čuli zvonjavu, mislili daje umro 
car Justin, jer su to i očekivali. No vijest da je preminula careva supruga sve ih je iznenadila. 

Ubrzo su se doznale pojedinosti, i tako se o caričinoj smrti razgovaralo u čitavom gradu. 
Neki su tvrdili da je to bila pogreška liječnika u palači i da su Eufemijino crvenilo i naprasita 
narav trebali služiti kao opomena da s njom nešto nije u redu. To su potvrđivali i oni koji su bili 
uvjereni da je carica zdrava, u najboljoj snazi, i da će živjeti još najmanje dvadeset godina. 


Međutim, umrla je prije vremena! 

Da, rekli su građani sliježući ramenima, život je kratak pa čak 1 za one na visokom 1 
moćnom položaju. Ljudi su obukli uobičajena žalobna odijela, ali nekakvu duboku žalost nisu 
osjećali. Eufemiju su slabo poznavali, jer je izbjegavala dodir s javnošću i tako nije stekla 
popularnost. Jedino što je davalo značenje njezinoj smrti u očima običnih ljudi bilo je 
promatranje svečane predstave i počasti koje će joj država odati u katedrali Svete Sofije. I zato se 
sada na hiljade ljudi skupilo i čekalo. 

Veliko zvono na tornju katedrale oglasilo se svojom odmjerenom zvonjavom i to je bio 
znak da pogrebna povorka kreće iz palače. 

Prvo je išao odred straže - excubitora - u sjajnoj uniformi od srebra i zlata. Svaki je 
izgledao kao pravi Ahil, nepobjediv i nedostižan. Koplja su nosili okrenuta prema dolje, stupali 
su pognute glave. Zatim je slijedilo svećenstvo, uvijek na čelu takvih povorki. Svećenici i 
monasi, oko dvadeset njih u haljama ili jednostavnoj odjeći pokajnika. Hodali su dvojica po 
dvojica sagnutih glava tiho izgovarajući molitve ili pjevajući tužaljke. Nakon monaha, svećenika 
kora nižeg svećenstva slijedili su viši crkveni dostojanstvenici, apostolski vikari, biskupi, niži 
patrijarsi i na kraju vrhovni patrijarh Hipija sa svojom poštovanom bijelom bradom, hodajući 
ispod bogato urešenog neba što su ga nosila četiri đakona. Svi su bili obučeni u predivna svečana 
odijela koja su pokazivala njihov položaj i važnost, a križevi što su ih nosili bili su zamotani u 
crne koprene u znak žalosti. Povorka svećenstva bila je tako dugačka da su prvi svećenici već 
ulazili u katedralu dok su se posljednji tek pojavili na vratima palače. 

Iza njih išao je još jedan odred excubitora. Na čelu ovih bio je zapovjednik Belizar jašući 
sam, dostojanstvena i ozbiljna lica. Njegova je pojava izazvala šapat među ženskim gledaocima, 
jer je u svojoj uniformi izgledao veoma vojnički. 

Zatim se pojavila grupa poslanika iz Perzije, Afrike, Hispanije, Galije, Etiopije, a iza njih 
predstavnici nekoliko barbarskih naroda. Bili su veličanstveni i nakinđureni. Na glavama su 
nosili turbane, šljemove s rogovima i ostale neobične ukrase. Stupali su bez znakova svojih 
položaja, u odjeći od zlatnih tkanina, u kaputima od medvjeđeg ili vučjeg krzna. 

Za njima opet excubitori. 

Onda duge povorke žena. To su bile dvorske dame pokojne carice. Glave su pokrile, a lice 
skrile crnim koprenama. Hodale su po dvije: prava slika očaja i tuge. Uspjelo im je od sprovoda 
načiniti veliku predstavu, jer je to bila jedinstvena prilika da se pokažu kao pokojničine 
pouzdanice. 

Još jedan odred excubitora u krasnim uniformama. 

Iza njih išli su činovnici i visoki patriciji. Tribonijan je bio među njima, a pored njega 
koračao je njegov glavar, stari kvestor Prokul, koji se osjećao vrlo slabim, te se naslanjao na svog 
potčinjenog. S njim je išlo nekoliko desetaka važnih ličnosti iz državnih ureda, uključivši tu i 
komornika Bazila i glavne eunuhe carskog kućanstva. 

Posljednji u povorci, osim začelnog odreda excubitora, bili su članovi carske porodice. U 
toj se grupi, zbog svog visokog položaja, nalazio i pretorski prefekt Ivan od Kapadokije. Išao je 
naprijed u žalosti kao i svi ostali. Kako je sagnuo glavu, tako mu je vijenac kose na zatiljku 
izgledao kao gusta četka. Slušao je pažljivo primjedbe i razgovor ljudi oko sebe. 

Odmah iza njega, upravo ispred velikog odreda excubitora koji su stupali ispred, iza i sa 
strane crne nosiljke u kojoj je sjedio stari Justin, išao je princ Justinijan sa svojom ljubavnicom. 
Ivan je žarko želio doznati kakve osjećaje gaje ljudi prema tom paru što se prvi put javno pojavio 
zajedno. Bio je ogorčen i strašno razočaran: neočekivana smrt carice veoma je poremetila 
njegove planove i ostavila ga zbunjenog i bez snage. 

U njegovim je planovima Eufemija bila središnja ličnost trajne kvalitete, uz koju je vezao 


sve. Svi su bili sigurni da će carica preživjeti Justina, a ona nije voljela princa. Nju je ljutilo što je 
on, usprkos njenom protivljenju, zadržao svoju ljubavnicu. Da je uloga obudovjelih carica bila 
odlučujuća u izboru novih vladara, pokazala je povijest. Tako je umovao Ivan. Zenona je na 
primjer podigla na carski grimiz Verina, udovica Leonova. A Zenonova udovica postavila je 
Anastazija za vladara carstva. Takvih primjera bilo je mnogo! Kreposna carica, koja se pridržava 
tradicije i pazi na čast naroda, ako prikaže kandidata kao nevrijednoga, ma bio on i nećak njenog 
pokojnog supruga, mogla je doista potkopati Justinijanove namjere. A svima je bila poznata njena 
simpatija za pretorskog prefekta, jer ju je on podupirao. 

Kapadokijac se osjećao kao da ga je carica izdala što je tako naglo umrla dok njega nije 
bilo u palači. Na časove on bi škrgutao zubima i kleo poganskim kletvama caricu, tu staru budalu 
koja nikada nije ništa čestito učinila, pa čak nije ni umrla kako treba! No uzalud, sve to ne može 
promijeniti činjenicu da je ona sada mrtva, te on zbog toga ne može nastaviti sa svojim 
planovima. 

Sve dok se ne pruži bolja prilika, mora svoje u crveno odjevene govornike držati na uzdi. 
Svećenstvo priznate crkve - znao je - neće ništa poduzeti ako ne vidi jasno što nosi budućnost. 
Ujedno je poručio glavnim vođama Zelenih da ne urade ništa dok ne dobiju nove naredbe. 

Možda je žalost što ju je gojazni prefekt pokazivao na pogrebu bila isto tako iskrena kao i 
žalost stotina drugih koji su hodali u toj povorci. Samo, njegova žalost bila je nešto drukčija: ne 
zato što je carica mrtva, već zato što mu je njezina smrt zadala težak udarac. 

Nedaleko od Ivana išli su, sve do katedrale, Teodora i Justinijan. Svi su u povorci hodali, 
osim starog cara. On je bio preslab i sakat. 

Princ je bio svjestan da djevojka hoda pokraj njega polako, s rukama ispred sebe. Kao i 
prefekt, želio je znati kakav će dojam učiniti na obične ljude. Bilo je veoma važno na koji će 
način pučanstvo primiti nekoga tko se izdigao iz puka, to više što je na počasnom mjestu u 
carskoj obitelji. 

Teodora je hodala mirno kao da uopće nije vodila računa o tome što će o njoj misliti 
javnost. Spustila je pogled, sagnula glavu, a izraz lica bio joj je savršeno miran. Ali, kako je išla 
dalje, ljudi su je sve više promatrali, kao da im nekako nije bilo sasvim pravo, jer je čak 1 u crnini 
bila krasna, skladna! 

No njena vanjština bila je samo varka. U njezinoj nutrini bješnjela je bura. Njena 
budućnost, njena sudbina, sve je to ovisilo o ovom smjelom pojavljivanju s Justinijanom i to u 
jednoj tako svečanoj i važnoj prilici. Osjetljiva, kao što su sve žene u njenom stanju, ona se 
bojala da će se vidjeti znaci trudnoće. Strahovala je pred posljedicama. Ali njen strah bio je 
bezrazložan. Malo je odebljala, istina, ali vrlo malo, jer je bila tek u trećem mjesecu, a meka 
odjeća skrivala je njezin stas od radoznalih pogleda. 

Masa nije slutila što sve osjećaju ličnosti koje prolaze ispred njih. No masa je šaputala. 
Povorka se polako gubila u katedrali gdje je stajao sarkofag sa caričinim tijelom, oko kojeg su 
svećenici naizmjence molili tri dana i tri noći. Svećenici, poslanici, dvorski činovnici, patriciji, 
žene iz carskog kućanstva i članovi carske porodice ispunili su ogromnu crkvenu lađu. 

Ispred crkvenih vrata stajali su ukočeni excubitori, a vojnici su zadržavali svjetinu. 

Na trgu ljudi se počeše razilaziti. Tri duga sata trajale su ceremonije i dijeljenje 
sakramenata. Čini se da je Eufemijina duša bila dovoljno počašćena tamjanom, svetom vodom, 
mnoštvom svijeća, te pjevanjem i molitvama koje su odstranjivale svaku nepredviđenu zapreku 
na koju može naići jedna duša na svom putu u vječnost. 

Mada je mnogo ljudi otišlo, tisuće i tisuće su ostale i čekale na trgu ne bi li vidjele 
povorku na povratku u palaču. Značajni spektakl! A najzanimljivija osoba bila je mlada žena koju 
su svi vidjeli kako stidljivo hoda pokraj princa. 


Više nego ikada u životu Teodora je pazila na svaku sitnicu, jer je znala da je stigla do 
najosjetljivije točke. 

Još uvijek je bila pomalo zbunjena, a od vremena do vremena sumnjala je u Justinijanovu 
ljubav. Nikada u svom životu nije se odrekla svoje ženstvenosti i uvjerila se da je u čitavoj 
povijesti još nijedna žena - pogotovu kurtizana - nije nadmašila u osvajanju čovjeka koji je 
mogao birati među svim ženama u carstvu kako je god želio. 

Ipak je trebalo da poduzme još i ono najvažnije! Justinijan joj je obećao da će se vjenčati 
zbog djeteta što ga je nosila. To se činilo vrlo jednostavnim, ako princ uspije nagovoriti starog 
Justina da malo izmijeni zakon, ali u stvarnosti nije bilo baš tako jednostavno! 

Carske ženidbe imaju velik utjecaj na cijeli narod. A ova ženidba koju je Justinijan tako 
žarko želio, a ona još i više, bila je u suprotnosti sa svim ustaljenim običajima u carstvu. 

Već su kružile glasine da je princ pokušao od djevojke koja ga je očito očarala učiniti 
poštenu ženu. 

Teodora je dočula za ciničnu primjedbu Sofronije, zajedljive žene Silvija Testora: - 
Carstvo je imalo carica koje su postale drolje, ali još nikada nije imalo drolju koja je postala 
carica! 

Vjerojatno je Teodora bila sita takvih zlih primjedaba 1 zato se pripremila na sve što bi se 
moglo dogoditi. U međuvremenu se pojavi jedan mnogo važniji glas - glas naroda. 

Više od svega, Teodora je htjela saznati što narod o njoj misli, jer je svjetina uvijek bila 
strah i trepet svakog cara. Ta svjetina nije se smjela okrenuti protiv nje! 

Znala je da njen glavni neprijatelj Ivan od Kapadokije, ima najtočniji izvještaj o tome što 
o njoj misli narod. Pretorski prefekt zaposlio je na račun vlade ljude koji su donosili izvještaje. 
Imao je čitavu armiju špijuna. Deset tisuća u carstvu, a nekoliko stotina u samom gradu. A kako 
bi se mogla jedna žena koja nema informativnu službu u svojim rukama suprotstaviti Ivanu od 
Kapadokije, koji sve ima u malom prstu? 

No Teodora je bila uvjerena da je pronašla pravi način. 


Dan poslije pogreba carice Hag se nalazio na svom uobičajenom mjestu pokraj postolja 
Afrodite sa svojim magarcem. Nije opazio da su ljudi bili naročito žalosni a ni velikodušniji, pa 
ni manje darežljivi u dijeljenju milostinje. 

Odmah poslije podneva približila mu se jedna nosiljka. Bila je to otmjena nosiljka, ali bez 
pratnje. Zavjese su bile crne 1 bez ikakvog ukrasa, a nosilo ju je osam crnih robova, koji su imali 
pregače oko bedara. Sve zajedno odavalo je dojam duboke žalosti, a nije bilo nikakvog znaka po 
kojem bi se moglo zaključiti kome nosiljka pripada. Kako je grad zbog caričine smrti bio zavijen 
u crno, Hag nije obraćao nimalo pažnje na nosiljku sve dok se ona nije zaustavila u njegovoj 
blizini. 

Prosjak je počeo moljakati milostinju nekim žabljim glasom koji je naročito za tu svrhu 
udesio. 

- Milostinju daj, o presvijetli! Milostinju za one koji ništa nemaju. Sjeti se kako je kratak 
život, kako je naglo umrla obožavana carica. Ne obraćaj pažnju na svjetovni život nego se 
pripremi za nebo, i to tako da pomogneš siromašnima i nevoljnima. 

To je bila formula pomoću koje je uvijek izmamio milostinju, no ovaj put je iz nosiljke 
odjeknuo samo zvonki smijeh. 

- Ovdje je, dobri Hag, milostinja za tebe. 

Kroz otvor iza zavjese ispružila se vitka ruka i Hag je sa zadovoljstvom osjetio težinu 
kesice s novcem što se sputila u njegove ručetine. 


- Tu nećeš naći ni bakrene ni srebrne novčiće - čuo je prosjak. Kesa sa zlatnicima? Dah 
mu zastade. - Neka te sveci blagoslove. 

Opet se začuo zvonki smijeh. 

- Nismo li jednom raspravljali o tome da prijatelje nije potrebno blagosiljati? - upita glas 
iz nosiljke. 

Prosjak okrene svoju unakaženu glavu i odmjeri nosiljku, zatim baci pogled na robove 
koji su stajali poput kipova od ebanovine i bezizražajna lica buljili pred sebe, dok je nosiljka 
počivala na njihovim ramenima. 

- Oni su nijemi - primijeti glas - i tako ne mogu reći što saznaju. 

Robovi bez jezika? Hag je dobro znao odakle dolaze. U najdubljem dijelu zatvora, u 
palači, zatvarali su nesretnike optužene zbog izdaje i strašno ih mučili ne bi li iz njih iznudili 
priznanja. Robovi poput ovih ovdje služili su kao krvnici, jer su im jezici bili odsječeni, a kako 
nisu unijeli ni čitati ni pisati, nikada nisu mogli otkriti užasne tajne što su ih doznali ili kojih su 
bili svjedoci. 

- Što želiš od mene? - upita on oprezno, jer je znao da mora postojati neki naročiti razlog 
kad su u službi nijemi robovi. 

- Znanje! 

- Od mene? Mi prosjaci, siromašni smo i bespomoćni. 

- I znate sve, kao što mi je poznato! Tvoji ljudi sigurno su bili na mnogim mjestima 
pomiješani sa svjetinom za vrijeme jučerašnjeg pokopa carice. A danas ti znaš sve što se govori u 
svim dijelovima grada. 

- Možda - prizna Hag. 

- Željela bih doznati kakvo je javno mišljenje o mojem nastupu s Justinijanom za vrijeme 
pogrebnih svečanosti. 

Hag se malo zamisli, a onda izjavi: - Zasad se ne moraš bojati naroda. 

- Zašto veliš zasad. 

- Jer još nitko nije pokušao okrenuti javno mišljenje protiv tebe. No ja ne mogu znati što 
će biti sutra. 

- Ali... ali što govore ljudi sada? 

- Ima dakako starih žena koje misle da je strahota ako jedan princ poklanja svoju pažnju 
jednoj, jednoj... 

- Drolji - nadoveza ona. - Nastavi! 

- Uglavnom, koliko je meni poznato i prema onome što moji ljudi izjavljuju, čini se da 
baš to golica maštu javnosti. Većina muškaraca ima slabost prema lijepim ženama i zato će 
uvijek biti na tvojoj strani. I opasnost igre što si je zaigrala predmet je razgovora ljudi, a uspjeh te 
igre pruža svjetini neku vrst zadovoljstva. 

- Ja da pružam zadovljstvo? 

- Ne ti, nego oni koje si nadmašila na svom putu i koji su zbog tvog uspjeha bijesni. 

- Dakle, javno mišljenje je na mojoj strani? 

- Zasad da. I opet ponavljam: čuvaj se! 

- Čega? 

- Ti si iz naroda. Puk se raduje tvome uspjehu, jer je to na neki način i njegov uspjeh. Ali 
zapamti da si još uvijek jedna od njih. 

Osoba u nosiljci, pošto je trenutak oklijevala, upita: - Hag, što bi se dogodilo ako se princ 
oženi mnome? 

On baci prema nosiljci brz i prodoran pogled, kao da želi prodrijeti u unutrašnjost i vidjeti 
lice žene. 


Zatim odgovori: - Pitaš me što o tome mislim. Ako je moguće da se dogodi takvo čudo, 
mislim da će narod pljeskati od oduševljenja. Barem u početku. Ali čak ni to neće izbrisati misao 
da si došla s ulice i da zato nisi ništa bolja od njih! A to je za tebe najveća opasnost! 

- Zašto? 

- Ako bi te narod zamrzio, njegov bi bijes bio deset puta veći nego da potječeš iz više 
društvene klase. 

Načas zavlada šutnja u nosiljci. Tada se opet javi glas: - I opet tvrdim, Hag, da si ti mudar 
čovjek. A kakva je opasnost koja mi prijeti, to već znam. Neki misle da ću zauvijek ostati drolja. 
Drugi me smatraju skorojevićkom, a za treće ću postati predmet zavisti. Ja imam mnogo 
neprijatelja, a ako bi im se pružila prilika, oni bi mi mogli mnogo naškoditi, možda me čak i 
uništiti. 

On šutke kimne glavom. Časak su oboje šutjeli. 

- Mendici - tiho se začu iz nosiljke. 

- Zašto izgovaraš tu riječ? 

- Veoma mi je potrebna tvoja pomoć, Hag. Ne zaboravi, Hag, da smo nas dvoje skupa 
rukovali zdjelom za prosjačenje. Posudi mi uši svojih ljudi i bit će novaca... 

- Novac je divan - prekine je Hag. - Ne prezirem ga. Ali ipak ima —nešto još važnije od 
novca, a to je prijateljstvo. Nisam zaboravio . prosjačku zdjelu koju smo skupa nosili, mala 
Teodoro! 

Taj kratki razgovor prolaznici na trgu jedva da su zamijetili. U to doba žalosti nosiljke 
zavijene u crno često su zastajale na nekoliko časaka kod kipa Afrodite, prosjak bi dobio 
milostinju, a nosiljka bi nestala u smjeru Via Alte. 

Kad je Teodora izišla iz svoje nosiljke u palači Hormisdas i poslala nijeme robove u 
tamnicu odakle ih je posudila, ona je još uvijek razmišljala. 

Dva puta je Hag naglasio da su ljudi pratili njen uspjeh sa zadovoljstvom. Barem za sada. 

Ali ništa nije rekao o tome kada će se mišljenje svjetine promijeniti. Onoga kome se 
danas raduju mogu sutra zamrziti i tražiti njegovu glavu. Napokon, ona je bila njihova: osrednje 
nadarenosti, a nije vidjela načina kako da se od njih otcijepi. 

Mogla je izbjegavati javnost i neraspoloženje javnosti da ništa ne učini. Jednostavno da se 
sakrije u Hormisdasu i da bude prinčeva milosnica, a da ne teži za višim položajem. Da potajno 
rodi dijete i da ništa ne traži od princa. To bi bio način na koji bi izbjegla neprilikama i 
opasnostima. 

No Teodora nije mogla poći tim putem. Njena narav nije mogla mirovati. Osim toga, 
iskusila je što znači blizina smrti. Jedno je sigurno: žena na njenom položaju, u središtu političkih 
zbivanja i raznih ambicija, ne može ostati mirna, pa čak ako to i želi! Ostane li mirna, sigurno će 
nazadovati i na kraju sve izgubiti. Osjećala je da se zaplela u vrlo opasnu igru i da joj može 
pomoći samo neprekidna drskost i nešto malo sreće. 

Razmišljala je o vjenčanju. Još prije nepunih godinu dana pojmovi kao što su zakonito 
dijete 1 časna žena nisu Teodori ništa značili. Ali sada se našla na rubu posve drukčijeg života. 
Vidjela je kolika je zaštita bio običan, konvencionalni život. Koliko je takav život bio i velika 
pomoć. Prezir i suprotstavljanje konvencionalnosti bilo je i uobičajeno u sredini iz koje je izrasla. 
To više ju je iznenadilo kad je otkrila da sada ona sama traži sve ono čemu se rugala i čime se 
veselo poigravala. 

Sad je spoznala da postoje razlozi, i to jednostavni razlozi, zašto je konvencionalnost 
potrebna. Sjetila se riječi - mudrih riječi - koje je izrekla Makedonija: - Milosnica je neprijatelj 
doma, neprijatelj majčinstva i djece, jer ona odmamljuje muškarce od njihovih žena i obitelji, a 
zauzvrat im daje samo užitak, besplodni užitak. 


I slijedeće riječi: - Ipak se isplati da svaka žena iskusi ljubav najplemenitije vrsti, iako 
posljedice mogu biti žalosne te sve može vrlo kobno svršiti po nju. Neko vrijeme žena ide stazom 
bogova. 

Nekada je sumnjala da će doživjeti takvu ljubav. Ni sada nije mogla pravo shvatiti 
značenje tih riječi. Željela je biti žena, i to zbog sebe, zbog djeteta i zbog Justinijana. 

Zatim je razmišljala o onome što posjeduje. Justinijana je posjedovala. Bio je potpuno u 
ljubavnoj ekstazi. Obećao je i zakleo se da će se oženiti njome čim uzmogne. 

Ali muškarcu ne treba vjerovati ako ga žena neprestano ne potiče i ne požuruje. Neki 
muškarci sve shvaćaju olako. Uvijek misle da imaju i previše vremena. A žene znaju da nema 
dovoljno vremena. Svaki dan u godini umanjuje sposobnost njihova spola. Što se tiče Teodore, 
ona je imala vrlo malo vremena: očekivala je dijete i mogla je računati samo na mjesece, a ne na 
godine. 

Nešto mora poduzeti da se Justinijan oženi njome. Tu je bila nova opasnost, ali njoj nije 
nikada ponestalo hrabrosti. Sudbina se mora ispuniti i onda će znati na čemu je. 

Uvijek je radila ono što je potrebno. Prije no što se uda za Justinijana - ili za kojeg drugog 
muškarca - mora ukloniti stanovitu zapreku. To je stari, stoljetni zakon. 

Muškarci rade po pravilima i planovima. Žene barataju s moći koju imaju nad srcima i 
umovima muškaraca. “ 

Teodora je odlučila izabrati čovjeka koji će joj pomoći, a u svakom slučaju bio je to 
najsmjeliji podvig njena života. 


Eufemija, koja je prije pazila na starog cara, umrla je, ali je ostao još Bazil, komornik i 
glavni eunuh carskog doma, koji je neprestano držao na oku Justina. Bazil se užasnuo i zgranuo 
kad su ga straže pratile do vrata palače Sigma, gdje se susreo s Justinijanovom ljubavnicom, 
samom samcatom. 

- Što želiš od mene? - upita eunuh. Prema toj ženi osjećao je neprijateljstvo što ga ljudi 
njegove klase već po svojoj prirodi osjećaju prema ženskom rodu. 

- Tražim privatnu audijenciju kod cara - odvrati Teodora. 

- To je nemoguće! 

- Zaista? - otpovrne ona. - Je li to careva naredba ili želja njegovog glavnog eunuha? 

Drskost. Strašno bezobrazno i smiono, mislio je Bazil. Imao je želju da je pljusne, kako to 
čine žene. 

No svladao se. Više nije bilo Eufemijine moćne potpore, a to malo stvorenje sigurno će 
naći načina kako da dođe do starog Justina i da se potuži na njega bude li se pravio važan. Osim 
toga, njezin ljubavnik, princ, svakog se dana sastajao sa svojim stricem. 

Bazil je odlučio da bude diskretan. A bilo bi najbolje da ipak ode starom caru po želji 
djevojke. Zato je zatomio svoje osjećaje 1 ostavio djevojku u predsoblju. 

Stari Justin kimao je glavom u polusnu. Sjedio je na svom najdražem naslonjaču, a 
bolesna mu je noga ležala na stolcu s jastukom. 

Bazil zakašljuca. - Carsko Veličanstvo, Milostivo... - Justin se trgne iz polusna. 
Ravnodušno pogleda po sobi, zatim baci pogled na svog vjernog Vinicija, na stražare i lične 
pratioce, pa naposljetku na Bazila, koji je, znojeći se, stajao kod vrata. 

- Ti si me oslovio, Bazile? - upita. - Što se dogodilo? 

- Netko je došao u palaču i zatražio ličnu audijenciju Tvoga Veličanstva - odvrati 
komornik. 

- Ličnu audijenciju? - zlovoljno progunđa stari car. - Tebi je, Bazile, dobro poznato da ne 


trpim ličnih audijencija. 

Eunuh se pokloni. - Tvoj vjerni sluga, Milosti, moli za oproštenje što te smeta. Morao sam 
znati... 

Upravo se htio povući, ali je Justin, mada je već bio dobrano senilan, od vremena do 
vremena lucidno zapažao. Primijetio je čudan sjaj u Bazilovim očima. To mu je bio siguran znak 
da osoba koja je tražila prijem nije bila po volji eunuhu. Zato se počeo raspitivati. 

- Čekaj! - reče. - Tko je ta osoba? 

- Jedna žena, Carsko Veličanstvo! 

- A tako, dakle, a kako joj je ime? 

- Njeno ime? Čini mi se Teodora - odgovori komornik ukočeno. 

- Teodora? - Justin pokuša da se sjeti. - Teodora? To je ona Justinijanova djevojka. 

- Čini se tako, Gospodaru! 

Stari Justin se namršti: - A što traži ovdje? - reče kao da pita sam sebe. 

- Nemam pojma, Veličanstvo. Reći ću joj da ode... 

- Čekaj malo, Bazile! Zašto ti se tako paklenski žuri? Čekaj da časak razmislim. 

Eunuh zastane, a car stane razmišljati. 

Justin se sada sjetio djevojke. Bila je sasvim zgodna, i to je potaklo njegovu radoznalost. 

- Uvedi je! 

- Svakako, Tvoje Veličanstvo... 

- Rekao sam, uvedi je - dreknu Justin. 

Bazil prikrije svoj bijes i povuče se. 

Trenutak potom Teodora je stajala pred starim carem i sa ženskom ljupkošću bacila se na 
koljena. 

Justin se zagleda u djevojku. Bila je tako dražesno stvorenje, tako divno svježa, tako 
privlačna i mlada. 

- Ti si molila audijenciju? - upita je. 

- Jesam, Veličanstvo. - Njen je glas bio tako tih kao da je veoma ustrašena. 

- Možeš ići, Bazile - reče car eunuhu, koji je stajao pokraj vrata. Komornik iščezne. 

Vinicije je zauzeo svoje uobičajeno mjesto pored stolice svoga gospodara. Stražari na 
ulazu gledali su ravno preda se, a carevi pratioci stajali su, šuteći, na stanovitoj udaljenosti. 

- Kakvu uslugu tražiš od mene? - upita je Justin ljubazno. 

- Ako bi ono što tražim bilo preuzetno, molim da mi Tvoja preuzvišenost oprosti, jer sve 
to činim iz ljubavi 1 brige koju tvoja ponizna službenica gaji prema svom caru. 

Kimnuo je svojom bijelom glavom. - Govori dalje! 

- Ja ne tražim, Veličanstvo, nikakve usluge osim da mi dopustiš da te služim. 

- Mnogi nas služe. Na koji način nas želiš služiti? 

- Veličanstvo zna koliko se Justinijan, tvoj vjerni s požrtvovni nećak trudi i nastoji da ti 
pomogne nositi carsko breme. Ja bih željela pokušati, na svoj način, da uljepšam tvoje carske 
časove. 

Za sve vrijeme njegove vladavine takvo što nitko još nije ponudio Justinu, i to ga je 
zbunilo. 

Starom čovjeku nije teško biti ljubazan prema mladoj ženi. Njena je mladost kao svjetlost 
jutra koja grije njegovu starost. Napokon - razmišljao je — ta je djevojka Justinijanova kurtizana. 
Tako je postala član obitelji! Osjetio je potrebu da je ohrabri. 

- Digni se, dijete! - reče joj. - Približi nam se! 

Ona posluša i pristupi njegovu naslonjaču, a on ispruži ruku i uhvati njen topli, mali dlan. 
Držati djevojačku ruku bilo je neizrecivo ugodno, a on je već zaboravio kako je to. Teodora je 


pustila da je drži za ruku. 

- A kako ćeš nam uljepšati časove? - upita je. 

- Tako da dođem zabavljati Tvoje Veličanstvo, ako dopustiš. - Pogledala ga je ispod 
trepavica. Bila je uvjerena da je učinila dobar dojam na cara. Starost i samoća su slabost starih 
ljudi, a mlade i lijepe žene mogu to iskoristiti u svoje svrhe. 

- Ja mogu govoriti, glasno čitati i pričati priče - nastavi ona smjelo. - Mogu, ako mi Tvoje 
Milostivo Veličanstvo dopusti, svaki dan pričati o najnovijim spletkama i o novostima što se 
događaju na dvoru i u gradu. 

- Da? - Car ponovo kimne svojom kovrčastom bijelom glavom. 

- Ako se želiš od vremena do vremena nasmijati, ja Te mogu zabaviti tako da oponašam 
druge ljude. A mogu Te zabaviti i igrama... 

- Igre me umaraju - reče Justin mrzovoljno. 

Ona ga pogleda. 

- Dali Tvoja Milost već poznaje novu igru iz Perzije, koja se zove čatrang? 

- Ne, ne poznajem. Kakva je to igra? 

- To je ratna igra. Ploča sa crnim i bijelim kvadratima, po kojima se potežu figure 
izrezbarene od slonove kosti i ebanovine, a predstavljaju kraljeve i kraljice, generale na konjima, 
biskupe, ratne slonove i obične vojnike. Tvoje Veličanstvo je poznati vojskovođa, pa bi te zato ta 
igra mogla dobro zabaviti. 

Oklijevala je, ali on joj dade znak da nastavi. 

Legenda kaže, Veličanstvo, da je igru prvi donio na perzijski dvor poslanik indijskog cara 
i zatražio od perzijskog kralja da riješi tajnu te igre, a ako ne uspije, morat će platiti odštetu. Kralj 
je tražio sedam dana za razmišljanje. Za to vrijeme njegovi su mudraci uzalud rješavali problem 
igre. No njegov ministar uzeo je igru kući i riješio je u dan 1 pol. Otada je postala zabava 
perzijskih vladara 1 ja bih ti mogla objasniti pravila te igre. 

Ona nije spomenula da joj je čatrang poklonio perzijski poslanik kad ju je Justinijan 
javno priznao svojom ljubavnicom. 

Tako je car naučio igru koja je kasnije nazvana šah. 

Justin po treći put kimne glavom. Ta bi mu djevojka mogla pomoći da se odmori od 
dosadne okoline i dosadnog društva. Malo smijeha, malo govorkanja i jedno vedro lice neće mu 
škoditi. Teodora je bila tako velika suprotnost eunuhu Bazilu, strogim dvorskim liječnicima 1 
krezubom Viniciju! 

Stisnuo joj je ruku i otpustio je. Nekako se osjećao kao njezin djed. A to nije bilo ništa 
prema onome što će još doći. Teodora je upravo savršeno igrala ulogu malog, lijepog djeteta, i 
tako je uspjela uspavati i onaj posljednji tračak pohote u caru. Od samog početka izvrsno su se 
slagali, što je starom Justinu bilo osobito drago. 

Kasnije su na dvoru opazili da Teodora ulazi 1 izlazi iz carskih odaja a da nikoga ne pita 
za dozvolu. Njeno čavrljanje i priče car je slušao s užitkom. Grohotom se smijao - a to je bilo 
dobro za njega - kad je veselo oponašala neke osobe koje je poznavao, kao na primjer pretorskog 
prefekta, glavnog patrijarha, starog generala Milona i glavnog eunuha Bazila. 

Parodija na Bazila, u kojoj je oponašala eunuha kako traži nešto što je izgubio a sam ne 
zna što, bila je improvizacija jedne od njenih starih uloga. Parodija je možda bila prosta i ne bi je 
nikad smjela odigrati pred Eufemijom, jer je bilo očito da Bazil traži svoju izgubljenu muškost. 
Ali je ta parodija izazvala buru smijeha u starog Justina. 

Ono što je cara najviše zanimalo bila je igra s kojom ga je Teodora upoznala. Brzo je 
naučio pravila šaha i ubrzo je mogao Teodoru pobijediti u igri, jer je posjedovao um i sposobnost 
igrača šaha. Naložio je Viniciju da nauči igru i svakog je dana satima igrao s njime, kad djevojke 


nije bilo. 

Zbog svega što je učinila za nj, car je tako reći poludio za Teodorom. I često - kako je 
dvor primijetio - princ Justinijan i njegova milosnica bijahu pozivani na večeru u carske odaje. 
Oni koji su se bojali starog Justina naprosto nisu mogli vjerovati. No privlačne su mlade žene i 
prije 1 poslije, ako su to samo željele, uspijevale osvojiti stare i osamljene muškarce. 

Na kraju prvog mjeseca državne žalosti izišao je u carstvu novi zakon. Donio ga je car 
Justin. Taj je zakon omogućavao muškarcima visokog položaja da se žene i vjenčaju s 
glumicama, kurtizanama i kćerima gostioničara. 

Na taj način - kako je rečeno u zakonu - omogućeno je tim nevoljnim stvorenjima da 
postanu časne osobe. 


Justinijan se nije držao svoga obećanja da će se oženiti Teodorom »pred biskupom 1 
narodom«, ali to je bilo zato što je ona sama odabrala skromniji obred. 

U nedjelju prije svoga vjenčanja bila je krštena u krstionici male crkve Sv. Stjepana, 
unutar zidova palače. 

Dva dana kasnije stari Justin je naredio da ga odnesu u istu crkvu. Htio je biti svjedok 
vjenčanja Teodore i Justinijana. 

Prisutni su bili i mnogi dostojanstvenici. Jedan od njih, čovjek ćelave glave, inače vrlo 
dlakav, promatrao je ceremoniju naoko s velikim zadovoljstvom, ali je u sebi bjesnio i psovao. 

Ivan od Kapadokije doživio je još jedan poraz! Zasad nije mogao ništa poduzeti da 
spriječi to vjenčanje. Dapače, sada će morati s puno poštovanja pristupati nevjesti, kao što je 
uvijek pristupao njenom mužu - princu. 

Ivan se znao savršeno pretvarati, ali ga to nije sprečavalo da 1 dalje kuje planove. 
Oporavio se od udarca što mu ga je zadala Eufemijina smrt. a legalna veza Justinijana i Teodore 
stvorila je nove prepreke njegovim ambicijama. Prije no što su mladenci klekli na jastuke pred 
oltarom i primili konačni blagoslov, Ivan je već počeo misliti o novim mogućnostima. Koliko 
god je njegova vanjština bila nedotjerana toliko je njegov vješti um računao i smišljao kako će 
izvući što više koristi. 

Teodora je ustala kao udata žena. Jedva je mogla vjerovati da je to istina. Sva smućena 
pošla je s Justinijanom da se pokloni caru. Napola gluha, nije čula uljudne pozdrave i čestitke 
dvorjana i dvorskih službenika. 

Poslije, kad je bila sama s Justinijanom, primila je njegov poljubac još uvijek kao u 
bunilu. 

On je bio njezin muž i volio ju je upravo ludo, kao da je ona bila svrha njegova 
bivstvovanja, a sve ostalo, kao rad, veselje, bilo je samo ljuska, nevažni dio života. Bilo je doista 
nemoguće da jedna žena ne uzvrati ljubavlju na takvu odanost. A ona ga je zaista voljela. To je 
bilo novo iskustvo za nju: još nikada nije toliko voljela jednog muškarca. 

No njene misli nisu bile tako preplavljene i potčinjene ljubavi kao Justinijanove. Surova 1 
brutalna ulica, odakle je potekla, naučila ju je da se ne zanosi. Ako je to i bilo doba velikog 
uspjeha, ona je i dalje hladnokrvno kovala planove. 

Kao prinčeva zakonita žena zauzela je položaj o kojem još prije nekoliko mjeseci nije ni 
sanjala. Ipak, bila je odviše svjesna da je okružuju stalne i velike opasnosti, koje su joj se činile to 
strašnije što mi bile nejasne i nepoznate, iako su je njezini instinkti djevojke s ulice upozoravali 
da se čuva. 

Postala je središte zavisti i spletaka. Svećenstvo, pa čak i ono na dvoru, bilo joj je 
nesklono, mada se činilo da nije tako. Justinijanov položaj također će postati nesiguran ako stari 


car naglo umre. Uvijek je mislila da su svi muškarci njeni prijatelji, a nije znala kako bi postupala 
s mužem, jer ga nije mogla uvjeriti u neiskrenost Ivana od Kapadokije - on čak nije htio ni slušati 
kad bi ga upozoravala na prefektovo izdajstvo. 

To ju je ogorčilo. Osim toga, previše je mislila. Katkada bi se naježurila i upravo stresla 
od straha, slično kao što se tresu oni praznovjernici za koje praznovjerje kaže da su baš toga časa 
prešli preko mjesta gdje će im biti grob. 


GLAVA DVADESET DRUGA 


U kojoj Teodora rađa u prisustvu dvora, i kad njeno dijete umre, ona je luda od žalosti. A 
svećenstvo dolazi do zaključka da je njen uspjeh neminovna propast priznate crkve. 


Porfirna se palača razlikovala od svih zgrada unutar zidova što su okruživali carsko 
prebivalište. Nalazila se podalje od ostalih zgrada, blizu morske obale, što je i bilo u skladu s 
njenom svrhom. I dok su ostale zgrade vrvjele od života, Porfirnu bi palaču rijetko tko posjećivao 
osim nekoliko čuvara koji su se brinuli o njoj. 

Ta je zgrada bila neobično ružna. Sagrađena u obliku kocke s nezgrapnim, piramidalnim 
krovom, doimala se kao da je njen graditelj prezirao sve što se u arhitekturi nazivalo lijepim. No 
njena najneobičnija karakteristika bila je grimizna boja, što je imalo i svoj razlog. Zidovi su bili 
izgrađeni od crvenog porfira, zbog čega je i nazvana Porfirnom palačom. Njen krov također je 
bio od crvena crijepa. Iznutra je palača bila također crveno obojena. Grimiz, carska boja, znak i 
simbol prijestolja, ali ovdje pretjerano primijenjen, nije pružao ni vedrinu ni toplinu. 

Jednog dana u rujnu, kad je prva hladna kiša navijestila dolazak jeseni, održavala se u 
Porfirnoj palači velika svečanost. Sve je vrvjelo od plemića koji su ispunili veliku glavnu 
dvoranu pa čak 1 pokrajne prostorije i trijemove. Plemići, plemkinje, dvorjani i strani poslanici 
stajali su u manjim skupinama. Ruke su grijali iznad posuda sa žeravicom kojih je bilo posvuda. 
Govorili su glasno, smijali se, ogovarali, uspoređivali bilješke, kimali i tresli glavom, pa čak i 
sklapali oklade. Između njih su se provlačili robovi koji su nosili na poslužavnicima čaše pune 
svjetlucavih skupocjenih vina, a duž zidova bile su postavljene trpeze s biranim jelima. Bilo je tu 
mesa i peradi, riba i kruha te različitih kolača, tako da su gosti jeli i pili s očitim zadovoljstvom. 

I pak su njihovi pogledi bili upereni prema središtu dvorane, gdje je na velikoj postelji, s 
grimiznim zlatom izvezenim plahtama, ležala jedna žena koja se grčila u porođajnim mukama i 
kroz stisnute zube povremeno stenjala od boli. 

Teodora nije ni pomišljala kako će strašan biti porod pred javnošću sve dok je nisu 
uhvatile porođajne muke i dok je nisu uveli u Porfirnu palaču. Znala je da se njezino dijete mora 
roditi »na grimizu«. Ali stotine ljudi, mnogi njoj strani i tuđi, gledat će tako svaki stupanj njenih 
porođajnih muka. Teodora se zgrozila. Kad se približuje vrijeme rađanja, žena želi više od svega 
da bude sama. Ona traži samo pomoć za vrijeme poroda i zahvalna je osoblju što se brine oko 
nje. Nikako ne želi da je itko gleda u časovima kad 1 najljepša i najbolje odgojena žena postaje 
slična životinji i obavlja najvažniji čin svoga spola. Dapače, ona to mrzi. 

U takvim časovima žena ne odgovara za svoje čine. Ona gubi vlast nad sobom, viče i jeca, 
gubi svu svoju ljepotu a na trenutke i razum od bola i straha što će se s njom dogoditi, mada, na 
kraju krajeva, ishod poroda ipak ovisi o njoj samoj. 

Ali običaj 1 tradicija su nesmiljeni. Rođenje carskog djeteta od tolike je važnosti da mora 
biti mnogo svjedoka koji će potvrditi rođenje, tako da neće biti sumnje o porijeklu potomka. 
Zbog toga se i skupilo toliko mnoštvo ljudi koji su brbljali, smijali se, ogovarali, jeli i ispunili 
porođajnu prostoriju te promatrali besramno i sa zanimanjem ženu koja se valjala na velikoj 
grimiznoj postelji. 

No svi nisu bili gledaoci. Pokraj postelje nalazili su se bradati i ozbiljni liječnici, 
neprestano dajući savjete. Glavnu riječ vodile su najbolje babice koje su se mogle naći. 


Mnogi od gledalaca nisu se smijali. Na uzvišenom postolju, okrenutom prema podnožju 
postelje, odakle se mogao vidjeti svaki pokret porodilje, sjedio je Justinijan, blijed u licu. Nije 
izustio ni jednu riječ, katkada se hvatao za naslon svog stolca tako čvrsto da su mu zglobovi na 
rukama pobijeljeli. Sjedio je, prema običaju, kao prikovan za stolac, dok se sve ne svrši. 

Otac Polikrat, monah i kapelan pokojne carice Eufemije, stajao je otraga blizu zida. 
Njegovo lice nije bilo nasmijano. Bio je to čvrst čovjek, zagasite boje lica, gotovo surova izgleda. 
Njegove vatrene oči prodirale su u sve što bi gledao. Njegova glatka, crna i duga brada spuštala 
se do trake kojom je vezivao svoju smeđu odjeću. Otac Polikrat je još služio u crkvi Sv. Stjepana 
i uvijek je bio posrednik 1 donosilac vijesti svećenstvu. Bio je prisutan kao promatrač, jer je 
priznata crkva bila veoma zabrinuta zbog rođenja djeteta čiju su majku žigosali kao 
monofizitskog heretika. On će dati izvještaj na tajnom sastanku u katedrali i svećenstvo će tada 
odlučiti što treba poduzeti u ovom delikatnom slučaju. 

Pokraj monaha stajao je netko tko se također nije smijao: Ivan od Kapadokije. I mada su 
ova dvojica bila vrlo različna, njihova su lica imala isti napeti izražaj. Rođenje djeteta pretorski 
prefekt je smatrao novom opasnošću svojim planovima. On i monah nisu razgovarali, ali njihovi 
su planovi i isprepleteni interesi bili velika opasnost za djevojku koja se savijala na postelji, iako 
ona o tome nije ništa slutila. 

Pošto su je smjestili na grimiznu postelju, Teodora je ubrzo zaboravila na mnoštvo 
dvorjana oko sebe. Već je jednom rodila i ovaj put će biti lakše. Ali ona je bila malena, a svjedoci 
su je promatrali satima, gledali kako se vrti i bori blijeda kao smrt na turobnom grimizu na kojem 
je ležala. Često je bila na rubu nesvijesti, drhtala je, stenjala i vikala i povremeno tražila zraka. 
Napokon se mala glavica s tamnom kosom pojavila na ušću rodnice i babice su izvukle dijete. 

Tada se zaorilo Porfirnom palačom: - Neka je pozdravljen carski potomak! 

Prvi pozdrav novom stvorenju. 

Justinijan je sjedio uspravno. Na stolu do postelje babice i liječnici bavili su se djetetom i 
činilo se kao da su zaboravili na majku koja je sada, kad je pupkovina bila prerezana, ležala 
zatvorenih očiju kao da je mrtva. 

Dva mrka svjedoka što stajahu uza zid ne rekoše ništa, ali obojica u mislili isto: bilo bi 
dobro kad bi umrli i mati i dijete! 

Odjednom se začu bolno kričanje. Prvi mučenički glasovi novog stvorenja što se netom 
rodilo negodovali su zbog neželjenog dolaska na svijet. 

Naglim pokretom uzeo je glavni liječnik golo malo tijelo iz ruku prve babice i pokazao ga 
Justinijanu. 

Veličanstvo, pokazujem Ti Tvojeg carskog potomka! - reče liječnik, kako je bio običaj u 
takvim prilikama. 

Držao je malo stvorenje, koje je imalo crveno majmunsko lice i zatvorene oči, crnu mokru 
kosu i prištavo tijelo. Pupak je bio omotan bijelom vrpcom. Liječnik okrene novorođenče tako da 
su svi prisutni u prepunoj dvorani mogli vidjeti. 

Ivan od Kapadokije i otac Polikrat izmijenili su značajne poglede, dok se dvoranom čuo 
šapat: - Djevojčica... djevojčica! 

Slaba, i jedva pri svijesti, Teodora je čula šapat i znala je da je oni koji šapuću smatraju 
odgovornom za rođenje djevojčice. Spol carskog djeteta bio je od najveće važnosti. Dječak je bio 
nasljednik prijestolja. Djevojčica je mogla u najboljem slučaju vjenčanjem poslužiti za kakvo 
međunarodno savezništvo. 

I što je samo sve prošla... da podnese neuspjeh za koji nije kriva! Ta nepravednost i njena 
tjelesna iscrpenost izmamile su joj suze koje su tekle iz zatvorenih očiju. No nitko nije primijetio 
njene suze! Svi su bili veoma razočarani što se rodila djevojčica. Ipak, dvorjani su se među 


sobom tješili da je to tek prvo dijete. Sigurno će biti još djece, a drugo će bez sumnje biti muško. 

Brzo su se razveselili i bili sretni što ni jedan od svih ovih svjedoka neće pretrpjeti takvo 
iskušenje kao ova žena što je uz strašne muke htjela carstvu pokloniti princa. Svi su u isti čas 
nazdravili Justinijanu, starom caru Justinu, carstvu, liječniku i budućem nasljedniku. Neki su se 
sjetili pa su nazdravili i novoj majci i jadnoj maloj djevojčici što se upravo rodila. 

Ivan od Kapadokije je s uobičajenim smiješkom podigao čašu vina prema princu. Jedan 
tamni lik s dugom crnom bradom odvojio se od mnoštva i napustio Porfirnu palaču da bi što prije 
stigao do vrata. Otac Polikrat imao je nalog da smjesta izvijesti svoje pretpostavljene u katedrali. 

Teodora je ležala savršeno mirno, zatvorenih očiju. Više nije plakala niti je osjećala neku 
naročitu žalost ili razočaranje. Bilo je tako lijepo odmarati izmučeno tijelo i ne osjećati više 
radoznalih očiju. Načas je njen um bio miran kao i tijelo. Ništa nije mislila, bila je zadovoljna što 
je sve prošlo sretno. 


U danima oporavljanja, Teodorine su se misli s izuzetnim veseljem vraćale na jednu 
jedinu temu. Ona je sada imala dijete! Bilo je njezino. 

Ovaj put se nije morala bojati strašnih fanatika. Nitko joj neće oduzeti dijete. Umjesto 
straha imala je njegu, zaštitu i nadu - i za sebe i svoje dijete. U usporedbi s time, ništa joj drugo 
nije bilo važno. 

Kad je gledala svoju malu kćer, činilo joj se kao i svakoj majci na ovom svijetu da tako 
lijepog djeteta nitko nema. Kakvo li je samo živo biće! Sve je vrijeme provodila diveći se 1 
obožavajući male, upravo savršene ručice, ružičaste noktiće poput ljuski, mile očice i usta poput 
ružinog pupoljka što su neprestano tražila hranu. 

Bio je to najprirodniji, najosnovniji i najljepši osjećaj! Mudra joj je Makedonija jednom 
objasnila njegovo pravo značenje. - Žena je ljubav, ljubav je žena. - Ali ima još nešto važnije: 
ljubav svršava s materinstvom! Žene su stvorene za to i to im daje neizrecivu moć. 

Iako materinstvo nastaje iz ljubavi, Teodori se činilo da ipak nije uvijek tako. Koliko puta 
žene postaju majke a da to ne žele. Rađaju djecu koju su u njima začeli muškarci koje one možda 
mrze i preziru, pa ipak i u takvim slučajevima priroda je učinila da majka i takvom neželjenom 
biću pruža svu svoju ljubav i brigu. Riječi »neprirodna majka« vrijede samo u iznimnim 
slučajevima, kad materinstvo postaje teret. 

Ljubav koju žena pruža muškarcu drukčija je, mislila je Teodora. Možda se događa da se 
žene »zaljubljuju« u muškarce koji nisu ono što su one željele. Takve se žene moraju siliti na 
ljubav. Zato je najljepše materinstvo koje nastaje iz prave ljubavi i dubokog osjećaja. 

Misleći o tome, Teodora je odmarala svoje tijelo, ali su joj misli bile budne. Djevojka s 
ulice sasvim se pokorila zakonima sakramenta i društvenim konvencionalnostima kojima se 
nekada rugala. Vjenčanje, zakletva vjernosti mužu koju je dala pred ljudima, promijenili su 
Teodoru i postali su joj utjeha i obrana. Zaista, odsada - drolja u njoj je nestajala! 

Nije željela ništa drugo nego da provede svoj život vodeći brigu o svom malom bogu - o 
djetetu koje je donijela na svijet. Dijete je bilo dio nje. Za to biće vezalo ju je neko obožavanje 
koje je čak jače 1 od fizičke veze koja veže majku i dijete. 

Nije više morala strepiti. Neka se budućnost sama brine o njoj i djetetu. Prvi put u svom 
životu to novo materinstvo donijelo joj je mir i sigurnost. 


Teodori nije palo na pamet da bi njeno materinstvo moglo uzrokovati mnoge ozbiljne 


rasprave čak i nezadovoljstvo. Dapače, ni zakoni nisu bili dovoljna zaštita od potajnih snaga za 
koje nije znala a koje su počele rovariti. 

Kraljevsko dijete je vrlo važno. Ono predstavlja dinastiju, stvara politiku i historiju! 
Teodorino dijete uskoro je postalo predmetom velikih kombinacija. 

Dan poslije porođaja, kad su prenijeli Teodoru i njezino dijete iz turobne Porfirne palače u 
ugodnu palaču Hormisdas, dijete je kršteno. Na Justinijanov zahtjev obred je obavio vrhovni 
patrijarh, stari bjelobradi Hipija. 

Teodora je vidjela kako se u njenoj sobi skupljaju ličnosti u svečanoj odjeći. Vidjela je 
kako je glavna njegovateljica položila dijete u Justinijanovo naručje i kako se on nasmijao 
djetetu. Znala je da je on sretan, iako je rodila djevojčicu. Pri toj pomisli odmah je prosuzila. 
Hipija je čitao molitvu, poškropio malu glavicu s nekoliko kapljica vode i dao djetetu ime 
Justinijana, po ocu. 

Stari car nije prisustvovao obredu. Za vrijeme krštenja Justin bijaše bolestan, preslab da 
podigne glavu s jastuka. Činilo se da se stari seljak u njemu još uvijek bori za život, ali 
bezizgledno. Kako Justinijan nije ništa rekao Teodori, ona nije znala koliko je on zabrinut zbog 
svog strica. 

Kad su se vrhovni patrijarh i njegovi svećenici poslije krštenja vraćali u katedralu Sv. 
Sofije, rekao je Hipija svom pouzdaniku: - Misliš li, oče Polikrate, da će krštenje djeteta koje sam 
upravo obavio poboljšati odnos između Svete Crkve i Hormisdasa? 

Monah je zatresao glavom: - Nikako, Sveta Preuzvišenosti! 

- Ali princ je najponiznije zamolio da mi obavimo taj sakrament. I ta žena se također 
krstila u krstionici. - Vrhovni patrijarh je bio blag i dobroćudan čovjek, njegovi potčinjeni vrlo su 
lako utjecali na njega. 

Otac Polikrat nastavi: - Krštenje ne znači mnogo što se doktrine tiče. Imaj na pameti da taj 
sakrament oslobađa dušu istočnog grijeha, grijeha Adama, s kojim se svi ljudi rađaju. Ali samo 
tog grijeha! Od svih grijeha što ih čovjek čini nakon svog rođenja i koji uništavaju duše nijedan 
nije strašniji od nijekanja ispravnih učenja crkve. Hereze se može odreći u ispovijedi kajanjem, 
izmirenjem i oprostom. Je li Tvoja Svetost čula da se ta žena ispovjedila ili pokajala za svoje 
heretičke nazore? 

Hipija žalosno zaniječe glavom. 

Monahovo se lice grčilo u bijesu. 

- Budi uvjeren, Sveta Preuzvišenosti, da ona čeka najpogodniju priliku, kao zmaj, što ona 
u stvari i jest! 

Riječ zmaj, koju je upotrijebio otac Polikrat, imala je dvostruko značenje, jer je značila ili 
otrovnu zmiju ili bludnicu, pa i oboje. 

- A to vrijeme može skoro doći, vrlo skoro - nastavi monah. - Rekli su mi da car, koji je 
veliki pobornik ortodoksnih nazora, neće dugo živjeti. Što će onda biti? Možemo li ikada 
zaboraviti one proklete dane Anastazija, kada su monofiziti, đavolje sjeme, imali vlast u palači i u 
carstvu? 

Izgovorivši te riječi, stari Hipija nastavi da hoda, mrk i zamišljen. Ta žena u Hormisdasu 1 
njeno dijete, koje je upravo krstio, bili su opasnost za pravu vjeru. Heretičko vjerovanje u jednu 
prirodu Krista moglo bi uzdrmati vjerovanje u dvostruku prirodu Krista, kako to naučavaju 
katolici. Dapače, moglo bi doći i do zbacivanja priznate crkve, a to je bilo odviše ozbiljno a da bi 
smio osjećati samilost prema pojedincima. Sveta Crkva mora nešto učiniti s tom ženom i njenim 
djetetom! 

Dobri Hipija nije dugo čekao. 

Čudni su putovi sudbine i čudan je način kako se život i smrt katkada među sobom 


isprepleću. U palači Sigma, stari Justin, čiji je život samo još treperio, tako da nitko nije vjerovao 
da će živjeti više od tjedan dana, nadživio je dijete koje je tek počelo živjeti. 

Samo tjedan dana nakon rođenja djeteta, u noći, dogodila se strahota. Odjednom, bez 
ikakvih predznaka, djetetu je ušla sluz u pluća i ono se zagušilo. 

Njegovateljice su pozvale Teodoru. Ona je bila užasnuta i sva luda od straha. Dvorski je 
liječnik odmah dotrčao. 

- Učinite nešto... netko mora, mora nešto učiniti... 

Nitko nije mogao ništa učiniti. Nitko nije znao što da učini. 

Malo je stvorenje pocrvenjelo i zagušilo se. 

Teodora je to gledala, ali nije mogla vjerovati. 

Mrtvo? To ne može biti! Njeno dijete. 

Zgrabila je djevojčicu u ruke i držala je na svojim grudima kao da ju je htjela oživjeti 
svojom vlastitom toplinom. No postepeno joj je postajalo jasno. Dijete je umrlo, postalo 
nepomično, tiho, ohladilo se u njenom naručju. 

Silom, Justinijan joj je naposljetku oduzeo mrtvo dijete. 

Na to je počela histerično plakati, obuhvativši glavu rukama. Vikala je divlje i bez 
prestanka tražila svoje dijete. Justinijan se bojao da će se ubiti. 

Odjednom se u toj izmučenoj ženi probudila okrutna i nesmiljena ženka koja je 
bezobzirno tražila kaznu za bilo koga tko bi mogao biti uzrokom ovoj njezinoj nesreći. Netko 
mora trpjeti, jer je ona trpjela! Netko će platiti za to! 

Bičevi su zavitlali zrakom i sluškinje koje su služile kao njegovateljice vikale su i jecale 
pod udarcima koji su im parali kožu na leđima. 

Liječnik, jer se pokazao nesposobnim, također je izbičevan do besvijesti i nikada se više 
nije bavio svojom strukom, nego je ostatak svog bijednog života proveo veslajući na carskoj 
galiji. 

U tom strašnom izljevu bijesa i osvete prema onima koji su bili odgovorni, Justinijan nije 
sudjelovao. On ju je razumio. Teodora je bila neuračunljiva od neizrecive duševne muke, ali 
osvećivanje joj nije donijelo olakšanje nego ju je dapače učinilo još jadnijom. Čitavu noć 
Justinijan se bojao za njezino duševno zdravlje. Nakon toga obuzela ju je isto tako strašna šutnja. 
Šutjela je cijeli dan, nemirno se vrpoljeći, kao da je u bunilu. 

Na sprovodu djeteta, u crkvi Sv. Stjepana, sjedila je šuteći. Jedina rečenica koju su 
svećenici više puta ponavljali zasjekla joj se u pamet. 

- Bog je dao, bog je uzeo! 

Te su je riječi strahovito zbunile. Tko je dao? Nije bog, ona - ona je dala život djetetu u 
mukama, strahu i ljubavi. Kakvo je pravo imao bog da joj oduzme dijete? 


Kad je Justinijan doveo Teodoru natrag u palaču Hormisdas, ona je ponovo počela plakati 
i nije htjela da jede. U toj velikoj patnji postala je neoprezna te je nehotice odala svoju tajnu. 

- Ja želim svoje dijete... - stenjala je. 

- Ono je umrlo, draga! - odvratio je Justinijan umorno ali nježno. 

- Ti je više ne možeš dozvati natrag. S time se moraš pomiriti. 

- Ali moje drugo dijete; ja ga želim. 

- Tvoje drugo dijete? 

On isprva nije shvaćao, jer mu do tog časa nije nikada spominjala dijete koje je rodila u 
Aleksandriji. Za Teodoru je sada postojalo samo jedno: strašna praznina u srcu, koju netko mora 
ispuniti. Plačući gorko, pričala mu je o djetetu o kojem se dosad nije usudila ništa reći, dapače, 


nije smjela na nj ni pomisliti. Ispustila je ipak ljubavnu avanturu s robom, tako da je Justinijan 
mislio da je to dijete bilo Hekebolovo. 

To je priznanje princa isprva užasnulo, no kako joj je bio neizmjerno odan, on je 
odjednom počeo opravdavati njezinu prošlost. Pa taj je život iza nje! To se sve dogodilo davno 
prije no što je Teodora njega poznavala. Kad ju je uzeo, znao je tko je ona - i to ga nije smetalo. 

Justinijan se osovio i oslobodio svih sumnji. Da. Bio je uvjeren da ga Teodora voli i da 
mu je vjerna. Prošlost je prošlost! To mora biti tako. On nije mogao podnijeti pomisao da bi bilo 
drukčije. 

Ipak, to dijete što ga je spomenula... bilo je nastavak onoga što je prošlo. Je li prošlost 
doista bila prošlost? 

Mučio se s tom mišlju i onda ju je odbacio. Sve je bilo bolje nego neprestana žalost koja 
uništava njegovu dragu 1 čini je strancem, mrtvim stvorenjem u njegovim rukama. Iznad svega 
želio je da ona opet bude onakva kakva je prije bila: stvor za užitak. Buljio je u nju i činilo mu se 
da njena ljepota nije nestala, nego da su je bljedoća i mršavost od bola i iskušenja učinili još 
većom i privlačnijom. I s vlažnim trepavicama bila je tako dražesna. Njegove su oči upijale njenu 
ljepotu. To mu je pomoglo više nego išta drugo da podnese taj neugodan položaj. Morao je nešto 
učiniti. 

- Kažeš da su ti dijete oduzele monahinje u samostanu? - upita je. 

Ona potvrdi. 

- A znaš li kamo su ga odnijeli? 

- Ne... - Sada je po prvi put shvatila kakvu je strahotu rekla. 

Pretvarala se kao da se boji i pogledala mu u oči da se uvjeri kako je sve to podnio. 

Justinijan nije bio ljut. Umjesto toga, govorio je sabrano. 

- Ako doznamo ime samostana, misliš li da bismo lako pronašli dijete? Samo, to je mnogo 
teže no što se čini. Egipat je gnijezdo monofizita, a oni nas ne vole. Pokušamo li tražiti dijete, oni 
će ga zatajiti. Bit će kao da tražimo ribu u moru. 

U stvari, on je razmišljao o mogućnostima. Teodora je jedva vjerovala svojim ušima. 

Skupio je obrve: - Možda bi koji tajni izaslanik mogao nešto pronaći, ako bi bio vrlo 
pametan i ako bi radio sam. 

Njoj zastane dah. - Ti bi to učinio? O dragi, moj dragi! 

Ljubavnik je dobio nagradu. Bila je u njegovu naručju, nada ju je oživjela i ona je pokrila 
njegovo lice poljupcima. Justinijan, sretan, nastavi razrađivati svoj plan. - Mislim na nekoga tko 
je natprosječno pametan - nastavi. - Njega mogu poslati, no moram te upozoriti da su njegovi 
izgledi u uspjeh vrlo mali. 

- Ali da ipak barem pokušamo. A tko je on? 

- Narzes, arhivar. 

Narzes je čuvao carski arhiv, što je bio vrlo važan posao. 

- Narzes je eunuh - usprotivi se ona. 

- Istina, on je eunuh, ali nije običan eunuh. 

Te iste večeri Narzes je stajao pred Teodorom. 

Nova nada pretvorila je Teodoru u nekoliko sati u posve drugu ženu. Dojam što ga je 
eunuh učinio na nju nije bio baš naročit. Bijaše to malen, mršav čovjek, jedva nešto viši od nje, s 
duboko usađenim očima. Lice mu je bilo tužno i jadno, čelo visoko a tjeme ćelavo. 

Instinktivno je osjetila da je eunuh ogorčen. Upravo kao da joj je rekao, znala je da mrzi 
svoje slabašno tijelo i osakaćeni spol i da zato vjerojatno prezire sve one koji su fizički ljepši. 

No kako je razgovarala s njime, postepeno je mijenjala mišljenje. Bilo je upravo začudno 
kako je bistrina na časove oživljavala njegovo dugo lice i kako su njegove usne mogle vješto 


izraziti zlobu, porugu i duboke misli. Kao što je Justinijan tvrdio, ta slabašna, patuljasta spodoba i 
to dugo, mršavo lice skrivali su produhovljenost koja se rijetko nalazi kod eunuha. Bila je 
uvjerena da bi joj taj čovjek mogao biti vjeran kao nitko drugi ako se uspije s njim sporazumjeti. 

- Ispričaj mi svoj život, Narzese - počela je. 

- O, Presvijetla, ja sam iz Perzije, ali armenske krvi. Još kao dijete postao sam rob, 
okrutno lišen svoje muškosti i prodan u Siriju, gdje sam proveo svoju prvu mladost. U Tarzusu 
sam u jednoj radionici s ostalim robovima pleo i tkao vunu. Kasnije sam postao sluga žene 
Difilosa, patricija iz Pafilije. Zatim me je Difilos uzeo k sebi za tajnika i doveo u 
Konstantinopolis, gdje je moje skromne sposobnosti otkrio Amancije, carski komornik, i tako 
sam kupnjom došao u carevu službu. 

- Jesu li te oslobodili? 

- Ne, Presvijetla, ja sam se sam iskupio i oslobodio, jer sam imao sreću da skupim 
dovoljno novaca. Otada sam vršio niz različitih službi kod cara. 

- A svaka nova bila je važnija od prijašnje? 

- Da, i ako smijem u svojoj poniznosti reći, svaka služba dala je maha mojim 
sposobnostima. 

- Koliko ti je godina? 

- Sad sam u pedesetoj. 

Razmišljala je o tome kako je najmanje trideset godina bio u središtu dvorske politike, 
kako je poznavao dvorske tajne, stvarao zaključke, mnogo mislio i stjecao uvjerenja. 

- Moram ti nešto prigovoriti - rekla je. 

- S tvojim dopuštenjem, ja znam što ćeš mi prigovoriti - primijeti Narzes. - Ja sam eunuh, 
a ti ne voliš eunuhe. 

- Oni mi ne žele dobro. 

- Ja nisam eunuh nad eunusima, o Predivna! 

- Što misliš time reći? 

- lako pripadam takozvanom srednjem spolu, možeš me nazvati izdajnikom toga spola, jer 
imam misli i ambicije koje eunusi inače nemaju. 

- Bi li me ti možda mogao izdati? 

- Nikada neću izdati, o Presvijetla, zvijezdu, ako prema njoj tjeram svoja kola. 

Teodori se činilo da je razumjela to smežurano i lukavo stvorenje bolje no što je on to 
mogao i zamisliti. Jer taj je eunuh imao nešto od njenih vlastitih duševnih kvaliteta: ambiciju, 
smjelost i vjernost prema onima koji se uzdižu. 

- Narzes, ja ti poklanjam svoje povjerenje - reče ona. 

- Nisam toga dostojan, božanska ljepoto, ali učinit ću sve što mogu. 

Kad mu je Teodora dala posljednje upute, objasnila mu teškoće zadatka i dala mu 
dovoljno novaca, on se poklonio i otišao. Sutradan izjutra napustio je Konstantinopolis. 


Otac Polikrat prisustvovao je sastanku svećenstva koji se održavao u tajnoj odaji 
katedrale. Buljio je u crkvene dostojanstvenike što su sa svojim tajnicima sjedili oko njega u 
polukrugu. Tajnici su iza uha zatakli pera i držali u rukama rastvoreni papirus. Na visokom stolcu 
u sredini sjedio je Hipija, poštovani vrhovni patrijarh. 

- Sveti oci! Mogu vam dati izvještaj - rekao je monah. - Izvor mojih informacija je 
vjerodostojan. - Nije spomenuo izvor: Ivana od Kapadokije, koji je uvijek znao gotovo sve što se 
događalo na dvoru. 

Narzesa, arhivara Narzesa pozvao je iz ureda princ Justinijan i naredio mu da čeka 


Teodoru. Poslije je arhivar bio u odajama te žene više od jednog sata. Prošle noći Narzes je na 
brodu Mantos otplovio za Aleksandriju. 

Malo je zastao. - Zbog ovih okolnosti koje dokazuju da on obavlja nešto za tu ženu i jer je 
njegov cilj Aleksandrija, gdje je gnijezdo monofizitskih heretika, smatrao sam svojom dužnošću 
da skrenem pažnju svetih otaca na njega. 

U sobi se začu nelagodno komešanje. 

- Što misliš koji je uzrok njegovom putu? - upita Hipija. 

- Tvoja Svetosti! Tri osobe mogu odgovoriti na to pitanje: Justinijan, Teodora i sam 
Narzes. Moje je skromno mišljenje da ta žena šalje neku poruku monofizitima, uz čije izopačene 
doktrine ona pristaje. 

Opet se moglo čuti mrmljanje i komešanje. 

- Na ovu nemilu pojavu moramo obratiti pažnju - nastavi otac Polikrat. - Jasno je da je 
princ naredio Narzesu da ode toj ženi, a poruka, kakva god bila, poznata je i njemu samome, 
dapače, bojim se da je Justinijan i podupire. 

Prelatima zastane dah. 

- Misliš li da je ta žena odvratila princa od ortodoksnog vjerovanja? - upita jedan od njih. 

- Mislim da nije. Ali ipak postoji nešto o čemu se mora voditi računa. 

Biskupi i njihovi tajnici užasnuto izmijeniše poglede. 

- To je gore no što sam mislio - izjavi Hipija. 

Otac Polikrat ne odgovori ništa, samo je stisnutih usta i ozbiljna lica gledao u njih. 

Sve sjednice svećenstva bile su tajne. Samo su članovi svećenstva i njihovi povjerenici 
znali kada će biti naredno savjetovanje. Od tih dana Crkva je počela sumnjati u Justinijana. 

U svojim propovijedima nisu ništa govorili protiv njega, pa ni u javnosti nije izrečena 
nijedna riječ. Ali nekoliko svećenika i monaha koji su bili poznati zbog svoje pouzdanosti i 
spretnog načina počeše neprimjetno obilaziti gradom. I gdje god bi se pojavili, ostavili bi iza sebe 
neku sumnju i prikriveno negodovanje. U početku je taj kvasac bio nevidljiv, no s vremenom je 
sve više bujao. I tako je priznata crkva dala znak za uzbunu da se zaštiti od opasnosti koju je 
predviđala, a sve zbog spletaka jednog vrlo ambicioznog čovjeka unutar dvorskih zidova. 


Careva vitalnost bila je pravo čudo. Justinovu smrt očekivali su već mjesecima, ali on je 
još uvijek živio. Bio je vrlo star. Sve dok nije napokon ostao u postelji, provodio je svoje dane 
spavajući na stolcu, sav pognut, s nogama na stolcu tapetiranim vidrinim krznom. Morao je 
neprestano grijati noge, jer mu je cirkulacija bila vrlo slaba. Čak i ljeti pokrivao se vunenim 
pokrivačem. 

No sada se više nije mogao dizati iz postelje. Njegovo upalo lice bijaše izbrazdano 
bezbrojnim borama, iako su jake kosti nosa i čeljusti odavale neku naročitu snagu. Kad bi se 
probudio iz polusna - što se često događalo - njegove bi se vjeđe smežurale kao tanki komadići 
pergamene, a vodenoplave staračke oči gledale bi u strop. 

Car je na nozi imao ranu koja je neprestano curila, i da se ne ognoji, bila je bez prestanka 
pod liječničkom paskom. Osim toga, za vrijeme jela bilo je mnogo neprilika, jer se Justin, koji je 
nekada imao izvrstan tek, mrgodio kao malo dijete i odbijao hranu. 

Teodora je bila jedna od rijetkih osoba koja je uspijevala nagovoriti starog cara da uzme 
propisanu hranu. Bila je to kaša od sezama pomiješana s magarećim mlijekom i zaslađena 
medom. Nije bila naročito pripremljena, i kad stari čovjek nije htio jesti, Teodora mu ne bi nikada 
prigovarala. Smijala bi se, tetošila ga, zabavljala ga tričarijama kao da je zaista dijete i tako ga 
napokon navela da proguta šalicu te sive, odurne kaše. Mnogo svog slobodnog vremena Teodora 


je provela uz starog cara. 

No došlo je vrijeme kad je stari Justin potpuno oronuo. Ležao je gotovo nepomično, ruke 
je prebacio na rub pokrivača, 1 teško je disao. Palci su mu postali dugi od starosti, a zglobovi se 
sjajili, jer je koža na njima bila napeta kao pergamena. 

Često je drhtao od zime i činilo se kao da se ne može ugrijati. Liječnici bi se često 
savjetovali i tražili pomoć u Svetom pismu, koje je bilo jedan od poznatih medicinskih priručnika 
onoga vremena, kad ne bi mogli naći rješenje u svojim vlastitim stručnim knjigama. I tako su u 
Knjizi o carevima našli nešto što se odnosilo i na njihov slučaj: 

»A car David ostarje i bi vremenit, i koliko ga pokrivahu haljinama ne mogaše se 
zagrijati. Tada mu rekoše sluge njegove: neka potraže caru gospodaru našemu mladu djevicu, pa 
ona neka stoji pred carem i dvori ga, i na krilu neka mu spava, da se zagrije car naš gospodar. I 
potražiše lijepu djevojku po svim krajevima Izraela, i nađoše Abizagu Sunamku, te je dovedoše 
caru. A ta djevojka bijaše vrlo lijepa, i dvoraše cara i služaše mu, ali je car ne prepoznade.« 

Doista izvrstan liječnički savjet, složili su se liječnici! Car je »star i vremenit« i oni su ga 
pokrivali haljinama a da se nije ugrijao, i zato su poznati učenjaci odlučili: »Djevica mora leći u 
krevet s carem i ugrijati ga svojim mladim tijelom.« 

Jedina je teškoća bila u tome da se nađe prava djevica za tu naročitu službu. Bilo je jasno 
iz redaka Svetog pisma: mora biti »djevica«. To je naročito bilo naglašeno. I uz to »prekrasna«. 
Nakon dugog savjetovanja i razmatranja teksta iz Svetog pisma, sakupljeni učenjaci dođoše do 
zaključka da to mora biti djevojka iz otmjene obitelji. Robinja ne bi bila dobra, a ni djevojka iz 
obične porodice. Prekrasna Abizaga koja »dvoraše« cara Davida sigurno je bila iz plemenite 
obitelji, jer joj se inače takva intimna dužnost ne bi mogla povjeriti! 

Sad su iskrsli problemi! Gdje će se naći krasna patricijska djevojka koja će na liječničkom 
pregledu biti proglašena djevicom i koja u isto vrijeme neće imati ništa protiv te doista neugodne 
dužnosti? 

Liječnici su naredili da se počne tražiti djevica. No prije nego su pronašli »pravu djevojku 
za grijanje carskog pacijenta« taj novi i učeni lijek postao je nepotreban, jer se iznenada dogodilo 
slijedeće: 


Mjeseci su prošli, a da od Narzesa nije stigla još ni jedna riječ. Iznenada, jednog dana on 
se pojavio u palači Hormisdas da podnese svoj izvještaj. 

Pokorno i sa strahom saopćio je Teodori da je njegova misija u Egiptu propala. Bilo je 
očito da se bojao posljedica zbog neuspjeha. 

Međutim, Teodori su baš ti mjeseci dobro došli. Na njegovo veliko iznenađenje 1 
olakšanje, ona nije bješnjela već ga je samo u tančine ispitivala. 

- Mislim da je nemoguće, o Milosti, da netko prodre u tajne monofizita - rekao je. - Ako 
dijete živi, a nitko to ne želi više od Tvog odanog sluge, onda je ono izgubljeno za Tebe u 
monofizitskoj mreži na Nilu. Tamo su bezbrojni samostani, manastiri, crkve i stanovi cenobita i 
pustinjaka, a da ne spominjem još i ostale kuće gdje bi se dijete moglo nalaziti. Usprkos najvećim 
naporima tvoj rob nije bio u stanju da otkrije gdje su smjestili i kakvo je ime dobilo tvoje dijete. 

Nakon tog razgovora podnio je opsežan izvještaj koji je Teodoru uvjerio da mali patuljasti 
eunuh ima hrabrost i želju da izvršava njene naloge. 

Na kraju ona mu se zahvali i upozori ga: - Narzese, ne govori nikome o svrsi tvog 
putovanja u Egipat. 

- Kunem se, o Milostiva. 

- Kao da si umoran? - upitala je. 


- Prebolio sam groznicu u Egiptu, ali to Tvoju Milost neće zanimati. Istina, groznica me 
oslabila, ali ne toliko da ne bih mogao primiti bilo kakvu dužnost koju bi mi povjerila. 

Ponovo joj je otkrivao svoje ambicije, ogorčenje i vjeru u nju - u svoju gospodaricu. 

- Idi i odmori se - reče mu ona. - Dobit ćeš odgovarajuću nagradu u zlatu. I još nešto ti 
moram reći. Ostani u mojoj službi, i ako dođem na vlast, pomoći ću ti da ostvariš svoje ambicije 
o kojima si mi jednom govorio i koje ostali eunusi nemaju. 

- Veću uslugu ne tražim - promrmljao je klanjajući se. 

- Neka bude tako. Imaj na pameti da ono što ti nudim nije tako veliko ili časno kao što to 
tvoje sposobnosti zaslužuju. Ali ako misliš ozbiljno, ostavi službu arhivara i vrati se k meni kad 
to učiniš. Komornik ove palače Dromon nije mi po volji. Ja ću te učiniti komornikom i zamolit ću 
princa neka njemu nađe drugi posao. 

Narzes je napustio mjesto arhivara i postao komornik u palači Hormisdas, što je izazvalo 
mnoge komentare na dvoru. Svakako je to bio korak natrag u njegovoj karijeri, jer je položaj 
arhivara bio veoma važan, dok položaj komornika u palači nije imao neko naročito značenje. 

No Narzes nije pokazivao da smatra svoju novu službu korakom natrag na svome putu. 
Imao je obećanje, obećanje jedne žene kakvu još nikada prije nije susreo. 

Što se same Teodore tiče, ona nije ništa očekivala od Narzesove misije. Poslala ga je u 
Egipat više zato da se riješi očajnih misli, koje su je progonile, a na neki uspjeh njegove misije 
uopće nije računala. 

Potiho se nadala da će opet roditi dijete Justinijanu. Jednom je dala oduška svojoj vrućoj 
želji. Ponizila se pred nekim nepismenim i kukavno obučenim monahom iz jednog ortodoksnog 
samostana u Jeruzalemu, koji je došao tražiti njeno pokroviteljstvo. Zaklinjala ga je neka se moli 
za nju kako bi mogla roditi sina. 

Taj je okrutni monah, Sabas po imenu, odbio da to učini. Ponizna i tužna, ona se povukla, 
dala mu novac koji je tražio za svoj samostan i naredila da postupaju s njim gostoljubivo. Kasnije 
je taj monah s prezirom izjavio: - Mi ne želimo ploda iz te utrobe, jer bi usisao heretičke doktrine 
Severa. 

Mnogi su se čudili kako Teodora nije zamrzila toga okrutnog monaha. Nastala je velika 
promjena u njoj samoj. Počela je tražiti utjehu u religiji. Gubitak djeteta uzrokovao je da slijepo i 
ponizno razmišlja i nađe neko razumijevanje za nedokučivost providnosti. U nadi da će nešto 
saznati, vodila je rasprave sa svakim čovjekom za kojeg je vjerovala da je svetac. 

Uskoro se razglasilo da su pustinjaci, monasi i svećenici bez obzira kako bili pohabani i 
nečisti uvijek dobro došli u palači Hormisdas, gdje su mogli dolaziti 1 odlaziti kad god su željeli, 
gdje su dobivali hranu i ležaj mnogo bolji od onog na koji su bili naučeni. I tako su se sa svih 
strana sakupljali u palači, gdje im se pružalo gostoprimstvo. 

Tim svetim monasima-prosjacima Teodora je dala jedno cijelo krilo palače. Monofizitski 
i ortodoksni pustinjaci stanovali su zajedno, te su zbog toga katkad izbijale strašne svađe među 
njima. Obično su to bile žučljive i pakosne debate. Često bi se potukli štapovima, a pustinjaci u 
poderanim haljama valjali bi se po podu ne bi li jedan drugog zadavili, sve radi svetih ciljeva 
njihovih oprečnih vjerovanja. 

Kad bi pozvali Teodoru, ona bi uvijek rastjerala svadljivce, uvjeravajući poštovane oce da 
će ih izbaciti iz palače ako nastave s tučnjavom. Usprkos svojoj fanatičnoj svadljivosti, monasi i 
pustinjaci ipak su dobro znali kako daleko mogu ići u svojim svađama, pa bi gunđajući i bijesno 
mjereći jedan drugoga odustajali od otvorenih obračuna. 

Zanimljivo, njihova bi se mržnja često okrenula protiv njihove dobročiniteljke, koja bi 
prekinula njihove tučnjave. I dok bi jeli Teodorinu hranu, žvačući punih usta, oni bi ružno 
govorili o njoj. 


Jednog dana, palestinski pustinjak Arsenije postade smjeliji od ostalih, te se usudio javno 
napasti svoju domaćicu i optužiti je zbog hereze. Ona ga je slušala a da nije promijenila izražaj 
lica. Uistinu, njegova pobožnost toliko ju je osvojila da mu je poklonila novaca. 

Od toga dana postala je prava moda u redovima svetih prosjaka da vrijeđaju Teodoru. 
Kako su znali da ih se ne smije kažnjavati, postali su drski, što im je davalo osjećaj zadovoljstva 
koji je potpuno nadvladao osjećaj zahvalnosti prema onoj koja im je pružala utočište. 
Karakteristično je za ove svete oce da su smatrali sve kao samo po sebi razumljivo, uvjereni da 
ne moraju ništa uzvraćati za ono što dobivaju. 

Ortodoksni su joj monasi prigovarali zbog njenih doktrina, monofizitski pustinjaci zbog 
njenog prošlog života. Postalo je to neka vrst svete igre, da vide tko će više optužiti ženu koja im 
je davala hranu, zaklon i pružala ugodan život. Kako im je bilo slobodno brusiti jezike, to su se ti 
sveti monasi-prosjaci nadmetali u izmišljanju novih oblika vjerske netrpeljivosti. 

Teodora se nije ljutila na ogovaranja toga skupa strašila u poderanim i prljavim haljama, 
ljudi smrdljiva tijela, kose raščupane a očiju punih bijesa. Ona je čeznula za njihovim 
blagoslovom, iako je zauzvrat dobivala samo njihove kletve. Ipak ih je ponizno i dalje držala u 
krilu svoje palače, gdje su živjeli tako dobro da im se počela skupljati sveta mast na neopranim 
ali posvećenim rebrima. 

Ono što se nitko nije usudio reći, to su ti pobožni paraziti mogli izreći bez ikakva straha 
od kazne. Tako je Teodora vršila svoju pokoru, primajući uvrede i kletve, sve u nadi da će je to 
očistiti od grijeha o kojima je vjerovala da su bili razlog zašto su joj prvo monahinje a onda sam 
Bog oduzeli djecu, koju je rodila u tako teškoj tjelesnoj i duševnoj muci. 


GLAVA DVADESET TREĆA 


U kojoj Teodora podjaruje Belizarove vojničke ambicije i otkriva pomoću jednog 
pustinjaka zavjeru, te očajna sili starog, umirućeg cara na akciju. 


Teodora se ponovo mogla posvetiti dotjerivanju svoje vanjštine. Muškarac ne vodi mnogo 
brige o izgledu svoga tijela ili lica, no za žene se to nipošto ne može reći. 

Teodora je promatrala sebe u ogledalu i došla do zaključka da je premršava, gotovo 
koščata. Lice joj je bilo mršavo a oči upale od muka što ih je propatila za cijelo to vrijeme, a 
imala je tako malo snage! Bilo je očito da mora popuniti svoje tijelo, jer će inače zauvijek 
izgubiti ljepotu koju je cijenila više od svega. 

Justinijan je sada uobičajio da ustaje čim se jave jutarnji pijetlovi, da na brzinu nešto 
pojede i ode u svoj ured. Ona nije ustajala rano kao on. Ležala je u krevetu sve do podneva. Onda 
bi ustala, vrlo malo doručkovala, iako je s bogato prostrtog stola mogla po želji odabirati, i tada 
bi se okupala. Kupala se dnevno pet puta, i to naizmjence u vrućoj i hladnoj vodi. Vjerovala je da 
će na taj način odmoriti i ojačati tijelo i sačuvati elastičnost i svježinu. 

Pet kupelji! Lična čistoća u ono doba nije bila na visokom stupnju. Javnost je doznala od 
dvorkinja da se Teodora kupa pet puta na dan, što je većina Bizantinaca smatrala upravo 
nevjerojatnim luksuzom. Dapače, širile su se glasine da je voda za kupanje posuta zlatnom 
prašinom, ili da se kupa u mlijeku posve bijelih magarica. 

U stvari, Teodora se ponašala samo prirodno: odmarala se onoliko koliko je mogla, jer 
napetost najviše uništava ljepotu. Kupala se često jer je znala da je kupanje najbolji odmor, jela je 
samo toliko da bi popunila svoje tijelo, a ne da se izobliči, odredila masažu, dotjerivanje lica 1 
češljanje kose, sve stoga da bi bila savršeno lijepa. 

Bila je mlada, a mladost je čarobna. Uskoro joj se vratila vitalnost, a zdravlje joj je 
popravilo raspoloženje. Gledajući svoje golo tijelo u velikom ogledalu u kupaonici, mogla je 
zapaziti da se tragovi proživjelih teških časova više ne zamjećuju. 

Nijedna žena koja sebe promatra u ogledalu nije potpuno zadovoljna svojim izgledom. 
Teodora je instinktivno čeznula za materinstvom, i ono je bilo jače od svake druge želje. Iako je 
povremeno bila spriječena u tom nastojanju, ipak je često, uz snažno kucanje srca, željela još 
jedno dijete. 

Samo Justinijan joj je mogao dati to dijete. Počela ga je očaravati svim svojim ženskim 
umijećem. Zavodila ga, nudila mu se, bila nedostižno ljupka, mijenjala svoja raspoloženja, samo 
da što više podjari njegovu strast, i sve to u nadi da će u ljubavnom činu ponovo začeti dijete. 

Usprkos svim tim nastojanjima nije uspjela, i na kraju se uvjerila da više nikada neće 
moći zatrudnjeti. Bio je to njezin stari tjelesni nedostatak. Što je nekada kao kurtizana smatrala 
svojom najvećom prednošću, postalo je sada izvorom njene duboke tuge i razočaranja. 

Ipak, svojom ljupkošću i udvaranjima Justinijanu, Teodora je postigla nešto drugo. 
Zarobila je njegova osjetila toliko te je princ postao njen rob. 

Svašta je već prošao s njom! Čemu li se sve izložio radi nje, i ostao je miran, pun 
razumijevanja i za vrijeme njenih emotivnih izljeva. To sve povećava muškarčevu odanost prema 
ženi. Pogotovu ako mu ona uzvraća tako da ga zaludi, da mu razbukta osjećaje, on bi morao biti 
naročito jak da joj se može opirati. 


Katkada je Teodora iskušavala Justinijana pa je tog moćnog princa i regenta velikog 
carstva slala da donese kakvu nevažnu stvarčicu iz njene spavaće sobe, kad bi više odgovaralo 
njegovom i njenom dostojanstvu da pošalje po to neku sluškinju. Te glupe i mušičave naloge on 
je izvršavao bez prigovora, mada su oni umanjivali njegovu muškost, i ona je često očekivala da 
će odbiti da izvrši njezine hirove. 

Od vremena na vrijeme njegova bi je podložnost ljutila. Stidjela se pred drugima zbog 
njega. I saznanje da je njena želja njemu zapovijed izazivalo je u nje neku vrstu zaprepaštenja. 

Ako se Justinijan tako lako zanosi njome, što će biti kad se suoči s velikim i teškim 
zadacima? Što će biti s carstvom? Hoće li i ostali moći isto tako utjecati na njega, i dovesti 
carstvo u opasnost? 

Mislila je na Ivana od Kapadokije. Što se tog čovjeka tiče, tu se nije moglo ništa učiniti. 
Justinijan je znao da ona ne voli pretorskog prefekta, ali je tvrdoglavo odbijao da ga smijeni. 
Katkada bi je to razbjesnilo. I tada, jer nije imala drugih dokaza Justinijanove muškosti i 
odlučnosti, ona je cijenila njegovu tvrdoglavost, jer je upozoravala na skrivenu snagu njenog 
muža. Osim toga, neprestano je mislila na to kako u cijelom svom životu neće biti kadra 
Justinijanu uzvratiti ljubav i pažnju koju je on njoj iskazivao. Ma što se dogodilo, ona će biti 
vjerna njemu i njegovim interesima. 

Pomalo je počela gajiti prema njemu osjećaje koji su vrlo slični materinskoj ljubavi prema 
nesretnom i nespretnom djetetu. Mada toga nije bila ni svjesna, Teodora je instinktivno prenijela 
na Justinijana najveći dio svoje ljubavi za djecu koju je izgubila. 


Teodora je često viđala dva najbolja Justinijanova prijatelja Tribonijana i Belizara: 
obojica bijahu neženje. Nova perzijska igra čatrang ili šah, koju je naučila starog cara, postala je 
vrlo popularna na dvoru, mada je stari Justin bio preslab i otupio a da bi je mogao igrati. Od ova 
tri prijatelja, dvojica su satima sjedila u Hormisdasu pred šahovskom pločom vukući figure od 
bjelokosti 1 ebanovine. Teodora je zabavljala trećega, koji nije igrao. Kad bi Justinijan i Belizar 
igrali, a Tribonijan sjedio u društvu s Teodorom, razgovor bi bio ugodan. On je bio svjetovni 
čovjek širokih pogleda, a Teodorina oštroumnost i ženska duhovitost toliko su mu se sviđale da je 
uživao u njenom društvu. 

Tribonijan je bio prijatelj koji nije gledao na Teodoru kao na ženu stoga što se zasitio 
žena ili zato što je odlično svladavao svoje osjećaje, da mu ne bi štetili u njegovoj politici i 
ambicijama. Bio je velik cinik, ali koliko god bio cinik, istodobno je bio i uglađen dvorjanin. I 
mada je o njoj znao više nego itko, on se ponašao kao da je nikada prije nije susreo. Teodora je u 
Tribonijanu imala dobrog prijatelja. 

No kad je Tribonijan igrao šah s Justinijanom, ona je morala zabavljati Belizara, što ne 
bijaše nimalo lako. 

Belizar nije bio raskalašen poput Tribonijana. On, atleta i vojnik, nije imao mnogo 
vremena za žensko društvo i nikada nije posjetio Ulicu žena, gdje su mladi ljudi davali oduška 
svojim strastima. 

Teodora nije sumnjala da govori istinu kad joj je jednom u razgovoru rekao da još nikada 
nije imao žene i da je nevin. 

Belizar nije znao prikrivati svoje osjećaje, i njegovo ju je očito obožavanje mnogo puta 
stavljalo u neugodan položaj. Njegove plave oči obično hladne kao led - zasjale bi, a njegov glas 
poprimio bi neku mekoću od koje joj je postajalo neugodno. Ipak joj je to laskalo i bilo veoma 
drago. 

Nije mogla a da ne misli na njegovu mušku snagu, na napetost njegovih mišića, što je 


jednom osjetila kad mu je stavila ruku na rame. Njegova snaga izazivala je njenu ženskost. 

Mada je znala kako bi se ponio da mu je dala samo i najmanji povod, znala je i to da 
njegovo oduševljenje još nije bila prava ljubav. I o je bila opasnost koju je morala izbjeći. Vrlo je 
opasno ako žena očara pogrešnog muškarca. Muška sumnjičavost i ljubomora mogu silno 
naškoditi ženi, jer muškarac ne podnosi suparnika. 

Pošto je uočila ovu opasnost, Teodora je učinila isto što bi učinile sve ostale žene: više 
nije na to mislila. Dani očijukanja su prošli i ona nije svjesno poticala Justinijanova suparnika. 

I dok su Justinijan i Tribonijan sjedili pri šahu na kraju sobe, ona je sjedila s Belizarom i 
pokušavala ga skrenuti na druge misli. Razgovarala je usiljeno, ali ipak ne tako da bi ga 
uvrijedila, jer je bila snalažljiva duha 1 uljudna koliko to samo žene mogu biti. 

Kad je Belizar otišao, Teodora je razmišljala kako da riješi taj problem. Nije htjela 
izgubiti njegovo prijateljstvo, a nije htjela da Justinijan izgubi dobro mišljenje o njemu. Najveća 
opasnost bilo je Belizarovo neiskustvo sa ženama. Tribonijan, koji je bio vičan ženskom 
zavođenju i trikovima, znao ih je otjerati sa smiješkom. Ali Belizar, koji se dobro osjećao i među 
najsurovijim muškarcima, postajao je plah i nespretan u prisustvu žena. Zato ne bi bilo nikakvo 
čudo ako bi takav čovjek jakih osjećaja učinio neku glupost ili neki nepromišljen čin koji bi 
mogao biti nezgodan pa čak i opasan. 

Teodora je vidjela da Belizar treba ženu, što je uostalom bilo posve razumljivo. Ako bi 
uspjela da mu nađe ženu koja bi mogla zaokupiti njegove osjećaje, spasila bi njihovo prijateljstvo 
i mogla bi ga zadržati kao druga. 

Naći pravu ženu bit će vrlo teško. Ali ako je ne nađe, Teodora je morala riješiti taj tipično 
ženski problem: kako se otarasiti neželjenog obožavatelja i kako istodobno zadržati njegovo 
prijateljstvo? 


Privremeno rješenje došlo je brže nego što se nadala. Jedne večeri rekao je Justinijan: - 
Belizar će prikazati svoje komitate. 

Komitati su bile jedinice koje su nekoliko mjeseci vježbale po Belizarovoj zamisli o novoj 
ratnoj tehnici 1 taktici. 

- On me moli da tome prisustvujem - nastavi Justinijan. - Tako sam naredio da se smotra 
održi sutra na hipodromu. Bi li i ti željela da ideš? 

Ona se začudi. - Zar nije ženama zabranjen pristup na hipodrom? 

- Jest, na javne igre - odgovori Justinijan. - Ali sutra neće biti mnogo ljudi. Samo vojni 
zapovjednici i nekoliko činovnika. Ja mislim da u tom slučaju prisutnost male žene ne bi bilo 
protiv običaja. 

Ona je sa smiješkom na usnama prihvatila njegov poziv. 

Sutradan poslije podne gledala je Teodora dolje na ogromnu arenu koju je okruživala 
velika potkova kamenih sjedala. Arena bijaše prazna, samo nekoliko raštrkanih grupa uzvanika 
nalazilo se ispod svodova. Komitati na konjima već su stajali na ulazu. 

- Doveo sam samo jednu kohortu, Visosti - reče Belizar, koji je s Tribonijanom sjedio 
slijeva Justinijanu. 

- Nema dovoljno prostora da svi moji ljudi vježbaju. Ali vjerujem da ćete se danas 
iznenaditi. 

Teodorine ženske oči zaustavile su se na odjeći vojnika. Ta je odjeća bila nešto novo. 
Umjesto oklopa na prsima i leđima, nosili su košulje bez rukava, od pletene žice koja je sezala 
sve do bedara. Teške kožne čizme štitile su koljena 1 donji dio nogu. Na glavama su nosili dobro 
priljubljene čelične šljemove na vrhu ukrašene perjanicama. Teodori su ti vojnici na konjima 


izgledali jednostavni u usporedbi s nakinđurenim excubitorima. 

- Zanima me tvoje novo naoružanje - reče Justinijan Belizaru promatrajući vojnike. 

- Svaki vojnik, ako Tvoja Visost želi znati - odvrati Belizar - nosi na svojim leđima luk i 
strijele, koplje zataknuto u čizme, a na lijevom boku ima široki mač koji nalikuje malom 
klasičnom rimskom maču, ali je dovoljno dug da se može upotrijebiti pri jahanju. Štit na lijevom 
ramenu je prilično malen, ali je od čelika, a na unutrašnjoj strani se nalaze kopče koje drže pola 
tuceta strijela. Vojnik može lako izvlačiti po jednu strijelu 1 lako napeti luk. 

Ispod kathisme, na sjedištima gdje su sjedili stariji generali, začuše se primjedbe. 

- Prilično dobar izum, ta kopča za strijele na štitu. 

- Ali kako se može upotrijebiti luk na konju? 

- Dajte da vidimo kako će jahati za vrijeme akcije. To je, mislim, greška tog sistema! 

No kad su konjanici počeli s vježbom, Teodora je, koliko se god slabo razumjela u vojne 
stvari, odmah primijetila prednosti tog novog i naročitog načina uvježbavanja. 

Luk je oružje za koje su potrebne dvije ruke. Zato su konji bili izvježbani da slušaju na 
pritisak koljena, a ne na uzde. Uzde su labavo visile na konjima, dok su komitati jahali u 
formaciji kasom, zatim u galopu, mijenjali pravac, okretali naglo i zaokretali na znakove trubača i 
na zapovijed oficira koji je vodio vježbu. 

Sad su pokazali upotrebu luka. U punom kasu svaki je komitat uzeo luk s boka, smjestio 
donji dio u zarez na stremenu, pridržavao ga lijevim koljenom, lijevom rukom napeo luk, dok je 
desnom uzeo strijelu iz kopče na štitu ili iz tobolca na ramenu. Strijelci na konjima bili su 
spremni da odapnu strijelu a da ne smanje brzinu jahanja. 

- Sjajno! - pljeskao je Justinijan. 

Užasnuti stari generali kimali su glavama napola povlađujući. Skupine po šest jahača 
toptale su pokraj niza drvenih štitova, lukovi su zazvečali iako su njihovi konji jurili kasom, 
veliki broj strijela pogodio je cilj i lako bi usmrtio čovjeka. 

- Zaista izvanredno! - uskliknuo je Justinijan. Što mislite, moji generali? 

No generale nije obuzimao prinčev zanos. 

- Nije loše - odvrati jedan osorno. - Ali ako mi Tvoja Visost dopusti, ja ipak više volim 
pješačke jedinice u borbi. 

- Kratak mač je dobro poslužio našim očevima - reče drugi - pa će i nama poslužiti. 

Treći primijeti: - Te strijele su za dječake. Pravi vojnik bori se prsa o prsa, a ne oslanja se 
na strijele. 

Teodora je opazila kako je Belizarovo lice porumenjelo. Prvi put je prisustvovala opiranju 
starih vojničkih umova uvođenju novotarija. 

Napokon se Belizar uplete: - Možete li zamisliti što bijedna satnija teške konjice kao što 
je ova moja učinila s vašim pješacima? Najprije oblak strijela! 

- Rimske legije su mnogo puta s prezirom odbijale strijele. 

- Ali ne strijele kao ove! - usklikne Belizar. - Moje strijele imaju čelične glave, oštre 
poput noževa. A lukovi su pravljeni od najbolje tisovine, pojačane rogovima i tetivama. Strijele 
mogu probiti obični oklop, pogotovu ako su im šiljci namazani voskom. 

- Ili kad netko odapne strijele? - odvrati Milon. - Vojno je iskustvo pokazalo da konjica ne 
može probiti redove štitova. 

- Ali ova konjica upotrebljava i koplja! U punom kasu ovi će konjanici s kopljima dugim 
deset stopa i s čeličnim šiljkom probiti svaku formaciju pješaka. I kad jednom probiju kordon, 
zavitlat će mačevima kao mlatilima. Moja gospodo, ovo je revolucija u načinu ratovanja! 

No generali su Belizara samo hladno gledali, nadmoćno se smiješili i sumnjičavo dizali 
obrve ili pak šutjeli. 


On se u očaju obrati Justinijanu. - Veliki prinče... 

U taj čas Teodora opazi kako se Ivan od Kapadokije nagnuo naprijed. Lice mu je imalo 
ozbiljan izraz, kao da će reći nešto veoma važno. - Ako mi Visočanstvo dopusti... 

Justinijan, kojega je smelo protivljenje njegovih starih generala, prihvati to upletanje 
pretorskog prefekta i dade mu znak da govori. 

- Čini mi se - nastavi prefekt - da ne bismo učinili pravo ako ovu vojnu novost ne bismo 
razmotrili. Još i više... 

- Još i više? - upita princ. 

- Da, samo još jedno više, pravi rat! 

- Rat? - Justinijan se namrgodi, jedva shvaćajući na što Ivan zapravo smjera. 

- Avari su u posljednje vrijeme postali vrlo nemirni na granici Trakije. Jedan kazneni 
pohod mogao bi pokazati vrijednost ili bezvrijednost ove teško naoružane konjice... 

- Zahvaljujem ti, plemeniti prefekte, na tom prijedlogu! - poviče Belizar. 

- Možda bi Belizar - nastavi Ivan mogao sam zapovijedati tim pokusnim pohodom na 
barbare. 

- Ne tražim ništa više, Visosti! - odvrati vatreno Belizar. 

Odjednom Teodori sinu da je takav pohod upravo ono što je željela. To će na neko 
vrijeme odalečiti Belizara i njegovo opasno udvaranje. Iako je nitko nije pitao za mišljenje, ona 
se nagnula naprijed i počela zagovarati Belizara. 

- Pravo bi bilo - reče ona - da se Belizaru pruži ta mogućnost. 

Justinijan je zlovoljno pogleda. Ali njene riječi promijeniše njegovo mišljenje i on kimne 
glavom. 

- Neka bude tako! - reče. - Odredi da te odmah prevezu od obale Euksinskog mora do 
Varne, gdje ćeš se iskrcati. To će ti omogućiti da lako stigneš do granice, Belizare! 

- Primam dužnost! - usklikne oduševljeno Belizar. - Obećajem ti, Veličanstvo, da ću 
drskim Avarima dati pouku koju neće tako brzo zaboraviti. 

Stariji generali nisu mu odobravali niti su išta primijetili. Teodora je pogledala Ivana od 
Kapadokije i načas uhvatila nekakav čudnovat izraz njegova lica, koji je brzo nestao: olakšanje ili 
oduševljenje. Nije mogla odrediti što bi to bilo. 

Čudila se i postala nemirna. 


Sredinom aprila bilo je očito i na dvoru i u gradu i u provincijama da stari car umire. 
Nikome to nije bilo tako jasno i nikome tako uzbuđujuće kao pretorskom prefektu. Nikada Ivan 
nije zaboravio koliko je bio blizu ostvarenja svojih ambicija i kako se u jednom času sve 
pretvorilo u ništa. 

Od Eufemijine smrti bio je stalno u sjeni, što ga je ogorčavalo. S bijesom i bespomoćno 
gledao je bludnicu iz Ulice žena kako plete sve čvršću i čvršću mrežu oko Justinijana i kako njen 
utjecaj sve više raste i dovodi u opasnost njega, koji je sam htio vladati. 

Ali dok je mjesecima potajno lomio prste od jada, javno je sve više i više laskao 
Justinijanu, mada se neprestano bavio mišlju kako da ga uništi. Još uvijek je bio na čelu tajne 
organizacije koju je osnovao za vrijeme onih tajnovitih pet dana u Siki i upotrijebio je sve svoje 
sposobnosti kako bi sve bilo spremno čim mu se pruži prilika. 

Često je Ivan raspravljao o politici s najboljim mozgovima iz svećeničkih redova priznate 
crkve ne bi li nekako oslobodio carstvo od Justinijanove monofizitske žene. Svećenici nisu znali 
da Ivan održava veze s vođama Zelene stranke koja je mrzila Justinijana zbog njegovih 
ortodoksnih uvjerenja i simpatija za Plavu stranku u hipodromu. Ivan je umio iskoristiti vjersku 


netrpeljivost u svoje svrhe, a nije zaboravio ni druge važne stvari. 

Neuhvatljiva mreža eunuha radila je za njega. Špijuni iz njihovih redova govorili su protiv 
princa i njegove supruge u krugovima patricija i njihovih žena. Osim toga uvjeravao je Hipatija i 
Pompeja, postarije nećake prijašnjeg cara Anastazija, da im je učinjena nepravda što je na 
prijestolje zasjeo Justin, a ne jedan od njih dvojice. Svaki pojedinac ili svaka skupina ljudi koji su 
iz bilo kojeg razloga imali nešto protiv bračnog para u Hormisdasu nasjeli bi prefektovim 
spletkama protiv princa. 

Kako se careva smrt približavala, Ivan od Kapadokije je još jednom povjerovao da mu se 
napokon pružila prilika. Ostalo je samo još jedno pitanje: koju marionetu da postavi na 
prijestolje? I Hipatije i Pompej imali su pravo kao članovi dinastije naslijediti starog cara, a oni bi 
izvršavali sve što bi im jedna jaka ličnost naredila. 

A zar ne bi i on sam, jer je jaka ličnost, mogao sjesti na prijestolje? 

U svakom slučaju, Ivan od Kapadokije bio bi stvarni vladar. 

Jedinu prepreku u tom planu »državnog udara« što ga je tako pažljivo pripremao uspio je 
brzo ukloniti. Ivan je sam sebi čestitao na toj izvanrednoj sreći! 

Ona budala Belizar želi ratovati! Pa kako li je samo njegov prijedlog Justinijan brzo 
prihvatio, dapače i njegova žena. 

Belizar, zapovjednik dvorske straže, mogao bi biti opasan protivnik, jer se nije dao 
potkupiti i jer je bio hrabar borac. No Belizar je otišao sa svojim komitatima, a Ivan je svojim 
utjecajem na zapovjednika Sergija imao svu vlast nad excubitorima. 

Samo je još čekao na Justinovu smrt. 

U času kad će veliko zvono na katedrali najaviti carevu smrt, Ivan će povući polugu 1 
staviti čitav svoj aparat u pogon. Excubitori će zauzeti sve zgrade unutar dvorskih zidova, Zelena 
stranka će organizirati javne demonstracije i zatražiti novog cara, kojeg će on imenovati. Crkva 
će dati svoj blagoslov 1 ukloniti nezadovoljnike iz redova pravovjernika, jer će imati podršku 
novog vladara. 

A Justinijana i Teodoru - njih će smaknuti. To je jedino što ih može zadesiti! Ivan se 
upravo naslađivao mišlju kako će ih i na koji način smaknuti kad mu dospiju u šake. 

Nabijanje na kolac... Šteta što je pribijanje na križ napušteno kao metoda kažnjavanja. 

Kamenovanje bi također bio pogodan način. 

Zamišljao je u duhu malu Teodoru kako kleči na kamenu stratišta i čeka udarac krvnika. 
Lijep vratić ima. Lijep... 

Mač bi tako slasno odsjekao glavu kao što nož reže granu sa stabla. Ivan od Kapadokije se 
naslađivao. 

Da, mač i stratište. Tako će ih smaknuti. 


Za vrijeme jedne od svojih mnogih posjeta krilu Hormisdasa gdje su prebivali sveti ljudi, 
Teodora je jedne večeri stajala podalje i promatrala ih. To krilo palače imalo je svoj vrt ograđen 
zidom, koji je Teodora svojedobno prekrasno uredila. Sad je laj vrt bio otvoren za masu 
neopranih monaha i pustinjaka što ih je Teodora i dalje uzdržavala. 

Zanimljive li slike: krasna odaje i vrtovi pretvoreni u najčudnovatiji manastir, gdje je 
vrvjelo od svetih monaha-pustinjaka različitih redova i različitih sekti. Najmanje pet stotina njih 
stanovalo je ovdje, svih stupnjeva svetosti i poderanosti i svake vrsti monaškog fanatizma. 

Beskonačno pjevanje psalama i pucketanje bičeva kojima su flagelanti[1] pobožno 
bičevali svoja tijela, odjekivali su odajama u kojima je nekoć Justinijan ljubio svoju milosnicu. 
Na zgaženim gredicama cvijeća bile su podignute male kućice za one koji su bar formalno htjeli 


ostati pustinjaci. 

Trapljenje i mučenje tijela odmah bi prestalo čim bi sluge donijeli jelo 1 pilo, jer pustinjaci 
nisu sagradili svoje potleušice izvan dosega zvona koje je pozivalo na večeru. 

Međutim, najzanimljiviju sliku pružala su dva stupa koje je Teodora dala podići za dva 
fanatika, za njihovo revno oponašanje neobične i strastvene pobožnosti sv. Simeona Stiličanina. 
To je bio sirijski asket koji je trideset i pet godina sjedio na vrhu jednog stupa a tla se ni jednom 
nije okupao; držao je propovijedi, stvarao čuda i zato uzašao na nebesa i bio proglašen svecem. 

Teodorina dva Stilićanina sasvim su dobro oponašali svog prethodnika i njegovu vrst 
svetosti, ali su bili žalosni što među tim mnoštvom nisu stekli ni jednog slušača, jer su oko njih 
šetali sve sami propovjednici. No kad bi njihova domaćica došla, oni bi promukli od izvikivanja 
svetih izreka, jer im je ona uvijek posvećivala priličnu pažnju. Kad bi se, međutim, dijelila hrana, 
oni ne bi zaostajali za drugim svecima, nego bi konopcima spuštali zdjele za hranu, a kako se na 
svojim stupovima nisu mogli kretati, to su se veoma udebljali i ugojili. 

Te večeri sveci su glasno jeli svoj večernji obrok u Teodorinom prisustvu. Većina monaha 
i pustinjaka bili su tako zaposleni žvakanjem da nisu imali vremena iskazati joj svetu zahvalnost. 
Mljaskali su kao da su obični ljudi s normalnim tekom a ne duhovna bića koja se hrane isključivo 
vjerom. 

Osim toga, ta je žena bez sumnje bila oruđe u rukama đavla, iako se udala za princa. I, 
ako bi koji sveti pustinjak dozvolio svojim očima da predugo gledaju njeno lijepo lice 1 vitko 
tijelo, gnusni đavo bi mu često u snu dočaravao tako strašne putene požude da bi stenjao od muke 
i bola zbog bludnih prikaza i zabranjenih užitaka. Za pokoru bi se onda bičevao i postio, što nije 
bilo nimalo ugodno, i zato su sveti oci radije spuštali glave kad bi Teodora došla, nego da gledaju 
tu strašnu žensku osobu, pa bi zurili ravno u zdjelu s hranom ili bi oštro raspravljali o zakučastim 
vjerskim pitanjima. 

Teodora se upravo htjela okrenuti od svojih gostiju kadli je jedan pustinjak pogleda i 
prestade jesti. 

On se diže sa svoga mjesta, i kako je imao savijenu nogu i štake, došepesa do nje i saspe 
na nju čitavu bujicu prostih riječi. Ona ga strpljivo sasluša. 

Ostali poštovani prosjaci pogledaše ga nezainteresirano i nastaviše prazniti svoje zdjele. 
Te večeri juha je vrlo prijatno mirisala. 

- Neka je triput prokleta Jezabela, zaštitnica javnih kuća - zasiktao je sakati pustinjak. 

Teodora je bila navikla na takve ispade svojih gostiju. No taj je čovjek imao nešto što ju 
je potaklo da ga malo bolje pogleda. Crte lica i govor odavali su Isaurijca. Učinilo joj se da ga je 
već negdje vidjela, iako se odjeća pustinjaka nije slagala s njenim sjećanjem. 

- Pokaj se! - zarežao je isaurijski pustinjak. - Na koljenima zaklinji svemogućeg Boga 
neka ti oprosti tvoja zla djela! - Zanjihao se na štakama, a glas ga je izdao od silnog vikanja. - Ali 
znaj, ženo, da Bog ima milosti i za ovakve žene kao što si ti. Moj opat je toliko milostiv da me je 
poslao s molitvama posebno pripremljenim za tebe. Napisao ih je na ovu pergamenu. Zaklinjem 
te, pročitaj ih u svojoj odaji. Mogle bi ti koristiti čak i na dan obračuna. 

Način na koji je izgovarao te riječi i to što je upotrijebio frazu »dan obračuna« umjesto 
uobičajene fraze »sudnji dan« privukao je njenu pažnju. 

Pustinjak ispruži ruku, a ona uze složenu pergamenu. 

- Dobro, oče - reče ona gledajući ga pozorno - zahvali u moje ime svom poštovanom 
opatu na njegovoj kršćanskoj brizi i reci da ću odmah pročitati njegove molitve. 

Mrmljajući svoje prokletstvo, isaurijski pustinjak odgega natrag na svoje mjesto kod stola, 
a Teodora se vrati u svoje odaje. 

Sad se sjetila gdje je vidjela Isaurijca. On je bio prosjak savinutih nogu koji je često 


razgovarao s Hagom. Njegov »opat« mora biti kralj prosjaka, a »molitve« na pergameni moraju 
biti vrlo važne poruke. Sinulo joj je da je Hag na taj način savršeno uspio doći u dodir s njom. 

Nitko nije ispitivao svećenike, monahe i pustinjake koji se među sobom nisu poznavali a 
dolazili su iz različitih zemalja i obilno se koristili njenim gostoprimstvom. U taj dio Hormisdasa 
ulazilo se ravno iz grada na posebna vrata, koja su bila zatvorena prema glavnom unutarnjem 
dijelu palače. Zamisao da netko preobučen u svetog čovjeka ovdje čeka Teodoru bila je upravo 
savršena. 

Kad se našla nasamo, razmotala je pergamenu i pročitala je. Srce joj je snažno zakucalo 
kad je shvatila sadržaj. 

- Čuvaj se dana kad car umre! Tada će početi pobuna. To je znak za pobunjenike da 
nasilno zauzmu prijestolje. Ti ćeš umrijeti, i princ također. Vođe pobune nisu poznati onome tko 
ti piše i zato se ne pouzdaj ni u koga. 

Ispod tih riječi bio je grubi crtež magarca. 

Vrlo mršava poruka, ali nesumnjivo je sadržavala sve informacije koje je Hag skupio. On 
nije znao tko su pobunjenici i kako će »zauzeti prijestolje«, ali je doznao za jednu zaista veliku i 
strašnu urotu, vjerojatno iz slučajnog razgovora s kakvim prosjakom koji je čučao u nekom 
prašnom uglu. Znala je da joj Hag ne bi poručio nešto u što nije posve siguran. 

Još je jednom pročitala poruku. Naročito je naglasio vrijeme: dan kad umre car. 

To se može dogoditi sutra - pa čak i za jedan sat. 

Sad se uplašila. Najradije bi pohitala u palaču Dafne, gdje je Justinijan obavljao svoje 
poslove. Ali zaustavila ju je zamisao da bi njeno neobično vladanje moglo svratiti nečiju pažnju. 
Urotnici sigurno prate svaki njen korak, kao i prinčeve korake. Ako bi doznali da je s 
Justinijanom imala važan dogovor, to bi moglo pobuditi sumnju da je doznala za urotu, te bi oni 
mogli još prije careve smrti nešto poduzeti. 

Tako je čekala šetajući gore-dolje, blijeda i gotovo izbezumljena. 

Justinijan je došao prilično kasno i našao je tako usplahirenu da se iznenadio i začudio. 
No još se više iznenadio kad ju je saslušao. 

- Smatraš li to vjerodostojnim? - upita je. 

- Poruku je poslao netko tko me ne želi prevariti. 

- Atkoje to? 

- Nitko i ništa. Ne poznaješ ga, sve da ti i kažem njegovo ime. Jedan starac koji me je 
poznavao još kao malu djevojčicu. 

- Pa kako bi takav čovjek mogao otkriti zavjeru? 

- Ne znam. Ali znaj ovo: da nije siguran u to, ne bi me nikada upozorio. 

Justinijan nije dalje ispitivao. Činilo se da je povjerovao u istinitost poruke i počeo 
razmišljati ne bi li našao kakve stvarne činjenice kao dokaz da se priprema urota. 

- Grad je miran - rekao je. - Nema nemira u provincijama. Sve je u redu. Ako bi se 
izdajnici digli, kako bi to proveli? Upozorit ću excubitore. 

- Excubitore! Kako se možeš pouzdati u njih kad nema Belizara! 

Odjednom se sjetila izraza lica Ivana od Kapadokije kad je Justinijan naredio Belizaru da 
ode u pohod protiv Avara. Dakle: njegov je plan bio da makne Belizara. U to je bila uvjerena. 

Zar da opet počne govoriti protiv pretorskog prefekta?, Ne. Nije imala nikakva dokaza 
protiv njega. Ništa osim svoje vlastite spoznaje i činjenice da ga nije podnosila. Ako je 
sudjelovao u zavjeri onda je sigurno bio dovoljno pametan da ne ostavi nikakav trag koji bi ona 
mogla otkriti. 

Sada nije bilo vrijeme za optužbu. Sve dok nema stvarnih dokaza, neće moći slomiti 
Justinijanovo neograničeno povjerenje u Kapadokijca. Ako bi sada počela govoriti protiv njega 


samo bi gubila vrijeme. 

- Možda imaš pravo - odjednom će Justinijan, shvativši da gotovo ništa ne zna o svom 
novom zapovjedniku excubitora Sergiju, koji je potjecao iz Sirije. Ako ga ne vara pamćenje, 
njega je sam pretorski prefekt toplo preporučio. Sergije je sigurno vrijedan svog položaja i pošten 
je čovjek, ako ga je Ivan preporučio. Ali u vremenima kao što su ova ne bi bilo pametno pouzdati 
se u njega. 

Već duže vrijeme znao je da mu prijeti opasnost i zato je sada počeo kao da se nečega 
sjetio: - Moj carski stric je nekada počinio isto ono što bi se moglo i sada dogoditi. Kad je 
Anastazije umro bez izravnog potomka, Justin je prigrabio prijestolje pomoću excubitora, i 
narod... 

Teodori je ista misao pala na pamet još prije nego njemu. 

- Mi ih moramo spriječiti! - uzviknula je. 

- Kako? 

- Tako da se uspneš na prijestolje prije careve smrti. 

- Kako bih to mogao učiniti? - On je mrko pogleda. - Zar da izdam čovjeka koji me je 
odgojio? 

- Ne izdajstvom, nego uz njegov pristanak! 

Njeno se lice sjalo od nadahnuća i bilo je prekrasno. 

Neko vrijeme Justinijan se nije usudio slijediti njene misli. 

»Ne pouzdaj se ni u koga«, upozorio je Hag. Ali ona se morala u nekoga pouzdati. 

Pošalji po Tribonijana! - reče mu ona. 

Zašto po Tribonijana? 

Ti mu vjeruješ, zar ne? Ja također. Pošalji mu glasnika, molim te, odmah. Ne smijemo 
gubiti vrijeme, jer car može umrijeti još noćas. Tribonijan zna pravni postupak koji nam je 
potreban. 

Nitko nije bio svjedokom borbe koja je čitavu noć trajala u sobi starog Justina. Justinijan 
je zapovjedio i Viniciju i Bazilu da izađu. Samo on, Teodora i Tribonijan bili su uz carevo 
uzglavlje. 

Tada je došlo do nepredviđene zapreke. Car je već slabo shvaćao. Nije razumijevao što 
žele da učini. Iako je bio prestar, ipak je pokušavao zadržati svoj autoritet i zato nije nikako htio 
pristati da dobije suvladara, pa bio to i njegov vlastiti nećak. Strašan i okrutan sukob odigrao se u 
toj sobi. 

Justin, poput starog vuka koji se bori do posljednjeg časa, bacio se na svoje jastuke. Oči 
su mu svijetlile od srdžbe, a usne su neprestano ponavljale: - Ne, ne, ne... 

Molili su ga i uvjeravali kako o njegovoj odluci ovisi sudbina svih, pa i samog carstva. 
Vrijeme je prolazilo, a car je ostajao tvrdokoran. Bijesno ih je gledao, ne govoreći ni riječi. 

Justinijanovo lice bilo je napeto i kao da je izražavalo molbu i preklinjanje starog cara, a u 
očima se vidjelo pomalo i poruge. 

Teodorino upalo lice zaokupilo je starčevu pažnju. Bilo je neobično blijedo i napola 
divlje, a opet kao da gori neugasivom vatrom. Njene oči piljile su u Justinove nemilosrdno i 
nepopustljivo. 

Čak se i princ užasnuo kad ju je pogledao. Zar je to bila ona žena koju je poznavao i 
toliko ljubio? U tom času bila je slična kobri. Prisiljavao se da je ne gleda. Napokon, ona je sve to 
činila zbog njega. Samo zbog njega. 

Na kraju se sve svelo na borbu između njezine i careve volje. 

Nekako poslije ponoći starac je pristao. Njegova bijela glava pala je na grudi, i očajan, 
drhtavim glasom, počeo je govoriti: 


- Donesi pergamenu... i pečat. 

Nato je Justinijan progovorio i zatražio nešto nečuveno: 

- Dodaj objavi da je moja žena Teodora suvladarica. 

Zurili su u njega. To je bio užas. Zar da žena bude suvladarica? Takvo što još se u 
povijesti nije dogodilo. 

Teodora je otvorila usta u znak protivljenja. Ali prinčev pokret je bio tako brz i žestok da 
se nije usudila progovoriti. 

- Zaslužila je to! - reče Justinijan. - Tko je prvi nazreo opasnost u Kobadovom 
izdajničkom prijedlogu? Ona je to prva osjetila. Tko je dao savjet kako da se uništi opasni 
perzijski savez? Ona. Ona je prva doznala za urotu koja nam prijeti i njena je zamisao da ih 
preduhitrim i preteknem. Ona će vladati uz mene! 

Stari car bio je preumoran i preslab da bi se protivio. 

Nekoliko trenutaka kasnije Tribonijan je ukočena lica napisao objavu na pergameni i 
dodao još izjavu da se dijete ulice proglašuje caricom. Nakon toga je stari Justin udario svoj 
pečat, a da uopće nije pročitao objavu. Samo je stavio pergamenu pred oči, i Tribonijan je vidio 
kako je nemoćni starac zadrhtao. 


GLAVA DVADESET ČETVRTA 


U kojoj se Justinijan i Teodora uspinju na prijestolje za vrijeme posta, a stari car umire i 
teškoće se pojavljuju prilikom preobrazbe djevojke s ulice u caricu. 


Dvije stotine godina ni dvor ni grad nisu se još nikad tako zaprepastili. 

Careva je objava, bez sumnje, bila valjana, jer je nosila njegov zlatni pečat »LEGI«. 

S trubljama i uz pratnju stražara, glasnici su čitali objavu po čitavom gradu i lijepili je na 
mjestima gdje se obično stavljaju objave 1 zakoni, tako da su ih svi mogli pročitati. 

»Justin, rimski car, po pravu svog položaja i iz velike ljubavi za narode svog carstva, te 
radi sigurnosti i blagostanja svih svojih gradova i provincija i zbog svog slabog zdravlja i 
starosti« - sadržavala je objava - »prenosi svoj naslov i svu vlast na svog dragog nećaka 
Justinijana, kojeg smatra kao svog rođenog sina, i na Teodoru, zakonitu ženu Justinijanovu, da s 
njim vlada i ima svu vlast i sve časti koje pripadaju kruni i prijestolju, i da oboje vladaju nakon 
njega doživotno, a nakon njihove smrti njihovi nasljednici, već prema zakonu i običajima!« 

Justinova objava odjeknula je kao grom iz vedra neba! 

Ivan od Kapadokije se zaprepastio više nego itko drugi. Pažljivo i s mukom čitao je 
objavu. Njegove su se debele usne micale s velikim naporom. 

Justinijan i njegova žena suvladari! 

Teodora iz Ulice žena ima isto pravo kao i car! Teodora, njegov krvni neprijatelj! 

Kako se to samo dogodilo? Upravo nevjerojatno. Činjenica da su Justinijan i Teodora 
postali suvladari slomila ga je i on se osjećao bespomoćan. Njihov je potez bio toliko nečuven i 
smion da ga nikako nije mogao predusresti. Ništa se više nije moglo učiniti. Čitav stroj koji je 
sagradio bio je vrlo kompliciran i teško se stavljao u pogon. Za njega je bila potrebna careva smrt 
i prazno prijestolje. Sudbina ga je ponovo izigrala! 

Zašto, zašto, Teodora? 

S Justinijanom je mogao izići na kraj čak i sada kad je postao carem, jer je prezirao 
njegove duhovne sposobnosti. Ali prema Teodori, iako ju je mrzio, osjećao je veliko poštovanje. 
Njen je um bio oštar i nemilosrdan kao bodež! 


Bila je kasna korizma i prema običaja javne se svečanosti nisu mogle održavati sve do 
Uskrsa, pogotovu ne krunidbene. No za Justinijana i Teodoru vrijeme je mnogo značilo. Na 
Cvjetnu nedjelju liječnici su objavili da je starom caru veoma slabo. Pogoršanje bolesti je 
vjerojatno posljedica borbe prilikom potpisivanja objave. To ga je na koncu slomilo. Car je sada 
jedva disao, nije uzimao nikakve hrane i povremeno je bio u nesvijesti. 

Carski sabor i senat bili su obaviješteni da će se krunidbena svečanost novih vladara 
održati odmah. Za krunidbu s velikim sjajem, trebalo je mnogo vremena, ali Justinijan je naredio 
da se obavi što prije. Za dan krunisanja izabran je Veliki četvrtak. 

Taj je dan bio posvećen starom običaju svečanog pranja nogu siromaha, te davanja 
milodara za sjećanje na posljednju večeru. Za crkvu je bio toliko važan da je čak i posjećivanje ili 
pozdravljanje prijatelja bilo zabranjeno. Vijest da će se na taj dan održati krunidba užasnula je 
sve pobožne ljude, a naročito svećenstvo. 


No Justinijan je bio vrlo odlučan. I bilo je onako kako je naredio! 

Tih dana gledao je Teodoru drugim očima. Čelična odlučnost s kojom je došla do odluke 
a zatim je provela u djelo toliko ga je zaprepastila da nije vjerovao da je to ona ista djevojka o 
kojoj je mislio samo s nasladom i koja mu je služila za ljubav i užitak. Zbog toga je one kritične 
noći tražio od starog cara da je proglasi suvladaricom. Volio ju je, no to ga nije potaklo na taj čin, 
nego njezina dotada skrivena snaga koju je želio imati uza se kad postane carem. 

Mada je Teodora one noći kod starog Justina bila sušta i nemilosrdna snaga, sada kad se 
pripremala za krunidbu postala je malodušna. Odjednom kao da je osjetila nekakvu opasnost. Je 
li pametno to što su učinili, neće li to biti sudbonosno? Nije li se Justinijan prenaglio kad je 
postavio na prijestolje ženu čiju su prošlost svi poznavali? Neće li se javnost pobuniti i 
upropastiti ih? 

Mučena sumnjama i strahovanjem Teodora je proživjela zbivanja o kojima ćemo sada 
govoriti, kao da sanja. 

Napustila je palaču Hormisdas po posljednji put nešto prije podneva. Sjedila je s 
Justinijanom u divnoj, dvostrukoj nosiljci, koju je nosilo šesnaest raskošno obučenih nosača. Duž 
duge ulice stajali su excubitori. Ispred nosiljke stupalo je četrdeset trubača koji su u kratkim 
vremenskim razmacima prinosili trube usnama i svirali svečane fanfare. Iza njih su u raskošnim 
odijelima hodali dvojica po dvojica svi dostojanstvenici carstva. 

Pred crkvom Sv. Stjepana carski je par sišao s nosiljke i ušao u crkvu, dok je veliki zbor 
svećenika i đakona zapjevao svečanu himnu. Crkva je bila dupkom puna, a prostor pred glavnim 
oltarom ispunjen biskupima i patrijarsima. 

Hipija s Rodosa, poštovani vrhovni patrijarh, i njegovi pomoćni svećenici i bogoslovi, 
dočekali su Justinijana i Teodoru na ulazu. Tu ih je vrhovni patrijarh blagoslovio, poprskao 
svetom vodom, pomazao i doveo do oltara, dok je zbor pjevao. 

Zatim je slijedilo - što se Teodori činilo čitavom vječnosti - dugo klečanje uz crkvene 
obrede, molitve i pjevanje. 

Napokon su ustali i okrenuli se licem prema glavnoj lađi crkve. Zaogrnuti su bili carskim 
ogrtačima od zlatnog veza, dragulja i skupocjenih tkanina. Na Justinijanovu glavu patrijarh je 
stavio carsku krunu. Isto tako i na Teodorinu. 

Težinu carske krune osjetila je kao težak teret. 

Pjevanje u crkvi postalo je sve glasnije, a svi prisutni spustili su se na koljena. 

Odjeven u carsku odjeću i s blagoslovom crkve, carski je par prošao glavnom lađom i 
izišao iz crkve. Pratnja krasno odjevenih dostojanstvenika pridružila se carskom paru. 

Gomila ljudi koju su excubitori zadržavali gledala je radoznalo nove vladare na njihovom 
kratkom putu prema palači Kalke. Svatko tko je pod bilo kakvom izlikom mogao dobiti dozvolu 
da uđe u unutrašnjost palače bio je ovdje. Osim mnoštva uzvanika bili su tu svi senatori, poslanici 
i visoki patriciji koji su čekali u velikoj prijestolnoj dvorani - konzistoriju - da se Justinijan 1 
Teodora javno uspnu na prijestolje i prime poklonstvo. Više od pet tisuća ljudi guralo se duž puta 
kojim je polako prolazio carski par s trubačima i dostojanstvenicima. 

Tisuće očiju zapazilo je, bez sumnje, da carska kruna sa sjajnim draguljima, nizovima 
bisera i dragog kamenja što su visili s obje strane lica što je tako loše pristajala Eufemiji, 
pokojnoj carici, tako divno dopunjava ljepotu nove carice Teodore. Nosila je krunu kao i svoju 
vlastitu krasnu carsku odjeću s nevjerojatnom dražesti i otmjenosti, tako da je mnogima 
dočaravala prikaze iz fantastičnih priča bujne mašte. 

Teodora i Justinijan: prekrasan par. Gledaoci nisu mogli a da ih ne pozdravljaju s 
ushitom. 

- Živjeli mnogo godina! 


- Živjeli mnogo godina! 

Stari grčki pozdrav kojim je narod pozdravljao svoje nove okrunjene vladare odjekivao je 
iz tisuća grla. Čuo se u svim uglovima unutar zidova carske palače, na gradskim ulicama, u 
Augusteumu, gdje se skupilo sto tisuća ljudi da vidi novog cara i caricu. 

Sada su Teodora 1 Justinijan stigli pred palaču Kalke. 

Trostruki red excubitora koji su stajali na obim stranama stepenica podigli su svoja koplja 
u znak pozdrava i zavikali: - Zdravo! 

Još jedna fanfara zaorila je iz srebrnih trublji. 

Carski je par prošao kroz široka vrata, a duž dugačkog hodnika s bogatim ukrasima od 
bronce i mramora stajali su excubitori u raskošnim uniformama i dopunjavali blistavi špalir. 

Stigli su do trostrukih vrata od bjelokosti koja su vodila u prijestolnu dvoranu. Trublje su 
ponovo kratko zatrubile, ali tako jako da u tom zatvorenom prostoru umalo da nisu svi oglušili, 
kad se odjednom začu glas Bazila, vrhovnog komornika. 

- Neka se svi poklone Njihovim Carskim Veličanstvima Caru i Carici! 

Kao snopovi žita pod srpom, prisutni su aristokrati, plemići, i žene i muškarci, pali na 
koljena 1 poklonili se. Teodora je držeći Justinijanovu ruku pošla kao u snu prema postolju iznad 
kojeg se nalazila grimizna i zlatna kupola, a ispod nje su stajala dva jednaka prijestolja. 

Polako su se uspinjali preko sedam stepenica, okrenuli prema prisutnom mnoštvu ljudi što 
su klečali na mramornom podu oborenih glava, i s dostojanstvom sjeli na prijestolje. 

Čuo se Justinijanov glas: - Naši narodi, dignite se! 

Iz mnoštva koje se dizalo netko je povikao: - Neka su pozdravljena Carska Veličanstva! 

Trublje se ponovo oglasiše, a stari kvestor Prokul stupi naprijed 1 dostojanstveno poče 
čitati objavu koje su sadržaj već svi znali. Vrhovni patrijarh čitao je jednolično svoje molitve. 
Zbor svećenika pjevao je himnu pohvalnicu u čast novih vladara, koju su dvorski glazbenici 
komponirali baš za ovu priliku. 

Nakon toga, jedan po jedan, najviši činovnici carstva, pod vodstvom pretorskog prefekta, 
čija se ćelava glava, oznojena od uzbuđenja što ga je prikrivao, sjala u tom mnoštvu, pristupiše i 
klekoše ispred prijestolja izgovarajući zakletvu vjernosti, koju su kasnije položili svi provincijski 
guverneri i velikodostojanstvenici, jednako kao i druge manje važne ličnosti i službenici carstva. 

»Kunem se Ocem, Sinom i duhom Svetim, Djevicom Marijom i na četiri evanđelja koja 
držim u svojim rukama, te svetim arhanđelima Mihajlom i Gabrijelom, kunem se na svoju savjest 
i čast da ću biti vjeran i savjesno izvršavati svaku želju i zapovijed i svaki zadatak koji mi nalože 
Justinijan i njegova supruga Teodora.« 

Zakletva je imala novi oblik, jer je sadržavala zakletvu vjernosti dvjema osobama. Ali je 
ona imala i jedan nedostatak, a to su bile riječi: »i njegova supruga Teodora«. Postavilo se pitanje 
što će biti ako Justinijan umre prije Teodore. Prisega vjernosti neće više vrijediti ako ona ostane 
»njegova udovica.« No mada se o tome mnogo raspravljalo s novom caricom, ona nikada nije 
tražila da se prisega izmijeni. 

Trebalo je pet sati da se novi vladari obuku, okrune, da sjednu na prijestolje i prime 
zakletvu vjernosti dostojanstvenika 1 visokih činovnika. No naposljetku i ta ceremonija bi 
završena, te su Justinijan i Teodora izišli iz dvorane preko dva puta po tri stepenice i kroz troja 
brončana vrata. Otada taj čudom izdignuti seljak i ta djevojka s ulice koja mu je bila ženom nisu 
više morali dolaziti i odlaziti sa svog prijestolja kroz ista vrata kao i obični smrtnici. 

Stupili su u jednu nadsvođenu galeriju s ogradom od stupova i prekrasnih kipova. Tu ih je 
čekala svita koja im se poklonila s najdubljim izrazom poštovanja. 

Još jedna zaglušna fanfara srebrnih trublji, i Teodora je pošla s Justinijanom duž ograde s 
vidikom na Augusteum, da se pokaže s njim narodu. 


Gledala je dolje. Ogromni trg bio je prepun i crn od tisuća i tisuća glava, a lica koja su 
pred njenim nogama gledala gore tvorila su uzmućenu blijedu pjenu. Tu i tamo u toj ogromnoj 
masi svijeta moglo se vidjeti neko talasanje i gibanje, dizanje i kao eksplozivno strujanje. 
Svjetina je tiho mrmorila, što je Teodoru podsjećalo na predenje tigra koji drijema. 

Čuo se jaki glas crkvenog najavljivača: 

- Njihova Carska Veličanstva... Presvijetla i Divna Visosti... iz njihove velike ljubavi... za 
njihove vjerne podanike... izjavljuju ovom svečanom prilikom... da će dati naročite milodare i 
pomilovanja za manje prestupnike... razdijeliti kruh, ulje i vino... Pokloni se, o narode! 

Svjetina je zaurlala: - Živjeli mnogo, mnogo godina! 

Teodora je vidjela kako je Justinijan podigao ruku da na carski način pozdravi narod, pa 
se trudila da učini to isto. 

Gledala je svjetinu i vidjela ono što nitko na ogradi nije vidio. Poznavala je svjetinu... 
nitko od ovih što su stajali pokraj nje nije je poznavao tako dobro kao ona. 

Na tren uhvatio ju je strah i sumnja, te je samu sebe ispitivala što ju je zapravo učinilo 
tako velikom? Što je sada čini drukčijom od nekadašnjeg djeteta što se vucaralo hipodromom 
proseći s malom mjedenom zdjelicom u ruci? Što je čini drukčijom od kurtizane koja je živjela 
od svoje mladosti i ljepote što su je uživali bogati raskalašenjaci? 

U biti se nije promijenila. Ista krv tekla je u njenim žilama, samo tijelo, nekada obučeno u 
krpe, sada je pokrivala carska odjeća od svile i suhoga zlata. 

Justinijan je rekao da je zaslužila svoju krunu. Možda, ali da li ju je i osvojila? 

Mnoštvo, beskrajno mnoštvo ljudi strašilo ju je u taj čas pa iako se dosad još nikada 
ničega nije bojala, ipak je osjetila, makar je primala njihove izjave odanosti, da je promatraju 
milijuni očiju, da je mjere i ne prihvaćaju u potpunosti. 

S prepunog trga još su uvijek odjekivali pozdravi. To su dvorjani smatrali kao dobar znak, 
pogotovu jer se narod bunio što je krunidba pala u doba korizme, pa su igre i konjske trke na 
hipodromu kao i divne povorke koje se obično priređuju za vrijeme tih svečanosti morale biti 
odgođene, a možda se uopće neće održati. 

Svjetina je doista rogoborila zbog toga. Ipak, ljudi su među sobom bili složni da je »cura s 
velikom krunom na glavi« doista vrlo zgodna. Ali ipak, jedna od njih - i bolje neka to ne 
zaboravi! Obećala im je milodare, podjelu hrane i pomilovanje kažnjenicima. I zato su sada 
pristali da joj povlađuju. Ali neka se pazi, neka ne zaboravi odakle je došla... i kako bi mogla 
izgubiti prijestolje! 

Od svih prisutnih samo je Teodora primijetila napola prijateljski napola neprijateljski duh 
u povlađivanju mase. To ju je pomalo zbunilo, i ona je pozdravila te se s Justinijanom povukla s 
galerije. 

Dvorjani su također bili razočarani. Prema običaju morao se održati te noći svečani 
banket u velikoj državnoj blagovaonici, pod raskošnim stropom obloženim zlatom, gdje se 
nalazilo devetnaest stolova s grimiznim stolnjacima i zlatnim čašama. Neke zdjele od plemenitih 
kovina bile su tako velike 1 teške da su ih morali voziti na grimiznim kolima, i samo su ih četiri 
sluge mogli podići. Sve priredbe u čast krunidbe bile su toliko raskošne da se nisu zaboravljale do 
smrti. 

Ali kako je bila korizma, a sutrašnji dan bio je dan Isusove smrti, takav bi banket bio 
prava sablazan. I zato se prigovaranju svjetine izvan palače pridružilo prigovaranje dvorjana u 
samoj palači. 

Od svih nebrojenih tisuća ljudi koji su Teodoru toga dana priznali caricom, kao što su 
gradski oci, ortodoksni patrijarsi i biskupi, slavni generali, senatori, bogati plemići i patriciji, 
strani poslanici i taoci, vojnici i masa običnih ljudi, jedva bi se našao jedan jedini koji ne bi imao 


nekakav prigovor. 


Nešto čudnovato dogodilo se poslije krunidbe. Kad su se Justinijan i Teodora napokon 
povukli u palaču Sigma, u svoje nove carske odaje, Tribonijan je slučajno nabasao na Ivana od 
Kapadokije u kolonadama palače Kalke. 

Potkvestor se zaustavio i smiješeći se podrugljivo tihim glasom izustio je jednu jedinu 
riječ: - Nika! 

Ispod svojih gustih obrva Ivan mu je dobacio podozriv pogled. 

Tako su vikali na hipodromu: - Pobjeda! - A to su vikali, ili bolje rečeno urlali, samo oni 
koji su tražili smrt ili uništenje natjecatelja. 

- Zašto je - pitao se prefekt - Tribonijan izabrao taj pozdrav baš u ovaj svečani čas? 

Smiješak zakonodavca bio je prostodušan i nevin! 

Ivan je promrmljao pozdrav i odjurio dalje. 

Ali taj ga je susret uzbudio. Te je noći slabo spavao, a isto tako i naredne. 

- Nika! - riječ pobjede, trijumfa! Izgovorena na tako tajanstven način. Strašne misli 
izazvane ovim beznačajnim pozdravom poznatog cinika stalno su mu kopkale po glavi. 

Da li je Tribonijan štogod naslutio o zavjeri koja već dvaput tek što nije uspjela, a ipak je 
propala? 

Ako je to Tribonijan znao, jesu li znali car i carica? 

Ivan se osjećao poput divljeg vepra uhvaćenog u vlastitu zamku negdje tamo u njegovim 
kapadokijskim planinama. Ma koliko da se pjenio, bjesnio 1 vrtio, buljio očima lijevo i desno, 
nikako nije mogao otkriti odakle mu prijeti smrtni udarac. Ili kad će pasti... 

Bio je nasamaren i ustrašen. Gorko se kajao zbog svojih neuspjelih urota i zavjetovao se 
da će dokazati svoju primjernu vjernost onima koji sada imaju vlast u rukama. Bude li potrebno, 
puzat će na trbuhu ljubiti Teodorine sandale. Njegovo ponižavanje nije imalo granica. Svakako je 
odlučio da zatomi svoj ponos i da puže po zemlji, ne bi li nekako stekao milost i povjerenje. 

Nitko nije mogao lakše i bolje promijeniti svoje vladanje i mišljenje od Ivana 
Kapadokijca. Ali usprkos svim svojim hvalevrijednim naporima da se popravi i umili, bio je to 
početak strašnog i očajničkog njegova života. Od toga dana nikada se više nije približio caru ili 
carici a da nije potajno i sa strahom promatrao njihova lica, ne bi li opazio znakove nepovjerenja. 

No carevo lice nije pokazivalo ništa - Justinijan nije ništa znao - a Teodora, kako nije 
imala stvarnih dokaza, zatomila je svoje neprijateljstvo. Pa ipak, Ivan nije ni jednu noć spavao 
mirno. Njegova soba imala je dvostruka vrata i naoružani stražari koje je sam plaćao neprestano 
su je čuvali. Ipak, usprkos svim mjerama opreza, često bi skakao iz kreveta, jer je sanjao da ga 
netko hoće umoriti. 

Ali svog visokog položaja nije se odrekao, pa je i dalje nadzirao carsku riznicu. 

Jer pohlepa je jedini porok koji ništa ne može zatomiti, pa čak ni strah. 

Uskoro poslije krunidbe, stari car Justin je preminuo. Njegovo staračko srce jednostavno 
je prestalo kucati i on je umro u snu bez agonije. 

Veličanstveni sprovod nadmašio je čak 1 onaj što je priređen Eufemiji. Inače njegova smrt 
nije donijela nikakve važnije promjene, niti je imala bilo kakve posljedice po carstvo. Vlast je već 
bila uspostavljena. 

Sada su postojala dva dvora: jedan je držao Justinijan, a drugi Teodora. Sve važnije 
odluke donosio je car u svome dvoru. 

Mnogo je lakše i bolje - mislila je Teodoia - biti samo supruga i ostaviti Justinijanu sav 
autoritet, jer odgovornost je velika a posljedice mogu biti kobne. Bolje je ako muškarci vode 


svoje poslove a žene svoje. 

Međutim, uskoro je otkrila da više nije bila samo žena. Bila je i carica, a to joj je 
nametnulo mnoge dužnosti i odgovornosti o kojima nije nikada ni sanjala. Prošli su dani kad je 
mogla dati oduška svojim raspoloženjima, trčati kad joj se prohtjelo, smijati se i govoriti gluposti 
i tričarije koje bi joj pale na pamet. Neprestano je morala vježbati, kako bi joj lice poprimilo izraz 
mirnoće i staloženosti kakvu mora imati lice jedne carice. Kad bi joj se skakalo ili trčalo, morala 
bi se suzdržavati i podesiti svoj hod kako dolikuje carici. Isto je tako prigušivala hihot kad bi joj 
došlo da se glasno nasmije. Bila je prva žena carstva i morala je paziti na sve svoje riječi i svaki 
svoj pokret. Najmanjoj promjeni njenog izraza lica ili bilo kakvom pokretu tijela ili ruku 
pridavala se velika važnost. Bila je ne samo žena nego i carica, sa svim dužnostima i obavezama 
svoga položaja. 

Njezin slučaj bio je osobit i zato je morala na sebe paziti više nego itko drugi. Muškarac 
može živjeti a da mu ne smeta prošlost, dok je to ženi nemoguće već zbog ostalih žena. 

Na ženskom odjelu dvora nastala je tipično ženska atmosfera. Dvorske dame su s 
prezirom gledale na caricu kao da je ona njima podložna, a ne one njoj. 

Teodora se pokušala nasmijati jednoj staroj dami, ali je zauzvrat dobila samo ledeni 
pogled. Razgovori koje bi plaho započela prekinuli bi kratki odgovori drskih dama; kamo god bi 
pogledala, nigdje ni jednog prijateljskog lica. Osjetila je da su se dvorske dame urotile protiv nje i 
da je preziru, kako samo žene mogu prezirati. 

U početku nije znala što da učini, no nešto je morala učiniti. Kako je to bio sasvim ženski 
posao, morala je sve sama riješiti. 

U prvim danima mlada se carica osjećala vrlo osamljenom i bez hrabrosti, a često se 
bespomoćno ljutila te je jedva smogla snage da ne da oduška svome bijesu. Žene na dvoru su se 
smijale i dobacivale jedna drugoj značajne poglede, i takvim vladanjem jasno su pokazivale 
maloj skorojevićki s ulice da je neće nikada smatrati sebi ravnom, iako sjedi na prijestolju. 

Još nisu shvatile da postoji razlika između Eufemije, koja je bila igračka u njihovim 
rukama, i Teodore, žilave i lijepe djevojke s ulice, odlučne i spremne da se posluži svakim 
oružjem koje bi joj se našlo pri. ruci. 

Druga žena na tom položaju, bez iskustva, mlada, u borbi protiv neprijateljski 
raspoloženih dvorskih dama, napustila bi borbu, i, poput Eufemije, uplašeno bi se povukla i na 
kraju postala predmet ismijavanja. No Teodora je bila nepopustljiva. 

Pokušavala je pridobiti naklonost svoje okoline, a kad u tome nije uspjela, odlučila se na 
nešto drugo: prvo, dat će dvorskim damama oštru pouku, tako da će o njoj ubuduće govoriti sa 
strahopoštovanjem, i drugo, uspostavit će svoj autoritet na dvoru. Što se iz toga rodilo svi su i te 
kako dobro zapamtili. 


Prvo na redu bilo je strahopoštovanje. Bila je svjesna da je predmet kleveta, prostačkih 
primjedbi i dosjetki koje su kružile palačom. Žena i »seksus« dva su najzanimljivija predmeta 
razgovora, na što ukazuje i činjenica da u svakom jeziku postoji dvaput više izraza koji opisuju 
ženu negoli muškarca, a seksus po broju izraza, riječi i fraza, nadmašuje čak i hranu. 

I zato žena koja je ujedno utjelovljenje seksusa u pravilu je središte nepristojnih 
razgovora, a nova carica je znala da su je smjestili u tu kategoriju. To je bio teret koji je morala 
nositi s novim položajem, sve dok ga ne uspije zbaciti sa sebe. 

Čim joj se pružila prva prilika, Teodora je reagirala na način koji se nikada nije zaboravio. 
To je bio brz i okrutan udarac. 

Među dvorjanima bio je i mladi Teutonac imenom Areobind. Vitka rasta, visok i lijep 


mladić, kicoš s kosom crvenkastom kao zlato koju je vješto vezao naročitom vrpcom. Došao je na 
dvor s poslanicima, a život na dvoru toliko mu se svidio da je odlučio ostati u glavnom gradu, 
pogotovu jer su mu žene zavrtjele glavom. I žene su ga rado gledale, te je zbog toga bio prilično 
umišljen, a na licu mu se neprestano ocrtavao samodopadljiv smiješak. I Teodori se dopao, no 
lijepi Teutonac je to pogrešno protumačio, kako to već čine mnogi umišljeni mladi ljudi. 

Samo se budala mogla ponijeti kako se ponio Areobind. Jednom prilikom Teodora mu se 
prijazno nasmiješila. On je na to gurnuo prijatelja, kao da ga želi upozoriti na svoj uspjeh. Upravo 
je bilo smiješno kako se pri tom držao; kao umišljeni i tašti mladić koji želi skrenuti pažnju 
djevojke iz susjedne kuće. No žena za kojom je čeznuo nije bila ništa manje nego - carica. 

Neko vrijeme ona se nije mnogo osvrtala na to, no kad se mladi dvorjanin počeo hvalisati 
kako carica ne može skinuti pogleda s njega, došlo je do skandala. O carici i Areobindu 
govorkalo se na nepristojan način. 

Sad je došao čas da stupi u akciju! 

Prolazeći kroz atrij palače Sigma s nekoliko svojih pratilica, Teodora je opazila 
Areobinda kako razgovara s nekim excubitorom. 

Carica je dopustila da je on uporno promatra, praveći se kao da to ne primjećuje. 
Teutonac je namignuo svom drugu i isprsio se pred caricom, a ona ga je gledala upravo onako 
kako se on pred drugima hvalisao. 

Zatim mu je pogledala ravno u oči, a on je postao smion i uzvratio joj pogled, s 
neskrivenim smiješkom. 

To je bilo dovoljno. Ona se svu zajapurila i okrenula se prema oficiru excubitora. 

- Zgrabi ga! 

Areobind osta iznenađen. Usprkos tome držao se uspravno kad su ga vojnici zgrabili, i 
čak se pokušao nasmiješiti. Njemu, koji je tako lijep, mislio je, sigurno se neće ništa dogoditi. 

Osjetio je kako mu je pala tunika. 

Čas kasnije bič s olovnim vršcima sručio se na njegova gola leđa. On se trzao, borio, ali 
uzalud. Urlao je od bola, dok mu je bič parao kožu na leđima. 

Za vrijeme bičevanja Teodora je stajala i gledala, jer se kazna morala vršiti u njenoj 
prisutnosti. Da je okrenula glavu i gledala u stranu moglo bi se krivo protumačiti. Bez osjećaja, 
ona je mirno gledala sve dok Areobinda, iznakažena i krvava, nisu odveli. 

Sutradan su budalastog Teutonca ukrcali na brod i uputili u njegovu barbarsku domovinu, 
gdje se izgubio među svojim zemljacima. Drugi mladići, koji su mislili da bi se mogli svidjeti 
carici, i svi oni koji su o njoj govorili bez poštovanja, shvatili su da ona može biti strašna i zato su 
promijenili svoje držanje i postali pristojni. 

No još joj je preostalo da se obračuna sa ženama. 


Nekoliko dana prije isteka jednomjesečne korote za Justinom počele su kolati o carici 
strašne glasine. - Druga Mesalina... - Glasine su bile zlobne, širila ih je Sofronija, mrzovoljna 
žena Silvija Testora i majka Tispase, žene Kerona, sina senatora Polemona. 

- Mesalina? - Dvorjanke koje su imale tek nejasan pojam što bi to zapravo značilo, brzo 
su počele listati po povijesnim knjigama. Ono što su našle u knjigama vjerodostojnih pisaca kao 
što su Juvenal, Aurelije i Svetonije bilo je upravo jezovito. 

Odvratna Mesalina bila je nimfomanka, žena Klaudija, slaboumnog cara, vladara u prvom 
stoljeću, koji je potpuno podlegao njenim mušicama. Mesalina je zlorabila svoju vlast ne samo da 
zadovolji svoje nezasitne požude već je tražila 1 društvo za svoje bludne orgije. Prisiljavala je 
rimske ugledne žene iz najviših krugova da žive u bludu kao i ona. Tako je uništila moral na 


rimskom dvoru - kako Juvenal opisuje - da su i muževi tih žena sudjelovali u tom razvratu i 
podržavali ga. Muškarci i žene su bez suzdržavanja blatili ugled svojih bračnih drugova na 
orgijama što ih je priređivala Mesalina, sve dok naposljetku njena pokvarenost nije dosegla 
vrhunac, pa su je po nalogu samog Klaudija ubili. 

Žene na dvoru su uspoređivale: zar nije Teodora bivša kurtizana? Zar nije osvojila cara 
pomoću nekakve čarolije? 

Što ako nova carica ide stopama odvratne Mesaline? 

Patricijske matrone su ustale i onda klonule na svoje stolice kao očerupane kokoši. Nisu 
mogle stajati na nogama od zaprepaštenja. 

One koje su bile starije tješile su se po prvi put u životu da su im njihove godine spas. 

Ali mlade - bilo je zanimljivo kako su se neke, makar i nisu bile baš odviše mlade, 
ubrajale u tu kategoriju - o tome su različito mislile. 

Dakako, uvjeravale su same sebe da ne bi nikada pristale obeščastiti sebe i svoje muževe. 
Ali kad su počele razmišljati dalje, njihova uvjerenja sve su više slabila. Sjetile su se svojih 
predšasnica u doba vladavine Mesaline, kako su poslušale nalog bez prigovora... i nisu se 
protivile. Zar nije tekst glasio: »slobodno i od svoje volje?« 

Što ako popusti seksualna uzdržljivost? 

Na to je strašno i pomisliti. 

Ali ipak... bilo je toliko mnogo zgodnih i privlačnih muškaraca na dvoru... i bilo im je 
dobro poznato da gospoda baš nisu osobito moralna. Svaka je mogla nabrojiti dvadesetak 
slučajeva... a možda se sjetila i kakve divne vlastite avanture... ? 

Pri takvim pomislima mnoge su tužno uzdahnule. 

Ipak, ako bi trebalo, morala bi se svaka od njih pomiriti sa sudbinom. Zar nije carica 
svemoćna? A zar nisu svi patriciji, muškarci 1 žene - ako se pravo uzme - potomci silovanih 
Sabinjanki iz starog Rima koje su bile toliko zadovoljne svojim položajem da nisu htjele napustiti 
svoje silovatelje kad im, je stigla pomoć? 

Tribonijan, koji je doznao za te glasine, rekao je Flori, ženi generala Milona: - Što se 
Njenog Veličanstva tiče, mislim da je ona kreposnija od najkreposnijih među vama. 

- Što misliš time reći? - upitala je uvrijeđeno Flora. 

- Carica ne samo da se vlada uzorno nego i misli kreposno, što neke od vas ne misle - 
odvratio je pravnik sa smiješkom. 

Flora je uvrijeđena nastavila razgovor, ali kad je malo promislila o svemu, povukla se. 
Dvorskim damama je priopćila Tribonijanovu ciničnu primjedbu. Sve su bile isto tako uvrijeđene 
kao i ona. 

Kreposnija? Kako može netko takvo nešto reći? Možda je na dvoru bilo nekoliko javnih 
ljubavnih afera, no kako bi jedan dvor uopće mogao postojati bez spletaka i galantnih 
dogodovština? To jednostavno ne bi bio pravi dvor. 

Ali carica je bila »kurtizana«. Kreposnija od njih? Zaista? 

Narednih nekoliko dana patricijske su dame hodale uokolo uzdignutih glava. Da je carica 
samo nešto pokušala, pokazale bi one njoj! Bilo je ipak očito da carica nije bila Mesalina - 
uvjeravale su se među sobom dvorske dame. 

A što se dogodilo s kreposnom Lukrecijom, koja je sebi odmah oduzela život kad ju je 
Tarkvinije obljubio? Tražile su primjer među svojim pređima i našle ga. Lukrecija je također bila 
Rimljanka! 


Kad su glasine stigle do Teodorinih ušiju, ona nije ništa rekla. Ali sutradan se dogodilo 


nešto nevjerojatno. Silvije Testor, koji se obogatio kao poreznik u Galateji, bio je uhapšen pod 
sumnjom pronevjere, njegovo je imanje u glavnom gradu konfiscirano, a on i cijela porodica 
protjerani pod prijetnjom smrtne kazne u slučaju da se vrate. 

Sofronijino ime više se nije spominjalo. No svi su, uključujući i njenog muža Silvija, 
kćeri Tispase i zeta Kerona, koji je također morao u progonstvo, znali da je to zbog Sofronijina 
jezika. 

Silvije Testor bio je i te kako svjestan da je istinito ono za što je optužen i da je svu 
nesreću skrivio Sofronijin jezik, a ipak je nije više mrzio nego inače. 

Cijela obitelj koja se bila ukorijenila u dvoru odjednom je izgnana. To je ipak užasno! 
Ostali dvorjani napeto su čekali što će se dalje dogoditi. 

Teodora više nije primjenjivala silu. Njen slijedeći potez bio je tipično ženski i samo su 
ga žene mogle razumjeti. 

Jednog su jutra na listi dvorskih dama iskrsla dva nova imena. 

Antonina. 

Krisomalo. 

Tko su te? To nitko nije znao. 

Tjedan dana kasnije dvije su nepoznate osobe došle na caričin dvor da se predstave. Svi 
su se složili da su vrlo zgodne. Jedna plavojka a druga crvenokosa i oblih linija. Obje su vrlo 
smiono gledale muškarce. 

Kako ih nitko nije poznavao, to se počelo nagađati. Otkuda su? Iz Sirije ili Egipta ili čak 
iz Kirenaike? Svi su govorili o njima, ali nitko nije znao pravi odgovor. 

Flora je bila prva koja je počela sumnjati. Svoju je sumnju povjerila ostalima. 
Nesumnjivo, nove došljakinje mora da su kurtizane! 

Odmah su se doznale i pojedinosti. Došljakinje su se okoristile pomilovanjem što ga je 
njihov stalež dobio carskim ukazom i udajom postale časne građanke. Šaputalo se da im je sama 
carica našla muževe. Plavokosa je bila supruga trgovca vunom, a Antonina udovica postarijeg 
muža. On je bio veoma imućan uvoznik, a umro je ubrzo poslije vjenčanja. 

Obje su, o tome nije moglo biti sumnje, bile drolje. 

Dvorske su se dame pobunile. Zloćudne su patricijke siktale od bijesa, štaviše, jasno su 
prijetile da će sve zajedno napustiti dvor... neka carici ostanu njene dvije drolje 1 nitko više! 

Sutradan pozove Teodora svoje dvorske dame. Smijući se reče im: 

- Imam zadovoljstvo objaviti vam da je Antonina postala prva dama carske ložnice, a 
gospođa Krisomalo prva dama kupaonice. 

Svima je zastao dah. Ti položaji bili su najvažniji u caričinu dvoru. Bili su to zreli plodovi 
koje su dobivale samo najplemenitije patricijke. 

Tako! To je značilo da će dvije kurtizane imati bolje položaje i prednosti pred svima 
ostalima! 

Kakva drskost. Uvreda svakoj ženi. 

Teodora je pustila da njihov bijes dođe do vrhunca i onda nastavila: 

- Ja očekujem od vas da poštujete ove dame, kako to priliči njihovom novom položaju, i 
svaku onu koja ne bude slušala smatrat ću da prkosi prijestolju. 

Baš tako je rekla. Još je uvijek promatrala žene sa smiješkom na usnama, ali oči su joj bile 
hladne kao u zmije koja je digla glavu prije no što će napasti. 

Ona nije bila nesnalažljiva kao Eufemija. Njen smiješak bio je strašna prijetnja svakoj 
ženi koja se protivila njenoj volji. 

Pobuna je odjednom utihnula. Dvorske dame osjetiše ledeni užas i želju da se izmire. 
Dobro su zapamtile što se dogodilo Sofroniji i njenoj porodici. One koje su isprva htjele otkazati 


službu, počele su sada razmišljati i zaključiše da to ne bi bilo pametno. 

Bila je to potpuna pobjeda Teodorine ličnosti i potpuni poraz dvorskih dama. 

Time što je dovela na dvor dvije bivše kurtizane iz svoje prošlosti i što je prisilila dvorske 
dame da im se poklone, neprijateljsko raspoloženje je doseglo vrhunac. Prisilila ih je na 
bezuvjetnu poslušnost i tako svoju vlastitu prošlost učinila bespredmetnom. 

Njen autoritet nikada više nije došao u pitanje. 

Sveopća mržnja rasplinula se kao mjehur od sapunice. Dvorske dame hvatala je 
nesvjestica kad bi se samo sjetile svega što se dogodilo. 

Odsad su dvorske dame pažljivo iščekivale njene želje. Kad bi im što zapovjedila, one bi 
odmah potrčale da izvrše zapovijed. Kad bi im uputila koju ljubazniju riječ, smatrale bi to 
velikom čašću. Njena riječ bila je u njenom kućanstvu zakon. Sve što god su prije u svojoj mašti 
zamišljale, bilo je zaboravljeno. Teodora im nije više trebala reći kamo pripadaju. Nije bilo 
potrebno. Ona je bila - ništa manje nego carica! 

Uostalom, time što je dovela na dvor Antoninu i Krisomalo, Teodora se samo okoristila. 
Od vremena do vremena mogla se odmoriti i zabaviti u društvu tih žena, koje su je razumjele 
bolje nego itko drugi. 

Uvijek je cijenila Krisomalinu srdačnost. Antonina doduše nije bila tako srdačna i 
nesebična, ali ona će joj poslužiti u jednu drugu veliku svrhu. 

Belizar je bio heroj. Tri mjeseca nakon što su se novi car i carica uspeli na prijestolje, on 
se vratio u glavni grad kao pobjednik i Justinijan ga je javno odlikovao. Drskim Avarima dao je 
dobru pouku, tako da se to divlje pleme gorko pokajalo i zaklelo da nikada više neće provaliti 
preko granica carstva. Taoci su poslani na dvor. Neki zarobljenici bili su na trgu prodani kao 
robovi. Mnogo je Avara pristupilo komitatima, u znak najdubljeg poštovanja prema Belizaru. 

U velikoj dvorani, gdje se nalazilo prijestolje, Teodora je sjedila pokraj cara, dok je 
Belizar klečao pred njima u svom srebrnom oklopu, u grimiznoj i zlatnoj tunici i ogrtaču 
obrubljenom grimizom. Oko vrata nosio je teški zlatni lanac s privjeskom od zlata i dragulja u 
obliku križa. Justinijan ga je proglasio vrhovnim zapovjednikom svih vojnih snaga carstva. 

Teodora je primijetila da je sav opaljen od sunca. Njegov pohod na Avare dao mu je novi 
dostojanstven izgled, a njegova glava još je više podsjećala na glavu lava. Kad ju je pogledao, 
njegove su oči poprimile isti sjaj kao i prije. Bio je to pogled muškarca. Takav muškarac poželjan 
je svakoj ženi. 

Pri toj pomisli nagnula se natrag, napola ljutita. Shvaćala je da joj njen položaj više ne 
dopušta nikakve avanture. Jedna od ženskih osobina je blistava mašta, ali ona sebi više ne smije 
dopustiti da mašta. Činilo joj se kao da ju je prijestolje gotovo lišilo njenog spola. 

Znala je također da je kruna nije oslobodila ženskih problema. Belizar je bio privlačan 
muškarac, no njegovo osjećanje prema njoj bilo je veoma opasno. S tim je bila načisto, no riješiti 
taj problem neće biti tako lako, jer je Belizar bio uporan. 

Nakon svečanog obreda rekla mu je: - Dođi sutra k meni u audijenciju. Željela bih znati 
što si sve doživio. 

Ona mu je pripremila nešto mnogo važnije od razgovora. Tu je bila Antonina, koju je baš 
radi toga i uzela k sebi. 

Sve je ispalo upravo smiješno jednostavno. Belizara su sutradan predstavili zelenookoj 
sireni, koja je bila dobar poznavalac muškaraca i znala ih je bezobzirno iskoristiti. Čim su joj 
pokazali njen novi rudnik, Antoninine su se lukave oči suzile i ona se pretvorila u mačku. 

Njoj je to bilo vrlo jednostavno: muškarac nespretan sa ženama, a prirodni nagon opet 
traži ženu. Ona, prava majstorica u umijećima očaravanja, mogla je slobodno upotrijebiti sve 
svoje ženske trikove i mudrolije da ga osvoji. 


U toj igri štošta joj se sviđalo. Vojnik zbog kojega je bila pozvana na dvor bio je slavan, i 
to je godilo njenoj taštini. Bio je i bogat, jer mu je carstvo dodijelilo nagrade, što je potaklo njenu 
lakomost. Bio je visok i lijep, što je opet zadovoljavalo njene tjelesne potrebe. 

Osim toga, Antonina je nekako nanjušila da je Belizar uznemirio Teodorino srce, a za 
ženu je uvijek veliko slavlje ako preotme muškarca ženi koju on obožava, a pogotovu ako je ta 
žena carica. 

Njenu računicu nije pobrkalo to što nije voljela Belizara. Možda nikada 1 nije voljela 
nikoga osim samu sebe. Nikada nije imala mnogo srca, ali je zato imala mnogo loših osobina. 

Kad su je predstavili Belizaru ona mu je dobacila dug i smion pogled koji kao da je 
prodro u njegovu dušu, i prisilio ga da je neprestano gleda. Tada je spustila pogled da bi mogao 
vidjeti kako su joj divne trepavice. Njen idući korak bio je tobože slučajan susret. Kako Belizar 
nije bio kadar prozrijeti njene trikove, smatrao je slučajem kad ju je spazio kod fontane u vrtu baš 
kad je onuda prolazio. 

Pozdravio ju je ljubazno: - Lijepa večer, gospo Antonino! 

- Da - odvratila je ona turobno - promatram kapljice vode kako se raspršuju u zraku, a 
sunce tvori od njih male dragulje... 

Pogledala je ispod trepavica i plaho se nasmijala. 

Belizar je namjeravao proći, ali njen smiješak i pogled zaustaviše ga. 

- U dane kad sam ratovao zamijenio bih prave dragulje, da sam ih imao, za nekoliko kapi 
vode kao što je ova - odvrati on. 

- To mora da je bilo strašno - promrmlja Antonina.-Oskudica i stalne opasnosti što ih trpe 
branioci carstva... - Takve riječi s malim izmjenama upotrijebila je već stotine puta kod vojnika, i 
uvijek s uspjehom. Netko drugi, Tribonijan na primjer, odmah bi prozreo njenu namjeru, ali 
Antonina je predobro poznavala muškarce poput Belizara i očarala ga je svojim 
»razumijevanjem«. 

- Oh, pa to nije tako strašno - odgovori on smeteno. - Rat ima i svojih draži. 

- Da, mislim da je bitka velik doživljaj - reče ona spustivši smjerno pogled. - Za nekoga 
tko je... tko je toliko hrabar kao... Ali ratnik nema nikakvih... plemenitih radosti. 

- Što se toga tiče, neki muškarci tako ne misle. U logorima oni imaju svoje zabave. Žene, 
kako znaš, često vole vojnike. 

Nasmijao se nespretno. Ona se smijala s njim, ali je njen smijeh bio prigušen a oči 
oborene kao da se stidi. 

Belizar se zacrveni do ušiju. Shvatio je odjednom da je on vojnik 1 zato bi se ona mogla za 
njega zanimati, jer je »vojnik«. Možda ju je ocijenio - mislio je - da je kao one žene što prate 
vojničke logore. Strašno se zbunio. 

- Nadam se da nisam... ništa loše rekao... - promuca. 

Ona podigne pogled i oprosti mu njegovu nezgrapnost sa smiješkom razumijevanja. Taj 
smiješak je dovršio ono što je smišljeno započela. Nije ga bilo teško navesti da je pozove u šetnju 
po vrtu. Sjeli su na kamenu klupu, gdje su sjene lišća vinove loze ljupko poigravale na njenom 
licu. Nakon nekoliko časaka počela ga je obrađivati: bila je izazovna, tužna, laskava, vesela, 
pažljiva i čeznutljiva. Njena raznolika raspoloženja osvojila bi i iskusnijeg muškarca no što je bio 
Belizar. 

Kad ga je dovela u palaču, Teodora je odmah znala daje Antonina iznijela pobjedu. 
Možda je to što se on tako brzo zanio drugom ženom povrijedilo žensku taštinu carice. No kako 
Teodora nije nikada poticala Belizara, a on je znao da je nedokučiva, osvojila ga je druga žena, 
koja je bila i lijepa i zamamna. 

Oprostila je Belizaru, ali nije Antonini. 


U danima poslije toga Antonina je otvoreno pokazivala da je osvojila Belizara, što je 
zabavljalo gledaoce, koji su se smijali kako je on lako nasjeo. Katkada bi Teodori došlo da je 
udari zbog toga. Vidjeti Belizara kako ga netko vodi kao zarobljenog medvjeda i slušati kako se 
žene rugaju njegovoj nespretnosti, a znati da je sama stvorila taj cinični plan, to je izazvalo u nje 
osjećaj stida. Osim toga znala je da se Antonina osjeća pobjednicom... 

No na kraju, to je ipak riješilo i njen problem. Silila se da proguta to što joj nije bilo 
drago. A kako je prijetio novi rat na perzijskoj granici pa je Belizar morao požuriti u utvrdu 
Daras na samoj granici i preuzeti zapovjedništvo, ona je odmah pristala da mu dade Antoninu za 
ženu. Teodora nije prisustvovala vjenčanju u katedrali, ali je nagovorila Justinijana da bude 
prisutan, i tako je druga kurtizana iz male kuće na Trgu Afrodite imala za svjedoka na vjenčanju 
jednog cara. 


GLAVA DVADESET PETA 


U kojoj se javljaju dvije opasnosti, vidljiva i nevidljiva; u kojoj se vidi kako na carsku 
politiku katkada utječe uvid u bračno stanje; i u kojoj izbijaju nemiri. 


Tog je ljeta u Konstantinopolisu bilo vrlo zagušljivo, ulice su zaudarale od vlage i 
vrućine, a ljudi su bili tromi i neraspoloženi i spavali su na krovovima svojih kuća pa čak i na 
ulicama, sve u nadi da će se bar noću kako-tako ohladiti. 

U carskoj palači isto je tako sve obamrlo. Većina patricijskih obitelji otišla je u svoje vile 
na obali Proponta. Carica je također, da izbjegne vrućinu, otišla sa svojim dvorom preko Bospora 
u lijepu palaču u Hieronu, koju joj je poklonio Justinijan. Car je ostao u gradu. Bilo je to prvi put 
nakon vjenčanja da su se njih dvoje odijelili. Zbog Teodorina izbivanja bio je veoma zabrinut i 
uznemiren i nije mogao spavati. 

Najbolja carska armija borila se mjesecima na perzijskoj granici, a izvještaji o ishodima 
borbi bili su nejasni i proturječni. Justinijan je dočuo da je Belizar pojačao utvrde u Darasu, 
kojem su Perzijanci prijetili, 1 da je kod Midgona došlo do bitke u kojoj je dobar dio carske 
vojske bio potučen, a da je kralj Kobad odbio ponuđeno primirje, vjerujući u svoju laku i brzu 
pobjedu. 

O Belizaru je ovisila sudbina carstva. Justinijan se bojao i pomisliti što bi se sve dogodilo 
ako Perzijanci pobijede, jer je znao da više ne bi mogao skupiti dovoljno vojnika koji bi se mogli 
suprotstaviti navali Perzijanaca. Nije mu preostalo ništa drugo nego da se nada 1 čeka. Osjećao se 
lično odgovornim jer je prije nekoliko mjeseci naložio Belizaru da provali u područje rijeke 
Aranasije. To je bio uzrok što su se zavadili, a perzijskom vladaru je dobro došlo kao povod da 
napadne Bizantsko carstvo. On je isto tako bio odgovoran što je Belizar imao tako slabu vojsku, 
jer je zbog štednje smanjio godišnji dohodak vojnika, te se mnogo manje ljudi javljalo u vojsku. 
Car je znao i to da Belizar ima dva do tri puta manje vojnika nego neprijatelj. 

Rat s Perzijom bila je opasnost zbog koje car nije mogao spavati, a osim toga morila ga je 
i još jedna velika briga. 

Politika je često slična ljudskom tijelu bolesnom od raka: ima najprije lokalno značenje, 
tj. živi samo u mislima jednog čovjeka. No rak je bolest koja ima čudnovatu sposobnost da živi 
sama od sebe i da raste, širi se i oblikuje izrasline u zdravom tkivu, te ga uništava, stvara tumore i 
onda ako se u početnom stadiju odstranjuje. 

Ivan od Kapadokije bio je prvi u čijoj je glavi nikla stanica raka - pobune. Nagli uspon 
Justinijana i Teodore na prijestolje tako ga je prestrašilo da se okanio daljnjeg kovanja planova, 
baš kao da je netko uspio pročitati njegove tajne misli i namjere - i sav se posvetio svojim 
dužnostima. 

lako je prva stanica bolesti bila odstranjena, ipak se ona počela dalje razvijati. Neki 
mozgovi ne mogu odoljeti zavjerama. Od njih se pobuna širi na niže, isto tako lakome mozgove 
kao dobar izgled za pljačku, razaranja, krvave okršaje i ostvarenje vruće želje da se obore oni na 
visokim položajima, što je uvijek znak bijedne osrednjosti. Takvih mozgova bilo je vrlo mnogo u 
gradu. 

Ujedno se razbuktala mržnja između Zelene i Plave stranke. Tome je pridonijela 
ogorčenost onih koji su lično stradali, kao obitelji senatora Polemona i Silvija Testora, kad su pali 


u carevu nemilost. Ostali su stenjali pod velikim porezima, a mnogima je glavni motiv mržnje 
bila obična zavist. 

Svi su se posebno okomili na caricu Teodoru. Njezina prošlost, pa heretičke sklonosti, te 
moć nad carem, čak njena mladost i ljepota, za koju su mnogi smatrali da ne pristaje prijestolju - 
na kojem je donedavna sjedilo ono strašilo za ptice, Eufemija - izazivali su zavist i potrebu da se 
govori protiv nje. Sav taj gnjev imao je jedan izvor: carica je bila dijete drolje koja se vukla po 
blatu. Sitne duše željele su je vidjeti bačenu natrag u blato. 

Najgora je bila gomila prevrtljivih, degeneriranih i parazitskih prosjaka kojih ima u svim 
gradovima, ali nigdje toliko koliko ih je bilo u Konstantinopolisu. Privučeni u glavni grad 
povremenim carskim milostinjama, tisuće poderanih bijednika, uvijek spremnih na stvaranje 
nereda, živjelo je ovdje prezirući pošteni rad, varajući i sudjelujući u svakoj krađi, silovanju i 
nasilju. 

Svi ti elementi u žarkom podneblju Konstantinopolisa pomogli su rastu rak-rane glavnog 
grada! 

Ali 1 rak ima svoje simptome po kojima se rano može prepoznati njegova pogubnost. 


Kad su početkom rujna prve kiše ohladile zrak, Teodora se vratila iz Hierona. Toga dana 
Justinijan je prisustvovao sjednici carskog vijeća s koje je, ispričavši se, na kratko vrijeme otišao 
da s velikim veseljem pozdravi Teodoru, da je pita kako joj je zdravlje, i zatim se opet vratio na 
sjednicu. 

Carica je poslijepodne provela u razgovoru s Narzesom, novim carskim komornikom. On 
je napustio carsko vijeće kad je doznao za Teodorin povratak, da je pozdravi i da joj, što je bilo 
mnogo važnije, priopći nešto što će je iznenaditi. 

- Zabrinjuje me vladanje Plavih, Veličanstvo - rekao je. - Postali su opasno drski. 

- Jesu li drskiji nego obično? 

- To je drukčije. Postali su divlji. Ovog ljeta počeli su se oblačiti drukčije od ostalih ljudi 
u gradu, ti lakomisleni i nedozreli mladići grupe Juventi Alcinoi. 

Pri pomeni tog imena stresla je ramenima. Oduvijek je prezirala te nedorasle kriminalce. 

- Oni oponašaju Hune režući kosu u šiške na čelu a straga na vratu puštaju dugu kosu - 
nastavio je Narzes. - Pustili su bradu i brkove da bi izgledali što zastrašujuće. Nose hlače i čizme 
kao Huni, a njihove tunike imaju ogromne rukave koje vežu oko ručnih zglobova tako da im u 
hodu lete kao krila »šišmiša«. 

- A što je tako opasno u promjeni odjeće? 

- To je samo vanjski znak, Veličanstvo. A ovo je drugi: mada zakon zabranjuje građanima 
nositi oružje bez posebne dozvole, mnogi od njih nose oružje i danju i noću. 

- Mora ih se razoružati! 

- Nije to tako jednostavno kako misli Veličanstvo. Reći ću ti ovo: za vrijeme ljetnih 
mjeseci Juventi Alcinoi, koji su prije harali samo Ulicom žena, pravili su ispade po čitavom 
gradu. Ovog ljeta izvršili su najmanje pola tuceta ubojstava. Žene nisu sigurne. Imam izvještaj o 
deset silovanja djevojaka i žena iz otmjenih obitelji. Grabeži su toliko učestali da su građani 
počeli nositi kopče i ukrase od mjedi umjesto od zlata... 

- To je doista vrlo ozbiljna stvar - odgovorila je. - O tim strahotama nisam čula prije 
odlaska u Hieron. Što kaže car na sve to? 

- Neka mi Tvoje Veličanstvo oprosti ali... 

- Što, ali? 

- Car pripada Plavima. 


- Trenutak ga je prodorno gledala, onda je rekla: - Ja također dugujem zahvalnost toj 
stranci. Jednom mi je spasila život. 

Stajao je šuteći, oborena pogleda. Njegovo se mršavo lice oduljilo kao da se bojao da je 
otišao predaleko u svojoj kritici. 


Te noći nakon što su je dvorjanke pripremile za spavanje, Teodora je ušla u carsku 
ložnicu. Nitko nije imao pristupa u tu odaju gdje su se car i carica odmarali, dok ne bi bio pozvan 
zvoncem. 

Ložnica je bila prekrasna. Mnoge svjetiljke osvjetljavale su je kao da je dan. Na podu su 
bili skupocjeni prostirači i ćilimi iz Perzije i Egipta, a na prozorima su visile skupocjene svilom 
izvezene zavjese. Stolovi i stolice od dragocjenog drva, umjetnički izrezbareni, stajali su naokolo. 
Deset prekrasnih zrcala od brušena srebra u zlatnim okvirima, visokih osam stopa, bilo je 
poredano duž zidova. 

s okvirom od ebanovine i zlata ukrašen intarzijama od dragocjenih kovina i slonove kosti. Ti su 
ukrasi prikazivali motive religioznog značenja: isprepletene vrpce, ukočene životinjske oblike, 
oštro izrezano lišće i ostale simbole, a naročito simbole plodnosti, kao češere pinija, šipak i zeca. 

Krevet je stajao u udubljenju zida, u alkovnu, i bio je zastrt zastorima, a kad bi se zastori 
povukli, nastala bi tama i krevet bi bio odijeljen od ostalog prostora. Krasan krevet, dovoljno 
velik da na njemu spava dvadeset ljudi, a koristilo ga je samo dvoje. Bio je to krevet dostojan da 
na njemu leže carska tijela, za njih posebno sagrađen. 

Danju su se Teodora i Justinijan rijetko viđali, osim na državnim primanjima i banketima, 
a i tada su ih okruživali strani ljudi, promatrali ih i šaputali o njima. Ipak, preostala im je ložnica, 
gdje su mogli biti posve sami. Kad su spavali tijelom uz tijelo u velikoj postelji, bili su daleko od 
cijelog svijeta. 

Nekoć su kreveti za Teodoru bili od velike važnosti. To su bila mjesta ljubavi, čak i 
života. 

Krevet, pogotovu taj carski, bio je osobito važan. 

Tu, na tom krevetu, ona je neprestano izražavala svoju zahvalnost Justinijanu. Tu je 
također obnavljala i jačala svoj utjecaj na njegov um i srce. 

Ali veliki carski krevet imao je još jedno važno značenje. 

Kad bi Justinijan sazvao carski savjet raspravljalo bi se o važnim stvarima, ali carica, kao 
žena, nije mogla prisustvovati tim razgovorima. No mnogi uvaženi članovi savjeta nisu znali da 
su se važne odluke, koje su određivale sudbinu carstva, često donosile baš na tom carskom 
krevetu. 

To je bilo Teodorino bojno polje, ovdje je izvojevala mnoge velike pobjede. Justinijan je 
mogao biti tvrdoglav, jer, iako je bila suvladarica, nikada nije pokazivala svoj autoritet. Bilo joj je 
mnogo milije i ugodnije da ga smekša svojim zavođenjem. 

Fanatični monofizitski pustinjaci, koji su seks smatrali najgorim grijehom, veoma bi se 
začudili ali i užasnuli da su znali koliku zahvalnost duguju ženi koja je zavodila cara, i tako im 
omogućila da nesmetano vrše svoju službu. 

U carskom krevetu Justinijan je pristao da smijeni umišljenog Bazila i da postavi na 
njegovo mjesto Narzesa, koji je tako dobio najviši položaj što ga je jedan eunuh uopće mogao 
dobiti. 

Na tom krevetu uspjelo je Teodori oduzeti Sergiju čin u vojsci, kad je preko Ivana od 
Kapadokije postao zapovjednik excubitora. Sergije je sada vršio dužnost običnog podoficira u 


gradskoj straži, i bio je vrlo nezadovoljan. Novi zapovjednik excubitora zvao se Teodotus, a imao 
je nadimak Tikva zbog svog žutog i pjegavog lica. Nije bio naročito bistar, ali zato pouzdan. 

Car je želio postati »Veliki« po formuli koju mu je izradila Teodora još ranije, kad ga je 
zavodila. 

Stari kvestor Prokul bio je mrtav, a naslijedio ga je Tribonijan. Uskoro nakon svog 
imenovanja on je pozvao devetoricu najboljih pravnika u carstvu da s njima izradi zakone što ih 
je predložio Justinijan. Dotadašnji zakoni bili su zbrka pravnih pojmova, proturječnih odredaba i 
zastarjelih pravila, a neki stari i do deset stoljeća. Bezbroj tih zakona ispunjavalo je tisuće 
prepisanih svezaka koje nikakvo bogatstvo ne bi moglo kupiti niti ijedna glava naučiti. Sa devet 
učenih suradnika Tribonijan se bacio na taj titanski posao, da sredi tu konfuznu građu u 
jednostavno pravo i logičan zakonik. 

Car je također počeo s izgradnjom i utvrđivanjem. Najprije su pojačane utvrde na 
granicama. 

Belizar se suprotstavio armiji kralja Kobada na perzijskoj granici. 

Zakonitost, izgradnja, rat! Tri najvažnije karakteristike vladavine »velikog vladara«. Nije 
pretjerano ako se kaže da je možda po prvi ili posljednji put u historiji pravo sjedište vlade bilo u 
carskom krevetu. 

Teodora se načas zadržala pred jednim od velikih zrcala. Njena odjeća od meke ružičaste 
svile bila je prozirna i ona je dlanovima polako prešla preko mekih nabora na svojim bokovima. 

Još je uvijek imala savršeno tijelo i okrugle, izazovne grudi. Ljepota koja je čekala... ? 

Istraživački je promatrala odraz svoga lica u zrcalu. Kad se ženska ljepota rascvate, ona 
neko vrijeme ostaje. Kod nekih žena to razdoblje rascvale ljepote traje dugo, dok je kod nekih 
neminovni početak opadanja. Svaka žena to zna i svaka sa strepnjom prati kad će opaziti prve 
znakove nagomilanih godina. 

No promatrajući se kritički u ogledalu, Teodora još nije vidjela nikakvih znakova. 
Ljetovanje u Hieronu ju je osvježilo. Njeno lice bilo je svježe, bez bora, a vitko tijelo krasno. 

Zavrtjela je svojim tijelom naglom i nestrpljivom kretnjom, da joj je odjeća zavijorila. To 
je bila carica. Ali ona je bila nezadovoljna, kao što je svaka vitalna i tjelesno zdrava žena 
nezadovoljna kad se vrati kući nakon duga izbivanja, a muža još nema u krevetu. 

Pitala se koji je uzrok tome? Je li ona kriva za to? Da li nešto nije u redu s njom? Ili je 
možda Justinijan izgubio interes za nju? 

Odjednom je počela o njemu kritički misliti samo zbog toga što je bila povrijeđena. 
Justinijan je doduše slušao njene savjete, ali nešto mu je nedostajalo. Stvari su se odviše polako 
odvijale. Njegova vladavina nije pokazivala blistavih dostignuća, kako se ona nadala. 

U najboljem slučaju, car je bio običan pješak! 

U posljednje vrijeme mnogo se bavio vjerskim pitanjima. Katkada bi se obukao u grubo 
monaško odijelo s kukuljicom namjesto da obuče svoju carsku odjeću. Zbog svojih teoloških 
razmišljanja i pisanja zapuštao je ostale dužnosti, koje je prepustio svojim ministrima. Često je 
morala s njim raspravljati o zamršenim i dosadnim nazorima metafizičara, jer se počeo smatrati 
glavarom crkve i imao je posljednju riječ u svim crkvenim raspravama. 

Zar je i sada zaključan u sobi s kakvim teologom i raspravlja o svojim istančanim 
apstrakcijama? 

Pri toj pomisli samo što nije od srdžbe lupila svojom malom nogom o pod. Svejedno, 
ništa nije mogla poduzeti. 

Nesretna, pogledala je prema krevetu. 

Zatim je digla glavu, rastvorila usne, zaustavila dah, a oči su joj odjednom postale divne. 
Čula je lupanje. Stražari na hodnicima udarali su kopljima o pod. 


Njenog nezadovoljstva u tren nestade. Naglo se okrenula od ogledala, tako da je njena 
ružičasta odjeća zalepršala. Stajala je kraj velikog kreveta kad su se vrata otvorila i Justinijan 
ušao. 

Opazila je da je malo posijedio i odebljao. 

Ali on se blaženo smiješio dok je zatvarao vrata i pošao k njoj. Njegove su oči izražavale 
oduševljenje i nestrpljivost. 

Jedva ju je dočekao! No oduševljen je bio i zbog nečega što će ona morati još otkriti. 

- Ti si me čekala, draga! - uzviknuo je. 

- Da. - Oduševljenje u glasu dobro joj je došlo ne samo zato što ga je željela već i zbog 
plana koji je skovala. 

Njegov strastveni poljubac je zadovolji. 

- Želio sam doći... želio sam doći što prije - reče on. - Ali savjetovanje se produžavalo i 
produžavalo... Važne vijesti su stigle. 

Izgubio je glas. Ona mu je oprostila. To je bilo od žurbe, a ne od ravnodušnosti. 

- Ti si večeras divna! - izusti on promuklim glasom, a njegova smiješka nestade. Zgrabio 
ju je za slabašna ramena i poljubio sa žarom. 

Znala je što će poslije slijediti, i, kao što žene često čine, ona je s malim manevriranjem 
zaustavljala neminovni svršetak. 

- Kakve vijesti? - upitala je. 

- Te vijesti skinule su veliki teret s mojih leđa - odvrati on bez naročitog oduševljenja. 

- Reci mi...! 

- Katkada zaboravljam kako si lijepa! 

- Ja sam uvijek ovdje da te na to podsjetim... 

- Ali nisi bila dva mjeseca! Ne smiješ me više nikada napustiti. Obećaj mi! 

- Obećajem! 

- Voliš li me? 

- Da. 

- Mnogo? 

- Više nego cijeli svijet. 

Uozbiljio se. Zbacio je odjeću s njenih ramena. Grudi i ramena ostadoše nagi. Nije se 
opirala. 

- Mislila sam... da ćeš mi reći... o novostima... - šaputala je bez daha. 

- Proklete novosti! One mogu čekati! 

- Dragi... 

Ružičasta odjeća pala je na pod kao paučina. 


Kasnije, ona je upitala šaleći se: - Dragi, jesi li uzeo ljubavni napitak? - Nisam, nikada ga 
ne uzimam. 

- Znam - rekla je i umorno uzdahnula. - Ali ti si bio tako... 

Prekinuo je njene riječi poljupcem. - To je što dobivaš kad si dugo bez mene. 

Dugo je šutjela. Njegova strast bila je velika. Ali sada, ona se opet sjeti svoje prvotne 
namjere. 

I upita, tek onako uz put. - A vijesti? Nisi mi rekao. 

Justinijan se malo trgne. - O, da, vijesti. Pobijedili smo kod Darasa. To je bio razlog mom 
zakašnjenju. 

- Divno! 


- Belizar je dočekao perzijsku navalu spreman. S manje od dvadeset tisuća vojnika on je 
slomio armiju od preko četrdeset tisuća ljudi kojom je zapovijedao Kobadov najmiliji general 
Firuz od Zlatne trake. Deset tisuća neprijateljskih vojnika je pobijeno, a ostatak otjeran preko 
granice. Među osvojenim trofejima je i perzijska sveta zastava i Firuzova zlatna traka, koju je on 
izgubio u bijegu. 

- Belizar je divan! 

- Vojnički genij, siguran sam u to. Mi nismo tako sjajno pobijedili Perzijance u 
posljednjih sto godina. 

- I sada ćete sklopiti mir? 

- Mir s Perzijom? 

Dobacila mu je kratak pogled. - Misliš li time reći da nam još negdje prijeti rat? 

On se naceri. - Ovaj put možda mi navješćujemo rat. 

- Justinijane! Ne budi lud! 

- Dobro. Objasnit ću ti. Vandalski kralj Hilderik je zbačen s prijestolja i zatvoren u 
tamnicu. To je učinio nasilni otimač Gelimer, veliki neprijatelj crkve 1 bezbožni arijanac, zato što 
je Hilderik bio blag i trpeljiv prema poklonicima prave vjere. Mi smo zamoljeni da pomognemo u 
ime pravde... 

Nije bila spremna na takve novosti. Sjedila je uspravno na krevetu. 

- Ti misliš napasti Vandaliju? 

On kimne. - Pozvao sam Belizara u Konstantinopolis. On će zapovijedati i mornaricom i 
armijom. 

- I carski savjet je to odobrio? 

- Neki nisu odobrili, i zbog toga smo večeras tako dugo raspravljali. Ali vrhovni patrijarh 
Hipija mi je rekao: »Imao sam viziju. Želja je neba, o care, da ne napustiš sveti pohod protiv 
afričke crkve. Bog bitke stupat će ispred tvoje zastave i raspršiti tvoje neprijatelje, arijanske 
heretike, koji su ujedno neprijatelji i njegovog sina.« - Te patrijarhove riječi bile su presudne. 

- Osim toga - nastavi Justinijan - naši špijuni obavijestili su nas da je vandalsko carstvo 
slabo i razrovano svađom između Hilderika i Gelimera. Ono po pravu pripada našem carstvu, a 
sad je prava prilika da ga opet osvojimo. Napokon, ti si mi sama rekla koliko je rat važan da se 
ime nekog vladara zabilježi u povijesti. 

Tedora je duboko uzdahnula. To što je spomenuo bila je istina, ali taj rat bijaše odviše 
smion i mnogo opasniji no što je ona sebi predstavljala. To je značilo: pohod na neprijatelja koji 
je petnaest stotina milja daleko od njih. Ona je dobro poznavala negostoljubivu afričku obalu. 
Osim svega, takav bi pohod bio izvanredno skup. 

- Imaš li dovoljno novaca za taj pohod? - upita ona. 

- To će, istina, opteretiti riznicu, ali ću naći načina, odnosno pretorski prefekt će naći... 

- Novi nameti? 

- Mislim. 

- Ljudi već rogobore protiv velikih poreza. 

- To je neophodna potreba, draga. Što ljudi očekuju? Perzijski rat i pokoravanje divljih 
sjevernih plemena da bi se očuvao mir, pa izgradnja utvrda, troškovi dvora i vlade, to se sve 
skupilo. Ali pretorski prefekt ima nekoliko izvrsnih ideja kako da dođemo do potrebnog novca. 

- Ivan od Kapadokije je previše bezobziran. Taj će ti čovjek jednog dana zadati teških 
briga... 

- S njime smo već prije svršili. - Nestrpljivo ju je prekinuo. 

Budući da je prefektu uspjelo napuniti državnu riznicu novcem, Justinijan je bio slijep za 
Kapadokijčevu gramzljivost i potkupljivost. Ona nije nastavila govoriti protiv Ivana jer i sama 


nije podnosila zanovijetanje. A osim toga, još je nešto drugo morala urediti, što je načas 
zaboravila u razgovoru s Justinijanom. 

- Prije no što se upustiš u novi rat, moraš još nešto drugo srediti. 

- Što bi to bilo? 

- Plava stranka! 

On se trgnuo, jer se osjetio pogođenim. Bila je to njegova bolna točka. 

- Da li se Zeleni bune protiv njih? 

- Svatko se buni protiv njih. Predugo su uživali tvoju milost pa su postali drski. 

- To je prolazno, oni će se smiriti. 

- Podigla je svoje vitke bijele ruke i popravila zamršenu kosu. - Provela sam poslijepodne 
s Narzesom. On mi je rekao sve što se dogodilo ovoga ljeta. Narzes je prilično zabrinut. 

- Da, dobio sam izvještaje. Ali mislim da je Narzes neopravdano malodušan. Uvijek ima 
stanovit broj bezakonja, pogotovu u vrijeme ljeta, kad vrućina tjera ljude iz kuća. 

Ležao je na leđima i gledao u strop. Lice mu je izražavalo nezadovoljstvo. - Siguran sam 
da preuveličavaš. U svakom slučaju, moram priznati, ne znam što bih učinio. 

- Morao bi disciplinirati Plave kad budu uhvaćeni u prijestupima. Rekli su mi da im vlast 
gleda kroz prste, magistrati zataškavaju i guraju u ladice sve pritužbe kad su oni u pitanju. Pokaži 
im da si vladar! Jedna ili dvije oštre pouke ne samo da će umanjiti njihovu umišljenost već će i 
dokazati ostalim građanima da imaš snage i odlučnosti da staneš na kraj tim zloupotrebama. 

Trenutak je šutio, a onda odgovori: - To što mi predlažeš, nemoguće je. Zar bi željela da 
se uplećem u svađe između stranaka? 

Ustao je i povukao zavjese, tako da je nastala tama. - Hajde da malo spavamo. Umoran 
sam. 

Bio je to njegov način izbjegavanja prepirki. 

Teodora je neko vrijeme šutke sjedila na krevetu pokraj njega. U toj njegovoj 
neodlučnosti da li da vodi rat i da poduzme nešto u svom carstvu jasno je vidjela i opasnost koja 
bi mogla dovesti u pitanje njegovu popularnost. Justinijan je želio biti blag vladar. Često i 
prečesto bio je sklon da se smiješi i kaže »da«, kad bi trebalo da odrešito odgovori »ne«. 

Zatim je legla pokraj njega i slušala kako diše. Disao je duboko i pravilno. Vrlo brzo je 
zaspao. 

No Teodora je dugo ležala budna i otvorenih očiju. 

Ovaj put je doživjela neuspjeh na krevetu, gdje je zabilježila već tolike uspjehe. 

Bilo je očito ono čega se najviše bojala. Justinijan je bio neodlučan i nije imao snagu 
potrebnu velikom vladaru. Umjesto da se bavi velikim poslovima, bavio se sitnim pitanjima 
uprave. 

U mraku je stavila ruku na čelo. Odjednom kao da je otkrila nešto strašno. Poznavala je 
narod! Potjecala je iz naroda. 

Bilo joj je posve jasno da je lukavo, pokvareno i sebično stanovništvo Konstantinopolisa 
otkrilo carevu slabost. 

Vladar samodržac može biti samo onaj tko je čvrst i odlučan! 


Antonina se požurila da pođe u susret mužu kad su novosti o njegovoj sjajnoj pobjedi 
stigle u grad, i s njime se zajedno vratila kući. Kao Belizarova žena, ona je stajala na tribini 
palače Kalke pokraj cara i carice i promatrala trijumfalnu povorku. Bilo je tjedan dana prije 
Božića. 

Povorka je bila veličanstvena i narod je načas zaboravio svoje nezadovoljstvo i loše 


raspoloženje, te je oduševljeno pozdravljao proslavljenog pobjednika. 

Na excubitorima su se ljeskale bijele i zlatne uniforme. Pružali su divan prizor. Način 
njihova držanja pri stupanju mogao je nekoga dovesti u zabludu da su se oni borili i pobijedili 
kod Darasa, iako ni jedan od njih nije bio na bojištu. 

Ali iza ovih napirlitanih vojnika išla je povorka šutljivih konjanika koje je pratila glazba 1 
red zastava. Išli su u četveroredu. Svi jahači bijahu mršavi i opaljeni od sunca. Nosili su 
jednostavne uprljane i poderane uniforme. Na leđima tobolac sa strelicama, koplje zataknuto u 
čizmu i mač. Bili su to komitati koji su se vratili u Konstantinopolis sa svojim zapovjednikom. Za 
njima su stupali ratnici divljeg izgleda. Išli su polako i micali ramenima i leđima kao jeleni u 
šumi. Osim olinjalih krzna i koža, što im je davalo izgled životinja, bili su prilično slabo obučeni. 
Kacige na glavama bile su malene i nalikovale su na životinjske maske, a kože i životinjske šape 
padale su im niz leđa. Štitovi su im bili od običnog okruglog komada željeza, a mačevi savijeni i 
oštri kao britve. To su bili plaćenici kojima je zapovijedao Mundus, stari vojnik za kojeg se 
govorilo da je Hun, jer mu je majka bila priležnica nekog gotskog vojnika. 

Zatim su slijedili ratni trofeji: goleme količine oružja i oklopa osvojenih od Perzijanaca. 
Neki od njih bili su skupocjeni i izrađeni od zlata. Nosili su ih zarobljeni neprijateljski vojnici, 
koje će poslije prodati kao robove. Iza njih išla su bojna kola sa srpovima na osovinama. Bilo ih 
je petnaest, a vukli su ih zarobljenici. Zatim zastave 1 štitovi perzijskih plemića, obloženi dragim 
kamenjem, zlatna traka generala Firuza, koji je zbog ovog poraza pao u nemilost kod kralja 
Kobada, zatim mule natovarene zlatnim šipkama, kovanim novcem i ostalim vrijednostima koje 
će biti pohranjene u carskoj riznici. Iza njih su stupale crnooke i bjelopute ljepotice koje su doveli 
na bojište za zabavu plemićima u perzijskoj armiji a koje su njihovi gospodari ostavili kad su 
bježali. Bile su vrlo dražesne u prozirnim hlačama i lepršavoj odjeći s vijencima cvijeća u kosi. 
Ali gledale su tužno u zemlju, jer su znale kakva ih sudbina čeka. 

Bilo je tu još mnogo drugih znakova pobjede. Zanimljiv prizor ako se uzme u obzir da je 
sve to bilo oduzeto od pobijeđene armije a ne opljačkano u gradovima. Bizantinci su se čudili i 
pitali se kakvo li mora biti bogatstvo Perzije i što bi mogli dobiti ako bi zauzeli cijelu zemlju? 

Još je trebalo vidjeti samog pobjednika! 

Odred trubača trubio je kad je prolazio ispred tribina. Zatim su prošle stotine djevica 
odjevenih u odjeću svih mogućih boja. Bilo ih je lijepo vidjeti kako plešu uz taktove glazbe i 
bacaju latice cvijeća duž puta kojim će prolaziti pobjednik. 

Iza lijepih djevojaka slijedio je odred bojnih kola u kojima su se vozili oficiri. Posljednja 
su bila bojna kola koja su vukla četiri krasna konja, a iznad njih visoko je lepršala zastava koju je 
držao jedan vojnik. Na tim kolima vozio se sam general Belizar. 

Kako je prolazio, pratili su ga pozdravi razdragane publike. Bio je gologlav, a oko glave u 
gustoj plavoj kosi vidio se vijenac od lovora. Imao je oštru, tamnosmeđu gustu bradu, a ispod 
obrva, izblijedjelih od sunca, sjajile su se oči poput sjajnog čelika. Srebrni oklop savršeno je 
pristajao njegovu fizičkom izgledu a grimizni plašt koji se spuštao od njegovih ramena davao mu 
je otmjenost. 

Kad je Belizar podigao svoj mač i pozdravio carsku tribinu, Teodora ga je pogledala. 

Pravi lav. Pravi muškarac. Prvi vojnik carstva! 

Bacila je kratak pogled na Justinijana. Neizbježno žensko uspoređivanje. Justinijan je 
sjedio mlitavo, dok je Belizar bio mišićav i jak. Justinijanovo lice bilo je bez snage, dok je 
ratnikovo lice odavalo utjelovljenu snagu i energiju, a pokreti tijela bili su mu okretni i brzi. 

Ali... ali Justinijan je bio - car. 

Ta misao odmah je raščistila njene zbrkane osjećaje. Ona je Justinijanova žena i njegova 
carica. Zavila se u nevidljiv plašt dostojanstva i ugleda. Pogledala je prema Antonini. 


Belizarova žena se naslonila na ogradu i za trenutak uživala u pobjedi svog herojskog 
muža koji je gledao prema njoj i značajno joj se nasmiješio. 

Bacila je ružu na bojna kola. 

Njegova su se usta razvukla u znak zahvalnosti a zubi se zabijeljeli u njegovoj 
tamnosmeđoj bradi. Ispružio je ruku da uhvati cvijet. Nije ga dosegao, jer je cvijet polako padao. 

Pogledao je prema Antonini kao da se ispričava i Teodora je vidjela kako se njeno lice 
ukočilo. Ljutila se što nije mogao uhvatiti cvijet koji mu je dobacila, iako je ona sama bila tome 
kriva. 

Sve je to potrajalo samo trenutak. Dok je mnoštvo pozdravljalo generalova kola 1 ostalu 
povorku što je prošla ispred tribina, svečanost se bližila svršetku. 

Teodora je odmah sve shvatila. Antonina, sigurna u svoju moć nad tim vojnikom, postala 
je prema njemu ravnodušna. 

To će se pretvoriti u bol i patnju! Bio je to drugi Herkul koji se ponizio pred bezvrijednom 
i bezosjećajnom Omfalom. Teodora je mislila o tome. Vrijeđalo ju je kad je vidjela kako 
Antonina nakon trijumfalne povorke očijuka sa svakim muškarcem čiji bi pogled uhvatila. Željela 
je da je pozove preda se i da je podsjeti na njene dužnosti kao žene heroja carstva i da je oštro 
opomene neka se pristojno vlada. 

Tada joj je pala na pamet druga misao. Mada je povorka već prošla, mogla je čuti kako 
svjetina plješće i povlađuje Belizaru. Opazila je u mnoštvu mnogo hunskih odijela sa širokim 
rukavima poput krila šišmiša. Bilo ih je više no što je zamišljala. Belizar je miljenik naroda. 

U taj čas nije se tome protivila, on je zavrijedio da ga slave barem jedan sat. Ali ljudi i 
događaji mogu se čudno preokrenuti. Mogao bi doći dan kada bi taj veliki vojnik morao držati u 
šahu tu svjetinu, što bi bilo od neprocjenjive vrijednosti. 

Antonina bi se mogla dobro upotrijebiti u državne svrhe, pomisli Teodora. Ta se žena nije 
nimalo promijenila od dana kad je napustila Ulicu žena. U duši ona je još uvijek bila bludnica. Ta 
činjenica kao i obožavanje kojim je Belizar gledao na svoju ženu, bijahu nešto što bi se jednog 
dana moglo dobro iskoristiti. 


Božični blagdani su prošli mirno sve do Bogojavljenja ili, kako se još naziva, Dvanaeste 
noći, koja pada šestoga siječnja. Proslava toga blagdana bila je neobično bučna i bez reda, tako da 
su se odredi gradske straže zbog sigurnosti pomiješali među ljude. 

Ljudi su slavili na taj dan i običaj koji je potjecao iz poganskog vremena. Ta tzv. 
Dvanaesta noć zvala se po tome što je bila dvanaesta poslije Božića, kad se prvi put upalila 
»godišnja svijeća« koja je cijelu godinu služila za proslave ostalih crkvenih blagdana. Gorjela je 
po nekoliko sati na dan svečanosti, a na Dvanaestu noć bi je ostavili da do kraja izgori, jer bi se 
sutradan upalila nova. Tom prilikom ukućani su slavili postavljanje »godišnje svijeće« za 
narednih dvanaest mjeseci, i to tako da su mnogo pili i jeli. Taj običaj nesumnjivo je potjecao od 
poganskog slavlja vatre u starom Rimu. 

Ali Dvanaesta noć bila je također noć vještica, jer su tu noć bili istjerivani zli dusi i 
đavoli. Kao obično, svjetina bi kuljala kroz grad, zvonila loncima i zdjelama, klepetala i 
pucketala bičevima po zraku ispred sebe, jer se vjerovalo da zvuk biča tjera i plaši vještice i zle 
duhove. Ljudi su urlali i vikali kako bi prestrašili prijatelje Sotone, koji su, po starom vjerovanju, 
stanovali u kućama duž ulica, prošle godine. 

Takvi bučni ophodi bili su uvijek veseli i dobroćudni; prethodnici današnjeg karnevala. 

Ali ove noći došla je do izražaja zlovolja svjetine. Na ulicama je bilo mnogo izazivača 
Plavih, pripadnika Juventi Alcinoi, koji su divljački uništavali sve oko sebe i bijesnih pogleda 


tražili žrtve na kojima bi dali oduška svojim izopačenim nagonima. 

Nastradao bi svatko tko bi pripadao Zelenoj stranci ako bi nabasao na grupu tih siledžija 
što su kružili gradom. Bio bi bičevan sve dok mu leđa ne bi prekrile krvave masnice ili dok 
njegovi mučitelji ne bi zderali kožu s njegovih leđa pomoću dugih oštrih šiljaka, ili mu izbili oko. 
Ako bi neki nesretnik uspio izbjeći najgorem mučenju, morao je biti sretan što je dobro prošao, 
jer ako se protivio, sakriveni noževi i mačevi odmah su stupali u akciju, a njegova ga je udovica 
mogla naći narednog jutra u kakvoj zabačenoj ulici. 

Ovaj put Plavim razbojnicima pridružile su se bludnice koje su vikale od uzbuđenja i 
pijano se smijale 1 pozivale ih na blud i opačinu svake vrsti uz histerično seksualno izazivanje. 
Njihova vika i cika ohrabrivala je teroriste da izvrše što više zločina i da se natječu u ispadima. 

Pristojne žene su već rano zaključale kućna vrata i zavukle se u svoje stanove, jer na 
ulicama nitko nije bio siguran. Starci i djeca također nisu izlazili, jedino su muškarci koji su 
morali ići na dužnost, prolazili ulicama, i oni s plavim vrpcama - znakom Plave stranke. Te noći 
Zeleni su škripali zubima od jada i zazivali čas kad će se moći osvetiti svojim neprijateljima. 

Naposljetku je prošla 1 ta strašna noć i grad se donekle smirio. Nekoliko kasnih bukača 
polagano se vuklo kući ulicama obasjanim prvim zracima zore. Lešine i smeće ispunjali su ulice i 
zakutke. Patrole 1 robovi, čija je dužnost bila da čiste ulice, izišli su van. Robovi su nosili mrtvace 
u gradsku mrtvačnicu. 

U određeni sat počeo je poslovni život; dućani, bazari i prodavaonice otvoriše svoja vrata 
kao obično i građani odahnuše, sretni što nije bilo gore! 

S prvim zrakama svjetla, sedmog siječnja izjutra, robovi su bili zaposleni na hipodromu. 
Vukli su pijesak iz arene, prali kamena sjedišta i pripremali carsku ložu na kathismi koja je imala 
jastuk i baldahin od grimizne svile. Tog popodneva počinjale su trke kola i igre koje su prema 
objavi održavane na trošak cara, a ne na trošak stranaka ili bogatih pojedinaca. 

Trke su trebale trajati četrnaest dana. Konji i vozači kola iz tako udaljenih gradova kao što 
su Antiohija i Korint trebalo je da dođu kao pojačanje vozačima iz samoga grada. Stotine divljih 
životinja uvezeno je iz Afrike, Azije i šuma sjeverne Evrope za igre koje su bile naročito 
primamljive. 

Konstantin, prvi kršćanski car, zabranio je borbe gladijatora, kao i pribijanje zločinaca na 
križ, jer je smrt Isusa i mučenika, koji su na taj način stradali, smatrao presvetom za pučku 
zabavu. Ali izopačeni ukusi Bizantinaca još su uvijek tražili draženje medvjeda, borbe između 
lavova i tigrova, vukova i divljih bikova, divljih svinja, koje su katkada među sobom parale 
utrobe, ili borbe između ogromnih goveda poznatih pod imenom »tur«, te borbe medvjeda i 
lavova. 

Utrke vozača kola u kojima su ljudi često pogibali bile su, dakako, najomiljenije. 

Dvorjani su laskali Justinijanu, jer je priredio igre odmah poslije Bogojavljenja. 
Uglavnom, vladalo je uvjerenje da je careva slabost i mlakost dozvolila ispade za vrijeme 
Dvanaeste noći, jer je obećao igre i borbe životinja kao što netko podmićuje razmaženo dijete 
slatkišima. 


GLAVA DVADESET ŠESTA 


U kojoj car Justinijan priređuje igre na hipodromu i u kojoj na trula krvnička užeta 
dovode do nepredviđenih posljedica. 


Nije bilo nikakvog naročitog upozorenja i nitko nije bio spreman na strašnu nesreću do 
koje je došlo. 

Njeno sjeme posijao je Ivan od Kapadokije. Kad je napokon njegova urota počela naglo 
bujati, to nije bilo na njegov nalog ili po njegovim uputama. On je ovaj put bio izvan svega toga, 
začudo, postao je predmet svačijeg bijesa. 

Sve se to skupilo tako naglo da se čak ni Teodorine zle slutnje još nisu pretvorile u pravi 
strah. Što se ostalih tiče, Justinijan, Belizar, Tribonijan i svi ostali bili su jednostavno 
zaprepašteni. 

Car je lično predsjedavao u kathismi prvog dana natjecanja u hipodromu. Tog dana 
program se odvijao bez ikakvog incidenta, kao i nekoliko slijedećih dana. 

Teodora nije htjela pratiti igre, te se zato i nije popela u toranj sv. Stjepana. Bila je 
nervozna i utučena zbog nemira na Bogojavljenje i ostala je u ženskim odajama palače sa svojom 
pratnjom. Pa čak i tamo je mogla čuti česti povik »Nika!« 

Taj povik vijao se do neba. Bio je pobjedonosan, zlurad i krvožedan. Svaki put kad ga je 
čula znala je da se zbila jedna strašna nesreća na bijelom pijesku: kola razmrskana na zidu, vozač 
zapleten u uzde svojih kola vučen sav krvav po pijesku ili pak vozač smrskan ispod kotača svojih 
kola iz kojih je na stazi ispao. 

Krv je oduševljavala svjetinu. Meso, ljudsko meso rastrgano i razbacano po krvavom 
pijesku bilo je ono što je masa na hipodromu željela vidjeti, mozak i slomljena tijela kako se još 
trzaju u smrtnim mukama! Svjetina je oduševljeno urlala kad su vozače, koji su još prije nekoliko 
minuta bili heroji i miljenici publike, robovi iznosili iz arene kao nepomične lešine kroz vrata s 
nazivom »Vrata smrti«. Najprije su ta vrata bila sagrađena da se kroz njih nose raskomadani 
gladijatori, a kasnije upotrebljavahu se za iznošenje povrijeđenih ili mrtvih vozača. Divlje i 
sulude oklade svjetine podstrekivane su prizorima krvi, mesa, patnji i smrti. 

Od svojih dječjih dana u formiksu Teodora je bila naučena na surovi povik: »Nika«. Ali 
sada joj se taj povik pričinio da nosi još jaču, jasniju, luđu i strašniju prijetnju. 

Sedme noći trajanja igara bila je priređena svečana večera u čast poslanika iz Ravenne. 
Tom prilikom Teodora je priopćila svoja strahovanja Justinijanu, ali je on samo slegnuo 
ramenima i nije shvatio njezinu bojazan. 

- Čini mi se da si ovih dana nervozna - rekao je. - Narod je uvijek nemiran na 
Bogojavljenje. Možda je ovaj put bio previše razdragan. No zar nisi opazila kako se brzo grad 
smiri kad počne svitati? Onda nema više ni traga nemirima. 

- Znam to - morala je priznati. 

- Smiri se, draga, sve je u najboljem redu. 

Nakon tih riječi završio je i razgovor s poslanikom. Htio je svakako osigurati neutralnost 
Ostrogota u svom planiranom pohodu na vandalsko kraljevstvo. 

Teodora je skrenula svoju pažnju Antonini, koja je kao obično stajala u sredini grupe 


muškaraca. Neprestano se zabavljala s drugima tako da su se njenom mužu već počeli rugati. 
Antonina se loše ponašala prema Belizaru, a vojnik, čini se, ili to nije primjećivao ili nije htio 
ništa poduzeti. 

Jedan glas iza Teodore je započeo: 

»Loveći sa svojim očima 

I slušajući svojim ušima...« ^ 

Smijući se, okrenula se prema Tribonijanu, koji je izgovarao te riječi. - Prepoznala sam 
tvoj citat. To je iz Plauta - rekla je, ali ima još jedan od Apuleja, koji u svojim stihovima 
uspoređuje namigušu s igračicom koja vješto baca loptu i dohvaća je obim rukama: 

»Ona drži jednu i daje znak drugoj; 

Rukom drži jednu loptu 

a na drugoj nogom stoji; 

U ustima joj prsten sja, 

I kazuje ga jednom da bi drugog dozvala. 

I dok jednom pjeva, drugom 

Daje znak svojim prstima.« 

On je kimnuo glavom i potvrdio smiješkom. - Vrlo prikladno, ali još više volim Ovidijev 
opis mudre šutnje ženskog jezika, u čemu je tako vješta naša mala prijateljica tamo prijeko. 

Teodorina karijera na daskama pozornica naučila ju je mnoštvo citata, pa se u svako doba 
mogla ogledati s duhovitim kvestorom. Sada mu je pljeskala: - Izvrsno, plemeniti Tribonijane! - 
Zatim doda namrštena lica: - Antonina me ipak ljuti. 

- Ljuti se na potok koji teče niz brežuljak, o Veličanstvo. To je isto kao da se ljutiš na 
Antoninu, jer je namiguša. 

Njegov veseli način ju je raspoložio. Neko vrijeme su razgovarali o njegovom radu na 
Justinijanovu kodeksu, i kad je nastavio da joj tumači o tome, ona se ponovo oraspoloži. 

Te je noći kasno legla. Nije bilo ni traga nemirima u njoj. 

Drugi dan, osmi dan igara, naglo je došlo do krize, ali Teodora nije bila prisutna. 

Toga popodneva utrka kola bila je neobično uzbudljiva: tri vozača našla su smrt pod 
kolima, a dvojica ostadoše doživotni invalidi. Sva tri poginula vozača slučajno su bili pripadnici 
Zelenih i Justinijan se kladio i dobio mnogo novaca kao i ostali Plavi na hipodromu. 

Možda su to poniženje i žalost pridonijeli što su pristaše Zelenih stupili u akciju. 

Između pete i šeste utrke, dok su robovi skupljali ostatke slomljenih kola a svježa krv 
ostala na trkaćoj stazi, neki se čovjek digao u dijelu gdje su sjedili Zeleni. 

Svi su ga poznavali: bio je to Kvarto Ostije, koji je više od dvadeset godina najavljivao 
svoju stranku. Čitavim je hipodromom zavladala šutnja, kao da je svjetina naćulila uši ne bi li 
čula što će on reći. 

- Zdravo Justinijane... Naš Milostivi vladaru! - vikao je bikovskim glasom, izvježbanim 
da ga mogu svi čuti. 

Gledaoci su sjedili nagnuti naprijed. To bi moglo biti vrlo važno. Najavljivač se obratio 
izravno caru. 

Devedeset tisuća pari očiju upravilo je pogled u visoku kathismu, gdje se Justinijan ispod 
sjene što ju je činio grimizni baldahin naslonio na svoj mramorni stolac, namrštenih očiju kao da 
pita. 

- Carsko Veličanstvo - javio se opet glas nakon uobičajene stanke, tako da su svi imali 
dovoljno vremena shvatiti i protumačiti značenje njegovih riječi. - Tvoj narod... traži pravdu... 
protiv izrabljivača... 

Car, koji je imao običan ljudski glas, nije mogao odgovoriti pred lom ogromnom masom 


ljudi, ali je imao stručnjake koji su bili izvježbani za tu svrhu. Justinijan je mahnuo jednom od tih 
najavljivača, nagnuo se naprijed i rekao mu nekoliko riječi i uputa te se čovjek okrenuo prema 
mnoštvu. 

Jednako jak kao i glas najavljivača Zelenih, glas carevog najavljivača zaorio je arenom. - 
Na koji način... ste... ugnjetavani? 

Započeo je neobičan dijalog između dva najavljivača koji su razgovarali kao da se 
nadvikuju. Njihove riječi postale su ogorčene. I mada je jedan govorio u ime cara a drugi u ime 
Zelenih, svaki je počeo iznositi svoje činjenice urlajući sve jače preko nepregledne mase svijeta 
što je sjedila u prostoru oblika konjske potkove. 

- Tebi je poznata istina... Božanski Vladaru... kao i onome koji nas... ugnjetava... s 
nepravdom... i iznuđivanjem - urlao je govornik Zelenih. 

U kathismi lice Ivana od Kapadokije naglo je problijedilo, kao u mrtvaca. Dobro je znao 
na koga cilja govornik: na njega samoga! 

- Mi ne poznajemo nikakvih ugnjetavača - derao se carev najavljivač. 

- Kao Juda... će nestati... on. 

- Zar se... usuđuješ... vrijeđati... senatore... carstva? 

Justinijan je nervozno grizao usne i bespomoćno zurio u svog grlatog najavljivača, kao da 
želi dati znak da prestanu s tom bezumnom izmjenom riječi, a ipak nije znao kako da to učini. 

Na sijedim obrvama pretorskog prefekta pojaviše se kapljice znoja kad je najavljivač 
Zelenih počeo ponavljati svoje riječi: - Kao... Juda... 

Prekinuo ga je carev govornik, koji je ..-a svoju ruku, ljutito zaurlao: - Tišina... Židovi... 
Manikejci... Samaritanci...! 

Manikejci su bili heretici koji su nastojali dokazati istovetnost glavnih principa kršćanstva 
s principima Zoroastra, perzijskih poklonika vatre. Opazili su da se čak ni u bijesu govornik nije 
obratio Zelenima kao monofizitima, koje su stvarno podržavali, sve zbog vjerskih nazora carice 
Teodore. 

Slijedio je čitav niz naziva, zatim tajac i onda je provalila bura negodovanja protivnika. 
Tome se pridružilo urlanje, prezir, zviždanje i protesti Plavih preko arene. 

Buka je, međutim, brzo prestala, da bi čuli smjelog govornika Zelenih. - Zar da se... nas 
zove Židovima... Samaritancima... ? - Namjerno je odabrao te nazive, jer su Bizantinci koji su bili 
rasno i vjerski netrpeljivi, smatrali to najvećim uvredama. Tada je nastavio: 

- Neka Bog bude s nama... i njegova... blažena ljudska priroda... 

Opet tajac! Ovaj put su šutjeli Plavi da zatim bjesomučno zaurlaju. Posljednje optužbe su 
sadržavale monofizitsko vjerovanje koje su tako bacili u lice caru i svakom pravovjernom 
katoliku. 

Na dnu konjske potkove, gdje su pripadnici protivničkih stranaka bili jedni drugima 
najbliži, počelo je obračunavanje. Straža je pokušala da smiri duhove. 

- Ti... govoriš svetogrđe... ušuti! - vikao je Justinijanov najavljivač. 

- Jeli to nalog... najviših? - govornik Zelenih kao da se rugao. - Zar rimski građanin... ne 
može... više govoriti... slobodno? 

- Kažem... ti da... govoriš... svetogrđe... 

Načas nastade tajac. Po prvi put najavljivač Zelenih se okrenuo od carske kathisme prema 
svojim klupama. Tada, kako je bila tišina, cijeli hipodrom je mogao čuti njegov snažan glas kako 
drhti od bijesa: 

- Čuo si... o narode...! Nama... se prijeti... Zar nisu... drugi bili... ubijeni... a ubojice 
nekažnjeni... Zar smo... mi slijedeći? Idite... kući! Idite svi... kući s ovog prokletog mjesta... 

Justinijan, jer je dopustio da mu govornici preotmu tok rasprave, sjedio je bespomoćno, 


dok su oba najavljivača ljutito vikala. Sada, nagnuvši se naprijed sa svoga stolca, vidio je Zelene 
kako ogorčeni napuštaju svoja sjedišta i jure prema izlazima. 

Čas kasnije sa suprotne strane arene počeli su Plavi, isto tako bijesni, napuštati arenu. 

Car se naslonio na naslon svoje stolice ispod grimiznog baldahina i prekrižio ruke od 
čuđenja i jada. 

Takvo što još se nikada nije dogodilo! Svjetina je bila toliko bijesna da se posljednje tri 
trke uopće nisu održale. 

Po tim teškim ispadima vidjelo se koliko je stanje ozbiljno. 


Justinijanu nije nedostajalo fizičke hrabrosti. On je išao u opasnost bez panike i straha i 
oštro je postupao u krizama. Ali jedinstveni prizor devedeset tisuća razbješnjelih i pomahnitalih 
ljudi djelovao je zastrašujuće. Njihov pojedinačni bijes kao da se digao u zrak, pretvorio u 
vijavicu bijesa i kao magla ležao nad hipodromom i cijelim gradom. Bila je to opasnost koju nije 
bilo lako ukloniti niti se osigurati protiv nje, jer su hirovi mase nepredvidljivi i razorni. 

Nije bilo bez osnova zašto se svaki rimski car, počevši od Cezara, više od svega bojao 
razbješnjele rulje. Imenik onih koje je bijes mase uništio, ako se ona okrenula protiv njih, bio je 
prepun: Klaudije, Neron, Galba, Domicijan, Komod, Heliogabal, Pizo, Maksim i Valentinijan. 
Sva ta imena pala su Justinijanu odjednom na pamet. 

Nije rekao ni jednu riječ kad je sa svojom pratnjom izišao iz kathisme i po svojim 
privatnim, zavojitim stepenicama sišao u prizemlje palače. Bio je neobično blijed. Neki su to 
tumačili kao bijes, a neki kao strah. 

Kad je stupio u svoj ured, najprije je izdao nalog za hapšenje grlatog govornika, koji ga je 
prisilio da se nastavi ta glupa i jalova svađa sa svjetinom. Kad bude imao vremena, pozabavit će 
se tim čovjekom. 

U međuvremenu morao je riješiti mnogo važnije stvari. Nije prošlo ni nekoliko časaka, 
kad je uletio gradski stražar, sav zadihan, i donio vijest da je počela borba između Zelene i Plave 
stranke. Plavi, nakon izlaska iz hipodroma, nisu se mogli suzdržati a da ne izazivaju suparnike, i 
tako je došlo do tučnjave. Sada je na trgu izbila prava pobuna. 

Justinijan je odmah stupio u akciju. Pozvao je gradskog prefekta Teodotusa, »Tikvu«, i 
naložio mu: - Smiri smjesta taj narod. Uzmi jedan odred excubitora, ako ti je potrebno, i 
uguši,pobunu! 

- U redu, Veličanstvo! 

- Moramo ih umiriti prije no što se još više pobune. Razumiješ me? Sve ovisi o brzini. 
Ako pronađeš začetnike nemira, kazni ih. 

Teodotus pozdravi. »Tikva« nije bio naročito pametan, ali je ipak dovoljno znao da 
zatraži upute prije nego će otići. 

- Bez obzira na stranku? - upitao je. 

Justinijan zavikne: - Bez obzira kakvu boju nose! 

- Slušam, Božanski Vladaru! 

- Onda požuri! Sada uviđam koliku sam pogrešku učinio što sam bio preblag. Moj carski 
stric, mada je i sam pripadao Plavima, držao je red tako da je jednako oštro kažnjavao 
prestupnike obiju stranaka. 

- Od sada ću i ja tako postupati. Pokušao sam na prijateljski način. Sada će vidjeti! 

Budući da je zbog svoje popustljivosti dozvolio da mu kontrola nad gradom izmakne iz 
ruku, izbili su nemiri, i kao svi slabići, tako je i on učinio još veću grešku: mislio je da će 
nadoknaditi sve propuste bude li okrutan. 


Teodotus je ponovo pozdravio i otišao da izvrši naloge. 

Kad je Teodora, do koje su stigli proturječni izvještaji o nemirima na hipodromu, došla u 
Justinijanov ured sat kasnije da od njega čuje što se u stvari dogodilo, gradski se prefekt vratio i 
bio odmah doveden pred cara. 

Samo car, carica, pretorski prefekt, stražari carskog ureda i sam Teodotus bili su svjedoci 
onog što je uslijedilo. 

- Dakle? - upitao je Justinijan »Tikvu« kad je pozdravio. 

- Stupao sam prema Trgu bika, Veličanstvo. - Teodotus se nelagodno osjećao. - Masa se 
još uvijek tukla, ali kad su opazili srebrne štitove excubitora, razbjegli su se. Uhapsio sam samo 
sedmoricu. Trojica ili četvorica ležali su mrtvi na pločniku i nitko ne zna koliki je broj ranjenih 
koje su sa sobom odvukli. 

- Što si učinio s tom sedmoricom? 

- Držeći se Tvoje zapovijedi da začetnike pobune kaznim, odveo sam ih do vrata 
Blaherne, gdje se nalazi stratište, i dao sam ih pogubiti. 

- Pogubiti? Na temelju čega? 

- To je bila Tvoja namjera, Veličanstvo. Ti si mi naredio da ih kaznim... 

- Rekao sam da kazniš začetnike. Gdje su sad ti začetnici? 

-Mi... slio... sam... kako može netko znati... u toj masi svijeta... tko... je kolovođa... 

- Nastavi! 

- Četvorica uhapšenika imali su kratke noževe ili mačeve, što se kažnjava smrću. Ostalu 
trojicu dao sam objesiti, jer su pripremali ubojstva. Moram izvijestiti Tvoje Veličanstvo da su 
trojica od četvorice koji su imali noževe pripadali Plavima. Jedan od trojice obješenih također je 
pripadao Plavima... 

- Četvorica od sedmorice bili su Plavi! - uzvikne Justinijan užasnut. On se uzdao u pomoć 
Plavih u svakoj prilici. Što će iz svega toga nastati, kad je pogubio četvoricu članova Plavih, i to 
bez suda, a stranka Plavih sve do sada uživala je imunitet? 

- Nastavi! - reče. 

- Velika masa se skupila, Božanski Vladaru, kao i uvijek na javnim smaknućima. Zbog 
toga sam naredio excuhitorima da stoje u krugu oko vješala i zarobljenika. 

- A svjetina, kako se ona držala? 

- Jedna žena je vrisnula i pokušala probiti kordon. Njezin je muž bio jedan od onih koji su 
bili osuđeni na smrt. Takvi se ispadi uvijek događaju. Bacili smo je natrag. Inače je svjetina 
šuteći gledala kad smo razbojnicima odrubili glave. 

Justinijan je samo malo kimnuo glavom. 

Četvorica koji su imali oružje bili su prvi smaknuti - nastavi »Tikva«. - Tada smo objesili 
trojicu koji su bili osuđeni zbog ubojstva. Ljestvama su se uspeli na postolje sa vješalima. Užeta 
oko njihovih šija bačena su u isti čas, tako da bi sva trojica najedanput mogli zaplesati u zraku. 
Nato su došli monasi iz manastira Sv. Lovre... 

- Monasi, blesane? Nisi ništa rekao o tome? S kakvom namjerom su došli? 

- To sam baš htio reći, Veličanstvo! - promuca »Tikva« u neprilici. - Tražili su da se ova 
trojica određena na vješala ispovjede i tako pomire s Bogom. 

- I ti si to dopustio? 

- Nisam znao kako da odbijem tu želju. I zaista, ispovijed nije dugo trajala. I da se nije 
dogodio nesretan slučaj... 

- Nesretan slučaj? Neka tisuću đavola odvuku ovu budalu što ne zna dati izvještaj! Kakav 
nesretan slučaj? 

- Tvoj ponizni rob nije mogao ništa učiniti, Veličanstvo. Neka se Tvoje Veličanstvo samo 


sjeti da su omče na vješalima visile mjesecima po svakakvom nevremenu... 

- Što se desilo? 

- Zaklinjem te, o Veličanstvo, da budeš strpljiv - reče »Tikva« drhtavim glasom, dok je na 
carevom čelu iskočila žila, što je bio znak njegova bijesa. - Kao što sam rekao... omče, omče su 
visile mjesecima i nisam... mogao znati da su... izgnjile... 

- Tako, dakle, omče su bile trule? Bože, daj mi strpljenja da saslušam ovu brbljavu 
budalu! 

Teodotus se uplašio, ali je nastavio pripovijedati kao čovjek koji nema drugog izlaza. 

- Svu trojicu smo gurnuli na postolje, Milostivo Veličanstvo, i jednog smo zaista 
objesili... 

- Što, zar ste samo jednog objesili? 

- Omče na vratu jednog Plavog i jednog Zelenog su pukle 1 oni su pali na tlo... 

- I ostali živi? 

- Mi... mislio sam da su mrtvi. Činilo se kao da su im šije slomljene. Ne pitajući za 
dozvolu, monasi su ih odnijeli u manastir. I onda... i onda su nas obavijestili... da oba čovjeka 
žive i da su došli k svijesti... 

- Idiote, magare, glupane! Što si, budalo, u svojoj gluposti dalje učinio? 

- Bez daljnjih zapovijedi, o Božanski Care, nisam se usudio ući u manastir, jer bih na taj 
način povrijedio svetost tog mjesta. Zato sam naredio da ga čuvaju i vratio se u palaču da Te 
izvijestim... 

Carevo lice potamni od srdžbe, a žila na čelu stade mu snažno kucati. Bjesnio je, jer se 
pomalo počeo bojati posljedica do kojih će doći zbog ovog glupog i nespretnog postupka. 

- O sveti duše, još nikad za cijele moje vladavine nije me nitko lošije služio od ovog 
čovjeka! - bijesno je zavikao. 

»Tikva« pade na koljena, a pjege su još više istakle bljedilo njegova lica. - Veličanstvo, 
milost! Ja sam zaista pokušao izvršiti tvoje zapovijedi! 

- Zgrabite ga! - bjesnio je Justinijan. 

Teodotus je bespomoćno zavikao kad su ga vojnici uhvatili. Naglim pokretom on se 
oslobodio njihovih ruku, pade na tlo i uhvati careve noge. 

- Poštedi me, o strašni Gospodaru čovječanstva! Zaklinjem Te, pomiluj me, jer nije moja 
krivica što nisam uspio. Imam ženu, Veličanstvo, i devetoro djece i još jedno na putu... 

Justinijan ga udari nogom, a on ostade ležati na podu jecajući. 

Odjednom je Teodora, koja je šuteći promatrala sve što se događa, počela: - Molim Te, 
Gospodaru, poštedi ga! 

Justinijan se okrene prema njoj gledajući je mrko. - On doista zaslužuje smrt! 

- Ali pomisli, ako počneš ubijati ove glupane, koliko ljudi će uopće ostati? Osim toga - 
ona mu se veselo nasmiješi - uzmi u obzir njegovu ženu, devetoro djece, i još jedno na putu; 
inače ćeš pridonijeti da polovica djece Konstantinopolisa postanu siročad. 

Car je buljio u nju i nešto smirenije rekao: - Gubi se, » Tikvo«! Poklanjam ti život, ali ćeš 
odsad služiti kao običan vojnik. 

Teodotus brzo ustane i istrči iz sobe. Izgubio je čin, no bio je sretan što ga je caričin hir 
spasio careve smrtonosne srdžbe. 

Noć je prošla bez većih događaja. Kad je svanulo jutro, Justinijan se uvjeravao da je 
najgore prošlo, usprkos poniženju što ga je doživio dan prije. Odlučio je da nastavi s igrama u 
hipodromu kao da se ništa nije dogodilo. Na taj način htio je dati na znanje da je sve u redu i da 
vlada jučerašnje nerede nije shvatila ozbiljno. Nadao se da će svjetina zaboraviti ono što je već 
prošlo. 


No nakon svršetka prve utrke kola najavljivač Zelenih je ustao i zaurlao: - Daj nam... 
natrag... o care... dvojicu koju si smaknuo... a Bog ih je... u svojoj milosti... poštedio...! 

Pljesak je popratio njegov zahtjev. 

Bile su to riječi za koje su, bez sumnje, još prošle noći odlučili da će ih dobaciti caru. Na 
taj način je najavljivač Zelenih dodao vjersku notu svojim riječima: »jer je Bog spasio one koje je 
car nepravedno htio pogubiti«. Ali lukavost tog zahtjeva bila je u tome što je najavljivač tražio 
»dvojicu«, tj. jednog pripadnika Plavih i jednog Zelenih. Bio je to otvoreni prigovor, jer su obje 
stranke tražile isto. 

Justinijan se nagnuo naprijed i šapćući stao se savjetovati s pretorskim prefektom 1 
kvestorom. No njegov najavljivač još nije dao odgovora. Car se sjetio kako su udesili njegova 
govornika dan prije i nadao se da će svojom šutnjom ušutkati mnoštvo. 

Druga trka je počela. 

Na kraju te trke najavljivač Zelenih opet je zavikao iste riječi kao i prije. Ovaj puta 
pridružili su mu se i mnogi gledaoci. 

U kathismi Justinijan je postao nemiran. - Čini mi se da neki od ovih glasova dolaze iz 
klupa Plavih - reče on Ivanu od Kapadokije. 

Pretorski prefekt se veoma zabrinuo kad je doznao koliko ga narod mrzi, i zato je sada 
bojažljivo i namršteno pogledao prema mjestu gdje su sjedili Plavi. 

- Ja se nadam da... oni ne viču - reče. 

Ali nakon treće trke nije više bilo sumnje. Plavi su sada galamili isto toliko koliko i 
Zeleni. 

To je bilo nešto novo i kobno. Ma tko da je predložio da traže dvojicu osuđenih na smrt, 
uspio je barem djelomično zadobiti podršku obiju stranaka. 

Nakon svake utrke glasovi su složno ponavljali jednu istu rečenicu. Teodora, slušajući u 
svom tornju, bila je jedna od prvih koji su to primijetili. 

Više nisu vikali: »Nika!« 

Umjesto toga pred svakim redom stajao je jedan čovjek koji je mahao rukama 1 tako 
davao ritam riječima koje su preplavile arenu poput oceanskog vala. Dvadeset tisuća ljudi na 
hipodromu, pripadnici obiju stranaka, složili su se i vikali: 

- Daj nam natrag, o care, dvojicu koju si smaknuo, a Bog ih je u svojoj milosti poštedio. 

U prvi čas to je zabavljalo svjetinu. Smijeh, pljeskanje i pogrdne riječi pratili su njihovu 
organiziranu viku. Činilo se kao da gledaoci plješću sebi i da ih zabavlja što su doveli u nepriliku 
čovjeka u grimiznom plaštu koji je sjedio tako visoko 1 tako udobno ispod velikog baldahina 
kathisme. 

Ali kako se dan bližio kraju, a utrke se nastavile, vika je bivala sve nepodnošljivija, jer iz 
carske lože nije dolazio odgovor. Na kraju se vika pretvorila u otvorenu prijetnju. 

Nakon svakog složno organiziranog vikanja mogli su se razabrati povici pojedinaca. 

- Neka su prokleti ugnjetači! 

- Kaznimo one u palači! 

- Kazni, o care, naše ugnjetače! 

Ivan od Kapadokije se trgne. Mada nisu spominjali njegovo ime, on je znao da se te riječi 
odnose na njega. Mnogi povici bili su upereni protiv njega 1 on je osjetio da njihova mržnja 
nadilazi običnu mržnju na državne činovnike. Više nije sudjelovao u prigušenom razgovoru što 
se vodio u kathismi. Strah ga je ušutkao. 

Trke su završile bez većih nemira. Nitko nije pokazao pravo zanimanje za utrke, a i 
klađenje je bilo slabo. Bio je to loš znak. 

Usprkos svemu, Justinijan se vratio u palaču pun nade. Međutim, uskoro nakon njegova 


povratka gradski stražari uletješe u palaču sa strašnim novostima. 

Po čitavom gradu, na zidovima, stupovima i na podnožjima kipova mogli su se vidjeti 
natpisi ispisani kredom ili ugljenom. Neki su se odnosili na Ivana od Kapadokije, neki na 
Teodotusa, a neki čak i na Tribonijana. 

Ali mnogi od tih natpisa bili su upereni čak i protiv samog cara. Tiranin, izdajnik, ubojica, 
lopov, bludnik, klevetnik, đavo i ostale pogrdne riječi ispisali su kradomice ljudi uz Justinijanovo 
ime. 

Caričino ime također se pojavilo na zidovima. Ali iza Teodorina imena uvijek je bila 
ispisana samo jedna riječ: drolja. 

Činjenica da su mnogi bili smioni i da nitko nije sprečavao to ispisivanje pogrdnih naziva 
pokazivalo je da je bijes naroda bio velik. 


Spustila se večer, a uzbuđenje je u palači sve više raslo. Glasnici su žurno ulazili 1 izlazili, 
oficiri su davali naredbe odredima excubitora koji su se za svaki slučaj poredali duž obrambenih 
zidova. 

Dva sata nakon što se spustio mrak Teodora je čula povik iznenađenja koji je zaorio izvan 
palače Sigma, povik koji je pratio topot nogu. Pozvala je Narzesa. 

- Čini se, Veličanstvo - reče mali eunuh - da su vatre izbile u mnogim dijelovima grada. 
Iznad zidova palače može se vidjeti crveno svjetlo. 

- Gdje je car? 

- To ne bih znao reći, Veličanstvo. 

- Pođi sa mnom. Ja ću ga sama potražiti. 

U pratnji komornika i svojeg odreda stražara ona je izišla iz carske rezidencije. 

Sunce je već davno zašlo. Ali kad je pohitala kolonadom prema crkvi Sv. Stjepana, u prvi 
mah je imala dojam da sunce nije zašlo. Tada je shvatila da crveno svjetlo iznad puškarnica na 
zidovima carske palače 1 iznad hipodroma dolazi od vatre koja je izbila u gradu. Plamenove nije 
vidjela nego samo njihov žarki odraz koji kao da je zahvatio i niske oblake. Ali mjesec je sjao 
punim sjajem i zvijezde su se jasno mogle vidjeti. Najednom je shvatila da su ti »oblaci« zaprvo 
dim što se dizao sa zgarišta kuća. 

Nekoliko Justinijanovih pratilaca, koji su se obično nalazili u njegovom uredu, sada su 
stajali ispred crkve. Ona se i ne osvrnu na njih već uđe u pratnji Narzesa i pohita zavojitim 
stepenicama prema vrhu zvonika što se izdizao iznad hipodroma i odakle je mogla vidjeti cijeli 
grad. 

Upravo kad se popela do posljednje stepenice, čula je glasove. Tada je opazila ljude koji 
su se ovamo popeli prije nje. Bijahu to Justinijan, Tribonijan i Hestat, koji je zamijenio nesretnog 
Teodotusa, bivšeg zapovjednika excubitora. 

Car se okrenuo prema njoj, a crveni odraz davao je njegovom licu boju jasena. 

- Teodoro! - uzvikne on. - I ti si ovdje? - A onda s očajem u glasu nadoda: - Izgleda vrlo 
loše, vrlo loše! 

- Na koliko mjesta je izbila vatra? - upita ona. 

- Ne znam. Čini se kao da gori cijeli grad. Ima ih toliko da su ih morali zapaliti palikuće. 
Pogledaj! 

I on joj pokaže prstom prema zapadu. 

Na nekoliko mjesta ugledala je svijetle plamenove kako se uzdižu preko kuća. 
Mjestimično su plamenove sakrivali gusti oblaci dima na kojima je čudno poigravao mjesečev 
sjaj. U prvi mah učinilo joj se da je čitava Via Alta u plamenu. Kasnije je razabrala veličanstvene 


stupove i kipove Zeuksipova javnog kupališta kako ih proždire vatra. 

- Neki kažu da će Konstantinopolis biti zbrisan s lica zemlje i da su Kosroesovi poslanici 
krivi za taj opći palež - reče Justinijan duboko potišten. 

Druga ogromna vatra bješnjela je jugoistočno u pravcu Kipa vjetrova. Dok ju je 
promatrala, netko je iza nje uskliknuo: 

- Ito su zapalili! To je svetogrđe... - Bio je to car. Njegov je glas drhtao od užasa. 

Teodora se okrene i opazi kako su Justinijan i njegova dva pratioca jurnuli prema jednom 
od sjevernih prozora zvonika. 

- Što je tamo? - upita ona uplašeno. 

- Dođi da vidiš - reče Justinijan obeshrabreno. 

Napraviše joj mjesta i ona se digne na vrškove prstiju te pogleda preko ograde. 

Golemi plamenovi dizali su se prema nebu, a veliki dim u obliku gljive ispunio je cijeli 
vidik. Iza tih plamenova vidjela je još jednu strašnu vatru koja je pojačavala taj užasni sjaj. Čula 
je udaljenu viku i plač mnogobrojnih ljudi. 

- Sveta Sofija! - uzviknula je ne mogavši vjerovati svojim očima. - Zapalili su katedralu! I 
gledajte, tamo je nova vatra, zgrada senata je u plamenu. I crkva Sv. Irene iza nje također! 

- Ako su se usudili zapaliti crkve, kakvi su naši izgledi? - stenjao je Justinijan. 

Teodora se okrene prema njemu te mu reče glasom koji nije odavao očajanje nego bijes: 

- Ovo nije sveopće uništenje grada. Tu nema svoje prste Kosroes ili netko drugi. Ove 
vatre su zapalili odvratni pljačkaši. Možeš li vidjeti plamenove ili dim u sirotinjskim dijelovima 
grada? Ti bi se dijelovi najlakše mogli uništiti da je samo uništenje grada bio osnovni motiv. Ne, 
ove su vatre zapalili ljudi koji su opljačkali zlato i dragulje u svetištima. A ovo svetogrđe mora se 
strašno kazniti! 

Ali car je samo šutke stajao i gledao. Ona se radoznalo zagledala u njega, jer mu je izraz 
lica bio nekako neobičan i čudan. Opustio je vilicu, a oči su mu gledale tupo i neodlučno. 

Izgledao je utučen. 

Obuzeo ju je osjećaj samilosti. Nije ga prezirala, moglo bi se reći da ga je više žalila. 

U ovom teškom položaju Justinijan nije znao što bi zapravo trebalo poduzeti. U svojoj 
prosječnosti, sada je ostao uplašen, plah i smeten. 

Muškarci su bespomoćno gledali nove vatre. 

- Ja vas napuštam - izgovori Teodora naposljetku 1 spusti se stepenicama u društvu s 
Narzesom. 


Sati su se otegli u beskonačnost. Bjegunci su neprestano dolazili do zidova carske palače i 
molili da ih puste unutra. Bijahu to većinom svećenici priznate crkve, a među njima bio je i stari 
Hipija. Kasno su došli do zaključka da je car njihov jedini moćni prijatelj i pokajali su se što su 
poticali vrenje naroda. Justinijan je naredio da ih puste unutra i da ih smjeste kako treba. 

Osmatrači na zidovima stalno su izvještavali o novim vatrama koje su bješnjele gradom. 
Bez prestanka moglo se čuti urlanje pljačkaša kao pobješnjelih životinja u džungli. 

Do sada, međutim, nisu još zapalili carsku palaču i Justinijan je nastojao uvjeriti sama 
sebe da mržnja naroda nije uperena protiv njega. Govorio je svakome tko ga je htio slušati da je 
ova pobuna prolazna ludost koja zahvaća narod od vremena do vremena i da je u stvari samo 
posljedica suparništva između dviju stranaka, te da će prestati čim jedna od stranaka dobije 
prevlast. 

Malo prije ponoći, kad su već doznali da su bezbožni pljačkaši zapalili sedam crkava i 
mnoštvo ostalih javnih zgrada, došao je glas o teškoj nesreći. Vatra koja se širila zahvatila je na 


Via Amastriji samostan u kojem je bilo pedeset bespomoćnih bolesnika. Svih pedesetero je umrlo 
strašnom smrću, jer su bili preslabi i previše bolesni da bi mogli napustiti svoje krevete 1 izbjeći 
požaru. 

- Zločinci! - uskliknuo je Justinijan kad je to čuo. - Zašto gradski stražari nešto ne 
poduzmu? Gdje su vatrogasci koji bi trebali gasiti vatru? 

- Bojim se, Veličanstvo, da su gradski stražari i vatrogasci previše zaposleni pljačkanjem 
a da bi mislili na ma što drugo - primijeti Tribonijan. 

Justinijan divlje zalomi rukama. - Što da radim? - viknuo je plačnim glasom. - Ovo je 
anarhija, kaos! 

- Naredi da excubitori napadnu svjetinu - predlagala je Teodora. 

Ali car se šetao gore-dolje i nije se mogao odlučiti. Njegovo lice pokazivalo je borbu 
između neodlučnosti i straha. 

- Ne... ne!? - izgovori naposljetku. - Ne mogu poslati vojnike da kolju moj narod! On će 
se opametiti. Čekajmo. Do jutra će se sve smiriti! - Kod tih riječi njegovo se lice razvedri. - Da, 
siguran sam u to. Do izlaska sunca rulja će se smiriti i ljudi će se mirno vratiti svojim kućama. 

- Mnogi se neće imati kamo vratiti, jer im je vatra uništila domove primijeti Tribonijan. 

- To će nam pružiti mogućnost da pokažemo našu ljubav i milosrđe! - poviče Justinijan, 
kome su dobronamjerni prijedlozi vratili hrabrost. Okrenuo se Ivanu od Kapadokije, koji je stajao 
po strani. 

- Smjestit ćemo beskućnike, to obećavam! I podijelit ćemo odjeću i hranu. Neka to objave 
čim se uspostavi red! 

Ali dok je to govorio, urlanje u gradu nije prestajalo. Pucketanje plamenova postajalo je 
sve jače kako se vatra približavala zidovima palače. Plamen se dizao sve više i više. Čas bi bacao 
prema palači tamne sjene a čas je obasjavao crvenim svjetlom. 


GLAVA DVADESET SEDMA 


U kojoj Ivan od Kapadokije napušta palaču a Justinijan šalje narodu svetu povorku što je 
ljudi vraćaju natrag, i u kojoj rulja počinje napad na zidove palače. 


Iako je car vjerovao da će smiriti narod i ponovo zadobiti njegovo povjerenje darovima i 
blagošću, jedan član carskog vijeća nije se slagao s njegovim mišljenjem. 

Ivan od Kapadokije prisustvovao je vijećanju, ali nije dao nikakvu izjavu. Poslije se 
povukao u svoje odaje i neko vrijeme buljio u pod namrgođena lica. Svoje dlakave ruke savio je 
na leđa a šake čvrsto stisnuo. Kapi znoja sjale su na njegovim obrvama. 

Taj znoj nije uzrokovala vrućina, jer bio je mjesec siječanj i noć bijaše hladna, već ga je 
uzrokovalo veliko uzbuđenje. 

Nitko nije znao bolje od pretorskog prefekta kako su duboki bili korijeni tog ustanka za 
koji je Justinijan mislio da će ga tako lako umiriti. To nije bio trenutačni izraz nezadovoljstva. 
Plavi i Zeleni su se po prvi put ujedinili, a tome je upravo Ivan sam pomogao. On im je dao 
plamene fraze i parole koje su oni tako uspješno upotrebljavali. Sloboda s kojom se rulja kretala 
po gradu, pljačkala 1 palila vatre pokazala je da su gradski stražari ravnodušni ili - kako je tvrdio 
Tribonijan - da su se pridružili pljačkašima. Ivan je dobro znao tko je širio razmirice i posijao 
nevjernost među vojnike. 

Narod je bio spreman na oružje. Bio mu je potreban jedino vojskovođa koji će te različite 
elemente ujediniti, i čekao je nalog da izvrši ono što je on tako dugo planirao, a to je bilo 
uništenje cara i carice i njegov, Ivanov uspon na prijestolje. 

Ali te misli sada ga nisu veselile. Umjesto toga on je podigao svoje šake i stavio ih na 
sljepoočice zahvativši tako čuperke kose koji su okruživali njegovu ćelavu glavu. 

- O, furije! - stenjao je. - Zašto se to moralo dogoditi? 

Imao je osjećaj da mu je učinjena velika nepravda. Sudbina mu se i opet gorko narugala. 

Nakon velikog posla, mudrog stvaranja planova i strpljivog čekanja, njegovi su se planovi 
doduše počeli ostvarivati, ali s tom razlikom što je on ostao po strani, izvan svega. 

Znao je da rulja, treba vođu i smatrao je da bi mu ta uloga dobro pristajala. Po njegovim 
uputama brojni pobunjenici, koje bi on mogao naoružati i organizirati, brzo bi obračunali s 
braniteljima carske palače, jer se on već pobrinuo da ih potkupi. 

Ali tada se sjetio riječi koje je najavljivač Zelenih vikao na hipodromu: - »Kaznite 
ugnjetača!« 

Zatim riječi: »Istinu zna onaj... koji nas ugnjetava!« 

I napokon: »Poput Jude... oni će nestati!« 

Ivan obriše prstima svoje vlažno čelo. 

On je bio jedan od carskih činovnika kojeg je narod posebno mrzio. Bila je to njegova 
vlastita krivica. Posljednjih nekoliko mjeseci, kako je izgubio svaku nadu u uspjeh, odalečio se 
od onih s kojima je prije surađivao. Bez sumnje, Zeleni su smatrali da ih je iznevjerio, što je 
izazvalo njihovu mržnju. Što se tiče naroda, narod nije ni slutio da i on ima udjela u tom 
previranju, ali je imao dovoljno razloga da ga prezire, jer je bio više nego revan u obavljanju 
svojih dužnosti kao pretorski prefekt, nadajući se da će tako zadobiti Justinijanovu naklonost. 

Car je zahtijevao novac, a Ivan ga je pribavljao tako da je uvodio nove poreze, prodavao 


pravo na trgovinu bogatim trgovcima ili trgovačkim udruženjima, trgovao državnim 
imenovanjima i konfiscirao tuđu imovinu bez pravog razloga. Možda je malo pretjerao u toj 
svojoj revnosti. Znao je da su ljudi nezadovoljni, ali ga je ipak začudilo što se za vrijeme pobune 
nitko nije sjetio koliko je on imao udjela u njoj. 

Časak se bavio mišlju da iziđe iz dvorske palače, da se pokaže ljudima i da im se ponudi 
kao vođa. Ali najednom zatrese glavom. Oni mu uopće ne bi dali vremena da govori. Čim bi ga 
prepoznali, rastrgali bi ga na komade. Previše su ga mrzili zbog njegove bezobzirnosti. 

Za sada je samo stresao ramenima. 

Dobro. Ivan je imao smisla za filozofiju i mogao se prilagoditi svakoj prilici. Ako se već 
ne može pridružiti narodu, onda barem neće dopustiti da ga uhvate kao štakora u zamci. 
Usporedba sa štakorom koja mu je pala na pamet, nije ga nimalo povrijedila. Zapravo, mislio je 
da je to odlična usporedba, jer je jedna od karakteristika te inače toliko prezirane životinje da 
unaprijed zna kad će brod potonuti i kad ga treba napustiti. 

Kapadokijac je zvjerao po sobi kao da nešto traži. Zatim je skinuo svoj grimizni ogrtač, 
zlatne epolete, svoju ljubičastu i zlatnu tuniku, narukvice i cipele. Skinuo je sve čime bi mogao 
skrenuti na sebe pažnju. 


Pola sata kasnije jedan se lik pojavio na vratima što su vodila na kathismu hipodroma iz 
carske palače. Bilo je neobično što je netko prolazio tim putem, jer su samo carev komornik, 
zapovjednik excubitora i pretorski prefekt imali ključeve. No još je bilo neobičnije to što je osoba 
koja je tuda prolazila bila odjevena poput gubavca. 

Bio je to čovjek u prljavom bijelom plaštu koji je zakonom određen za gubavce, kako bi 
ih svi lakše primijetili iz daljine. U jednoj ruci nosio je zvonce, kojim su gubavci upozoravali na 
sebe prolaznike, što je također bilo propisano zakonom, a u drugoj ruci poveći štap. Glava mu je 
bila obavijena prljavim sivim velom kojim su gubavci sakrivali svoja užasno izobličena lica. 

Jedan trenutak taj je čovjek buljio u praznu arenu hipodroma, koja se gubila u zadimljenoj 
noći, dok je gornje redove sjedišta s vremena na vrijeme obasjavala vatra. Zatim je počeo silaziti 
stepenicama prema dnu arene. Prošao je stazu posutu pijeskom i spustio se bez oklijevanja prema 
Vratima smrti, koja su uvij'Čk bila otvorena. 

Kad je prispio do vrata, njegovo držanje i pokreti znatno su se promijenili. Zgrbio se kao 
da mu je strašna guba razrovala ne samo lice nego i tijelo. Sada je štapom nesigurno tapkao po 
mraku ne bi li tako našao put, kao da je slijep. Zvonio je pri svakom koraku. Ivan od Kapadokije 
je dokazao da je palača u bezizglednom položaju, a dokaz za to bijaše to što ju je napustio. 
Upravo se savršeno maskirao za svoj bijeg, jer se jednom gubavcu svako sklanjao s puta i nitko 
ga nije napadao, jer se vjerovalo da je dodir s njim - dodir sa smrću. 

Njegov je štap odjekivao popločenom ulicom, a zvono mu je tužno zvonilo. Pogrbljen 
čovjek išao je uz vanjski zid hipodroma koji je vodio prema Via Alti, pogledao prema zapadu 
gdje je na jednom od sedam brežuljaka grada gorjela strašna vatra, okrenuo se prema istoku gdje 
su se nalazili dvorski vrtovi i sudnica. Zatim se uputio prema Augusteumu, gdje su pljačkaši 
polomili police za knjige, izgazili rukopise pisane na pergameni i papirusu, rukopise što su 
sadržavali djela pjesnika, povjesničara 1 filozofa stare Grčke, Rima, Egipta i Perzije, i razbacali ih 
naokolo kako bi zadovoljili svoju žeđ za uništavanjem. 

Gubitak znanstvenih knjiga nije mnogo ražalostio Ivana od Kapadokije. Malo je mario za 
znanost, a sada mu je bilo mnogo važnije da se neopazice izvuče iz meteža u koji je upao. Tisuće 
ljudi u Konstantinopolisu ga je poznavalo. Drhtao je pri pomisli da bi ga netko mogao prepoznati. 

Arkade Augusteuma nisu bile uništene, ali je na suprotnoj strani trga vidio ostatke 


spaljenog senata. No okrenuvši se prema sjeveru, gdje su se nalazila Eugenijeva vrata, koja su 
vodila na gradski gat Zlatni Rog, imao je što vidjeti. Velika katedrala Sv. Sofije bila je pretvorena 
u zgarište. Njeni zidovi i krov su se srušili. Vatra je još tinjala. Čak i Ivan, koji nije bio pobožan 
već praznovjeran čovjek, osjećao je kako mu trnci prolaze leđima dok je promatrao ostatke 
katedrale. 

Do sada nije još nikog sreo. Činilo se da se narod povukao od palače i spaljene katedrale, 
kao da je tamo izbila kuga, ili kao da su ta mjesta ukleta. Ali ubrzo pošto je prošao Sv. Sofiju 
naletio je na prvog mrtvaca. Bio je to nekakav starac, vjerojatno Židov. Bijela mu je brada bila 
poprskana krvlju, a pokraj njega je ležala mala djevojčica, vjerojatno njegova unuka. Nije joj bilo 
više od pet godina, a glava joj bijaše smrskana. Ulični pas lizao je krv s pločnika. Kad je opazio 
gubavca, zarežao je na njega. 

Ulica ispred njega bila je zadimljena i Ivan zastane u hodu. Tada razabere da dim dolazi 
od crkve Sv. Irene te pohita tamo. Opet jedan mrtvac. Ovaj put to je bio jedan svećenik koji je 
izgledao kao da su ga rastrgali vuci. Pri svjetlu požara nekoliko se ljudi među sobom borilo za 
kalež koji su uzeli s oltara. 

Lik u bijelom plaštu je prošao. Ispred njega, u mraku, ljudi su trčkarali amo-tamo, 
neprestano vičući; čulo se razbijanje zakračunatih vrata i vika žena. Nije mogao vidjeti što se 
događa, jer mu je dim tjerao suze na oči i silio ga na kašalj usprkos zaštiti koju mu je pružao sivi 
veo. Ipak je razabrao da se nalazi u bogatijem dijelu grada, gdje su pljačkaši dali oduška svojim 
strastima i svom nezadovoljstvu. 

Na stepenicama jedne bogatije kuće ugledao je čovjeka odjevena u togu. Bio je to senator 
Figul, vrlo poštovan i ugledan patricij. 

Zatim se dogodilo nešto što ga je uvjerilo koliko je bio mudar što se zamaskirao. 

Vrata kuće bila su širom otvorena, a unutrašnjost obasjana jarkim svjetlom. Iz 
unutrašnjosti dopirahu ženski krikovi. Najednom je izletjela kroz vrata jedna mlada i lijepa žena, 
čije lice bijaše uprljano od suza. Kose su joj bile raspuštene. Dva pijana roba trčala su za njom. 

Uputili su se ravno prema Ivanu, koji se povukao. Djevojka je trčala što su je noge nosile, 
i kad je kroz dim spazila lik u bijelom plaštu ispred sebe, zaustavila se, a lice joj je poprimilo 
izraz užasa.U taj čas njeni su je progonitelji dostigli i zgrabili. Ona se nije otimala i Ivan je vidio 
kako su je umjeli u kuću. 

U gradu je vladao opći kaos. Robovi su se u mnogim dijelovima grada pridružili 
pubunjenicima i okrenuli se protiv svojih gospodara. Činjenica da su senatora Figula ubili 
njegovi vlastiti robovi, zaposjeli njegovu kuću i silovali njegove žene, nije, međutim, ni najmanje 
dirnula Ivana. Umjesto toga on je bio. sretan što mu je odijelo gubavca tako dobro poslužilo. 

Što je žurio dalje prema carskom arsenalu, sve je više vidio takvih scena. Smeće i mrtvaci 
ležali su po ulicama. Na mnogim mjestima ljudi su provalili u dućane, a robu koju nisu mogli 
ponijeti razbacali su naokolo. Nešto se pomaklo na vratima jedgog dućana. Mrtvac se zaljuljao na 
dovratniku o koji su ga objesili. Po odijelu zaključio je da je taj čovjek morao biti ugledan 
trgovac. Njegove su noge bile bez obuće i Ivan je vidio kako su mu pljačkaši spalili stopala 
izrezavši ih užarenim željezom. Vjerojatno im nije htio reći gdje je sakrio novac. 

Na jednom mjestu plakalo je dijete koje nije imalo više od dvije godine. Sjedilo je samo, 
napušteno. 

U taj čas gomila pljačkaša prolazila je ulicom. Vikali su i pijano se smijali. Mnogi od njih 
nosili su hunska odijela, tunike s rukavima koji su bili tako široki da su nalikovali na krila 
šišmiša, te brade i brkove, što je bila moda Juventi Alcinoi, iako su mnogi od njih bili jedva izišli 
iz dječačke dobi. Ponašali su se kao da im nitko nije ravan. Neki od njih nosili su zapaljene 
baklje, a jedan u sredini nosio je visoki štap na koji su nataknuli ljudsku glavu, vjerojatno glavu 


kakvog gradskog stražara koji je vjerno obavljao svoju dužnost. Ova skupina mladića imala je u 
planu da do kraja uništi Augusteum. 

Odjednom se Kapadokijac veoma uplaši. Opazio je među njima jednog kojeg je dobro 
poznavao. Zar to nije Keron, sin senatora Polemona, kojeg je prognala carica? Riječ o pobuni 
proširila se u provincije i neprijatelji cara 1 carice nagrnuli su u grad ne bi li sudjelovali u 
njihovom svrgavanju. 

Jedan trenutak Ivan je razmišljao neće li ga oči onog kojeg je tako dobro poznavao 
prepoznati unatoč njegovom odijelu. Međutim je Keron, čije je lice pocrvenjelo od vina, samo 
opasno mahao svojom bakljom, ali ga je pustio da prođe. 

Naposljetku spazi ispred sebe ogromne zidove arsenala. Zgrada je bila netaknuta i mnogo 
se ljudi sjatilo pred njom. U udubinama zidova mnogobrojne posude sa smolom osvjetljavale su 
prostor 1 Ivan je vidio kako ljudi uzimaju oružje 1 štitove, a nadgledavao ih je njegov znanac 
Sergije, nekadašnji zapovjednik excubitora, kojeg je on unaprijedio. Gubavac načas zastane 
pitajući se da li da se pokaže svojem nekadašnjem oficiru i nekim pripadnicima Plavih i Zelenih, 
koje je također prepoznao. 

Ali tada je čuo kako je netko u sav glas viknuo njegovo ime, i okrenuo se u pravcu odakle 
je glas dolazio. Jedan govornik u crvenoj odjeći stajao je na stepenicama arsenala i upućivao 
ljudima cijelu bujicu riječi protiv svih onih koji su imali vlast. 

»Smrt Justinijanu! Smrt bludnici Teodori! Smrt leglu njihovih ljubimaca koji su se 
obogatili na račun našeg rada i naše krvi! Smrt nabuhlom ubojici Ivanu od Kapadokije...« 

Masa je bučno povlađivala njegovim riječima. Sergije i ostali promatrali su govornika 1 
pljeskali mu. 

Gubavac se izgubi. Sada mu je postalo jasno da je sve potpuno propalo: ovaj govornik 
koji ga je osudio na smrt bio je jedan od njegovih urotnika koje je on godinama plaćao i vježbao. 

Pošto je napustio arsenal, pohitao je prema zapadu duž tamne ulice koju su pobunjenici 
ostavili netaknutu. Užasnuti stanovnici zakračunali su sva vrata i zatvorili sve prozore. Dim je 
postajao sve gušći i Ivan se približavao jednom dijelu grada koji je sav plamtio. Ipak, nastavio je 
u tom smjeru, jer je htio doći do Eugenijinih vrata. 

Susretao je bjegunce koji su trčali u svim pravcima, majke s malom djecom u naručju, 
dok su se starija držala njihovih sukanja, muškarce koji su nosili ono što je ostalo od njihove 
imovine. Jedna stara žena nosila je psa. Svi ti jadni ljudi napustili su svoje domove, a što je dalje 
išao njihov se broj sve više povećavao. 

Jedan tren je zastao kako bi ih propustio. Kleo ih je. Tada je jurnuo naprijed. Kad je 
zaokrenuo iza ugla, ugledao je ono od čega su oni bježali. 

Čitav trg se srušio, a cijela jedna strana ulice bila je u plamenu. Vatra je izbijala iz prozora 
i krovova. Vrućina je bila nepodnošljiva. Prasak greda koje su padale i povremeni povici parali su 
mu uši. 

Načas pomisli da je sve gotovo, ali tada opazi da gori samo jedna strana ulice. Možda bi 
izbjegao opasnosti ako bi brzo protrčao ulicom. Jednom rukom držao je veo pred licem, kako bi 
se zaštitio od vrućine, te se približi gorućim kućama. 

Opazio je malog čovjeka koji kao da se nije bojao gorućih kuća, nego je lomio rukama i 
gledao prema vatri. - Moja žena, moje dijete! Ostali su unutra! 

Ivan se i ne osvrnu na njega. Stisnuvši se uza zid, počeo je trčati. Mali čovjek, po čijim su 
obrazima tekle suze, pošao je za njim. U svom bolu vjerojatno nije ni opazio da čovjek ispred 
njega nosi odjeću gubavca. Kapadokijac nije želio njegovo društvo i zato ubrza korake. 

Najednom pogleda gore, užasnut. Zid zapaljene zgrade opasno se nagnuo. 

Zaboravivši da nosi odjeću gubavca, Ivan poče trčati. Koji trenutak zid se još održavao 


uspravno, zatim se nagnuo prema njemu i počeo se rušiti. 

Trčeći svom snagom, uspio je izbjeći katastrofu; zid se uz prasak srušio na zemlju, a 
tisuće varnica zakovitlalo je zrakom. Ali on se spasio. 

Osvrnuo se. Zid koji je pao zakrčio je cijelu ulicu i kuće na drugoj strani počele su 
također gorjeti. Mali čovjek koji je išao za njim, našao je smrt pod ruševinama zida. 

Ivan je drhtao od užasa. Jedva je uspio da se spasi. No ubrzo se pribra. Nije bio daleko od 
gradskih vrata. Ovaj dio grada nije zahvatila vatra. Nastavio je hodati. 

Svake noći vrata bi se zatvarala, a stražari bi ih čuvali. No ove noći vrata bijahu otvorena i 
nijednog vojnika nije bilo u blizini. Mnoštvo ljudi guralo se kroz vrata krčeći sebi put laktovima. 
Ali i ti što su bježali iz zapaljenog grada odmah su dali mjesta gubavcu bojeći se da ga se ne 
dotaknu. 

Spustivši se stepenicama do gata, Ivan se našao u strašnoj gužvi. Gat je bio prepun, a ljudi 
su neprestano pristizali. Molbe i plač čuli su se do neba. U tami odjekivali su krici ljudi koji su u 
gužvi padali u more. Kako nitko nije imao ni vremena ni volje da ih spasi, ti su nesretnici 
utapljali. 

Zapovjednici brodova, bojeći se da njihovi brodovi ne potonu pod težinom mnoštva koje 
je grnulo na njih, odmakli su ih podalje od gatova. Neki brodovi otisnuli su se od obale, njihova 
se užad zaplela i mornari su vikali, rezali ih, tukli se na palubi ili veslima i prečkama tukli 
plivače, koji su se htjeli domoći broda, a njihove glave izvirivale su iz vode obasjane crvenim 
svjetlom. Ali i u tom metežu odjeća gubavca pomogla je Ivanu. Ljudi su ga gledali, križali se, 
promumljali molitvu kakvom svecu i divlje se tukli, kako bi mu učinili mjesta. 

Uspio se dočepati mjesta gdje je obično bila vezana njegova lađa. Nije je bilo tamo. 

Bijesno je gledao oko sebe. Samo četvrt milje odatle, preko Zlatnog Roga, svjetla Sike su 
mu se rugala. 

Razderao je svoj veo i skočio u more. 

Nekoliko minuta kasnije sirijski vojnik na donjoj palubi jednog broda zavitlao je veslom 
kad mu se jedan plivač približio. 

- Natrag, ili ću ti razbiti glavu! - vikao je. 

Umjesto odgovora plivač mu je nešto dobacio. To je palo na palubu uz metalan zvuk i 
mornar se osvrne. Sagne se -i podigne odbačeni predmet: bio je to zlatnik. 

- Dobit ćeš ih još ako me pustiš na palubu - reče mu čovjek iz vode. 

- Što se to zbiva? - upita kapetan koji je upravo dolazio. 

- Ovaj čovjek nudi zlato - odgovori mornar. 

- Dovedi ga na palubu. 

Ali kad se Ivan od Kapadokije popeo na rub broda, oba mornara ustuknuše. 

- Gubavac, gubavac! - uzvikne kapetan. - Nosi se s broda ili ću te zaklati! 

- Nisam gubavac već čovjek koji može dobro platiti svoj put reče Ivan mirno i zbaci plašt 
sa sebe. Stajao je u tunici. Odjeću gubavca bacio je u more. 

- Ti nisi gubavac? - upita ga kapetan, koji mu je još uvijek prijetio nožem. 

- Gledaj moje prste, svi su cijeli kao i tvoji - reče Ivan. Samo sam uzeo to odijelo da se 
lakše izvučem iz grada. 

Kapetan ga pažljivo osmotri. Kako su znakovi grozne bolesti očiti, on se brzo uvjerio da 
Ivan govori istinu. 

- Dakle - reče - možeš li platiti? 

Ivan otkopča svoj pojas i skine kesu prepunu zlatnika. 

- Koliko moram platiti, ako me uzmete do Sirije? - upita. 

Kapetan i njegova posada nisu nikada vidjeli Kapadokijca i nisu znali kako je važan 


njihov novi putnik, ali su međutim pokazali svoju uobičajenu gramzljivost. 

- Uzet ću sav sadržaj kese - reče kapetan. 

Ivan od Kapadokije napravi kiselo lice, ali je pružio kapetanu kesu. Napokon, to je bilo 
jeftino, pogotovu ako se uzme da je na taj način izbjegao bijesu naroda u Konstantinopolisu. 


Justinijan nije sklopio oka cijele noći, a Teodora je spavala samo na mahove. Kad je 
svanuo dan, bila je budna. Oko nje stajale su njene žene, toliko zaplašene da čitave noći nisu 
mogle zaspati. Sva lica oko nje bila su blijeda i neispavana. 

Da pokaže kako je mirna, Teodora je naredila da joj rano donesu doručak. Ali, iako je 
pokušavala jesti kao da se ništa nije dogodilo, jelo joj nije išlo u tek, jer su joj pričali kako su 
izgorjele arkade Augusteuma, veliki bazar i knjižnica, koja je sadržavala mnoge carske rukopise 1 
knjige. 

Ta mjesta bila su u blizini carske palače. Od Augusteuma ostale su ruševine, a dok je 
vatra plamsala, varnice su padale i unutar zidova palače izazvavši manji požar koji su odmah 
ugasili. Zrak bijaše zagušljiv od izgorjelog drva i teško je bilo disati. 

- Što ćemo učiniti? Što će se dogoditi? - pitale su dvorske dame u strahu. 

- Držite glave gore! - odbrusi im Teodora. 

Dvorske se dame rasprše u malim grupama, a neke od nj ih stadoše plakati. Okrenule su se 
prema carici, čiji je lik bio tako malen. Ona je sjedila šutke i bezizražajno na velikom stolcu. 
Jedino nju nije obuzela panika zbog nesreće koja ih je zadesila, i to njeno držanje pružalo im je 
utjehu. 

Antonina i Krisomalo zadržavale su se instinktivno što bliže carici u tom času velike 
opasnosti, osjećajući da je sudbina Teodore i njihova sudbina. 

- Tko je kriv za ove strašne događaje? - pitala je Antonina. 

- Netko mora biti kriv! 

Kako je bila u strahu, nije obratila dovoljno pažnje svome izgledu i crnilo kojim je 
namazala trepavice kapnulo je na jedan obraz pa je izgledalo kao da se zamazala čađu. 

- Nitko nije kriv - reče Teodora otresito. - Stanovništvo je izvan kontrole, to je sve. 

Ona podigne pogled i vidje kako se približava Narzes s izrazom olakšanja na licu. Eunuh 
nikada nije postavljao suvišna pitanja. 

- Carsko Veličanstvo - reče on. - General Belizar i Mundus nalaze se u atriju. 

Belizar i Mundus! Oni bijahu iskusni vojnici. Njihova imena ispuniše joj srce novom 
nadom. 

- Neka odmah uđu - odvrati. 

Belizar je sa svojom lavljom glavom izgledao odlučno i samouvjereno. Mundus je bio 
manjeg rasta od Belizara, i krivonog, ali čvrsto građen. Lice mu je imalo visoke jagodice, oči 
bijahu nekako kose, a brada crna i rijetka, što je ukazivalo na njegovo hunsko porijeklo. 

Kad su klekli pred nju i htjeli joj poljubiti stopala, ona im naredi da ustanu. 

- Nemamo vremena za ceremonije, moji generali - reče Teodora. 

- Što vas nosi na moj ženski dvor? 

- Razgovarali smo s carem - odgovori Belizar. - Došli smo da se poklonimo našoj carici. 

Mundus ga začuđeno pogleda. Po prvi put bio je u tom dijelu palače te ga je sve zanimalo, 
a pogotovu dvorske dame i njihove krasne haljine. Njegove oči padoše na Antoninu, koju jedva 
da je poznavao. Teodora s nezadovoljstvom primijeti da je bivša kurtizana, koliko god bijaše 
prestrašena, ipak značajno pogledala Mundusa ispod oka, kao prava namiguša. 

Međutim, Belizar to nije primijetio. 


- Što misliš o ovim događajima? upita ga Teodora. 

- Nije dobro - odgovori on. 

- Što da radimo? 

- Ne znam. 

Belizar bijaše odlučan i trezven. Mundus, koji je podigao svoj malo začuđeni pogled s 
generalove žene, stajao je šutke. Poput prave žene, Teodora je tražila zaklon u njihovoj hrabrosti i 
snazi. 

- Drago mi je da ste ovdje - reče. - Što kaže car? 

- Njegovo Carsko Veličanstvo još nije donijelo odluku - odgovori Belizar. - Bili smo 

- Jesi li ti što predlagao? 

- Jesam, Veličanstvo. Ali moj se prijedlog nije svidio caru. 

- Što si predložio? 

- Da napadnemo pobunjenike. 

- Možemo li se pouzdati u excubitore?- upita ona malo začuđeno. 

Belizar prezirno puhne. - Na te igračke od vojnika? Ne. 

- A kako bi proveo u djelo ono što si predložio? 

- Prošle noći, kad su se stvari okrenule na gore, ja sam iz opreza uveo komitate unutar 
zidova palače, a to isto učinio je Mundus sa svojim Herulijancima. Utaborili smo se iza Porfirne 
palače pokraj mora gdje se tlo spušta. 

- Koliko ih ima? 

- Devet stotina komitata i sedam stotina Herulijanaca. Zajedno ih ima šesnaest stotina. Ali 
oni su, Veličanstvo, pravi vojnici. 

- Rado bih ih vidjela. 

On se pokloni. 


Sjedeći u svojoj carskoj nosiljci, Teodora je primila pozdrave komitata i Herulijanaca koji 
su se utaborili pokraj mora. Primijetila je da je u njihovom taboru sve čisto i uredno, a oni su 
stajali šutke i mirno u redu. 

- Oni ne izgledaju bogzna kako u usporedbi s excubitorima, Veličanstvo - primijeti 
Belizar. - Ali oni će se boriti. 

Ona se jedva složila s njime. Oklopi komitata i njihovi čelični šljemovi nisu izgledali 
naročito, ali je na njima mogla vidjeti znakove borbe. Njihovi dugački mačevi u tokovima gotovo 
su doticali zemlju, što im je smetalo pri hodanju, ali ti vojnici bili su konjanici. Ispred sebe nosili 
su koplja a preko leđa lukove i tobolce sa strelicama. Doimali su se kao ratni veterani. 

Iza njih stajali su u redu herulijanski plaćenici. Ti su ljudi izgledali divlje poput vukova. 
Nosili su bojne sjekire i izrezbarene mačeve te grubo izdjelane šljemove i okrugle željezne 
štitove. Nisu imali velike oklope, jer se to protivilo njihovim običajima, nego su tijela prekrili 
krznom i kožama divljih životinja. Bili su na glasu zbog jurišanja na neprijateljske redove. 

Teodora je gledala vojnike s odobravanjem. Na njenu zapovijed nosači spustiše nosiljku i 
ona stupi na tlo. 

- Vjerujem da se možeš pouzdati u ove ljude - reče Belizaru. 

- Da, Veličanstvo. 

Oba generala bijahu mnogo viši od nje, ali obojica sagibahu glave sa šljemovima prateći 
svaku njenu riječ. U tom teškom času Belizar i Mundus osjetiše da je ta mlada žena građena od 
čelika. Promatrajući kako drži glavu i kako gleda, nadali su se da će naići na odlučnost i čvrstu 


volju, koju za sada još nitko nije pokazao. 

- Što bi učinio kad bi imao slobodne ruke? - upita Teodora Belizara. 

- Dopusti nam, Veličanstvo - odgovori Belizar gotovo u zanosu - da barem povedemo 
naše vojnike niz Via Altu. 

- Pobunjenika ima više nego šesnaest stotina, možda čak i sto puta šesnaest stotina - 
odgovori ona. 

- Svjetina! Svjetina je uvijek kukavički raspoložena, Veličanstvo. —i Ljudi vole uništiti 
sve ono što je bespomoćno, ali mi nismo bespomoćni! Mi ćemo pokazati rulji. Neće to nikada 
zaboravti. 

- Dozvolu mora dati car. 

On se složio s time. Neko vrijeme stajala je šutke razmišljajući i promatrajući redove 
vojnika, dok su Belizar i Mundus gledali poput pasa koji čekaju da im gospodar skine uzice kako 
bi mogli slobodno jurnuti u lov. 

- Molit ću ga da vam dozvoli reče ona pošto je razmišljala nekoliko trenutaka. 

Oba generala su klekli pred nju i zahvalili joj se. 

Kad se Teodora vratila u palaču Dafne, našla je Justinijana, kako je i očekivala, u njegovu 
uredu. Tu su bili i Tribonijan, vrhovni patrijarh Hipija, excubitor Hestat i nekoliko drugih visokih 
dostojanstvenika. Opazila je da nema pretorskog prefekta. 

Čim je ušla, car je skočio sa svoga stolca. 

- Teodoro! - uzviknuo je. Drago mi je da si došla! Upravo smo donijeli odluku! 

- Kakvu? - upita ona. 

- Poslat ćemo ljudima izaslanstvo... 

- Valjda se nećete s njima pogađati! 

- Ne to, draga. Svakako, znam kao što i svi znaju, kako su se užasno ponijeli. Ali oni su 
izvan sebe. Zar ne misliš tako? Čim dođu k sebi, opet će postati naši dobri i vjerni podanici. 
Moramo im dati priliku... 

- Kako? 

- Poslat ćemo im sveto izaslanstvo patrijarha, biskupa i svećenika, koji će nositi svete 
relikvije koje smo spasili iz katedrale Sv. Sofije i pozvati ih da se vrate svojim kućama i da se 
smire. 

U prvi mah nije znala što da kaže na ovu odluku koja bijaše izraz slabosti. Pitala se tko je 
iznio taj prijedlog kojega se Justinijan tako grčevito držao, jer mu je omogućavao da izbjegne 
drastične mjere. Bila je sigurna da neće uspjeti. 

- Ako je rulja tako malo marila za svete stvari da je zapalila katedralu i šest ostalih crkava, 
misliš li da će mariti za svete relikvije i svećenike? - upita Teodora. 

Justinijan nije osjetio porugu koja je bila u njenom glasu. 

- Ne znam - reče on kao netko tko je na rubu pameti. - Ne možemo znati dok ne 
pokušamo. Ali to nam je posljednja šansa, mislim. Ne znam što bih drugo mogao poduzeti... 

On zastane u pola rečenice, jer je osjećao da se ona ne slaže s njime zato je polako izgubio 
nadu kojom se dosad zanosio. Pogledao ju je s očajem u očima. 

Nato će ona: - Belizar traži dozvolu da povede svoje trupe niz Via Altu. 

- Trupe! To bi samo još više pogoršalo stvari! To bi razbjesnilo masu. Mi im se moramo 
dodvoriti, a ne da ih razljutimo. Uostalom, oni bi ga ubili kao i sve ostale s njime! 

- Jane mislim tako. Vidjela sam njegove vojnike i vjerujem da se razumiju u svoj posao. 
On hoće da pokuša; zašto da ga u tome osujetimo! 

Car se uhvati za glavu. - Ne znam što da kažem. Ne, to je previše opasno! Sveta povorka 
je mnogo bolja ideja. Narod barem neće napasti izaslanstvo svećenika i svetih relikvija! 


Ona se zamisli. - Dobro - reče napokon. Ako se biskupi i ostali svećenici ne boje, neka 
svakako idu. Ali, u međuvremenu, zaklinjem te, o Veličanstvo, dozvoli istodobno i Belizaru da 
ide... 

- Možda imaš pravo - reče Justinijan. - Neka Belizar ide. Ali zapamti ovo: on mora ići 
samo kao pratnja povorke svećenika. Ništa više! Želim da njegovi ljudi ostave svoje lukove. 
Tako neće doći u napast da nekom bez potrebe zadaju rane. On će ići s naredbom da izbjegava 
borbu. Jesi li razumjela? 


Čekanje se Činilo beskonačno. Belizar, koji je u početku slušao nalog sa čuđenjem, a 
zatim s bijesom, pustio je da biskupi i svećenici pola sata prije njega prođu kroz kapiju Kalke. Iza 
njih su išli prvo Herulijanci, a onda komitati, koji su nosili samo mačeve i štitove. General se nije 
izjasnio o tom manevru, ali je bilo očito da ga smatra glupim i uzaludnim, a osim svega opasnim. 

Svećenici u povorci nosili su zastave biskupa i patrijarha, zlatne križeve i posebne križeve 
koji se nose samo u povorkama, posude sa zapaljenim tamjanom, zlatni kip Djevice visok pet 
stopa, svete relikvije kao što su mošti svetaca, komadić Isusova odijela, suze Djevice Marije koje 
su čudom spasili u boci, maramicu s Isusovim likom, sliku Majke božje koju je slikao sv. Luka, 
odjeću malog Isusa, Mojsijev štap i ostale vjerske tričarije. 

Stari Hipija išao je dostojanstveno ispod bogato ukrašenog baldahina, dok su ispred njega 
nosili njegovu zastavu i križ. 

Mada su nosili sve svoje relikvije, većina svetih otaca nije bila osobito oduševljena. U taj 
čas pričinjalo im se da božja zaštita nije tako moćna kao zaštita koju su im pružali kameni zidovi 
palače. 

S krova palače Kalke povorku su promatrale Teodora, Antonina, Krisomalo i još neke 
dvorske dame. 

Strašno je bilo gledati grad u plamenu. Crni, gusti stupovi dima uzdizali su se prema nebu 
i podsjećali na trzanje umirućih gmizavaca, sve dok oblak koji su stvorili nije prekrio cijeli grad. 
Sunce je izgledalo poput bijele kugle koja je od vremena na vrijeme iščezavala. Smrad nagorjelog 
i spaljenog drveta dražio je nosnice. 

Teodori se činilo da se požar sve više širio, da su zaplamsale nove vatre, bilo da ih je 
netko potpalio bilo da su se proširile od vatara koje su već gorjele. Dvije petine grada do temelja 
su izgorjele. 

- Što je to - uzvikne odjednom Krisomalo, primijetivši vatru što je buknula poput vulkana, 
dajući općoj slici paleža još stravičniji izgled. 

- To su skladišta u trgovačkoj četvrti - reče Teodora. - Vatra je zahvatila ili skladište ulja 
ili drva ili smole ili nečeg što je lako zapaljivo. Sve je odjednom planulo; eno tamo je buknula još 
jedna nova vatra! 

Ponovo i ponovo vatre su zaplamtjele, a komadi zapljenog materijala poletjeli su prema 
nebu kao meteori, zatim se rasprsnuli u tisuće varnica koje su dalje širile požar. Smrad od 
izgorene robe, tkanine, kože i žita, ispunio je zrak. Vrhovi obližnjih brežuljaka sjali su se kao 
unutrašnjost velike peći. 

Dugo je vremena prošlo otkako su komitati nestali u dimu ulica. Teodora se pitala što se 
dogodilo s Belizarovom ekspedicijom koju je predložila, a koja je bila sputana Justinijanovom 
naredbom da izbjegava borbu. Da li su Belizar, Mundus i ostali hrabri ljudi ležali mrtvi na 
ulicama? 

Još jedna misao pala joj je na pamet. Koliko je ljudi nestalo u vatri, onih bijednih 
bolesnika u samostanu? Sigurno tisuće, a da se i ne govori o onima koje su ubili pljačkaši i 


razbojnici. 

Oko tri sata poslije podne netko je zavikao đa se izaslanstvo vraća u palaču. 

Kroz crni i gusti dim koji kao da se kretao po tlu i sakrivao kuće, ulice i drvorede vidjeli 
su se ljudski likovi. Za nekoliko minuta mogli su prepoznati biskupe, patrijarhe i ostale 
svećenike. 

Teodori se učinilo da su se poštovani svećenici brže vratili nego što su krenuli. Neki se 
uopće nisu ni vratili, jer ih je masa kamenovala. 

Stari Hipija i njegovi đakoni išli su na začelju povorke koja jedva da je nalikovala na 
povorku. Zastave, križevi 1 relikvije bijahu izmiješani, a obični svećenici išli su uz prelate ne bi li 
što prije stigli pod okrilje dvorskih zidina. Brada vrhovnog partrijarha drhtala je od uzbuđenja, ali 
od svećenika on je bio najmanje obuzet panikom. Oči svetih otaca bile su crvene od dima. Bili su 
raščerupani, oprljeni vatrom, poderane odjeće i očito sretni što su se dokopali zidova palače. Čim 
su prošli kroz vrata palače, rekli su da su sve relikvije uspjeli spasiti, osim zlatnog kipa Djevice 
Marije i kola na kojima su ga vozili. 

Izdaleka dopirala je buka i vika kao da se vodi borba. 

Na neznatnoj udaljenosti od svećenika povlačili su se Herulijanci stupajući u uzornom 
redu, s Mundusom na čelu. Išli su polako, povlačeći se, obazirući se i bijesno psujući. Neki su 
krvarili, neki su imali spaljene brade i obrve. Krzna su prebacili preko štitova, a tijela su im 
također bila spaljena. Nisu se svi vratili. 

Pošlo ih je sedam stotina, a vratilo ih se oko šest stotina. 

Mundus ih je uveo pod zaštitu zidova palače, svrstao ih u redove i zapovjedio je da čekaju 
svoje drugove pod vodstvom Belizara. 

Kroz oblake dima Teodora je nazirala komitate koji su se također povlačili. Prvi redovi su 
stupali u redu, iako su se neprestano osvrtali, ali što su dolazili bliže postajalo je sve očitije da se 
na začelju povorke vodi borba. 

Kad se mogao vidjeti i posljednji red njihova odreda, carica je opazila da oficiri imaju 
muke kako da održe ljude u redu i spriječe rasulo. 

Sada su išli vojnici koji su se zaštićivali svojim štitovima. Svaki čas doletio bi poneki 
kamen i udario u oklop a nerijetko i u živo meso. 

Zalaznica komitata bila je u neredu, jer su se vojnici tukli s masom koja ih je pratila. 
Držali su mačeve, a mnogi od njih bili su krvavi. Oklopi su im bili ulupljeni od udaraca 
kamenjem. Poneki je vojnik šepao, ili su ga pridržavali drugovi, ali su svejednako izazivali svoje 
neprijatelje koji su ih pratili vičući, bacajući kamenje i vrijeđajući ih, no uvijek na udaljenosti. Sa 
zalaznicom došao je i Belizar. 

Rulja se zaustavila ispred palače, a metež u pokrajnim ulicama postade još veći. 


Posljednji je kroz vrata palače ušao Belizar. Velika brončana vrata se zatvoriše. Dok je 
Mundus odvodio oba odreda u njihov tabor, Belizar je podnio izvještaj Justinijanu i Teodori, koji 
su ga čekali pred carskim uredom. 

- Spasili smo svećenike i većinu relikvija - rekao je general. - Rulja se zaletjela među njih 
kao vukovi među ovce prije no što smo mi stigli. Herulijanci su najviše stradali, mislim da ih je 
stradalo više od stotinu spasavajući svećenike od razbješnjele rulje. Moram ti reći da barbari 
bjesne zbog gubitaka! Još ne znam koliko je poginulo mojih komitata, ali mnogo ih je stradalo za 
vrijeme povlačenja. Računam da ih je poginulo oko pedeset. Sve skupa sto pedeset! 

Mogao je dodati da je sto pedeset ljudi poginulo zbog jednog glupog naloga. Od samog 
početka nije se složio s Justinijanom đa će svećenici i relikvije smiriti narod, a još se manje složio 


s njegovim nalogom da ne napadne nego da se samo brani od napada, što je njegove vojnike 
stavilo u podređen položaj. 

- Pošto sam zaštitio svećenike, zapovjedio sam da se povučemo nastavio je Belizar. - Bilo 
je jasno da ćemo svi izginuti ako ostanemo na ulicama. Vatra nas je palila, a gorući zidovi 
neprestano su se rušili na nas. Neki ljudi stradali su pod užarenim zidovima. Rulja se popela na 
one kuće koje još nisu bile u plamenu, pa kako nismo imali uza se lukove i strelice, nismo im se 
mogli oduprijeti. 

- Upravo kao što sam rekao! - uzvikne bespomoćno Justinijan lupnuvši se rukama. - 
Budite sretni da ste se uopće izvukli! 

Nije shvaćao da je tomu kriva njegova zapovijed da vojnici pođu bez oružja. 

Teodora pogleda Belizara. 

- Kakve će biti posljedice? 

- Rulja vjeruje da nas je pobijedila, a to je opasno. 

- Koji dio grada možeš braniti? - upita ga. Kao obično, odmah je prešla na stvar. 

Belizar ju je ozbiljno gledao. 

- Za sada samo palaču. Možda ostatak Augusteuma, senat i katedralu. To je sve. 

- Sa šest stotina ljudi doista ne možeš više obraniti - uzvikne Justinijan. 

- S tvojim dopuštenjem, Veličanstvo, s nešto manje od petnaest stotina ljudi - nato će 
Belizar. 

- Što je s excubitorima? 

- Oni ništa ne vrijede. Mnogi su na strani svjetine, a ako i nisu ne možemo se u njih 
pouzdati, jer su slabi borci. Carsko Veličanstvo, sada nije čas da se pokazuju sjajne uniforme. Bio 
sam u mnogim osvojenim gradovima koji su bili prepušteni pljački, ali ovako nešto moje oči još 
nisu vidjele. Jedan dio pučanstva luduje i uživa u uništavanju svojih domova. Drugi dio također 
luduje i želi srušiti Tvoje Veličanstvo s vlasti, a s tobom i sve ostale koji vladaju uz tebe. Požar se 
proširio po većem dijelu grada i uzrokovao smrt bezbroj života, a među njima stradalo je mnogo 
robova koji su bili zaključani u kućama što ih je zahvatila vatra te su tako umrli najstrašnijom 
smrću. Ostali robovi su odbjegli, sada luduju ulicama, pljačkaju i osvećuju se, jer smatraju da im 
je ova katastrofa donijela slobodu. 

- Još i pobuna robova! - zastenje Justinijan. 

Strah od pobune robova bio je velik, pogotovu u gradu gdje je njihov broj veći od broja 
slobodnih ljudi. Još se pamtila pobuna rimskih robova na čelu sa Spartakom, kad se pokazalo da 
masa robova može nadvladati i poklati svoje gospodare pa čak 1 učiniti robove od njih. 

Ali Belizar je rekao: - Robovi nisu organizirani, čini mi se. Oni lutaju naokolo u bandama, 
ubijaju i uništavaju sve što im dođe pod ruku. Opasna je rulja, pogotovu ona iz starog dijela 
grada, iz siromašnih predjela, pristaništa i Ulice žena, koja se skupila iz svih dijelova svijeta i 
sačinjavaju je sve moguće rase. Tu rulju iskorištavaju stranke... 

- Obje stranke? 

- Plavi su nas napadali isto kao i Zeleni. Moram reći, Veličanstvo, da se grad ujedinio 
protiv nas. 

Justinijan se prestrašeno zapilji u njega. - Što da radimo? Što? 

U taj tren izvana se začu novo komešanje. Čuli su se uzbuđeni glasovi i povici oficira koji 
su izdavali naređenja svojim vojnicima. 

Justinijan podigne glavu. - Što se to sada događa? 

Odgovor mu je dao Narzes koji je došao iz atrija gdje je ispitivao stražu. 

- Tvoje Carsko Veličanstvo - reče on ozbiljno - rulja je počela jurišati na palaču! Već su 
zapalili vatru! 


GLAVA DVADESET OSMA 


U kojoj rulja traži Teodorinu smrt i počinje s napadom na palaču, i u kojoj se Justinijan 
oslanja na proročanstvo i sramotno se obraća stanovništvu. 


Na komornikove riječi Justinijan je skočio na noge, a Teodora, mada je ostala sjediti, 
osjetila je kako joj je srce počelo naglo kucati. 

Sve su se oči okrenule prema Narzesu, koji je stajao na vratima odjeven u svoju dugačku 
od jeću komornika. Njegovo usko lice bilo je zabrinuto zbog vijesti koju je donio. Uzbuđenje i 
zabuna odražavali su se na carevu licu. Belizarove čeljusti su se iskrivile a brada mu je vidljivo 
podrhtavala. 

On je prvi progovorio: 

- Tko zapovijeda kod ulaznih vrata? 

- Hestat, koji je upravo doveo pojačanje - odgovori Narzes. 

- Neka mi Tvoje Veličanstvo oprosti, ali ja moram k svojim ljudima - nato će Belizar. 

Justinijan šutke kimne glavom. General pozdravi i ode. 

Čas kasnije izašli su i ostali. Radoznao što se događa, Justinijan je gotovo izjurio napolje. 

Izlazeći polako, Teodora je vidjela kako na prostoru između palače zidova vlada metež 1 
panika. Neke od njenih žena, među kojima su bile Antonina i Krisomalo, skupile su se u dvorištu 
i užasnute gledale prema ulaznim vratima. 

Pogledala je u tom pravcu. Iz palače Kalke dopirao je gusti crni dim. Sav prostor bio je 
ispunjen ljudima koji su trčali amo-tamo. Gredice s cvijećem i ukrasni grmovi bili su zgaženi, 
uplašeni dvorjanici, posluga i eunusi jureći amo-tamo često su se sudarali i padali na tlo, a 
muškarci s vrčevima vode trčali u palaču da ugase vatru, ili su nosili poruke muvajući se bez 
određena cilja. Žene su počele naricati i lamatati rukama. 

Preko zidova počelo je padati kamenje. Teodora je vidjela jednog excubitora kako se 
srušio na zemlju. Pao je na leđa, šljem mu se otkotrljao i pokazala se ružna rana na sljepoočici. 
Bio je mrtav. 

- Praćke! - uzviknuo je netko iza nje. - Praćkama bacaju kamenje. 

Bio je to Tribonijan. - Savjetujem ti, Veličanstvo, da se skloniš u ovu udubinu, koja će te 
zaštititi. Ovo kamenje i strelice ne poštuju ni careve. 

Dopustila mu je da je odvede na jedno bolje zaštićeno mjesto, a zatim je zapovjedila da 
joj se pridruže žene koje je susrela. 

- Stražnji dio palače Kalke gori - reče Tribonijan. - I drveni dio izvan zidova palače gdje 
vanjske straže imaju svoje barake i gdje je galerija koja gleda prema Augusteumu. Na zidovima 
se još ne tuku. Ali je stanje vrlo ozbiljno. Pobunjenici su provalili u carski arsenal i naoružali se 
mačevima, kopljima, štitovima i ostalim oružjem. Ovo kamenje bacaju pračkama koje su bile 
namijenjene pomoćnoj vojsci. Srećom ne znaju baratati praćkama, inače bi svi excubitori 
izginuli. 

- Mogu li spriječiti vatru? - pitala je. 

- Mislim da mogu. Unutrašnji zid palače Kalke je od mramora i vrlo jak. Opasnost leži u 
tome što bi vatra mogla zahvatiti drvene zgrade unutar zidova. 

Začuđeno ga je pogledala budući da mu je glas bio miran. - Zar se ne bojiš? 


- Smrti? Ne, Veličanstvo. Smrt je neminovnost koju je svaki čovjek naslijedio, i ja to 
znam. Ali žalim što se može dogoditi da nikad ne završim svoje životno djelo: organizaciju 
rimskih zakona u Justinijanov kodeks. 

- To bi bila velika nesreća! - uzviknula je. 

- Moja smrt ne bi bila tako strašna nesreća. Netko drugi bi to dovršio. No bojim se da 
nitko neće imati vremena da to učini! 

- Čega se zapravo bojiš, Tribonijane? 

- Da bi to mogao biti kraj carstva. Ako rulja pobijedi, rimsko će pravosuđe nestati... 

- A Justinijan? 

- Ne, Veličanstvo. 

Gledao je tu lijepu i mladu ženu koja je stajala pokraj njega i prisjetio se kad ju je prvi put 
ugledao. Bilo je to na banketu kod Kione kad je sjedio na divanu na kojem je sjedila i ona, divio 
se njenoj smjelosti i kad mu je izmakla prilika da je posjeduje. 

Mnogo puta je požalio što je tada oklijevao. Ali mnogo puta je i gorljivo zahvaljivao 
dobrim svecima što su ga spasili od jednog doživljaja, koji bi bio početak njegove propasti. Ona 
nije bila obična žena čiji je vitki struk obuhvatio rukom one noći, već snaga koju će zabilježiti 
povijest. 

- A tko će onda nestati? - pitala ga je Teodora. 

- Ti, moja carice! 

Uspravila je u njega pogled pun zaprepaštenja. Ali u taj čas vatra ispred palače Kalke 
naglo je zaplamsala, i strašni dim, prepun varnica digao se prema nebu. 

Svjetina izvan zidova pobjedonosno je vikala. 

- Nika! - urlala je rulja. - Nika! 

Taj povik s utrka na hipodromu postao je sada povik razjarene svjetine. Vika krvožedne 
mase uvijek je plašila Teodoru. Ali sada ju je prožimala od glave do pete, jer tu viku nisu 
izazvale zvijeri u areni ili profesionalni vozači kola, već car i carica u palači, predstavnici vlasti u 
carstvu. 

Nakon povika »Nika« slijedili su posprdni povici. 

- Pokaži se, Justinijane, ti koji si ugrabio vlast u ruke! 

- Pokaži nam glavu Kapadokijca! 

- I glavu kvestora Tribonijana! 

- Mene optužuju zbog nepravde, i možda s pravom, jer ja sam vrhovni sudac, - reče 
Tribonijan. - Znam da sam previše vremena poklanjao organizaciji kodeksa i zapustio ostale 
dužnosti. 

- Ali oni traže i pretorskog prefekta - nato će Teodora. - Gdje je on? 

- Ivan? - upita Tribonijan. - Ne znam. Upravo sam se sjetio da ga danas još nisam vidio. 

Novi val mržnje zahvatio je svjetinu, koja je vikala ispred zidova. 

- Drolja! Dajte nam drolju! 

Pokraj Teodore uplašeno je zajaukala Krisomalo. 

- Smiri se - reče carica. - Oni traže mene a ne tebe. 

Krisomalo ju je pogledala kao da ne vjeruje. - Oni... oni se usuđuju vrijeđati tvoje 
Veličanstvo? - promucala je. 

Krisomalo je počela gledati na Teodoru kao na nešto vanzemaljsko, kao nešto božansko. 
Učinilo joj se upravo nevjerojatnim da ju je netko tako vrijeđao. 

- Čula si ih - reče Teodora, i zagrli svoju preplašenu prijateljicu. 

Gledali su odred komitata na čelu s Belizarom kako dolazi iz nižih dijelova ograđenog 
prostora. Antonina u taj čas nije namigivala muškarcima nego je gledala svoga muža sa strahom i 


nadom. 

Belizar će sada sa svojim strijelcima poći na zidove i dati dobru lekciju svjetini. 

Odjednom se vrisak strave prolomi zrakom. 

Crkva Sv. Stjepana zapalila se od varnica koje je nosio vjetar s palače Kalke. 

Teodora je vidjela kako su se Belizar i njegovi ljudi zaustavili pred Justinijanom koji je 
stajao s Hestatom iza stupova. Vika je bila tako glasna da nije mogla čuti što njih dvojica govore, 
ali je vidjela kako je car zatresao glavom što je značilo da ne pristaje, na što je vojnik postao 
bijesan, jer je bio odbijen. 

Ozbiljnog lica Belizar je pozdravio i vratio se svojim komitatima. Trenutak kasnije na 
njegovu zapovijed vojnici su odložili oružje i pridružili se onima koji su nastojali spasiti crkvu. 

Justinijan nije dopustio Belizaru da stupi u borbu sa svojim strijelcima. Zašto? Teodora 
nije shvaćala zašto car još uvijek oklijeva. Što će time dobiti? Svjetina se pobunila. Jedino što je 
još preostalo bila je borba. 

»Magarac« je bio težak i neprikladan za transportiranje. Ljudi su ga vukli užetima i gurali 
prema zidovima palače koja je bila udaljena svega četvrt milje ispred njih. Keron, sin senatora 
Polemona, koji je tako strašno prestrašio Ivana od Kapadokije noć prije, kad je prolazio pokraj 
gorućeg Augusteuma, zapovijedao je ljudima koji su vukli tu spravu. Pravio se važan, jer je to 
bilo prvi put da je dobio neki važniji položaj. 

»Magarac« bijaše opsadna sprava koja je tako nazvana po divljem magarcu, koji se 
strašno ritao. Bilo je to najveće oružje u carstvu. Nespretno se ljuljalo na golemim kotačima. U 
sredini stroja nalazila se dugačka okomita poluga s udubinom na vrhu. Kad bi se stroj postavio u 
pogodan položaj, tj. kad bi nanišanio cilj, stavio bi se u udubinu na poluzi kamen od sto funti, 
poluga bi se odapela i kamen bi poletio prema cilju i to prilično daleko. Na taj način mogli su se 
porušiti zidovi i zgrade. 

Baliste i katapulte, manje opasne strojeve, također su dovezli do zidova palače, ali Kerona 
je zanimao jedino »magarac«. 

- Vucite... vucite! - vikao je Keron svojoj posadi. Najmanje sto ljudi mučilo se s velikom 
mašinom dok su odredi dobro naoružanih ljudi išli u pravcu palače. 

Keron je uživao u svojoj ulozi iako prošle noći gotovo i nije spavao. Pljačkanje grada bila 
je najzanimljivija stvar koju je ikada vidio i tisuće puta nadmašila je sve što su ikada divlji 
Juventi Alcinoi učinili. Poslije toliko mjeseci što ih je proveo u dosadnoj Pafalgoniji sad se tako 
ugodno osjećao. Nikome nije morao polagati računa, uživao je u uništavanju, a pripadao je 
neodoljivoj snazi svjetine. 

Mislio je o svojoj ženi Tispasi, svojoj punici Sofroniji i tastu Silviju Testoru koje je 
ostavio u Pafalgoniji. Sofronija je bila nemoćna. Ona je bila uzrok što su ih prognali, jer je 
ogovarala caricu, a njen je jezik bio tako otrovan da je čak ni njezin muž Silvije Testor nije smio 
podsjetiti na nedavnu prošlost. 

Što se tiče Tispase, ona bijaše i glupa i ružna. Toliko se udebljala te je u krevetu 
nalikovala na svinju. Mnogo puta Keron je požalio što se oženio njome. Nije čak dobio ni miraz 
koji su mu obećali, jer su sva imanja Silvija Testora bila konfiscirana i jedva su se nekako 
prehranjivali. 

Kad su mu njegovi stari prijatelji, pripadnici Juventi Alcinoi, javili da se sprema pobuna, 
Keron im se odmah pridružio. Pobjegao je od žene i njenih roditelja, ukrcao se na brod koji je 
išao uz obalu Euksinskog mora do Nikije 1 stigao upravo kad je pobuna počela. Bilo je mnogo 
ljudi poput njega koji su se mislili okoristiti 1 popraviti svoj položaj. 

Keronov glavni neprijatelj bila je carica. On je mogao štošta pričati o Teodori, kad to ne 
bi bilo opasno. Sada, međutim, nije više morao šutjeti. Teodora ga je zapravo prognala i zbog nje 


je izgubio položaj i mogućnost napredovanja u uredu za vanjske poslove. 

No imao je još jedan razlog zbog kojeg je bio ogorčen na nju. Uvijek je osjećao da ga je 
ona prevarila. Još kao mlađa kurtizana navela ga je da joj pomogne uništiti Kionu. Kao nagradu 
obećala mu je sebe, jer ju je tada neodoljivo želio. Međutim, ona nikada nije ispunila svoje 
obećanje, mada joj je on svesrdno pomogao. Sada je došlo vrijeme da plati. Ostale žene u kući 
rekle su da je pobjegla, jer je bila javno žigosana, ali time nije bio naplaćen njen dug. Keron je 
osjećao da bi joj mogao s užitkom prerezati grkljan ako bi mu se pružila prilika. 

Sve više pobunjenika prolazilo je pokraj njega i njegovi ljudi prestali su vući »magarca« 
brišući znoj sa čela. 

- Pridružite nam se! - vikali su neki pobunjenici Keronovim ljudima. 

- Ostavite »magarca«! Počeli smo s navalom na palaču! 

Ljudi su se zagledali u nedoumici. 

- Nastavite vući! - vikao je Keron. - Nemojte ih slušati. Sergije je rekao da nam stroj treba 
da probijemo zidove! 

Njegova posada počela je ponovo vući. Ali opet je jedan odred pobunjenika prolazio i 
stao im vikati da su njihovi odredi već ušli u područje palače 1 da je započela borba. 

Na te riječi neki od njegovih ljudi baciše užeta i poluge. 

- Ovo ide presporo! - reče prvi. 

- Oni će srušiti palaču prije nego mi stignemo - nadoveže drugi. 

- Zakasnit ćemo na pljačku! - viknuo je treći. 

Keron se počeo svađati s njima, ali nije imao nikakva autoriteta, mada mu je Sergije, 
nekadašnji zapovjednik excubitora, povjerio da upravlja »magarcem«. 

Posada je počela napuštati stroj. 

Najprije ju je napustilo samo nekoliko ljudi, a zatim i ostali. Naposljetku su oni što su 
preostali kradomice pogledali Kerona, bacili sve što su imali u rukama i požurili za ostalima. 
Izgledali su kao ljudi koji znaju što hoće. 

Keron je ostao sam kod »magarca« i bespomoćno buljio u njega. 

Tri konjanika jahala su prema njemu. On ih je prepoznao. Prvi bijaše Drubus, glavni 
predstavnik Plavih. Drugi Pompilije, glavni predstavnik Zelenih, a treći Sergije, kojega su ta 
dvojica postavili za vođu pobunjenika. 

- Što se događa ovdje? Zašto ga ne gurate? - upita. 

Njegov pogled pade na Kerona. - Gdje su tvoji ljudi? Zašto ne slušaš naloge? 

- Moji ljudi su otišli da pljačkaju palaču - odgovori Keron. 

- Nama je potreban taj opsadni stroj! - zaurla bijesno Sergije. - Još ništa niste dovukli. 
Baliste, katapulte i »magarca«, sve su to ljudi ostavili i pošli kamo ih je volja. Kako mogu nešto 
takvo učiniti bez naloga! Očekujem od tebe, Kerone, da nađeš ljude i da dovučeš »magarca« 
tamo gdje ti je naređeno! 

I Sergije odjaha sa svoja dva pratioca sikćući od srdžbe. 

Ali Keron, koji je gledao za njima, ni da se pomakne. Napokon, kakve bi imalo svrhe da 
pokuša sakupiti novu posadu od ljudi koji su prolazili mimo njega. On nije imao nikakva 
autoriteta i oni bi mu se smijali. »Magarca« mogu i kasnije dovući. Možda ga uopće neće ni 
trebati. 

lako je bila istina da Sergije do sada nije mogao ništa učiniti zbog sklonosti rulje prema 
pljački, kao što je pokazao ovaj slučaj s »magarcem«, Keron sebi nije razbijao glavu kako će sve 
to svršiti. 

Narod je bio prejak i previše moćan a da bi mogao biti pobijeđen. Bilo je više od sto 
tisuća pobunjenika, a tisuće njih bili su dobro naoružani. Oni će se preliti preko zidova palače čak 


ako im excubitori 1 pruže otpor, u što Sergije nije vjerovao. 

Keron je s prezirom pogledao odvratni stroj o kojem se morao brinuti. On je bio uzrok što 
se nije mogao zabavljati i uživati u novim doživljajima. Napustio ga je i pohitao s ostalima u 
smjeru palače gdje je već otpočela borba. 


Sada je napokon i Teodoru obuzeo užasan strah. Sjetila se kako su pobunjenici uništili 
grad Kirenaiku. Sjetila se također strahota pobuna o kojima je čitala, o slijepom životinjskom 
bijesu, i o smrti bezbrojnih ljudi, žena i djece. 

Taj žamor izvan zidova palače potjecao je od glasova tisuća krvožednih zvijeri koje su se 
komešale pred njima. Oni su žeđali za krvlju, njihova mržnja bila je uperena na Justinijana, na 
carske činovnike, a iznad svega na nju samu. 

»Djevojka iz naroda...« 

Tako su je Bizantinci smatrali i tako su gledali na nju. Sjetila se kako su vikali kad su je 
prvi put vidjeli kao novookrunjenu caricu. Bilo je to napola povlađivanje, napola prijetnja. 

Neko vrijeme narod je povlađivao djevojci iz Ulice žena koja je sjela na carsko prijestolje, 
pogotovu kad im je davala milostinju. To je bilo nešto novo za njih i oni su uživali u prostačkim 
šalama na njen račun, gurkali jedan drugoga i zviždali. 

Ali ni jedan jedini čas nisu ozbiljno prihvatili Teodoru kao caricu. Uvijek, duboko u 
njihovim mislima, ona je bila »jedna od njih« i ništa bolja od svakog musavog građanina. 

Riječi prosjaka Haga pale su joj na pamet: ako se srdžba naroda okrene protiv tebe, oni će 
se tebi deset puta jače osvetiti nego nekome tko je plemenitog porijekla. 

Hag je bio mudar i mnogo je više vidio od ostalih. Nijednog časa nije uspjela da se 
oslobodi okova koji su je vezivali s gnusnom hordom iz koje je potekla. Sad je ta horda podigla 
svoje ruke da je sruši, da je uništi, da utaži svoj bijes na njoj, koja se uspjela dići iz blata, i da na 
taj način zadovolji svoju prosječnost. 

Teodora se stresla. 

Muškarci su još uvijek gasili vatru na crkvi Sv. Stjepana. Crkva je već gotovo bila 
uništena i bit će velik uspjeh ako se vatra ne proširi na okolne zgrade. 

Kamenje više nije letjelo preko zidova. Excubitori su stajali na svojim mjestima. Činilo se 
da se svjetina načas povukla. 

Teodora se u pratnji svojih žena šutke vratila u carsko obitavalište. Neko vrijeme sjedila 
je sama u ženskim odajama. Ni jedna dvorska dama nije joj se usudila prići, jer se činilo kao da je 
duboko zamišljena. 

Kakav će biti slijedeći korak svjetine? 

Do izravnog napada još nije došlo. Samo su zapalili zgrade izvan zidova palače i vatra je 
zahvatila crkvu Sv. Stjepana. Time su htjeli zadati udarac onima u palači i zatim početi napad. 

Napad na palaču bilo je samo pitanje vremena, osim ako se ne dogodi čudo. Pitala se kako 
dugo će vojnici moći odolijevati nadmoćnom neprijatelju. Bilo ih je na tisuće 1 tisuće, rekao je 
Tribonijan. Kriminalce su pustili iz zatvora kako bi se pridružili rulji i pomogli joj u obračunu. 
Vojnici su se pridružili pobunjenicima i pomogli im da se organiziraju. 

Ako i odole prvom napadu, moći će se odupirati najviše nekoliko dana. Svaki čas mogli 
su se nakinđureni excubitori pridružiti svjetini ispred zidova i okrenuti se protiv onih koje su do 
sada čuvali u palači. Takve stvari često su se događale za vrijeme prijašnjih pobuna. To bi bio 
pokolj. Sve bi poklali. Sve njene žene, sluge, prijatelje, pa Justinijana i nju samu. 

Odjednom, jedna čudna ideja pade joj na pamet. Možda je svjetina samo nju željela. 
Možda bi se smirila i vratila se svom svakidašnjem načinu života ako bi utažila svoju žeđ 


uništivši caricu. 

Što ako se preda svjetini na milost i nemilost? 

To bi morala učiniti tako da to svi doznaju, i pobuna bi se smirila. 

Hipodrom! 

Da, hipodrom. Mada je u gradu vladala pobuna i vlast izgubila svaki autoritet i kontrolu, 
pobunjenici su se još uvijek sastajali na hipodromu i dogovarali se što će učiniti. Tamo su se 
sastali dan prije. To je i bio razlog što su sada odgodili napad: otišli su na hipodrom da slušaju 
svoje govornike kako govore o njihovoj pobjedi nad komitatima, da traže svoja prava, da ne 
priznaju vlast, da se dogovore što će dalje činiti. 

Slaba strana svjetine bila je u tome što je napuštala sve kako bi čula hvalospjeve o sebi. A 
to je bilo 1 opasno, jer bi se svjetina poslije svakog sastanka na hipodromu još više razjarila. 

Što bi se dogodilo ako bi se za vrijeme jednog takvog sastanka pojavila u areni Teodora, 
carica, sasvim sama, i predala im se na milost i nemilost, u interesu spašavanja carstva. 

Ljepota... seksus... carska vlast, sve bi to uništila zvjerska okrutnost rulje. 

Sigurno bi je rastrgali na komade. U svojoj mašti Teodora je s užasom zamišljala kako 
izbezumljena masa s nasladom kasapi i trga njezino krasno i mlado tijelo. 

Ali poslije toga bi vjerojatno zavladao mir i red. A što ako bi to samo još više razbuktalo 
njihovu žeđ za krvlju? 

Leđima joj je prostrujala hladna jeza. 

Te misli bile su nezdrave i morbidne. Njena želja da živi bila je odviše jaka a da bi se i 
dalje bavila tim ludim idejama. S naporom je suzbijala svoju bolećivu maštu. 

Pogledala je oko sebe i sabrala se. Ma što gqd da se dogodilo, ona nikad neće popustiti. 
Rulja je može razderati na komade, ali je prvo mora dobiti u šake! 

Neko vrijeme je razmišljala stisnutih usta. Palača se nalazila u velikoj opasnosti, sve je 
bilo u metežu i nitko nije držao stvar u rukama i zapovijedao. Rulja bi lako mogla provaliti, samo 
ako joj se prohtije. 

Pozvala je Narzesa. 

- Gdje je car? - upita ga. 

- Njegovo Veličanstvo je otišlo u knjižnicu. 

- Kako stoje stvari vani? 

- Crkvu smo izgubili, ali vatra je ugašena. Svjetina je nestala ispred vrata kod palače 
Kalke. Ostalo je samo nekoliko ljudi. 

- Oni su otišli na hipodrom i vratit će se. Kaži Belizaru i Mundusu da dođu k meni. - 
Okrenuo se da ode, no ona ga je načas zaustavila. 

- Moram ti nešto reći, Narzes, ali mi prvo dozovi ovu dvojicu. 

Nakon nekoliko časaka komornik se vrati u pratnji generala. 

- Radi veće sigurnosti, Veličanstvo, ja sam kod palače Kalke postavio odred Herulijanaca 
umjesto odreda excubitora. Ne vjerujem nikome, osim onima u čiju sam se odanost uvjerio - reče 
joj Belizar. 

- Što predlaže Njegovo Veličanstvo? - upita je Mundus. 

- Još mi ništa nije rekao - odgovori mu Teodora. 

- Nešto moramo učiniti prije no što bude prekasno! - uzvikne Belizar. - Svaki iskusan 
vojnik zna koliko vrijedi odlučnost. Sada je čas da se odlučimo. Moramo im zadati jak udarac, jer 
će poslije biti preksano. 

Teodora ustane i reče: - Hajde da potražimo cara. 


Justinijan je sjedio sam, a na koljenu je držao veliku pergamenu. Umjesto da obuče carsku 
odjeću, on se odjenuo u grubo tkanu monašku halju, opasao se užetom, prebacio preko ramena 
kukuljicu i navukao na noge sandale. Držao se pognuto i izgledao je umoran. 

Kad su ušli u knjižnicu, generali su iz poštovanja ostali kod vrata, dok mu se Teodora 
približila. 

- Što radiš? - upita ga. 

- Čitam - odvrati on sumorno. - Čitam Apokalipsu svetog Ivana i našao sam da je on 
prorekao ove strašne događaje. 

Njegov se pogled zaustavi na njoj, oči su mu zasjale od vjerskog fanatizma. Zatim poče 
čitati: 

»Oni su pošli po cijeloj zemlji, opkolili grad i tabor svetaca. No vatra se spustila s neba i 
proždrla ih, a đavo koji ih je zaveo bio je bačen u jezero od vatre i sumpora gdje se nalaze zvijeri 
i lažni proroci...« 

Ponovo je digao pogled. - Zar ne, to se proročanstvo odnosi na nas. Tabor svetaca - to je 
naša palača u kojoj se nalazi na stotine svećenika, biskupa i patrijarha. Grad - to je 
Konstantinopolis. Vatra s neba - to su varniee koje su proširile požar. Ali tko je đavo koji ih je 
zaveo? 

Ona ga nije prezirala zbog njegovog ispraznog trabunjanja. Justinijana je oduvijek 
zabavljalo traženje »proročanstava« u Knjizi otkrovenja. Sada je, međutim, ozbiljno tražio u 
svetim knjigama nešto što bi mu pružilo kakvu-takvu nadu. Teodora je ponovo osjetila prema 
njemu samilost i ljubav kakvu majke osjećaju za svoju bolesnu i nesretnu djecu. 

Ali Teodora je odlučila poduzeti ozbiljne korake. 

- Dovela sam, Veličanstvo, generale Belizara i Mundusa. Možda bi bilo dobro da 
prijeđemo u protunapad - reče mu. 

- Ne sada, ne sada - odvrati on. 

- Nego kada? 

- To bi samo još više razjarilo narod. Ja ću pokušati nešto drugo. 

- Što? 

- Govorit ću s pobunjenicima! 

Teodora se zaprepašteno zapilji u njega. Naposljetku reče: - Ti ćeš, Veličanstvo, govoriti s 
njima? Staviti svoj život na kocku? 

- Sve sam već isplanirao i ovaj puta sigurno ću uspjeti. Sutra, kad se sastanu na 
hipodromu, ja ću doći. Nosit ću na rukama Sveto pismo. Zaklet ću se da ću im oprostiti, saslušat 
ću njihove želje i dati pomilovanje svima, ako poslušaju i vrate se svojim kućama... 

- A ako odbiju da se vrate kućama? 

- Oni to neće učiniti! Neće! - vikao je glasom očajnika. 

Jedan časak svi su u sobi šutjeli, a onda se oglasi Belizar. 

- Neka mi oprosti Tvoje Veličanstvo, ali to neće uspjeti... 

- Šuti! - otrese se Justinijan. Njegovi su živci popustili. - Svatko se usuđuje da mi govori 
što moram činiti! Vi ste imali priliku da se iskažete! Što ste učinili? Sad ću ja pokušati. Je li vam 
je to jasno? 

Belizar sagne glavu. Na njegovom šljemu vidjela se udubina od kamena kojim ga je prije 
jednog sata netko pogodio. 

- Kako želiš, Veličanstvo - nato će Teodora. 

I ona iziđe iz sobe s dvojicom generala a da ga nije ni pogledala. 

- Za sada ne možemo ništa poduzeti - reče im. - Ali držite svoje ljude u pripravnosti. 

- Da, Veličanstvo! 


Belizar i Mundus je pozdraviše i napustiše palaču. Prema njoj su osjećali najdublje 
poštovanje. 

Pokraj njena stolca u ženskim odajama čekao ju je Narzes. Kržljavog lika u dugoj, žutoj 1 
plavoj odjeći sa zlatnim lancem oko vrata nije govorio mnogo. Teodora je promatrala crte 
njegovog finog lica i njegove bolećive, inteligentne oči. Bio je ružan, ali joj se sviđao. 

- Narzes - obrati mu se - govorila sam s mnogima, ali nitko mi nije znao reći što da 
poduzmemo. 

Napola je sagnuo glavu i promotrio je pogledom punim razumijevanja. Od svih enuha 
jedino je u njega imala povjerenje, i katkada ju je on bolje razumijevao nego itko, pa čak bolje 1 
od samog Justinijana. On je nije priželjkivao kao ženu, i mada je imao muške poglede i mušku 
sposobnost rasuđivanja, zbog nedostatka spola imao je ženske instinkte. 

Kad bi s njime razgovarala, Teodora je imala osjećaj da joj je glava poput staklene kutije 
u kojoj Narzes vidi sve njene misli, osjećaje i želje. To ju je smetalo, ali joj je omogućavalo da se 
s njime izvrsno razumije i da tako ne troši vrijeme na suvišno objašnjavanje. 

- Znaš li kakve novosti? - nastavi ona. 

- Želi li Tvoje Veličanstvo time reći da ja, kao enuh, imam možda veze s ostalim 
eunusima? - upita on. 

Ona kimne. 

- Za sada još nisam ništa doznao. No možda bi bilo moguće... - Oklijevao je i kradomice 
je pogledao ispod oka. - Ako mi dopuštaš, ja bih nešto predložio... 

- Govori - na to će ona. 

- Mi imamo carsku riznicu. Novac, ako ga se obilno daje, može svašta učiniti. 

Mali je eunuh volio zlatnike kao i svi pripadnici njegova »spola«. 

Pošto je trenutak razmišljala, ona reče: - Da se razbacujemo novcem? To bi bio najgluplji 
potez što smo ga ikada učinili. Ali dao si mi ideju. Na nekim mjestima novac bi mogao izvrsno 
poslužiti. 

- Gdje, Veličanstvo? 

Navela mu je imena. 

On je začuđeno pogleda. - Kod predstavnika Plave stranke? 

Ona potvrdi glavom. - Da izazovemo nesuglasice kod neprijatelja, to je svakako izvrsna 
ideja. Svjetinu možemo lako podijeliti u dva tabora. Plavi i Zeleni nisu pravi saveznici i za ovih 
pet dana razbuktala se zavist među njima zbog plijena. 

- Možda je tako - reče Narzes zamišljeno. 

- Ti bi možda mogao stupiti u dodir s tim ljudima. 

- Da, preko eunuha. 

- Možeš li se pouzdati u njih? Oni me ne vole. 

- Možda. Ako smijem reći, oni to neće učiniti zbog tebe, već zbog mene, Veličanstvo. 

- Kako možeš to provjeriti? 

- Ma kakve bile naše slabosti, naš se spol uvijek drži zajedno. Ja kao carski komornik 
imam najveću čast koju jedan eunuh može dobiti i eunusi će zato činiti sve ono što im naredim. 
To više ako ih podmitiš novcem; u tom će slučaju izvršiti sve što od njih tražiš. Eunusi obožavaju 
boju zlata. Ako mi Tvoje Veličanstvo dade svoje povjerenje, ja, tvoj nevrijedni sluga, kunem se 
da ću učiniti sve što je u mojoj moći. 

- Dat ću nalog rizničaru - reče Teodora - da priredi novčane darove za one koje sam 
izabrala, i neka im se neprestano govori kako Zeleni nisu njihovi pravi prijatelji, jer u stvari rade 
protiv njihovih interesa. Osim toga, treba ih podsjetiti na vladavinu Anastazija, kad su Zeleni 
imali vlast u rukama. 


Bilo je to prvi put otkako se uspela na prijestolje da se carica umiješala u državne poslove. 


Sutradan je Teodora, sakrivena na vrhu stepenica što vode u kathismu hipodroma, vidjela 
kako se car ponizio pred narodom. 

Kao obično, svjetina se skupila na hipodromu, a govornici u crvenim haljama raspirivali 
su njen bijes. 

Odjednom se crvena zavjesa na kathismi pomakla ustranu. Bio je to znak da je car stupio 
u ložu. Svjetina je odmah zašutjela i svi se pogledi upraviše u cara. 

Ovaj puta car nije imao na sebi grimiznu odjeću već monašku halju. Glava mu nije bila 
pokrivena, a u rukama je držao pergamene. Car! 

Kao i obično, u carskoj loži nalazili su se visoki državni činovnici, svećenici i odredi 
excubitora. 

Justinijan je pokušao govoriti, ali se njegov glas slabo čuo. 

- Glasnije - vikali su. - Govori glasnije! 

Car je umorno mahnuo prema najavljivaču koji je došao s njime. Najavljivač priđe ogradi 
i zavikne tako glasno da su ga svi u hipodromu mogli čuti. 

- Ja... Justinijan, vaš car... nalažem vam... da položite oružje! 

- Čujemo te, Auguste! - narugao se netko. Svjetina je prasnula u smijeh. 

Najavljivač poče ponovo govoriti. 

- Pođite svojim kućama... uvažili smo vašu želju... da se smijene... pretorski prefekt Ivan 
od Kapadokije... i kvestor Tribonijan. 

Tribonijan je stajao pokraj careva sjedišta. Njegovo lice izgledalo je kao da je izrezbareno 
od tamnog mramora kad je najavljivač spomenuo njegovo ime. 

Najavljivač nastavi. 

- Znaj, narode... da se ne moraš bojati... ja, vaš car... odobravam sve što ste učinili... nitko 
neće biti kažnjen... svakoga ću pomilovati... i osim toga... podijelit ću milostinju. 

Dok je najavljivač izvikivao te riječi, svjetina je mirno sjedila, ali čim je prestao, začu se 
žamor. 

- Čime nam jamčiš? 

- Na temelju čega da ti vjerujemo? 

Justinijan mahne najavljivaču, koji opet glasno zaviče: 

- Kunem se... na Sveto pismo! 

Dok je najavljivač vikao te riječi, Justinijan se digao sa svog sjedišta, podigao pergamene 
i tako vidljivo potvrdio svoje riječi. 

Ponovo zavlada šutnja. S nadom u očima car je gledao dolje na svjetinu. Zadržavao je dah 
i čekao da čuje povlađivanje, što bi značilo da je pobijedio. 

U taj čas jedan glas zaurla: - Lažeš, magarče! 

Svjetina je neko vrijeme šutjela, a onda se zrakom prolomi urlik: 

- Lažljivac... magarac... lažljivac... magarac...! 

Te riječi popratili su revanjem, oponašajući glasanje magarca. 

Justinijanovo lice najprije porumenje, a zatim problijedi poput jasena. Zaglavinjao je kao 
da je dobio udarac. Uistinu je dobio udarac. Uvrede što mu ih je narod dobacio bile se poput 
udarca kamenom. Znao je svoju sudbinu. Njegovi dani kao cara, pa čak i kao čovjeka, bili su 
odbrojeni. 

Navukao je svoju monašku kukuljicu preko glave i brzo napustio ložu sa svojom 
pratnjom. Jedva su opazili malu spodobu Teodore, koja je šutke stajala pokraj vrata. 


Ona se posljednja spuštala zavojitim stepenicama u palaču. Neko vrijeme zadržala se kod 
vrata što su vodila prema stepenicama, i naredila da se vrata zaključaju i da budu pod stalnom 
prismotrom. 

Najednom je podigla glavu. 

- Nika! Nika! 

Nebesa, kakva vika! Justinijanov prkos je nanovo razbjesnio narod. Životinjski urlici orili 
su se zrakom. 

Te večeri planule su nove vatre. Sve vojničke barake izvan zidova palače izgorjele su, a 
dvorska straža je cijele noći morala paziti da se požar ne proširi na zgrade unutar palače. 

Samo nesloga pobunjenika i pomanjkanje pravog vođe spriječili su da nije došlo do 
organiziranog napada na carsku palaču. 


GLAVA DVADESET DEVETA 


U kojoj svjetina postavlja novog cara, a Justinijan se priprema da bježi iz grada, i u kojoj 
jedna žena, jer nitko drugi to nije mogao učiniti, preuzima svu vlast u Rimskom carstvu. 


Kad je Keron napustio hipodrom nakon što se svjetina narugala caru, bio je umoran. Dva 
dana i dvije noći nije spavao kako treba, hodao je ili trčao mnogo milja, pljačkao čim mu se 
pružila prilika i gledao smrt tisuća ljudi koji su pali u šake pobunjenika. 

U svojoj kesi imao je zlatni pehar, nekoliko prstenova i ostalih sitnica, te malu svotu 
novaca koju je ponio sa sobom kad je pošao iz Pafalgonije. Dodijala su mu zvjerstva, prizori 
smrti i neprestano uništavanje. Borio se sam sa sobom da ne zaspi na nogama. 

Nije bilo lako naći prenoćište. Konstantinopolis je na mnogo mjesta još gorio. Predio oko 
Crkve apostola nestao je u vatri koja je planula u sakristiji pošto su crkvu opljačkali pobunjenici. 
Veći dio istočnog dijela grada, gdje su se nalazile patricijske kuće, postao je zgarište. Crkva Sv. 
Sofije, crkva Sv. Irene i Augusteum izgorjeli su do temelja. Via Alta od velikog bazara preko 
Trga bika pa sve do Kipa vjetrova bila je razorena. Još i sada vatra je bješnjela u Zeugmi i 
prijetila da se proširi preko Konstantinova zida u novi dio grada, koji je okruživao vanjski 
Teodozijev zid. Svuda su plamtjele manje vatre. 

lako je svega jedna desetina milijunskog pučanstva grada sudjelovala u neredima, 
miroljubivi su stanovnici najviše stradali. Deseci tisuća ljudi spavali su po ulicama. Keron je 
mogao čuti kako djeca plaču i kako očajavaju oni koji su vidjeli svoje kuće u plamenu. Majke su 
tješile djecu, muževi svoje žene. Stiskali su se na hladnom pločniku, drhtureći i sa strahom 
očekujući što će im donijeti jutro. 

Keron se nije mogao pomiriti s mišlju da prenoći na ulici. No sve krčme bijahu prepune 
ljudi koji su pobjegli pred vatrom, i zato je bilo malo nade da će naći kakvo prenoćište. 

Gdje može čovjek naći krevet? 

Odjednom se sjeti. Krevet? Naći će ga, razumljivo, tamo gdje kreveti igraju tako veliku 
ulogu, to jest u Ulici žena. 

Tama se već spustila kad je pronašao jednu vinarnicu koja je bila prepuna svjetine, ali se 
Keron ipak nekako uspio ugurati. Pojeo je komad starog kruha i popio čašu kiselog vina. 

Tada je nastavio lutati. Došao je do Trga Afrodite 1 uputio se u Ulicu žena, koju su 
pobunjenici poštedjeli. Možda zbog toga što su mnoge kurtizane sudjelovale u pljački i prešle na 
stranu pobunjenika; tek njihov dio grada nisu zapalili i uništili. A što se nasilja tiče, mislila je 
rulja, kakvu bi svrhu postigli ako bi obeščastili bludnice, koje su ionako bile obeščašćene, a 
toliko im je kreposnih žena bilo izloženo na milost i nemilost. 

Keron je dobro poznavao Ulicu žena. Prošao je pokraj kuće u kojoj je nekad obitavala 
Kiona, zatim pokraj one u kojoj je živjela Teodora. Gledao je u prozore ne bi li opazio svjetlo. 
Zaustavio se kod prvog osvijetljenog prozora i pokucao na vrata. 

Nakon nekoliko časaka vrata su se škripeći otvorila. 

- Tko je? - upita uplašeni glas. 

- Netko tko bi rado bio gost - odgovori on. 

- Moje gospodarice nema. 

- Kad će se vratiti? 


- Ne znam. 

Vrata su se malo jače otvorila i on opazi mulatkinju, kojoj je koža imala boju zrele 
breskve. 

- Je li već dugo odsutna? - pitao je. 

- Od jučer. 

Bilo je očito da se kurtizana koja je tu stanovala povlačila s pljačkašima. Keron je dobro 
pogledao djevojku. Bila je vitka, a oči su joj bile poput baršuna. Na malim šiljastim ušima visile 
su okrugle zlatne naušnice. Probušene ženske uši, osim što služe za ukras, draškaju muškarce 
možda i zato što ukazuju na jedan okrutan čin. 

- Pusti me unutra - reče Keron. 

- Ne mogu. Nikoga nema kod kuće. 

- Ti si ovdje. 

- Ja sam samo robinja. 

- Kako se zoveš? 

- Kindo. 

- U krevetu nitko nije ni rob ni slobodan čovjek, Kindo. 

- Gospodarica mi je naredila da nikoga ne puštam unutra. 

- Platit ću - predloži joj on. 

Gledala ga je šuteći. 

- Imam jedan mali zlatni pehar... 

Ona ne odgovori. 

Vino što ga je popio učinilo ga je smjelijim. Naglim udarcem otvori vrata. 

Ona se povukla u hodnik, i kad je on zatvorio vrata, nije ni pokušavala pobjeći. Bio je 
radostan što je ušao. Kad ju je zgrabio u naručje, nije se opirala. Mirisala je po mošusu, što nije 
bilo neugodno. 

- Ovu ću noć provesti kod tebe - reče joj. 

Njegov nasilni ulazak izbrisao je u njenoj glavi svaku misao da mu se opre. Njeni prsti 
bili su glatki i topli kad ga je uhvatila za ruku. 

- Pođi za mnom, gospodaru - pozove ga. 

Usprkos umoru dugo nije mogao zaspati, jer se morao baviti njome. Napokon je ipak 
zaspao kao da je zaklan. 

Dugo iza ponoći probudi ga njeno gurkanje u rame. 

Neko vrijeme treptao je očima i ništa nije shvaćao. Sobu je slabo osvjetljavala noćna 
svjetiljka, a Kindo, robinja, sjedila je pokraj njega u krevetu nagnuvši glavu kao da prisluškuje. 

Što se dogodilo? - upita je. 

Tada začuje viku iz daljine, viku koja se sve više približavala. 

- Mnogo ljudi - prošapta Kindo. - Vjerojatno se opet bore! 

Podbočio se na lakat da bolje čuje. - Ne. Vika ne dolazi iz pravca palače, nego, čini se, s 
istoka. 

On se digne i počne se oblačiti. 

- Ideš li? - upita ga ona. 

- Da. Što god bilo, isplati se vidjeti. 

- Ostani! Moja gospodarica Indira može se vratiti. Ona je slavna kurtizana... 

- Ne mogu. 

- Tada mi daj moj pehar. 

- Pehar? O čemu govoriš? Misliš li da ću ti dati zlatni pehar za ovu noć? To bi bila 


glupost! 

- Mali pehar! Rekao si... 

- To sam rekao prije nego što si me pustila unutra. U stvari, nisi me pustila da uđem nego 
sam ja nasilno otvorio vrata. Nismo se ni za što pogodili. Dat ću ti novaca. 

- Pehar... 

- Rekao sam novac! 

- Ne, ti si mi obećao pehar, mali zlatni pehar... 

- Sada 1 ona siđe s kreveta. Njeno tijelo boje breskve bilo je gipko i nalikovalo je na tijelo 
pantere. 

- Novac ili ništa! - reče on. 

Na to djevojka-pantera skoči na krevet i u času opet siđe držeći u ruci dugačak nož što ga 
je izvukla ispod pokrivača. Zar je cijelu noć spavao s nožem u krevetu? Pri toj pomisli on se 
sledi. 

- Nitko me neće prevariti! - vikala je Kindo. Njene baršunaste oči sjale su se kao užareni 
ugalj. 

Nije se šalila. 

Keron je buljio u nju. Izgledala je u svakom pogledu kao žena, a ipak - nož se opasno 
ljeskao. Najednom se sjetio da u njenim žilama teče žarka krv i da ga može u trenu ubiti, i to ga je 
veoma uplašilo. 

- Moj pehar! - zahtijevala je ona. Raširila je svoje debele usnice i pokazala bijele sitne 
zube. Režala je kao pantera. 

Bio je izbezumljen od straha, ali je pokušavao da to prikrije prijetnjom. 

- Pa dobro! Uzmi ga. Ali ćeš to kasnije požaliti! 

Dok je to govorio, ona je tako zamahnula nožem da se pobojao za život. 

Žurno je posegao u svoju kesu i bacio zlatni pehar na tlo. 

I nadalje s nožem u rukama, ona se sagne spretno poput mačke i zgrabi ga. 

Sad se Keronu pružila prilika da izjuri iz sobe. Ona i ne pokuša da ga zaustavi. 

Na pločniku se zaustavio. Neko vrijeme stajao je šutke, dok mu se srce nije primirilo od 
mahnitog kucanja kad se pobojao za svoj život. Tada se razbjesnio zbog poniženja i načina kako 
je mulatkinja s njim postupila. Sve što god bi započeo tako bi završavalo. Nikad nije učinio nešto 
poput hrabra čovjeka. Umjesto da joj oduzme nož, on se prepao. Žena je bila slaba. Trebalo je 
samo da je uhvati za ručni zglob i oduzme joj nož. 

Morao bi se vratiti i pokazati joj tko je on! 

Odjednom mu sinu misao: što bi se dogodilo kad bi promašio njen ručni zglob. Nož je 
izgledao tako oštar i tako se sjajio. 

Grlo mu se stegne pri toj pomisli. Na kraju, možda je ipak pametno postupio. Ne bi imalo 
smisla da mu prereže grlo zbog malog zlatnog pehara, i to pehara koji ga ništa ne stoji, jer ga se 
domogao u pljački. 

Pošto je tako smirio svoju savjest i sama sebe uvjerio da je pravilno postupio, Keron 
odmah osjeti neko olakšanje. 

Učas je zaboravio i na djevojku boje breskve, i na pehar i nož, čim je podigao glavu i 
pogledao u pravcu otkuda je dopirala sve glasnija vika. 

Počeo je trčati. Ostali su također trčali u mraku preko Trga Afrodite i pokrajnom ulicom 
što je vodila do trga gdje su se prodavali robovi. Bio je mlad i brzo je trčao te je izbio na čelo. 

Ulica se naglo spuštala 1 Keron se zaustavio gledajući unaokolo. U podnožju brežuljka 
ugledao je aveniju koja se prostirala od strategiuma, gdje su se održavale vojničke parade, sve do 
Konstantinova trga. Učinilo mu se kao da vidi rijeku vatre. Bezbrojne vatre plamtjele su iznad 


ljudskih glava. Sve to ljudsko mnoštvo hitalo je u istom pravcu. 

I on je trčao niz ulicu. Ovi su se ljudi sigurno spremali na novu akciju. Divlju povorku 
sačinjavalo je tisuće napola odjevenih ljudi, kojih su oči divlje zvjerale 1 grla im se orila. Vonj 
ljudskog znoja, vina i dima, tjerao ga je na povraćanje. Ljudi su mahali upaljenim bakljama i 
oružjem. 

- Što se događa? Kamo idete? - zapitkivao je Keron. 

U početku nitko nije obraćao pažnju na njega. Ali kako je trčao pokraj njih, naletio je na 
bogalja na magarcu koji je išao s gomilom. Sjetio se bogalja... bogalja koji je običavao stajati kod 
podnožja mramornog kipa Afrodite. 

Bogalj je ležao u sedlu koje je imalo oblik košare. Bjesomučno je gonio životinju, ali ona 
je bila navikla na lagani hod pa nije htjela trčati, i ljudi su je stalno pretjecali. Kad je Keron došao 
do njega, ponovio je pitanje što ga je postavio ostalim ljudima. 

Hag ga je prepoznao i okrenuo prema njemu svoju iznakaženu glavu. - Zar nisi čuo? 

- Ne. Upravo sam stigao. - Keron uspori korak. 

- Idu kruniti novog cara. 

Keronu zastade dah. - Da li je Justinijan abdicirao? 

- Još nije - reče ozbiljno Hag. 

- Tko će biti novi car? 

- Hipatije, koliko sam čuo. On je Anastazijev stariji nećak. 

Prosjak je išao prepolako, pa je Keron opet odjurio. Hag i njegov magarac postepeno su se 
izgubili u mnoštvu. 

Trčeći, Keron je pokušavao procijeniti važnost njegovih riječi. Poznavao je Hipatija, a 
isto tako i njegovog brata Pompeja. Bili su postariji Anastazijevi nećaci. Hipatije bijaše malog 
rasta, imao je okrugao naduven trbuh i ćelavu glavu. Uvijek se samozadovoljno smiješio u krivo 
vrijeme. Često je dolazio na dvor. Nikada nije pokazivao da ima bilo kakve sposobnosti. Služio je 
u vojsci ali se nije ničim istakao, a njegov pokušaj da napiše knjigu o filozofiji završio je 
neuspjehom. Bio je tako bezazlen da Keronu, a isto tako ni Justinijanu, nikada nije palo na pamet 
da bi taj čovjek možda želio vladati. Nitko se nikada nije osvrtao na njega. 

Keron je počeo razmišljati kako bi iz svega toga mogao izvući korist i pokuša se sjetiti 
kakvog događaja u vezi s Hipatijem, koji bi mu mogao dobro poslužiti. 

Našao je! Prije mnogo godina, kad je još bio dječak, obojica, Hipatije i Pompej, često su 
posjećivali kuću njegova oca, senatora Polemona. Bilo je to za vladavine njihova strica cara 
Anastazija. Razumije se, čim je Justin došao na vlast, njegov ih je otac prestao pozivati, kao 
uostalom i svi ostali. Ali Keron je mislio da bi se oni mogli sjetiti gostoprimstva njegova oca i 
toga kako je on kao mali dječak bio vrlo pristojan mada su razgovarali o tako dosadnim stvarima. 

Žurio se prema okruglom Konstantinovu trgu. Podnožje velikog stupa na kojem se nalazio 
carev kip svjetlucalo se na svjetlu baklji, dok je sam kip bio u mraku. 

Svjetina se kretala prema patricijskom dijelu grada koji je gledao na Propont zapadno od 
carske palače. Taj dio bio je pošteđen od pljačkaša možda upravo zbog toga što su tu stanovali 
Anastazijevi nećaci. 

Mnoštvo se gusto zbilo oko kuće i tako pogazili sve cvijeće i grmove što su rasli u vrtu. 
Ljudi su se među sobom tukli za bolje položaje. Sergije, bivši excubitor, i predstavnici stranaka 
Pompilije i Drubus lupali su na vrata. 

U kući se zapalilo svjetlo. Na malom prozorčiću na vratima pokazalo se neko lice. Zatim 
se začu kao da netko sam sa sobom govori i vrata se polako otvoriše. 

Svjetina je zavikala glasnije nego ikad prije. 

Na pragu je stajao Hipatije, debeo i ćelav. Oko sebe žurno je omotao togu. Otvorio je usta 


pokušavajući se domisliti što znači ova posjeta. 

Iza njega skupili su se uplašeni ukućani i gledali svjetinu koja je bučila. Keron ugleda 
Hipatijevu ženu, malu sitnu ženicu lica okruglog poput mjeseca, izbuljenih očiju i neuredne 
sijede kose. Dok je njen muž izgledao zamišljeno, ona je očito bila veoma uplašena. 

- Što... što je to... što tražite od mene? - mucao je Hipatije. 

Nijedna osoba nije izgledala manje carskije nego on. Mogao je samo pomisliti da su došli 
uništiti njega i njegove ukućane. 

Drubus, koji je prije služio kao najavljivač Plavih, zavikao je iz sveg grla: 

- Zdravo, care Hipatije! 

Sergije, koji je nosio oklop, i oba predstavnika stranaka spustiše se na koljena. 

Najednom izletje iz kuće Hipatijeva žena i zagrli svog muža. 

- Pustite nas na miru! - vikala je. - Mi smo stari, mi želimo živjeti u miru... 

- Narod te zove! - reče Pompilije Hipatiju ne osvrćući se na ženu. 

- Ne! - promrsi Hipatije. - Ja to ne želim. Ja... ja nisam sposoban da vladam. Moja kuća, 
moj vrt i moje knjige, to je sve što me zanima... 

- To je tvoja sudbina! - uplete mu se u riječi Sergije. 

- On ne može ići! Vi ga samo želite ubiti! - promrmlja sada žena, kojoj su obrazi 
podrhtavali. 

- Ubiti? Mi ga želimo postaviti na prijestolje! 

- Ne... 

Odjednom se javi Drubus. - To je božja volja! 

Svjetina, koja je posljednjih dana malo marila za božju volju, sada je prihvatila te riječi: - 
To je božja volja! - vikali su ljudi. 

Nastade metež i više se nije mogao čuti razgovor na pragu kuće. Keron je vidio kako su 
zgrabili Hipatija koji se borio kao stari gusak. Njegova žena uhvatila se za njega, a suze su joj 
ćurkom tekle niz obraze, no ljudi su ih razdvojili i odgurnuli je grubo. 

Hipatija, koji se očajnički otimao, ljudi digoše u zrak. Njegova su usta mucala molitve 1 
zaklinjala da ga puste, ali nitko nije slušao njegove riječi. Očajnički je pogledao prema svojoj 
ženi, koja je divlje naricala i koju je svjetina pritisla o vrata, ali su ga otmičari ponijeli na 
ramenima i iznijeli na ulicu. 

Keron se pridružio divljoj povorci. Oko njega su jurile spodobe iscerenih lica, koje su 
urlale, mahale rukama i zapaljenim bakljama. Topot tisuća nogu odzvanjao je pločnikom, a vika 
bijaše zaglušna. Iznad svih nemoćno se koprcao novoizabrani car Hipatije. Rukama se hvatao za 
glave onih koji su ga nosili, kao da se boji da će ga baciti na tlo. Njegovo se lice izobličilo od 
straha, a glava mu je pala unatrag, kao glava čovjeka koga vode na stratište. 


Kad je sutradan ujutro izišla iz palače Sigma, Teodori se pričinilo da su excubitori 
promijenili držanje. Oni na straži pozdravili su je tek kad je prošla mimo njih. Nisu stajali 
uspravno kao obično. Bio je to znak da su popustili. 

Jutro bijaše hladno, i ona se stresla od zime. Bezizglednost situacije tjerala ju je u očaj. 

Ali kad je opazila ogromnu spodobu savinutih nogu, ona se pribere. - Mundus! - poviče iz 
svega glasa. 

On joj priđe gegajući se gotovo nepristojno. 

- Ne sviđa mi se ponašanje excubitora, - reče mu Teodora. 

On pogleda prema njima i njegovi žuti zubi zasjajiše u tankoj crnoj bradi koja mu je 
okruživala lice. Prezirno ih je mjerio. 


- Pouzdaješ li se u svoje vlastite ljude? - nastavi ona. 

- Do smrti, Veličanstvo. 

- Tada idi i smijeni na svim vratima excubitore koji su tamo na straži i postavi umjesto 
njih Herulijance. 

On nije oklijevao već je odmah pošao da izvrši nalog. Herulijanci su već čuvali vrata 
palače Kalke, ali morao je osigurati još i ostala četvora vrata. 

Teodora nije spavala tri noći, i to se odražavalo na njenom licu. Neprestano se nalazila u 
stanju napetosti i njeno se tijelo zgrbilo od umora. U nekim trenucima nije se mogla čak ni 
uspraviti. 

Ostavila je Justinijana da spava i bilo joj je drago da se može odmoriti. Kako se vraćala 
prema palači, drhtala je na vlažnom zraku. Kad je stigla, naredila je da joj donesu posudu s 
užarenim ugljevljem i malo kuhanog vina. 

Kad je eunuh donio pehar, ona ga je držala obim rukama kao da ga hoće ugrijati, srkutala 
je vino i gurala amo-tamo užarene komade ugljena. Postepeno je prestala drhtati. Sunce je visoko 
odmaklo, ali oblaci su prekrili čitavo nebo te je bilo posve mračno, utoliko mračnije što je sav 
grad bio obavijen dimom. Činilo se kao da je sumornost okoline utjecala na njeno raspoloženje. 

Uto je trgne Narzesov glas. 

- Veličanstvo! 

- Da? 

- General Mundus hitno traži da ga primiš. 

- Uvedi ga. 

Zapovjednik Herulijanaca klečao je pred njom. 

- Imam jednog zatvorenika, Veličanstvo. Upravo sam smjenjivao stražu na vratima palače 
Hormisdas, kad sam začuo povike izvan vrata. Taj je čovjek trčao pred ljudima, koji su za njim 
bacali kamenje i nastojali ga tući štapovima. Poslao sam odred mojih vojnika koji su zaustavili 
rulju i unijeli tog čovjeka unutar zidova. On je teško ozlijeđen i pitao je za Tvoje Veličanstvo. 

- Što želi od mene? 

To ne znam. Ništa nam nije htio reći, ali zaista ne izgleda tako da bi se Tvoje Veličanstvo 
udostojilo pogledati ga. No u ovim vremenima usudio bih se... 

Njene oči odjednom zasjaše. - Da li je taj čovjek prosjak? 

- Jest, Veličanstvo. 

- Bogalj? 

- Jest, Veličanstvo. 

- Jaše li magarca? 

- Jest, jahao ga je... 

- Gdje je sada? 

- Čuva ga straža u Hormisdasu. On ne izgleda dobro... 

- Je li ozlijeđen? 

- Ne može dugo živjeti. Njegove rane su strašne. 

- Odmah dolazim! 

- Ako Tvoje Veličanstvo želi... želi... vidjeti tog čovjeka, zašto onda ne narediš da ga 
predvedu ovamo? 

- Nemojte ga micati! Pobrini se da s njime dobro postupaju! 

Palaču Hormisdas napustili su njeni stanovnici: svećenici. Oni koji su bili monofiziti 
pridružili su se svjetini i nastojali da još više raspale vjersku netrpeljivost, dok su se ortodoksni 
svećenici, da bi bili sigurniji, uvukli među zidove carske palače. 

Na slamarici koju je prije upotrebljavao neki monah, ležao je sada prosjak u svojim 


krpama, njegova ćelava glava bila je okrenuta u stranu. Bio je blijed kao krpa, i ležao je 
sklopljenih očiju. 

- Hag! - uzvikne Teodora. 

On otvori oči. 

Tu, ovog jutra, Mundus i njegovi herulijanski ratnici vidjeli su nešto što nisu nikada 
očekivali: carica je oslovila prosjaka kao da joj je ravan po položaju, a prosjak je zvao caricu 
imenom a da nije izgovorio ni njenu titulu. 

Ali prosjakov glas, koji je inače bio dubok i snažan, sada bijaše posve slab, i on je teško 
disao. Ponovo je zatvorio oči. 

- Što se dogodilo? - upita ga ona. 

- Moja leđa - promrsi on - moja leđa su slomljena. Ništa ne osjećam od ramena na niže. 

- Mundus, dozovi liječnike, odmah! - zapovjedi Teodora. 

Hag okrene svoje lice prema njoj i nasmiješi se nježno 1 strašno u isti čas. 

- Nema vremena... mala Teodoro... Teški kamen... me pogodio... upravo kad su me 
stražari uhvatili. Osjetio sam kako mi je slomio kičmu. Dišem tako teško... svaku minutu... 

On prestade govoriti, a ona tiho zajeca. 

- Ne žali me - reče on. - Ne osjećam bolova... po prvi put... otkad pamtim. 

- Zašto si došao u palaču? 

- Strahota. Moj Isaurijac je otišao... ubili su ga, mislim... pobunjenici. Ima jedna 
poslovica: Najbolje prolazi u kockanju onaj... koji ne baca kocku. Ipak, ja sam ovdje. 

- Nisi mi rekao što te je donijelo ovamo? 

- Svjetina... kruni novog cara. 

Njoj zastade dah. - Ali car živi! 

- On je osuđen na smrt... i ti također... 

- Justinijan to mora odmah doznati! 

- Slušaj me prvo. Ja neću dugo živjeti. 

- Slušam te, stari prijatelju. 

- Noćas - govorio je isprekidanim glasom - oni su pošli po Hipatija, Anastazijeva 
nećaka... 

Hag zaklopi oči. Ona se, užasnuta, zagleda u njega. A onda je s teškim naporom otvorio 
oči i nastavio da govori. 

- Bio sam prisutan... kad su pozdravili novog cara. - Nasmijao se. - On nije za cara. 
Majmun odjeven u svilu... još je uvijek majmun. 

- Dalje? 

- U početku je Hipatije odbio, i njegova žena također... ali svjetina je ustrajala u svom 
zahtjevu. 

- Nastavi! 

- Na Konstantinovu trgu oni su ga okrunili... 

- Vidio si to? 

- Da... - Njegov se glas izgubio i on je ponovo zaklopio oči. 

Neko je vrijeme u sobi vladala potpuna tišina. Čak i barbarski Herulijanci bili su kao 
skamenjeni od užasa. 

- Hladnoća mi se diže prema grlu... - reče Hag pošto je opet otvorio oči. 

- I tako si došao da me upozoriš! 

- Nije bilo druge nego da sam dođem - odgovori Hag slabim glasom. 

- Ioni su te uhvatili... 

- Baš ispred vrata... - Uglovi njegovih usana su se trzali. Pokušao se nasmijati. - Vrata 


hipodroma... gdje je jednoć... sjedilo dijete... i držalo moju prosjačku zdjelu... 

Bile su to njegove posljednje riječi. Trenutak kasnije bijedni, iskrivljeni prosjak bio je 
mrtav. 

Teodora je sjedila pokraj mrtvog prijatelja, dok je Mundus požurio u carsku rezidenciju 
da obavijesti Justinijana o strašnim događajima. 

Poslije nekog vremena ona se diže. 

- Pokrijte njegovo lice - naredi. - U čitavom carstvu nije bilo hrabrijeg čovjeka. 

Nije plakala. Nije sebi mogla dopustiti da plače. 

Činilo joj se da se dogodilo nešto veličanstveno i tužno u isti mah. Hag je bio najbolji i 
najstariji prijatelj iz njenih prošlih dana. S njegovom smrću prestala je mistična veza koja ju je 
vezala, htjela to ona ili ne htjela, za njenu prošlost, za jarke 1 ulice iz kojih je došla. 

Justinijan je vijećao s Tribonijanom, Narzesom, Hestatom, Hermogenom, Hipijom, s 
nekoliko vjernih senatora i s generalima Belizarom i Mundusom. Kako je bio praznovjeran, 
obukao se u monašku halju. 

Ivan od Kapadokije nije bio prisutan, no car nije imao vremena da ispituje uzroke zbog 
kojih ga nema. Govorio je. 

- Ako ništa drugo more je u našoj vlasti - reče Justinijan. 

- Jest, Veličanstvo, mornarica je ostala vjerna - odvrati stari Hermogen, glavar carskog 
ureda. 

- Možda je vjerna - primijeti Belizar - ali ne pretjerujem kad kažem da neće proći dan i 
excubitori će prijeći na stranu neprijatelja. 

Hestat ljutito pocrveni. - Misliš li da su tvoji ljudi odaniji? - zarežao je. 

- Komitati i Herulijanci znaju umirati za Njegovo Veličanstvo - odvrati Belizar. 

- Ali pošto umru, što će se dogoditi? - upita Justinijan. - Kad tvoj posljednji vojnik 
pogine, i mi ćemo poginuti. Rulja se sastoji od trideset tisuća oboružanih ljudi koji su uzeli oružje 
iz našeg vlastitog skladišta, a da i ne govorim o tisućama koje su se pridružile da napadnu palaču 
s oružjem koje su sami načinili. 

U sobi je zavladala duboka šutnja. 

- Možda - nastavi naposljetku Justinijan - možda bismo trebali napustiti palaču. - I doda: - 
Barem za sada. 

- Barem za sada - složi se stari vrhovni patrijarh Hipija. 

Nisu podizali glave i nisu gledali jedan drugome u oči. Te su riječi značile sramni bijeg. 

- Mnoge pokrajine našeg carstva radosno bi nas primile - nastavi car gledajući kradomice 
oko sebe kao da traži podršku ostalih. Tada uzdahne i nastavi govoriti glasom koji nije zvučao 
nimalo uvjerljivo: 

- Takve su se stvari i prije događale. Carevi su napuštali svoje glavne gradove, 
privremeno, i vraćali se kad se uspostavio red i narod se smirio. Uzmite slučaj Zenona. Pa zatim 
Teodozija. Stvorit ćemo novo sjedište vlade, sakupiti novu vojsku i vratiti se da ugušimo pobunu 
i kaznimo pobunjenike. 

Nakon tih riječi on ušuti. Nitko mu nije odgovorio. Svi su dobro znali da je tako nešto 
nemoguće. 

U sobi se čulo šuškanje. Ušla je Teodora. 

Stajala je pred njima. Bila je tako mala i divno odjevena, što je potcrtavalo njenu ljupkost 
i nježan izgled, dok je car izgledao u svom monaškom odijelu umoran i tužan. 

Posljednja tri dana podržavalo ju je uzbuđenje, ali sada se činilo da više neće dugo 
izdržati, jer se njeno tijelo iscrpio od neprestane zaposlenosti, nespavanja i gubitka nade. 

Justinijanu se učinila lijepom kao 1 uvijek. Njena prirodna boja nekako se izgubila, i to ju 


je činilo još ljupkijom, jer ga je podsjetilo na to kako je nestalan svijet ljepote koju je ona 
utjelovljavala za njega. Njena je koža bila prozirna, a plave žile pojavile su joj se na rukama i 
bijelim grudima. 

Ipak je sada vješto iskoristila svoj izgled. U času kad je stajala pred tim iscrpljenim 
ljudima znala je da mora iskoristiti činjenicu što ih je sve savladao umor. 

- Moja gospodo - počela je - čula sam o čemu ste vijećali kad sam ulazila u ovu odaju. - 
Govorila je kao da je izgubila svaku želju za životom. - Zar smo tako umorni od života da ga 
želimo dokrajčiti? 

Njen izgled užasnuo je Justinijana, kojemu se činilo da ga ona optužuje za sve što se 
dogodilo. Mogao ju je na neki način lišti tih muka i patnji. 

- Raspravljamo o tome da se povučemo - reče on kao da želi objasniti zašto tako izgleda. - 
Iz strateških razloga - doda tražeći neki pridjev koji bi uljepšao ono što je morao reći. 

- Mi ćemo se boriti, zar ne? - nato će ona hladno. - Zar to nije ispravna riječ? - Najednom 
je provalila njena srdžba. - Da li moje uši dobro čuju? - uzviknula je. - Da li to rimski car doista 
raspravlja o tome kako da pobjegne od svojih podanika? 

- Samo da se ponovo organiziramo... i vratimo... 

Justinijana izdade glas i glava mu pade na grudi. Nije uspio. Ona je prozrela njegovu 
namjeru. 

Njene srdžbe nestade i njeno lice opet postade blijedo. 

- Ja sam samo žena - progovori ona - a kaže se da žena nema pravo prisustvovati vijećanju 
muškaraca. 

Nakon tih riječi ona ušuti, kako bi pružila priliku onome koji bi želio potvrditi istinitost 
njenih riječi. Ali se nitko ne javi. 

Trenutak kasnije nastavila je govoriti. Ono što je rekla skrenulo je tok povijesti. 

- Ti govoriš o bijegu. I kad bi nam bijeg omogućio da se spasimo, ja bih ipak ostala ovdje! 

Zakoračila je naprijed. Njene male noge u zlatnim sandalama pojavile su se ispod njene 
odjeće i stajale na tlu kao da se s toga mjesta više nikad neće maknuti. Oči su joj sjale od zanosa, 
a riječi podrhtavale... 

- Smrt je ono što dobivamo u nasljeđe kad se rađamo. Ali oni koji vladaju ne smiju nikada 
izgubiti svoje dostojanstvo i čast! 

Justinijan podigne glavu. Belizar i ostali nagnuše se naprijed, da bi jasnije čuli. Ali ona je 
govorila caru i samo caru. 

- Prisižem na nebo da me neće nitko nikada vidjeti, pa čak ni jedan jedini dan, bez moje 
krune i mojeg grimiza, i neka ne vidim više svjetla ako me ne budu pozdravljali kao caricu. Ako 
ti, Justinijane, odlučiš bježati, evo ti riznice, tamo je novac. More je pred tobom i ti možeš 
zapovijedati brodovima. Ali boj se i dršći, jer ćeš ipak umrijeti i to kao jadan izgnanik! 

Prestala je govoriti, a svima u sobi zastao je dah. 

I još posljednja rečenica, kojom je na patetičan način izrekla svoju odlučnost: 

- Što se mene tiče, ja vjerujem u staru poslovicu: prijestolje je najljepši odar. 

Svršila je. Neko vrijeme stajala je šutke promatrajući ih, a tada se okrenula da izađe iz 
sobe. 

Tada se oglasi jedan glas: - Čekaj... 

Ona se zaustavi. Justinijan ustade, pođe k njoj i uzme je za ruku. 

- Teodoro, moja carice... - progovori slomljenim glasom. 

Bio je duboko ganut. Sve te muškarce upravo je potresla izvanredna hrabrost jedne žene. 
Podigli su glave. Njihov pogled odavao je novi žar. 

Car je sagnuo glavu i poljubio svojim carskim usnama bijelu ruku koju je držao. 


- Carice svijeta - reče - zapovijedaj nam. 

Nije se stidio svojih riječi. 

To što se poslije dogodilo zauvijek je ostalo u sjećanju. 

U tom kratkom vremenskom razdoblju Teodora, žena i po godinama mlađa od svih 
prisutnih, žena koju su nekad prezirali zbog njenog zanimanja, uzela je u svoje dvije male ruke 
sudbinu carstva i civilizacije, jer nitko drugi nije bio u stanju da to učini. 


GLAVA TRIDESETA 


U kojoj se dvor brani, a Belizaru i Mundusu uspijeva da pobunjenike među sobom zavade 
iu kojoj Teodora ponovo zadobiva svoje prijestolje. 


Dogovarali su se kako će se braniti, i kad je Teodora govorila, najugledniji muškarci 
carstva su je slušali i izvršavali njene naloge. Sad je bio pravi čas, a ona je bila spremna. 

Napomenula je Belizaru i Mundusu: - Sazovite svoje komitate i Herulijance na smotru. 
Pripremite ih za borbu. Čekajte nalog i brzo ga izvršite. 
će im dati zapovijed. Bilo je dovoljno da je govorila. 

- Hestat! 

Zapovjednik excubitora stajao je pred njom. Bio je odan, ali se previše pouzdavao u 
vjernost carske straže. 

- Postroji svoje ljude u odred i drži ih tako dok ne dođe nalog - naredi mu ona. - Vježbaj 
ih tako da budu nečim zaposleni. Daj zapovjedništvo samo najpouzdanijim oficirima. Uskoro će 
se nešto dogoditi i pobrini se da nitko ne dezertira dok se sve to ne svrši. 

Hestat se također pokloni i iziđe da izvrši njeno naređenje. 

- Narzes - pozva ona komornika. 

Komornik je čekao njen nalog. 

- Jesi li dobio kakve vijesti? - upita ga. Ostali nisu shvaćali o čemu se radi, budući da je 
samo eunuh znao što misli. 

- Tvoje su zapovijedi izvršene, Veličanstvo - odgovori Narzes. 

- U potpunosti? 

- Drubusu, glavnom predstavniku Plavih i njegovim potčinjenima bilo je rečeno da su za 
vrijeme vladavine Justinijana bili utjecajni i da ih sada mogu Zeleni potisnuti zbog njihove 
vlastite popustljivosti. 

- Što je snovcem? 

- Razdijelili smo ga prema tvojim uputama. Imam ovdje listu svih onih koji su ga dobili 
kao i svotu koju smo razdijelili. 

Ona kimne. - Dobro, Narzes. Imamo sada kvasac koji će raditi za nas da ćemo se još 
čuditi. 

Ostalima je sinulo da se taj razgovor odnosi na nešto što je carica poduzela bez njihova 
znanja. Vjerojatno pregovaranje s Plavom strankom. Komornikov je odgovor ukazivao na uspjeh. 

Dostojanstvenicima na carskom vijećanju vratio se tračak nade. Ipak je nešto uspjelo. Ma 
bilo to što mu drago, ipak je to bio prvi uspješni potez otkada je započela pobuna. Slušali su s 
velikom pažnjom i poštovanjem kad ih je carica oslovila, davala im upute, smiješila im se, ili se 
čak šalila. 

Kad su članovi carskog vijeća napustili odaju, hodali su uzdignute glave. Odlučnost jedne 
žene učinila ih je također odlučnima. Nitko nije sumnjao u to tko je pravi zapovjednik. Justinijan 
je gledao Teodoru, kao i svi ostali, s olakšanjem i zahvalnošću. 

Mada su članovi vijeća otišli uzdignutih glava, žena koja je ostala sa carem stajala je 
sagnute glave. Od svih tih ljudi jedino je ona znala kako je beznadan njihov položaj. Iako nije 


željela, njena ju je hrabrost učinila vođom. Sada više nije mogla natrag. Svi su gledali u nju i 
nadali se onom što je bilo nemoguće. 

U tom je času iskusila veliku osamljenost koja uvijek prati najviši autoritet. 

Justinijan je buljio u nju napola užasnut, dok su njene oči istraživale njegovo monaško 
odijelo koje je bilo znak njegove slabosti. Izgledalo je kao da je, obukavši to monaško odijelo, 
htio pobjeći od odgovornosti koju daje carska odjeća. 

Nije mu mogla izreći svoje misli, svoje sumnje i pomanjkanje samopouzdanja. Stajala je 
potpuno sama i držala u rukama sudbinu carstva. 

- Veoma sam umorna - reče mu naposljetku. 

Car je zagrli i pogleda sa strahom u očima. Bila je tako mala, tako nježna, i ovo bi je 
moglo stajati života, jer su njene snage bile na izmaku. U taj čas bila je Justinijanu važnija nego 
cijelo carstvo. 

- Ti se previše žrtvuješ, ti više ne možeš tako... - poče on i odjednom zašuti. 

Što će se dogoditi ako ona zaista smalaksa? Što ako sada, u ovom značajnom trenutku, 
ona klone? 

Bojao se za nju to više što su i on i carstvo ovisili o njoj. 

Buljio je u nju užasnut. 

Ali ona je podigla glavu, ispravila ramena i rekla: - Moram... moram jedan sat odspavati. 

Odveo ju je u njihovu ložnicu. Njene su je dvorjanke brzo okupale i položile u krevet. 


Nakon jednog sata ona se probudila i ponovo odjenula. Justinijan je sjedio u njenoj sobi 
za primanje i kad se pojavila skočio je na noge. 

- Kako ti je? - upita je zabrinuto. 

- Osjećam se mnogo bolje. - Činilo se kao da je otvorila neki unutrašnji ventil iz kojeg je 
počela teći energija te je ponovo oživjela. 

- Naredio sam da ti donesu hranu... 

- Sada ne mogu jesti - Zatim nadoda: - Vika svjetine me probudila. 

- Ljudi se skupljaju na hipodromu. 

- Da pozdrave novog cara? 

- Čini se da je tako. Izvijestili su nas da su ga okrunili zlatnim lancem što su ga ukrali u 
jednoj crkvi budući da nisu imali krune, i da su ga podigli na štitove ispod kipa cara Konstantina. 

Rekla je: - Hipatije je glup i malen čovjek. Ipak, ovo je čas velike opasnosti. 

- Misliš li da će on organizirati... 

- Ne on. Ali on, naoko, ima autoritet koji će u svoje svrhe iskoristiti pravi vođe pobune. 
Sad će prestati zbrka i metež. Ono što je bilo nije ništa prema onome što će još doći. 

- Ali... ti si govorila... da imaš neki plan... 

Izađimo. Želim čuti viku sa hipodroma. 

Stajali su zajedno pokraj stupova palače Dafne i slušali zaglušnu viku što se orila zrakom. 

- Hipodrom je krcat. Mora da ih ima sto tisuća. Slušaj ovo! - upozori je Justinijan. 

Svjetina je vikala: - Nika! Nika! Nika! 

Zatim se zrakom prolomio povik: - Zdravo Hipatije! Živio mnogo godina! 

Pozdravljali su novog cara. 

- Nema dugo da su i nas tako pozdravljali - primijeti Justinijan. Nije bio toliko preplašen 
koliko rezigniran. 

- Nemamo mnogo vremena - nato će Teodora. - Pozovi glasnika. 

Kad se glasnik pojavio, ona mu zapovjedi: - Požuri do generala Belizara koji se nalazi 


dolje kraj morske obale i reci mu da odmah dođe sa svojim vojnicima. 

lako je glasnik odmah odjurio, Teodori koja je stajala s Justinijanom i slušala žamor 
svjetine na hipodromu i gledala ogromnu arenu kraj zidova palače, učinilo se da vrijeme veoma 
polako prolazi. Na prostoru određenom za manevre, dolje prema Hormisdasu, mogla je vidjeti 
redove blistavih excubitora kako nevoljko vježbaju pod nadzorom Hestatovih oficira. Takav je 
bio nalog i Hestat ga je izvršavao kako je mogao. 

U svojoj bojazni ona je hodala u pratnji Justinijana prema palači Dafne sve do mjesta 
odakle je mogla vidjeti Porfirnu palaču i zidove koji su se dizali prema moru. 

Vojnici su se u dvoredu penjali uz uzvisinu. Excubitori su prestali vježbati i buljili su u 
njih. Vidjela je kako Hestat bjesni i viče na excubitore, koji su, iako navikli na strogu disciplinu, 
otkazali poslušnost. 

Komitati i Herulijanci zaustavili su se na travnjaku između palače Dafne i nastambe 
eunuha. Dok su ih oficiri svrstavali u zbijene redove oba su generala pošla prema mjestu gdje su 
stajali car 1 carica. 

Belizar ih je oboje promatrao, a onda zaustavi pogled na Teodori. 

- Čekam na tvoj nalog, Veličanstvo! 

- Jesu li tvoji ljudi uzeli tobolce sa strelicama? - upita ga. 

- Jesu, svaki od njih ima tobolac pun strelica. 

Hipodromom je zaorila još jača vika. 

- Trebat će im strelica - reče Teodora. - Mislim da se bliži odlučni trenutak. 

Obojica, Belizar i Mundus, dali su na znanje da očekuju njene upute. Ona pogleda 
Justinijana. 

Veoma ozbiljno, car joj se obrati: - Mi čekamo na tvoje zapovijedi, Veličanstvo. 

Ona ponovo pogleda generale i reče: - Na hipodromu nalazi se sada otprilike sto tisuća 
ljudi. Koliko ljudi vi imate? 

- Komitata ima osamsto pedeset - odgovori Belizar. 

- A Herulijanaca? 

- Nešto manje od šest stotina, Veličanstvo - odvrati Mundus. 

- To je u svemu tisuću pet stotina. Šačica ljudi - izgovori ona lagano uzdahnuvši. 

Zatim se uspravi te će čvrstim glasom: 

- Učinit ćemo sve što možemo. - Njen ih je pogled sve prikovao. 

- Vas ima malo. Ali oni na hipodromu su pijani od vina i uspjeha i zaokupljeni svojim 
govornicima koji govore da su najpametniji i najmudriji ljudi zato što su izabrali novog cara, koji 
će biti igračka u njihovim rukama. 

Belizar je shvatio. - Mi ćemo ih napasti! 

- Smjelost je naša jedina nada. 

Belizar pogleda Mundusa i njihove oči zasjaše. 

- Ne tražimo ništa više, Veličanstvo! Herulijanci su bijesni zbog smrti svojih drugova, 
koji su poginuli u uličnim borbama, a komitati se također žele osvetiti. Kada da pođemo? 

- Sada. 

- Kroz vrata Kalke? 

Justinijan je slušao bez ijedne riječi primjedbe. Palo mu je na pamet da je ludost slati 
vojnike koji bi ih jedini mogli braniti protiv sto tisuća ljudi. Ali nije se upleo, jer su mu vlastiti 
neuspjeh, poniženje i strah srušili volju. 

Teodora dobaci Belizaru jedan značajan pogled. - Postoji mogućnost da vam netko 
pritekne u pomoć. 

Justinijan je čuo njen kratki razgovor s Narzesom i smatrao je da se razgovor odnosio na 


mističnu pomoć s neba, jer je postao duboko religiozan. Ipak je drhtao pri pomisli da se ona 
oslanja na providnost. 

Teodora upita Belizara: - Što misliš o tome? 

On je razmišljao koji trenutak a zatim se tiho posavjetovao s Mundusom. 

- Veličanstvo - reče napokon - kad se zametne borba, mali napad na neprijateljsku 
pozadinu može dovesti neprijatelja u zabunu... može biti odlučujuće za ishod borbe. 

- Kako ćeš primijeniti ovaj strateški potez na hipodromu? 

- Ako ja dovedem komitate do vrata Hormisdasa mi možemo brzo doći do nižeg dijela 
hipodroma i ući kroz Vrata smrti, koja su uvijek otvorena. Tamo se možemo neko vrijeme 
odupirati neprijatelju. Ako se svjetina naoružana oružjem iz carskog arsenala baci svom snagom 
na nas, mi ćemo na kraju nestati, ukoliko nešto ne odvrati njihovu pažnju. 

- Dalje! 

- Zato neka Mundus i njegovi Herulijanci čekaju kod vrata Kalke sve dok ne čuju daje 
borba počela. Zatim neka pođu prema Vratima boraca, koja se nalaze nasuprot Vratima smrti na 
hipodromu. Ako stignu u pravi čas, njihova pojava na suprotnoj strani arene izazvat će kod 
svjetine paniku. To je, Veličanstvo, najbolji plan da uspijemo. 

- Neka bude tako - odgovori Teodora. 

Belizar pogleda prema palači Hormisdas, gdje su se u dugim redovima ljeskali excubitori. 

- Ja bih maknuo excubitore s tog mjesta - reče. 

Teodora posla glasnika koji naredi Hestatu da odvede svoje excubitore do zida prema 
moru gdje su se prije nalazili Belizarovi vojnici. 

Kad je vidjela kako se sjajni redovi gube u pravcu koji su im odredili, .rekla je: - Idite 
sada, moji prijatelji, Bog neka je s vama. 

- Zdravo, carice! - Belizar i Mundus pozdraviše i vratiše se svojim vojnicima. 

Zaorile su zapovijedi. Vojnici su se svrstali u četvorored. Kad su komitati i Herulijanci 
prolazili pored cara i carice, udarili su mačevima o štitove i zavikali kao i njihovi zapovjednici 
čas prije: 

- Zdravo, carice! 


Hipodrom je bio krcat ljudima koji su bjesomučno urlali. Dolje u areni, gdje su se obično 
održavale utrke, sada se odigravala jedna neobična igra. 

Čak i gledaoci koji su sjedili u najvišim redovima, među kojima se nalazio i Keron, mogli 
su vidjeti blagog i postarijeg Hipatija - koji je volio svoju knjižnicu i svoj vrt - kako stoji na 
postolju okružen vođama obiju stranaka te senatorima i dostojanstvenicima koji su smatrali da je 
pametno pridružiti se narodu. 

Hipatije je izgledao bijedno. Pomisao na histerične suze njegove žene kad su ga noć prije 
odveli od kuće učinila ga je još više nervoznim i uplašenim. Sve to vrijeme gurali su ga 
amo-tamo, pozdravljali ga kao cara, iskazivali mu poštovanje, a on je bio bespomoćni zarobljenik 
svjetine. 

- Zaklinjem vas, prijatelji, ne tako bezobzirno! - vikao je više nego jedanput, dok su ga 
vucarali katkada vičući od zanosa a katkada psujući jedan drugoga, tako da se bojao da će ga 
rastrgati na komade. 

Bio je ranjav i umoran od nespavanja, a osim toga ljutio se na svoje otmičare što su tako 
grubo postupali s njim. Nije znao što da započne. Jednom je šapnuo nekom čovjeku za kojeg je 
smatrao da je vjeran Justinijanu neka mu dojavi kako on nema ništa zajedničkog s time što se 
događa. Bio je siguran da poruka nikada neće stići... 


Stajao je na postolju u sredini hipodroma i gledao gomilu svojih otmičara. Bilo ih je sto 
tisuća, a okruživali su ga sa svih strana i gledali u njega kao što psi gledaju u svoj plijen. 

Najavljivač je izvikivao naslove koje mu je svjetina podijelila. 

»Imperator Romanum... Pontifex Maximus... Tribunitia Potestate...« 

Kad god je najavljivač izviknuo jedan naslov svjetina bi zaurlala. Pobunjenici su u 
postavljanju cara vidjeli sasvim zgodnu i zabavnu igru. Ovaj će car sigurno dobro znati na kojoj 
je strani kruha namazan maslac. Umjesto da dijeli milodare svaki mjesec, dijelit će ih svaki dan. 
Zlatnika će biti za svakoga. Svatko će imati robova koliko hoće. Provincije u Africi, Maloj Aziji i 
na gornjem dijelu grčkog poluotoka bit će tako oporezovane da će sve njihovo bogatstvo pasti u 
ruke Bizantinaca. Nitko više neće morati ništa raditi. Vlada će se pobrinuti za sve. 

Ta ih je misao oduševljavala. Osjećali su da ih se mali debeli čovjek dolje na postolju, 
ovijen grimiznim ogrtačem i zlatnim lancem oko glave, boji, i zato su davali oduška svom 
oduševljenju kad god bi najavljivač prestao izvikivati. 

- Nika! Nika! Nika! 

Kad su se prvi vojnici pojavili na Vratima smrti, oni ih nisu zapazili. Kad su komitati u 
čeličnim okolopima nastavili ulaziti u arenu i postavljati se u krug, svjetina na hipodromu još nije 
shvaćala što se zapravo zbiva. 

- Što ovo znači? - pitali su jedan drugoga. 

Sto tisuća pari očiju skrenulo je pogled sa spodobe u grimiznom ogrtaču koja je stajala na 
postolju prema vratima kroz koja su se za vrijeme igara iznosili mrtvi gladijatori i upravljači kola, 
a gdje su sada stajali vojnici spremni za borbu. 

- Excubitori su nam se pridružili! - izgovorio je netko. 

- Ne, to nisu dvorski stražari - odgovorili su drugi. 

Netko je zavikao: - To su komitati! 

Odjednom su počeli shvaćati da to nije više zgodna i zabavna igra. Neki zapitaše: 

- Što rade oni ovdje? 

- Zar opet žele izazvati bijes naroda? 

- Tim smo psima već jednom pokazali. Ne dopustimo da pobjegnu. Pobijmo ih sve redom. 

Nepregledno mnoštvo se zazibalo. Oružje se zaljeskalo. Gunđanje svjetine pretvorilo se u 
zaglušnu viku. Sto tisuća protiv manje od devet stotina. Više nego sto na jednoga! - Zgazite ih! 
Zakoljite ih! Bez milosti. Nika! 

I golema lavina ljudstva počela se rušiti prema areni i šačici komitata koji su tako drsko 
pokušali izazvati ljude na hipodromu. 

Belizar je gledao uzbuđenu masu. Bilo je tu ljudi svih rasa i svih nacionalnosti. Vidio je 
beskrajno mnoštvo lica svih boja: bijelih, smeđih i crnih. Gledao je prljava lica, ispijena, mršava, 
puna, lica s vučjim izrazom, lica poput lasice, vepra, glatka lica, gruba lica, ženskasta lica i 
brutalna lica. Sva ta lica imala su nešto zajedničko, a to je bila divlja okrutnost i mržnja. 

Osjećao je prezir vojnika prema toj okrutnoj, izdajničkoj, lijenoj i parazitskoj rulji koja je 
živjela na račun takvih kao što je bio on i njegovi komitati, i njegovo se vojničko srce veselilo 
borbi do koje će doći. Dao je nalog svojim vojnicima da napnu lukove. 

Nije imao više vremena da promatra svjetinu. Divljački urlajući i vičući, nemilosrdna 
svjetina se survala na njega i njegove vojnike. 

Razjarena rulja je stala još jače urlikati kad je prvi red oklopljenih strijelaca napeo svoje 
lukove i odapeo strijele u masu. 

Poput zvuka ogromne harfe zazvučalo je u isti čas stotine lukova, a strelice poletješe 
prema zbijenoj gomili. 

Pokolj bijaše strašan. Belizarovi iskusni strijelci odapinjali su lukove s takvim žarom da 


su strelice često prolazile kroz tijelo jednog čovjeka i zabadale se u drugoga. 

Učas bijes svjetine zamijeni zaprepaštenje. Mnoga lica već su se grčila u agoniji, a na 
ostalima pojaviše se strah, užas i panika. 

U trenu arena se pretvorila u krvavu klaonicu. Masa koja je pohitala prema areni s 
mačevima, kopljima 1 noževima, sukobila se s komitatima koji nisu ni na trenutak prestali 
odapinjati strelice, budući da su htjeli osvetiti svoje poklane drugove. 

U početku su komitati odapinjali kiše strelica istodobno, a zatim je svaki od njih 
pojedinačno odapinjao što je brže mogao. To je još pojačalo bujicu strelica. Ljudi su se sakrivali 
iza tijela mrtvaca. Oni u prvim redovima povlačili su se natrag ali su u tome slabo uspijevali, jer 
su ih sprečavali zadnji redovi, pa su, kao klasje pod srpom, padali urlajući. 

U tom prvom sukobu poginulo je nekoliko tisuća pobunjenika. Ali manje od devet stotina 
strijelaca nije se moglo vječno opirati mnogo nadmoćnijem neprijatelju. Ponestalo im je strelica. 
Za nekoliko trenutaka njihovi će tobolci biti prazni. 

Kad je kiša strelica popustila, svjetina se počela oporavljati od straha. 

Povratilo joj se samopouzdanje, a mržnja se udvostručila. Pobunjenici su skakali preko 
leševa svojih drugova, verali se preko krvavih klupa i hrabrili jedan drugoga povicima. 
Pokazivali su prema nekolicini najodlučnijih koji su prošli kroz Vrata smrti i suprotstavili se 
vojnicima. 

Belizar je naredio komitatima da promijene položaj i da se svrstaju u trored pokraj samih 
vrata. Stari veterani iz avarskih i perzijskih ratova izvukli su svoje mačeve i čekali da se na njih 
slije to more ljudstva. 

Nekoliko najhrabrijih prišlo je vojnicima. U trenu započeo je divlji boj. Sjekire, mačevi 1 
toljage zavitlaše zrakom, kamenje poletje a koplja se ukrstiše. Vojnici i pobunjenici podjednako 
su glavinjali po krvlju poprskanom pijesku. Pogođeni su stenjali, vojnici, boreći se za svoj život, 
vikali su bojne poklike, oružje je zvečalo, a bijesna je rulja divlje urlala. 

Svjetina je navalila na komitate i potisnula ih uz vrata. Oni u prvim redovima najgore su 
prošli, jer su se, pritisnuti onima straga, formalno naboli na mačeve komitata. 

Neki su zavikali i pali na tlo, a svjetina ih je pregazila. Neki su, mada već mrtvi, stajali 
uspravno, jer su ljudi bili tako zbijeni jedan do drugoga da mrtvi nisu imali mjesta ni da se 
opruže. Oni otraga su se i dalje gurali naprijed. 

Komitati su se još uvijek držali na vratima. Belizarov mač je bio krvav sve do drška, a 
ruka mu se već umorila. Njegovi ljudi su padali oko njega i svakog časa bivalo ih je sve manje. 
Belizaru je bilo jasno da će izgubiti bitku. 

Bijes svjetine je poput elementarne stihije. Ali kako je stihijom nemoguće upravljati i 
kontrolirati je, tako se često događa da razbješnjelu masu, osobito ako stvari krenu po zlu, 
obuzme panika i strah, pa ljudi počnu bježati glavom bez obzira. 

To se upravo sada dešavalo, ali ipak ne tako da bi se pritisak na komitate smanjio. Oni 
koji se nisu htjeli boriti počeli su trčati prema Vratima boraca na suprotnoj strani arene, kroz koja 
su prolazili gladijatori kad su pozdravljali gledaoce i cara prije nego što će početi njihova smrtna 
borba. Veći dio svjetine, međutim, još se borio s preostalom šačicom komitata. Belizar i ostatak 
njegovih vojnika bili su satjerani u prostor među vratnicama. 

Ali tada se podigla panična vika i dreka. 

Kad su prvi bjegunci stigli do Vrata boraca, naišli su na šljemove i štitove, koji su bili 
pokriveni krznom i kožama divljih životinja. 

Mundus je došao. Njegovi barbarski Herulijanci počeli su ubijati još bješnje nego 
komitati, budući da su ionako mrzili sve što je bilo bizantinsko. 


Kad su na drugoj strani arene Belizar i šačica njegovih komitata opazili svoje drugove, s 
novom su se žestinom bacili na svjetinu koja ih je potiskivala. 

U međuvremenu, kad su Herulijanci pojurili kroz Vrata boraca, malodušna svjetina se 
zaustavila, a oni koji su se još borili ubrzo su prestali s borbom. Svjetina je shvatila da više ne 
može van iz hipodroma, jer su sva vrata bila zaposjednuta, a vojnici bi svojim oštrim mačevima 
zaklali svakoga tko bi im došao pod ruku. Trebalo je izgurati barbare kroz Vrata boraca, a 
komitate kroz Vrata smrti. 

Poput Belizara, i Mundus se borio kao nikad u životu. 

Toga dana herulijanski mačevi zaklali su više ljudi nego u cijelom perzijskom ratu. 
Njihov guturalni bojni poklik koji su izgovarali na svom materinjem jeziku bio je »Ubij! Ubij!« i 
neprestano se orio zrakom. 

Ipak, činilo se kao da će to biti njihova posljednja bitka. Mudnus, koji nikada nije bio 
vojnika, ako ostane živ u ovoj bici. 

U tom kritičnom času dogodilo se nešto upravo nevjerojatno. 

Iako su se mnogi pripadnici Plave stranke pridružili Zelenima u borbi protiv vojnika, veći 
dio ostao je na svojim mjestima i promatrao borbu na vratima. 

Njihovi vođe, Drubus i njegovi potčinjeni, kao da nisu imali interesa za bitku. Oni, zbog 
nekih stanovitih riječi i nekih stanovitih svota zlatnika, nisu baš s oduševljenjem primili 
»krunisanje« novog cara Hipatija, koji je pripadao Zelenima. 

Dok su sjedili na hipodromu i gledali »svečanost« u kojoj su Zeleni odigrali tako važnu 
ulogu, počeli su shvaćati istinu. Bili su igračke u rukama svojih starih neprijatelja, i ako ova 
pobuna uspije, njihovi će suparnici preuzeti vlast i osvetiti im se zbog toga što su im nekad 
pakostili. 

Plavi oficiri skupili su se i pokazivali prstima prema suparničkoj strani. 

Odjednom su plavi najavljivači, potaknuti predstavnicima svoje stranke, počeli vikati. 

Nagli bijes obuzeo je tisuće Plavih. Prestali su se boriti protiv vojnika na vratima i 
umjesto toga bacili se na Zelene. Upravo u času kad Belizar i Mundus više nisu mogli odolijevati 
pritisku svjetine na Vratima smrti i na Vratima boraca, svjetina se počela međusobno boriti. 

Na pijesku su ležali mrtvaci u hrpama. Kod Vrata smrti ležali su oni koje su poklali 
komitati, a kod Vrata boraca oni koje su sasjekli Herulijanci. 

Keron je pripadao onoj grupi boraca kojima bi odmah pozlilo čim bi samo pomislili na 
borbu. 

Kad je svjetina nahrupila na komitate, on je ostao u najgornjem redu klupa, iako su mu 
dovikivali da im se pridruži. 

Vidio je kakav su pokolj učinile strelice komitata, i od toga mu se smučilo. Čestitao je 
sam sebi što se nije umiješao u borbu te je tako izbjegao sigurnu smrt. 

Kad je komitatima ponestalo strelica i kad je započela borba prsa o prsa, on je promatrao 
bitku sa svog sigurnog mjesta držeći se od muke i straha za sjedište. Kerona, koji je mogao 
zapaliti crkvu, pljačkati tuđu imovinu, sudjelovati u silovanju bespomoćnih žena i ubijati 
nenaoružane ljude, užasnuli su odjednom takvi krvavi prizori. 

Požalio je što je napustio Pafalgoniju kamo je bio prognan i gdje je bio siguran. To što se 
ovdje događalo nije bilo u skladu s njegovim planovima koje je skovao kad je dobio poruku 
svojih prijatelja, pripadnika Juventi Alcinoi. 

Tada se načas ohrabrio. Čega da se boji? Ovi komitati neće dugo izdržati u borbi protiv 
mnogo nadmoćnije svjetine. 

Ipak, Keronu se situacija na hipodromu nije svidjela. Bio je jedan od prvih koji je odlučio 


da ga napusti. Spustio se dolje, spotakao se o zid ispred prvog reda i počeo trčati prema Vratima 
boraca, prema kojima su već mnogi trčali. 

Keron je među prvima zapazio na vratima barbare u krznima divljih životinja. 

Zbunio se, malo je oklijevao a zatim se povukao prema delfijskom tronošku koji se 
nalazio u središtu arene i oko kojega se prostirala staza za vozače kola. Oba izlaza bila su 
zakrčena i on je uplašeno gledao naokolo ne znajući što da radi. 

Svjetina se bacila na plaćenike. Keron se sav tresao, koža mu se naježila dok je gledao 
kako Herulijanci sijeku ljude svojim oštrim mačevima. Pogledao je prema mjestu gdje je maločas 
sjedio na vrhu tribine i požalio što nije tamo ostao. 

U taj je čas opazio kako su se Plavi bacili na Zelene. Ljudi su preko klupa skakali u arenu 
i mahali oružjem. Zeleni su se najprije zaprepastili, a onda se uhvatili ukoštac sa svojim 
neprijateljima. U sredini arene počela se odvijati krvava borba. Keron se skamenio od užasa. 

Njegova nesreća bila je u tome što je nosio tuniku s rukavima poput krila šišmiša. Takve 
tunike nosili su Juventi Alcinoi, koje su Zeleni naročito mrzili zbog zvjerstava što su ih izvršili u 
gradu. U svega nekoliko minuta kad je započeo krvavi međusobni obračun, dvadesetak mladića 
sa širokim lepršavim rukavima našlo je smrt na krvavom pijesku arene. 

Keronu je gotovo pozlilo od straha. Kad je opazio kako prema njemu trči bradati čovjek 
pognutih ramena sa sjekirom u ruci, nije mu još bilo jasno da mu je život u opasnosti. Ali tada je 
primijetio da čovjek ima zelenu traku na rukavu i da žeđa za krvoprolićem. 

U očajanju pokušao je pobjeći, ali nije imao kuda. Trčao je oko delfijskog tronoška poput 
zeca, vičući i zapomažući, a izdajnički su rukavi upravo smiješno lepršali. Čovjek sa sjekirom 
trčao je za njim. 

Kad je pogledao unatrag, spotaknuo se o leš i pao na tlo. Neko vrijeme je ležao plačući, 
zatim je osjetio jaku bol, u glavi mu je zaiskrilo, a onda je nastala tama. Bijedni, pokvareni i 
kukavički Keron ležao je na pijesku mrtav. 

Bradati čovjek, čija se sjekira zasjekla u kovrčavu Keronovu glavu, okrenuo se i u taj čas 
jedan Plavi, koji mu se prikrao straga, oborio ga je jednim jedinim udarcem. 


Belizar i Mundus nisu se mogli spojiti, jer je arena bila prepuna ljudi koji su se borili, ali 
oni su se razumjeli u ratovanje te su držali svoje vojnike na okupu i nisu im dozvolili da gone 
pobunjenike, kako bi u slučaju potrebe bili spremni za borbu. 

Belizar je naslonjen na mač promatrao bojište. Tek sada je shvatio kako je strašna bila 
bitka. Gotovo polovina njegovih komitata ležala je na tlu, a mnogi koji su još stajali na nogama 
bili su teško ranjeni, slabi i iznureni od gubitka krvi. 

- Tako mi svetoga Mihajla mačonoše, još samo jedna navala poput ove, i mi bismo 
izginuli! - uzviknuo je jedan od njegovih narednika. 

Ozbiljno je klimnuo glavom. - Što kažeš na ovo, generale? - zapita pokazujući na pokolj 
između Zelenih 1 Plavih u areni i na tribinama. 

- Ne znam. Došlo je s neba kao čudo - reče polako Belizar. - Ali to moramo zahvaliti 
nekome tko je gotovo poput anđela. 

- Kome? 

- Jednoj ženi - odgovori Belizar. Nije potpuno shvatio što se dogodilo, ali je u svom srcu 
nekako bio siguran da je Teodora imala u tome svoje prste. 

Na drugom kraju arene, kod drugih vrata, stajali su, isto tako žalosni kao i komitati, 
Mundus i njegovi Herulijanci. 

Ali zapovjednici nisu više imali razloga da se zabrinjuju zbog daljnjeg razvoja događaja. 


Sa svojim vojnicima promatrali su taj nevjerojatan prizor. 

Zvijer sa sto hiljada glava uništavala je samu sebe. 

Poput otrovne zmije koju je okružila vatra i koja grize svoj vlastiti rep, tako je svjetina 
bješnjela u hipodromu; Zeleni i Plavi ubijali su jedni druge. 

Neprirodno savezništvo koje je do maločas vezivalo te dvije suparničke stranke sada se 
raspalo. 

Pokolj se iz časa u čas sve više rasplamsavao. Rulja je posve zaboravila na vojnike, koji 
su stajali kod vrata, na svoje vladare, na pljačkanje i uništavanje. Jedino što nije zaboravila, to su 
bile zelena i plava boja: simboli njihovih protivničkih stranaka. Užasan pokolj bjesnio je arenom i 
tribinama. 

Čak i Belizarovi i Mundusovi veterani zgrozili su se nad tolikim krvoprolićem. Poslije 
jednog sata, kad su vidjeli da ovdje više nisu potrebni, povukli su se u carsku palaču. Komitati su 
prošli vratima Hormisdas, kroz koja su 1 izišli, a Herulijanci kroz vrata Kalke. Preživjeli su nosili 
svoje ranjenike koje će pokušati spasiti u bolnicama. Svjetina nije ni primijetila kad su otišli. Bila 
je previše obuzeta zabavom ubijanja. 

Iako su vojnici otišli, hipodromom su još dugo odjekivali povici 1 širili se prema palači i 
gradu. 

Pokolj je trajao sve do ponoći. Kad su sutradan ujutro Belizarovi izviđači ušli u arenu, 
ugledali su jezovit prizor. 

Tribine su bile prekrivene leševima i ranjenicima koji su umirali. 

Sjedišta blizu Vrata smrti pokrivala je hrpa mrtvaca koji su pali pod kišom strelica što su 
ih odapeli Belizarovi strijelci. 

Ispred jednih i drugih vrata što vode u arenu ležale su gomile mrtvaca koje su poklali 
komitati i Herulijanci odupirući se razbješnjeloj svjetini. 

Pijesak po čitavoj areni bio je krvav i pokriven mrtvacima. Mrtvaci su čak ležali i u 
kathismi. Osim toga, bilo je mnogo slučajeva da su smrtno ranjeni ljudi posljednim snagama 
žarili svoje zube u vratove neprijatelja i tako ih poveli sa sobom u carstvo sjena. 

Kasnije, kad su čistili krvavi hipodrom, čistači su prepoznali lica mnogih nekadašnjih 
dostojanstvenika, koji su se pridružili pobunjenicima i tu poginuli. 

Sergije, izdajnički excubitor, ležao je mrtav, probodena vrata. Drubus i Pompilije, glavni 
predstavnici Plave i Zelene stranke, također su bili među ubijenima. Mnogi senatori, patriciji, pa 
čak eunusi i svećenici koji su se pridružili narodu, našli su užasnu smrt u areni. 

Velik broj mrtvaca imao je na sebi tunike s rukavima poput krila šišmiša. Tog dana 
prestali su postojati Juventi Alcinoi, a oni koji su se uspjeli spasiti bacili su svoju odjeću nadajući 
se da će njihova veza s tim mladim kriminalcima pasti u zaborav. Među mrtvim pripadnicima te 
grupe nalazio se i Keron. Ležao je raskoljene glave pokraj delfijskog tronoška. 

Više od trideset tisuća ljudi našlo je smrt na hipodromu. Nikad se više u povijesti nije 
dogodilo da je jedna pobuna ugušena na takav način. 


Teodora je stajala pokraj ostatka crkve Sv. Stjepana kad su Belizar i Mundus pošli da se 
uhvate ukoštac sa svjetinom. Žalila je što je žena, jer kao žena nije mogla prisustvovati borbi. 
Nestrpljivo je čekala da joj donesu izvještaj o ishodu bitke. 

Čitav jedan sat buljila je u hipodrom koji se nazirao iza zidova palače i uzbuđena 
pokušavala odgonetnuti što se tamo događa. 

Čula je kako svjetina viče »Nika!« zatim »Zdravo, Hipatije! Živio mnogo godina!« 

Zatim je čula povike iznenađenja i po njima zaključila da su strijelci odapeli svoje strijele. 


Onda se zrakom prolomio urnebes glasova i topot tisuća nogu. Svjetina se survala na 
Belizarove i Mundusove vojnike. 

Metež je bio sve veći, a divlje urlikanje, kletve, stenjanje i vrištanje postajahu sve glasniji. 

Teodora je pogledala prema Justinijanu. On je stajao sklopljenih očiju i sagnute glave. 
Imao je na sebi monašku halju, opasao se užetom, a na nogama je imao sandale od neštavljene 
kože. Molio je krunicu, a usta su mu se pomicala dok je u sebi izgovarao riječi molitve. 

Car je bio uvjeren da očajnički korak koji je Teodora poduzela neće uspjeti, a i ona sama 
počela je pomalo vjerovati u to. Šačica vojnika koju je poslala na hipodrom nije se mogla dugo 
odupirati nadmoćnoj svjetini. 

U času kad je metež na hipodromu postao najstrašniji, komitati i Herulijanci ušli su u 
prostor unutar zidova palače kroz dvoja vrata. Teodora ih je sa čuđenjem promatrala dok su 
pristizali iz suprotnih pravaca prema mjestu gdje je ona stajala. Bili su umorni, njihovi oklopi 
zgnječeni, krv ih je oblijevala, šepali su i posrtali noseći svoje ranjene drugove. Ali nisu izgledali 
kao pobijeđeni ljudi. 

Belizar, umrljan od zgrušane krvi i blata, imao je divlji izgled ratnika. Zaustavio je 
komitate i uputio se polaganim i dugim koracima prema Teodori, noseći mač u svojoj ogromnoj 
šaci. Išao je ravno prema njoj, zatim je kleknuo i položio mač pred njene noge. 

- Tvoji neprijatelji neće dugo ustrajati u pobuni protiv tebe. Veličanstvo! 

- Što se dogodilo? - upita ona. 

- Rulja se počela međusobno klati. Jedni druge ubijaju! 

Duboko je uzdahnula. Dakle, njen je plan uspio! Narzesovi tajni pregovori učinili su 
svoje. 

Trenutak je stajala zatvorenih očiju. Bila je žena, i pomisao da se svjetina ubija, pa bila to 
baš 1 odvratna i okrutna bizantinska rulja, bijaše joj nepodnošljiva. 

Tada je ponovo otvorila oči. Justinijan, Belizar i Mundus su je promatrali. 

Odjednom je shvatila da čekaju na njene nove naloge. Za nju je počeo novi život. Htjela 
to ili ne htjela, ona je bila vladar Rimskog carstva. 

U tom času mnoštvo velikih planova i važnih odluka nadvilo se nad nju kao oblak prepun 
grmljavine i munja. U svojoj mašti nejasno je vidjela udaljene zemlje, plamenove kako ližu 
gradove, užasne sukobe ljudi, vidjela je kako se zmija izdajstva ujela za rep i kako se orao carstva 
diže prema nebu. A ona, Teodora, dijete ulice, malena i nježna, uzdigla se iznad svega. 

Lagano se stresla. Nije se nadala takvom ishodu. Čitav svoj život bila je zadovoljna što je 
žena, što ima ženske poglede, instinkte i nagnuća, i što se ponašala kao žena. 

Ipak, pokrenula je nešto što je bilo mnogo veće i jače od nje same i što ju je oblikovalo, 
što ju je učinilo odgovornom, 1 što joj je dalo potpunu vlast. Sve to ona još nije sasvim i do kraja 
shvaćala. Strah od vlastitog neiskustva, pomanjkanja znanja i slabosti koja je doživotno prirođena 
ženskoj svijesti užasnuo ju je. 

Prije mnogo vremena, u danima dok još nije bila Justinijanova žena, pa čak i prije nego 
što mu je postala milosnica i kad je još za njega bila samo djevojka za zabavu, ona je mislila o 
njemu s užasom, jer on nije bio samo Muškarac nego i Carstvo. 

Sad je Ona bila Carstvo. I to ju je strašilo. 

Iako se bojala, ipak je likovala. Jednom prilikom Justinijan je rekao da je »zaslužila« da 
postane caricom. Sad je to »izvojevala«. Neosporno, odvojila se od svih prosječnih ljudi oko 
sebe. 


ŠTO SE DOGODILO POSLIJE 


Svaki povijesni roman obično svršava tako da čitalac postavlja pitanje što se dalje 
dogodilo s ličnostima koje su u romanu opisane. Za takve čitaoce napisan je ovaj dodatak. 


Teodora 


Carica je živjela još šesnaest godina poslije »Nika-pobune«. Vjerojatno uslijed napora što 
ga je podnijela za vrijeme te krize, njeno je zdravlje popustilo i ona se nikad više nije potpuno 
oporavila. 

Umrla je u četrdeset petoj godini od raka dojke. Vladala je dvadeset 1 dvije godine, a bila 
je udata dvadeset i četiri godine. Jedna joj se želja ispunila: nije nadživjela svoju ljepotu, koja je 
još uvijek bila veličanstvena kad je dvadeset i devetog lipnja 548. napokon sklopila oči. 

Od »Nika-pobune« pa do svoje smrti bila je stvarni vladar carstva. Justinijan se sve više i 
više posvećivao izučavanju teologije u čijoj se zamršenosti izgubio, dok je donošenje odluka 
ostavio prodornoj genijalnosti djevojke s ulice koju je učinio svojom ženom i caricom. Kako su 
povjesničari zabilježili - i to ne samo jedanput - Teodorine i Justinijanove odredbe često su bile 
proturječne, ali je pobjedu uvijek odnosila Teodora. 

Teodora je mislila kao žena, imala je ženske želje, potrebe i poglede na život. Čak i jedna 
zla i neskrupulozna žena uvijek je zla i neskrupulozna na ženski način, a Teodora nije bila 
nijedno ni drugo, iako se mnogi historičari ne slažu u tome. Njene pogreške i slabosti, isto tako 
kao i njene odlike i snaga, moraju se pripisati njenoj ženskosti. 

Humor kakav poznaju muškarci nije bio po volji Teodori. Smatrala ga je muškom 
ludošću, koju je podnosila ali u kojoj nije sudjelovala. Posjedovala je prirođenu duhovitost, koja 
je često bila razorna, ali humor joj je bio stran, i njime ništa nije mogla postići. 

Nagodila bi se, kad je morala, ali to se protivilo njenoj prirodi. Bila je nepokolebljiva u 
borbi protiv neprijatelja svoje ženstvenosti. 

Bila je osjećajna. 

Do kraja života sve je kod nje imalo ličnu notu. Ljude, događaje, posljedice, motive 1 
stvari prosuđivala je prema tome kako su na nju utjecali, bilo izravno bilo preko onih za koje se 
zanimala. 

Njeni su je ženski instinkti poučili da njena vrijednost leži u njenoj individualnosti. 
Muškarci zadobivaju moć i snagu ako se udruže, kao na primjer u vojsci. Ali vrijednost svake 
žene se smanjuje ako njena individualnost ne dolazi do izražaja. 

Nitko to nije prikazao bolje od rimskog satiričara Petronija, kad je na carskom bakanalu 
na kojem su sve žene bile nage, rekao tiraninu Neronu: »Gospodaru, deset tisuća nagih djevica 
ostavlja manji dojam nego jedna jedina.« 

Ipak, lična nota koja daje ženi veliku snagu u njenim odnosima prema ostalim ljudima, 
može postati njena velika slabost ako žena vlada. 

Za Teodoru kažu da je u poznijim godinama svoje vladavine postala neskrupulozna i 
okrutna. Mnoge priče koje kolaju o njoj izmišljene su, kao što je na primjer izmišljena i priča o 
njenom »sinu« iz kurtizanskih dana, koju je zabilježio Prokopije u »Anegdoti«. Prokopije priča 


kako je taj »sin« došao na dvor i tražio da ga Teodora prizna, no ona je »bojeći se da za to ne 
dozna njen muž, otjerala nesretnog mladića 1 o njemu se više ništa nije čulo«. 

Istina je upravo suprotna. Teodora nikad nije skrivala svoju prošlost. Ona je dovela na 
dvor prijateljice iz svojih kurtizanskih dana. Jednu od svojih sestara uvela je u visoko društvo i 
dobro je udala, a čini se da je uspjela doznati i što se dogodilo s kćerkom koju je rodila u 
Aleksandriji, jer je kratko vrijeme prije svoje smrti dovela na dvor unuka kojeg joj je rodila ta 
kći. Bilo mu je ime Anastazije i ona je pokušala da ga oženi Joaninom, kćerkom Belizara i 
Antonine. Potankosti o tom dječaku su kontradiktorne i historijski nedovoljno ispitane. Prokopije, 
koji je Teodoru prikazivao u lošem svjetlu, govori o njemu kao o nećaku, a ne kao o unuku, dok 
se većina povjesničara slaže u tome da je on doista bio caričin unuk. Anastazije je bio još dijete 
kad ga je baka htjela oženiti, jer je tada vladao običaj da se sklapaju brakovi između djece. No 
Teodora je umrla prije nego se Anastazije oženio i o njemu više ništa nije zabilježeno. 

Što se tiče priče o »sinu«, možemo sa sigurnošću tvrditi da je neistinita, jer je carica i te 
kako priznavala svoje rođake i sigurno je da ne bi odbila da prizna svoga sina kako bi zataškala 
prošlost. Možda se neki varalica pokušao podmetnuti, a možda je cijelu priču jednostavno 
izmislio osvetljivi Prokopije. 

Prokopije je bio službeni kroničar za vrijeme Justinijanove vladavine i besramno je napao 
Teodoru u »tajnoj kronici« koju je nazvao »Anegdota«. Ne zna se što je bio uzrok njegova 
neprijateljstva prema njoj. I dok je u službenim kronikama slavio cara i carifcu i njihova 
dostignuća, potajno je pisao djelo prepuno kleveta, ogovaranja i pogrda koje su navodno kolale 
dvorom protiv njih ili ih je on sam izmišljao. 

Bezvrijednost »Anegdote« pokazuju očite neistine, kao na primjer tvrdnja da Justinijan 1 
Teodora nisu bili muškarac i žena nego demoni u ljudskom liku, pa čak navodi i dokaze za to koji 
su očigledno sumnjivi. Mnoge su tvrdnje upravo smiješne i proturječne, a njegova metoda 
iskrivljavanja stvarnih činjenica pokazuje njegove zle namjere. 

Ovaj tajni dokument, koji je Prokopije vjerojatno pisao kako bi dao oduška svojoj zlovolji 
a nije ga namijenio javnosti, pronađen je mnogo stoljeća kasnije, kad je već bilo prekasno da se 
provjere njegove tvrdnje na temelju kojih su mnogi povjesničari stvorili svoj sud o Teodori. Djelo 
koje nam je taj pakosni čovjek ostavio u nasljeđe sramotan je udarac lijepoj carici, koja je umrla 
prije no što je doznala za nj. 

Međutim, i neki vjerodostojni izvori govore da je carica doista često bila okrutna i da je 
postupala kao tiranin. No tiranija i okrutnost bile su uobičajene pojave u to doba, i što se toga tiče 
carica Teodora nije bila ništa gora od ostalih vlastodržaca koji su tada sjedili na prijestoljima. 

Usprkos svim njenim okrutnostima i njene prošlosti kurtizane, nitko, pa čak ni ogorčeni 
Prokopije, nije je optužio da je bila nevjerna Justinijanu. To je bio najbolji dokaz da je, kad se 
udala, zauvijek raskrstila sa svojim prijašnjim životom. Neprestano je radila na tome da uveliča 
vladavinu svog muža - cara - i velik dio onoga što su joj spočitavali učinila je upravo iz ljubavi 
prema Justinijanu i želje da ga učini » Velikim.« 

Mora se isto tako priznati da je u kasnijim godinama postala duboko religiozna, mada su 
je katolički pisci tog vremena napadali zbog simpatija prema monofizitskoj herezi i njenog 
nastojanja da postavi monofizitskog biskupa za glavara kršćanske crkve. 

Teodora je bila izvanredno nadarena i umna žena i mnoge njezine zamisli i ideje učinile 
su Justinijana velikim vladarom, što je konačno i bila njena namjera. 

Ta izvanredna žena posjedovala je još jednu tipično žensku osobinu koja joj je pomogla 
da uspješno vlada. Izuzetno pametne, žene, kad saobraćaju s muškarcima, često nisu dosljedne. 
Naime, ako žene uvijek govore na isti način, oblače se na isti način, jednako odgovaraju i 
reagiraju, postaju dosadne, lako ih istisnu druge žene i, što je još gore, brzo padnu u zaborav. 


Da se to ne dogodi, pametna žena često je nedosljedna do ludila. Jednog dana ona se 
smije muškarcu, drugog dana plače pred njim, a trećeg dana baca ga iz svoje kuće. Takva žena će 
vabiti muškarca, kuditi ga, govoriti mu da bez njega ne može živjeti i zatim mu reći da ga ne želi 
vidjeti sve dok se jadniku ne zamagli u glavi te više ne zna što da radi. 

No je li takvo ponašanje, bilo ono posve instinktivno ili lukavo planirano, zaista 
nedosljedno? Moramo odgovoriti da nije. Sva ta različita raspoloženja imaju jednu svrhu, a ta je 
da očaraju i zarobe muškarca. Često se puta događa da žena u tolikoj mjeri zarobi muškarca da 
može s njim raditi što joj je volja. 

Tu žensku nedosljednost Teodora je primijenila 1 na svoju carsku vladavinu. Od prvog bi 
časa zapanjila najvještije protivnike svojom taktikom, 1 dok je pregovarala s poslanicima i 
kraljevima ona ih je uvijek predusretala. Možda nije preuveličano ako se kaže da je ona prva 
upotrijebila ono što se u modernoj diplomaciji zove »nehajna taktika«. 

Na takav način Teodora je uspjela da uspostavi sjaj i slavu Rimskog carstva. Prije no što 
je izdahnula znala je daje gospodarica zapadnog svijeta. Njenom smrću sjaj je iščeznuo i započeo 
je mračni srednji vijek. 


Justinijan 


Car je živio osamdeset i dvije godine i tako nadživio Teodoru za sedamnaest godina. 

Povjesničari su mu nadjenuli nadimak »Veliki«, ali malo je vladara u svjetskoj povijesti 
koji su manje zaslužili taj naziv negoli on. Tri doista velika dostignuća koja su dala sjaj njegovoj 
vladavini postigli su drugi, a ne Justinijan. 

Belizar je osvojio staro Rimsko carstvo, navalivši odmah iza »Nika-pobune« na 
vandalsko kraljevstvo 1 osvojivši Italiju, Dalmaciju i dio Hispanije, tako da je Sredozemno more 
još jednom postalo rimsko jezero. 

Tribonijan je stvorio takozvani Justinijanov zakonik koji se sastojao od zbirke zakona, 
zbirke propisa i zbirke novih zakona, koji su poznati pod imenom »Corpus Juris Civilis« - 
građanski zakonik. To remek-djelo imalo je golem utjecaj na povijest prava i uvelike je smanjilo 
samovolju u sudstvu. Utjecaj tog zakonika još se i danas osjeća u modernim pravnim sistemima. 

Graditelj Antemije iz Trala podigao je na ruševinama katedrale Sv. Sofije onu 
veličanstvenu građevinu koja još i danas stoji i najviši je domet cijele bizantinske umjetnosti. 
Legenda kaže da je Justinijan gledajući jednog dana tu upravo dovršenu građevinu uskliknuo: 
»Neka je slava Gospodu koji mi je omogućio da završim to veliko djelo. Solomone, ja sam te 
pobijedio!« 

Usprkos nadimku »Veliki« što su mu ga dali povjesničari, Justinijan nije bio velik čovjek. 
Bio je ozbiljan pa čak i sumoran, i mada je imao i veličanstvenih ideja, mnoge ne bi nikada 
proveo u djelo da nije bilo Teodore. Sumnjao je u odanost svojih zaista vjernih suradnika kao što 
je bio Belizar, a vjerovao je nitkovima i ulizicama kao što je bio Ivan od Kapadokije. 

Kako on i Teodora nisu imali djece koja bi ih naslijedila na carskom prijestolju, to se 
Justinijanov nećak oženio Teodorinom nećakinjom, i oni su vladali nakon Justinijana kao car 
Justin Drugi i carica Sofija. 

Što je više stario, Justinijan se sve više i više posvećivao proučavanju teologije i pokušao 
da izgladi sporove koji su izbili unutar crkve. Pri kraju života napustio je ortodoksnu vjeru i 
vratio se monofizitizmu koji je podržavala Teodora. No možda je to bilo iskazivanje poštovanja 
prema Teodori koja je umrla prije njega i bez koje mu je bilo teško živjeti, jer je njihova 
međusobna privrženost jedinstvena u analima moćnih prijestolja. 

Umro je od starosti i slabosti 565. godine. 


Belizar i Antonina 


Malo je bilo tako nadarenih i vjernih ljudi s kojima se tako loše postupalo kao s 
Belizarom. Prvo je pobijedio Perzijance i osigurao istočne granice carstva. Zatim je redom 
osvojio Vandale u Africi, Ostrogote u Italiji, Dalmaciji i Južnoj Hispaniji, a isto tako i otoke 
Sardiniju, Korziku i Siciliju. Kasnije je vodio drugi rat s Perzijom, a već ostarjelog čovjeka 
pozvali su iz mirovine da odbije strašnu navalu barbarskih Bugara, koji su prodrli do samog 
Konstantinopolisa. Ipak, u svim tim ratovima koji su završili sjajnim pobjedama nije imao veće 
bitke od one kad se s manje od tisuću i petsto ljudi odupro stotini tisuća pobunjenika na 
hipodromu u Konstantinopolisu i tako skrenuo tok povijesti. 

Njegove teorije o vojnim operacijama, uključivši upotrebu teško naoružane konjice i 
vještih strijelaca, iz temelja su preinačile ratno umijeće 1 vojskovođe su ih upotrebljavali sve do 
izuma baruta. 

Ipak, njega su neprestano pogrešno shvaćali i zloupotrebljavali. Antonina, za razliku od 
Teodore, ostala je i dušom i tijelom kurtizana do kraja života. Mijenjajući ljubavnike, ona je 
nabijala rogove velikom vojniku za kojeg se udala, ali je on, kao i mnogi drugi muškarci, 
nasjedao njenom laskanju i nikada nije povjerovao u ono što bi čuo o njoj, a osim toga, često se 
nalazio na dalekim bojnim pohodima i nije imao vremena da o tome razmišlja. 

Jednom je Teodora gotovo istjerala Antoninu iz palače, ali je na kraju, postupivši na 
tipično ženski način, odlučila da je upotrijebi u svoje svrhe. Carica je ucjenjivala svoju bivšu 
prijateljicu s pomoću njenog ljubavnika Teodozija, prijeteći joj da će sve izdati Belizaru, i tako je 
Antonina pristala da joj pomogne u uništenju Ivana od Kapadokije. 

Belizar je nadživio svoju ženu. Bio je najveći vojnički genij svog vremena 1 najbolji 
vojskovođa od Cezara do Karla Velikog. Njegove pobjede izazvale su, čini se, Justinijanovu 
zavist, tako da ga je dvaput pozvao u glavni grad nakon velikih osvajanja i onda bacio u nemilost. 
Međutim, dok je Teodora živjela njemu se ništa nije dogodilo i uvijek bi mu bile vraćene časti i 
priznanja koja je zaslužio. Uživao je njenu moćnu zaštitu. 

Činjenica je da ga je carica osobito poštovala, pa čak i onda kad se koristila njegovom 
opsesijom prema nevjernoj ženi. Ali poslije Teodorine smrti Belizar je, mada je vjerno služio 
Justinijanu, pao u nemilost. 

Godine 562. optužili su ga da se urotio protiv cara. Ne razmišljajući mnogo Justinijan je 
naredio da se njegova imanja konfisciraju, a on baci u tamnicu. Međutim, već iduće godine 
Justinijan je uvidio svoju pogrešku i Belizar je ponovo zadobio njegovu naklonost. 

Umro je godine 565, iste godine kad i njegov carski gospodar. Legenda koja kaže da je 
umro oslijepljen i kao prosjak koji je sjedio na ulici i vikao »Dajte novčić slijepom generalu 
Belizaru« potpuno je bez osnove, jer se čini da je svoje posljednje godine proživio udobno, iako 
bez pravih časti i slave, koja mu je pripadala kao osvajaču Rimskog carstva i spasitelju 
domovine. 


Ivan od Kapadokije 


Gare 


je pobjegao za vrijeme »Nika-pobune« uspio je zadobiti svoj prijašnji položaj usprkos svim 
Teodorinim pokušajima da ga razobliči. Ni on ni Tribonijan nisu bili smijenjeni sa svojih 
položaja, mada je to car obećao razjarenoj svjetini, jer je smatrao da zbog pobune stanovništva 
više nema nikakvih obaveza prema narodu. 

Kako je Ivan uspijevao zadržati Justinijanovu naklonost, to je jedna od neobjašnjivih 
zagonetki povijesti. Kad se vratio poslije bijega, car ga je opet postavio na njegov prijašnji 
položaj, koliko se god carica tome protivila. Zbog toga on se rugao njenoj nemoći, ali napokon je 
ipak pao u zamku koju mu je Teodora postavila. 

Poznavajući izdajničku prirodu tog čovjeka, Teodora je skovala plan, u kome joj je 
pomogla Antonina koju je ona ucjenjivala zbog njenog ljubavnika Teodozija. Antonina je šapnula 
Kapadokijcu da se sprema urota protiv Teodore, pa možda i protiv Justinijana. Prefekt se uhvatio 
na mamac, došao noću u Antonininu kuću i tamo izjavio kako daje svoju podršku urotnicima koje 
je navodno predvodio Belizar. 

Njegove izdajničke riječi čuo je jedan skriveni svjedok, i kad ga je carska straža pokušala 
uhapsiti, on je pobjegao u novu katedralu Sv. Sofije. Svetište, međutim, nije mnogo značilo za 
Teodoru. S oltara su ga predveli pred cara 1 caricu. Justinijan ga je vjerojatno spasio od smrtne 
kazne, ali zato je izgubio svoja golema imanja i sve bogatstvo koje je stekao sistematski 
pljačkajući carsku riznicu. Na kraju je bio prisiljen da postane monah u malom predgrađu 
Konstantinopolisa. 

Teodora je, međutim, bila neumoljiva, a možda se bojala da će prevrtljivi Kapadokijac 
opet zadobiti Justinijanovu milost. Kad je biskup u Cizikusu bio umoren, a svi su znali da mu je 
Ivan neprijatelj, bivši pretorski prefekt bio je uhapšen, izbičevan do smrti i prognan. Svoje 
posljednje godine proveo je kao ulični prosjak i nitko ga nije žalio. 


Tribonijan 


Kvestor Tribonijan bio je esteta, filozof, cinik i veliki učenjak, i sigurno je jedna od 
najprivlačnijih ličnosti svoga vremena. Taj izvanredni čovjek sredio je zakone carstva, doveo ih u 
sklad i dao im oblik, tako da su ti zakoni postali jedno od najvećih dostignuća Justinijanove 
vladavine. 

Još 1 danas studenti prava studiraju njegov zakonik, štaviše, godine 1905. definicije iz tog 
zakonika priznalo je bavarsko pravo, kao i pravo nekih drugih evropskih zemalja. 

Njegov karakter bijaše zagonetan, ali su mu umne sposobnosti bile izvanredne. Sve do 
svoje smrti, a umro je malo prije Teodore, vršio je dužnost kvestora. Do kraja života volio je 
dobro vino, stvarao mudre izreke i rugao se smrti, jer je njegova filozofija nadvladala kršćanstvo 
u njemu koje je samo teoretski prihvaćao. 


Narzes 


Hrabri mali eunuh, koji je vješto podmitio vođe Plave stranke i time mnogo pripomogao 
da se uguši pobuna, imao je više muškosti nego mnogi od njegovih neuškopljenih suvremenika. 

Do kraja svoga života Teodora mu je bila sklona i on je postao jedan od rijetkih svoga 
spola, koji se proslavio kao vojskovođa. 

Isprva je služio kao Belizarov pukovnik prilikom osvajanja Italije. Kad je Justinijan 
opozvao Belizara u Konstantinopolis, Narzes je do kraja podjarmio Ostrogote. Za nagradu car ga 
je imenovao namjesnikom Italije. 

Ali eunuhova pohlepa prema novcu, što je bila njegova najveća slabost, i dalje je ostala 
nezasitna. Nema sumnje da je bio potkupljiv, nakon Justinijanove smrti carica Sofija opozvala ga 
je u Konstantinopolis s uvredljivom porukom »da ostavi muškarcima ratovanje i da se vrati na 
svoje pravo mjesto među djevice u palači, gdje ga već čeka preslica«. 

Kažu da je tada rekao: »Isprest ću joj pređu koju neće tako lako razmrsiti.« I umjesto da 
posluša zapovijed, on se udružio s Lombardima, jednim barbarskim plemenom koje je počelo 
provaljivati u Italiju, kako bi zbacio carsku vlast u Italiji. Iako se kasnije pokajao zbog toga, na 
taj je način potaknuo barbare da osvoje poluotok. 

Kažu da je Narzes izgorio u vatri što je izbila na ulicama Konstantinopolisa, ali to sigurno 
nije istina. Vjerojatno je umro prirodnom smrću godine 573. kad mu je bilo devedeset i pet 
godina. 


Krisomalo 


Malo nam je poznato što se kasnije dogodilo s najnježnijom među kurtizanama. Teodora 
je, da bi se odužila svojoj prijateljici iz vremena kad su zajedno stanovale u Ulici žena, pokušala 
pronaći njezinoj kćerci odgovarajućeg muža među visokim dvorskim činovnicima. Izbor je pao 
na Saturninusa, sina starog Hermogena, glavara carskog ureda. S tim u vezi zabilježio je 
Prokopije jednu zabavnu dogodovštinu. Saturninus nije pokazivao želje da se oženi s caričinom 
izabranicom i zato je carica naredila »da ga njeni sluge istuku kao đaka koji je bio drzak prema 
svom učitelju i nakon što su ga izbičevali, rekla mu je da više ne bude takva budala«. Čini se da 
je nakon toga mladić pristao na ženidbu. 


Krisomalo je živjela u palači kao caričina prijateljica vjerojatno sve do njene smrti. 


Hekebol 


Iako povijest ništa ne kaže, čini se da je prokonzul u Kirenaiki pobjegao iz te provincije 
čim je čuo - i to vjerojatno od Ivana od Kapadokije - da je Teodora došla na vlast. Nije joj nikad 
uspjelo da ga izvede pred sud zbog njegovih zlodjela. Vjerojatno je prebjegao Vandalima i 
zaslužio pravu kaznu, kad je Belizar srušio njihovu kraljevinu. Međutim, ukoliko nije tada 
stradao, morao je daleko odlutati u smrtnom strahu od Teodorine osvete. Možda je čak došao do 
divljih berberskih plemena na rubu pustinje i tamo bijedno životario. 


Makedonija 


Ništa ne znamo što se s njom dogodilo od dana kad je napisala ono pismo kojega su 
posljedice bile ogromne. Možda je stradala za vrijeme strašnog potresa što je uništio Antiohiju 
godine 526, nakon što su se Justinijan i Teodora vjenčali ali još nisu stupili na prijestolje. Kažu 
da je u toj katastrofi, jednoj od najvećih u povijesti, izgubilo život dvije stotine i pedeset tisuća 
ljudi. 


Hipatije 


Nećak cara Anastazija i njegov brat Pompej smaknuti su nakon »Nika-pobune«. Kad su ih 
uhapsili, oni su se branili i govorili da nisu svojevoljno sudjelovali u nemirima, te da su odani 
caru i carici. Ipak, iako protiv svoje volje, ugrožavali su prijestolje, a prinčevi na vlasti imali su 
običaj da smaknu svakog tko bi im mogao biti opasan. 


Zaključak 


Justinijanov uspon od makedonskog sela do carskog prijestolja bio je velik, ali ne tako 
velik kao Teodorin. 

Doista, u ranijoj pa i kasnijoj povijesti nijedna se žena pa čak nijedan muškarac nije tako 
uzdignuo kao Teodora. Bila je dijete najbjednije bludnice koja je potekla iz najgore jame poroka 
na svijetu, bludnice koja je primala čak i zagrljaje robova kako bi zaradila koru kruha. Odatle, 
Teodora se vinula do najvećih visina: postala je vladarica cijelog zapadnog svijeta. 

Ipak, ako pogledamo život Teodore i Justinijana, vidjet ćemo kako je sud o spolovima 
različit. Muškarac, mada prosječnih čak i, neznatnih sposobnosti može postati velik i slavan 
sasvim slučajno. Međutim, sa ženom je sasvim drukčije. Biti žena mnogo je sudbonosnije i 
mnogo složenije. Ona se može uzdići samo zahvaljujući svojim stvarnim i nedvosmislenim 
nadarenostima i sposobnostima, pa da još ne bude sigurna da će joj sposobnosti biti i priznate. 

To se najbolje vidi u slučaju Teodore i Justinijana. Justinijan je znatno zaostajao za 
Teodorom u duhovnim i vladalačkim sposobnostima, a ipak je dobio nadimak »Veliki«, dok je 
Teodora, unatoč svemu prozvana »Zloglasnom«. 


Index 


[1] Flagelanti, katolički pokornici koji su se pjevajući psalme za pokoru bičevali 


